
PRATARMĖ 


Istorikas, tas praėjusių laikų valdovas, turi vieną 
puikiausių privilegijų: tereikia jam, apžvelgiant savo valdas, 
plunksna paliesti praeities griuvėsius ir sudūlėjusius lavonus, 
ir prieš akis iškyla rūmai, atgyja mirusieji; jo valia, tarytum 
paklusdami Dievo balsui, suirę skeletai vėl susijungia, apauga 
gyvu kūnu, apsirengia puošniais drabužiais, ir, kai tik iš tos 
didžiulės Jozapato žemės vaikų istorijos, siekiančios jau tris 
tūkstantmečius, jis panorėjęs savo išrinktuosius sumini vardais, 
šie beregint nukelia nuo savo kapų akmenis, nusimeta drobules 
ir atsiliepia nelyginant Lozorius, prikeltas Kristaus: “Štai aš, 
Viešpatie, ko iš manęs nori?? | 

Suprantama, reikia nepaprastai tvirto žingsnio, kad galė- 
tum nusileisti į istorijos gelmes, įsakmaus balso — kad galė- 
tum išklausinėti praeities pamėkles, ir tavo ranka privalo dre- 
bėti, kai užrašinėsi, ką jos diktuos. Mirusieji kartais turi šiur- 
pių paslapčių, kurias duobkasys užkasė kartu su jais kape. Dan- 
tės plaukai pabalo klausantis grafo Ugolinio pasakojimo, ir jo 
akys žvelgė taip niūriai, skruostai buvo tokie išblyškę, kad Flo- 
rencijos moterys, kai Vergilijus vėl jį išvedė iš pragano: Žemės 
paviršiun, suprato, iš kur grįžęs šis keistas keliauninišasųįr TO- 
dydamos į į jį savo vaikams sakė: “Pažvelkite į šį apmšnliųsį I 1T 
nusiminusį žmogų! Jis buvo nusileidęs į pragarą". 

Mes patys, ypač Dantės ir Vergilijaus genijų akivaizdoje, 
galime palyginti save su jais: Šv. Dionyzo vienuolyno kaprūsio 
vartai, greitu laiku atsiversiantys prieš mus, daug kuo panašūs 
į pragaro vartus — tas pats užrašas tinka abiem, ir, jeigu mes 
turėtume rankose Dantės deglą, o mus vestų Vergilijus, mums 
nereikėtų ilgai žvalgytis tarp trijų karališkųjų giminių kapų se- 

nojoje'abatijoje, kad rastume žudiką, kurio nusikaltimas būtų 
toks pat smerktinas kaip arkivyskupo Rudžierio, arba kokią 
nors auką, kurios lemtis būtų tokia pat skaudi kaip Pizos bokšto 
kalinio. 

Šiose didelėse kapinėse yra vienas kapas, prie kurio aš 
visada sustoju ir sudėjęs rankas nulenkiu galvą. Kairėje nišoje 
ant paprasto juodo marmuro kapo iškaltos dvi gulinčios sta- 
tulos — vyro ir moters. Jau keturi šimtmečiai jie čia ilsisi sudė- 
ję maldai rankas: vyras klausia Aukščiausiąjį, kuo Jį užrūstino, 
o moteris meldžia atleidimo už išdavystę. Šios statulos — be- 
pročio karaliaus ir jo neištikimos žmonos. Dvidešimt metų vie- 
no beprotystė ir kitos meilės ryšiai buvo kruvinos nesantaikos 
Prancūzijoje priežastis, ir neatsitiktinai, tikėkit manim, prie 
mirties guolio, juos sujungusio, šalia žodžių: “Čia ilsisi Numy- 
lėtasis karalius Karolis VI ir karalienė Izabelė Bavarietė, jo 

"Žmona" — ta pačia ranka prirašyta: “Pasimelskite už juos!" 

Čia pat Šv. Dionyzo vienuolyne, kur esame, mes ir pra- 
dėsime versti šio keisto karaliavimo paslaptingą metraštį, tą 
karaliavimą, kaip pasakė vienas mūsų poetas, “lydėjo senio ir 
piemenaitės pamėklės, ir paliko jis mums vien tik kortų loši- 
mą tarytum ironišką imperijos lemties ir žmogaus laimės tra- 
pumo simbolį". 

“Šioje knygoje rasime mažai šviesių puslapių, bet užtat aps- 
tu joje raudona kraujo ir juoda mirties spalva suteptų pusla- 
pių, nesgi Dievas norėjo, kad viskas žemėje būtų nudažyta šio- 
mis spalvomis, ir net pavertė jas žmogaus gyvenimo simboliu 
ir paskelbė jo šūkį: skaistybė, aistra ir mirtis. 

O dabar atsiverskime, kaip Dievas atsiverčia gyvenimo 
knygą, šviesiuosius šios knygos puslapius; gana greitai mes pri- 
eisime kruvinus ir juodus puslapius. 

1389 metais rugpjūčio dvidešimtąją!, sekmadienį, nuo "pat 
ankstaus ryto prie kelio iš Šv. Dionyzo abatijos į Paryžių ėmė 
burtis pulkai žmonių. 

Tą dieną karalienė Izabelė, Bavarijos kunigaikščio Ste- 
pono duktė ir karaliaus Karolio VI žmona, pirmą kartą kaip 
Prancūzijos karalienė turėjo iškilmingai įžengti į karalystės sos- 
tinę. 

Pateisinant didelį smalsumą reikia pasakyti, kad apie šią 
princesę buvo pasakojami nuostabūs dalykai: esą jau per pir- 
mąjį pasimatymą penktadienį? karalius ją karštai pamilo ir la- 
bai nenoromis sutiko su savo dėde Burgundijos kunigaikščiu 
pasirengimą vestuvėms atidėti iki pirmadienio. 

Beje, į šią santuoką karalystėje buvo dedamos didelės vil- 
tys; žmonės žinojo, jog karalius Karolis V mirdamas pareiškė 
savo valią, kad jo sūnus susituoktų su Bavarijos kunigaikštyte 
ir savo įtakingumu susilygintų su Anglijos karalium Ričardu, 
vedusiu Vokietijos karaliaus seserį. Jaunojo princo meilė ste- 
buklingai sutapo su paskutiniąja jo tėvo valia; be to, rūmų mat- 
xonos, apžiūrėjusios nuotaką, patikino, kad ji sugebėsianti duo- 
ti karūnos paveldėtojų, ir sūnaus gimimas po vienų metų tik 
garbingai patvirtino jų prityrimą. Tačiau, suprantama, būta ir 
juodų pranašų, kaip paprastai esti kiekvienos viešpatystės pra- 
džioje: tat nesibaigsią geruoju, nes pirmasis sužadėtinių pasi- 


1 Pasak Fruasaro, parlamento registruose minima dvidešimt antro- 
ji (Aut. past.) 

Jean Froissant (1337-1400) — prancūzų kronikininkas, taip pat po- 
etas ir prozininkas, parašęs keturias “Kronikų" knygas. (Vert. past.) 

Ė 1385 metų liepos penkioliktąją. (Aut. past. ) 

matymas penktadienį — negerą dieną; kol kas dar niekas ne- 
patvirtidio jų pranašysčių, ir jų balsus, jeigu jie būtų išdrįsę gar- 
siai prabilti, būtų nustelbę džiaugsmingi šūksmai, kurie tą die- 
ną, kai pradedame šį pasakojimą, nejučia veržėsi visiems iš lū- 
pų. | 

Kadangi šios istorinės kronikos pagrindiniai veikėjai dėl 
savo kilmės ar aukšto rango buvo šalia karalienės ar jos paly- 
doje, mes, skaitytojui leidus, paseksime iškilnųjį kortežą, jau 
pasirengusį kelionei ir laukiantį atvykstant Turenės kunigaikš- 
čio Liudviko, karaliaus brolio, kuris jau vėlavo ištisą pusvalan- 
dį — galbūt per savo rūpesčius dėl tualeto, kaip sakė vieni; ar 
po meilės nakties, kaip kalbėjo kiti. Beje, tai bus proga, jei ir 
nenauja, bet užtat labai patogi susipažinti su Žmonėmis ir įvy- 
kiais; be to, šiame paveiksle, kurį pamėginsime nupiešti rem- 
damiesi senomis kronikomis?, kai kurios detalės, galimas daik- 
tas, bus įdomios ir savitos. 

Jau sakėme, kad šį sekmadienį į kelią Paryžiun suplaukė 
tokia galybė žmonių, kad rodės, visi čia susirinko įsakyti. Ke- 
lias buvo lipte aplipęs žmonėmis, vyrai ir moterys stovėjo pri- 
sispaudę vienas prie kito lyg varpos kviečių laukę, ir ši glaudi 
kūnų masė nuo kiekvieno stumtelėjimo bet kurioje vietoje nu- 
vilnydavo visa lyg javai vėjeliui pūstelėjus. 

Vienuoliktą valandą garsūs šūksmai, pasigirdę priekyje, 
ir per minią perbėgęs virpulys pagaliau nekantriai laukiantie- 
siems buvo ženklas, kad tuoj įvyks kažkas nauja: netrukus iš- 
ties pasirodė karalienė Joana ir jos duktė, Orleano kunigaikš- 
tienė, o kelią per žmonių jūrą joms skyrė seržantai, vaikydami 
smalsuolius lazdomis, o kad žmonių bangos už jų nesusilietų, 
iš paskos dviem voromis abipus kelio jojo raitoji sargyba — 
tūkstantis du šimtai raitelių, Paryžiaus miestelėnų elitas. Šio 


* Apie Izabelės Bavarietės įžengimą Paryžiun smulkiai pasakoja šie 
autoriai: Fruasaras, Šv. Dionyzo vienuolyno vienuolis ir Juvenalis Jurse- 
nas. (Aut. past. ) 

Juvėnal de Ursins (1350-1431) — prancūzų magistratas, Paryžiaus 
pirklių teisėjas. Kovojo prieš burgundus ir prisidėjo, kad regentystė būtų 
perduota Izabelei Bavarietei (1408). (Vert. past.) k“ 

garbės eskorto raiteliai vilkėjo ilgomis žalio ir skaisčiai raudo- 
no šilko mantijomis, nuo kepurių ant pečių krito kaspinai ar- 
ba it kokios juostos jie plaikstėsi vėjyje, kai švelnus jo gūsis 
netikėtai atgaivindavo kaitrų vasaros orą, pritvinkusį smėlin- 
gy dulkių, kurias kėlė žmonių ir arklių kojos. Sargybos nustum- 
ta į šonus, Žmonių minia nusitęsė per laukus abipus kelio, ir 
atsilaisvinęs jo vidurys sudarė tarytum kokį kanalą paryžiečių 
sutvirtintais krantais, ir šiuo kanalu karališkasis kortežas galė- 
jo laisvai judėti. Šiaip ar taip, jis slinko priekin kur kas leng:- 
viau, negu buvo galima tikėtis pradžioje. 

Anais laikais žmonės eidavo pasitikti savo karaliaus ne 
tiek iš smalsumo, kiek iš meilės ir pagarbos; monarchai kartais 
nusileisdavo prie žmonių, tačiau patys Žmonės niekada nedrįs- 
davo artintis prie jų. 

Taigi iš šios savotiškos ekspropriacijos, kuri mūsų laikais 
nebūtų vykusi be šūksmų, be pasibūrnojimų ir be žandarų įsi- 
kišimo, kiekvienas smagiai pasipelnė,ir, kadangi laukai byyo 
žemiau kelio, visi stengėsi įsitaisyti. aukštesnėse vietose, kad. 
geriau galėtų matyti eiseną. Beregint Žmonės susiropštėė:ap> 
linkinius medžius, užsikorė ant namų stogų — visi medžiai, 
nuo pat viršūnių iki apatinių šakų, tarytum apkibo vaisiais, į 
visus namus, nuo stogo kraiko iki pirmo aukšto, prigužėjo ne- 
kviestų svečių; tie, kurie nesiryžo kopti į pavojingas aukštybes, 
sustojo palei aukštai supiltą kelią, moterys stiebėsi ant. pirštų 
galų vaikai kabarojosi tėvams ant pečių, ir kiekvienas susirado 
geresnę ar blogesnę vietelę, iš kurios vieni žvelgė pex raitelių. 
kepures, kiti kukliai nėrė akis tarp jų arklių kojų. 

Kai aprimo triukšmas pravažiavus karalienei Joanai ir Or- 
leano kunigaikštienei, kurios iš anksto vyko į rūmus“, kur jų 
laukė karalius, Šv. Dionyzo abatijos didžiosios gatvės posūky- 
je pasirodė taip laukiami karalienės Izabelės neštuvai. Čia su- 
sirinkę žmonės, kaip jau minėjau, degė nekantrumu kuo grei- 
čiau pamatyti jaunąją kunigaikštytę, kuri dar neturėjo nė de- 
vyniolikos metų ir su kuria monarchija siejo nemažas viltis; 


| * Teisingumo rūmai. (Aut. past.) 


tačiau iš pirmo žvilgsnio ji galbūt ir nelabai atitiko sklandan- 
čius sostinėje gandus apie jos nepaprastą grožį — jos grožis 
buvo savotiškas ir neįprastas: ryškų kontrastą sudarė jos švie- 
sūs, auksu švytintys plaukai ir juodut juodi antakiai, dviejų prie- 
šingų rasių, šiaurės ir pietų, būdingi bruožai, kurie šios moters 
širdį apdovanojo karšta jaunos italės aistra, o kaktą paženkli- 
no išdidžia vokiečių kunigaikštytės? puikybe. 

O dėljos išvaizdos apskritai, tai harmoningesnių propor- 
cijų mauduolės Dianos modeliui skulptorius nebūtų galėjęs 
nė norėti. Jos veido ovalas buvo toks tobulas, kad po dviejų 
šimtmečių Rafaelis jam davė savo vardą. Įliemenuota suknia 
apgludusiomis rankovėmis, kokios anais laikais buvo nešioja- 
mos, ryškino grakštų jos liemenį ir dailias rankas; viena ranka, 
kurią ji, gal veikiau iš koketiškumo negu per išsiblaškymą, bu- 
vo nukorusi pro neštuvų dureles, bolavo ant apmušalų nelygi- 
nant alebastro bareljefas aukso fone. Karalienės figūros neš- 
tuvuose nesimatė, bet vien tik pažvelgęs į šią grakščią, lengvu- 
tę būtybę galėjai įsivaizduoti, kad žemėj ją nešioja fėjos kojos 
vaikiškom pėdutėm. Keistas jausmas, apimantis beveik kiek- 
vieną vos ją pamačius, tuojau pat dingsta, ir tada karštas ir 
švelnus jos žvilgsnis įgauna tą kerinčią galią, kurią Miltonas ir 
kiti poetai, rašę po jo, suteikė nepaprastam, lemtingam savo 
puolusių angelų grožiui. 

Karalienės neštuvus lydėjo šeši žymiausi Prancūzijos di“ 
džiūnai: priekyje žengė Turenės ir Burbono kunigaikščiai. Tu“ 
renės kunigaikščio vardu, kuris pradžioje gali ir suklaidinti skai- 
tytojus, čia mes vadiname Karolio VI jaunesnįjį brolį, gražuolį 
Liudviką de Valua, tik po ketverių metų gavusį Orleano kuni- 
gaikščio titulą, kurį jis taip išgarsino savo protu, meilės nuoty- 
kiais ir jam lemtomis negandomis; prieš metus jis buvo vedęs 
Galeaso Viskončio dukterį, grakščią gražuolę, apdainuotą poe- 
tų Valentinos Milanietės vardu, bet savo jaunystės žavesiu ji 
neįstengė išlaikyti prie savęs šio auksasparnio karališkojo dru- 


* Kaip žinoma, karalienė Izabelė buvo Bavarijos kunigaikščio Ste- 
pono Ingolšto ir milanietės Tadėjos duktė. (Aut. past.) | 

gelio. Tai iš tiesų buvo pats gražiausias, turtingiausias ir ele- 
gantiškiausias karaliaus dvaro didžiūnas. Vien pažvelgęs į jį 
įsitikindavai, kad jis trykšte trykšta džiaugsmu ir jaunyste, kad 
gyvenimas jam duotas gyventi ir kad jis tikrai gyvena savo ma- 
lonumui;.kad jam gali grėsti nelaimės, bet jis visada moka jų 
išvengti; kad šio mėlynakio ir šviesiaplaukio jaunuolio nerū- 
pestingoje galvelėje neilgai tesilaiko didelė paslaptis nei liūd- 
nos mintys, nes ir viena, ir kita tučtuojau išsprūsta iš goslių, 
raudonų kaip moters lūpų. Gracingai jis vilkėjo nuostabaus 
gražumo apdarą, siūtą tai progai. Tai buvo juodo aksomo ap- 
siaustas raudonu pamušalu, o ant rankovių rausvais siūlais buvo 
išsiuvinėta po didelę rožės šakelę: ant auksinio kotelio žėravo 
smaragdiniai lapeliai, tarp kurių žibėjo rubino ir safyro Žiedai, 
po vienuolika ant kiekvienos rankovės; apsiausto kilpelės se- 
noviniu Prancūzijos karalių įpročiu buvo apsiuvinėtos bėgščiu 
rašteliu nelyginant prožirnio ankštys perliniais pakraštėliais; 
vieną skverną, kuris dengė kelį, tolimesnį nuo neštuvų, ištisai 
klojo spindintis auksinis saulės skritulys — karaliaus emble- 
ma, vėliau atnaujinta Liudviko XIV, kitame skverne, į kurį vis 
krypo karalienės akys, bandydamos perskaityti kažkokį pasi- 
slėpusį klostėse užrašą, kitame skverne, sakau, buvo sidabru 
ataustas surištas ir su antsnukiu liūtas, kurį už pavadėlio vedė 
iš debesų ištiesta ranka, o šalimais buvo žodžiai: ten, kur aš 
norėsiu. Tas prašmatnus apdaras baigėsi raudono aksomo ke- 
pure, tarp kurios klosčių buvo įpintas puikus perlų vėrinėlis, o 
abu jo galai karojo kartu su kepurės galais, ir kunigaikštis, kal- 
bėdamas su karaliene, viena ranka laikė žirgo pavadį, o kita 
žaidė perlų vėrinėliu. | 

Prie Burbono kunigaikščio stabtelėsime trumpam: tai bu- 
vo vienas iš tų kunigaikščių, kurie įsirašo savo vardus istorijon 
kaip didžių žmonių palikuonys ar proseneliai. 

Už jų jojo Burgundijos kunigaikštis Pilypas ir Beri kuni- 
gaikštis, Karolio V broliai, karaliaus dėdės. Tai buvo tas pats 
kunigaikštis Pilypas, mūšyje prie Puatjė, kaip ir karalius Jo- 
nas, ištiktas liūdnos lemties ir taip pat patekęs į nelaisvę Lon- 
done, o mūšio lauke ir kalėjime pelnęs Narsiojo vardą, kurį 

jamsuteikė tėvas ir vėliau patvirtino Eduardas, kai vieną die- 
ną, per vaišes, Anglijos karaliaus taurininkas įpylė savo po- 
nui pirmiau negu Prancūzijos karaliui ir už tai Pilypas įam 
skėlė antausį ir paklausė: “Kas tave, mielasis, išmokė patar- 
nauti pirmiau vasalui, o paskui senjorui?" Antrasis buvo Be- 
ri kunigaikštis, kartu su Burgundijos kunigaikščiu valdęs Pran- 
cūziją, kai karaliui pasimaišė protas, ir savo šykštumu nuskur- 
dinęs karalystę ne mažiau kaip Orleano kunigaikštis išlaidu- 
mu. 

Įkandin jų sekė mesiras Pjeras Navarietis ir grafas d'Os- 
trevanas. Bet kadangi jie menkai tedalyvavo įvykiuose, apie 
kuriuos ketiname pasakoti, patarsime skaitytojams, norintiems 
su jais geriau susipažinti, susiieškoti negausius jų gyvenimo ap- 
rašymus. 

Paskui karalienę, ne neštuvuose, o raita ant prašmatniai 
išpuošto žirgo iš lėto jojo Beri kunigaikštienė, lydima Nevero 
ir La Maršo grafų. Ir čia vėl vienas iš dviejų vardų užtemdys 
kitą, menkesnįjį užgoš žymesniojo šešėlis. Mat Nevero grafas, 
kunigaikščio Pilypo sūnus ir Karolio senelis, vieną dieną taps 
Jonu Burgundu. Jo. tėvas buvo vadinamas Narsiuoju, jo vai- 
kaitis bus pramintas Drąsiuoju, o jam pačiam istorija duos Be- 
baimio vardą. 

Nevero grafas, 1383 metų balandžio dvyliktą dieną susi- 
tuokęs su Margarita de Eno, tuo laiku dvidešimties ar dvide- 
šimt dvejų metų; nors neaukštas, jis buvo tvirto sudėjimo, la- 
bai dailus: nedidelės šviesiai pilkos kaip vilko akys žvelgė tie- 
siai ir griežtai, ilgi ir tiesūs mėlynai juodi plaukai žvilgėjo it 
varno sparnai; jo nuskustas bebarzdis veidas buvo putlus ir 
skaistus, trykštantis jėga ir sveikata. Iš to, kaip nerūpestingai 
laikė savo arklio pavadį, buvo justi, koks puikus jis raitelis; nors 
visai jaunas ir neįšventintas į riterius, jis jau buvo apsipratęs su 
„kario apranga ir ginkluote, nes niekada nepraleisdavo progos 
pasigrūdinti, nevengdamas nepriteklių nei sunkumų. Griežtas 
sau ir kitiems, nejautrus alkiui ir troškuliui, šalčiui ir kaitrai, jis 
buvo iš tų kietų Žmonių, kuriems gyvenimo poreikiai nieko ver- 
ti. Išdidus su didžiūnais, malonus su mažais žmogeliais, jis ža- 

dino neapykantą sau lygiems ir meilę žemesniems už save; pa- 
siduodantis pačioms stipriausioms aistroms, bet mokantis pa- 
slėpti jas giliai krūtinėje, o krūtinę uždengti šarvais, šis geleži- 
nis vyras buvo lyg aklina siena žmonių akims, iš tiesų jo širdyje 
kliukėjo vulkanas, regis, užgesęs, ir graužė iš vidaus, ir, kai jam 
pasirodydavo, jog atėjo tinkamas momentas, išliedavo gruman- 
čią juodą pykčio lavą, ir vargas tam, ką užpildavo ši grėsminga 
banga. Šiandieną, tikriausiai todėl, kad nebūtų panašus į Tu- 
renės Liudviką, Jonas Neverietis vilkėjo pabrėžtinai paprastu 
apdaru: trumpesne negu įprasta violetinio aksomo mantija 
skeltomis ir karančiomis rankovėmis, be jokių puošmenų ir 
siuvinėjimo, per liemenį sujuosta plieno narelių diržu, ant ku- 
rio kybojo špaga su juosvai ruda geležine rankenos plokštele, 
tarp atlapų ant krūtinės švietė žydri marškiniai su aukso vėri- 
niu vietoj apykaklės; ant galvos mūvėjo juodą kepurę, kurios 
klostės buvo susegtos deimanto sage, bet užtat tas pats dei- 
mantas, pavadintas Sansi?, vėliau bus vienas iš didžiausių Pran- 
cūzijos karūnos brangenybių. 

Taip smulkiai aprašinėjome šiuodu didžius ponus dėl to, 
kad juos nuolat matysime karaliaus kairėje ir dešinėje, nes jie 
buvo svarbiausi asmenys nelaimingai karaliaujant liūdnam ir 
poetiškam Karoliui ir karštai, aistringai Izabelei. Vien per juos 
Prancūzija suskilo į dvi partijas ir tarytum įgavo dvi širdis, ku- 
rių viena plakė Orleano kunigaikščio, o kita — Burgundijos 
kunigaikščio labui: kiekviena partija, pritarianti savo pasirink- 
tojo valdovo neapykantai ir meilei, mylėjo jo meile ir nekentė 
jo neapykanta, užmiršdama visa kita ir sykiu karalių, savo val- 
dovą, ir sykiu Prancūziją, savo motiną. 


“ Šis deimantas, per Gransono kautynes buvęs tarp Karolio Drą- 
siojo brangenybių, pakliuvo į rankas šveicarams, 1492 metais Liucernoje 
buvo parduotas už 5000 dukatų ir iš ten pateko į Portugaliją, dono Anto- 
nijo, Krato vienuolyno vyresniojo, nuosavybėn. Paskutinės, praradusios 
sostą Bragansų šakos palikuonis Antonijas atvyko į Paryžių ir čia mirė, 
tuomet deimantą nupirko Nikola d'Arlė, Sansi senjoras, nuo kurio ir kilo 
pavadinimas. Paskutinį kartą, pamenu, jis buvo įvertintas 1820000 fran- 
kų. (Aut. past. ) 

Šalikele, kiek atokiau nuo visos voros, ant balto arklio 
jojo ponia Valentina, kurią mes jau pristatėme skaitytojams 
kaip jauno Turenės kunigaikščio žmoną: palikusi savo gražią- 
ją Lombardiją, ji pirmą kartą atvyko į Prancūziją, ir čia jai vis- 
kas džiugino akį prabanga ir naujumu. Iš dešinės ją lydėjo me- 
siras Pjeras de Kraonas, Turenės kunigaikščio numylėtinis, — 
jo drabužiai buvo panašūs į kunigaikščio, nes šis juos pasisiū- 
dino norėdamas įrodyti savo bičiulystę, kurią jam jautė. Jis buvo 
beveik tokio pat amžiaus kaip kunigaikštis, dailus kaip jis ir 
atrodė toks pat nerūpestingas ir linksmas kaip jis, tačiau paka- 
ko įdėmiau įsižiūrėti į šį žmogų, ir jo tamsių akių gelmėje leng- 
vai pastebėdavai degančios širdies aistrų atšvaitą ir suprasda- 
vai, kad tai vienas iš tų geležinės valios žmonių, kurie visuo- 
met veržiasi į tikslą, padiktuotą tiek meilės, tiek neapykantos, 
ir kad galiausiai nedaug laimėsi iš jo kaip draugo, bet gali tikė- 
tis blogiausio kaip iš priešo. 

Kunigaikštienės kairėje jojo Olivjė de Klisonas, Prancū- 
zijos konetablis, su geležiniais šarvais, kuriuos jis nešiojo taip 
pat lengvai kaip kiti senjorai aksomo apdarus. Pro pakeltą šal- 
mo antveidį matėsi atviras ir doras seno kario veidas; ilgas ran- 
das, kertantis visą kaktą, kautynių prie Orė kruvinas ženklas, 
rode, kad špaga prie šono, papuošta lelijomis, buvo įgyta ne 
per intrigas ir ne iš kieno malonės, o ištikima ir sąžininga tar- 
nyste. Iš tikrųjų Klisonas, gimęs Bretanėje, išsiauklėjimą gavo 
Anglijoje, bet aštuoniolikos metų grįžo į Prancūziją I ir nuo to 
laiko šauniai ir narsiai kovėsi karaliaus armijoje. 

Supažindinę savo skaitytoją su svarbiausiais veikėjais, tik- 
tai suminėsime kitų kortežo palydovų vardus: tai Burgundijos 
kunigaikštienė ir Nevero grafienė, kurias lydėjo mesiras Anri 
de Baras ir Namiūro grafas. 

Orleano kunigaikštienė į jojo prabangiai ir skoningai išda- 
bintu paradiniu žirgu, kurį už pavadžio vedė mesiras Žakema- 
ras Burbonietis ir mesiras Filipas d' Artua. 

Toliau jojo kunigaikštienė de Bar su dukteria, lydimos me- 
siro Šarlio d'Albrė ir pono de Kusi, kurio vien tik vardas tik- 
riausiai pažadintų nemažai prisiminimų, net jeigu mes nepas- 

kubėtume pakartoti jo šūkio, paties kukliausio, o galbūt pa- 
ties išdidžiausio anais laikais: 

Nei grafas, nei kunigaikštis nesi, 

Tiktai paprastas ponas Kusi. 

Dabar mes nevardysime ponų, ponių ir panelių, kurie 
traukė iš paskos, vieni raiti ant kovos ar paradinių žirgų, kiti 
uždaruose ekipažuose. Gana bus pasakyti, kad kortežo prie- 
kiui, kur buvo karalienė, pasiekus sostinės priemiesčius, pažai 
ir ginklanešiai gale dar nebuvo išėję iš Šv. Dionyzo abatijos. 
Visame ilgame kelyje jaunąją karalienę susirinkusieji pasitik- 
davo džiaugsmingais Kalėdų šūksmais, kuriais tuomet papras- 
tai sveikindavo karalių, nes anais tikėjimo laikais žmonės ne- 
rasdavo kitokių žodžių, kuriais galėtų geriau išreikšti savo 
džiaugsmą, kaip žodžiai apie Kristaus gimimą. Turbūt neverta 
pridurti, kad vyrų žvilgsniai krypo į Izabelę Bavarietę ir Valen- 
tiną Milanietę, o moterys akis kreipė į Turenės kunigaikštį ir 
Nevero grafą. | 

Prie Šv. Dionyzo abatijos procesija sustojo: karalienei čia 
buvo parengta pirmoji poilsiavietė. Stovėjo didelė palapinė, 
visa žydro šilko, su kupolu lyg dangaus skliautu, nusėtu auksi- 
nėm žvaigždėm; tarp debesų, plaukiančių dangumi, angelais 
aprengti vaikai švelniais balsais giedojo melodingas giesmes 
gražiai jaunai mergelei, vaizduojančiai Dievo Motiną; ji laikė 
ant kelių vaikutį, panašų į kūdikėlį Jėzų, kuris sukiojo tarp pirš- 
tų kryželį, padarytą iš stambaus riešuto, o aukštas dangus, pa- 
puoštas Prancūzijos ir Bavarijos herbais, buvo nužertas spin- 
dinčios auksinės saulės, kuri, kaip jau sakėme, buvo karaliaus 
emblema. Karalienę šis reginys be galo sužavėjo, ir ji labai gy- 
Tė rengėjus; paskui, kai angelai pagiedojo giesmę ir karalienė, 
kaip manyta, gerai viską apžiūrėjo, palapinės gilumoje atsi- 
darė durys, ir akims atsivėrė visa ilga Šv. Dionyzo gatvė, taip 
pat po didžiuliu gaubtu, ir visi namai buvo taip gausiai iš- 
puošti kamlotu ir šilkais, kad, pasak Fruasaro, atrodė, jog vi- 
si tie audeklai nieko verti, lyg tai būtų Aleksandrijoje ar Da- 
maske. 

Karalienė akimirką sustojo, tarytum nesiryždama įžengti 
į sostinę, kuri jos laukė su tokia nekantra ir sveikino įą su tokia 
meile. O galbūt nuojauta jai, jaunai ir gražiai, pakuždėjo, kad 
dabar ji pasitinkama labai iškilmingai ir prašmatniai, bet vieną 
dieną po kažkiek laiko į jos lavoną su pasibjaurėjimu ir prakeiks- 
mais iš miesto ant pečių išneš vienas valtininkas, kuriam Šv. Pau- 
liaus rūmų prievaizdas palieps perduoti Izabelės Bavarietės 
palaikus Šv. Dionyzo vienuolynui? 

Šiaip ar taip, karalienė tęsė savo kelionę; lengvai buvo 
pastebima, kaip ji išblyško žengdama į šią ilgą gatvę didžiulėje 
minioje, tarp žmonių sienų, kurioms tereikėjo siūbtelėti ar- 
tyn, ir būtų sutraiškę ją, karalienę, arklius, neštuvus ir palydą. 
"Tačiau to neatsitiko, miestelėnai tebestovėjo savo vietose, ir 
netrukus procesija priėjo fontaną po žydru gaubtu, išgražintu 
auksinėmis lelijomis; aplinkui fontaną ant ištapytų ir graviruotų 
kolonų kabojo žymiausių Prancūzijos giminių herbai, vietoj 
vandens iš fontano sulig kraštais liejosi nuostabus saldus vy- 
nas, pagardintas kvapniais ir retais Azijos prieskoniais, o ap- 
linkui kolonas stovėjo jaunutės merginos, laikydamos rankose 
aukso ir sidabro taures, iš kurių siūlė išgerti karalienei Izabe- 
lei, kunigaikščiams ir palydos didikams. Karalienė paėmė tau- 
Tę iš vienos merginos rankų, suteikdama jai garbę, pakėlė prie 
lūpų, bet tuojau pat atidavė atgal; tada Turenės kunigaikštis 
mikliai pastvėrė iš merginos rankų tą pačią taurę, regis, sura- 
do tą pačią vietą, kurią lietė karalienės lūpos, ir, prispaudęs 
taurę prie savųjų, vienu mauku išlenkė visą gėrimą, palytėtą 
valdovės. Blyškūs Izabelės skruostai nukaito, nes dėl tokio ku- 
nigaikščio poelgio nebuvo galima apsirikti, i ir nors tai įvyko 
akimirksniu, bet neliko nepastebėta; iš tiesų tą vakarą prie rū- 
mų susirinkę įvairiausių pakraipų Žmonės nutarė, kad kuni- 
gaikštis pasielgė įžūliai, laisvai parodydamas savo karaliaus ir 
valdovo Žmonai pernelyg drąsų dėmesį, o karalienė jam buvo 
labai atlaidi, nepasitenkinimą išreikšdama tik raustelėjimu. 

Beje, netrukus šio įvykio įspūdį užgožė kitas reginys: kor- 
težas atvyko prie Švč. Trejybės vienuolyno: čia priešais vartus 
buvo padaryta amfiteatro pavidalo pakyla, ant kurios turėjo 

būti suvaidintas valdovo Saladino karo žygis. Krikščionys jau 
stovėjo išsirikiavę vienoje pusėje, o saracėnai — kitoje, ir abie- 
juose būriuose lengvai galėjai pažinti visus šių garsių kautynių 
dalyvius: aktoriai buvo su tryliktojo šimtmečio šarvais, su her- 
bais ir šūkiais tų, kuriuos vaidino. Pakylos gilumoje sėdėjo Pran- 
cūzijos karalius Pilypas Augustas, o aplinkui jį stovėjo dvylika 
jo karalystės perų. Tuo metu, kai karalienės neštuvai sustojo 
priešais pakylą, karalius Ričardas Liūtaširdis išėjo priekin, pri- 
klaupė vienu keliu prie Prancūzijos karaliaus Pilypo ir jį pa- 
klausė, ar jau leidžiama stoti į kautynes su saracėnais. Pilypas 
Augustas maloningai sutiko. Karalius Ričardas tuojau atsisto- 
jo, nuėjo prie savo karių, surikiavo juos kovai ir nedelsdamas 
su jais patraukė prieš netikėlius; užvirė smarkios grumtynės, 
galiausiai saracėnai buvo nugalėti ir leidosi bėgti. Dalis bėglių 
išsigelbėjo pro vienuolyno langus, kurie buvo sulig pakyla ir 
tyčia palikti atdari, tačiau tai nesukliudė nugalėtojams paimti 
nemažai belaisvių. Karalius Ričardas nuvedė juos prie kara- 
lienės; ši paprašė dovanoti jiems laisvę ir, nusimovusi auksinę 
apyrankę, kaip išpirką padavė ją nugalėtojui. 

— Ak! — sušuko tai išvydęs Turenės kunigaikštis, rem- 
damasis ranka į neštuvus. — Jeigu būčiau žinojęs, kad šis ap- 
dovanojimas atiteks aktoriui, niekam nebūčiau atidavęs kara- 
liaus Ričardo vaidmens!.. 

Izabelė buvo bekreipianti akis į antrą apyrankę, kuri puošė 
kitą jos ranką, bet susitvardė supratusi, kad žvilgsnis išduoda 
mintis, ir jam tarė: 

— Jūs esate padūkėlis ir beprotis, pone kunigaikšti, toks 
vaidmuo geriausiai tiktų juokdariui ir klounui, bet karaliaus 
broliui jis nedera. 

Turenės kunigaikštis buvo kažką beatsakąs, tačiau kara- 
lienė Izabelė davė ženklą vykti toliau ir, pasigręžusi į Burbono 
kunigaikštį, ėmė kalbėtis su juo ir nė karto nepažvelgė į savo 
svainį, kol priėjo antruosius Sv. Dionyzo vartus, kurie vadino- 
si Dailininkų vartai ir buvo sugriauti valdant Pranciškui I. Ten 
buvo pastatytos dekoracijos, vaizduojančios nuostabią pilį ir 
taip pat kaip prie pirmųjų vartų — žvaigždėtą dangų, kurio. 

viduryje visa savo didybe pasirodė Švenčiausioji Trejybė: Die- 
vas Tėvas, Dievas Sūnus ir Dievas Šventoji Dvasia; paskui ap- 
link Švenčiausiąją Trejybę — vaikų choras, giedantis “Glori- 
ja" ir “Veni creator**. Tuo metu, kai karalienė prisiartino, rO- 
jaus vartai atsidarė ir išskrido du angelai su auksinėmis aureo- 
lėmis, pieštais sparnais, vienas rausvu, kitas melsvu drabužė- 
liu, abu apsiavę kojytes sidabru siuvinėtais batukais, rankose 
jie laikė nuostabiai gražią auksinę karūną su brangakmeniais, 
kurią, vos paliesdami karalienę, uždėjo j jai ant galvos giedoda- 
mi šį posmą: 


Apgaubta lelijų Žiedų, 

Jūs Paryžiaus valdovė didi, 
Karalienė Prancūzijos visos, 
Tegul Rojus apie tai sužinos! 


Sulig paskutiniais Ž žodžiais angelai pakilo į dangų, ir įkan- 
din jų užsivėrė vartai. 

"Tuo metu kitoje vartų pusėje karalienės laukė kiti veikė- 
jai apie kuriuos jai buvo tyliai pranešta, nes be šio atsargumo 
jie savo išvaizda, ko gero, galėjo karalienę ir išgąsdinti. Šešių 
pirklių gildijų deputatai nešė baldakimą, skelbdami seną pri- 
vilegiją, kuri jiems leido lydėti įžengiančius Prancūzijos kara- 
lius ir karalienes nuo Šv. Dionyzo vartų iki pat rūmų. Įkandin 
ėjo įvairių amatų cechų atstovai tam tikrais drabužiais, vaiZ- 
duojantys septynias mirtinas nuodėmes: Puikybę, Gobšumą, 
Gašlumą, Pavydą, Rūstumą, Nesaikingumą ir Tingumą; kaip 
priešingybė žengė septynios krikščioniškosios dorybės: Tikėji- 
mas, Viltis, Meilė, Protingumas, Teisingumas, Susivaldymas ir 
Tvirtumas; kiek atokiau nuo jų atskiru būreliu stovėjo Giltinė, 
Skaistykla, Pragaras ir Rojus. Nors karalienė ir buvo apie tai 
įspėta, bet šis keistas maskaradas jai sukėlė tokį pasibjaurėji- 
mą, kad ji net užsidengė rankomis akis. Turenės kunigaikštis, 
irgi buvo labai nepatenkintas, kad turi palikti vietą, kurią buvo 


* “Garbė [Dievui aukštybėse]" ir “O Dvasia, Viešpatie, nuženk" 
(lot.). 

užsiėmęs prie karalienės neštuvų, tačiau liaudies išrinktieji lai- 
kėsi savo privilegijų eiti šalia karalių. Burbono kunigaikštis ir 
kiti didžiūnai, jau palikę neštuvus, buvo spėję sustoti į savo 
gretas palydoje. Izabelė, matydama, kad Turenės kunigaikštis 
atkakliai nepaleidžia užuolaidos, pasigręžusi į jį tarė: 

— Ar jums nederėtų, monsinjore, pačiam užleisti vietos 
šiems geriems Žmonėms, o gal jūs laukiate, kol paprašysime 
jus pasitraukti? 

— Taip, jūsų didenybe, — atsakė jai kunigaikštis, — aš 
laukiu jūsų įsakymo, o ypač žvilgsnio, kuris suteiktų man jėgų 
paklusti. 

— Maloningasis svaini, — tarė Izabelė, pasilenkusi arti 
kunigaikščio, — nežinau, ar mes galėsime dar pasimatyti šį va- 
karą, bet nepamirškite, kad nuo rytdienos aš ne tiktai Prancū- 
zijos karalienė, bet ir visų varžybų karalienė ir kad šia apyran- 
ke apdovanosiu nugalėtoją. 

Kunigaikštis pasilenkė prie Izabelės neštuvų. Buvusieji 
atokiau nuo tos vietos, kur vyko šita scena, kunigaikščio nusi- 
lenkimą palaikė tik vienu iš pagarbos ženklų, kuriuos turi ro- 
dyti savo valdovei kiekvienas, nozs ir kraujo princas būtų; ta- 
čiau tie nedaugelis, kurie buvo arti ir žvilgsniu galėjo įsiskverbti 
į siaurą tarpelį tarp karalienės neštuvų ir kunigaikščio arklio, 
buvo tikri pastebėję, kad kunigaikščio lūpos prigludo prie svai- 
nės rankos karščiau ir ilgiau negu leidžia rankos bučiavimo 
etiketas. | 

Šiaip ar taip ten buvo, kunigaikštis atsitiesė balne iš 
džiaugsmo ir laimės spindinčiu veidu, Izabelė nuleido it vualį 
ilgus nėrinius nuo galvos apdangalo ir pro šį išganingą šydą 
paskutinįkart pažvelgė į kunigaikštį, o tas paragino pentinais 
žirgą ir nujojo prie savo žmonos į konetablio Klisono vietą. 
Tuo metu šeši pirklių gildijų deputatai priėjo prie karalienės 
neštuvų iš abiejų šonų, po tris iš kiekvienos pusės, ir iškėlė virš 
kazalienės baldakimą; krikščioniškosios Dorybės I ir mirtinosios 
Nisodėmės stojo už jų, o dar toliau oriai, kaip jiems ir dera, žen- 
gė Giltinė, Skaistykla, Pragaras ir Rojus. Kortežas iškilmingai 
pajudėjo, tačiau netrukus keistas atsitikimas sujaukė eiseną. 

Lombardininkų ir Šv. Dionyzo gatvių kampe pasirodė du 
raiteliai ant vieno arklio, kažką šaukdami; tokia galybė žmo- 
nių čia buvo susirinkusi, jog keista; kaip juodu galėjo čia atsi- 
rasti; jie nekreipė jokio dėmesio į sunerimusios minios grasi- 
nimus bei keiksmus ir tiesiog partrenkdavo žemėn pasipynu- 
sius jiems po kojų; jie elgėsi taip įžūliai, kad net neklausė poli- 
cijos seržantų ir abejingai, stoiškai kentė rimbų kirčius, kuriais 
šie bandė juos sulaikyti, tačiau ir grasinimai, ir plakimas buvo 
perniek. Jie brovėsi priekin energingai atmušinėdami smūgius 
į kairę ir į dešinę; jų arklys krūtine skyrė minią, kaip laivas pir- 
magaliu skiria jūros bangas, ir lėtai, bet atkakliai skynėsi kelią 
per tirštą minią. Pagaliau šitaip jie pasiekė patį karalienės kor- 
težą, ir susirinkusieji tikėjosi, kad jie ramiai žiūrėdami jį praleis, 
bet, kada karalienė Izabelė buvo ties jais, vienas raitelis, rodės, 
davė kažkokį įsakymą savo draugui, laikančiam vadžias. Bere- 
gint, skubiai vykdydamas įsakymą, raitelis beveik tuo pat metu 
kirto lazda į galvą ir sturplį dviem arkliams iš miestelėnų sargy- 
bos, užstojusios kelią. Vienas arklys šoko į priekį, kitas bloškė- 
si atgal, ir tarp jų susidarė tuščias tarpas. Raiteliai, tuo pasi- 
naudodami, puolė į kortežo vidurį, pralėkė per du žingsnius 
nuo Turenės kunigaikštienės, kurios arklys išsigandęs pasisto- 
jo piestu ir tikriausiai būtų numetęs ponią Valentiną, jeigu de 
Kraonas nebūtų sugriebęs žirgo už žąslų, paskui raiteliai metėsi 
prię karalienės, pargriaudami Rojų ant Pragaro, Giltinę ant 
Skaistyklos, krikščioniškąsias Dorybes ant didžiųjų Nuodėmių. 
Minia šaukė; palaikiusi juos piktadariais arba bepročiais, o jie 
netrukus sustojo prie pat karalienės neštuvų, persekiojami Tu- 
renės ir Burbono kunigaikščių, kurie, matydami juos šuoliuo- 
jant link karalienės Izabelės ir bijodami kokių nors piktų jų 
išpuolių, pasirengė su špaga rankoje ginti karalienę. 

Karalienė taip pat labai išsigando kilusio triukšmo. Ji dar 
nežinojo viso to priežasties, kai tarp pirklių deputatų, laikan- 
čių baldakimą ir neštuvus, pastebėjo du kaltininkus. Izabelė 
tik atsilošė pasostėje, tačiau tą akimirką vienas raitelis, sėdin- 
tis ant arklio sturplio, pakuždėjo jai keletą žodžių, pakėlė savo 
kepurę, išėmė didelę auksinę grandinėlę, išpuoštą lelijų pavi- 


20 


dalo deimantais, užkabino ją ant kaklo karalienei, grakščiai 
pasilenkusiai priimti dovanos, ir, pentinais paraginę arklį, rai- 
teliai greitai nušuoliavo toliau. Beveik tą pačią akimirką prie 
karalienės prijojo Turenės ir Burbono kunigaikščiai, nieko dau- 
giau nematydami kaip tik tuodu raitelius prie pat karalienės, 

išsitraukė špagas ir suriko: “Mirtis, mirtis išdavikams!" Žmo- 
nių buvo tokia galybė, kad neliko abejonių, į jog nepažįstami 
raiteliai bus sučiupti, juo labiau kad ištrūkti iš Sv. Dionyzo gat- 
vės jiems buvo nė kiek ne lengviau negu čia įsibrauti; visi laukė 
kažkokios katastrofos, ir tada karalienė, matydama, kas deda- 
si, pasikėlė neštuvuose, ištiesė rankas į savo svainį ir pusbrolį 
ir sušuko: 

— Mieli ponai, ką jūs darote? Tai karalius!.. 

Abu kunigaikščiai sustojo kaip įbesti, paskui, patys bijo- 
dami, kad jų valdovui neatsitiktų nieko blogo, jie veik stati pa- 
kilo balnakilpėse ir išsitraukę špagas nukreipė į minią, garsiai 
šaukdami: “Tai karalius, ponai, tai karalius!" Paskui, nusiėmę 
kepures, jie pridūrė: “Garbė ir šlovė karaliui!" 

Karalius, nes tai iš tiesų buvo Karolis VI, — jis sėdėjo ant 
arklio už mesiro Šarlio de Savuazi nugaros, — atsakydamas į 
pasveikinimus pasikėlė gobtuvą, ir žmonės iš jo ilgų rusvų plau- 
kų, iš mėlynų akių, iš stambokos burnos, kurią puošė puikūs 
dantys, iš elegantiškos laikysenos ir ypač iš visos malonios jo 
išvaizdos pažino savo valdovą, kuriam jie davė Numylėtojo var- 
dą dar tą dieną, kai jis sėdo į sostą, ir vadino tuo vardu, kad ir 
kokios negandos buvo ištikusios karalių jo viešpatavimo metais. 

Tuo laiku Kalėdų šūkiai jau skambėjo iš visų pusių; gin- 
klanešiai ir pažai mojavo savo ponų vėliavomis, damos — šali- 
kais ir skepetaitėmis, o didžiulė eisena it ilgiausia gyvatė išsi- 
tiesė per visą Šv. Dionyzo gatvę, sakytum, didžiulę daubą, ir 
jos margi žiedai smarkiau sujudo nuo galvos iki uodegos — 
žmonės siūbtelėjo priekin norėdami pamatyti karalių, bet, pa- 
sinaudodamas tuo, kad minia, pažinusi jį, iš pagarbos prasi- 
skyrė, Karolis VI jau buvo dingęs. 

Praėjo geras pusvalandis, kol vėl įsivyravo ramybė ir tvar- 
ka, sugriauta netikėto įvykio. Žmonės buvo dar tokie susijau- 

dinę, kad ne išsyk galėjo stoti į savo vietas. Mesiras Pjeras de 
Kraonas piktai pasišaipė iš ponios Valentinos, kad dabar tur- 
būt tik jos vyras sulaiko eiseną kalbėdamas su karaliene, nes, 
jei grįžtų savo vieton šalia jos, karalienės neštuvai pajudėtų, o 
kartu ir visi. Ponia Valentina bandė nerūpestingai jam nusi- 
šypsoti, bet slopus atodūsis išsiveržė jai iš krūtinės gilumos ir 
apsiblausė akys. Paskui ji, bergždžiai mėgindama nuslėpti su- 
sijaudinimą, pasakė: 

— Mesire Pjerai, ar jūs negalėtumėte to pasakyti pačiam 
kunigaikščiui, juk esate tokie draugai? 

— Be jūsų įsakymo, ponia, aš to tikrai nepadarysiu. Argi 
jam grįžus aš neprarasiu privilegijos būti jūsų asmens sargybi- 
niu? 

— Vienintelis ir tikras mano sargybinis — monsinjoras 
Turenės kunigaikštis, ir, jeigu jūs laukiate mano įsakymo, tai 
nueikite ir jam pasakykite, kad aš prašau jį grįžti prie manęs. 

Pjeras de Kraonas nusilenkė ir nujojo perduoti kunigaikš- 
čiui ponios Valentinos prašymo. Tuo metu, kai juodu kartu 
grįžo atgal prie kunigaikštienės, minioje nuskardėjo veriamas 
riksmas: jaunai merginai pasidarė bloga. Tokių dalykų pana- 
šiomis aplinkybėmis pasitaiko, ir aukšti asmenys, apie kuriuos 
dabar pasakojame, neatkreipė į tai jokio dėmesio. Net nežvilg- 
telėję ton pusėn, kur pasigirdo šauksmas, jie prijojo prie Ture- 
nės kunigaikštienės ir stojosi į savo vietas. Ir kortežas, saky- 
tum, to momento telaukęs, tučtuojau pajudėjo, bet labai grei- 
tai vėl teko sustoti. 

Prie Paryžiaus Šatlė vartų ant pakylos buvo pastatyta me- 
dinė pilis, nudažyta imituojant akmenį, su dviem apvaliais sar- 
gybos bokšteliais kampuose, kur stovėjo ginkluoti sargybiniai, 
didelė menė pirmame aukšte buvo atvira publikos akims, lyg 
pilis būtų be sienos į gatvę; tame kambaryje stovėjo lova, iš- 
gražinta ir išpuošta taip pat prašmatniai kaip ir karaliaus guo- 
lis Šv. Pauliaus rūmuose, ir šiame Teisingumo guolyje? gulėjo 
mergina, vaizduojanti šventąją Oną. 


' Karaliaus lova su baldakimu, stovinti parlamento posėdžių salės 
kampe. (Vert. past.) 

Aplinkui pilį buvo pasodinta tiek gražių žalių medžių, kad 
atrodė kaip tankus miškas, ir šiame miške bėgiojo daugybė kiš- 
kių ir triušių, pulkai įvairiaspalvių paukščių skraidžiojo nuo 
šakos ant šakos, — ir žiūrovai be galo stebėjosi, kaip buvo ga- 
lima prijaukinti paprastai tokius laukinius padarėlius. Tačiau 
dar labiau visi buvo sužavėti, kai iš miško išėjo gražus baltas 
elnias didumo kaip elniai iš karaliaus Žvėryno, taip puikiai pa- 
darytas, kad atrodė tikras ir gyvas: jo viduje pasislėpęs Žmogus 
judino jo akis, žiodino snukį ir žengė jo kojomis. Elnio ragai 
buvo paauksuoti, karūna ant galvos panaši į karališkąją, o krū- 
tinę puošė Prancūzijos karaliaus herbas — mėlynas skydas su 
trimis auksinėmis lelijomis. Didingai ir iškilniai taurusis gyvū- 
nas žengė prie Teisingumo guolio, dešine koja paėmė kalaviją, 
teisingumo simbolį, ir iškėlęs viršun pagrūmojo juo ore. Tą 
pačią akimirką iš miško priešais išėjo liūtas ir erelis, įkūnijan- 
tys jėgą, ir bandė atimti šventąjį kalaviją, bet iš miško pasirodė 
dvylika baltai apsirengusių jaunų merginų, simbolizuojančių 
Tikėjimą, kiekviena su auksiniu rožiniu vienoje rankoje ir su 
plika špaga kitoje, apsupo elnią, pasiryžusios jį apginti. Po ke- 
lių tuščių mėginimų įvykdyti savo kėslus liūtas ir erelis nugalė- 
ti pasuko atgal į mišką. Gyva siena, gynusi Teisingumą, atsivė- 
rė, ir elnias, priėjęs prie karalienės neštuvų, ramiai prieš ją at- 
siklaupė, o karalienė švelniai jį paglostė ir paglamonėjo, kaip 
buvo įpratusi glostyti karaliaus žvėryno gyvūnus. Šį reginį ir 
karalienė, ir jos palyda palaikė labai įdomiu. 

Tuo metu jau užslinko naktis, nes kortežas nuo pat Šv. 
Dionyzo abatijos slinko iš lėto, o dar jį kelyje nuolat ilgam su- 
laikydavo įvairiausi renginiai. Pagaliau prisiartino prie Dievo 
Motinos katedros, kur vyko karalienė. Teliko pereiti Mainų 
tiltą, ir niekas nebesitikėjo, kad kažką nauja dar galima suma- 
nyti, bet staiga visi pamatė nuostabiausią netikėtą reginį: aukš- 
tybėje, sulig Dievo Motinos katedros bokštais, pasirodė žmo- 
gus, apsirengęs kaip angelas — jis ėjo plona, vos matoma vir- 
ve, rankose laikydamas po degantį žibintą; jis, rodės, sklendė 
virš namų oru kaip per stebuklą, išdarinėdamas visokiausius 
triukus ir mėgindamas nusileisti ant vieno kurio nors namo 


23 


stogo palei tiltą“. Kai atsidūrė prieš karalienę, ji uždraudė jam 
eiti virve, kad ko nėatsitiktų, bet jis, puikiai suprasdamas, dėl 
kokios priežasties karalienė jį sudraudė, nieko nepaisydamas, 
atbulom, kad nepasisuktų nugara į valdovę, užlipo iki pat ka- 
tedros bokšto viršaus ir. dingo toje pačioje angoje, pro kurią 
buvo išėjęs. Karalienė pasiteiravo, kas tasai žmogus, toks mik- 
lus ir toks prityręs. Jai buvo atsakyta, kad jis kilimo iš Genujos, 
didelis tokių triukų meistras. 

Per šį paskutinį vaidinimą pasitinkant karalienę susirin- 
ko daugybė paukščių pardavėjų su savo sparnuočiais narve- 
liuose, ir, kai karalienė jau buvo ant tilto, jie paleido paukšte- 
lius laisvėn per visą tilto ilgį. Toks buvo senas paprotys, reiš- 
kiantis žmonių viltį, kad naujas karalius suteiks naujų laisvių; 
šis paprotys dabar pamirštas, bet viltis neprarasta. 

Prie Dievo Motinos katedros karalienės ant laiptų laukė 
Paryžiaus vyskupas su mitra ir pelerina bei mūsų Viešpaties 
šalmu ir šarvais; aplinkui jį stovėjo aukštieji dvasininkai ir Uni- 
versiteto atstovai — Universitetas, gavęs karaliaus vyresniojo 
sūnaus vardą, turėjo teisę dalyvauti karūnacijoje. Karalienė iš- 
lipo iš neštuvų, o įkandin irjos palydos damos; tuo tarpu kava- 
lieriai perdavė savo arklius pažams arba tarnams, ir karalienė, 
lydima Turenės, Ben, Burgundijos ir Burbono kunigaikščių, 
įžengė Dievo Motinos katedron. Priekyje ėjo vyskupas ir dva- 
sininkai, stiprių ir tyrų balsų choru šlovindami Dievą ir Mer- 
gelę Mariją. 

Priėjusi prie didžiojo altoriaus, karalienė Izabelė pamal- 
džiai atsiklaupė ir sukalbėjusi maldas padovanojo Dievo Mo- 
tinos katedrai keturis paauksuotus užtiesalus ir karūną, kurią 
jai ant galvos buvo uždėję angelai prie antrųjų Šv. Dionyzo 
vartų. Mesirai Žanas de La Rivjezas ir Žanas Le Mersijė savo 


5 Fruasaras ir Šv. Dionyzo abatijos vienuolis pasakoja tą patį faktą, 
tiktai Fruasaras nurodo, jog šis reginys vyko ant Sv. Mykolo tilto, o Šv. 
Dionyzo abatijos vienuolis mini Mainų tiltą. Fruasaras, be abejonės, ap- 
sirinka: toks reginys negalėjo būti surengtas ant Šv. Mykolo tilto, kuris 
yra kitoje Dievo Motinos katedros pusėje ir kuriuo karalienė, vadinasi, 
negalėjo vykti (Aut. past.) 

ruožtu įteikė jai dar gražesnę ir prašmatnesnę karūną, labai 
panašią į tą, kuri puošė karaliaus galvą, kai jis sėdėjo soste. 
Vyskupas paėmė karūną už lelijos žiedo jos viršūnėje ir kartu 
su keturiais kunigaikščiais, laikančiais jo ranką, atsargiai už- 
dėjo karūną ant galvos poniai Izabelei; džiaugsmo šūksmai pa- 
sigirdo iš visų pusių, nes tik nuo šios akimirkos ponia Izabelė 
iš tikrųjų tapo Prancūzijos karaliene. | 

Tuomet karalienė kartu su didžiūnais išėjo iš bažnyčios ir 
visi vėl grįžo į savo vietas — neštuvuose, ant Žirgų ir ant arklių; 
abipus karališkojo kortežo šeši šimtai patarnautojų nešė de- 
gančias žvakes, tad gatvėse buvo taip šviesu, lyg danguje būtų 
spindėjusi saulė. Pagaliau karalienė buvo įvesta į Paryžiaus rū- 
mus, kur jos laukė karalius ir jo dešinėje sėdinti karalienė Jo- 
ana, o kairėje — Orleano kunigaikštienė. Stojusi prieš kara- 
lių, karalienė Izabelė atsiklaupė, kaip tai darė bažnyčioje, tuo 
parodydama, kad Dievą laiko savo viešpačiu danguje, o kara- 
lių — savo viešpačiu žemėje. Karalius ją pakėlė ir pabučiavo; 
žmonės pagavo džiaugsmingai juos sveikinti, nes tokie ramūs, 
jauni ir gražūs karaliai atrodė lyg du Prancūzijos karalystės 
angelai sargai, nusileidę iš Dievo dešinės ir kairės. 

Tuo metu didžiūnai atsisveikino su karalium ir karaliene 
17 kiekvienas grįžo į savo namus, o rūmuose liko tiktai dvariš- 
kiai. Žmonės aikštėje priešais rūmus vis dar džiūgavo ir nesi- 
skirstė tol, kol išėjo paskutinis pažas paskui paskutinį didžiū- 
ną. Tada rūmų durys užsivėrė, žibintai, švietę aikštėje, išsisklai- 
dė arba pamažu užgeso, minia pabiro po daugybę įvairiomis 
kryptimis einančių gatvių, kuriomis tarytum arterijomis ir ve- 
nomis srūva gyvenimas į sostinės pakraščius. Netrukus iš džiu- 
gaus klegesio teliko tykus gausmas, paskui ir tas gausmas pa- 
mažu nuščiuvo. Po valandos viską jau gaubė tyla ir tamsa ir 
girdėjosi tik neaiškus slopus ūžimas, į kurį susilieja paslaptingi 
nakties šnaresiai, nelyginant alsuotų miegantis milžinas. 

Mes taip plačiai aprašėme karalienės Izabelės įžengimą 
Paryžiun, ją lydinčius asmenis ir ta proga surengtas iškilmes 
ne tik tam, kad supažindintume skaitytojus su ano meto pa- 
pročiais ir gyvensena, bet mes taip pat norėjome parodyti dro- 

vią ir silpną lyg upė savo ištakose pražūtingą meilę ir nuožmią 
neapykantą, kuri tuo laiku dar vos tik žiebėsi prie sosto. Da- 
bar pamatysime, kaip kylančios vėtros, kaip pašėlusios ir lem- 
tingos audros praūžė per Prancūzijos žemę, palikdamos gilius 
randus ir sugriaudamos šią nelaimingą viešpatystę. 


II 


Turbūt neatsiras tokio romanisto ar istoriko, kuriam pa- 
vyktų išvengti metafizinio perdėjimo kalbant apie menkas prie- 
žastis ir jų sukeltas šiurpias pasekmes. Iš tikrųjų, rausdamasis į 
gilius istorijos klodus ar skverbdamasis į slaptas žmogaus šir- 
dies kerteles, negali nesibaisėti, kaip lengvai mažas įvykis, pra- 
džioje nereikšmingas ir nepastebimas tarp galybės kitų labai 
menkų atsitikimų, sudarančių mūsų gyvenimą, po kurio laiko 
gali pavirsti pavienio žmogaus ar visos valstybės katastrofa. Dėl 
to poetai ir istorikai taip mėgsta visa galva pasinerti į ištikusios 
katastrofos tyrinėjimus tarytum į užgesusio vulkano kraterį ir, 
pasekdami visas jos atšakas, pasiekia pačias ištakas. Bet reikia 
pasakyti, kad tie žmonės, ilgai ir su užsidegimu atsidedantys 
panašiems tyrinėjimams, rizikuoja pamažu pakeisti savo se- 
nas pažiūras ir, nelygu ar juos skatina mokslo žiburys, ar tikė- 
jimo šviesa, iš tikinčiųjų pavirsti ateistais ir, atvirkščiai, iš neti- 
kinčiųjų atvirsti į tikėjimą. Mat susipynusiose aplinkybėse vie- 
ni 4žvelgia fantastišką lemties įgeidį, kiti — išmintingą Dievo 
ranką. Vieni, kaip Ugas Foskolas, tvirtina: “ Likimas", o kiti, 
kaip Silvijas Pelikas?, sako: “Apvaizda". Šie du jų ištarti žo- 
džiai mūsų kalboje atitinka: neviltis ir nuolankumas. 

Dabartiniams mūsų istorikams, niekinantiems šias smul- 
kias detales ir įdomius tyrinėjimus, mūsų istorijos!? studijos, 


* Silvio Pellico (1789-1854) ir Ugo Foskolo (1778-1828) — italų rašy- 
tojai. (Vert. past.) 

19 Gerai žinoma, kad tokie priekaištai niekada netaikomi Gizo, Ša- 
tobrianui ir Tjeri. (Aut. past.) 

be abejonės, yra nuobodus ir varginantis darbas. Žmogaus or- 
ganizmo struktūroje įdomiausia ne gyvybiškai svarbūs orga- 
nai, o raumenys, kurie tiems organams teikia jėgos, ir daugybė 
smulkių kraujagyslių, maitinančių juos krauju. 

Vietoj šios kritikos, kurios norėtume išvengti, mes gali- 
me susilaukti kitokio priekaišto: tai susiję su mūsų įsitikinimu, 
kad materialioje gamtos struktūroje kaip ir doroviniame žmo- 
gaus gyvenime, kad gyvų būtybių raidoje kaip ir istorinių įvy- 
kių kaitoje nieko nėra be ryšio, nė viena Jokūbo kopėčių pa- 
kopa nesulūžo, kiekvienas gyvas padaras susijęs su kitais pa- 
darais, kiekvienas dalykas — su pirma buvusiu dalyku. 

Kiek leis mūsų išgalės, stengsimės, kad ta gija, jungianti 
mažus įvykius su didelėmis katastrofomis, niekada nenutrūk- 
tų mūsų rankose, ir skaitytojams teliks ją pasekti ir kartu su 
mumis apkeliauti visus Dedalo labirinto vingius. 

Mums atrodė būtina pateikti šią įžangą prieš pradedant 
skirsnį, kuris pradžioje gali pasirodyti nederąs po to, ką jaū 
esame parašę, ir Visai nesusijęs su tolesniais skirsniais. Tiesa, 
skaitytojas greitai supras, jog apsiriko, bet mes, pamokyti skau- 
džios patirties, būgštaujame, kad jis neimtų spręsti apie mus iš 
šios dalies, nespėjęs susipažinti su visuma. O dabar, po šito 
paaiškinimo, grįžkime prie mūsų pasakojimo. | 

Jei skaitytojas nesibaimina leistis su mumis tamsiomis ir 
tuščiomis Paryžiaus gatvėmis, kurias jam aprašėme ano skir- 
snio pabaigoje, mes jį nuvesime prie Kriauklių ir Viešnagės 
gatvių kampo. Vos čia pasislėpę pamatysime, kaip pro slaptas 
Turenės kunigaikščio rūmų — vėliau atitekusių Orleano kuni- 
gaikščiams — duris išeina žmogus, susisupęs duksliu apsiaus- 
tu ir gobtuvą nusismaukęs ant veido, kad niekas jo neatpažin- 
tų. Stabtelėjęs suskaičiuoti, kiek valandų išmuš didysis Luvro 
laikrodis, — išmušė dešimt kartų, — žmogus, matyt, nuspren- 
dė, kad dabar pavojingas metas; dėl viso pikto jis išsitraukė iš 
makščių špagą, sulenkė įrėmęs į slenkstį, lyg būtų tikrinęs jos 
tvirtumą, ir patenkintas nerūpestingai nužingsniavo tolyn, špa- 
gos smaigaliu skeldamas iš grindinio kibirkštis ir tyliai dainuo- 
damas senovinę dainelę apie Susi pilies šeimininką. 

Pasekime jį Pirčių gatve, tačiau neskubėdami, nes prie Tra- 
huaro kryžiaus jis sustoja ir sukalba trumpą maldelę; paskui 
patraukia plačia Onorė gatve niūniuodamas toliau savo dai- 
nelę nuo tos vietos, kur buvo nutraukęs, ir juo tylesniu balsu, 
juo arčiau Geležų fabriko gatvė; čia jis visai nustoja dainuoti ir 
tylomis pėdina palei Nekaltųjų Vaikelių kapinių tvorą, beveik 
per visą jos ilgį; paskui staiga, sparčiu žingsniu tiesiai perėjęs 
gatvę, jis sustoja priešais mažas dureles ir tyliai triskart subar- 
bena. Regis, jo beldimas, nors ir duslus, išgirstas, nes pasigirs- 
ta žodžiai: . 

— Ar čia jūs, metre Luji? 

Jam atsiliepus, durys pamažėle prasiveria ir vėl užsidaro, 
vos tik jis peržengia slenkstį. 

Ir nors pradžioje mums pasirodė, kad tasai žmogus, pa- 
vadintas metru Luji, labai skuba, vis dėlto jis sustojo korido- 

Tiuje ir, įkišęs špagą į makštis, nusviedė dukslųjį apsiaustą su 
rankovėmis atidariusiai duris moteriai ant rankų; jis buvo ap- 
sirengęs paprastu, bet elegantišku turtingų namų arklininko 
kostiumu — su juodo aksomo kepure ir tokios pat spalvos bei 
audinio švarku skeltomis nuo riešo iki pečių rankovėmis, pro 
kurias matėsi aptempti žalio šilko marškiniai, ir siauromis vio- 
letinėmis kelnėmis, ant kurių vienos klešnės šono buvo išsiuvi- 
nėtas herbas su trimis auksinių lelijų žiedais ir su kunigaikščio 
karūna. | | 

Nusivilkęs apsiaustą, metras Luji, nors koridoriuje nebu- 
vo nei šviesos, nei veidrodžio, ėmė tvarkytis apdarus ir tiktai 
gerai apsitampęs švarką, kad grakščiai apgultų liemenę, ir įsi- 
tikinęs, kad gražūs šviesūs jo plaukai glotniai ir tiesiai krinta 
ant pečių, švelniu balsu pasakė: 

— Labas vakaras, žindyve Žana, jūs esate puiki sergėto- 
ja, ačiū. Ką veikia jūsų Žavioji ponia? 


— Laukia jūsų. 

— Nuostabu, štai aš ir čia. Ar ji savo kambaryje? 
— Taip, metre. 

— Ojos tėvas? 

— Jau atsigulęs. 

— Puiku. 

Tą akimirką jo bato galas palietė pirmą sraigtinių laiptų 
pakopą, ir, nors buvo visai tamsu, jis lipo tvirtai, kaip įprastu 
keliu. Užkopęs į trečią aukštą, jis pamatė šviesą, sklindančią 
pro durų plyšį; tyliai prisiartinęs prie durų ir stumtelėjęs jas 
ranka, atsidūrė kambaryje, apstatytame paprastai kaip viduri- 
niojo luomo. 

Nepažįstamasis į įėjo galais pirštų, visai negirdimai. Valan- 
dėlę jis galėjo stebėti Žavų reginį, atsivėrusį jo akims. 

Prie lovos suktomis kolonėlėmis, užtrauktos žaliomis Da- 
masko šilko užuolaidomis, klūpėjo savo klaupte jauna mergi- 
na; ji vilkėjo ilga balta suknia krintančiomis iki žemės ranko- 
vėmis, pro kurias nuo alkūnių matėsi jos grakščios apvalios 
rankos baltais plonais pirštais, parėmusiais galvą: ilgi gelsvi 
plaukai gulė ant pečių, bangomis gaubė liemenį ir nelyginant 
auksinis tinklas leidosi iki pat grindų; jos apdaras buvo toks 
paprastas, toks dangiškas, toks orinis, kad būtų atrodžiusi kito 
pasaulio būtybė, jei ne slopi rauda, bylojanti, kad ji žemės duk- 
Ia, pagimdyta moters ir sutverta kančiai. 

Išgirdęs ją raudant, nepažįstamasis sujudėjo: mergina at- 
sigręžė. Nepažįstamasis, pamatęs ją liūdną ir išblyškusią, te- 
bestovėjo vietoje. 

Tada įi atsistojo, iš lėto žengė prie gražaus jaunikaičio, 
žvelgiančio į ją tyliai, su nuostaba; paskui, sustojusi per kelis 
žingsnius nuo jo, mergina atsiklaupė ant žemės. 

— Ką jūs čia darote, Odete? — paklausė jis. — Ką reiš- 
kia toks jūsų elgesys? | 

— Kitaip ir negali elgtis vargšė mergaitė kaip aš, kada 
prieš jos akis toks didis kunigaikštis kaip jūs, — atsakė mergi- 
na, tyliai linguodama galvą. 

— Ar nekliedite, Odete? 

— Duok Dieve, kad aš kliedėčiau, monsinjorze, ir kad ati- 
tokusi būčiau tokia, kokia buvau prieš susitikdama su ju- 
mis, — be ašarų akyse ir be meilės širdyje! | 

— Dievaži jūs išsikraustėte iš proto arba kas nors jums 
primelavo. Kas atsitiko? 

Tai taręs, jis apglėbė merginą per liemenį ir pakėlė, bet ji 
atstūmė jo krūtinę abiem rankomis, atsilenkusi atgal, tačiau 
ištrūkti iš jo glėbio nevaliojo. 

— Ne, monsinjore, aš neišsikrausčiau iš proto, — kalbėjo 
ji, jau nemėgindama išsivaduoti iš jo rankų, — ir niekas nieko 
man neprimelavo, aš pati jus mačiau. 

— Kur? 

— Iškilmingame korteže, monsinjore, kai kalbėjotės su 
karaliene, ir aš jus atpažinau, nors buvote labai prašmatniai 
apsirengęs. 

— Bet jūs apsirikote, Odete, jus suklaidino panašumas. 

— Taip, pradžioje ir man taip pasirodė, ir jau norėjau tuo 
patikėti, bet prie jūsų priėjo kitas ponas, ir aš pažinau, kad tas 
pats ponas užvakar su jumis buvo čia atėjęs, jūs jį vadinote 
savo draugu ir sakėte, kad jis, kaip jūs, tarnauja pas Turenės 
kunigaikštį. | 

— Pjeras de Kraonas? 

— Taip, tas pats vardas, regis... man buvo pasakytas. 

Ji patylėjo, paskui vėl liūdnai kalbėjo toliau: 

— Jūs manęs nematėte, monsinjore, nes žiūrėjote tiktai į 
karalienę. Jūs negirdėjote, kaip aš sušukau nualpdama ir ma- 
nydama, kad mirštu, nes jūs klausėtės tik karalienės-balso, ir 
tai labai suprantama, juk ji tokia graži. Ak!.. ak! Dieve mano! 
Dieve mano! 

Tariant šiuos žodžius vargšės mergaitės širdis pratrūko 
raudoti. 

— Klausyk, Odete, — tarė kunigaikštis, — argi ne vis tiek 
kas aš esu, jei tavė myliu? 

— Argi nevis tiek, monsinjore? — pasakė Odetė, bandy- 
dama išsiveržti iš jo glėbio. — Argi ne vis tiek, sakote? Aš jūsų 
nesuprantu. | 

Bet tučtuojau nuilsusi nuo savo pastangų ji nulenkė gal- 
vą jam ant krūtinės, tebežvelgdama į akis. | 

— Kas būtų mane ištikę, — tarė ji, — jei, patikėjusi, kad 
mes lygūs, vildamasi, kad mane vesite, būčiau jums nusileidu- 
si, kai maldavote atsiklaupęs ant kelių! Šį vakarą, čia atėjęs, 

būtumėt mane radęs mirusią. Ak! Bet jūs mane labai greitai 
pamiršote: karalienė tokia graži!.. 

— Žinai, Odete, aš iš tiesų tave suklaidinau pasakęs, kad 
esu arklininkas, aš Turenės kunigaikštis. Tikra teisybė. 

Odetė giliai atsiduso. 

- — Bet sakyk, ar tu mane labiau myli turtingą ir puošnų, 
kokį matei vakar, ar paprastą ir varganą kaip štai dabar? 

— Aš, monsinjore, jūsų nemyliu. 

— Kaip? Bet juk sakei šimtus kartų... 

— Aš būčiau galėjusi mylėti ginklanešį Luji, mylėti tą, 
kuris tiktų vargšei Odetei iš Šan Divero, už jį būčiau galėjusi 
su šypsena atiduoti gyvybę. Iš pareigos galėčiau paaukoti gy- 
vybę ir už Turenės kunigaikštį. Bet kas iš mano gyvybės prakil- 
niam kunigaikštienės Valentinos Milanietės vyrui, galantiškam 
karalienės Izabelės Bavarietės riteriui?.. | 

Kunigaikštis buvo beatsakąs, tačiau tą akimirką į kamba- 
rį įėjo išsigandusi Žindyvė. 

— O! Vargšas mano vaike! — tarė ji, puldama prie Ode- 
tės. — Ką jie nori jums padaryti? 

— Kas tokie? — paklausė kunigaikštis. 

— Ak, metre Luji! Panelės atvyko kažkokie Žmonės. 

— Ir iš kur jie? 

— Iš rūmų. 

Kunigaikštis suraukė antakius. 

— Iš rūmų? — Jis žvilgtelėjo į į Odetę. — Ir kas gi juos čia 
atsiuntė, sakykit? — paklausė jis, nepatikliai žiūrėdamas į Ža- 
ną. 

— Ponia Valentina Milanietė. 

— Mano žmona! — sušuko kunigaikštis. 

— Jo žmona! — apstulbusi pakartojo Žana. 

— — Taip, į jo žmona, — pasakė Odetė, remdamasi ranka į 
žindyvės petį. — Šis ponas prieš tave — karaliaus brolis. Jis 
turi žmoną ir jai, matyt, juokais yra pasakęs: “Geležų fabriko 
gatvėje, prie Nekaltųjų Vaikelių kapinių, gyvena vargšė mergj- 
na, pas kurią lankausi kiekvieną vakarą, kai jos senas tėvas... 
Ak, kaip ji mane myli!" — Odetė pratrūko karčiai juoktis. — 

Štai ką jis jai pasakė. Ir jo žmona, be abejonės, nori mane pa- 
matyti? 

— Odete! — griežtai nutraukė ją kunigaikštis. — Tegu aš 
krisiu negyvas, jeigu tai tiesa! Verčiau būčiau praradęs savo 
turtus, bet šito nebūtų atsitikę! Ak! Aš jums prisiekiu: sužino- 
siu, kas atskleidė mūsų paslaptį, ir vargas tam, kas norėjo ši- 
taip iš manęs pasityčioti! 

Kunigaikštis pasuko prie durų. 

— Kur jūs, monsinjore? — sušuko Odetė. 

— Niekas, be manęs, Turenės rūmuose neturi teisės duo- 
ti nurodymų, ir aš paliepsiu žmonėms, kurie laukia apačioje, 
tuoj pat nešdintis iš čia! 

— Jūs, monsinjore, galite elgtis, kaip jums patinka. Bet 
šie Žmonės jus pažins: jie pasakys poniai Valentinai, kad jūs 
čia, o šito ji galbūt nežino. Ji palaikys mane daug kaltesne, 
negu yra iš tikrųjų, ir man tada jau nebus pasigailėjimo. 

— Bet jūs gi neisite į Turenės rūmus? 

— Atvirkščiai, monsinjore, būtinai eisiu. Aš susitiksiu su 
ponia Valentina ir, jeigu ji tik turės įtarimų, viską jai prisipa- 
žinsiu, paskui pulsiu prieš ją ant kelių, ir ji man atleis. Ir jums, 
monsinjore, ji taip pat atleis, jums bus lengviau gauti kalčių 
atleidimą negu man. 

— Darykite, kaip išmanote, Odete, — pasakė kunigaikš- 
tis. — Visada jūsų tiesa, angele. 

Odetė liūdnai nusišypsojo ir mostelėjo Žanai paduoti jai 
apsiaustą. 

— Ir kaipgi jūs pasieksite rūmus? 

— Šie žmonės atvyko su neštuvais, — atsakė Žana, gaub- 
dama apsiaustu nuogus savo šeimininkės pečius. 

— Šiaip ar taip būtų, aš vis vien sergėsiu jus, — tarė kuni- 
gaikštis. 

— Dievas iki šiol mane sergėjo, pone, ir aš tikiuosi, kad 
jis bus maloningas ir sergės manė toliau. 

"Tai pasakiusi, ji oriai ir pagarbiai nusilenkė kunigaikščiui. 
Paskui, jau lipdama laiptais, tarė jos laukiantiems žmonėms: 

— Štai aš jau pasirengusi, ponai, veskite mane, kur norite. 

Kunigaikštis, tylus ir sustingęs, kurį laiką pastovėjo toje 
vietoje, kur jį paliko Odetė. Paskui, išpuolęs iš kambario, jis 
skubiai nulipo žemyn laiptais, akimirką pastovėjo prie lauko 
durų žiūrėdamas, kurlink patraukė Žmonės su neštuvais. Jis 
matė juos tarp dviejų deglų tolstant Šv. Onorė gatvės link. Ta- 
da jis leidosi bėgti Šv. Dionyzo gatve, paskui pasuko Geležų 
fabriko gatve ir, perlėkęs Grūdų turgų, atsidūrė prie Turenės 
rūmų kaip tik tuo laiku, kai eisena jau buvo Pirčių gatvės gale. 
Įsitikinęs, jog aplenkė juos keliomis minutėmis, jis įsmuko pro 
tas pačias slaptas duris, pro kurias matėme jį išeinant, ir, pa-. 
siekęs savo apartamentus, tyliai įsėlino į vieną kambarį šalia 
ponios Valentinos miegamojo, kur pro stiklus galėjo matyti 
viską, kas jame dedasi. Ponia Valentina įtūžusi ir nekantrau- 
dama stovėjo vidury kambario. Išgirdusi menkiausią krepšte- 
lėjimą, ji nukreipdavo akis į lauko duris, ir gražūs juodi jos 
antakiai, paprastai dailiai išlenkti lyg arkos, kai veidas būdavo 
ramus, dabar buvo smarkiai suraukti. Ji buvo apsirengusi praš- 
matniai, gražiausiais drabužiais. Tačiau nuolatos vis ėjo prie veid- 
rodžio, stengdamasi nutaisyti tą švelnumo išraišką, kuri teikė 
jos veidui nuostabaus žavesio, paskui įsisegė į plaukus dar ke- 
lias puošmenas: ji norėjo visiškai sutriuškinti tą moterį, išdrįsu- 
sią su ja varžytis, ir savo aukštu rangu, ir savo spindinčiu grožiu. 

Pagaliau kunigaikštienė išgirdo bruzdesį prieškambary- 
je; ji sustojo klausydamasi, vieną ranką pridėjusi prie kaktos, o 
kita apgraibomis atsirėmusi į aukštą raižytinio krėslo atlošą; 
akyse jai aptemo, ir ji pajuto, kaip virpa keliai. Galų gale durys 
atsivėrė ir įėjęs tarnas pranešė, kad mergina, kurią kunigaikš- 
tienė nori matyti, laukia, kada bus maloningai pakviesta įeiti. 
Kunigaikštienė davė ženklą, jog pasirengusi ją priimti. 

Odetė nusisiautė apsiaustą prieškambaryje ir įėjo su tais 
kukliais apdarais, su kuriais mes ją matėme; tiktai ilgus plau- 
kus buvo susipynusi į kasą, bet, kadangi neštuvuose nerado 
kuo prismeigti jos apie kaktą, kasa krito per krūtinę ir siekė 
kelius. Ji sustojo prie durų, kurios bemat už jos užsivėrė. 

Kunigaikštienė nustėro ir neteko žado prieš tą šviesų ir 
tyrą reginį; ji nustebo, kad mergina tokia kukli ir kilni, mat ją, 

žinoma, buvo įsivaizdavusi visai kitokią; pagaliau kunigaikš- 
tienė suprato, kad jai pirmai reikia pradėti kalbą, nes pati ir 
buvo sumaniusi šį sunkų susitikimą. 

— Prieikite arčiau, — tarė ji virpančiu nuo susijaudinimo 
švelniu balsu. 

Odetė žengė artyn nuleidusi akis, bet ramiu veidu; per 
tris žingsnius nuo kunigaikštienės ji atsiklaupė ant vieno ke- 
lio. 

— Tai jūs norėjote atimti iš manęs kunigaikščio meilę? — 
paklausė ponia Valentina. — Ir po šito tikitės, kad užteks prieš 
mane atsiklaupti ir aš jums atleisiu? 

Odetė greitai atsistojo; jos veidas smarkiai nuraudo. 

— Aš atsiklaupiau, ponia, — tarė ji, — visai ne dėl to, 
kadjūs man atlėistumėte, nes iš Dangaus malonės aš jums nie- 
kuo nenusikaltusi. Atsiklaupiau todėl, kad jūs esate didi kuni- 
gaikštienė, o aš — tik Vargšė mergaitė, tačiau dabar, atidavusi 
pagarbą jūsų aukštam rangui, kalbėsiu su jumis stovėdama: 
klauskite mane, jūsų prakilnybe, aš pasirengusi jums atsakyti. 

Ponia Valentina nesitikėjo tokios ramybės; ji suprato, kad 
ją suteikti galėjo vien tyrumas arba begėdiškumas, padėjęs tą 
ramybę suvaidinti. Prieš save kunigaikštienė matė mėlynas akis, 
tokias švelnias ir tokias vaiskias, jog rodės, skirtas tam, kad 
pro jas galėtum įsismelkti į pačią širdies gilumą, ir ta širdis, 
jautė kunigaikštienė, skaisti kaip Švenčiausiosios Mergelės. Tu- 
renės kunigaikštienė buvo gera moteris, pirmas itališko pavy- 
do priepuolis, pastūmėjęs ją veikti ir kalbėti, pamažu blėso, ji 
ištiesė ranką Odetei ir pasakė švelniu, keistu balsu: 

— Eikšekite. 

Tokia kunigaikštienės tono ir elgesio permaina vargšę 
merginą išmušė iš vėžių. Ji buvo pasirengusi atremti pyktį, bet 
nesitikėjo atlaidumo. Paėmė ištiestą kunigaikštienės ranką ir 
prigludo prie jos lūpomis. 

— Ak! — tarė raudodama. — Ak! Aš jums prisiekiu, čia 
nėra jokios mano kaltės. Jis atėjo pas mano tėvą kaip papras- 
tas Turenės kunigaikščio arklininkas, tariamai nupirkti iš jo ar- 
klių savo šeimininkui. Ir aš jį pamačiau, aš jį pamačiau! Jis 

buvo toks gražus! Žiūrėjau į jį be įtarumo, nes laikiau sau ly- 
giu. Jis ateidavo pas mane ir kalbėdavo su manimi. Niekada 
nebuvau girdėjusi saldesnio balso, nebent tik vaikystėje, kai į 
mano sapnus nusileisdavo angelai. Aš nieko nežinojau: kad jis 
vedęs, kad jis kunigaikštis, kad jis princas. Jei būčiau žinojusi, 
kad jis jūsų vyras, ponia, ir kad jūs esate tokia graži ir puiki, 
būčiau tuoj pat susivokusi, kad jis iš manęs šaiposi. Bet paga- 
liau viskas pasakyta: jis niekada manęs nemylėjo... ir aš jo ne- 
bemyliu.... 

— Vargšė mergaitė! — sušuko Valentina, į ją Žiūrėda- 
ma. — Vargšė mergaitė mano, kad sykį pamilai ir užmiršti! 

— Aš nesakiau, kad jį užmiršiu, — liūdnai atsakė Ode- 
tė. — Aš pasakiau, kad jo nebemylėsiu, nes mylėti leista tik 
sau lygų, tik tą, kurio žmona gali tapti. Ak! Vakar, vakar, kai jį 
pamačiau tame iškilniame korteže, su prašmatniais apdarais! 
Kai pamačiau, kad tas Luji, kurį laikiau savu, lašas į lašą pana- 
šus į Turenės kunigaikštį, kuris yra jūsų, ponia!.. Ak! Aš jums 
prisiekiu, man pasirodė, kad mane kas apkerėjo, ir netikėjau 
savo akimis. Jis kažką kalbėjo: klausiausi užgniaužusi kvapą ir 
sustingusi. Tai buvo jo balsas. Jis kalbėjosi su karaliene. Ak 
karalienė!.. 

Odetė konvulsyviai virpėjo, ir kunigaikštienė akimirka 1š- 
blyško. 

— Ar nejaučiate karalienei neapykantos? — paklausė 
Odetė keistai skausminga išraiška. 

Ponia Valentina skubiai uždengė ranka merginai burną. 

— Tyliau, vaike! — pasakė ji. — Ponia Izabelė yra mūsų 
valdovė: Dievas ją mums atsiuntė, ir mes turime ją mylėti. 

— Tą patį man pasakė tėvas, — tarė Odetė, — kai grįžau 
leisgyvė ir jam pasakiau, jog nemyliu karalienės. 

Kunigaikštienė valandėlę žvelgė nepaprastai švelniai ir ge- 
raširdiškai. Staiga mergina droviai pakėlė akis. Dviejų moterų 
žvilgsniai susitiko; kunigaikštienė išskėtė rankas, bet Odetė 
puolė prie jos kojų ir ėmė bučiuoti kelius. 

— Daugiau aš nebeturiu ko jums pasakyti, — tarė ponia 
Valentina, — prižadėkite man, kad niekada daugiau su juo ne- 
simatysite, štai ir viskas. 

— Labai gaila, bet aš negaliu to jums prižadėti, ponia, 
nes kunigaikštis juk turtingas ir galingas žmogus, jis gali, jei aš 
liksiu Paryžiuje, įsigauti pas mane, o jei iš čia išvažiuosiu, gali 
pasekti mane; todėl nedrįstu jums prižadėti, kad jo nebematy- 
siu, bet galiu jums prisiekti, kad mirsiu, jeigu jį vėl pamatysiu. 

— Jūs angelas, — tarė kunigaikštienė, — ir, jeigu jūs pri- 
žadėsite melstis už mane Dievui, aš tikėsiuosi sulaukti savo 
laimės Žemėje. 

— Melstis Dievui už jus, ponia! Argi jūs nesate iš tų 
laimingųjų princesių, kurias globoja fėja? Jūs jauna, graži, ga- 
linga, ir jums leista jį mylėti. 

— Tai melskite Dievą, kad jis mane mylėtų!.. 

— Pasistengsiu, — atsakė Odetė. 

Kunigaikštienė paėmė nuo stalo mažą sidabrinį švilpuką 
ir sušvilpė... Pašauktas atidarė duris tas pats tarnas, kuris buvo 
pranešęs apie Odetės apsilankymą. 

— Palydėkite merginą namo, — paliepė kunigaikštie- 
nė, — ir žiūrėkite, kad jai nieko neatsitiktų. Odete, — pridūrė 
ji, — jeigu jums kada nors bus reikalinga pagalba, globa ir pa- 
spirtis, pagalvokite apie mane ir ateikite. — Kunigaikštienė 
padavė jai ranką kaip seseriai. 

— Nuo šiolei gyvenime man reikės labai mažai, ponia, ir 
patikėkite, nebūtinai turės iškilti koks nors reikalas, kad pa- 
galvočiau apie jus. 

Ji nusilenkė kunigaikštienei ir išėjo. 

Likusi viena, ponia Valentina atsisėdo, nulenkė galvą ant 
krūtinės ir pasinėrė mintyse. Po kelių minučių, kai ji taip sėdė- 
jo susimąsčiusi, durys iš kunigaikščio kabineto į jos miegamąjį 
tyliai atsidarė. Kunigaikštis įėjo negirdimais žingsniais ir pri- 
siartino prie žmonos taip, kad ji nė nepajuto, atsirėmė į jos 
krėslo atlošą; paskui, suprasdamas, kad žmona jo nemato, jis 
nusegė jai nuo kaklo puikių perlų vėrinį ir, pakėlęs jį virš kuni- 
gaikštienės galvos, nuleido jai ant pečių. Valentina sukliko ir 
kilstelėjusi galvą pamatė kunigaikštį. 

Ji metė į vyrą skvarbų žvilgsnį. Bet kunigaikštis šito ir ti- 
kėjosi ir atsakė jai ramia šypsena kaip žmogus, nieko nežinąs 

apie tai, kas čia neseniai dėjosi . Negana to: kai kunigaikštienė 
nulenkė galvą, jis suėmė ją už pasmakrės ir, švelniai atlošęs 
galvą atgal, bandė priversti ją pažvelgti jam į akis dar sykį. 

— Ko.jūs iš manęs norite, pone? — paklausė Valentina. 

— Iš tiesų gėda Rytų šalies monarchui, — tarė kunigaikš- 
tis, švelniai varstydamas tarp pirštų vėrinį, kurį neseniai buvo 
padovanojęs žmonai, ir perlais praskirdamas jai lūpas. — Šį 
vėrinį man atsiuntė Vengrijos karalius Sigizmundas Liuksem- 
burgietis, laikydamas jį stebuklingu. Jis mano, kad padovano- 
jo man imperatorišką dovaną, bet aš turiu perlus, kurie baltes- 
ni ir brangesni už šituos. 

Valentina atsiduso, bet kunigaikštis dėjosi nieko nepa- 
stebėjęs. 

— Ar žinote, mano puikioji kunigaikštiene, kad tokios 
gražuolės kaip jūs nesu sutikęs ir kad aš esu laimingas vyras 
turėdamas tokį neprilygstamą grožio lobį? Prieš kelias dienas 
mano dėdė Beri kunigaikštis man taip išliaupsino aksomines 
karalienės akis, į kurias nebuvau nė dėmesio atkreipęs, kad 
vakar aš, būdamas arti jos, pasinaudojau proga ir gerai į jas 
įsižiūrėjau. 

— Na ir kaip? — pasidomėjo Valentina. 

— Ogi štai kaip: kartą, neprisimenu, kur tai buvo, aš ma- 
čiau akis, kurios drąsiai galėtų varžytis su jos akimis. Pažvelki- 
te į mane! Ak taip, aš jas mačiau Milane, kunigaikščio Galea- 
so rūmuose. Tos akys spindėjo po gražiai lenktais juodais an- 
takiais, gražesnių dailininko teptukas niekada nėra nubrėžęs 
italės veide. Tai buvo Valentinos akys, ji vėliau ištekėjo už kaž- 
kokio Turenės kunigaikščio, kuris, reikia pripažinti, tokios lai- 
mės nevertas. 

— Ir manote, kad jis tai laiko didele laime? — paklausė 
Valentina, žvelgdama į vyrą liūdesio ir meilės pilnomis akimis. 

Kunigaikštis paėmė jos ranką ir prisidėjo sau prie širdies, 
Valentina mėgino ją ištraukti. Jis sulaikė žmonos ranką tarp 
savųjų ir, nusimovęs nuo piršto puikų žiedą, užmovė žmonai. 

— Koks čia žiedas? — paklausė Valentina. 

— Jis priklauso jums teisėtai, mano gražioji kunigaikštie- 
ne, nes gavau jį tik jūsų dėka. Tuojau viską papasakosiu. 

Kunigaikštis, pasitraukęs nuo žmonos krėslo, atsisėdo ant 
žemos kėdutės prie jos kojų ir abiem alkūnėm atsirėmė į krės- 
lo ranktūrį. 

— Taigi aš jį gavau, — pakartojo jis, — jūsų ir dar vargšo 
siro de Kusi dėka. 

— Kaip tai atsitiko? 

— Tebus jums žinoma, — ir aš patariu jam to nedovano- 
ti, — kad jis sakė matęs rankas, tokias pat gražias kaip jūsų. 

— Ir kurgi jisai jas matė? 

— Geležų fabriko gatvėje, kur buvo nuėjęs pirkti Žirgo. 

— Ir kieno tos rankos? 

— Arklių pirklio dukters. Suprantama, aš tikinau, kad tai 
neįmanomas dalykas. Jis atkakliai laikėsi savo, ir galiausiai mu- 
du susilažinome: jis — iš šito žiedo, aš — iš perlų vėrinio. (Va- 
lentina žiūrėjo į kunigaikštį, lyg stengdamasi įsiskverbti į jo sie- 
14.) Tada aš persirengiau arklininku, kad galėčiau savo akimis 
pamatyti tą stebuklą, nuėjau pas senį Šan Divero gatvėje ir už 
pasiutiškus pinigus nusipirkau du netikusius arklius, ant kurių 
užsėsti riterį su kunigaikščio titulu kas nors priverstų nebent 
už bausmę. Bet užtat pamačiau baltarankę deivę, kaip ją pa- 
vadintų dieviškasis Homeras. Reikia pripažinti, Kusi ne toks 
kvailys, kaip aš pradžioje maniau, ir tiesiog nuostabu, kaip ta- 
me varganame sode galėjo išsiskleisti tokia stebuklinga gėlelė. 
Vis dėlto, mano gražioji kunigaikštiene, aš neprisipažinau nu- 
galetas. Kaip dera tikram riteriui, gyniau savosios damos gar- 
bę. Kusi atkakliai laikėsi savo. Trumpai sakant, mudu jau bu- 
vom beeiną pas karalių prašyti, kad leistų išspręsti ginčą dvi- 
kova, bet galiausiai susitarėme kreiptis į teisėją Pjerą de Krao- 
ną, tokiuose dalykuose labai prityrusį. Ir štai prieš kokias tris 
dienas mes visi kartu nuėjome pas tą jauną gražuolę, ir, ka- 
dangi, mano laimei, Kraonas yra puikus teisėjas, žiedas štai 
ant jūsų piršto!.. Ką jūs pasakysite apie šią istoriją? 

— Aš apie ją Žinojau, monsinjore, — tarė Valentina, vis 
dar su dvejone žvelgdama į vyrą. 

— O! Iš kur? Kusi per daug galantiškas kavalierius, kad 
jums atvirai apie tai papasakotų. 

— Vadinasi, sužinojau ne iš jo. 

— Iš ko gi? — paklausė Luji apsimestinai nerūpestingu 
tonu. 

— Iš jūsų teisėjo. 

— Iš mesiro Pjero de Kraono? Hm!.. 

Kunigaikštis staiga stipriai suraukė antakius ir sukando 
dantis, bet jo veidas tuoj pat vėl nušvito šypsena. 

— Taip, suprantu, — kalbėjo jis, — Pjeras žino, kad aš 
laikau jį savo bičiuliu ir jis didelėje mano malonėje. Jis panoro 
patekti ir į jūsų malonę. Nuostabu! Bet ar jums neatrodo, kad 
jau per vėlus metas plepėti apie tuščius dalykus? Prisiminkite, 
kad rytoj karalius lauks mūsų pietums, po vaišių vyks varžy- 
bos, kuriose man teks išties smaigaliu įrodyti, kad jūs esate 
pati gražiausia, ir kuriose mano arbitras jau bus ne Pjeras de 
Kraonas. 

Tai pasakęs, kunigaikštis nuėjo prie durų ir uždarė jas iš 
vidaus, įkišdamas į žiedus medinę sklendę, aptrauktą lelijomis 
siuvinėtu aksomu. Valentina jį sekė akimis, paskui, kai vyras 
grįžo prie jos, atsistojo ir apsivijo rankomis jam apie kaklą. 

— Ak monsinjore, — tarė jam, — jeigu jūs mane apgau- 
dinėjate, jūsų sąžinę prislėgs didelė kaltė. 


1II 

Kitą dieną Turenės kunigaikštis atsikėlė labai anksti ir tuo- 
jau pat išvyko į rūmus, kur rado karalių Karolį belaukiantį Mi- 
šių. Karalius jį labai mylėjo ir pasitiko geraširdiškai šypsoda- 
mas, tačiau pastebėjo, kad kunigaikštis kažko nuliūdęs. Dėl to 
jis susirūpino, ištiesė jam ranką ir įdėmiai žiūrėdamas paklausė: 

— Mielas broli pasakykite man, kas jus slegia? Atrodote 
labai susirūpinęs. 

— Turiu svarbią priežastį, jūsų didenybe, — atsakė ku- 
nigaikštis. 

— Eime, — tarė karalius, imdamas kunigaikštį už paran- 
kės ir vesdamasis prie lango, — papasakokite man apie tai. 
Norime tai Žinoti ir, jeigu kas nors jus nuskriaudė, pasirūpin- 
sime, kad teisingumas būtų atstatytas. 

Tuomet Turenės kunigaikštis papasakojo jam apie vaka- 
rykštį atsitikimą, kurį mes pasistengėme skaitytojui smulkiai 
aprašyti. Jis papasakojo, kaip mesiras Pjeras de Kraonas apvy- 
lė jo pasitikėjimą atskleisdamas jo paslaptis poniai Valentinai, 
ir dar pikta dingstimi. Paskui, matydamas, kad karalius jį už- 
jaučia, pridūrė: 

— Duodu jums garbės žodį, jūsų didenybe, kad, jeigu jūs 
teisingai nenubausite šito žmogaus, tai aš šiandien pat visų rū- 
mų akivaizdoje apskelbsiu jį esant išdaviku ir melagiu, ir jis 
mirs nuo mano rankos. 

— Šito jūs nepadarysite, — atsakė karalius, — ir dėl to, 
kad aš prašau, ar ne? Bet mes jam pasakysime, ir ne vėliau 
kaip šį vakarą, kad jis paliktų mūsų rūmus, nes jo tarnyba mums 
nebereikalinga. Juo labiau kad tai ne pirmas skundas prieš jį, 
ir, jeigu iki šiol jų nepaisėme, tai tik iš pagarbos jums, nes jis 
buvo vienas iš jums artimų žmonių. Mūsų brolis Anžu kuni- 
gaikštis, Neapolio, Sicilijos ir Jeruzalės, kur yra Kalvarijos kal- 
nas, karalius, — karalius persižegnojo, — taigi mūsų brolis, 
jeigu juo tikėsime, labai nepatenkintas, kad per jį prarado di- 
deles sumas. Be to, jis yra Bretanės kunigaikščio pusbrolis, o 
šis visiškai nepaiso mūsų pageidavimų ir kas dieną mums tai 
patvirtina kad ir tuo, jog iki šiol neįvykdė mūsų reikalavimų, 
kuriuos jam esame pateikę dėl mūsų gerojo konetablio. Dar 
sužinojau, kad šis pikčiurna kunigaikštis nepripažįsta Avinjo- 
no popiežiaus; kad jis, nors tai uždraudžiau, tebekaldina auk- 
sines monetas, — vasalams juk leidžiama kaldinti tiktai vari- 
nes monetas. Be to dar, — kalbėjo karalius, vis labiau įsikarš- 
čiuodamas, — aš žinau, ir iš patikimo šaltinio, brolau, kad jo 
teisingumo pareigūnai nepripažįsta Paryžiaus parlamento ju- 
risdikcijos ir jis pats, — o tai beveik valstybės išdavystė, — pri- 
iminėja iš savo vasalų garbės priesaiką, nepaisydamas mano 
kaip siuzereno teisių. Dėl visų šių ir dar dėl daugelio kitų prie- 
žasčių Bretanės kunigaikščio giminės ir draugai negali būti ma- 
no bičiuliai. Ir galiausiai dar jūs pasiskundžiate mesiru Pjeru 
de Kraonu, kuriuo ir aš pats ėmiau nebetikėti. Taigi ir kalbėti 
daugiau neverta: šiandien pat jūs pareikšite jam savo valią, o 

aš paliepsiu pareikšti manąją. Dėl Bretanės kunigaikščio, tai 
čia jau siuzereno ir vasalo santykiai, ir, jeigu karalius Ričardas 
mums duos trejus metus paliaubų, kaip jį prašėme, nors jį re- 
mia mūsų dėdė Burgundijos kunigaikštis, kurio dukterėčia yra 
Ričardo žmona, mes dar pažiūrėsime, kuris iš mudviejų, jis ar 
aš, yra tikrasis Prancūzijos karalystės valdovas. 

Kunigaikštis padėkojo karaliui: džiaugėsi, kad karalius jį 
atjautė, ir jau buvo beišeinąs, tačiau tuo metu Šv. Koplyčios 
varpas paskambino Mišių, ir karalius pakvietė kunigaikštį kar- 
tu jų išklausyti, juo labiau kad Mišias nenumatytai turėjo lai- 
kyti Ruano arkivyskupas, mesiras Gijomas Vienietis, ir kad jo- 
se turėjo dalyvauti karalienė. 

Po Mišių karalius Karolis, karalienė Izabelė ir monsinjo- 
ras Turenės kunigaikštis įėjo į pokylių menę, kur susirinkę jų 
laukė aukšto rango, aukšto vardo arba karaliaus ir karalienės 
pageidavimu pakviesti pietų ponai ir ponios. Vaišės buvo pa- 
tiektos ant didelio marmurinio stalo, be jo, prie vienos kolo- 
nos stovėjo karaliaus servantas, prabangiai apdengtas ir pa- 
puoštas aukso ir sidabro indais. Stalą juosė barjeras, kurį sau- 
gojo durininkai ir sargybiniai ir leido įeiti tik tiems, kurie ap- 
tarnavo stalą. Bet nepaisant visų šių apsaugos priemonių tar- 
nai vos įstengė patarnauti — tokia gausybė buvo svečių. Kai 
karalius, prelatai ir damos nusiplovė rankas sidabro ąsočiuo- 
se, kuriuos jiems priklaupę siūlė tarnai, pirmas atsisėdo kara- 
liaus stalo tvarkytojas Nojono vyskupas, po jo Langro vysku- 
pas, Ruano arkivyskupas, paskui karalius. Karalius buvo apsi- 
siautęs skaisčiai raudona aksomo mantija, pamušta šermuo- 
nėlio kailiu, jo galvą puošė Prancūzijos karūna. Šalia karaliaus 
atsisėdo karalienė Izabelė, taip pat su aukso karūna. O kara- 
lienės dešinėje įsitaisė Armėnijos karalius, už jo iš eilės susė- 
do Beri kunigaikštienė, Turenės kunigaikštienė, panelė Neve- 
rietė'!, panelė Bona Barietė ir pagaliau dama de Siuli, mesiro 
Gi de La Tremujo žmona. 


! Panele buvo vadinama moteris, kurios vyras dar nebuvo įšventin- 
tas į riterius. (Aut. past.) 

Be šių stalų, stovėjo dar du, prie kurių garbingiausiose 
vietose susėdo Turenės, Burbono, Burgundijos ir Beri kuni- 
gaikščiai, o toliau dar kokie penki šimtai senjorų ir damų. Bet 
jie buvo taip ankštai susispaudę, kad patarnautojai tik vargais 
negalais prinešdavo jiems valgius. 

“Valgius, gausius ir įmantrius, — sako Fruasaras, — aš 
jums tiktai išvardysiu, bet smulkiau papasakosiu apie lengvus 
patiekalus prieš desertą, jie buvo taip pataisyti, kad geriau ir 
neįmanoma". 

„ "Iokie pobūviai, kur vaišės perskiriamos į dvi dalis, tais 
laikais buvo labai įprasti ir vertinami. Suvalgę pirmuosius pa- 
tiekalus, svečiai pakilo iš užstalės ir nuėjo užsiimti patogesnių 
vietų prie langų, ant sustatytų pakopomis suolų aplinkui salę 
ir net tam suneštų stalų; buvo susirinkusi tokia gausybė svečių, 
kad net balkonas, skirtas karaliui su karaliene, buvo sausakim- 
šas damų ir senjorų. 

Rūmų kiemo viduryje dailidės per gerus porą mėnesių 
buvo pastatę medinę pilį keturiasdešimties pėdų aukščio ir še- 
šiasdešimties pėdų ilgio kartu su fligeliais. Pilies kampuose sto- 
vėjo keturi bokštai, o viduryje į dangų stiebėsi penktasis, visų 
aukščiausias. Pilis vaizdavo garsiąją Trojos tvirtovę, o aukšta- 
sis bokštas — Ilijono rūmus. Vėliavose aplinkui sienas buvo 
nutapyti karaliaus Priamo, jo sūnaus narsiojo Hektoro, taip 
pat karalių ir princų, kartu su jais užsidariusių Trojoje, herbai. 
Visas šis statinys stovėjo ant keturių ratų, ir žmonės viduje ga- 
lėjo juo manevruoti ir pakreipti jį bet kurion pusėn, nelygu ko 
reikalavo gynyba. Netrukus jiems teko išbandyti savo vikru- 
mą, nes iš dviejų pusių tuo pat metu jų pulti pajudėjo palapinė 
ir laivas: palapinė vaizdavo graikų kariauną, o laivas — graikų 
laivyną; visi žygiavo iškėlę narsiausių karalių Agamemnoną ly- 
dėjusių karių vėliavas — pradedant greitakoju Achilu ir bai- 
giant apdairiuoju Ulisu. Palapinėje ir laive buvo ne mažiau 
kaip du šimtai Žmonių, o pro karaliaus arklidžių duris jau pa- 
sirodė medinio arklio galva — arklys ramiai laukė, kada ateis 
jo laikas išeiti į sceną. Tačiau, didžiam svečių nusivylimui, šven- 
tėje to neįvyko: tuo momentu, kai laivo ir palapinės graikai, 

vadovaujami Achilo, be galo narsiai puolė pilies trojiečius, ku- 
rių gynybai puikiai vadovavo Hektoras, pasigirdo baisus traš- 
kesys, paskui kilo siaubingas triukšmas: sulūžo viena pakyla 
priešais Parlamento duris, nutraukdama žemėn visus, kurie ant 
jos buvo. 

Kaip paprastai būna panašiomis aplinkybėmis, kiekvie- 
nas bijojo, kad jo neištiktų tokia nelemtis, ir taip rėkė, lyg tai 
jau būtų atsitikę; minioje kilo baisi sumaištis, nes visi, tAorėda- 
mi nulipti, sykiu puolė prie laiptelių, ir tie, neišlaikę svorio, 
triokštelėjo. Nors karalienei ir damoms, kurios buvo mūriniuo- 
se rūmų balkonuose, nebuvo ko bijoti, jas taip pat pagavo pa- 
niška baimė, ir galbūt iš instinktyvaus išgąsčio, nors nieko joms 
negrėsė, o gal kad nematytų šiurpios sumaišties scenos, da- 
mos buvo belekiančios atgal, į vaišių menę, tačiau už jų tary- 
tum tanki laiptuota gyvatvorė stovėjo ginklanešių, tarnų ir pa- 
žų siena, o dar toliau grūdosi žmonės, kurie, durininkams ir 
sargybiniams šokus prie langų, įsiveržė į patalpą. Taigi karalie- 
nė negalėjo prasibrauti pro minią ir nualpusi krito į glėbį Tu- 
renės kunigaikščiui, kaip tiktai stovėjusiam šalia jos. Tada ka- 
ralius paliepė nutraukti vaidinimą. Buvo išnešti stalai, ant ku- 
rių jau laukė antrieji patiekalai, nuimti barjerai, stovėję aplin- 
kui stalus, ir salėje svečiams pasidarė erdviau. Laimė, nieko 
labai blogo neatsitiko, tik ponia Kusi buvo truputį aplamdyta 
ir nualpo karalienė. Ją nunešė prie atokaus lango ir išdaužė 
stiklą, kad ji greičiau įkvėptų tyro oro, ir karalienė veikiai atsi- 
tokėjo. Bet ją buvo apėmusi tokia klaiki baimė, kad panūdo 
tuoj pat išvykti iš čia. O kieme ne vienas Žiūrovas užsimušė 
negyvai ir gausybė jų daugiau ar mažiau susižeidė. 

Galiausiai karalienė sėdo į savo neštuvus ir, lydima tūks- 
tančio su viršum raitų senjorų ir damų kortežo, pasuko gatvė- 
mis į Šv. Pauliaus rūmus. O karalius valtimi nusileido pasro- 
viui iki Mainų tilto ir iš ten kartu su riteriais, panorusiais daly- 
vauti varžybose, kurioms jis turėjo vadovauti, nuplaukė Sena 
aukštyn. 

Kai karalius grįžo į savo rūmus, puikią dovaną jam įteikė 
nuo visų paryžiečių keturiasdešimt žymiausių jų atstovų. Visi 

jie buvo apsirengę vienodos spalvos gelumbės apdarais tary- 
tum uniforma. Jų dovana neštuvuose buvo uždengta vaiskiu 
šilku, pro kurį matėsi brangūs daiktai: keturi puodai, keturi 
praustuvai ir šeši dubenys, viskas gryno aukso, penkiasdešim- 
ties markų svorio. 

Kai pasirodė karalius, nešikai laukinių apdarais pastatė 
neštuvus vidury kambario ir vienas iš lydinčiųjų miestelėnų pri- 
klaupė prieš karalių šitaip tardamas: 

— Maloningasis valdove ir didis karaliau, jūsų laimingo 
įžengimo į sostą proga paryžiečiai siunčia jums šias dovanas, 
ir panašias dovanas šiuo metu jie įteikia karalienei Izabelei ir 
Turenės kunigaikštienei. 

— Labai ačiū! — padėkojo karalius. — Dovanos tikrai 
puikios ir brangios, ir mes visada atsiminsime tuos, kurie jas 
dovanojo. 

Iš tiesų tokie pat neštuvai laukė karalienės Izabelės ir Tu- 
renės kunigaikštienės. Dovanas karalienei atnešė du vyrai, vie- 
nas apsitaisęs lokiu, kitas — vienaragiu, tai buvo ąsotis vande- 
niui, du flakonai, dvi taurės, dvi druskinės, šeši puodai, šeši 
praustuvai, viskas gryno aukso; ir tuzinas žvakidžių, du tuzinai 
gilių lėkščių, šešios didelės plokščios lėkštės ir du labai dideli 
praustuvai — iš sidabro. Viskas kartu svėrė tris šimtus markų. 

O nešikai, kurie pristatė dovanas Turenės kunigaikštie- 
nei, buvo apsirengę maurais, prašmatniais šilko drabužiais, juo- 
dais veidais, su baltais turbanais kaip saracėnai ar totoriai. Neš- 
tuvuose buvo aukso vaza, didelis ąsotis, dvi saldaininės, dvi 
didelės plokščios lėkštės, dvi druskinės; iš sidabro — šeši ąso- 
čiai, šešios lėkštelės, du tuzinai gilių lėkščių, du tuzinai druski- 
nių ir du tuzinai puodelių; ir visi auksiniai ir sidabriniai indai 
svėrė du šimtus markų. Bendra dovanų vertė, kaip liudija Fru- 
asaras, siekė daugiau kaip šešiasdešimt tūkstančių aukso kro- 
nų. | 

Įteikdami karalienei šias puikias dovanas, paryžiečiai Vy- 
lėsi įgyti jos malonę ir palenkti ją, kad gimdytų Paryžiuje, nes 
tada jiems būtų sumažinami mokesčiai. Bet atsitiko visai ki- 
taip: kada jai atėjo laikas gimdyti, karalius išvežė Izabelę iš 

Paryžiaus, druskos mokestis pakilo ir dar buvo atšauktos dvy- 
likos ir keturių denjė vertės sidabrinės monetos, buvusios apy- 
vartoje nuo Karolio V laikų. Kadangi ši moneta buvo papras- 
tų Žmonelių ir skurdžių pinigas, dabar jie, negalėdami už ją 
pirkti, nebeteko būtiniausių dalykų *. 

Beje, tuo metu karalienė ir kunigaikštienė Valentina la- 
bai džiaugėsi dovanomis. Jos maloniai padėkojo tiems, kurie 
tas dovanas įteikė, paskui grįžo į Šv. Kotrynos aikštę, kuri jau 
buvo paruošta riterių varžyboms ir pastatyta pakyla damoms. 

Iš trisdešimties riterių, turėjusių dalyvauti varžybose tą 
dieną" ir pavadintų Auksinės Saulės riteriais, nes ant jų skydų 
buvo pavaizduota spindulinga saulė, dvidešimt devyni su visa 
ginkluote jau laukė aikštėje. Atvyko trisdešimtasis, visi nulei- 
do ietis jį sveikindami: tai buvo karalius. 

Beveik tuo pačiu metu kilo šurmulys pasirodžius karalie- 
nei; ji įsitaisė ant pakylos, įrengtos specialiai jai, dešinėje atsi- 
sėdo Turenės kunigaikštienė, kairėje — panelė Neverietė. Už 
šių kunigaikštienių stovėjo kunigaikštis Liudvikas ir kunigaikštis 
Jonas, kartkartėmis persitardami vienu kitu žodžiu su tuo šal- 
tu mandagumu, būdingu žmonėms, kurių padėtis neleidžia at- 
verti savo minčių. Kai tik karalienė atsisėdo, visos kitos da- 
mos, tiktai ir laukusios šios akimirkos, pasklido, tarytum srūte 
pasruvo po visą joms skirtą plotą, kuris tuojau pat sumargavo 
aukso ir sidabro audeklais ir suspindo deimantais bei kitokiais 
brangakmeniais. 


2 Fruasaro ir Šv. Dionyzo abatijos vienuolio liudijimu. (Aut. past.) 

“ Tai buvo karalius, Beri, Burgundijos ir Burbono kunigaikščiai, 
grafas de la Maršas, mesiras Žakemaras Burbonietis, jo brolis, mesiras 
Gijomas de Namiūras, mesirai Olivjė de Klisonas, Žanas Vienietis, Žak- 
menas Vienietis, jo brolis, mesiras Gi de La Tremujis, Gijomas, jo brolis, 
mesiras Filipas de Baras, senjoras de Rošforas, senjoras de Rė, siras de 
Bomanuaras, mesiras Žanas de Barbansonas, Flandrijos kunigaikštis, sen- 
joras de Kusi, mesiras Žanas de Baresas, senjorai de Nantujė, de La 
Rošfuko, de Garansjeras, mesiras Žanas de Arpedanas, baronas de Sen 
Veri, mesirai Pjeras de Kraonas, Renjo de Rua, Žofrua de Šarni ir Gijo- 
mas de Linjakas. (Aut. past.) 

"Tuo metu riteriai, dalyvaujantys varžybose, išsirikiavo vie- 
nas po kito su karalium priekyje. Už karaliaus atsistojo Beri, 
Burgundijos ir Burbono kunigaikščiai, paskui visi kiti dvide- 
šimt šeši rungtyniautojai pagal rangą ir titulą. Kiekvienas, ei- 
damas pro karalienę, nuleisdavo iki pat Žemės ieties smaigalį, 
ir karalienė nusilenkė tiek kartų, kiek buvo riterių. 

Po šios ceremonijos riteriai persiskyrė į du būrius. Kara- 
lius ėmėsi vadovauti vienam būriui, konetablis — kitam. Ka- 
rolis nuvedė savuosius prie balkono, kur sėdėjo karalienė. Kli- 
sonas nuėjo į priešingą pusę. 

— Jūsų šviesybe Turenės valdove, — kreipėsi tada Nevero 
kunigaikštis į Turenietį, — argi jūs neturite noro prisijungti prie 
garbiųjų riterių ir sulaužyti ieties ponios Valentinos garbei? 

— Mielas bičiuli, — šaltai atitarė kunigaikštis, — mano 
brolis karalius leido man vienam dalyvauti rytojaus varžybose. 
Tai nebus būrių rungtynės, o dvikovė. Ir ne vyras prieš vyrą, 
bet vienas prieš visus noriu apginti savo damos grožį ir savo 
vardo garbę. 

— Jūs dar galėtumėte pridurti, monsinjore, kad ir viena, 
ir kita būtų galima palaikyti kitokiais ginklais negu šie vaikiški 
žaisliukai, kuriais naudojamasi panašiuose žaidimuose. 

— Aš pasirengęs, bičiuli, — kalbėjo Turenės kunigaikš- 
tis, — ginti savo damos grožį ir savo vardo garbę tokiu ginklu, 
kokiu jie bus puolami. Prie mano palapinės kabos taikos sky- 
das ir karo skydas: tie, kas suduos į taikos skydą, suteiks man 
garbę; tie, kurie suduos į karo skydą, suteiks man džiaugsmo. 

Nevero kunigaikštis nusilenkė: patyręs viską, ką geidė su- 
žinoti, pokalbio tęsti nebenorėjo. O Turenės kunigaikštis, re- 
gis, nesuprato, kokiu tikslu buvo duodami šie klausimai, ir ėmė 
nerūpestingai žaisti su vienu iš nėrinių kaspinų, krintančių nuo 
karalienės galvos apdangalo. 

Tuo metu nuskambėjo trimitai. Riteriai, išgirdę signalą, 
jog varžybos pradedamos, prisisegė skydus prie krūtinių, tvir- 
tai atsisėdo balnuose, tvirtai įstatė į fokrus“ ietis, ir, nutilus 


* Ieties įmovai ant šarvų. (Ver. past.) 

paskutiniam fanfarų garsui, visi jau buvo pasirengę ir tik laukė 
teisėjų komandos, kuri pasigirdo vienu metu iš abiejų aikštės 
šonų: “Pirmyn!" 

Vos tik buvo ištartas šis žodis, žemę užklojo dulkių ka- 
muoliai, kuriuose įžiūrėti rungtyniaujančius buvo neįmanoma. 
Girdėjosi vien tik, kaip žvangsi abiejų rungtyniaujančių būrių 
ginklai: aikštė dabar žiūrovams atrodė lyg įsišėlusi jūra, ver- 
čianti aukso ir plieno bangas. Protarpiais tarytum puta ant ban- 
gos keteros pasirodydavo viršuje vieno kurio kovotojo didin- 
gas baltas sultonas. Tačiau tų pirmųjų varžybų detalės beveik 
liko nepastebėtos, ir tiktai kada trimitai paskelbė pertrauką ir 
abu būriai sugrįžo į savo vietas, pasidarė įmanoma suprasti, 
katra pusė turi persvarą... Šalia karaliaus dar liko aštuoni gin- 
kluoti raiti riteriai: monsinjoras Burgundijos kunigaikštis, me- 
sirai Gijomas de Namiūras, Gi de Tremujis, Žanas de Arpeda- 
nas, baronas d'Iveri, mesirai Reno de Rua, Filipas de Baras ir 
Pjeras de Kraonas. 

Karalius buvo benorįs uždrausti pastarajam dalyvauti ri- 
terių varžybose, nes šis buvo užsitraukęs jo pyktį, bet paskui 
pagalvojo, kad jo nušalinimas sutrikdys turnyrą, kuriam būti- 
nai reikalingas lyginis skaičius. 

Konetablį lydėjo tik šeši vyrai: monsinjoras Beri kunigaikš- 
tis, mesiras Žanas de Barbansonas, Bomanuaro senjoras, me- 
sirai Žofrua de Šamni, Žanas Vienietis ir siras de Kusi. Visi kiti 
buvo arba nublokšti žemėn ir neturėjo teisės vėl sėsti į balną, 
arba palietę barjerą traukdamiesi nuo puolančio priešininko 
ir dėl to laikomi nugalėtais. Pirmosios pergalės garbė atiteko 
karaliui, išlaikiusiam daugiausia riterių. 

Pažai ir tarnai, pasinaudodami atokvėpio valandėle, van- 
deniu laistė aikštę, kad priplaktų dulkes. Damos ta išmone buvo 
patenkintos, o riteriai, įsitikinę, kad dabar bus matyti, kokie 
jie narsūs, ir susilauks aplodismentų, įgavo dar didesnės drą- 
sos. Kiekvienas pasišaukė savo pažą ar savo ginklanešį, liepė 
apžiūrėti šarvus, suveržti arkliui paspręstę, stipriau pritvirtinti 
skydą ir pasirengė naujoms kautynėms. 

Signalo nereikėjo ilgai laukti: sutrimitavo antrą kartą, ie- 

tys pakilo ir sustingo ore, ir po komandos “pirmyn" abu būre- 
liai, jau sumažėję perpus, puolė vienas prieš kitą. 

Visų akys nukrypo į karalių ir į mesirą Olivjė de Klisoną, 
jojančius priešpriešiais. Jie susitiko aikštės viduryje: karalius 
taip stipriai kirto į priešininko skydą, kad jo ietis perlūžo, bet 
senas karys, nepaisydamas smarkaus smūgio, išliko balne sta- 
čias ir tiesus, tiktai jo arklys truputį pritūpė ant užpakalinių 
kojų, bet, vos raitelis jį paragino pentinais, vikriai atsistojo. O 
konetablis nusitaikė ietim, lyg grasindamas smogti karaliui, bet, 
prisiartinęs prie jo, iškėlė ietį smaigaliu viršun, tuo rodyda- 
mas, kad laiko garbe varžytis su savo valdovu, tačiau pernelyg 
ji gerbia, kad galėtų kirsti jam net žaidime . 

— Klisonai, Klisonai, — tarė jam karalius juokdama- 
sis, — jeigu konetablio špagą jūs valdote ne geriau kaip riterio 
ietį, aš atimsiu iš jūsų špagą ir paliksiu tik vieną dėklą. Taip pat 
patariu nuo šiol atvykti į varžybas su nendre vietoj ginklo: ji 
pasitarnaus jums lygiai taip pat kaip ir ietis, jeigu ketinate vi- 
sada naudotis ja šitokiu būdu. 

— Valdove, — atsakė Klisonas, — su nendre rankoje aš 
stočiau prieš jūsų didenybės priešus ir Dievo padedamas, ti- 
kiuosi, nugalėčiau, nes meilė ir pagarba, kurią jums jaučiu, su- 
teiktų man drąsos ginti jus, kaip kad neleido jūsų pulti. O jei 
kalbėsime apie tai, kaip aš ketinu kautis ietimi prieš bet ką 
kitą, be jūsų, tad įeigu norite patys apie tai spręsti, žiūrėkite, 
jūsų didenybe, ir tuojau pat. 

Iš tikrųjų mesiras Gijomas de Namiūras, ištrenkęs iš bal- 
no Žofrua de Šarni, atsitraukė atgal, ieškodamas akimis, su 
kuo dar galėtų susiremti. Bet visi buvo užsiėmę, ir, nors turėjo 
teisę pagelbėti tiems savo būrio vyrams, kurie buvo pernelyg 
spaudžiami, jis nepripažino tokios nelygios kovos. Tuo metu 
jis išgirdo konetablio balsą: 

— (Gal norėtumėte susikauti su manim, mesire de Na- 
miūrai? 

Gijomas nulenkė galvą duodamas suprasti, kad priima 
iššūkį, tvirtai įsirėmė į balnakilpes, atstatė ietį, suėmė pava- 
džius ir leidosi tiesiai į mesirą Olivjė, kuris irgi pavarė Žirgą 

šuoliais, kad priešininkui reikėtų lėkti ne daugiau kaip pusę 
atstumo. Jie susitiko. 

Mesiras Gijomas nukreipė ieties smaigalį į Klisono šal- 
mą, ir smūgis buvo toks taiklus, kad konetablis beregint liko 
be šalmo. Tą akimirką mesiro Olivjė ietis atsitrenkė į prieši- 
ninko skydą. Gijomas de Namiūras buvo puikus raitelis ir išsi- 
laikė balne. Bet smūgio būta tokio stipraus, kad trūko paspręstė 
ir raitelis su visu balnu nusirito nuo arklio per dešimt žingsnių. 
Iš visų pusių pasigirdo plojimai. Damos mojavo skepetaitė- 
mis. Tai buvo iš tiesų nepaprastai puikus smūgis ietim. 

Klisonas nė nespėjo paprašyti kito šalmo, nes matė, kad 
jo mažą būrį, neįstengusį atgauti persvaros, smarkiai spaudžia 
priešininkas. Plika galva jis puolė į kautynių vidurį, sulaužė 
savo jau tris susirėmimus atlaikiusią ietį į mesiro Žano de Ar- 
pedano šalmą, kurį numušė vienu smūgiu, ir išsitraukęs špagą 
ėmė taip smarkiai atakuoti, kad mesiras Žanas Arpedanas ne- 
spėjo nė susivokti, kaip palietė barjerą. Tuomet konetablis at- 
sigręžė į kautynių lauką. Tik du raiteliai dar kovėsi vienas prieš 
kitą: tai buvo mesiras de Kraonas ir Bomanuaro senjoras. O 
karalius dabar buvo tik varžybų žiūrovas ir po susirėmimo su 
Klisonu jose nebedalyvavo Konetablis pasekė jo pavyzdžiu ir 
dabar laukė, kuo pasibaigs kautynės tarp jo paskutinio riterio 
ir paskutinio priešininko. Atrodė, kad persvara Bomanuaro 
senjoro pusėje, bet staiga jo špaga lūžo atsitrenkusi į mesiro 
Pjero de Kraono skydą. Kadangi kautis buvo leidžiama tiktai 
ietimi ir špaga, o Bomanuaro senjoras abu ginklus sulaužė, 
didžiam savo sielvartui, jis nebeturėjo kuo kautis toliau ir mos- 
telėjo ranka: prisipažino nugalėtas. Mesiras Pjeras de Krao- 
nas, manydamas, kad kautynių lauke liko vienas, atsigręžė ir 
už dešimties žingsnių pamatė Klisoną, savo seną priešą, Žiū- 
rintį į jį su šypsena: dvikova tarp juodviejų nulems, katras bus 
tos dienos laimėtojas. 

Pjeras de Kraonas suriaumojo po šalmu. Nors ir buvo įgu- 
dęs riteris ir gerai nusimanė apie visas kovos gudrybes, jis pui- 
kiai žinojo, su kokiu kietu priešininku dabar teks susikauti. Ta- 
čiau nė kiek nesudvejojo ir, nuleidęs pavadžius arkliui ant 

sprando, atsilošė beveik ant sturplio, abiem rankom suėmė špa- 
gą ir puolė prie konetablio. Jodamas jis vikriai apsuko du ra- 
tus spindinčia špaga, paskui su trenksmu nelyginant kūju į prie- 
kalą kirto į Klisono skydą, kuriuo šis buvo prisidengęs pliką 
galvą. Žinoma, jei špaga būtų buvusi išgaląsta, skydas, nors 
koks storas ir gryno plieno, būtų buvęs menka apsauga nuo 
tokio smūgio. Bet priešininkai kovėsi neaštriais ginklais, ir ko- 
netablis tik vos susvyravo, lyg jam būtų sudavusi gluosnio vy- 
tele eležna vaiko rankutė. 

Senasis karys atsigręžė į Pjerą de Kraoną, kuris jau buvo 
nušuoliavęs tolokai ir spėjęs pasirengti laukė priešininko su 
pakelta prie veido špaga. Sį sykį atakavo konetablis, o Pjeras 
gynėsi. Ataka buvo paprasta, mesiras Olivjė špaga nukreipė 
priešininko špagą, paskui paėmė savo ginklą abiem rankomis 
ir, lyg nesiteikdamas pasinaudoti ašmenimis, taip smarkiai tren- 
kė rankena į mesiro de Kraono šalmą, kad šis įlinko tarytum 
nuo smūgio kuoka. Riteris ištiesė ranką ir netaręs nė žodžio 
krito nualpęs. 

Tada konetablis, prijojęs prie karaliaus, nušoko nuo žir- 
go ir, paėmęs savo špagą už smaigalio, pasiūlė karaliui ranke- 
ną, tuo parodydamas, kad prisipažįsta pralaimėjęs ir perlei- 
džia valdovui nugalėtojo šlovę. Bet karalius, matydamas, kad 
toks konetablio poelgis — tiktai mandagumo gestas, taip pat 
nulipo nuo arklio, apkabino Klisoną ir, aplinkui plojant da- 
morns ir senjorams, nuvedė prie karalienės balkono, kur ilgai 
jį sveikino karalienė Izabelė, monsinjoras Turenės kunigaikš- 
tis, su džiaugsmu stebėjęs, kaip nesisekė mesirui Pjerui de Krao- 
nui, ir Nevero kunigaikštis, kuris, nors ir nejautė prielankumo 
konetabliui, buvo pernelyg geras rungtyniautojas ir negalėjo 
nesižavėti jo kovos menu. 

Tuo metu prie Šv. Kotrynos bažnyčios durų sustojo būrys 
raitelių. Vienas jų, matyt, būrio vadas, nušoko nuo arklio ir 
pasuko aikštės pusėn. Cia jis atėjo dulkinas nuo galvos iki ko- 
jų. Nužingsniavęs tiesiai prie karaliaus, priklaupė ant vieno ke- 
lio ir įteikė jam laišką, sutvirtintą Anglijos karaliaus antspau- 
du. Karolis jį atplėšė: laiške buvo rašoma, kad karalius Ričar- 

das ir jo dėdės sutinka sudaryti su Prancūzija trejų metų pa- 
liaubas sausumoje ir jūroje — nuo 1389 metų rugpjūčio pir- 
mos dienos iki 1392 metų rugpjūčio devynioliktosios. Kara- 
lius tučtuojau apskelbė laiško turinį, ir ši naujiena, taip nekan- 
triai visų laukta ir atėjusi tokiu metu, rodės, taip pat pranaša- 
vo laimingą karaliavimą, prasidėjusį su tokiais palankiais žen- 
klais. Štai kodėl Šatomorano senjorui, pristačiusiam šį raštą, 
dvaras buvo be galo maloningas. Karalius, norėdamas suteikti 
jam garbę ir parodyti savo džiaugsmą, pakvietė jį pietų ir iš- 
kart nusivedė visą dulkiną, neleidęs nė persirengti. 

Tos pačios dienos vakarą senjoras La Rivjeras ir mesiras 
Žanas Lemersjė iš karaliaus pusės, mesiras Žanas de Bejis ir 
"Turenės senešalas iš kunigaikščio pusės nuvyko į mesiro Pjero 
de Kraono namus, netoliese Šv. Jono kapinių, ir karaliaus bei 
kunigaikščio vardu jam pareiškė, kad nei vienam, nei kitam jo 
paslaugų nebereikia. 

Kitą naktį, nespėjęs nė atsitokėti nuo patirto smūgio ir 
kritimo nuo arklio, mesiras Pjeras de Kraonas su savo ekipa- 
žais iškeliavo iš Paryžiaus į Anžu, kur turėjo didelę sutvirtintą 
pilį, vadinamą Sablė. 


IV 


Rytojaus dieną, vos išaušus, Turenės kunigaikščio herol- 
dai su livrėjomis jau važinėjo Paryžiaus gatvėmis su trimitinin- 
kais priekyje ir visose sankryžose bei aikštėse skelbė raštą, ku- 
riuo buvo metamas iššūkis ir kuris jau prieš mėnesį buvo iš- 
siuntinėtas į visus karalystės kraštus, taip pat ir į didžiuosius 
Anglijos, Italijos ir Vokietijos miestus. Rašte buvo praneša- 
ma: 


“Mes, Liudvikas de Valua, Turenės kunigaikštis, iš Dievo 
malonės Prancūzijos karalių sūnus ir brolis, geisdami susitikti ir 
susipažinti su kilmingais bajorais, riteriais arba ginklanešiais tiek 
iš Prancūzijos, tiek iš kitų karalysčių, pranešame: ne iš neapy- 

kantos, išdidumo ar neprielankumo, o vien kad galėtume pasi- 
džiaugti jūsų garbinga kompanija, sutinkant karaliui, mūsų bro- 
liui, mes nuo dešimtos valandos ryto iki trečios popiet būsime 
pasirengę aikštėje susikauti su kiekvienu, kas to panorės. Šalia 
mūsų palapinės, prie varžybų aikštės vartų, bus išstatyti mūsų 
karo ir taikos skydai, papuošti herbais. Ir kiekvienas, kas pagei- 
daus su mumis susikauti, tegu malonėja atsiųsti savo ginklanešį 
arba atvyksta pats ir ieties kotu paliečia mūsų taikos skydą, jeigu 
nori dalyvauti taikos varžybose, arba ieties smaigaliu paliečia mū- 
sų karo skydą, jeigu nori dalyvauti karo kautynėse. Idant visi ba- 
jorai, kilmingi riteriai ir ginklanešiai šią žinią laikytų tikra ir ne- 
keičiama, mes paskelbėme šį pranešimą sutvirtinę antspaudais 
su mūsų herbais. Surašyta Paryžiuje Turenės kunigaikščio dvare 
1369 metais birželio dvidešimtą dieną nuo Mūsų Viešpaties gi- 
mimo“". 

Žinia apie varžybas, kuriose turėjo dalyvauti pirmasis 
kraujo princas“, jau seniai buvo sukėlusi daug triukšmo. Kai 
"Turenės kunigaikštis apsilankė pas savo brolį prašyti leidimo 
surengti varžybas karalienės Izabelės atvykimo proga, kara- 
liaus tarybos nariai bandė priešintis. Karalius, pats mėgęs to- 
kias varžybas ir puikiai valdęs ginklą, pasikvietė Turenės kuni- 
gaikštį ir prašė atsisakyti šio. sumanymo, bet kunigaikštis jam 
atsakė, jog prižadėjęs šias žaidynes rūmų damoms, ir karalius, 
žinodamas, ko tokie žodžiai verti, leido jas surengti. 

Beje, dalyvauti tokiose žaidynėse nebuvo per daug, rizi- 
kinga: beveik visuomet priešininkai kovėsi bukais ginklais, ir 
karo skydas, išstatomas prie to, kuris kaunasi su visais, palapi- 
nės šalia taikos skydo, tiktai rodė, kad jo savininkas nieko ne- 
atsisako ir pasiruošęs priimti bet kokį iššūkį. Tačiau kartais at- 
sitikdavo, kai kas nors, akinamas asmeninės neapykantos, pa- 


5 Tačiau nereikia manyti, kad tuo metu į karališkojo kraujo prin- 
cus buvo žiūrima, kaip pradėta žiūrėti nuo Henriko IV laikų. Iš tiesų jie 
tada buvo laikomi tik pirmaisiais karalystės didikais, visiškai be šventu- 
mo aureolės, kuria jau buvo apgaubti karaliai. ( 4uf. past. ) 

sinaudoja šia proga ir su bičiuliška kauke prasmunka į aikštę ir 
tenstaiga atsivėręs pasiūlo tikras, o ne tariamas kautynes. Šiam 
atvejui palapinėje visada buvo išgaląsti ginklai ir kautynėms 
parengtas žirgas. 

Ponia Valentina, nors ir žavėjosi to laiko riterių pramo- 
gomis, vis dėlto labai nerimavo dėl šios dienos varžybų baig- 
ties. Karaliaus tarybos reikalavimas jai atrodė visiškai teisin- 
gas, ir ji širdimi bijojo dėl to, apie ką kiti mąstė galva. Ir štai 
kada kunigaikštienė sėdėjo pasinėrusi tokiose mintyse, jai bu- 
vo pranešta, kad mergina, kurios ieškoti ji buvo siuntusi užva- 
kar, laukia prieškambaryje ir prašo suteikti jai malonumą vėl 
pamatyti kunigaikštienę. Ponia Valentina žengė kelis žingsnius 
durų link. Odetė įėjo. 

Šią nepaprasto grožio ir grakštumo tyrą ir švelnią būtybę 
šįkart gaubė begalinis liūdesys. 

— Kas jums? — paklausė kunigaikštienė, išgąsdinta jos 
blyškumo. — Kam dėkoti, kad vėl turiu laimę jus matyti? 

— Jūs man buvote tokia gera, — atsakė Odetė, — ir aš 
nenorėjau, kad vienuolyno sienos atskirtų mane nuo pasaulio 
neatsisveikinus su jumis. 

— Ką jūs pasakėte, vargšas vaike? — švelniai paklausė 
ponia Valentina, — Nejaugi stojate į vienuolyną? 

— Dar ne, maloningoji ponia. Tėvas man neleido duoti 
įžadų, kol gyvas. Bet aš taip ilgai verkiau įsikniaubusi jam į 
krūtinę, taip maldavau parklupusi ant kelių, kad jis man leido 
apsigyventi pensionate prie Švenčiausios Trejybės vienuolyno, 
kur mano teta yra viršininkė. Ir aš jau greitai išeinu. 

Kunigaikštienė paėmė ją už rankos. 

— Bet juk tai ne viskas, ką jūs norėjote man papasakoti, 
ar ne tiesa? — paklausė ji, matydama merginos akyse begalinį 
liūdesį ir baimę. 

— Tiesa, aš norėjau pasikalbėti su jumis apie... 

— Apie ką? 

— Apie ką, sakykit, aš su jumis galėčiau kalbėti, jeigu ne 
apie jį? Dėl ko galėčiau nerimauti, jeigu ne dėl jo? 

— Ko gi jūs nerimaujate? 

— Jūs jau man atleiskite, ponia Valentina, kad kalbu su 
jumis apie monsinjorą Turenės kunigaikštį. Bet jeigu koks pa- 
vojus... 

— Pavojus? — sušuko kunigaikštienė. — Paaiškinkite, ką 
tai reiškia, nekankinkite manęs! 

— Kunigaikštis šiandien dalyvauja varžybose, ar ne? 

— Taip, bet kas čia bloga? 

— Taigi vakar buvo atėję pas mano tėvą žmonės, jūs gi 
žinote, mano tėvas garsus tuo, kad laiko geriausius arklius, ko- 
kius tik galima rasti Paryžiuje. Taigi vakar atėjo pas mano tėvą 
žmonės ir paprašė parodyti stipriausią ir narčiausią karo Žir- 
gą, kurį galėtų parduoti. Mano tėvas paklausė, ar jo reikia ry- 
tojaus varžyboms, ir tie žmonės atsakė, kad taip: vienas sve- 
timšalis riteris norįs dalyvauti jose. “Turbūt varžybos bus tik- 
ros?“ — paklausė mano tėvas. “Tikros, — atsakė jie juokda- 
miesi, — ir žiaurios". Tuomet, drebėdama iš baimės po šių Žo- 
džių, aš juos pasekiau, nulipau laiptais kartu su jais. Jie išsirin- 
ko patį stipriausią žirgą, koks tik buvo arklidėje, ir pamatavo 
jam kovinį antgalvį. — Odetė pratrūko raudoti. — Jūs supran- 
tate, ponia? Ak, pasakykite apie tai kunigaikščiui, pasakykite, 
kad prieš jį kažkas rengiama ir jam gresia pavojus. Pasakykite 
jam, kad gintųsi visomis jėgomis ir visu gudrumu. — Ji par- 
puolė ant kelių. — Kad jis gintųsi dėl jūsų, — jūs tokia graži ir 
taip jį mylite! Ak! Pasakykite jam tai, kaip aš jums sakiau, atsi- 
klaupusi, pamaldžiai sudėjusi rankas, pasakykite jam tai, kaip 
aš jam pasakyčiau, jumis dėta. 

— Ačiū, mano vaike, ačiū. 

— Jūs įspėsite jo ginklanešius, ar ne? Tegu jam išrenka 
pačius tvirčiausius šarvus. Kai jis važiavo jūsų pasiimti Itali- 
jon, gal parsivežė ką iš Milano, sakoma, kad ten gaminami pa- 
tys geriausi šarvai. Pasakykite jam, tegu žiūri, kad tvirtai būtų 
uždėtas šalmas. Pagaliau jeigu jūs pamatysite, nors tai neįma- 
noma, nes Turenės kunigaikšti — pats gražiausias, narsiau- 
sias ir vikriausias karalystės riteris... Ak, apie ką aš čia kalbu! 
Taip, jeigu jūs pamatysite, kad silpsta jo jėgos, nes priešinin- 

kas gali griebtis prieš jį kokių apžavų, tada paprašykite kara- 
lių, juk jis tikrai bus ten, ar ne? Paprašykite karalių, kad nu- 
trauktų varžybas. Jis turi tokią teisę, aš paklausiau apie tai tė- 
vą... Pakanka aikštės teisėjams mesti tarp kovotojų lazdą, ir 
kautynės turi baigtis. Paprašykite jį, kad sustabdytų šias ne- 
lemtas kautynes, niekas kitas to sukliudyti negali. O aš tuo me- 
tu... — Ji nutilo. 

— Ką jūs darysite? — jau ramiau paklausė kunigaikštienė. 

— Aš užsidarysiu vienuolyno bažnyčioje. Dabar, kai vi- 
sas mano gyvenimas priklauso Dievui, turiu melstis už visus, o 
ypač už savo valdovą, jo brolius ir sūnus. Ką gi! Aš karštai mel- 
siuosi už jį kakta prigludusi prie žemės. Prašysiu Dievą, kad 
pasiimtų mane, nes kam gi dabar man gyvenimas, kad pasiim- 
tų mane vietoj jo. Ir Dievas mane išgirs, galbūt ir išklausys. Jūs 
taip pat melskitės. Dievas tikrai išgirs jūsų balsą anksčiau už 
manąjį, nes jūs esate didi kunigaikštienė, o aš — tiktai vargšė 
mergelė. Sudie, maloningoji ponia, sudie. 

Sulig tais žodžiais Odetė atsistojo, paskutinį kartą pabu- 
čiavo kunigaikštienei ranką ir išbėgo pro duris. 

Turenės kunigaikštienė tuoj pat nuėjo į savo vyro aparta- 
mentus, bet jau prieš kokią valandą jis buvo išvykęs į savo pa- 
lapinę apsiginkluoti geriausiais ginklais. 

Tuo metu kunigaikštienė gavo žinią, kad karalienė jos lau- 
kia: nori kartu vykti į Šv. Kotrynos aikštę. 

Varžybos buvo numatytos toje pačioje vietoje kaip vakar, 
tiktai aptvare po karaliaus balkonu buvo išskleista Turenės ku- 
nigaikščio palapinė, virš kurios plevėsavo vėliava su herbu ir 
kuri buvo sujungta su didele ręstine patalpa arklininkams ir 
arkliams. Žirgų buvo ketvertas: trys skirtingi taikos varžyboms, 
vienas parengtas karo kautynėms. Kairėje palapinės pusėje ka- 
bojo kunigaikščio karo skydas be herbo — jame buvo pavaiz- 
duota gumbuota lazda su užrašu: “Kviečiu kautis!" Dešinėje 
pusėje kabojo taikos skydas su Prancūzijos karalių herbu vi- 
duryje — trys auksinės lelijos žydrame fone. Priešais, pačiame 
aikštės krašte, buvo vartai su bokšteliais šonuose — pro juos 
įjodavo riteriai. 

Kai tiktai karalius ir karalienė, rūmų damos ir senjorai 
susėdo savo vietose, įžengė heroldas, lydimas dviejų trimiti- 
ninkų, ir garsiai perskaitė raštą apie kvietimą kautis, su kuriuo 
įausupažindinome savo skaitytojus šio skyriaus pradžioje. Kau- 
tynių teisėjai pridūrė dar vieną sąlygą: kiekvienas riteris ar gin- 
klanešys, palietęs taikos skydą, gauna teisę susikauti ietim du 
kartus, o kurie paliečia karo skydą, senu papročiu gali pasi- 
rinkti ginklą, kokį nori. 

Pagarsinęs skelbimą, heroldas sugrįžo į palapinę. Teisėjai 
mesiras Olivjė de Klisonas ir monsinjoras Burbono kunigaikš- 
tis įsitaisė po vieną abiejose aikštės pusėse, ir trimitai paskelbė 
dvikovos pradžią. Ponia Valentina buvo išblyškusi kaip numi- 
rėlė. 

Po valandėlės tylos kažkur už aikštės atsiliepė kitas trimi- 
tas, pakartodamas tuos pačius garsus. Vartai gilumoje atsivė- 
rė, ir įjojo riteris su pakeltu antveidžiu. Visi pažino mesirą Bu- 
siko jaunesnįjį. Kunigaikštienė, jį pamačiusi, lengviau atsikvė- 
pė. 

Kai susirinkusieji jį atpažino, per visą galeriją nuvilnijo 
pritarimo kuždesys. Vyrai sveikino pakėlę rankas, o damos mo- 
javo skepetaitėmis: tai buvo vienas pačių narsiausių ir geriau- 
sių kovotojų tarp to meto riterių. 

Mesiras Busiko nusilenkdamas padėkojo žiūrovams už 
sutikimą, po to prijojo tiesiai prie karalienės balkono ir grakš- 
čiu mostu ją pasveikino, ieties smaigaliu paliesdamas Žemę. 
Paskui kaire ranka nuleido antveidį, švelniai sudavė ieties med- 
kočiu į Turenės kunigaikščio taikos skydą ir, pavaręs arklį šuo- 
liais, atsidūrė kitoje aikštės pusėje. 

Tuo pat metu pasirodė kunigaikštis su visa apranga: ant 
kaklo — skydas, ietis atstatyta smūgiui. Milanietiški kunigaikš- 
čio ginklai iš puikiausio plieno išvien spindėjo aukso inkrusta- 
cija. Jo žirgo gūnia buvo skaisčiai raudono aksomo, visa, kas 
paprastai esti iš geležies, žąslai ir balnakilpės, buvo gryno si- 
dabro. Šarvai, beje, buvo tokie pritaikyti ir taip puikiai pada- 
ryti, kad atliepdavo kiekvieną šeimininko judesį, lyg tai būtų 
buvę šarviniai marškiniai ar gelumbės liemenė. 

Mesirą Busiko pasitiko pritarimo šurmulys, o kunigaikštį 
visi sveikino audringais plojimais, nes grakščiau kaip jis prisis- 
tatyti žiūrovams ir juos pasveikinti buvo neįmanoma. Plojimai 
nutilo tik tada, kai kunigaikštis nuleido antveidį. Tuomet nu- 
aidėjo trimitai, abu priešininkai pasirengė atstatydami ietis ir 
teisėjai sušuko: “Pirmyn!"* 

Abu riteriai, suraginę arklius pentinais, veržliai puolė į 
kovą; kiekvienas kirto priešininkui tiesiai į skydą ir sulaužė sa- 
vo ietį; abu arkliai staiga pritūpė ant užpakalinių kojų, paskui 
atsistojo drebėdami, bet nė vienas raitelis tuo metu net neiš- 
traukė kojos iš balnakilpės. Kaipmat jie apsuko Žirgus ir nu- 
šuoliavo pasiimti naujos ieties iš savo ginklanešio rankų. 

Vos jie pasiruošė antram susirėmimui, vėl nuskardėjo tri- 
mitai, ir priešininkai puolė į kovą turbūt dar narsiau negu pir- 
mą kartą, bet dabar abu pakeitė ieties kryptį ir kiekvienas taip 
smogė varžovui į antveidį, kad numušė šalmą. Paskui, prašokę 
vienas pro kitą, juodu grįžo į savo vietas ir maloniai pasisveiki- 
no. 3 

Neįmanoma parodyti dar aiškesnės jėgų lygybės, ir Žiū- 
rovams dingojos, kad šis susirėmimas padarė vienodą garbę 
abiem varžovams. 

Abu riteriai paliko šalmus kautynių lauke pasirūpinti gin- 
klanešiams ir išjojo vienplaukiai: mesiras Busiko pro vartus, 
pro kuriuos buvo įjojęs, Turenės kunigaikštis patraukė prie sa- 
vo palapinės, iš kurios buvo išėjęs. 

Susižavėjimo kuždesys nulydėjo kunigaikštį iki jo palapi- 
nės. Jis atrodė gražus kaip arkangelas Mykolas — ilgi šviesūs 
plaukai, mėlynos ramios kaip kūdikio akys ir skaistus kaip mer- 
gaitės veidas. 

Karalienė, ištiesusi kaklą, žemai pasilenkė, kad galėtų il- 
giau jį matyti, o ponia Valentina, prisiminusi, ką kalbėjo Ode- 
tė, pažvelgė į karalienę apimta negeros nuojautos. 

Veikiai trimitai paskelbė, kad kunigaikštis pasirengęs nau- 
jai dvikovai, tačiau keletą minučių atsako nebuvo, ir kai kam 
jau atrodė, kad šios puikios varžybos tuo ir pasibaigs, tik stai- 
ga kitas trimitas sugrojo nepažįstamą melodiją. Tuo pat mo- 

mentu vartai atsivėrė ir išjojo riteris su nuleistu antveidžiu ir 
skydu ant krūtinės. 

Kunigaikštienė Valentina suvirpėjo: naujas varžovas jai 
buvo nepažįstamas, ir šios tikros kautynės, kurių ji taip bijojo, 
kėlė jai širdyje neaiškų nerimą, ir tas nerimas juo stiprėjo, juo 
nepažįstamasis artėjo prie kunigaikščio palapinės. Prijojęs ka- 
raliaus balkoną, jis sustabdė arklį, įrėmė ietį medkočiu į žemę, 
prispaudė ją keliu ir, atleidęs šalmo spyruoklę, nusivožė jį nuo 
galvos. Visi pamatė gražų jauną kokių dvidešimt ketverių me- 
tų vyrą, kurio blyškus ir išdidus veidas daugeliui žiūrovų buvo 
nepažįstamas. 

— Sveikiname mūsų pusbrolį Lankasterį, Derbio gra- 
fą, — tarė karalius, pažinęs Anglijos karaliaus Ričardo pus- 
brolį. — Grafas žino, kad ir be paliaubų, kurias mūsų užjūrio 
brolis — tesergsti jį Dievas! — teikėsi su mumis sudaryti, jis 
būtų buvęs mielas svečias mūsų rūmuose. Mūsų pasiuntinys 
mesiras de Šatomoranas vakar mums pranešė apie jūsų atvy- 
kimą, — tai gerų žinių nešėjas. 

— Jūsų didenybe, — kreipėsi į karalių Derbio grafas, vėl 
nusilenkdamas, — mūsų salą pasiekė girdas apie nuostabias 
kautynes ir varžybas, vykstančias jūsų rūmuose, ir aš, grynak- 
raujis anglas, panorau perplaukti jūrą ir sulaužyti savo ietį Pran- 
cūzijos damų garbei. Tikiuosi, monsinjoras Turenės kunigaikš- 
tis teiksis pamiršti, kad aš esu tik karaliaus pusbrolis. 

Paskutinius žodžius Derbio grafas ištarė su pašaipiu kar- 
tėliu, išduodančiu, kad jau tuo laiku jis galvojo, kaip įveikti 
atstumą, skiriantį jį nuo sosto. 

Dar sykį pasveikinęs karalių ir karalienę Izabelę, grafas už- 
simovė šalmą ir nujojęs sudavė ieties medkočiu į Turenės kuni- 
gaikščio taikos skydą. Išblyškę iš baimės kunigaikštienės Valen- 
tinos veidai dabar nukaito, mat ji nerimavo, kad Derbio grafą 
į šį turnyrą atvedė anglų nacionalinė neapykanta Prancūzijai. 

Abu priešininkai, prieš pradėdami varžybas, nusilenkė su 
tuo mandagumu, kuris turėjo šiuodu kilmingus senjorus išskirti 
iš kitų. Ir štai sugaudė trimitai, ir varžovai, atstatę ietis, šoko 
vienas prie kito. 

Abu taikliai kliudė savo priešininko skydą, bet arkliai per 
toli prasilenkė, ir juodu buvo priversti mesti ietis. Turenės ku- 
nigaikščio ir Derbio grafo ginklanešiai tučtuojau išbėgo į aikš- 
tę paimti iečių ir paduoti savo ponams. Bet abu varžovai, ir 
tuo pačiu metu, padarė ženklą, ir Derbio grafo ginklanešys 
įteikė savo pono ietį Turenės kunigaikščiui, o prancūzo gin- 
klanešys padavė kunigaikščio ietį Derbio grafui. Varžovams 
pasikeitus ginklais, žiūrovai ėmė ploti, laikydami tokį poelgį 
tikrai riterišku. 

Riteriai vėl prasilenkė stodami į savo vietas ir atstatę ietis 
puolė kautis. 

Šį kartą žirgai labiau pakluso savo raitelių valiai: jie taip 
lėkė tiesiai į priekį, kad, rodės, tuoj susitrenks kaktomis ir su- 
siskaldys galvas. Šį sykį, kaip ir pirmąjį, riteriai smogė taip taik- 
liai ir stipriai, kad jų ietys išlakstė į šipulius ir kiekvieno prieši- 
ninko rankoje liko tiktai nuolauža. 

Tuomet abu vėl nusilenkė kits kitam. Turenės kunigaikš- 
tis sugrįžo į savo palapinę, o Derbio grafas išjojo iš aikštės. 
Prie vartų jo laukė karaliaus pažas, kuris valdovo vardu įteikė 
jam kvietimą užimti vietą tarp žiūrovų karalienės kairėje. Gra- 
fas priėmė maloningą kvietimą ir netrukus pasirodė karaliaus 
balkone su visa ginkluote, su kuria prieš valandėlę kovėsi, tik 
šalmą iš paskos nešė pažas su livrėja. Vos grafas atsisėdo, tri- 
mitai paskelbė trečią kvietimą kautis. 

Sįkart atsakas nuskambėjo labai greitai lyg aidas, tačiau 
tai buvo griausmingi ir rūstūs karo trimito garsai, kokiais tik- 
rose kautynėse gąsdinamas priešas. Visi krūptelėjo, ir ponia 
Valentina, apimta baimės, persižegnojo ir sukuždėjo: “Vieš- 
patie Dieve, pasigailėk manęs!" 

Visų žiūrovų akys nukrypo į vartus. Vartai atsivėrė, ir aikš- 
tėn įjojo riteris su visa ginkluote, skirta tikroms kautynėms: jis 
turėjo tvirtą ietį, ilgą špagą, su kokia galima kautis viena arba 
abiem rankomis, ir kirvį; vienas skydas jam kabojo ant kaklo, 
kitą buvo užsidėjęs ant rankos. Kaip atsakas į Turenės kuni- 
gaikščio herbą, kuriame, kaip jau rašėme, buvo pavaizduota 
gumbuota lazda su įrašu: “ Kviečiu kautis", iterio emblemoje 

buvo oblius lazdos gumbams nuobliuoti su žodžiais: “ Kvieti- 
mą priimu". 

Visi žvelgė į riterį su nepaprastu smalsumu, kokį visada 
sužadina panašios aplinkybės. Bet jo šalmo antveidis buvo ak- 
linai nuleistas, ant skydų nespindėjo jokie heraldiniai ženklai, 
tiktai šalmo puošmena — grafo auksinė karūna — aiškiai ro- 
dė jo aukštą kilmę ar titulą. 

Jis įjojo į aikštę valdydamas savo karo žirgą grakščiai ir 
vikriai, kaip išties įgudęs kautis riteris. Prisiartinęs prie kara- 
liaus balkono, jis nusilenkė kakta veik siekdamas žirgo kar- 
čius, paskui visiškoje tyloje, žiūrovams net užgniaužus kvapą, 
prijojo prie Turenės kunigaikščio palapinės ir ieties smaigaliu 
stipriai sudavė į kilmingojo varžovo karo skydą. Mirties šauks- 
mas nuaidėjo iš vieno kautynių lauko galo į kitą. Karalienė 
išblyško, kunigaikštienė Valentina sukliko. 

Prie Turenės kunigaikščio palapinės vartų tučtuojau pa- 
sirodė vienas jo ginklanešys, pasižiūrėjo, kokiu ginklu pasiren- 
gęs pulti ir gintis riteris, paskui, mandagiai jam nusilenkęs, ta- 
rė: “Viskas bus taip, kaip jūs, maloningasis pone, pageidausi- 
te", — ir pasišalino. 

O riteris nujojo į kitą aikštės pusę, kur turėjo laukti, kol 
kunigaikštis pasiruoš. Po kokių dešimties minučių kunigaikš- 
tis išjojo iš savo palapinės apsiginklavęs kaip ir rytą, tik jau 
kitu žirgu — Žvaliu ir stipriu. Rankose jis, kaip ir priešininkas, 
laikė tvirtą ietį geležiniu smaigaliu, prie šono jam kabojo ilga 
špaga, o prie balno — kovos kirvis. Visi jo ginklai, kaip ir šar- 
vai, buvo prašmatniai inkrustuoti auksu ir sidabru. 

Turenės kunigaikštis mostelėjo ranka duodamas ženklą, 
kad pasirengęs. Nuskardėjo trimitai, ir varžovai, įrėmę ietis į 
fokrus ir prispaudę po ranka, paragino arklius ir skriste nu- 
skriejo vienas prie kito. Jie susitiko pačiame aikštės vidury- 
je — taip nekantravo kuo greičiau pulti priešininką. 

Kiekvienas smogė varžovui stiprų ir taiklų smūgį. Nepa- 
žįstamojo riterio ietis atsitrenkė į Turenės kunigaikščio šalmą, 
numušdama jį nuo galvos už dešimties žingsnių nuo arklio. O 
"Turenės kunigaikščio ietis kiaurai persmeigė priešininko sky- 

dą, atsimušė į šarvus ir, nuslydusi po antpečiu, lengvai sužeidė 
riteriui kairę ranką. Nuo šio smūgio kunigaikščio ietis nutrū- 
ko prie pat smaigalio, o nulūžęs storgalis liko skyde. 

— Monsinjore Turenės kunigaikšti, — tarė riteris, — pra- 
šau jus pakeisti šalmą. o aš tuo tarpu ištrauksiu ieties nuolau- 
žą, kuri nežeidžia, bet kliudo kautis. 

— Dėkui, mielas pusbroli, Nevero grafe, — atsakė kuni- 
gaikštis, pažinęs savo varžovą iš tos didelės ir slepiamos ne- 
apykantos, kurią abu jau seniai jautė širdyje vienas kitam, — 
dėkui. Duodu jums tiek laiko, kiek reikia sustabdyti kraujavi- 
mui ir sutvarstyti rankai, o aš ir toliau kausiuosi kaip stoviu. 

— Kaip pageidaujate, jūsų didenybe, bet, kadangi kautis 
toliau galima ir su ieties nuolauža skyde, ir plika galva, man 
tereikia laiko tik numesti ietį ir išsitraukti špagą. — Tardamas 
šiuos žodžius, jis visa tai atliko ir jau laikė špagą rankoje. 

Turenės. kunigaikštis pasekė jo pavyzdžiu ir, atleidęs ar- 
klio pavadžius, užsidengė pliką galvą skydu. O Nevero grafas 
nuleido kairiąją ranką, nes šarvai ant jos buvo pradurti ieties 
nuolaužos ir kautis ja nebegalėjo. Ginklanešiai, beskubą pa- 
dėti savo ponams, pamatė, kad šie kausis toliau, ir grįžo atgal. 

Iš tikrųjų vel užvirė darsmarkesnės kautynės. Nevero gra- 
fas nelabai nerimavo, kad negali valdyti kairės rankos, ir, pasi- 
kliaudamas savo šarvų tvirtumu, atvirai leidosi kapojamas prie- 
šininko. Jis pats atakavo be atvangos, vis taikydamas varžovui 
į galvą, pridengtą tik skydu, kuris nuo kiekvieno smūgio su- 
skambėdavo lyg kūju trenkus į priekalą. O Turenės kunigaikš- 
tis, pasižymintis labiau grakštumu negu jėga, sukosi apie grafą 
ieškodamas jo ginkluotėje pažeidžiamos vietos ir atakuoda- 
mas špagos smaigaliu, nes jau nebesitikėjo kliudyti ašmeni- 
mis. Kovos lauke įsitvyrojo tyla. Tebuvo girdėti, kaip geležis 
džingsi į geležį. Rodės, žiūrovai bijojo net kvėpuoti ir visas šios 
sustingusios minios gyvenimas persikėlė į akis, susitvenkė žvilgs- 
niuose. Kadangi niekas nežinojo Turenės kunigaikščio prieši- 
ninko vardo, visi simpatizavo, linkėjo sėkmės tik kunigaikščiui: 
jo galva, dengiama skydo šešėlio, galėjo būti dailininkui pui- 
kus arkangelo Mykolo modelis. Nerūpestinga veido išraiška 

dingo, akys svaidė liepsnas, besiplaikstantys plaukai lyg aure- 
olė gaubė galvą, tarp lūpų, nervingai pračiauptų, švietė balti 
dantys. Po kiekvieno nuožmaus jo priešininko kirčio per Žiū- 
rovų eiles nusirisdavo virpulys, tarytum visi tėvai būtų drebėję 
dėl savo sūnų, visos moterys — dėl savo mylimųjų. 

Tuo laiku kunigaikščio skydas ėmė pamažu trupėti, nuo 
kiekvieno smūgio vis nukrisdavo gabalėlis plieno, lyg būtų tran- 
kę ne metalą, o medį. Netrukus skydas per vidurį visai įskilo ir 
kunigaikštis ėmė jausti, kad kirčiai, lig tol atsimušdavę į skydą, 
dabar kliudo jam ranką. Galiausiai paskutinis kirtis, nuslydęs 
ranka, pataikė į galvą ir lengvai sužeidė kaktą. 

"Tuomet Turenės kunigaikštis, matydamas, kad sukapotas 
skydas jo nebesaugo, kad jo špaga per silpna persmeigti prie- 
šininko šarvus, davė šuolį su arkliu atgal ir, kaire ranka toli 
nusviedęs skydą, o dešine — špagą, jis čiupo abiem rankomis 
sunkų kirvį, kabojusį ant balno lankelio, ir, Nevero grafui ne- 
spėjus numatyti jo ketinimo, kirto jam į šalmą tokį stiprų smū- 
gi, kad nutrūko antveidžio raiščiai, ir, nors Nevero grafas liko 
su šalmu, jo veidas atsidengė. Grafas papurtė galvą, ir šalmas 
nukrito: visi žiūrovai, jį pažinę, aiktelėjo. 

Tą pačią akimirką, kai jis pasistojo balnakilpėse norėda- 
mas atsakyti smūgiu į smūgį, abiejų teisėjų lazdos nukrito tarp 
jo ir Turenės kunigaikščio, ir karalius garsiu balsu, nustelbusiu 
visus kitus, sušuko: 

— Užteks, ponai, užteks. 

Atsitiko taip, kad po Nevero grafo kirčio, pamačiusi su- 
kruvintą kunigaikščio veidą, ponia Valentina apalpo, o kara- 
lienė, išblyškusi ir virpėdama, sugriebė karalių už rankos ir su- 
kuždėjo: 

— Liepkite nutraukti dvikovą, jūsų didenybe! Dėl Dievo 
meilės, liepkite nutraukti. 

Priešininkai, nors be galo įnirtę, tuoj nustojo kautis. Ne- 
vero grafas įsikišo špagą į makštis. Turenės kunigaikštis vėl už- 
sikabino kirvį ant balno lankelio. Prie savo šeimininkų pripuo- 
lė ginklanešiai: vieni ėmė stabdyti kraują, srūvantį kunigaikš- 
čio veidu, kiti šoko traukti iš grafo skydo ieties galo, pasieku- 
sio patį petį. 

"Tai atlikę, ginklanešiai mandagiai ir šaltai viens kitam nu- 
silenkė, lyg būtų žaidę kokį paprastą žaidimą. Nevero grafas 
išjojo iš aikštės, o Turenės kunigaikštis pavarė žirgą link savo 
palapinės užsidėti kito šalmo. Karalius atsistojęs garsiai pasa- 
kė: 

— Ponai, mes pageidautume, kad varžybos tuo ir pasi- 
baigtų. 

Turenės kunigaikštis, užuot jojęs, kur ketino, turėjo pa- 
sukti prie karaliaus balkono, kur jo laukė apyrankė — dovana 
varžybų nugalėtojui. Bet jam prisiartinus karalienė Izabelė ma- 
loningai tarė: 

— Užkopkite pas mus, monsinjore! Norėtume suteikti 
dovanai daugiau vertės ir patys užmauti ją jums ant rankos. 

Kunigaikštis lengvai nušoko nuo arklio. Netrukus jis jau 
klūpėjo prieš karalienę ir ėmė iš jos rankų dovaną, pažadėtą 
jos iškilmingo įžengimo dieną. Ir tuo metu, kai kunigaikštienė 
Valentina šluostė savo vyrui kaktą, žiūrėdama, ar tikrai žaizda 
negili, tuo metu, kai karalius kvietė Derbio grafą pietų į rū- 
mus, kunigaikščio ranka susitiko su karalienės Izabelės ranka 
ir buvo duotas ir priimtas pirmas slaptas geismingo prielanku- 
mo ženklas. 


V 

Kai visos šventės ir varžybos pasibaigė, karalius ėmė gal- 
voti apie savo karalystės valdymo reikalus. Prie šalies sienų buvo 
visiškai.ramu, ir Prancūzija galėjo truputį atsipūsti savo sąjun- 
gininkų apsupty: rytuose tai buvo kunigaikštis Galeasas Vis- 
kontis, kurį su karaliaus šeima siejo Valentinos santuoka su 
Turenės kunigaikščiu, pietuose — Aragono karalius, Prancū- 
Zijos karaliaus giminaitis pagal žmonos Jolandos de Bar liniją; 
vakaruose buvo Bretanės kunigaikštis, neramus ir neklusnus 
vasalas, bet anaiptol dar ne atviras priešas; pagaliau šiaurė- 
je — Anglija, seniausias ir pavojingiausias Prancūzijos prie- 
šas; bet Anglija, jausdama, kad jos pačios gilumoje bręsta pi- 

lietinio karo užuomazgos, tuo laiku užgniaužė savo neapykantą 
ir, tarytum suteikdama malonę, sudarė su savo varžove trejų 
metų paliaubas, kurių ir pati būtų galėjusi prašyti kaip malo- 
nės. Tiktai provincijos šiuo metu reikalavo karaliaus rūpesčio, 
ir reikalavo primygtinai. Nuskurdintos valdant Anžu ir Beri 
kunigaikščiams, o vėliau Landoko ir Gijenės kunigaikščiams, 
išsėmusiems auksą ir išsekinusiems, jos tiesė į jauną valdovą 
sulysusias maldaujančias rankas. Mesiras Žanas Lemersjė ir 
siras Gijomas de La Rivjeras, vieni iš artimiausių karaliaus pa- 
tarėjų, jau seniai ragino jį aplankyti tolimas savo karalystės sri- 
tis. Galiausiai karalius pasiryžo, ir išvykti buvo numatyta grei- 
tu laiku, šv. Mykolo dieną'*. Jo kelias ėjo per Dižoną ir Avin- 
joną, ir todėl Burgundijos kunigaikščiui ir popiežiui Klemen- 
sui buvo duota žinia apie būsimą karaliaus apsilankymą. 

Skirtąją dieną Karolis, lydimas Turenės kunigaikščio Liud- 
viko, siro de Kusi ir dar daugelio kitų didikų, iškeliavo iš Pary- 
žiaus. Šatijone prie Senos jį pasitiko Burbono kunigaikštis ir 
Nevero grafas, kurie iš anksto ten nuvyko, kad galėtų suteikti 
jam šią garbę. Dižone karalius rado Burgundijos kunigaikštie- 
nę su jos rūmų damomis ir panelėmis, kurias, kaip ji tikėjosi, 
būtų malonu matyti karaliui: tai buvo ponia de Siuli, Nevero 
grafienė, ponia de Verži ir dar kitos kilmingiausių Prancūzijos 
šeimų gėlės. Šventė tenai truko dešimt dienų, ir karalius atsi- 
sveikino su dėdiene, apžėręs jos rūmų damas komplimentais 
ir dovanomis. O kunigaikštis didele valtim nuplaukė žemyn 
Rona ir Avinjoną pasiekė beveik tuo pat metu kaip karalius. 

Ar jūs pažįstate Avinjoną, tą šventą miestą, dabar liūdną 
ir niūrų, tarytum netekusį galybės, nuolatos žvelgiantį į Ronos 
vandenis lyg į veidrodį, sakytum, ieškotų ant savo galvos po- 
piežiaus tiaros? 

Avinjonas tuo metu buvo Klemenso VII sostinė. Didysis 
Maltos ordino magistras apjuosė ją naujais įtvirtinimais". Jo- 

1 1389 metų rugsėjo 29 d. (Aut. past.) 

V Pirmieji įtvirtinimai buvo nugriauti Liudviko VIII įsakymu. (Aut. 


past. ) 

nas XXII, Benediktas XII, Klemensas VI, Urbonas V pastaty- 
dino popiežiaus rūmus, o šventasis Benezetas — nuostabų til- 
tą šalia jų. Šiuose puikiuose rūmuose gyveno laisvų pažiūrų 
kardinolai ir lengvabūdės abatės: dienas jos leido apsiaustos 
smilkalų kvapų per ceremonijas ir šventes, o vakarais palai- 
mingai užmigdavo skambant melodingoms Petrarkos dainoms 
ir tolumoje čiurlenant Vokliuzo fontanui. 

Tai Pilypas Gražusis, pakėlęs popiežiaus karūną, nukri- 
tusią nuo Bonifacijaus VIII galvos per Kolonos pastangas'š, 
uždėjo ją Klemensui VI ir, trokšdamas suimti į savo ir įpėdi- 
nių rankas bažnytinę ir pasaulietinę valdžią, sumanė gigantiš- 
ką planą atimti popiežiaus sostą iš Romos iz perkelti į Prancū- 
ziją. Avinjonas priėmė į savo globą šventąjį Vatikano valdovą, 
ir Rona pamatė Kristaus vietininką, iš savo balkono ištiesusį 
ranką, atleidžiančią ar sulaikančią nuodėmes, ir prancūzai pir- 
mą kartą išgirdo popiežiaus palaiminimą urbi et orbi *. 

Tačiau Katalikų bažnyčioje įvyko didelis skilimas. Roma, 
pradžioje išsigandusi, netrukus atsitokėjo ir įsidrąsinusi pastatė 
altorių prieš altorių. Krikščionių pasaulis persiskyrė pusiau: 
vieni pripažino Avinjono popiežių, kiti teigė, kad švenčiausia- 
sis sostas gali būti tik tame mieste, kur jį pastatydino šventasis 
Petras. Abu popiežiai savo ruožtu neliko abejingi šiame pilie- 
tiniame kare, kurio baigtimi buvo labai susirūpinę. Abu tapo 
dviejų didžiulių krikščionių armijų vadais ir, atskirdami vienas 
kitą nuo Bažnyčios, triuškino savo valdžią savo pačių valdžia 
ir be atodairos gesino savo dvasinę galią, nukreipdami ją vie- 
nas prieš kitą. 

Per šį didelį vaidą tautos, nelygu Prancūzijos sąjunginin- 
kai ar priešai jos buvo, pripažino arba Avinjono popiežių, ar- 
ba Romos popiežių. Vieninteliai Klemenso VII rėmėjai tuo 


* Romoje atskyrus Pilypą Gražųjį nuo Bažnyčios, prieš Bonifacijų 
VIII buvo surengtas pasikėsinimas. 1303 m. rugsėjo 7-8 dienomis jį šiurkš- 
čiai užpuolė ir suėmė G. di Nogarė ir S. Kolona. Popiežius nuo to netmu- 
kus mirė. (Vert. past.) 

* Miestui ir pasauliui (lot.). 

metu buvo Ispanijos karalius, Škotijos karalius ir Aragono ka- 
ralius. Bet, kadangi jų paspirtis tebuvo vien pagarba Prancūzi- 
jos karaliui, Klemensas su dideliu džiaugsmu priimdavo val- 
dovą, kuris vienas jį dar palaikė prieš varžovo pretenzijas. Per 
iškilmingas vaišes ir šventes, Klemenso keliamas karaliui, po- 
piežius sėdėdavo prie atskiro stalo pirma karaliaus, bet labai 
greitai jis privertė savo svečią užmiršti altoriaus pranašumą 
prieš sostą, perleisdamas karaliui teisę iš savo malonės išdalyti 
septynis šimtus penkiasdešimt beneficijų'? skurstantiems ka- 
ralystės dvasininkams, leisdamas jam skirti Šartro ir Oksero 
vyskupus, pagaliau į Reimso arkivyskupus iškeldamas moksli- 
ninką Feri Kasinelį, kuriam karalius darė garbę jį globodamas 
ir kuris po mėnesio nuo išrinkimo buvo nunuodytas domini- 
konų. 

Prancūzijos karalius mainais už gautas malones įsiparei- 
gojo jam teikti pagalbą ir paramą prieš “antipopiežių" ir prisi- 
žadėjo, kad grįžęs į Prancūziją?? aktyviai, net ginklu imsis nai- 
kinti esamą suskilimą. 

Pagaliau, Avinjone viešėjęs gerą savaitę, karalius atsisvei- 
kino su Klemensu ir grįžo į Vilnevą. 

Čia jis, didžiai nustebindamas savo dėdes, Beri ir Bur- 
gundijos kunigaikščius, padėkojo jiems už malonią draugiją ir 
išreiškė pageidavimą, kad juodu grįžtų: vienas į Dižoną, kitas 
į Paryžių, o jis pats toliau keliausiąs į Tulūzą, lydimas Turenės 
ir Burbono kunigaikščių. 

Tik tada abu karaliaus dėdės suprato, kokia tikroji šios 
kelionės priežastis ir kad karalius, leisdamasis į šią kelionę, 
turėjo tik vieną tikslą: ištirti Langedoko valdžios savivalę, jau 
nualinusią šį kraštą. Su karaliumi liko mesiras de La Rivjeras 
ir Le Mersjė, Montanis ir Le Begas de Vilenas, kuriuos kara- 
liaus dėdės žinojo esant sąžiningus ir griežtus ir kuriuos Beri 


“ Pelninga tarnyba, kurią dvasininkams teikdavo Katalikų bažny- 
čia. (Vert. past.) 

* Avinjonas tuo metu nepriklausė Prancūzijai: buvo savarankiškos 
grafystės sostinė. (Aut. past.) 

kunigaikštis laikė savo asmeniniais priešais, nors iš teisybės jie 
buvo tik jo valdinių engimo priešai. Abu kunigaikščiai iš Vil- 
nevo išvyko labai nuliūdę. 

— Kąjūs, brolau, apie tai manote? — paklausė Beri ku- 
nigaikštis Burgundijos kunigaikštį, kai juodu jojo iš miesto. 

— Man regis, — atsakė šis, — kad mūsų sūnėnas dar jau- 
nas ir prisišauks bėdą klausydamas jaunų patarėjų. Bet reikia 
truputį pakentėti. Ateis diena, kai tie, kurie jam nurodinėja, 
pasigailės, o ir pats karalius taip pat. O mes, brolau, grįžkime į 
savo valdas: kol mudu būsime išvien, niekas mums nepakenks, 
nes po karaliaus mes pirmieji žmonės Prancūzijos karalystėje. 

Rytojaus dieną karalius išvyko į Nimą ir, nesustodamas 
šiame sename romėnų mieste, apsinakvojo Liunelyje. Dar ki- 
tą dieną jis sustojo papietauti Monpeljė, ir čia jam pasipylė 
dejonės ir skundai. Karaliui dar buvo sakoma, kad juo toliau 
jis keliaus, juo labiau nualintą ras šalį ir kad jo dėdės, Anžu ir 
Beri kunigaikščiai, valdę čia vienas po kito, įstūmė Žmones į 
tokį skurdą, jog net patys turtingieji ir galingieji vos turi ištek- 
lių ravėti vynuogynams ir dirbti laukams. 

— Jums, valdove, graudu bus matyti, — sakė jam žmo- 
nės, — kaip iš jūsų valdinių išplėšiama trečdalis, ketvirtadalis, 
dvyliktoji dalis to, ką jie turi, — penkis ar šešis kartus per me- 
tus jie moka duoklę i ir nuolat apdedami naujais mokesčiais dar 
nespėję susimokėti senųjų. Žemėse tarp Ronos ir Žirondos 
jūsų dėdės savavališkai surinko daugiau kaip trisdešimt tūks- 
tančių livrų. Anžu kunigaikštis reikalavo tik iš turtingųjų ir ga- 
lingųjų, bet po jo atėjęs Beri kunigaikštis nesigailėjo nei tur- 
tingų, nei vargšų: šlavė viską, kas tik pasitaikydavo. 

Dar buvo kalbama, kad visus mokesčius savo rankomis 
plėšė jo iždininkas Betizakas iš Bezjė miesto ir kad šitas Beti- 
zakas išsigabendavo iš laukų viską iki paskutinio grūdo, nepa- 
likdamas nė to, ką žemdirbys palieka dangaus paukščiams: nu- 
kritusių iš vežimo varpų. 

Į tuos žodžius karalius taip atsakė: jeigu Dievas jam pa- 
dės, tai šiam engimui bus padarytas galas. Jis nepaisys, kad 
kunigaikščiai — jo dėdės, jo tėvo broliai, jų blogus patarėjus ir 

padėjėjus lieps griežtai ir nešališkai ištirti. Prisiklausęs aima- 
nų, karalius įvažiavo į Bezjė, kur gyveno Betizakas, bet liepė 
laikyti paslaptyje visus jo išgirstus skundus, ir tris ar keturias 
pirmąsias dienas mieste jis tarytum linksminosi šventėse, o iš 
tikrųjų slapta paskyrė tikrintojus viską ištirti. Taigi ketvirtą die- 
ną šie jam pranešė: jo dėdės iždininkas tiek nusikaltęs, kad 
jam neįmanoma atleisti, nes už tokius piktnaudžiavimus bau- 
džiama mirties bausme. 

Tada buvo sušaukta karaliaus taryba, kuri nusprendė: su- 
čiupti Betizaką jo paties namuose, ir jis buvo atvestas ir pasta- 
tytas prieš teisėjus. 

Teisėjai išdėliojo jam ant stalo gausybę jo dokumentų bei 
daiktinių įrodymų ir pasakė: 

— Žiūrėkite, Betizakai, ir atsakykite: kaip jūs galite pa- 
aiškinti šiuos mokesčius? 

Po šių žodžių teismo sekretorius ėmė į rankas raštelius 
vieną po kito ir skaitė garsiai, tačiau į kiekvieną buvo pareng- 
„tas atsakymas. Tuos raštelius, kuriuose buvo jo parašas, Beti- 
zakas pripažindavo, bet pridurdamas, kad darė tai Beri kuni- 
gaikščio liepimu ir kad jo šeimininkas gali tai patvirtinti, o visų 
kitų išsižadėdavo: 

— Nieko apie juos nežinau. Klauskite Bokero ir Karka- 
sono senešalus, o dar geriau — patį Beri kanclerį. 

Tikrintojai buvo labai sunerimę, bet, laukdami naujų įro- 
dymų, įkišo jį į kalėjimą. Vos tiktai jį įkalinę, jie padarė kratą 
jo namuose, susirinko ir išsinešė visus jo popierius ir ištyrinėjo 
juos atliekamu laiku. Čia paaiškėjo, kad jis reikalavo tokių mo- 
kesčių ir ėmė tokias sumas senešalijose ir karaliaus valdose, 
jog tie, kurie tai girdėjo skaitant, netikėjo savo ausimis. Tada 
Betizaką vėl atvedė į teismą ir jis pripažino, kad visos sąskai- 
tos tikros, kad sumos nurodytos teisingai, bet pridūrė, kad jos, 
perėjusios per jo rankas, patekdavo į Beri kunigaikščio iždą ir 
kad jo namuose yra kvitai, kurių laikymo vietą nurodė. Šie kvi- 
tai iš tikrųjų buvo pristatyti į tarybą, palyginti su pajamomis, ir 
suma beveik sutapo. Tai buvo apie tris milijonus. 

Tikrintojus pritrenkė tokie Beri kunigaikščio godumo įro- 

dymai. Betizaką jie paklausė, kam jo šeimininkas leido tokius 
didžiulius pinigus. 

— Negaliu to žinoti, — atsakė jis. — Už didelę dalį, man 
regis, buvo pripirkta pilių, dvarų, žemių ir brangenybių Bulo- 
nės ir Etampo grafams. Paties kunigaikščio namai, kaip Žžino- 
te, skendi prabangoje, o savo tarnams Tibo ir Morino jis tiek 
duodavo, kad jie pasidarė dideli turtuoliai. 

— Na,ojums, Betizakai, — pasiteiravo jį siras de La Riv- 
jeras, — ar teko koks šimtas tūkstančių frankų iš to plėšimo? 

— Mesire, — atsakė Betizakas, — savo valdžią Beri ku- 
nigaikštis gavo iš karaliaus, o aš savąją — iš Beri kunigaikščio. 
Turbūt aš taip pat įgaliotas karaliaus, nes darbavausi jo vieti- 
ninko valia. Todėl visi mokesčiai, kuriuos ėmiau, yra teisėti. O 
jei kalbėsime apie tai, kas liko mano rankose, tai tam aš turė- 
jau Beri kunigaikščio leidimą. O kunigaikštis rūpinosi, kad jo 
žmonės būtų turtingi: vadinasi, mano turtas dorai įgytas ir tei- 
sėtas, nes aš jį gavau iš kunigaikščio. 

— Jūs kalbate kvailystes, — atsakė jam mesiras Žanas 
Lemersjė. — Turto negalima laikyti teisėtu, jeigu jis įgytas ne- 
dorai. Grįžkite į kalėjimą, o mes apsvarstysim tai, Ką jūs mums 
pasakėte. Visus jūsų parodymus pateiksime karaliui, ir tegu 
bus taip, kaip jis nuspręs. 

— Teduos jam proto Dievas! — ištarė Betizakas. Jis nu- 
silenkė teisėjams ir vėl buvo nuvestas į kalėjimą. 

Tuo tarpu, vos šalyje pasklido naujiena, kad Betizakas ka- 
raliaus įsakymu pasodintas į kalėjimą ir bus teisiamas, žmonės 
iš aplinkinių kaimų ėmė plūsti į miestą. Nelaimingieji, kuriuos 
jis apiplėšinėjo, jėga brovėsi į karaliaus rūmus melsti teisingu- 
mo. Kai karalius pasirodydavo, jie puldavo prieš jį ant kelių ir 
kišdavo jam savo prašymus bei skundus. Čia buvo ir vaikų, ku- 
rie per iždininką liko našlaičiai, buvo moterų, kurios per jį ta- 
po našlės, pagaliau buvo merginų, kurioms jis nuplėšė šlovę. 
Ten, kur Betizakui pristigdavo gražbylystės, jis griebdavosi jė- 
gos. Šis žmogus kėsinosi į viską: į kito turtą, laimę, garbę. Ka- 
ralius aiškiai suprato, kad vargšų kraujas šaukiasi keršto nedo- 
rėliui, ir įsakė tarybai priimti jam nuosprendį. 

Bet tą pat akimirką, kai teisėjai susirinko, įėjo du riteriai: 
tai buvo sirai de Nantujė ir de Mespenas. Jie atvyko Beri kuni- 
gaikščio vardu patvirtinti viso to, ką Betizakas padarė, ir pra- 
šyti karaliaus ir jo tarybos, kad atiduotų šį žmogų į sirų rankas 
ir, jeigu bus tokia jų valia, iškelti bylą pačiam kunigaikščiui. 

Taryba atsidūrė labai keblioje padėtyje. Beri kunigaikštis 
netrukus vėl galėjo atgauti prarastą įtaką karaliui, ir tai numa- 
tydamas kiekvienas bijojo jį supykdyti. Kita vertus, Betizako 
nusikaltimai buvo tokie aiškūs, tokie akivaizdūs, kad teisėjai 
galėjo užsitraukti Dievo rūstybę paleisdami jį iš kalėjimo ne- 
nubaustą. Tuomet buvo pasiūlyta konfiskuoti jo kilnojamąjį ir 
nekilnojamąjį turtą, parduoti jį, o gautus pinigus išdalyti varg- 
šams — taigi Betizakas vėl taptų toks pat plikas elgeta, kokį jį 
pasiemė Beri kunigaikštis. Bet karalius visai nepritarė tokiam 
pusiniam teisingumui. Jis pasakė, kad turto grąžinimas paten- 
kintų tik tuos, kurie buvo Betizako įstumti į skurdą, o šeimoms, 
kurioms jis atnešė mirtį ir užtraukė nešlovę, reikia jo mirties ir 
gėdos. 

Tuo metu į tarybą atėjo kažkoks senis. Sužinojęs, kas čia 
dedasi, jis karaliui ir jo patarėjams apreiškė, kad yra pasiren- 
gęs priversti Betizaką prisipažinti tokį savo nusikaltimą, kurio 
Beri kunigaikštis negalėtų prisiminti. Teisėjai senio paklausė, 
ką dėl to reikėtų padaryti. “Iam reikėtų mane patupdyti į tą 
patį kalėjimą, kuriame sėdi Betizakas", — toks buvo jo atsa- 
kymas. Bet ką nors daugiau paaiškinti jis nenorėjo, sakyda- 
mas, kad visa kita esąs jo reikalas ir jis pasirengęs atlikti viską 
iki galo. Buvo padaryta taip, kaip norėjo senis: sargybiniai vi- 
siems matant nuvedė jį į kalėjimą, sargas gavo atitinkamus nu- 
rodyimus, įstūmė naujoką į kamerą ir uždarė duris. 

Senis dėjosi visai nežinąs, kad kameroje kažkas yra. Jis 
ėjo ištiesęs priekin rankas lyg neregys. Paskui, priėjęs priešinę 
sieną, atsisėdo šliedamasis į ją ir, įrėmęs alkūnes į kelius, ap- 
glėbė galvą rankomis. 

Betizakas, per savaitę jau apsipratęs tamsoje, akimis smal- 
siai sekė naują kalinį, atsidūrusį tokioje pat kaip jis padėtyje. 
Jis sukrutėjo, kad patrauktų į save senio dėmesį, bet šis tebe- 

sėdėjo nejudėdamas, tarytum paskendęs savo mintyse. Tuo- 
met jis nusprendė užkalbinti senį ir paklausė, ar nepatekęs čia 
iš miesto. 

Senis pakėlė akis ir kampe pamatė klausėją: jis klūpojo 
ant kelių pamaldžia poza. Šis žmogus drįso melstis! Senis su- 
drebėjo matydamas šalia savęs tą, kurį buvo prisiekęs pražu- 
dyti. Betizakas pakartojo klausimą. 

— Taip, iš miesto, — atsakė senis dusliu balsu. 

— Ir apie ką mieste dabar šnekama? — pasiteiravo nu- 
taisęs abejingą išraišką. 

— Apie kažkokį Betizaką, — atšovė senis. 

— Ir ką apie jį sako? — droviai kamantinėjo jis toliau, 
labai susirūpinęs savo duotu klausimu. 

— Šnekama, kad netrukus teisingumas laimės ir Betiza- 
kas bus pakartas. 

— Jėzau Kristau! — sušuko Betizakas, pašokdamas ant 
kojų. 

Senis vėl apglėbė galvą rankomis, ir kameros tyloje tebu- 
vo girdėti, kaip sunkiai alsuoja žmogus, ką tiktai sužinojęs šią 
baisią naujieną. 

Akimirksnį jis buvo sustingęs, bet tuoj jam pakirto kojas, 
jis atsirėmė į sieną ir nusišluostė kaktą. Paskui, truputį atito- 
kęs, klausinėjo toliau kimiu balsu, tebestovėdamas tokia pačia 
poza: 

— Marija Švenčiausia! Ar nėra jam jokios vilties? 

Senis neatsakė, sėdėjo nekrusteldamas, lyg to klausimo 
neišgirdęs. 

— Aš jus klausiu, ar nėra jam jokios vilties? — vėl pa- 
klausė Betizakas, priėjęs prie jo ir smarkiai kratydamas jam 
ranką. 

— Yra, — ramiai atsiliepė senis, — viena vienintelė vil- 
tis: jeigu nutrūks virvė. 

— Dieve mano! Dieve mano! — sušuko Betizakas, grą- 
žydamas rankas. — Ką daryti? Kas man duos patarimą? 

— Ak! — pratarė senis, niūriai stebeilydamas į jį, lyg bū- 
tų bijojęs, kad pro akis nepraslystų menkiausias jo nevilties 

šešėlis. — Ak! Tai jūs ir esate tas žmogus, kuriam prakeiksmus 
siunčia visa šalis? Turbūt sunku stumti paskutines tokio juodo 
gyvenimo valandas? 

— Oi! — suvaitojo Betizakas. — Tegul atima iš manęs 
viską: kilnojamąjį turtą, pinigus, namus! Tegul atiduoda viską 
tiems įširdusiems žmonėms — kad tik paliktų mane gyvą! Ver- 
čiau aš nubaigčiau savo amžių šioje kameroje sukaustytom ran- 
kom ir kojom, nematydamas dienos šviesos! Bet gyvas, gyvas! 
Ak! Kaip trokštu gyventi! 

Nelaimingasis raičiojosi po žemę lyg pamišėlis. Senis ty- 
lomis žvelgė į jį. Paskui, matydamas, kad tas jau pridusęs ir 
visai nusigalavęs, paklausė: 

— O jeigu koks žmogus padėtų tau iš čia išsigauti? 

Betizakas pasikėlė ant kelių. Jis įdėmiai Žiūrėjo į senį, ta- 
rytum norėdamas įsiskverbti į pačią jo širdį. 

— Apie ką jūs kalbate? 

— Sakau, kad man gaila jūsų, ir, jeigu paklausytumėte 
mano patarimo, viskas dar gerai pasibaigtų. 

— Ak, kalbėkite — aš esu turtingas... Visą savo turtą... 

Senis nusijuokė: 

— Šit kaip! Vadinasi, tu tikiesi išsipirkti gyvybę tuo pačiu, 
kuo ją ir pražudei, ar ne? Ir šitaip tikiesi atsiteisti Žmonėms ir 
Dievui? 

— Ne, ne! Visada būsiu didelis nusikaltėlis, aš tai Žinau ir 
baisiai dėl to kremtuosi... Bet jūs man sakėte, kad galima būtų 
išsigelbėti... Kaip? 

— Jumis dėtas, sergėk Dieve mane nuo to, štai ką pada- 
ryčiau... 

Betizakas ryte rijo žodžius iš senio lūpų. Šis kalbėjo: 

— Vėl nuvestas į karaliaus tarybą, aš ir toliau nieko ne- 
prisipažinčiau... 

— Taip, taip, — pratarė Betizakas. 

— Bet aš pasakyčiau, kad jaučiuosi padaręs kitą nusikal- 
timą ir noriu jį išpažinti ir išgelbėti savo sielą. Pasakyčiau, kad 
seniai nuklydau nuo tikrojo tikėjimo, kad esu manichėjas ir 
eretikas... 

— Bet juk tai netiesa! — pertraukė jį Betizakas. — Aš 
esu geras krikščionis, tikiu Jėzų Kristų ir Mergelę Mariją. 

Senis kalbėjo toliau, lyg Betizakas nieko nebūtų pasakęs: 

— Pasakyčiau, kad esu manichėjas ir eretikas ir kad vi- 
suomet laikausi savo įsitikinimų. Tada jau manęs pareikalautų 
Bezjė vyskupas, nes nuo tol mane turėtų teisti Bažnyčios teis- 
mas. Vyskupas mane pasiųstų pas Avinjono popiežių. Na o 
kadangi mūsų šventasis tėvas Klemensas yra didelis Beri kuni- 
gaikščio bičiulis... 

— Suprantu, — pertraukė jį Betizakas. — Taip, taip, mū- 
siškis Beri kunigaikštis neleis, kad man kas darytų bloga. Ak! 
Jūs mano išgelbėtojas! 

Ir jis buvo bepuoląs apglėbti senį, bet šis jį atstūmė. Tą 
akimirką durys atsivėrė — atėjo išvesti Betizako į karaliaus 
tarybą. 

Čionai jis nusprendė, kad dabar pats metas griebtis šitos 
gudrybės, kurios buvo pamokytas, ir priklaupęs ant vieno ke- 
lio paprašė leidimo kalbėti. Žodis jam buvo bemat suteiktas. 

— Garbieji ponai, — tarė jis, — aš apmąsčiau savo dar- 
bus ir perkračiau sąžinę ir bijau, kad smarkiai užrūstinau Aukš- 
čiausiąjį, bet ne tuo, kad plėšiau ir atiminėjau pinigus iš vargšų 
žmonių, — visi, ačiū Dievui, žino, kad aš tai dariau savo pono 
įsakymu, — o tuo, kad buvau nuklydęs nuo tikėjimo. — Teisė- 
jai nustebę susižvalgė. — Taip, — kalbėjo Betizakas, — taip, 
ponai, nes savo protu netikiu nei Trejybės, nei kad Dievo Sū- 
nus nusileido iš dangaus ir tapo Žmogumi per moterį, ir aš ma- 
nau, kad mano siela išnyks, kai numirsiu. 

Nuostabos kuždesys nusirito per visus susirinkusius. Tuo- 
met siras Lemersjė, nors ir mirtinas Betizako priešas, atsisto- 
jęs pasakė: 

— Betizakai, gerai pagalvokite apie tai, ką dabar prisipa- 
žinote, nes savo žodžiais jūs skaudžiai įžeidžiate šventąją Baž- 
nyčią, mūsų motiną, ir nusipelnote laužo. Taigi apsigalvoki- 
te! 

— Nežinau, — atsake Betizakas, — ko už savo žodžius 
nusipelnau — laužo ar vandens, bet šitaip esu įsitikinęs nuo to 

laiko, kai man pabudo sąmonė, ir būsiu įsitikinęs tol, kol ji 
aptems. 

Teisėjai persižegnojo ir susirūpinę, kad patys, tiek ilgai 
klausę, būtų išgelbėti, vėl įkišo jį į kalėjimą. Grįžęs ten, jis ėmė 
ieškoti senio norėdamas pasipasakoti, kas jį ištiko, bet senio 
nebebuvo. 

Kokios permainos tądien įvyko šio žmogaus sieloje, teži- 
no vienas Dievas. Tačiau kitą dieną tai buvo anaiptol nebe va- 
karykštis žmogus. Jo pragyventas valandas Dievas pavertė me- 
tais. Per vieną naktį jo plaukai pražilo. 

Karalius, sužinojęs apie Betizako prisipažinimus, be galo 
nustebo. 

— O, tai blogas žmogus, — tarė jis. — Mes manėme, kad 
jis tiktai vagišius, o pasirodo, jis — eretikas. Mes manėme, kad 
jis nusipelnęs tiktai virvės, o pasirodo — pats prašosi laužo. 
Na ką gi, tegu bus taip. Jis bus pakartas ir sudegintas. Tegu 
dabar mano dėdė, Beri kunigaikštis, užsikrauna sau jo pikta- 
darystes, ir mes dar pamatysime, ar jis tai prisiims. 

Netrukus gandai apie Betizako prisipažinimus pasklido 
po visą miestą, ir būtumėt matę, kaip smagios minios užtvindė 
gatves, nes visi jo nekentė ir siuntė jam prakeiksmus. Bet ši 
naujiena nieko labiau nenustebino kaip du riterius, atvykusius 
čia Beri kunigaikščio vardu pareikalauti, kad jis būtų išduotas. 
Jie suprato, kad Betizakas žuvęs, ir pamanė, jog prisipažinti jį 
galėjo pastūmėti tiktai priešas. Šiaip ar taip buvo, bet jis prisi- 
pažino, ir karalius ištarė savo nuosprendį. Teliko viena viltis: 
priversti jį atsižadėti savo vakarykščių prisipažinimų. 

Abu riteriai nuskubėjo į kalėjimą tikėdamiesi pasimatyti 
su Betizaku ir pamokyti jį, kaip reikėtų teisintis. Tačiau kalėji- 
mo sargas jiems atsakė, kad jam ir dar keturiems sargybiniams, 
saugantiems nusikaltėlį, karalius griežtai uždraudė leisti bet 
kam kalbėtis su Betizaku. Riteriai nusiminę susižvalgė ir, grį- 
Žę į viešbutį, sėdo ant žirgų ir nujojo atgal pas Beri kunigaikš- 
tį, juos čionai pasiuntusį. 

Kitą dieną, apie dešimtą valandą ryto, pareigūnai atėjo 
išvesti Betizako. Suvokęs, kad vedamas ne į karaliaus tarybą, o 

į vyskupo rūmus, jis šiek tiek atsigavo. Tenai, vyskupo rūmuo- 
se, buvo susirinkę karaliaus teisėjai ir šventos Bažnyčios gal- 
vos, ir iš to Betizakas suprato, kad pasaulietinis teismas ir baž- 
nytinis teismas nesutaria. Neilgai trukus Bezjė teisėjas, iki šiol 
jį laikęs kalėjime, vyskupo Žmonėms pasakė: 

— Maloningieji ponai, štai mes jums perduodame Beti- 
zaką, eretiką ir netikėlį. Jeigu jo nusikaltimas atitiktų karališ- 
kojo teismo kompetenciją, tas teismas jį ir teistų. Bet jis ereti- 
kas, ir jį turi teisti Bažnyčios teismas: teiskite jį pagal jo dar- 
bus. 

Betizakas patikėjo esąs išgelbėtas. 

Tada vyskupo teisėjas jį paklausė, ar iš tiesų yra toks nusi- 
dėjėlis, kaip čia kalbama. Betizakas, manydamas, kad reikalai 
klostosi palankiai, kaip jam buvo sakyta, atitarė, jog taip, tai 
tiesa. Tada į menę buvo įleista žmonių ir Betizakui liepta pa- 
kartoti jiems savo prisipažinimą, ir jis tai pakartojo tris sykius, 
taip buvo įtikėjęs seniu, ir triskart Žmonės išklausė jo prisipa- 
žinimą riaumodami tarsi liūtai, užuodžiantys kraujo kvapą. 

Teisėjas davė ženklą, ir ginkluoti sargybiniai sučiupo Be- 
tizaką ir nuvedė durų link. Kai jis lipo rūmų laiptais, žmonės 
glaudžiai jį apsupo iš visų pusių, lyg būtų bijoję, kad jis nepa- 
spruktų. Betizakas manė, kad jį veda iš miesto ir pasiųs į Avin- 
joną. Laiptų apačioje jis staiga pamatė savo senį, sėdintį ant 
akmens stulpelio. Senio veidas švietė džiaugsmu, ir Betizakas, 
tai palaikęs geru ženklu, jam linktelėjo galva. 

— Taip, taip, viskas į gera, — tarė senis, — argi ne? 

Ir senis pratrūko kvatotis, paskui užsilipo ant akmens pa- 
kylos ir, iškilęs virš minios, sušuko Betizakui: 

— Neužmiršk, Betizakai, kad aš tau daviau gerą patari- 
mą! 

Paskui senis nulipo nuo pakylos ir skubiai, kiek leido jo 
amžius, nužingsniavo skersgatviu į vyskupo rūmus. 

Betizakas taip pat buvo ten vedamas, tiktai kita, plačia 
gatve, vis apsuptas minios, kuri protarpiais pratrūkdavo pasi- 
piktinimo šūksmais, mums jau pažįstamais, girdėtais tiek kar- 
tų. Nusikaltėlis jautė, kad žmonės tais šūksmais lieja savo tūž- 

mą, matydami, kaip jų laimikis sprūsta iš rankų, ir net stebėjo- 
si, kad leidžia jam taip ramiai išeiti iš miesto. Kai jie priėjo 
vyskupo rūmų aikštę, tai ir čia jį pasitiko pikti šūksmai, ku- 
riuos pasigavo jo lydėtojai. Ir čia minia staiga siūbtelėjo į aikš- 
tės vidurį — tenai buvo sukrautas laužas, virš kurio stovėjo 
kartuvės, ištiesusios didžiosios gatvės link liesą ranką su nuka- 
rusia grandine ir geležiniu antkakliu. Betizakas liko vienas tarp 
keturių sargybinių — taip visi skubėjo užsiimti geresnę vietą 
prie ešafoto. 

Ūmai Betizakui prieš akis iškilo tiesa visu nuogumu: ji 
turėjo mirties pavidalą. 

— Ak! Jūsų šviesybe Beri kunigaikšti! — sušuko jis, — aš 
pražuvęs! Gelbėkite mane! Gelbėkite mane! 

Minia atsiliepė šaukdama prakeiksmus Beri kunigaikš- 
čiui ir jo iždininkui. Kadangi nusikaltėlis nieku gyvu nesuti- 
ko žengti priekin, keturi sargybiniai pakėlė jį ir nunešė. Jis 
priešinosi ir šaukė, kad nesąs eretikas ir tikįs Kristų ir Šven- 
čiausiąją Mergelę Mariją. Jis dievagojosi sakąs tiesą, prašė žmo- 
nes atleisti jam, bet kaskart jo maldavimą nusteldavo juoko 
pliūpsniai. Jis šaukėsi pagalbon Beri kunigaikštį, bet kiekvie- 
ną sykį šauksmai “Mirtis! Mirtis!“ buvo atsakas į jo maldavi- 
mą. 

Galiausiai sargybiniai nuvilko Betizaką prie laužo. Čia, 
atsirėmęs į vieną laužo aptvaro stulpą, stovėjo senis. 

— Ak, niekšas! — sušuko Betizakas, jį pamatęs. — Tai tu 
kaltas, kad mane čia atvedė! Ponai, ponai gerieji, aš visai ne- 
kaltas, štai šitas piktavalis žmogus mane apkerėjo. Gelbėkite 
mane, ponai, gelbėkite! 

Senis nusijuokė. 

— Matyt, turi gerą atmintį, — tarė jis Betizakui, — nepa- 
miršti draugų, kurie tau duoda gerą patarimą. Štai mano pas- 
kutinis patarimas tau, Betizakai: galvok apie savo sielą. 

— Taip, ponai...— nutęsė Betizakas, tikėdamasis laimėti 
laiko, — taip... Pakvieskite kunigą... kunigą! 

— Ir kam gi jam kunigas? — sušuko senis. — Jo sielos 
niekas nebeišgelbės, ir jo kūnas jau pražuvęs. 


76 


— Mirtis jam! Mirtis! — staugė minia. 

Budelis prisiartino. 

— Betizakai, — kreipėsi į jį budelis, — jūs nuteistas mir- 
ties bausme. Už savo šlykščiųs darbus susilaukėte šlykštaus galo. 

Betizakas stovėjo sustingęs, apspangusiomis akimis, pa- 
sišiaušusiais plaukais. Budelis paėmė jį už rankos, ir jis leidosi 
vedamas kaip vaikas. Kai priėjo prie laužo, budelis jį pakėlė 
rankomis, o patarnautojai, atsegę antkaklį, uždėjo jam ant kak- 
lo. Betizakas liko pakibęs, bet dar neduso. T'ą akimirką senis 
prišokęs pastvėrė iš ketaus krosnelės liepsnojantį medžio sa- 
pakylos žemėn. 

Liepsna, pasikėsinusi praryti nelaimingąjį, sugrąžino jam 
energiją. Tuomet jis, nesušukdamas daugiau nė žodžio, nebe- 
prašydamas pasigailėti, abiem rankomis sučiupo grandinę, ant 
kurios kabojo, ir, tvirtai kabindamasis į jos Žiedus, ropštėsi vis 
aukščiau ir aukščiau, kol galiausiai pasiekė kartuvių skersi- 
nį — apglėbė jį rankomis ir kojomis ir šitaip atsitolino nuo 
laužo, kiek tai buvo įmanoma. Ugnis jo kol kas nesiekė, nes 
laužas degė dar tik pažemėje, bet netrukus liepsna apėmė vis- 
kąiki viršaus ir tarytum gyvas, nuovokus padaras, tarytum šliau- 
žianti gyvatė pakėlė galvą į Betizaką, pūsdama į jį dūmus ir 
kibirkštis. Galiausiai liepsna ėmė laižyti jį savo ugniniu liežu- 
viu. Nelaimingasis, pajutęs šią mirtiną glamonę, sukliko. Jo 
drabužiai užsiliepsnojo. 

Ir staiga įsitvyrojo iškilminga tyla: minia sustingo iš bai- 
mės, kad neliktų ko nors nepastebėjusi iš tų paskutinių žmo- 
giškosios būtybės grumtynių su gyvybės ir mirties stichija. Te- 
buvo girdėti gailios vienos dejonės ir džiaugsmingas antros 
staugsmas. Žmogus ir ugnis, kitaip tariant, auka ir budelis, ro- 
dės, susirėmė, susikibo žūtbūtinėse kautynėse. Tačiau veikiai 
žmogus prisipažino nugalėtas: nusilpusios kojos nukaro, ran- 
kom nebejstengė laikytis už įkaitusios iki raudonumo grandi- 
nės, — jis sukliko gailiu balsu ir be jėgų pakibo šėlstančiose 
liepsnose. Ši beformė būtybė, praradusi žmogiškąjį pavidalą, 
dar keletą akimirkų konvulsyviai trūkčiojo ugnyje, paskui nu- 

rimo, sustingo. Dar po akimirkos žiedas, į kurį buvo įverta gran- 
dinė, liko laisvas, nes jau degė pačios kartuvės ir lavonas, tary- 
tum traukiamas į pragarą, nukrito ir išnyko laužo liepsnose. 
Didžiulė minia tučtuojau tyliai išsiskirstė. Prie laužo liko 
tiktai senis, ir kiekvienas klausė savęs, ar šis senis nėra pats 
šetonas, atėjęs nusidėjėlio sielos. 
Senio dukterį buvo išprievartavęs Betizakas. 


VI 


O dabar, jeigu skaitytojas nori smulkiau sužinoti apie vi- 
sus mūsų pasakojamus įvykius ir pasirengęs kartu su mumis 
leistis už Bezjė sienų; jeigu jis sutinka palikti vešlias Langedo- 
ko ir Provanso lygumas, skambiais vardais jų miestus, kur žmo- 
nės šneka iš senovės Romos ir Atėnų kilusia kalba; jeigu sutin- 
ka palikti pilkalapių alyvmedžių giraites, per kurias teka upės 
oleandrais apaugusiais krantais, skalaujamais dar Bosforo sau- 
lės įšildytų bangų, — jeigu sutinka palikti visa tai ir patraukti į 
kalnuotąją Bretanę su jos šimtamečiais ąžuolynais, su papras- 
ta žmonių šneka ir žalia vandenyno gelme, tai persikelkime į 
senojo Vano miesto apylinkes, už keleto mylių nuo jo, ir įžen- 
kime į tvirtą pilį — vieno iš galingųjų vasalų, visada galinčių 
tapti pavojingais maištininkais, patikimą rezidenciją. Tenai, ati- 
darę žemo valgomojo raižytines duris, mes pamatysime du 
žmones, sėdinčius prie stalo, ant kurio stovi kaltinio sidabro 
taurė, sklidina vyno su prieskoniais; vienas iš jųdviejų, matyt, 
dažnai ją kilojo, o kitas, tarytum gydytojo nurodymu, kaskart 
susiturėdavo ir uždengdavo taurę-ranka, kai bičiulis, negalė- 
damas priversti jo išlenkti pusę taurės nepaliesto gėrimo, ban- 
dydavo bent kiek jam dar įpilti. 

Pirmasis vyriškis, mūsų apibūdintas kaip menkas nuosai- 
kumo šalininkas, buvo kokių penkiasdešimties — šešiasdešim- 
ties metų, susenęs po koviniais šarvais, kurie ir dabar dengė jį 
beveik nuo galvos iki kojų; jo tamsią, kiek raustelėjusią kaktą, 

ties kurios viduriu buvo perskirti sklastymu žilsvi plaukai, va- 
gojo ne tiek amžiaus, kiek amžinai nešiojamo šalmo įspaustos 
raukšlės; trumpą atvangos nuo darbo valandėlę, kada jį ir ra- 
dome, jis sėdėjo alkūnėmis atsirėmęs į stalą, smakrą padėjęs 
ant sunertų tvirtų rankų, ir jo burna, prasmegusi tarp vešlių 
ūsų, kuriuos jis nuolat čiaupė apatine lūpa, buvo sulig sidabro 
taure, — į ją protarpiais vis nardino akis, lyg būtų žiūrėjęs, 
kaip mąžta gėrimas po kiekvieno jo gurkšnio. 

Antrasis buvo gražus jaunas vyras, apsitaisęs šilko ir ak- 
somo apdarais; atsainiai išsitiesęs plačiame kunigaikštiškame 
krėsle ir atlošęs galvą ant jo atkaltės, jis sėdėjo vis ta pačia 
atsainia poza, nebent tik protarpiais, kaip jau matėme, ištiesęs 
ranką uždengdavo taurę, kai senasis karys mėgindavo jam įpilti 
truputį gėrimo, kurį kiekvienas vertino skirtingai. 

— Dievaži, mielas pusbroli de Kraonai, — sušuko senis, 
statydamas taurę ant stalo, — esu tikras, kad nors pagal moti- 
nos liniją jūs ir kilęs iš karaliaus Roberto, bet nuostabiai filo- 
sofiškai pažiūrėjote, kai jus įžeidė Turenės kunigaikštis! 

— Et, Bretanės kunigaikšti, — atsakė Pjeras de Kraonas, 
nekeisdamas pozos, — ko gi aš, kaip manote, galėjau imtis 
prieš karaliaus brolį? 

— Prieš karaliaus brolį? Tegul... Nors aš galų gale to ne- 
būčiau paisęs: na ir kas, kad karaliaus brolis! Jis tėra kunigaikš- 
tis ir bajoras kaip aš! Irjeigu jis būtų pasielgęs su manimi, kaip 
pasielgė su jumis... Bet aš niekada to nebūčiau leidęs, taigi ne- 
bekalbėkim apie jį. Tačiau, pasakysiu jums, yra žmogus, kuris 
visą tą košę užvirė. 

— Aš irgi taip manau, — abejingai atsakė riteris. 

— Ir tas žmogus, pasakysiu jums, — kalbėjo toliau kuni- 
gaikštis, vėl prisipildamas taurę ir keldamas prie lūpų, — tas 
žmogus... tai tikra teisybė, kaip kad šis gėrimas, kuris, matyt, 
jums nepatinka, padarytas iš geriausio Dižono vynuogių vyno, 
iš geriausio Narbono medaus ir švelniausių prieskonių, parve- 
žamų iš Azijos (kunigaikštis išlenkė taurę), tas žmogus, pasa- 
kysiu jums, yra ne kas kitas, o niekšas Klisonas. — Ir jis sudavė 
į stalą kumščiu ir sykiu taurės dugnu. 

— Aš visiškai su jumis sutinku, monsinjore, — taip pat 
ramiai atsakė mesiras Pjeras de Kraonas, tarytum nusprendęs 
rodyti juo didesnį ramumą, juo labiau karščiuosis Bretanės ku- 
nipaikštis. 

— Irjūs išvykote iš Paryžiaus būdamas tuo tikras, net ne- 
pamėginęs atkeršyti šiam žmogui? 

— Man buvo kilusi tokia mintis, bet vienas dalykas sulai- 
kė. 

— Koks dalykas? — pasidomėjo kunigaikštis, irgi atsiloš- 
damas krėsle. 

— Koks dalykas? — Pjeras atsirėmė alkūnėmis į stalą, 
uždėjo smakrą ant sunertų rankų ir, įdėmiai žiūrėdamas kuni- 
gaikščiui į veidą, vėl pakartojo: — Koks dalykas? Tuoj pat jums 
pasakysiu, monsinjore. Aš sau pagalvojau: šitas žmogus, kuris 
ką tiktai įžeidė mane, paprastą riterį, kartą daug baisiau įžeidė 
vieną pirmųjų Prancūzijos žmonių, kunigaikštį, ir tokį galingą 
ir tokį turtingą, kad galėjo kariauti su pačiu karaliumi! Šis ku- 
nigaikštis padovanojo garsiajam Džonui Šandosui Gavro pilį, 
ir, kai jis pranešė Klisonui apie šią dovaną, kurią dovanoti, aiš- 
ku, turėjo teisę, Klisonas, užuot pritaręs, pasakė: “Po šimts, 
monsinjore, kad anglas kada nors būtų mano “kaimynas"?! 
Tą patį vakarą Gavro pilis buvo paimta, o rytojaus dieną — 
šluote nušluota. Nebeprisimenu, ką tokį konetablis šitaip įžei- 
dė, bet Žinau, kad vieną kunigaikštį jis tikrai įžeidė. Į jūsų svei- 
katą, monsinjore! — Pjeras de Kraonas paėmė savo tautrę, vie- 
nu mauku ją išlenkė ir padėjo atgal ant stalo. 

— Prisiekiu savo tėvo siela! — išblyškęs sušuko Bretanės 
kunigaikštis, — jūs šitai sakote, pusbroli, norėdamas mane 
įskaudinti. Jūs gi puikiai žinote, kad tai atsitiko man, bet jūs 
taip pat Žinote, kad po pusmečio įžeidėjas buvo įkalintas toje 
pačioje pilyje, kurioje dabar esame. 

— Ir iš kurios jis išėjo gyvas ir sveikas. 

— Taip, užmokėjęs man šimtą tūkstančių livrų, atidavęs 
man vieną miestą ir tris pilis. 

— Bet išsaugodamas savo nelemtą gyvybę, — tarė Krao- 
nas, pakeldamas balsą, — gyvybę, kurios galingasis Bretanės 

kunigaikštis neišdrįso jam atimti iš baimės užsitraukti savo val- 
dovo neapykantą. Šimtas tūkstančių livrų, vienas miestas, trys 
pilys! Ak! Ir tai yra kerštas žmogui, kuris turi vieną milijoną 
septynis šimtus tūkstančių livrų, dešimt miestų ir dvidešimt tvir- 
tovių. Na jau ne, pusbroli, kalbėkime atvirai: Klisonas buvo 
jūsų nuginkluotas, surakintas grandinėmis ir laikomas pačioje 
tamsiausioje ir giliausioje jūsų belangėje, jūs nežmoniškai jo 
nekentėte ir vis dėlto nedrįsote pasmerkti jo mirčiai! 

— Aš daviau įsakymą Bavalanui, bet jis neįvykdė. 

— Ir teisingai pasielgė, monsinjore, nes, karaliui parei- 
kalavus išduoti Bavalaną kaip konetablio žudiką, galbūt tas, 
kuris jam paliepė nužudyti, būtų pabūgęs karaliaus rūstybės, o 
gal ranka, kuri nukreipė šį ištikimą tarną ir tebuvo špagos vie- 
toje, jį būtų palikusi, juk juo špaga plonesnio plieno, juo leng- 
viau ją perlaužti. 

— Mielas pusbroli, — tarė kunigaikštis stodamasis, — 
jūs, man regis, abejojate mūsų duotu žodžiu. Mes pasižadėjo- 
me Bavalanui jį apginti ir dievaži būtume jį apgynę nuo bet 
ko, nors tai būtų buvęs Prancūzijos karalius, Vokietijos impe- 
ratorius ar Romos popiežius. Mes tiktai apgailestaujame, — 
kalbėjo jis toliau, vėl atsisėdęs į krėslą apniukusiu veidu, — 
kad Bavalanas mūsų nepaklausė ir kad niekas dabar nesiima 
to, ko jis atsisakė. 

— Ojeigu toks Žmogus atsirastų, ar jis paskui galėtų tikė- 
tis Bretanės kunigaikščio prieglobsčio ir paramos? 

— Suteiktų jam prieglobstį, patikimą kaip bažnyčios al- 
torius, — tarė kunigaikštis iškilmingu tonu, — paramą tokią 
tvirtą, kokią tik gali duoti šita ranka. Savo protėvių kapais, sa- 
vo herbu, savo špaga prisiekiu! Tegul tik toks žmogus atsiran- 
da, gaus, kas pažadėta. 

— Aš sutinku, monsinjore! — sušuko Kraonas pašokęs ir 
spausdamas senam kunigaikščiui ranką su tokia jėga, kokios 
šis iš jo nesitikėjo. — Kodėl nepasakėte to anksčiau? Viskas 
jau būtų padaryta. 

Kunigaikštis nustebęs pažvelgė į Kraoną. 

— Vadinasi, — kalbėjo riteris, susinėręs rankas, — vadi- 

nasi, jūs manėte, kad ši nuoskauda nuslydo man per krūtinę 
kaip ietis per šarvų plieną. O ne, ne! Ji giliai sužeidė man širdį. 
Aš jums atrodžiau linksmas ir nerūpestingas, bet vis dėlto daž- 
nai jūs pastebėdavote, kad esu išblyškęs. Taigi šita liga 17 grau- 
žė mane iš vidaus ir grauš to žmogaus dantimis tol, kol jis bus 
gyvas. Dabar aš atgausiu džiaugsmo ir sveikatos spalvas. Nuo 
šios dienos pradedu gyti ir tikiuosi, kad po kelių dienų jau 
būsiu sveikas. 

— Kaipgi jūs pasveiksite? 

Kraonas taip pat atsisėdo. 

— Klausykite, monsinjore, aš kaip tiktai ir laukiau šito 
klausimo, kad galėčiau viską jums pasakyti. Paryžiuje, netolie: 
se Šv. Jono?! kapinių, aš turiu namą, jį saugo tik vienas sargas, 
man atsidavęs žmogus, kuriuo aš visiškai pasitikiu. Prieš tris 
mėnesius jam parašiau, kad sukauptų namuose dideles atsar- 
gas vyno, miltų ir sūdytos mėsos, pripirktų ginklų, šarvinių 
marškinių, plieninių pirštinių ir šalmų keturiasdešimčiai vyrų 
apginkluoti, o vyrus surinkti ėmiausi aš pats ir jau surinkau, 
monsinjore. Tai pašėlę drąsuoliai, kurie nebijo nei Dievo, nei 
velnio ir pasirengę eiti kad ir į pragarą, jeigu aš juos vesiu. 

— Bet jeigu jūs su tuo būriu įžengsite į Paryžių, — pasa- 
kė kunigaikštis, — greitai būsite pastebėti. 

— Užtat aš to nepadarysiu. Štai jau beveik du mėnesiai 
telkiu žmones ir nedideliais būreliais, po tris, po keturis, siun- 
čiu į sostinę. Jiems nurodoma apsistoti mano name ir iš ten 
neišeiti, O sargui liepta nieko jiems neatsakyti. Jie iš tų vienuo- 
lių, kurių laukia pragaras. Dabar suprantate, monsinjore? Tas 
nevidonas konetablis beveik visus vakarus leidžia pas karalių, 
išeina iš ten apie vidurnaktį. Į savo namus Bretanės gatvėje 
Klisonas turi grįžti palei karaliaus Pilypo Augusto tvirtovės sie- 
ną, užnugariu, tuščiomis Šv. Kotrynos ir Skriemulio gatvėmis, 
pro Šv. Jono kapines, šalia kurių mano namas. 

— Iš tiesų, mielas pusbroli, — tarė kunigaikštis, — tai 
gera pradžia. 


" Dabartiniu metu Šv. Jono turgus. (Aut. past.) 

— Ir pabaiga bus gera, monsinjore, — jei Dievas nejsikiš, 
nes tai iš tiesų velniška užmačia. 

— Ir kiek laiko dar žadate paviešėti pas mus? Beje, mes 
jumis labai džiaugiamės! 

— Tiek laiko, kiek prireiks pabalnoti Žž Žirgą, monsinjore. 
Štai mano namsargio laiškas, kurį šįryt pristatė vienas iš mano 
tarnų. Jame pranešama, kad atvyko paskutiniai žmonės ir vi- 
sas būrys jau sudarytas. 

Tai taręs, Pjeras de Kraonas išsikvietė savo ginklanešį ir 
liepė pabalnoti jam arklį. 

— Arnepasiliktumėte mūsų pilyje dar vienai nakčiai, mie- 
las pusbroli? — paklausė kunigaikštis, stebėdamas tuos pasi- 
ruošimus. 

— Aš jums labai dėkingas, monsinjore, tačiau dabar, kai 
žinau, kad jau pasirengta ir toliau viskas priklauso tik nuo ma- 
nęs, ar galiu čia užtrukti nors valandą, minutę, sekundę? Ar 
galiu tvarsytis lovoje ar sėdėti prie stalo? Turiu keliauti, mon- 
sinjore, pačiu tiesiausiu ir pačiu artimiausiu keliu. Trokštu oro, 
erdvės, veiksmo! Sudie, monsinjore, iškeliauju gavęs jūsų gar- 
bės žodį! 

— Galėčiau jį pakartoti. 

— Prašyti jus šito — vadinasi, abejoti jūsų jau duotu žo- 
džiu. Ačiū! 

Tai pasakęs, mesiras Pjeras de Kraonas susijuosė špagos 
perpete, apsitampė pilkų, raudonu pliušu pamuštų odinių ba- 
tų aulus ir, paskutinį kartą atsisveikinęs su kunigaikščiu, vik- 
riai užšoko ant arklio. 

Jis jojo taip greitai ir sumaniai, kad septintą dieną, išvy- 
kęs iš Bretanės kunigaikščio Šermuonėlio pilies, pavakare pa- 
siekė Paryžių. Palaukęs, kada visai sutems, jis prijojo savo na- 
mą taip tyliai ir nepastebimai, kaip tenai patekdavo visi jo siųsti 
žmonės. Vos tik nušokęs nuo arklio, jis pasišaukė durininką ir 
liepė nieko į jo kambarį neleisti, pagrasindamas už neklusnu- 
mą išdurti akis. Durininkas persakė įsakymą namo prižiūrėto- 
jui ir užrakino savo žmoną, vaikus ir kambarinę. 

“Ir teisingai padarė, — naiviai sako Fruasaras, — nes jei- 
gu Žmona ir vaikai būtų laisvai vaikščioję gatvėmis, tai apie 

mesiro Pjero atvykimą greitai būtų visi sužinoję: žmona ir vai- 
kai iš prigimties nemoka slėpti to, ką pamatę ir ką norima lai- 
kyti paslaptyje“. 

Griebęsis tokio atsargumo, mesiras Pjeras de Kraonas iš 
savo Žmonių atrinko pačius sumaniausius ir paliepė namsar- 
giui juos įsidėmėti, kad šie galėtų laisvai išeiti ir sugrįžti. Jiems 
buvo patikėta sekti kiekvieną konetablio žingsnį ir pranešinėti 
viską, ką jis veikia. Todėl kas vakarą Pjeras de Kraonas žinojo, 
kur konetablis buvo dieną ir kur vyks naktį. Taip truko nuo 
gegužės keturioliktosios iki birželio aštuonioliktosios, iki De- 
vintinių, ir per tą laiką nepasitaikė geros progos atkeršyti. 

Taigi per Devintines Prancūzijos karalius Šv. Pauliaus rū- 
rmuose surengė didelį priėmimą, ir visi baronai ir didikai, buvę 
Paryžiuje, buvo pakviesti pietų, kuriuose dalyvavo karalienė 
Izabelė ir Turenės kunigaikštienė. Po pietų damų pramogai 
jauniems riteriams ir ginklanešiams rūmų aikštėje buvo sureng- 
tos varžybos, kuriose mesiras Gijomas Flandrietis, Namiūro 
grafas, tapo nugalėtoju ir gavo dovanų iš karalienės ir iš kuni- 
gaikštienės Valentinos rankų. O vakare šokiai užtruko gerokai 
po vidurnakčio. Tą vėlyvą metą kiekvienas jau svajojo grįžti į 
savo namus ir beveik visi išėjo be sargybos. Mesiras Olivjė de 
Klisonas liko vienas iš paskutiniųjų ir, atsisveikinęs su kara- 
lium, išėjo per Turenės kunigaikščio kambarius. Pamatęs, kad 
šis apsirenginėja, užuot nusirenginėjęs, ir labai rūpestingai, ko- 
netablis šypsodamasis paklausė, ar neinąs nakvoti pas Puleną. 
Pulenas buvo Turenės kunigaikščio iždininkas, ir dažnai, no- 
redamas laisvai pabūti, kunigaikštis, apsimetęs, jog reikia pa- 
tikrinti savo lėšų sąskaitas, vakare išeidavo iš Šv. Pauliaus rū- 
mų, iš kur nebūtų galėjęs išsmukti naktį, nes karaliaus rezi- 
denciją budriai saugojo sargyba, ir vykdavo pas savo iždinin- 
ką, o iš jo — kur širdis geisdavo. Kunigaikštis suprato kone- 
tablio užuominą ir, uždėjęs ranką jam ant peties, juokdamasis 
atsakė: 

— Konetabli, aš dar nežinau, kur nakvosiu, arti ar toli 
nuo čia. Galbūt šiąnakt pasiliksiu Šv. Pauliaus rūmuose. O jums 
jau metas išeiti. 

— Duok Dieve jums labos nakties, monsinjore, — palin- 
kėjo konetablis. . 

— Ačiū. Bet dėl to aš negalėčiau per daug skųstis, — juok- 
damasis atitarė kunigaikštis, — ir drįstu tikėtis, kad mano nak- 
timis Jis rūpinasi labiau negu dienomis. Sudie, Klisonai! 

Konetablis suprato, kad pasilikdamas ilgiau varžys kuni- 
gaikštį. Jis nusilenkė atsisveikindamas ir išėjo prie savo žmo- 
nių bei arklių, laukiančių jo priešais rūmų aikštę. Jo būrelyje 
buvo aštuoni vyrai ir dar du tarnai, nešantys deglus. 

Kai konetablis užsėdo ant arklio, du tarnai uždegė deg- 
lus ir, eidami per kelis žingsnius pirma jo, pasuko plačia Šv. 
Kotrynos gatve. Kiti ėjo iš paskos, tik vieną ginklanešį pasi- 
šaukė konetablis dėl rytdienos pietų, kuriuos norėjo surengti 
nieko netausodamas Turenės kunigaikščiui, sirui de Kusi, me- 
sirui Žanui Vieniečiui ir dar keliems kviestiniams asmenims. 

Tuo metu pro tarnus, nešančius deglus, praėjo du nepa- 
žįstami vyriškiai ir užgesino jų deglus. 

Mesiras Olivjė tuoj pat sustojo, bet, pamanęs, kad tai Tu- 
renės kunigaikščio, juos pasivijusio, pokštas, linksmai sušuko: 

— Oi, negražiai pasielgėte, monsinjore! Bet aš jums at- 
leidžiu, nes esate jaunas, jums tik juokauti ir linksmintis!.. 

Šitai pasakęs, jis atsigręžė atgal ir pamatė daug nepažįs- 
tamų raitelių, įsimaišiusių tarp jo Žmonių, o du iš jų buvo per 
kelis žingsnius nuo jo paties. Tada jam šovė į galvą mintis apie 
iškilusį pavojų ir jis sustojęs paklausė: 

— Kas jūs esate? Ir ką visa tai reiškia?.. 

— Mirtis! Mirtis Klisonui! — atsakė žmogus, esantis ar- 
čiausia jo, ir išsitraukė špagą. 

— Mirtis Klisonui?! — sušuko konetablis. — Kas tu toks, 
kad taip įžūliai kalbi? 

— Aš esu Pjeras de Kraonas, jūsų priešas, — tarė raite- 
lis. — Jūs mane taip įžeidėte, kad turiu jums atkeršyti. — Pasi- 
stojęs balnakilpėse, jis atsisuko į savo žmones: — Stai tas, ku- 
rio aš ieškojau! — sušuko jis. — Na, pradedam!.. 

Sulig tais žodžiais jis puolė konetablį, o tuo tarpu jo žmo- 
nės ėmė mušti ir vaikyti konetablio palydą. Bet, nors be šarvų 


ž 85 


ir užkluptą netikėtai, mesirą Olivjė anaiptol nebuvo lengva 
įveikti. Išsitraukęs trumpą, kokių dviejų pėdų vienašmenį kar- 
dą, kurį buvo pasiėmęs daugiau dėl puošnumo negu apsigyni- 
mui, ir prisidengęs galvą kaire ranka, jis prisispaudė su arkliu 
prie sienos, kad būtų puolamas tik iš priekio. 

— Gal išdaužom juos visus? — šaukė Pjero de Kraono 
žmonės. 

— Visus! — atsiliepė jis, kirsdamas konetabliui. — O da- 
bar visi prie manęs! Čionai! Pirmiausia susidorokime su pra- 
keiktu konetabliu! Eikšekit! 

Du ar trys vyrai atsiskyrė nuo būrio ir atskubėjo prie jo. 

Nors Klisonas buvo stiprus ir vikrus, tokia nelygi kova ne- 
galėjo ilgai trukti, ir tuo momentu, kada kaire ranka jis atrėmė 
smūgį, o dešine kirto atsakomąjį, mesiro de Kraono špaga įsmi- 
go į jo vienplaukę galvą. Klisonas atsidūsėjo, išmetė kardą ir 
nukrito nuo arklio galva į vartus. Jis išsitiesė paslikas ant Že- 
mės, per pusę atsidurdamas kepėjo namuose — šis tuo metu 
kepė duoną ir, išgirdęs žmonių balsus ir arklių trypimą, atida- 
rė duris, norėdamas pasižiūrėti, koks čia triukšmas. 

Mesiras Pjeras de Kraonas bandė į kepyklą įjoti, tačiau 
durys buvo pernelyg žemos. 

— Gal reikia šokti žemėn ir jį pribaigti? — paklausė vie- 
nas iš jo vyrų. 

Kraonas neatsakydamas pavarė arklį per konetablio ko- 
jas; matydamas, kad šis nerodo jokių gyvybės žymių, jis pasa- 
kė: 

— Nebereikia, jam ir šito gana! Jeigu jis dar gyvas, tai 
greitai nusibaigs. Jis sužeistas į galvą, ir, patikėkite manim, tvirta 
ranka. Taigi, ponai, išsiskirstom! Ir renkamės prie Šv. Antano 
vartų. 


“ Kraonas šiuos vartus paminėjo dėl to, kad po majotenų* maišto 
grandinės ir užtvaros nuo jų buvo nuimtos paties konetablio nurodymu. 
(Aut. past. ) 

* Prieš naują mokestį sukilę paryžiečiai (pažod. nuo “maillets" — 
mediniai plaktukai, kuriais jie buvo ginkluoti). (Vert. past.) 

Kai tik žudikai dingo, konetablio žmonės, menkai tenu- 
kentėję, susirinko prie savo pono. Kepėjas, atpažinęs kone- 
tablį, nuoširdžiai visus pakvietė į savo namus. Sužeistasis buvo 
paguldytas ant lovos, atneštos Žvakės, ir jo Žmonės, pamatę 
ant kaktos didelę žaizdą, sukruvintą veidą ir drabužius, pama- 
nė, kad jis nebegyvas, ir pratrūko klykti. 

Tuo tarpu vienas iš jų leidosi bėgti į Šv. Pauliaus rūmus ir, 
atpažintas kaip konetablio tarnas, buvo įvestas į karaliaus me- 
nę. Karalius, pavargęs per dieną nuo priėmimų ir pokylio, il- 
sėjosi karalienės kambariuose ir ketino čia išmiegoti naktį. Jis 
jau taisėsi gultis į lovą, kai įėjo tasai vyriškis ir išblyškęs, persi- 
gandęs sušuko: 

— Ak! Jūsų didenybe, jūsų didenybe! Kokia didelė ne- 
laimė, kokia baisi nelaimė atsitiko! 

— Kas gi atsitiko? — susirūpino karalius. 

— Mesiras Olivjė de Klisonas, jūsų konetablis, nužudy- 
tas. 

— Kas šį nusikaltimą padarė? — paklausė karalius. 

— Deja, to mes nežinome. Šitai atsitiko netoli jūsų rū- 
mų, Kotrynos gatvėje. 

— Ei tarnai! — sušuko Karolis. — Greitai uždekite deg- 
lus! Uždekite deglus! Gyvą ar mirusį aš noriu pamatyti savo 
konetablį. 

Jis skubiai apsigaubė pečius apsiaustu, tarnai užmovė jam 
batus. Po kokių penkių minučių apsiginklavę sargybiniai ir 
bausmės vykdytojai jau buvo susirinkę. Karalius nepanoro lauk- 
ti, kol jam bus atvestas žirgas, ir išėjo iš rūmų pėsčias, lydimas 
tik deglininkų ir dviejų kamerherų — mesiro Gijomo Marte- 
lio ir mesiro Eliono de Linjako. Žingsniavo jis sparčiai ir ne- 
trukus jau buvo prie kepėjo namų: kamerherai ir deglininkai 
liko lauke, o karalius Žvitriai įžengė vidun ir, pasukęs tiesiai 
prie sužeistojo lovos, paėmė jį už rankos ir pasakė: 

— Tai aš, konetabli, kaip jūs jaučiatės? 

— O maloningasis karaliau, — atsiliepė konetablis pras- 
tai ir silpnai. 

— Kas jūs taip sužeidė, brangusis Olivjė? 

— Mesiras Pjeras de Kraonas su savo bendrininkais — 
jie klastingai, iš pasalų užpuolė mane, kai nesitikėjau ir buvau 
be apsaugos... 

— Konetabli, — tarė karalius, dėdamas ranką jam ant 
krūtinės, — duodu jums žodį, kad už jokį nusikaltimą niekada 
nebuvo skirta tokia rūsti bausmė, kokia laukia už šitą. Bet da- 
bar reikia jus gelbėti. Kur gydytojai, kur chirurgai? 

— Išsiųsta jų ieškoti, jūsų didenybe, — tarė vienas iš ko- 
netablio žmonių. 

Tuo momentu įėjo gydytojai. Karalius žengė prie pirmo- 
jo ir nuvedė jį prie ligonio lovos. 

— Apžiūrėkite mano konetablį, ponai, — tarė jiems ka- 
ralius, — ir greitai man pasakykite, kokia jo būklė. Dėl jo su- 
žeidimo aš nerimauju labiau, negu nerimaučiau, jei špaga bū- 
tų kirtusi man pačiam. 

Gydytojai ėmė apžiūrinėti konetablį, bet karalius taip ne- 
kantravo, kad vos davė jiems laiko aptvarstyti žaizdą. 

— Ar jo gyvybei gresia pavojus, ponai? — nuolat klausi- 
nėjo jis. — Atsakykite man pagaliau! 

Tuomet vienas gydytojas, kuris atrodė labiausiai prityręs, 
atsigręžė į karalių: 

— Ne, jūsų didenybe, ir mes jums prisiekiame, kad po 
dviejų savaičių jis jau galės sėsti ant arklio. 

Karalius ėmė ieškoti kokios nors grandinėlės, pinigų kap- 
šelio ar kito daikčiuko padovanoti šiam Žmogui, bet nieko ne- 
radęs jį pabučiavo ir pasuko prie konetablio. 

— Jūs girdėjote, Olivjė? — paklausė jis. — Po dviejų sa- 
vaičių jūs būsite sveikut sveikas, lyg nieko ir nebūtų atsitikę. 
Jūs, ponai, mane be galo pradžiuginote, ir mes neužmiršime 
jūsų sumanumo. O jūs, Klisonai, dabar tik galvokite, kaip pa- 
sveikti, nes aš jau jums sakiau ir galiu pakartoti: už jokį nusi- 
kaltimą niekada nebuvo taip rūsčiai nubausta, kaip aš nubau- 
siu už šitą, joks piktadarys niekada nesusilaukė tokios baus- 
mės už savo juodą darbą, kaip susilauks šitas, niekada už pra- 
lietą kraują dar nesiliejo tiek kraujo, kiek bus pralieta dabar. 
Pasikliaukite manimi, Klisonai, aš atkeršysiu! 

— Dievas jums atlygins, jūsų didenybe, — tarė konetab- 
lis, — ir ypač už tokį maloningą apsilankymą. 

— Ir tai nebus paskutinis, brangusis Klisonai, nes aš tuoj 
liepsiu jus pergabenti į mano rūmus, kurie nuo čia arčiau ne- 
gu jūsų namai. 

Klisonas buvo bekeliąs karaliaus ranką sau prie lūpų, bet 
Karolis pats jį pabučiavo tarytum brolį. 

— Man metas jus palikti, Klisonai, — tarė jam karalius, — 
į Šv. Pauliaus rūmus iškviestas Paryžiaus teisėjas, ir aš turiu 
jam duoti kai kuriuos nurodymus. 

Po šių žodžių karalius atsisveikino su konetabliu ir grįžo į 
savo rūmus; ten rado tą, kurio iškviesti buvo pasiuntęs. 

— Teisėjau, — tarė jam karalius, sėsdamasis į krėslą, — 
surinkite žmones, iš kur tik nonite, iš kur galėsite. Pasodinkite 
juos ant gerų arklių ir laukuose ir keliuose, kalnuose ir slė- 
niuose ieškokite išdaviko Kraono, kuris sužeidė mano kone- 
tablį. Ir žinokite, kad jį suradę, suėmę ir čia pristatę padary- 
site mums maloniausią paslaugą, kokią tik galite mums pada- 
ryti. 

— Jūsų didenybe, aš padarysiu viską, kas mano galio- 
je, — atsakė teisėjas, — bet kokia kryptimi jis galėjo paspruk- 
ti? 

— Tai jau jūsų rūpestis, — tarė karalius, — viską sužino- 
kite, ir Kuo greičiau. Keliaukite! 

Teisėjas išėjo. 

Užduotis buvo nelengva. Tuo metu ketveri pagrindiniai 
Paryžiaus vartai nebuvo užveriami nei dieną, nei naktį, nes taip 
buvo parikiavęs karalius, kai grįžo iš Rozebeko mūšio po savo 
pergalės prieš flamandus. O duoti tokį įsakymą jam patarė pats 
mesiras Olivjė de Klisonas, kad karalius visada būtų Paryžiaus, 
savo miesto, šeimininkas, nes miestiečiai jam nesant buvo pa- 
kėlę maištą. Nuo to laiko vartai buvo iškelti iš vyrių ir gulėjo 
ant žemės. Grandinės, tvėrusios gatves ir sankryžas, buvo nuim- 
tos, kad karaliaus sargyba galėtų laisvai čia vaikščioti naktį. Ir 
sakykite, argi ne keista, kad mesiras de Klisonas, prikalbinęs 
karalių duoti įsakymą, pats per jį nukentėjo? Mat jeigu miesto 

vartai būtų buvę užverti ir grandinės kirtusios kelią, mesiras 
Pjeras de Kraonas niekada nebūtų išdrįsęs taip įžeisti kara- 
liaus ir konetablio, nes puikiai būtų žinojęs, kad už padarytą 
nusikaltimą neišvengs bausmės. 

"Tačiau jokių užtvarų nebebuvo: atvykę į sutartą vietą, me- 
siras de Kraonas ir jo bendrai pamatė, kad visi vartai atviri ir 
keliai laisvi. Vieni kalba, kad de Kraonas perjojo Seną Šaran- 
tono tiltu; kiti tvirtina, esą jis aplenkė įtvirtinimus, patraukė 
Monmartro papėde ir, palikęs kairėje Šv. Onorė vartus, perjo- 
jo upę Ponsono tiltu. Nežinia, kaip buvo iš tikrųjų, galime pa- 
sakyti tik tiek, kad aštuntą valandą jis pasiekė Šartrą kartu su 
tais savo žmonėmis, kurių arkliai buvo ištvermingiausi; kiti at- 
siliko kelyje arba pavargus arkliams, arba iš baimės, kad tokia 
didelė jų kavalkada nesukeltų įtarimų. Tenai, Šartre, vienas 
kanauninkas, Pjero de Kraono raštininkas, buvo parūpinęs ir 
paruošęs jam, pats nežinodamas kokiam reikalui, daugiau ar- 
klių, ir po valandos tas jau dūmė Meno keliu, o po trisdešim- 
ties valandų buvo savo Sablė pilyje. Tiktai čia jis apsistojo, nes 
tiktai čia galėjo jaustis saugus. 

Tuo laiku Paryžiaus teisėjas karaliaus įsakymu išjojo iš 
miesto kartu su šešiasdešimčia ginkluotų vyrų. Jis pasuko pro 
Šv. Onorė vartus ir, aptikęs visai šviežias arklių pėdas, pasekė 
J omis iki Šenevjero. Tenai Dūmai“ kad pėdos eina Senos link, 
prajojo; šis jam atsakė apie antrą tok matęs, kaip koks 
tuzinas raitelių perjojo tiltu į kitą upės pusę, bet nieko nepaži- 
nęs, nes vieni buvo nuo galvos iki kojų apsiginklavę, o kiti susi- 
Supę į apsiaustus. 

— Kuriuo keliu jie nujojo? — paklausė teisėjas. 

— Evrė keliu, — atsakė tasai. 

— Taigi jie traukia tiesiai į Šerbūrą! — sušuko teisėjas. 

Tada jis taip pat pasuko į Šerbūrą, o ne į Šartrą. Po trijų 
valandų sutiko kažkokį bajorą, medžiojantį kiškius, ir šis, jų 
klausinėjamas, atsakė, kad rytą matė penkiolika raitelių, ku- 
rie, Kaip jam pasirodė, sutrikę dvejojo, kur jiems joti, ir galiau- 
siai pasirinko kelią į Šartrą. Bajoras pats palydėjo juos iki tos 

vietos, iš kur raiteliai nujojo per lauką. Žemė po neseniai pra- 
šniokštusio lietaus buvo minkšta ir puri, ir jie pamatė dar švie- 
žias gana gausaus raitelių būrio pėdas. Tuomet teisėjas su sa- 
vo vyrais smarkia risčia pasileido keliu į Šartrą, bet, kadangi 
buvo tuščiai sugaišę daug laiko, Šartrą pasiekė tiktai vakare. 

Tenai jie sužinojo, kad mesiras Pjeras de Kraonas čia pra- 
jojo rytą. Jiems buvo įvardytas ir tas kanauninkas, pas kurį me- 
siras pusryčiavo ir kuris jam padėjo pasikeisti arklius, tačiau 
visa tai jie sužinojo per vėlai: pavyti nusikaltėlį buvo neįmano- 
ma. Teisėjas įsakė savo žmonėms grįžti į Paryžių, ir jie čia par- 
vyko šeštadienio vakarą. Turenės kunigaikštis irgi pasiuntė sa- 
vo buvusio numylėtinio vytis mesirą Žaną de Barą. Šis, surin- 
kęs pusšimtį raitelių ir numatęs gerą kelią, išjojo pro Šv. Anta- 
no vartus, tačiau nesuradęs vedlio ir neaptikęs pėdsakų pasu- 
ko dešinėn, perjojo Marną ir Seną Šarantono tiltu, atvyko į 
Etampą ir pagaliau šeštadienio vakarą pasiekė Šartrą. Čia jis 
sužinojo tas pačias naujienas kaip ir teisėjas ir, taip pat prara- 
dęs viltį užklupti tą, kurio abu ieškojo, pasuko atgal į Paryžių. 

Tuo metu karaliaus sargybiniai, apvaikščiodami užmies- 
tį, viename kaime, už keleto mylių nuo Paryžiaus, rado du gin- 
kluotus vyrus ir vieną pažą, kurie, nuvarę savo arklius, turėjo 
atsilikti nuo būrio. Tučtuojau jie buvo sučiupti, nugabenti į Pa- 
ryžių ir uždaryti Šatlė pilyje. 

Po dviejų dienų juos nuvedė į Šv. Kotrynos gatvę, prie 
kepėjo namų, kur buvo padarytas nusikaltimas, ir tenai jiems 
nukirto plaštakas, paskui juos nuvedė į turgaus aikštę, tenai 
nukirto jiems galvas ir galiausiai kartuvėse pakabino už kojų. 

Kitą trečiadienį lygiai taip pat buvo nubaustas ir de Kra- 
ono namsargis: žinodamas apie nusikaltimą, jis nepranešė ir 
todėl susilaukė tokios pat bausmės kaip ir patys nusikaltėliai. 

O kanauninkas, padėjęs mesirui Pjerui de Kraonui pasi- 
keisti arklius, buvo suimtas ir atiduotas bažnyčios teismui. Bu- 
vo atimtas visas jo turtas ir beneficijos. Kadangi jis visą laiką 
atkakliai gynėsi nežinojęs apie nusikaltimą, ypatinga malone 
buvo paliktas gyvas, bet nuteistas amžinai kalėti vien su duo- 
nos ir vandens daviniu. 

O mesiras Pjeras de Kraonas buvo nuteistas už akių: kon- 
fiskuotas visas jo turtas, kilnojamasis perduotas iždui, o nekil- 
nojamasis padalytas Turenės kunigaikščiui ir karaliaus dvariš- 
kiams. 

Admirolas Žanas Vienietis, įpareigotas paimti Bernaro 
pilį ir žemę, nakčia įžengė į pilį su ginkluotais vyrais. Jis įsakė 
prikelti tiesiai iš lovos Pjero de Kraono Žž žmoną, Žaną de Šati- 
jon, vieną pačių gražiausių to meto moterų, ir nuogą kartu su 
dukra išmesti už durų. Tuo tarpu namas, kuriame tas sąmoks- 
las buvo rengiamas, sugriautas iki pamatų: net vieta, kur jis 
stovėjo, suarta plūgu. Sklypas atiduotas Šv. Jono kapinėms, o 
Kraono gatvė, garbiojo senjoro pavadinta savo vardu, gavo 
naują Piktadarių vardą, kuris išliko iki mūsų dienų. 

Sužinojęs apie visus šiuos baudžiamuosius veiksmus, me- 
siras Pjeras de Kraonas įsitikino, kad toliau būti savo Sablė 
pilyje nebesaugu, ir išvyko pas Bretanės kunigaikštį. Sis jau 
žinojo, kuo baigėsi piktavališka išmonė, žinojo ir tai, kad jų 
bendras priešas likęs gyvas. Ir kai jis pamatė įeinant sumišusį 
mesirą Pjerą de Kraoną į tą pačią salę, iš kurios dar taip nese- 
niai tas buvo išėjęs pilnas išdidumo, kunigaikštis nebegalėjo 
susitvardyti ir garsiai sušuko jam per visą kambarį: 

— Ak, mielas pusbroli, menkos turbūt jūsų jėgos, jeigu 
neįstengėte nukauti žmogaus, kuris buvo jūsų rankose! 

— Monsinjore, — atsakė Pjeras de Kraonas, — man re- 
gis, visi pragaro velniai jį saugojo ir išplėšė iš mano rankų, nes 
aš jam kirtau špaga daugiau kaip šešiasdešimt smūgių, o kai 
krito jo arklys, dievaži maniau, jog jis nebegyvas. Bet jo laimė, 
kad kepyklos durys buvo atdaros ir jis įvirto vidun, užuot par- 
kritęs lauke. Jeigu būtų parpuolęs gatvėje, mes jį būtume už- 
trypę arklių kanopomis. 

— Taip, — paniuręs tarė kunigaikštis, — bet atsitiko visai 
priešingai, ar ne? Ir kadangi jūs čia, aš neabejoju, kad greitai 
gausiu gerų žinių iš karaliaus. Bet, mielas pusbroli, nors ir kokią 
neapykantą, kokią rūstybę per jus užsitraukčiau, esu jums pri- 
žadėjęs prieglobstį savo namuose, tad štai — maloniai prašom. 

Senasis kunigaikštis padavė ranką riteriui ir, pašaukęs taI- 
ną, liepė atnešti vyno ir porą taurių. 

Bretanės kunigaikštis teisingai sakė, kad save stato į pa- 
vojų suteikdamas prieglobstį ir paspirtį mesirui Pjerui de Kra- 
onui. Ir iš tiesų, praėjus trims savaitėms po mūsų aprašytų įvy- 
kių, prie Šermuonėlio pilies vartų sustojo karaliaus pasiunti- 
nys, karaliaus vardu paprašė pakviesti kunigaikštį ir įteikė jam 
laišką su antspaudu, kuriame buvo Prancūzijos herbas. 

Šis laiškas, beje, buvo paprastas siuzereno raštas savo va- 
salui. Paryžiaus teismo vardu Karolis reikalavo išduoti Pjerą 
de Kraoną kaip išdaviką ir žudiką ir grasino, kad, jei Bretanės 
kunigaikštis atsisakys, tai jis pats, karalius, su dideliu būriu at- 
vyks paimti nusikaltėlio. Kunigaikštis deramai priėmė kara- 
liaus pasiuntinį, nusikabino nuo krūtinės prašmatnią aukso 
grandinėlę, užnėrė jam ant kaklo ir paliepė savo tarnams ištai- 
syti svečiui vaišes, kol jis parašys karaliui atsakymą. Kitą dieną 
atsakymas buvo įteiktas pasiuntiniui kartu su dosniomis dova- 
nomis. 

Savo atsakyme kunigaikštis rašė, kad karalių suklaidino 
Žinia, esą mesiras Pjeras de Kraonas Bretanėje; kad jis neži- 
nąs, nei kur šis riteris slepiasi, nei kodėl jis dega neapykanta 
Olivjė de Klisonui, ir todėl jis prašąs karalių laikyti jį niekuo 
nenusikaltusiu. 

Karalius gavo kunigaikščio atsakymą per savo tarybos pa- 
sitarimą. Jis perskaitė laišką keletą kartų, vis labiau niaukda- 
masis; pagaliau, suglamžęs laišką rankose, sušuko su karčia 
pašaipa: 

— Ar jūs žinote, ponai, ką rašo mano pusbrolis iš Breta- 
nės? Jis man dievagojasi, kad nežino, kur yra šitas išdavikas ir 
žudikas de Kraonas. Ar jums neatrodo, kad jis smarkiai rizi- 
kuoja savo garbe? Išklausysime jūsų nuomonę. 

— Mielas sūnėne, — stodamasis tarė Beri kunigaikš- 
tis, — man regis, Bretanės kunigaikštis pasake tikrą teisybę, ir, 
jeigu mesiro de Kraono jo namuose nėra, jisai už jį neatsako. 

— O kąjūs, brolau, apie tai manote? 

— Jums leidus, valdove, aš spėju, kad Bretanės kunigaikš- 
tis taip parašė tik dėl to, kad žudikas turėtų laiko pabėgti į 
Angliją ir... 

Karalius jį pertraukė: 

— Ir jūsų tiesa, Turenės kunigaikšti, taip ir yra iš tikrųjų, 
kaip jūs pasakėte. O kalbant apie jus, mielasis dėde, tai mes 
gerai žinome, kad konetablis nepriklauso prie jūsų draugų, ir 
mes esam girdėję, nors jums apie tai ir nesakėme, kad tą pačią 
dieną, kai buvo įvykdyta žmogžudystė, jus aplankė vienas arti- 
mas mesiro de Kraono žmogus ir pranešė apie sąmokslą, bet 
jūs, tarytum nelabai patikėjęs jo žodžiais ir nenorėdamas ga- 
dinti šventės, neužkirtote kelio šiai piktadarybei. Mes tai žino- 
me, mielasis dėde, ir iš patikimų šaltinių. 

Tačiau yra būdas, kaip jūs galite mums įrodyti, kad mes 
klystame ar kad buvome neteisingai informuoti, — taigi jūs 
turite lydėti mus į Bretanę, kur ketiname pradėti karą. Iki gy- 
vo kaulo įgriso mums tas kunigaikštis — nei anglas, nei pran- 
cūzas, nei šuo, nei vilkas. Nežinia, ar jis loja, ar kaukia. Breta- 
nė negali pamiršti, jog kadaise buvo karalystė, jai nelengva tapti 
provincija. Ką gi, jeigu reikia, mes suduosime tokį smūgį kuni- 
gaikštystės karūnai, kad nuo jos pabirs vynuogių lapai, paver- 
sime ją baronyste ir padovanosime vienam iš savo tarnų, kaip 
dovanojame dabar savo broliui Orleano kunigaikštystę vietoj 
Turenės. 

Kunigaikštis nusilenkė. 

— Taip, taip, brolau, — kalbėjo karalius, — ir dovanoja- 
me jums tokią kunigaikštystę, kokia ji buvo Pilypo laikais, su 
visomis jos pajamomis ir žemėmis, ir nuo šiolei nebevadinsi- 
me jūsų Turenės kunigaikščiu, nes Turenė nuo šios dienos su- 
jungiama su sosto valdomis, o vadinsime jus Orleano kuni- 
gaikščiu, kadangi nuo šiolei ši kunigaikštystė — jūsų. Jūs gir- 
dėjote, mielasis dėde, visi mes iškeliaujame į žygį, ir jūs kartu 
su mumis, ar ne? 

— Jūsų didenybe, — atsakė Beri kunigaikštis, — lydėti 
jus visur, kur tik vykstate, man visada didelis džiaugsmas, bet 

man atrodo, kad ir mūsų mielajam giminaičiui Burgundui de- 
rėtų prisidėti prie mūsų. 

— Na taip, — tarė karalius, — mes paprašysime jį suteik- 
ti mums tokią garbę, o jeigu to nepakaks, jam įsakysime. O 
jeigu ir šito dar nepakaks, mes patys nuvyksime pas jį. Ar jums 
reikia mūsų žodžio, kad be Burgundijos kunigaikščio nesilei- 
sime į kelionę? Duodame jums žodį. Kai įžeidžiamas Prancū- 
zijos karalius, įžeidžiama visa diduomenė, ir, jeigu išniekina- 
mas karaliaus herbas, tai nebelieka nesutepto nė vieno kito 
herbo. Ruoškitės kovos ginklus, mielasis dėde, nepraeis nė sa- 
vaitė, ir mes išžygiuosime. 

Karalius tuoj užbaigė tarybos posėdį, nes norėjo užsida- 
ręs pasitarti su savo sekretoriais. Tą pačią dieną dvidešimt gar- 
bių didikų su Burgundijos kunigaikščiu priešaky gavo įsakymą 
atvykti su kuo gausesniu būriu žmonių, kiek tiktai įstengs su- 
rinkti. Įsakymas buvo nedelsiant įvykdytas, nes visi tikri pran- 
cūzai nekentė Bretanės kunigaikščio. Buvo kalbama, kad ka- 
ralius jau seniai būtų prieš jį stojęs, jeigu jo nebūtų prilaikę 
Flandrijos grafas ir Burgundijos kunigaikštienė, kad Bretanės 
kunigaikštis širdyje anglas ir Klisono labiausiai nekenčia dėl 
to, kad šis tapęs tikru prancūzu. Bet šį kartą karaliaus įsaky- 
mai buvo tokie tikslūs ir griežti, jog atrodė, kad karalius savo 
sumanymą įgyvendins, jeigu neįvyks kokios išdavystės; mat bu- 
vo numanu, kad daugelis iš tų, kurie turėjo išžygiuoti su kara- 
lium, nelabai nori leistis į šį žygį, o tarp jų paslapčia buvo mi- 
nimi Beri ir Burgundijos kunigaikščių vardai. 

Burgundijos kunigaikštis iš tikrųjų nesiskubino: jis kal- 
bėjo, jog šis žygis bus sunki našta jo provincijoms; jog šis karas 
beprasmis ir blogai baigsis; jog vaidai tarp konetablio ir mesi- 
ro Pjero de Kraono daugeliui visiškai nesvarbūs ir todėl netei- 
singa dėl jų Žmones įstumti į karą; jog verčiau reikia leisti vai- 
dininkams patiems išspręsti savo kivirčą neapsunkinant varg- 
šų provincijos žmonelių. Tam pritarė ir Beri kunigaikštis, ta- 
čiau karalius, Orleano kunigaikštis ir visa karaliaus taryba bu- 
vo priešingos nuomonės; taigi abu kunigaikščiai turėjo paklusti. 
Vos tiktai konetablis pagaliau galėjo sėsti ant arklio, Karalius 

įsakė išvykti iš Paryžiaus. Tą patį vakarą jis atsisveikino su ka- 
raliene, su kunigaikštiene Valentina, su damomis ir panelė- 
mis, kurios gyveno Šv. Pauliaus rūmuose, paskui sykiu su Or- 
leano ir Burbono kunigaikščiais, Namiūro grafu ir senjoru de 
Kusi išvyko vakarieniauti pas sirą Montegiu, kur ir apsinakvo- 
j0. 

Kitą dieną karalius su didele karine palyda leidosi į žygį, 
bet dar sustojo Sen Žermen an Lė palaukti Beri ir Burgundi- 
jos kunigaikščių. Nesulaukdamas karalius pasiuntė jiems to- 
kius įsakymus, kuriems nepaklusti būtų buvę tolygu maištui, ir 
iškeliavo toliau, nors gydytojai patarė to nedaryti, įspėdami, 
kad šiuo metu jis nelabai sveikas. Bet karalius buvo taip ryž- 
tingai nusiteikęs, kad į visus jų įkalbinėjimus atsakė nesupran- 
tąs, ką šie nori pasakyti, — jis niekada nesijautęs taip gerai 
kaip dabar. 

Taigi nieko nepaisydamas karalius leidosi į kelią, persikė- 
lė per Seną, pasuko Šartro keliu ir nesustodamas pasiekė An- 
vo, puikią 1T garsią pilį, priklausančią sirui de La Rivjerui, ku- 
ris priėmė karalių su visa derama pagarba ir prabanga. Karolis 
čia praleido tris dienas, o ketvirtosios rytą iškeliavo į Šartrą, 
kur sykiu su Burbono ir Orleano kunigaikščiais jį priėmė vys- 
kupijos rūmuose siro Montegiu brolis, vyskupas. 

Po dviejų dienų karalius čia sulaukė Beri kunigaikščio ir 
La Maršo grafo. Jis jų pasiteiravo, ar neturi kokių Žinių iš Bur- 
gundijos. Šie atsakė, kad Burgundijos kunigaikštis keliauja pas- 
kui juos. Pagaliau ketvirtą dieną karaliui buvo pranešta, kad 
kunigaikštis jau mieste. 

Šartre karalius išbuvo visą savaitę, paskui patraukė į Ma- 
ną. Visame kelyje prie jų vis prisijungdavo kareivių iš Artua, iš 
Pikardijos, iš Vermandua, pagaliau iš pačių tolimiausių Pran- 
cūzijos sričių, ir visi šie Žmonės buvo įtūžę ant Bretanės kuni- 
gaikščio, per kurį patyrė tiek vargo. Karalius labai pritarė jų 
pykčiui ir kurstė jį savo tūžmu. 

Vis dėlto karalius pervertino savo jėgas: nuolatinis susier- 
zinimas dėl visų kliūčių, kurias jam rezgė dėdės norėdami su- 
trukdyti žygį, gadino jam sveikatą. Taigi atjojęs į Maną jis jau 

karščiavo ir vos laikėsi ant arklio. Teko čia sustoti, nors kara- 
lius ir sakė, kad poilsis jį labiau slegia negu nuovargis. Tačiau 
gydytojai, jo dėdės ir pats Orleano kunigaikštis buvo tos nuo- 
monės, kad reikia pailsėti kokias dvi ar tris savaites. 

Šios viešnagės dingstimi karalius buvo įtikinėjamas pa- 
siųsti dar vieną raštą Bretanės kunigaikščiui; pagaliau į šią ke- 
lionę buvo liepta susiruošti: mesirui Renjo de Rua, sirui de 
Garansjerui, sirui de Šatel Moranui, Žizono pilies valdytojui. 
Šį kartą karalius norėjo, kad kunigaikštis, vien pamatęs pa- 
siuntinius, negalėtų suabejoti, kokiu tikslu jie atsiųsti. Keturi 
karaliaus pasiuntiniai išvyko iš Mano lydimi keturiasdešimties 
ginkluotų ietimis raitelių, perjojo Anžero miestą su trimitais 
priekyje bei išskleistomis vėliavomis ir po dviejų dienų įžygia- 
vo į Nantą, kur ir rado Bretanės kunigaikštį. 

Jie išdėstė jam karaliaus reikalavimą išduoti mesirą Pjerą 
de Kraoną. Tačiau kunigaikštis, kaip ir pirmą sykį dosniai ap- 
dovanojęs pasiuntinius, jiems atsakė, jog negali išduoti reika- 
laujamo žmogaus, nes nežino, kur jis slepiasi; jog prieš metus 
girdėjęs pasakojant, kad mesiras de Kraonas dega neapykanta 
konetabliui ir paskelbė jam žūtbūtinį karą; jog pats riteris jam 
sakė, kad nors ir kur, nors kada, dieną ar naktį, sutiktų Kliso- 
ną, būtinai jį nugalabytų; bet daugiau jis nieko nežino ir labai 
stebisi, kad karalius jam grasina karu už tokį dalyką, su kuriuo 
tiek mažai ką turi bendra. 

Karalius šį atsakymą gavo sunkiai sirgdamas, bet vis dėl- 
to įsakė žygiuoti toliau ir pasišaukė ginklanešius, kad jį pa- 
rengtų žygiui. Tuo metu, kai karalius kėlėsi iš guolio, atvyko 
Ispanijos pasiuntinys ir buvo įvestas pas jį. Pasiuntinys padavė 
jam laišką, adresuotą: “Mūsų rūsčiajam valdovui Prancūzijos 
karaliui" ir pasirašytą Jolandos de Bar, Aragono, Maljorkos 
karalienės ir Sardinijos valdytojos. 

Aragono karalienė šiame laiške karaliui rašė, kad, steng- 
damasi jam visur įtikti ir žinodama, kokie rūpesčiai jį šiuo me- 
tu slegia, įsakė suimti ir įkišti į Barselonos kalėjimą vieną ne- 
pažįstamą riterį, kuris mėgino už didelius pinigus nusisamdyti 
laivą ir plaukti į Neapolį. Ji dar pridūrė, kad, įtarusi, jog šis 

riteris galėtų būti mesiras de Kraonas, praneša apie savo įtari- 
mus karaliui, idant jis veikiai pasiųstų Žmones, kurie galėtų 
atpažinti sulaikytąjį ir, jeigu ji neapsiriko, pristatyti jį karaliui. 
Laišką ji užbaigė žodžiais, kad būtų laiminga, jeigu šia Žinia. 
suteiktų malonumą savo giminaičiui ir valdovui. Vos tiktai šis 
laiškas buvo gautas, Burgundijos ir Beri kunigaikščiai sušuko, 
kad jų žygis baigtas ir telieka visus paleisti namo, nes tasai žmo- 
gus, kurio ieškoma, be abejonės, sučiuptas. Tačiau karalius nie- 
ko keisti nenorėjo, ir vienintelis dalykas, kurį: pavyko iš jo pa- 
siekti, buvo tai, kad į Barseloną iškeliavo žmogus sužinoti, ar 
tai tiesa. Po trijų savaičių pasiuntinys grįžo ir pranešė, kad su- 
imtas riteris visai ne mesiras Pjeras de Kraonas. 

jog visa ši gaišatis jų darbas, jis nusprendė nuo šiol nieko ne- 
beklausyti, elgtis tik savo nuožiūra ir susikvietė maršalus. Ka- 
ralius buvo toks pasiligojęs, kad niekur iš kambario nebekel- 
davo kojos. Tuomet maršalams jis įsakė skubiai pasiųsti visus 
savo žmones ir ekipažus į Anžerą, nes buvo tvirtai pasiryžęs 
grįžti atgal tik tada, kai bus nušalintas kunigaikštis ir jo vieton 
paskirtas kitas valdytojas. 

Kitos dienos rytą, tarp devintos ir dešimtos valandos, po 
Mišių, per kurias buvo apalpęs, karalius užsėdo ant žirgo. Jis 
buvo toks nusilpęs, kad Orleano kunigaikštis turėjo jam padė- 
ti užlipti ant arklio. Burgundijos kunigaikštis, matydamas tokį 
karaliaus atkaklumą, gūžtelėjęs pečiais pasakė, kad žygiuoti 
toliau, kai šitaip perspėjo pats dangus, — tai bandyti Viešpatį 
Dievą. Išgirdęs šiuos žodžius, Beri kunigaikštis priėjo prie jo ir 
sukuždėjo: 

— Būkite ramus, brolau, galų gale aš esu kai ką sumanęs. 
Jeigu Dievas mums padės, mes dar šįvakar, turiu vilties, grįši- 
me nakvoti į Maną. 

— Nežinau, ką jūs turite galvoje, — tarė Burgundijos ku- 
nigaikštis, — bet man atrodo tinkamas bet koks būdas nutraukti 
tą nelemtą mūsų žygį. 

"Tuo tarpu karalius leidosi į tolesnę kelionę ir visi patrau- 
kė įkandin. Netrukus jie įžengė į tankų ir tamsų druidų laikų 

mišką. Karalius buvo liūdnas ir susimąstęs ir leido arkliui eiti 
kaip patinka, o jeigu kas į jį kreipdavosi, vos atsakydavo puse 
lūpų. Jis jojo priekyje vienas, ir atrodė, kad pats tos vienumos 
nori. Kokią valandą visi jojo tylėdami, tik protarpiais pasikuž- 
dėdami. Staiga iš tankmės išnėrė kažkoks senis, vienplaukis, 
apsisiautęs balta drobule, pastvėrė už brizgilo karaliaus arklį 
ir sustabdęs sušuko: 

— O karaliaus, karaliau! Nebejok toliau, grįžk atgal: tu 
esi išduotas. 

Karalius nuo tokio netikėtumo sudrebėjo visas, ištiesė 
priekin rankas ir norėjo sušukti, bet jam užkando žadą, ir jis 
tik gestais galėjo paprašyti, kad tą šmėklą pašalintų jam iš ke- 
lio. Ginkluoti vyrai iškart puolė senį mušti, ir jis greitai palei- 
do brizgilus. Tačiau tą pačią akimirką jam į pagalbą atbėgo 
Beri kunigaikštis ir išplėšė senį iš vyrų rankų, sakydamas, jog 
nuodėmė mušti vargšą beprotį, o kad jis toks — aiškiai matyti, 
ir reikia jį paleisti. Nors, žinoma, nederėjo paklausyti tokio 
patarimo ir reikėjo senį sulaikyti ir pasidomėti, kas jis ir iš kur, 
bet visi taip sutriko, kad leido kalbėti ir veikti vienam Beri ku- 
nigaikščiui. Tuo tarpu, kai aplinkiniai stengėsi pagelbėti kara- 
liui, senis, sukėlęs visą tą sumaištį, dingo. Ir nuo to laiko nie- 
kas jo nematė ir ničnieko apie jį negirdėjo. 

Nepaisydamas šio įvykio, kuris tuo metu, regis, Beri ir 
Burgundijos kunigaikščiams suteikė nemažai vilčių grįžti, ka- 
ralius patraukė toliau ir netrukus išjojo iš miško į palaukę. Vos 
jiems išlindus į atvirą vietą, paunksnę pakeitė kaitri saulėkai- 
ta: vidurdienio saulė buvo smarkiai įkaitinusi orą. Buvo karš- 
tos liepos dienos, bet dar tokios šutros kaip tądien nepasitai- 
kė. Aplinkui, kiek aprėpė akys, plytėjo smėlėti laukai, bango- 
mis mirguliuojantys vaiskiame ūke. Eikliausi arkliai pėdino nu- 
nėrę galvas ir liūdnai žvengdami, ištvermingiausi vyrai nuilsę 
duso nuo kaitros. Karalius, kuriam ryto vėsa, kaip bijota, galė- 
jo pakenkti, buvo apsirengęs juodo aksomo durtiniu, jo galvą 
dengė paprasta skaisčiai raudona kepurė, kurios klostėse virp- 
sėjo stambių perlų vėrinys, padovanotas jam karalienės prieš 
išvykstant. Karalius jojo atokiai nuo visų, kad ne taip jį ka- 

muotų dulkės; tiktai du pažai jojo arti jo, vienas paskui kitą: 
pirmojo galvą dengė plono ir šviesaus Montobano plieno šal- 
mas, spindintis saulėje, antrasis laikė rankoje šilko kutu pa- 
puoštą raudoną ietį su plieniniu antgaliu, puikaus Tulūzos 
meistrų darbo. Siras de La Rivjeras nupirko dvylika tokių ie- 
čių ir įteikė karaliui, o karalius tris iš jų padovanojo Orleano 
kunigaikščiui ir tris Burbono kunigaikščiui. 

Taip atsitiko, kad jodamas antrasis pažas, priveiktas karš- 
čio, užmigo balne ir nejučia paleido iš rankų ietį; krisdama 
ietis atsitrenkė į pirmojo pažo šalmą, skambiai žvangtelėda- 
ma. Karalius staiga krūptelėjo. Pablyškęs jis įsmeigė į priekį 
paklaikusias akis, paskui netikėtai, paraginęs arklį pentinais į 
pilvą, išsitraukė iš makščių ietį ir puolė pažus, garsiai šaukda- 
mas: 

— Pirmyn! Pirmyn prie išdavikų! 

Pažai persigandę leidosi katras sau. Tačiau karalius šuo- 
liavo tiesiai ten, kur buvo Orleano kunigaikštis. Šis nežinojo, 
ką jam daryti: laukti savo brolio ar sprukti šalin nuo jo, bet tą 
pačią akimirką išgirdo jam šaukiant Burgundijos kunigaikštį: 

— Bėkite, sūnėne, bėkite, valdovas nori jus nužudyti! 

Karalius iš tiesų lėkė prie kunigaikščio kratydamas špagą 
lyg beprotis, ir kunigaikštis vos spėjo atšokti į šoną. Karalius 
prajojo pro šalį, bet, sutikęs kelyje riterį iš Gijenės, laikomą 
nesantuokiniu Polinjako sūnumi, ismeigė špagą jam į kaklą. 
Plūstelėjo kraujas, riteris parkrito. Pamatęs kraują, karalius, 
užuot apsiraminęs, dar labiau įsišėlo. Jis ėmė blaškytis į šalis, 
sužeisdamas kiekvieną, kas tik pasitaikydavo jam kelyje, ir, ne- 
duodamas arkliui jokio atokvėpio, vis šaukė: 

— Pirmyn, pirmyn prie išdavikų! 

Ginklanešiai ir riteriai, kurie buvo su šarvais, apsupo ka- 
ralių Žiedu, atstatydami jam krūtines smūgiuoti be atsako, ir 
pagaliau jie pamatė, kad karaliaus jėgos visai išsekusios. Tada 
vienas riteris iš Normandijos, mesiras Gijomas Marselis, pri- 
ejo prie jo iš užpakalio ir apglėbė rankomis. Karalius dar kirto 
kelis smūgius, bet galiausiai špaga iškrito jam iš rankų; klaikiai 
surikęs, jis virto aukštielninkas. Riteriai jį nusodino nuo su- 

plukusio ir drebančio arklio. Paskui nuvilko karaliui durtinį, 
nuėmė kepurę, kad atvėstų. Dėdės ir brolis priėjo prie kara- 
liaus, bet, visai praradęs nuovoką, jis jų nepažino, ir, nors jo 
akys buvo atmerktos, galėjai aiškiai suprasti, kad jis nemato 
nieko, kas dedasi aplinkui. 

Didikai ir riteriai tiesiog apstulbo: nė vienas nežinojo, ką 
sakyti, ką daryti. Beri kunigaikštis bičiuliškai paspaudė kara- 
liui ranką ir bandė jį kalbinti, bet karalius neatsakė nei žodžiu, 
nei gestu. Tada Beri kunigaikštis papurtęs galvą tarė: 

— Ponai, mums reikia grįžti į Maną, ir mūsų žygis šiuo 
tarpu baigtas. 

Iš baimės, kad karaliaus vėl neištiktų pamišimo priepuo- 
lis, vyrai jį surišo, paguldė ant neštuvų, ir visi nuliūdę pasuko 
atgal į miestą, kurį, kaip ir tikėjosi Beri kunigaikštis, pasiekė tą 
patį vakarą. 

Netrukus buvo pakviesti gydytojai; vieni jų spėjo, kad ka- 
ralius buvo apnuodytas prieš jiems išvykstant iš Mano, kiti 
svarstė, kokia antgamtinė priežastis galėjo sukelti ligą, ir tiki- 
no, kad jis buvęs apkerėtas. Vienu ir kitu atveju įtarimai krito 
kunigaikščiams, ir todėl šie pareikalavo, kad medikai gerai iš- 
tirtų; buvo apklausti tie, kurie patarnavo karaliui per pietus: 
daug ar mažai jis valgė. Šie atsakė, kad karalius vos knėbtelėjo 
vieno ar dviejų valgių; kad jis buvo susimąstęs ir vis dūsavo, 
tarpais suspausdamas smilkinius rankomis, lyg jam būtų skau- 
dėję galvą. Buvo iškviestas vyriausiasis vynininkas Roberas de 
"Tekas ir iš jo sužinota, kuris taurininkas jam įpylė vyno pasku- 
tinis, — tai buvo Elionas de Linjakas; tuoj pat buvo pasiųsti 
žmonės ieškoti taurininko ir jo paklausta, iš kur ėmė vyną, ku- 
rį karalius gėrė prieš kelionę. Jis atsakė nieko nežinąs, bet šio 
vyno su Roberu de Teku ragavę; priėjęs prie spintos, paėmė iš 
ten puspilnį butelį, prisipylė taurę ir išlenkė. Kaip tik šiuo me- 
tu vienas gydytojas išėjo iš karaliaus kambario ir, išgirdęs šį 
pašnekesį, kunigaikščiams pasakė: 

— Jūsų malonybės tuščiai vargstate ir aiškinatės: kara- 
lius nėra nei apnuodytas, nei apkrėstas. Karaliui karštligė, jis 
išprotėjo! 

Burgundijos ir Beri kunigaikščiai susižvalgė: jei karalius 
tikrai išsikraustė iš proto, teisėti regentai — arba Orleano ku- 
nigaikštis, arba jie. Orleano kunigaikštis buvo per daug jau- 
nas, kad taryba užkrautų jam tokią sunkią naštą. Burgundijos 
kunigaikštis sutrikdė tylą tardamas kitiems dviem kunigaikš- 
čiams: 

— Mielas broli ir mielas sūnėne, man atrodo, kad mums 
visiems reikia kuo greičiau grįžti į Paryžių, nes tenai bus leng- 
viau karalių gydyti ir slaugyti negu žygyje, toli nuo namų; 0 jau 
taryba nuspręs, į kieno rankas perduoti regentystę. 

— Aš pritariu jūsų nuomonei, — atsakė Beri kunigaikš- 
tis, — bet kur jį mums nugabenti? 

— Tiktai ne į Paryžių, — sunerimo Orleano kunigaikštis.— 
Karalienė nėščia, ir toks reginys galėtų jai labai pakenkti. 

Burgundijos ir Beri kunigaikščiai nusišypsojo vienas ki- 
tam. 

— Na ką gi, — tarė pastarasis, — telieka jį nuvežti į Kre- 
jo pilį; oras ten puikus, vaizdai nuostabūs, netoliese teka upė. 
O apie karalienę mūsų mielas sūnėnas Orleanietis teisingai 
pasakė, ir, jeigu jis nori nuvykti pirma mūsų parengti jos šiai 
naujienai, mes dar pasiliksim su karalium porą dienų ir pasi- 
rūpinsime, kad jam nieko netrūktų, o paskui grįšime į Paryžių. 

— Tegu bus taip, kaip jūs sakote, — sutiko Orleano kuni- 
gaikštis ir išėjo duoti nurodymų rengtis kelionei. 

Beri ir Burgundijos kunigaikščiai, likę dviese, nuėjo į lan- 
go nišą ramiai pasikalbėti. 

— Na ką jūs, mielas brolau, apie visa tai manote? — pa- 
klausė Burgundijos kunigaikštis. 

— Tą patį, ką ir visada maniau: karalius klausė visai ne- 
prityrusių patarėjų, ir šis Bretanės žygis turėjo baigtis blogai. 
Bet niekas mumis nenorėjo tikėti: viskas dabar daroma iš už- 
sispyrimo, įgeidžio, o ne vadovaujantis blaiviu protu. 

— Reikės visa tai ištaisyti, ir kuo greičiau, — tarė Bur- 
gundijos kunigaikštis. — Be abejonės, karalystės regentais tap- 
sime mes. Beje, mūsų mielas sūnėnas Orleano kunigaikštis per 
daug užsiėmęs, kad trokštų valdyti. Ar jūs, mielas brolau, pri- 

simenate, ką aš jums kalbėjau, kai karalius mus atstūmė Mon- 
peljė: kad mudu patys galingiausi karalystės didikai ir, kol esam 
drauge, stipresnių už mus nėra. Na ką gi, išmušė valanda, kai 
visi bus mūsų galioje. 

— Kadangi mūsų ir karalystės interesai dabar sutaps, mie- 
las brolau, mums teks nušalinti nuo visų reikalų savo nedrau- 
gus. Jie kliudys įgyvendinti visus mūsų sumanymus, ardys vi- 
sus mūsų planus. Karalystės laukia dideli sunkumai, jei mes 
trauksime į vieną pusę, o jie — į kitą. Idant viskas puikiai klo- 
tųsi, reikia, kad galva ir rankos dirbtų sutartinai. Ar jūs mano- 
te, kad konetablis mielai paklus mūsų įsakymams? Šitokie ne- 
sutarimai, jei kiltų karas, galėtų padaryti Prancūzijai daug ža- 
los. Konetablio špagą turi laikyti vyriausybės dešinioji ranka. 

— Jūs sakote tikrą tiesą, mielas brolau, bet esama žmo- 
nių, kurie taikos metais tokie pat pavojingi, koks pavojingas 
būtų konetablis kilus karui. Turiu galvoje mesirus de La Rivje- 
rą, de Montegiu, Le Begą de Vileną ir kitus. 

— Taip, taip, reikės nušalinti visus tuos, kurie pastūmėjo 
karalių padaryti šitiek klaidų. 

— Tačiau ar jų nepalaikys Orleano kunigaikštis? 

— Jūs negalėjote nepastebėti, — tarė Beri kunigaikštis 
tyliu balsu, apsižvalgydamas aplinkui, — kad mūsų sūnėnas 
Orleanietis dabar pasinėręs į savo meilės reikalus. Duokite jam 
laisvę, ir, tikėkite, jis mums taip pat ją duos. 

— TIyliau! Jis čia, — tarė Burgundijos kunigaikštis. 

Ir iš tiesų Orleanietis, skubėdamas į Paryžių, kaip spėjo 
abu jo dėdės, panoro su jais atsisveikinti. Jis nuėjo į karaliaus 
kambarį kartu su Beri ir Burgundijos kunigaikščiais; kamer- 
herus paklausę, ar karalius miegojo, jie sužinojo, kad jis ne- 
miegojo ir blaškėsi nenurimdamas nė valandėlės. Burgundi- 
jos kunigaikštis liūdnai palingavo galvą. 

— Blogos naujienos, mielas sūnėne, — tarė jis, pažvelg- 
damas į Orleanietį. 

— Dievas apsaugos jo didenybę, — atsakė šis. 

Kunigaikštis priėjo prie karaliaus lovos ir paklausė, kaip 
jis jaučiasi. Ligonis nieko neatsakė. Jis visas drebėjo, plaukai 

buvo pasišiaušę, akys įsmeigtos į vieną tašką, o nuo kaktos sruvo 
šaltas prakaitas; tarpais jis pasikeldavo lovoje ir šaukdavo: 
“Mirtis, mirtis išdavikams!"* Paskui krisdavo atgal be jėgų, kol 
naujas karštligės priepuolis vėl grąžindavo jam šiek tiek ener- 
gijos. 

— Mes neturime čia ko veikti, — tarė Burgundijos kuni- 
gaikštis, — ir mes jį tik labiau varginame, negu padedame. Siuo 
metu jam kur kas reikalingesni gydytojai negu dėdės ir brolis. 
Taigi verčiau išeikime. 

Orleanietis, likęs su ligoniu vienas, pasilenkė prie lovos, 
apglėbė karalių ir liūdnai pažvelgė į jį; beregint ašaros užplū- 
do jam akis ir tylom pasruvo per skruostus; ir buvo dėl ko verkti, 
nes vargšas beprotis, tysantis dabar šalia, labai jį mylėjo ir gal- 
būt kunigaikštis graužėsi, kad už šią tyrą bičiulystę atsilygin- 
davo išdavyste ir nedėkingumu; be abejonės, skirdamasis su 
broliu ir galbūt kėsindamasis vėl jį išduoti, kunigaikštis giliai 
širdyje apgailestaudamas jautė, kad po pirmo sukrėtimo aki- 
mirkos jis anaiptol nėra toks susikrimtęs dėl mylimo brolio ne- 
laimės, kaip derėtų. Mat jei blogis mūsų širdyse nugali gėrį, 
mes visada stengiamės kito nelaimėje surasti naudos sau, kito 
sielvarte ir ašarose ieškome sau ramybės ir malonumų šalti- 
nio, tegu ir nepastebimo pradžioje; tuo metu mūsų jausmai 
atbunka, širdis sudiržta, ašarų valktis nuo akių nukrinta, ir at- 
eitis, rodės, apniaukta amžinai, dabar sušvyti vienu iš savo tūks- 
tančio veidų; gėrio ir blogio pradai kurį laiką dar grumiasi tar- 
pusavy, ir dažniausiai mūsų nuodėmingose širdyse nugali Ari- 
manas?, tad kartais dar ašarotomis akimis, bet jau džiugia sie- 
la mes kitą dieną lyg ir nebesikremtame dėl ištikusios nelai- 
mės: Žmogaus egoizmas gydo širdies žaizdas. 

Tuo metu karaliaus dėdės įsakė savo maršalams, kad visi 
senjorai ir jų riteriai tyliai ir taikiai grįžtų į savo provincijas, 
nesiaubdami ir nesmurtaudami šalyje, ir perspėjo, kad, jeigu 
kur nors bus nusižengta, senjorai turės atsakyti už savo karių 
poelgius. 


* Vyriausiojo blogio dievybė senovės iranėnų religijose. (Vert. past.) 

Po dviejų dienų išvykus Orleano kunigaikščiui, karalius 
taip pat iškeliavo minkštuose ir patogiuose neštuvuose, kurie 
tolydžio stoviniavo. Girdas apie jį ištikusią negandą sklido žai- 
bo greitumu: blogos naujienos iš tiesų turi erelio sparnus. Kiek- 
vienas persakinėjo šią naujieną skirtingai ir aiškino pagal savo 
supratimą: senjorai čia matė velnio apsėdimą, kunigai įžvelgė 
Dievo bausmę, Romos popiežiaus šalininkai kalbėjo, jog tai 
esąs atpildas už tai, kad karalius pripažino popiežių Klemen- 
są; popiežiaus Klemenso pasekėjai, atvirkščiai, tikino, jog Die- 
vas karalių nubaudęs už tai, kad jis neįsiveržė su kariais į Itali- 
jąir nepadarė galo susiskaldymui, nors buvo prižadėjęs. O pa- 
prastus žmones ši nelaimė be galo nuliūdino, nes jie didžiai 
tebetikėjo karaliaus gerumu ir teisingumu. Jie užtvindė baž- 
nyčias, kuriose kunigams buvo liepta laikyti pamaldas šventie- 
siems, išgydantiems beprotystę. Skubiai buvo pasiųsti žmonės 
pas šventąjį Akerą, visų jų garsiausią, su dovanomis — norma- 
laus dydžio vaškiniu karaliaus atvaizdu ir didžiule vaško žva- 
ke, kad šis melstų Dievą palengvinti karaliaus ligą. Bet viskas 
buvo perniek, ir karalius Krejo pilį pasiekė nė kiek nepagerė- 
jusia sveikata. 

Vis dėlto nebuvo atsisakoma ir paprastų pasaulietinių bū- 
dų: siras de Kusi patarė kreiptis į vieną labai išmintingą ir mo- 
kytą gydytoją, vardu Gijomas de Ersiji, ir šis buvo pakviestas iš 
kaimo netoli Lano, kur gyveno, ir ėmėsi vyriausiojo karaliaus 
gydytojo pareigų, nes jam šita liga esanti gerai Žinoma. 

O karalystės regentais, kaip ir buvo galima tikėtis, tapo 
karaliaus dėdės; taryba, porą savaičių svarsčiusi, paskelbė, jog 
Orleano kunigaikštis per daug jaunas, kad galėtų imtis tokių 
sunkių pareigų, ir todėl jas patikėjo Beri ir Burgundijos kuni- 
gaikščiams. Kitą dieną po šio paskyrimo siras de Klisonas kaip 
konetablis kartu su savo žmonėmis nuvyko pas Burgundijos 
kunigaikštį. Vartininkas kaip įprasta atvėrė jiems vartus. Jie 
nušoko nuo arklių, ir Klisonas, lydimas tik ginklanešio, užlipo 
rūmų laiptais. Įėjęs į pirmąją menę, jis rado ten du kunigaikš- 
čio riterius; jų paklausė, kur šeimininkas ir ar galės su juo pa- 
sikalbėti; vienas riteris išėjo surasti kunigaikščio, kuris tuo metu 

šnekučiavo su heroldu apie dideles iškilmes, įvyksiančias Vo- 
kietijoje. 

— Jūsų prakilnybe, — tarė riteris, pertraukdamas kuni- 
gaikštį, — rūmuose jūsų laukia mesiras Olivjė de Klisonas, nori 
su jumis pasikalbėti, jeigu teiksitės priimti. 

— Na žinoma! — sušuko kunigaikštis. — Tegul įeina, ir 
nedelsdamas, nes apsilankė pačiu laiku. 

Riteris pasuko atgal pas konetablį, palikdamas visas du- 
ris atlapas ir iš tolo ženklu kviesdamas jį eiti. Konetablis įėjo. 
Kunigaikštis, jį pamatęs, persimainė iš veido. Klisonas, regis, 
to nepastebėjo, nusiėmė kepurę ir nusilenkęs tarė: 

— Jūsų prakilnybe, aš atvykau čia gauti jūsų įsakymų ir 
pasiteirauti, kaip nuo šiol bus tvarkoma karalystė. 

— Kaip bus tvarkoma karalystė, Klisonai? — perklausė 
kunigaikštis pasikeitusiu balsu. — Tai mano dalykas, tiktai ma- 
no. O mano įsakymai jums štai kokie: tučtuojau nešdinkitės iš 
mano akių ir kad po penkių minučių jūsų nė kvapo neliktų 
šiuose rūmuose, o po valandos — dinkite iš Paryžiaus. 

Dabar jau išblyško Klisonas. Kunigaikštis buvo karalys- 
tės regentas, ir jam reikėjo paklusti. Klisonas, nulenkęs galvą 
ir susimąstęs, išslinko iš kambario, perėjo visas menes, užšoko 
ant arklio; paskui, grįžęs į savo namus, jis paliepė nedelsiant 
rengtis kelionėn tą pačią dieną, lydimas tik dviejų vyrų, išvyko 
iš Paryžiaus, Šarantone perjojo Seną ir, nė karto nesustojęs, 
pavakare jau buvo savo Monlerė pilyje. 

Burgundijos kunigaikštis panašiai buvo nusprendęs pasi- 
elgti ne tik su Klisonu, bet ir su visais karaliaus favoritais. Todėl 
Montegiu, sužinojęs, kas ištiko konetablį, slapta išvyko iš Pary- 
žiaus pro Šv. Antano vartus, patraukė Trua keliu per Šampa- 
nę ir sustojo tiktai Avinjone. Mesiras Žanas Lemersjė norėjo 
pasielgti lygiai taip pat, bet jam nepasisekė: sargybiniai jį su- 
ėmė prie pat namų vartų ir nuvedė į Luvro pilį, kur jo jau lau- 
kė mesiras Le Begas de Vilenas. O siras de La Rivjeras, nors ir 
buvo laiku perspėtas, nenorėjo palikti savo pilies sakydamas, 
kad neturi ko sau prikišti ir tebūnie Dievo valia; todėl, kai jam 
buvo pranešta, kad į namus nori įeiti ginkluoti žmonės, jis lie- 
pė atverti visas duris ir pats išėjo mandagiai jų pasitikti. 

"Tuo laiku karaliaus numylėtinius užgriuvo griežtos baus- 
mės; tai, kas anksčiau buvo padaryta piktadariui Kraonui, da- 
bar buvo daroma niekuo nekaltiems žmonėms — Žano Le- 
mersjė užgyventi ir paveldėti turtai Paryžiuje ir kitose karalys- 
tės vietose buvo iš jo atimti ir išdalyti; prabangus jo rūmas La- 
no vyskupijoje, kurio puošybai jis išleido apie šimtą tūkstan- 
čių livrų, buvo atiduotas sirui de Kusi kaip ir visos jo naudme- 
nos, pajamos, žemės ir valdos. 

Su mesiru de La Rivjeru buvo pasielgta dar žiauriau: iš jo 
atimta viskas kaip ir iš Žano Lemersjė, o žmonai palikta tik 
tai, kas jai priklausė asmeniškai; tačiau jis turėjo jauną ir gra- 
žią dukterį, iš meilės ištekėjusią už Šatijono valdytojo, kurio 
tėvas vėliau tapo Prancūzijos arbaletininkų vadu. Visa pasau- 
lietinė valdžia šias vedybas sutvirtino; visi dvasininkai jas pa- 
laimino. Ši sąjunga buvo negailestingai ir žiauriai sugriauta; 
išardyta buvo tai, ką išardyti turėjo teisę tik vienas popiežius: 
du jauni Žmonės buvo išskirti ir prievarta apvesdinti su kitais, 
kurie tiko Burgundijos kunigaikščiui. 

Ir visai šiai savivalei karalius negalėjo užkirsti kelio: jo 
sveikata kas dieną vis blogėjo ir blogėjo, ir dabar jau buvo de- 
damos viltys tik į tai, kad rasi pagelbės karalienės apsilanky- 
mas. Kadangi ją karalius mylėjo visų labiausiai, dar buvo vil- 
ties, jog, užmiršęs viską pasaulyje, jis galbūt prisimins nors ją. 


VIII 

Kaip matyti iš ankstesnio skyriaus, valdovo liga sukėlė iš- 
tisą perversmą karalystėje. Buvę jo numylėtiniai, kai jis buvo 
sveiko proto, pateko nemalonėn jam pamišus: valdžios vairą, 
išslydusį iš jo nusilpusių rankų, tvirtai paėmė Burgundijos ir 
Beri kunigaikščiai, kurie, bendrą politiką panaudodami savo 
asmeninėms aistroms tenkinti, ėmė kapoti neapykantos špa- 
ga, o ne teisingumo kalaviju. Tiktai vienas Orleano kunigaikš- 
tis būtų galėjęs išlyginti jų įtaką taryboje, bet, visas pasinėręs į 
savo meilę karalienei, jis lengvai atsižadėjo pretenzijų į regen- 

tus ir pristigo drąsos kovoti tiek už save patį, tiek už savo drau- 
gus. Karaliaus brolis ir galingas kunigaikštis, didžiulių turtų 
savininkas, jaunas ir nerūpestingas, jis stengėsi nuslopinti sa- 
vo karštoje krūtinėje kiekvieną garbėtroškos polėkį, kuris ga- 
lėtų bent kuo apniaukti giedrą padangę virš jo galvos. Begali- 
nė laimė, kad gali laisvai matytis su savo mylimąja karaliene 
bet kuriuo laiku, bet kurioje vietoje, dabar buvo visas jo gyve- 
nimas. Ir jeigu retkarčiais gniaužiamas atodūsis išduo davo 
graužatį, slypinčią giliai širdyje, jeigu veidą staiga aptemdyda- 
vo koks liūdnas prisiminimas, tai užtekdavo vieno mylimosios 
žodžio, kad nušvistų akys, vieno švelnaus prisilietimo, kad nu- 
rimtų širdis. 

O Izabelė, nors dar visai jaunutė, buvo tikra italė, kaip 
žinote, mokanti mylėti kaip vilkė ir neapkęsti kaip liūtė; gy- 
venime ji pripažino tik liepsningus širdies potroškius ir ieš- 
kojo nepaprastos aistros; pilka kasdienybė ją gniuždė, nes jai 
visą laiką kažko stigo, kaip stinga vėjo dykumoje, kaip stinga 
audros vandenyne. O savo grožiu ji pakerėdavo visų širdis; 
jeigu pragariškos ugnies atšvaitas tarpais nebūtų blykčiojęs 
jos akyse, ji būtų atrodžiusi tikras angelas; ir jei kas būtų pa- 
matęs ją šią akimirką, kai mes prie jos grįžtame, — pamatęs 
gulinčią lovoje, šalia kurios stovėjo klauptas su atversta mal- 
daknyge, būtų galėjęs pamanyti, jog tai skaisti mergelė, kuri 
kas rytą atsibudusi laukia motinos bučinio. O iš tiesų ji buvo 
neištikima žmona, laukianti savo meilužio, o meilužis buvo 
jos vyro, jos pono ir karaliaus, išprotėjusio ir merdinčio, bro- 
lis. 

Netrukus atsidarė slaptos, apmušalais užmaskuotos du- 
TyS, ir iš karaliaus kambarių išėjo Orleano kunigaikštis. Jis ap- 
sižvalgė, ar nėra ko nors greta karalienės, ir įsitikinęs, kad ji 
viena, uždarė duris ir greitai žengė prie jos lovos. Jis buvo iš- 
blyškęs ir susijaudinęs. 

— Kas jums, mano mielas kunigaikšti? — paklausė kara- 
lienė Izabelė, tiesdama į jį rankas ir šypsodamasi, nes jau buvo 
apsipratusi, kad mylimojo veidą dažnai niaukia liūdesys. — Pa- 
pasakokite man viską. 

— Ak! Ką aš sužinojau, ponia! — sušuko kunigaikštis, 
klaupdamasis prie karalienės guolio ir glėbdamas ją už kak- 
lo. — Esą jūs kviečiama į Krejo pilį, esą privalanti būti šalia 
karaliaus! 

— Taip, Gijomas d'Ersiji mano, kad aš, būdama su kara- 
lium, labai teigiamai jį paveikčiau. Ką jūs į tai pasakysite, ku- 
nigaikšti? 

— Pasakysiu, kad patį pirmą kartą, kai tik jis išeis iš pilies 
į Bomono mišką rinkti vaistažolių, aš įsakysiu pakarti jį ant 
tvirčiausios paties storiausio medžio šakos. Vargšas neišma- 
nėlis! Išsėmęs visas savo menkas žinias, dabar nori pasinaudo- 
ti jumis kaip vaistu, nesusimąstydamas, į kokį pavojų jus stato. 

— Ar iš tikrųjų tai man pavojinga? — paklausė karalie- 
nė, švelniai žvelgdama į kunigaikštį. 

— Oi ponia, tai pavojinga jūsų gyvybei. Išprotėjęs kara- 
lius kartais įsiunta. Argi jis, ištiktas beprotybės priepuolio, 
nenužudė Polinjako nesantuokinio sūnaus, argi nesužeidė tri- 
jų ar keturių senjorų? Nejaugi jūs manote, kad jis jus pažins, 
jeigu nepažino manęs, savo brolio, ir vijosi mane su apnuo- 
ginta špaga? Tik greitakojo arklio dėka man pavyko išvengti 
mirties. Beje, gal būtų buvę geriau, jeigu jis mane būtų nužu- 
dęs. 

— Jus nužudyti, kunigaikšti! Ak! Labiausiai saugokite sa- 
vo gyvybę! Argi dėl mūsų meilės gyvenimas netapo gražus ir 
laimingas? "Tad ar ne apmaudu matyti, kaip menkai jūs ją te- 
vertinate! 

— Aš nerimauju dėl jūsų, mieloji mano Izabele. Aš krūp- 
čiosiu nuo kiekvieno krepštelėjimo tame nelemtame kamba- 
ryje, baiminsiuosi kiekvieno tarno, atidariusio mano kamba- 
rio duris, jei žinosiu, kad jūs dieną naktį viena su bepročiu... 

— Ak! Nera jokio pavojaus, kunigaikšti, ir man atrodo, 
kad jūs būgštaujate be reikalo: karalių siutas pagavo, kai išgir- 
do geležies džeržgėjimą, pamatė švysčiojant ginklus. — Ji įdė- 
miai žvelgė į kunigaikštį. — O aš jam kalbėsiu pačiu švelniau- 
siu balsu, ir jis mano balsą atpažins; lipšnumu ir glamonėmis 
aš liūtą paversiu ėriuku. Jūs žinote, kaip jis mane myli... 

Klausydamasis jos žodžių, kunigaikštis vis labiau niaukė- 
si; staiga jis pašoko, ištrūkdamas iš karalienės glėbio. 

— Taip, taip, jis jus myli, aš tai žinau, — atsiliepė kuni- 
gaikštis nykiu balsu. — Et! Štai dėl ko aš kankinuosi. Ne, ne, 
jis jums tikrai nieko nepadarys. Atvirkščiai, kaip jūs pasakėte, 
jūsų balsas jį nuramins, jūsų glamonės jį sutramdys. Jūsų bal- 
sas, jūsų glamonės, Dieve mano! — Jis susiėmė galvą ranko- 
mis. — Ir juo ramesnį aš jį matysiu, juo tikresnis pats sau saky- 
siu: “Ji buvo su juo švelni". Ir galiausiai jūs priversite mane 
keikti dangų už tai, už ką turėčiau jam dėkoti: už mano brolio 
išgydymą; iš nedėkingo, koks esu dabar, jūs mane paversite... 
Jūsų meilė, jūsų meilė! "Tai buvo mano Edenas, mano rojus, ir 
aš jau buvau pripratęs turėti ją vienas... Ką aš darysiu, kai teks 
dalytis ja su kitu? Ak! Išsaugokite šią lemtingą meilę nedalo- 
mą: arba jam, arba man. 

— Kodėl jūs man iš karto šito nepasakėte? — džiaugs- 
mingai tarė Izabelė. 

— Kam gi? — pertraukė ją kunigaikštis. 

— O tam, kad aš tuojau pat būčiau atsakiusi, jog į Krejo 
pilį nevažiuosiu. 

— Jūs... jūs nevažiuosite! — sušuko kunigaikštis, pulda- 
mas prie karalienės. Paskui, sustojęs, tarė: — Ir kaip jūs galė- 
site ten nevažiuoti? Ką pasakys Burgundijos ir Beri kunigaikš- 
čiai? 

— Ar jūs tikite, kad jie nuoširdžiai trokšta, jog karalius 
pasveiktų? 

— Ne, dievaži! Burgundijos kunigaikštis apimtas valdžios 
troškulio, o Beri kunigaikštis godisi pinigų. Dėl mano brolio 
beprotybės sustiprėjo vieno galia, o kitas vis labiau turtėja. Bet 
juodu moka apsimesti: kai sužinos, kad jūs atsisakote tenai 
vykti... Vis dėlto ar jūs galite tai padaryti? Ak mano brolis, 
mano vargšas brolelis!.. — Ašaros paplūdo kunigaikščiui iš 
akių. Karalienė viena ranka pakėlė mylimojo veidą, o kita ėmė 
šluostyti jam ašaras. 

— Na nusiraminkite, mano mielasis kunigaikšti, — tarė 
jam karalienė, — aš nevyksiu į Krejį. Karalius pasveiks, ir jūsų 

broliška širdis, — pridūrė ji iš lėto, su švelnia ironija, — netu- 
rės dėl ko sau prikišti: aš suradau būdą. — Ji nusišypsojo keis- 
tai ir klastingai. 

— Nejaugi? Kokį? — paklausė kunigaikštis. 

— Pasakysiu jums apie tai vėliau, tai mano paslaptis. O 
dabar jūs nusiraminkite ir pažvelkite į mane švelniai švelniai, 
kaip tik mokate. 

Kunigaikštis pasižiūrėjo į ją. 

— Koks jūs gražus, kunigaikšti! — kalbėjo toliau karalie- 
nė. — Jūsų tokia veido spalva, kad aš net pavydžiu. Dievas pra- 
džioje norėjo sukurti jus moterį, paskui pagalvojo, jog tada ne- 
atsiras vyro, kuris vieną gražią dieną išvarytų mane iš proto. 

— O mano Izabele! 

— Klausykite, kunigaikšti, — tarė karalienė, traukdama 
iš po pagalvės medalioną, — ką jūs pasakytumėte apie šitą at- 
vaizdą? 

— Jūsų portretas! — sušuko kunigaikštis, išplėšęs meda- 
lioną jai iš rankų ir prispaudęs prie lūpų. — Jūsų mielas, dievi- 
namas atvaizdas... 

— Tučtuojau jį paslėpkite, kažkas čia eina!.. 

— O taip, ant savo krūtinės, ant savo širdies amžinai! 

Durys iš tiesų atsivėrė, ir įėjo ponia de Kusi. 

— Asmuo, kurį norėjo matyti karalienė, atvyko, — pra- 
nešė ji. 

— Mieloji ponia de Kusi, — kreipėsi į ją Izabelė, — štai 
mano dieveris Orleano kunigaikštis ką tiktai atsiklaupęs mal- 
davo, kad nevykčiau į Krejo pilį: jis bijo, kad manęs tenai ty- 
kos pavojus. Pamenu, ir jūs išsakėte tokią pat nuomonę, kai 
Burgundijos kunigaikštis, mūsų mylimas dėdė, vakar pranešė, 
kad gydytojas, pakviestas karaliui jūsų vyro, tikina, jog mano 
buvimas šalia palengvintų karaliaus būklę. Ar jūs tebesate tos 
pačios nuomonės? 

— Taip, jūsų didenybe, ir tokios pat nuomonės dauguma 
dvariškių. 

— Na ką gi, tuomet aš ryžtuosi: tikrai ten nevažiuosiu. 
Sudie, kunigaikšti, dėkojame jums už prielankius mums jaus- 
mus, mes tai labai vertiname. 

Kunigaikštis nusilenkęs išėjo. 

— Tenai laukia Švenčiausiosios Trejybės vienuolyno vir- 
šininkė, ar ne, ponia de Kusi? — Izabelė pasigręžė į rūmų da- 
mą. 

— Taip, ji. 

— Pakvieskite ją. 

Vienuolyno viršininkė įėjo, ir ponia de Kusi paliko ją dvie- 
se su karaliene. 

— Motinėle, — tarė Izabelė, — aš norėjau be liudininkų 
pasikalbėti su jumis apie vieną labai svarbų dalyką, susijusį su 
valstybės reikalais. 

— Su manim, jūsų didenybe? — nuolankiai paklausė aba- 
te. — Kaipgi aš, atsitolinusi nuo šio pasaulio ir atsidavusi vien 
Dievui, galiu kištis į žemiškus dalykus? 

— Jūs žinote, — kalbėjo toliau karalienė, neatsakydama 
į jos klausimą, — kad po didingo priėmimo, kuris man buvo 
surengtas prie jūsų vienuolyno mano įžengimo į Paryžių die- 
ną, aš jums atsidėkodama ir atsilygindama perdaviau vienuo- 
lynui sidabrinę relikvijų dėžutę, skirtą šventai Mortai, kurią 
jūs, kaip Žinau, ypatingai garbinate. 

— Aš kilusi iš Iaraskono, jūsų didenybe, kur šventoji Mor- 
ta didžiai garbinama, ir aš jums labai dėkinga už tokią brangią 
dovaną. 

— Nuo to laiko, jūs žinote, per šventas Velykas aš visuo- 
met pasirenku maldoms jūsų vienuolyną, ir kiekvieną kartą, 
tikiuosi, jūs pastebėjote, Prancūzijos karalienė nei šykšti, nei 
užmarši. 

— Juo labiau esu dėkinga už jūsų prielankumą, nes dar 
niekuo nespėjau pelnyti tokios malonės. 

— Turiu pakankamai galios mūsų šventam tėvui, Avinjo- 
no popiežiui, ir galėčiau prie žemiškų dovanų pridėti dar ir 
dvasinių, ir jis tikrai neatsisakytų duoti jums indulgencijų, jei- 
gu jų paprašyčiau popiežių jūsų vienuolynui. 

Abatės akyse sužibo šventas pasididžiavimas. 

— Jūsų didenybe, jūs esate didi ir galinga karalienė, — 
tarė ji, — ir jeigu mūsų vienuolynas galėtų kuo nors atsidėkoti... 

— Ne vienuolynas, motinėle, bet galbūt jūs pati. 

— Aš, jūsų didenybe? Sakykite, jeigu tai mano jėgoms... 

— O, tai labai lengvas dalykas. Karalius, kaip žinote, ser- 
ga karštlige. Iki šiol jį supo juodai apsirengę Žmonės, kurie 
savo išvaizda norėjo įvaryti jam baimės ir vertė jį paklusti gy- 
dytojų nurodymams. Bet nerimo būsena, į kurią karalių nuo- 
lat stumia ši prievarta, kliudo vaistams padaryti teigiamą po- 
veikį. Ir štai dabar norima pamėginti įkalbinėjimais pasiekti 
to, ko nebuvo įmanoma pasiekti jėga, ir yra vilties, kad jeigu 
viena iš jūsų seserų, sakysim, jauna ir švelni, pasirodytų kara- 
liui kaip angelas tarp jį supančių pamėklių, tai būtų jam dan- 
giškas reginys, jo siela bent kiek aprimtų, ir tiktai šitoje ramy- 
bėje vargšė nesveika galva galėtų atgauti protą. Tuo metu aš 
prisiminiau jus ir trokštu, kad ši aukšta garbė dėl karaliaus iš gy- 
dymo tektų jūsų vienuolynui. Jį tikrai išgydys jūsų maldos, 
šventos Mortos užtarimas, dorybingumas garbiosios abatės, 
vertai ganančios Švenčiausiosios Trejybės vienuolyno skais- 
tuolių seserų pulką. Štai kodėl aš jus pasikviečiau, motinėle. 
Argi apsirikau spėdama, kad toks prašymas jums bus malo- 
nus? 

— Ak! Jūs per daug gera, jūsų didenybe, nuo šiol mūsų 
vienuolynas — tarp ypatingai pagerbtųjų. Jūs pažįstate dau- 
gelį mūsų seserų, sakykite pati, katrai jų suteikiate garbę bu- 
dėti prie brangiojo ligonio, kuriam pasveikimo meldžia visa 
Prancūzija. 

— Tą rūpestį aš visiškai patikiu jūsų nuožiūrai, motinė- 
le. Parinkite, katrą norite, šiai šventai misijai. Visos balandė- 
lės, kurias Viešpats atidavė jūsų globai, puikios ir tyros. Skir- 
kite iš akies, Dievas nukreips jūsų ranką, šalies Žmonės iš- 
rinktąją palaimins, o karalienė apibers malonėmis visą jos šei- 
mą. 

Pasididžiavimu nušvito senos vienuolės veidas po gobtu- 
vu. 

— Aš pasirengusi įvykdyti jūsų prašymą, jūsų dideny- 
be, — tarė ji, — ir jau parinkau seserį. Dabar tik man nurody- 
kite, ką turiu daryti. 

— Kuo greičiau vežkite tą merginą į Krejo pilį. Bus duo- 
tas nurodymas, kad karaliaus kambarys jai būtų atviras. Visa 
kita — Dievo valioje. 

Abatė nusilenkė ir žengė kelis žingsnius durų link. 

— Beje, — sustabdė ją karalienė, — užmiršau pasakyti, 
kad liepiau šį rytą į jūsų vienuolyną pristatyti gryno aukso re- 
likvinę su gabalėliu tikrojo Kryžiaus, kurį man atsiuntė Veng- 
rijos karalius, savo ruožtu jį gavęs iš Konstantinopolio impe- 
ratoriaus. Per šią relikvinę, tikiuosi, jūsų vienuolynas patirs 
Viešpaties malonių, o jūsų iždinę papildys tikinčiųjų aukos. 
Jūs rasite ją savo bažnyčioje. 

Abatė dar kartą nusilenkė ir išėjo. Karalienė tučtuojau 
susikvietė savo tarnaites, liepė paduoti drabužius ir paprašiusi 
neštuvų nuvyko į Barbetės gatvę apžiūrėti nusipirktų nedide- 
lių rūmų, kuriuose ketino įsirengti kuklų būstą. 

Tuo metu karalius, kaip ir sakė karalienė, nuolat supa- 
mas tuzino juodai apsirengusių ir juodai išsidažiusių vyrų, vis- 
ką darė tiktai prievarta: paskendęs niūrioje melancholijoje, jis 
čia šėlo, čia buvo visai apatiškas — nelygu karštligė užeidavo 
ar atslūgdavo; ištikus priepuoliui atrodydavo, kad jis visas sta- 
čiai dega pragaro ugnyje; po priepuolio taip drebėdavo, lyg 
būtų pastatytas nuogas žvarbiausiame speige; beje, jis neparo- 
dydavo jokių atminties,sveikos mąstysenos, žmogiško jausmo 
žymių, vien tik savo skausmą. 

Nuo pat pirmųjų dienų gydytojas Gijomas ėmė kruopš- 
čiai tyrinėti jo ligą. Jis pastebėjo, kad bet koks skardus triukš- 
mas sukelia ligoniui drebulį ir paskui dar ilgai jį trikdo, todėl 
davė nurodymą nebeskambinti varpais; jis taip pat pastebėjo, 
kad žydinčių lelijų reginys kažkodėl sužadina ligoniui pyktį, ir 
iš akiračio jam buvo pašalintos visos karalystės heraldinės em- 
blemos; jis atsisakinėjo gerti iz valgyti; atsikėlęs visai nenorė- 
davo gultis, o kai gulėdavo, nieku gyvu nenorėdavo keltis; gy- 
dytojas taip parikiavo, kad ligoniui patarnautų keistai juodai 
apsirengę ir juodai išsidažę žmonės; jie įeidavo pas ligonį neti- 
kėtai, ir tada paskutinė drąsa jam dingdavo kaip ir protas ir 
pabusdavo gyvuliškas savisaugos instinktas. Karolis, anksčiau 

toks narsus ir šaunus, drebėdavo kaip vaikas, paklusdavo kaip 
automatas, sunkiai kvėpuodavo ir neištardavo nė žodžio — 
net kuo nors pasiskųsti. Tačiau prityręs gydytojas anaiptol ne- 
liko nepastebėjęs, kad prievarta verčiamų gerti vaistų poveikis 
ligoniui pastebimai sumažėjo, gal net suvis išnyko dėl tos pa- 
čios kenksmingos dvasinės prievartos; tada gydytojas ir suma- 
nė prievartą pakeisti švelnumu. Galbūt kad ėmė sveikti, o gal 
dėl jėgų išsekimo karalius pasidarė kur kas ramesnis, ir įsižie- 
bė viltis, jog mylimos moters balsas širdies gilumoje pažadins 
prarastą atmintį ir jam džiugu bus išvysti švelnų ir malonų vei- 
tojas pagalvojo apie karalienę ir paprašė, kad ji atvyktų čia ir 
padėtų toliau gydyti po tokios sėkmingos pradžios. Mes jau 
žinome, kokios priežastys sutrukdė karalienei Izabelei sutikti 
su šiuo sumanymu ir ką ji nusprendė pasiųšti vietoj savęs, tikė- 
damasi, jog tai padės karaliui sveikti. 

Gydytojui Gijomui buvo duota žinia apie jo plano pakei- 
timus. Nors ir ne toks tikras, kad pakeistą sumanymą pavyks 
įgyvendinti, jis neatsisakė jo imtis ir su viltimi laukė atvažiuo- 
jant jaunos vienuolės. 

Ji atsirado sutartu laiku, lydima vienuolyno viršininkės. 
"Tai iš tiesų buvo angeliško veido būtybė, apie kokią ir tegalėjo 
svajoti gydytojas, sugalvojęs šį nuostabų gydymo būdą, tačiau 
ji nevilkėjo Švenčiausiosios Trejybės vienuolyno seserų drabu- 
Žiu ir iš jos ilgų plaukų buvo galima suprasti, kad ji dar neda- 
vusi įžadų. 

Gydytojas Gijomas manė turėsiąs drąsinti vargšę, bet ji 
buvo tokia klusni ir nuolanki, kad jam teliko ją palaiminti. Jis 
buvo sumanęs jai daugybę nurodymų, tačiau neištarė nė vieno 
iš jų, visiškai pasikliaudamas šios pasiaukojančios skaisčios sie- 
los jausmais ir įtaiga. 

Odetė (tuo vardu ji buvo) pasidavė primygtiniams savo 
tetos prašymams, kai tik širdimi pajuto, jog tai, ko iš jos mal- 
daujama, susiję su visišku atsidavimu. Meilė, slopinama kil- 
nios sielos gilumoje, anksčiau ar vėliau prasiveržė didelės do- 
rybės forma. Tiktai tie, kuriems skirta pažvelgti po ją slepian- 

čia uždanga, pažįsta, kas ji yra iš tikrųjų. Tačiau neišmanėliai 
ir lieka šito nepatyrę ir vadina ją tuo vardu, kokį ji pati sau 
davė. 
Skaisti vidurdienio saulė jį vargino, ir pasivaikščioti jį išvesda- 
vo ryte ir vakare. Odetė liko karaliaus kambaryje viena. Ir tą- 
syk merginos širdyje įvyko keista permaina. Ji buvo gimusi toli 
nuo sosto, bet likimas visą laiką ją stūmė artyn jo, kaip kad 
bangos gena prie uolos varganą laivelį. Iš visa ko šiame kam- 
baryje buvo matyti, kad čia tvarkosi samdyti žmonės ir ligoniu 
rūpinasi ne iš meilės. Ūmai ji pajuto begalinį gailestį nelai- 
mingajam. Karališka didystė, netekusi karūnos, paskendusi siel- 
varte, maldauja pagalbos paprastą merginą, — tat jai pasiro- 
dė kaip kažkas nežemiška. Juk Kristus, nešantis kryžių ir pla- 
kamas, didingesnis už Kristų, varantį iš šventyklos prekeivius. 

Iylu ir liūdna buvo šiame didžiuliame kambaryje, kur die- 
nos šviesa skverbėsi tik pro vitražų stiklus; didelis koklinis Ži- 
dinys, kuriame šį karščiausią vasaros metą liepsnojo ugnis, bu- 
vo priešais didelę lovą, užtrauktą žalio Damasko šilko užuo- 
laidomis su auksinėmis gėlėmis; iš jų draiskanų buvo matyti, 
kaip apimtas beprotybės čia šėlo karalius. Po ligonio pamiši- 
mo priepuolio ant parketo mėtėsi baldų nuolaužos ir indų šu- 
kės, bet niekam nerūpėjo šiukšles išnešti. Apskritai tai buvo 
beprasmio griovimo vaizdas: galią čia turėjo Žiauri jėga, ku- 
rios siautulio pėdsakai tarytum rodė, jog visa tai padarė vei- 

Pamačius tą reginį, Odetę pagavo baimė, paprastai ky- 
lanti iš moters silpnumo. Jai pasidingojo, kad ji — vargšė dro- 
vi gazelė, įmesta į liūto narvą, ir kad vos tik pamišėlis, pas kurį 
atvesta, ją palies — ji subyrės į šipulius kaip tie daiktai, kurių 
nuolaužos mėtėsi jai po kojomis, nes ji neturi Dovydo artos, 
kad galėtų nuraminti Saulių. 

Odetė, visiškai paskendusi savo mintyse, staiga išgirdo 
triukšmą: dejavo ir šaukė žmogus, sakytum, persigandęs. Pas- 
kui ji išgirdo šūkaujant kitus žmones, kurie, rodės, kažką gau- 

ji pavijo tik gretimame kambaryje, ir čia užvirė smarki kova. 
Nuo tų keistų šūksmų Odetę ėmė krėsti drebulys; ji šoko ieš- 
koti paslėptų po apmušalais durų, pro kurias buvo įėjusi, bet 
jų neradusi nubėgo prie kitų durų. Tą akimirką klegesys taip 
priartėjo, kad jai pasirodė, jog vien tik siena skiria ją nuo šū- 
kaujančiųjų; tada ji puolė prie lovos kampo ir susisupo į jos 
užuolaidas, kad bent jau iš karto įsiutęs karalius jos nepaste- 
bėtų. Vos tiktai spėjusi pasislėpti, ji išgirdo gydytojo Gijomo 
balsą: “Duokit karaliui ramybę" — ir durys atsidarė. 

Karolis įėjo. Jo plaukai buvo pasišiaušę, veidas perblyš- 
kęs ir išpiltas prakaito, apdarai suplėšyti. Jis bėgo tolyn į kam- 
barį ieškodamas ginklo apsiginti, bet nieko neradęs baimingai 
atsigręžė į duris, kurias jau buvo spėta uždaryti. Rodės, tai jį 
truputį apramino, kelias sekundes jis įdėmiai žvelgė, paskui 
galais pirštų, tarytum norėdamas, kad jo negirdėtų, priėjo prie 
durų, skubiai pasuko raktą spynoje, šitaip užsidarydamas iš vi- 
daus, ir ėmė žvalgytis kokios nors priemonės apsiginti. Pama- 
tęs lovą, jis stvėrė ją už galo priešingoje pusėje, negu slėpėsi 
Odetė, ir nutempė prie pat durų, kad turėtų kaip apsisaugoti 
nuo priešų. Ir tada jis pratrūko bepročio juoku, nuo kurio ima 
krėsti drebulys visus, tą juoką girdinčius, ir nuleidęs rankas palei 
šonus, nukoręs galvą ant krūtinės, iš lėto nuėjo prie židinio ir 
atsisėdo, nė nepastebėjęs Odetės, kuri, nors ir tebestovėjo to- 
je pačioje vietoje, bet, išvilkus iš čia lovą, nebuvo dengiama 
užuolaidų. 

Tuomet, galbūt dėl to, kad praėjo karštligės priepuolis, o 
gal kad ligoniui atslūgo baimė nematant tų daiktų, kurie bai- 
mę sukėlė, bet, šiaip ar taip, po įniršio karalių apėmė silpnu- 
mas, jis susmuko krėsle ir ėmė tyliai ir gailiai dejuoti. Staiga jį 
visą pagavo krėsti drebulys, dantys kaleno; buvo aiškiai maty- 
ti, kaip siaubingai jis kankinasi. 

Žiūrint į karalių, baimė Odetės širdyje atlėgo, ji atgavo 
jėgas, ir kuo didesnis silpnumas ėmė karalių, tuo jos jėgos tvir- 
tėjo; ji ištiesė į jį rankas ir, dar nesiryždama atsistoti, droviu 
balsu jį paklausė: 

— Jūsų didenybe, kuo galėčiau jums padėti? 

Karalius pasuko galvą balso link ir pamatė merginą kito- 
je kambario pusėje. Valandėlę jis žvelgė į ją liūdnu ir švelniu 
žvilgsniu, kokiu paprastai žiūrėdavo, kai buvo sveikas, paskui 
iš lėto, silpstančiu balsu tarė: 

— Karaliui šalta... šalta... šalta... 

Odetė skubiai žengė prie ligonio ir suėmė jo rankas — 
jos iš tiesų buvo kaip ledinės. Ji nuėjo prie lovos, nutraukė 
apklotą, sušildė prie Židinio ir apvyturiavo juo karalių. Ligonis 
pasijuto kiek geriau: pradėjo juoktis kaip vaikas. Tai suteikė 
Odetei drąsos. 

— Ir kodėl karaliui taip šalta? — paklausė ji. 

— Kokiam karaliui? 

— Karaliui Karoliui. 

— Ak Karoliui... 

— Taip, kodėl Karoliui šalta? 

— Dėl to, kad Karolis bijo, — ir jį vėl ėmė purtyti drebu- 
lys. 

— Ir ko gi Karolis, toks didis ir narsus karalius, gali bijo- 
ti? — vėl paklausė Odetė. 

— Karolis didis ir narsus ir nebijo Žmonių, — jis pritildė 
balsą, — bet jis bijo juodo šuns! 

Karalius tuos žodžius ištarė su tokiu siaubu, kad Odetė 
apsidairė aplinkui, ar nepamatys šuns, apie kurį jis kalba. 

— Ne, ne, jis dar neįėjo, — tarė Karolis, — jis čia įeis, kai 
aš atsigulsiu... Štai dėl ko nenoriu gultis... Nenoriu... nenoriu. 
Karolis nori sėdėti prie židinio. Beje, Karoliui šalta... šalta...šal- 
ta... 

Odetė vėl sušildė apklotą, vėl apsupo juo karalių ir, atsi- 
sėdusi prie ligonio kojų, suėmė abi jo rankas savosiomis. 

— Ar tas juodas šuo piktas? — paklausė ji. 

— Ne, bet jis išbrenda iš upės ir šaltas kaip ledas. 

— Ir šį rytą jis vijosi Karolį? 

— Karolis išėjo pakvėpuoti tyru oru, nes jam buvo karšta 
ir trošku. Jis nusileido į nuostabų sodą, kur žydėjo gėlės, ir 
buvo labai patenkintas... 

Karalius ištraukė rankas iš Odetės rankų ir suspaudė jo- 

mis sau galvą, lyg būtų bandęs numalšinti skausmą. Paskui kal- 
bėjo toliau: 

— Karolis vaikščiojo po žalią veją, pilną žydinčių ramu- 
nių, vaikščiojo taip ilgai, kad labai pavargo. Tada jis pamatė 
gražų medį su aukso obuoliais ir smaragdo lapais ir atsigulė 
pailsėti medžio paunksnėje, ir pakėlė akis į dangų — dangus 
buvo žydras žydras, nusėtas deimanto žvaigždėmis. Karolis il- 
gai žiūrėjo į dangų: tai buvo gražus reginys. Staiga jis išgirdo 
staugiant šunį, bet dar toli, labai toli... Dangus dabar pajuodo, 
žvaigždės pasidarė raudonos, o obuoliai ant medžio ėmė siū- 
buoti lyg smarkaus vėjo pučiami ir skambiai daužytis vienas į 
kitą, sakytum, ietimi kas kirstų ir kirstų įšalmą... Netrukus kiek- 
vienam aukso obuoliui išaugo po du didelius šikšnosparnio 
sparnus, kurie ėmė vasnoti. Paskui atsirado akys, nosis, burna 
kaip negyvėlio. Šuo vėl sustaugė, bet jau arčiau, arčiau... Neti- 
kėtai medis sudrebėjo visas iki pašaknų, sumosavo sparnais, 
galvos pasiuto klykti, lapai sudrėko lyg nuo prakaito ir kažko- 
kie šalti šalti lašai ėmė kristi ant Karolio. Karolis bandė atsi- 
kelti ir pabėgti; tačiau šuo sustaugė trečią sykį, visai šalia, visai 
šalia... Ir jis pajuto, kaip šuo atsigulė jam ant kojų ir prislėgė 
jas savo svoriu. Paskui lėtai lėtai užsiropštė jam ant krūtinės ir 
prispaudė Karolį tarytum uolos luitas. Jis mėgino nustumti šunį 
rankomis, o šis ėmė laižyti jam rankas lediniu liežuviu... Oi! 
Oi! Oi!.. Karoliui šalta... šalta... šalta... 

— Bet jeigu Karolis atsigultų, — tarė Odetė, — galbūt jis 
šiek tiek apšiltų?.. 

— Ne, ne, Karolis nenori gultis, nenori... Vos tiktai Ka- 
rolis atsiguls, juodas šuo įsmuks čia, apeis aplink lovą, pa- 
kels apklotą ir atsiguls jam ant kojų, ne, ne, Karolis verčiau 
mirs. — Karalius padarė judesį, lyg būtų ketinęs bėgti... 

— Ką gi, ne, ne, — sušuko Odetė stodamasi ir apglėbda- 
ma karalių, — Karolis nesiguls. 

— Tačiau Karolis labai norėtų užmigti, — tarė karalius. 

— Na gerai, Karolis pamiegos ant mano krūtinės. 

Ji atsisėdo ant krėslo ranktūrio, apkabino ranka karaliaus 
kaklą ir nulenkė jo galvą ant savo krūtinės. 

— Ar taip Karoliui gera? — paklausė ji. 

Karolis pakėlė į ją akis, kupinas begalinio dėkingumo. 

— O taip, — atsakė jis, — Karoliui labai... labai... labai 
gera!... 

— Dabar Karolis gali pamiegoti, o Odetė budės šalia, kad 
juodasis šuo čia nejeitų. 

— Odete, Odete, — tarė karalius ir pratrūko juoktis vi- 
sai kaip vaikas. — Odete, — ir jis vėl padėjo galvą merginai 
ant krūtinės — Odetė sėdėjo nejudėdama ir gniauždama kva- 
pą. 

Po kokių penkių minučių atsivėrė mažosios durys, ir kam- 
barin tykiai įėjo gydytojas Gijomas. Galais pirštų jis priėjo prie 
ramiai sėdinčiųjų, paėmė nukarusią karaliaus ranką, užčiuopė 
pulsą, priglaudė ausį prie jo krūtinės ir pasiklausė, kaip kvė- 
puoja. 

Paskui, atsitiesęs linksmas, jis tyliu balsu pasakė: 

— Jau visas mėnuo karalius nemiegojo taip ramiai kaip 
dabar. Telaimina jus Dievas, miela mergaite! Jūs padarėte ste- 
buklą! 


IX 

Žinia apie karaliaus ligą beveik taip pat greitai kaip ir 
Prancūzijoje pasklido Anglijoje ir panašiai kaip Prancūzijoje 
sukėlė didelę sumaištį. Karalius Ričardas ir Lankasterio kuni- 
gaikštis, abu mylintys Karolį, labai nuliūdo. Ypač apgailestavo 
Lankasterio kunigaikštis, laikydamas šį įvykį pražūtingu ne tik- 
tai Prancūzijai, bet ir visam krikščionių pasauliui. 

— Karaliaus liga — didelė nelaimė, — nuolat kartojo jis 
savo riteriams ir ginklanešiams. — Karalius Karolis buvo ku- 
pinas valios ir narsos ir rengė žygį prieš netikėlius, nes niekas 
taip netroško taikos tarp karalysčių kaip jis. O dabar visa tai 
lieka ateičiai, nes tiktai jis galėtų tapti šio kryžiaus Žygio siela, 
ir vienas Dievas težino, ar jis galės tai įgyvendinti. 

Ir iš tikrųjų Armėnijos karalystę užvaldė bėjus Muradas*, 
kurį mes prancūziškai praminėme d'Amuratu ir kurį Fruasa- 
ras savo senąja kalba vadina Morabakenu, — ir Rytų krikščio- 
nybės viešpatystei ėmė grėsti pražūtis. Karalius Ričardas ir Lan- 
kasterio kunigaikštis buvo įsitikinę, kad reikia palaikyti ir pra- 
tęsti paliaubas, sudarytas įžengus į Paryžių karalienei Izabelei. 

"Tačiau Glosterio kunigaikštis ir Esekso grafas buvo prie- 
šingos nuomonės ir savo pusėn patraukė Bekingemo grafą, 
Anglijos konetablį, jiems pritarė visi jauni riteriai, trokštantys 
kautis. Jie reikalavo pradėti karą remdamiesi tuo, kad dabar 
palankus metas, kad baigiantis paliauboms reikia pasinaudoti 
sąmyšiu, kilusiu Prancūzijoje dėl karaliaus ligos, ir priversti ją 
įvykdyti Bretinji sutartį? . Tačiau Ričardo ir Lankasterio kuni- 
gaikščio atkaklumas gavo viršų, ir parlamentas, susidedantis iš 
prelatų, didikų ir buržua, per posėdį Vestminsteryje nuspren- 
dė, kad paliaubos, nutraukiančios karo veiksmus jūroje ir Že- 
mėje ir sudarytos su Prancūzija iki 1392 metų rugpjūčio šešio- 
liktos dienos, bus pratęstos dar metams. 

O tuo laiku Beri ir Burgundijos kunigaikščiai savo išma- 
nymu tvarkėsi Prancūzijos karalystėje. Jie anaiptol nebuvo pa- 
miršę savo neapykantos Klisonui, ir jo tremtis iš Paryžiaus ku- 
nigaikščiams atrodė per maža bausmė. Keršto troškulys reika- 
lavo kažko daugiau ir buvo numalšintas. Kadangi konetablis 
iš Monleri, kur, netoli Paryžiaus, jautėsi nesaugus, persikėlė į 
savo tvirtovę Bretanėje, vadinamą Gosleno pilimi, jie nebesi- 
tikėjo jo sugauti. Jie sumanė bent atimti konetabliui titulus ir 
pareigas. Taigi jis gavo šaukimą stoti prieš aukščiausiąjį Pary- 
žiaus teismą ir atsakyti į metamus jam kaltinimus, o neatvykus 
buvo pagrasinta atimti titulus ir konetablio vietą. Procesas, beje, 


4 Muradas I (Muratas) (1319-1389) — osmanų sultonas, padidinęs 
savo valdas Europoje; 1365 m. užgrobė Adrianopolį (dabar Edirnę), ku- 
ris tapo jo sostine. Bajazito I tėvas. (Vert. past.) 

8 Prancūzijos karalius Jonas II Gerasis, patekęs anglams į nelaisvę, 
1360 m. gegužės 8 d. Bretinji kaimelyje (8 km nuo Šartro) pasirašė sutartį, 
atiduodamas anglams Akvitaniją ir kitas valdas. (Vert. past.) 

vyko pagal visas taisykles: kaltinamajam, kaip esti panašiais 
atvejais, keliskart buvo atidėtas terminas atvykti į teismą. Pa- 
galiau, praėjus paskutinei atidėtai savaitei, jis triskart buvo iš- 
kviestas į teismo rūmus, triskart prie rūmų vartų ir triskart į 
žemutinį kiemą. Ir kadangi nei jis pats, nei niekas iš jo patikė- 
tinių nepaneigė kaltinimų, jis kaip išdavikas buvo ištremtas iš 
karalystės ir kaip piktadarys, pasikėsinęs į Prancūzijos karūną, 
nubaustas šimto tūkstančių sidabro markių bauda, esą kad grą- 
žintų tarnybos metu prisiplėštas sumas, ir pagaliau visam lai- 
kui pašalintas iš konetablio pareigų. Orleano kunigaikštis bu- 
vo pakviestas dalyvauti priimant šį nuosprendį, bet jis atsisakė 
atvykti į teismą, nes negalėjo nieko sukliudyti ir nenorėjo savo 
buvimu tam pritarti. O Beri ir Burgundijos kunigaikščiai kvie- 
timo neatmetė, ir nuosprendis buvo priimtas jų akivaizdoje, 
gausiai dalyvaujant baronams bei riteriams. Šis teismas sukėlė 
visoje karalystėje daug triukšmo, tačiau buvo vertinamas įvai- 
riai. Vis dėlto dauguma buvo linkę manyti, kad reikėjo pasi- 
naudoti karaliaus liga, nes, jeigu jis būtų sveikas, niekada to- 
kio nuosprendžio nepatvirtintų. 

Tuo tarpu karalius pamažu sveiko. Kas dieną buvo gau- 
namos žinios, kad jo būklė vis gerėja. Slogią nuotaiką karaliui 
padėjo blaškyti viena savo išmone dailininkas Žakmenas Gren- 
gonieras, gyvenantis Stiklių gatvėje. Odetė prisiminė šį Žmo- 
gų, su kuriuo buvo susipažinusi savo tėvo namuose; ji parašė 
jam laiškutį prašydama ateiti ir atsinešti savo spalvingus keis- 
tus paveikslus, kuriuos buvo mačiusi jį piešiant. Žakmenas at- 
ėjo su kortų malka. 

Karalius pradžioje labai džiaugėsi žiūrinėdamas tuos pie- 
šinius su naiviu smalsumu lyg vaikas. Bet šviesėjant protui jis 
tiesiog ėmė džiūgauti: suvokė, kad kiekviena šių figūrų turi 
prasmę ir gali atlikti vienokį ar kitokį vaidmenį alegoriniame 
žaidime, vaizduojančiame karo ar valdžios veiksmus. Žakme- 
nas karaliui paaiškino, kad tūzas, pranc. as — svarbiausia iš 
visų kortų, viršesnė net ir už kortų karalių, nes tasai žodis kilęs 
iš lotynų kalbos ir reiškia pinigus. O visi žino, jog pinigai — 
varomoji karo jėga. Štai kodėl karalius, jei neturi tūzo, — sil- 

pnas, ir jį gali nugalėti valetas, turintis tūzą. Žakmenas jam 
paaiškino, kad kryžiai — tai mūsų pievų žolė, primenanti tam, 
kuris tą žolę pjauna, kad generolui nevalia įkurti savo stovyk- 
los toje vietoje, kur jo armijai stigs pašaro. O vynai, lengva at- 
spėti, yra to meto pėstininkų alebardos; būgnai — geležiniai 
laidomų iš arbaletų strėlių antgaliai. Čirvai, be abejonės, — 
armijos vadų ir karių narsumo simbolis. Be kita ko, keturi var- 
dai, duoti keturiems karaliams: Dovydas, Aleksandras, Cezaris 
ir Karolis Didysis — rodo, kad norint pasiekti pergalę neuž- 
tenka turėti didelę ir narsią kariuomenę, bet dar reikia, kad jai 
vadovautų protingi, drąsūs ir prityrę vadai. Bet, kadangi nar- 
siems generolams reikalingi narsūs adjutantai, karaliams bu- 
vo parinkti “valetai" — iš senesniųjų Lanselotas ir Ožjė, Ka- 
rolio Didžiojo perai, o iš naujųjų — Reno ir Hektoras“. Šis 
titulas buvo labai garbingas, ir žymiausi senjorai jį gaudavo 
prieš tapdami riteriais. Vadinamieji “valetai" buvo aukštos kil- 
mės didikai ir turėjo sau pavaldžius dešimtukus, devintukus, 
aštuntukus ir septintukus — tai buvo kareiviai ir bendruome- 
nių Žmonės. 

Kai buvo prieita prie damų, Žakmenas davė joms jų vyrų 
vardus, tuo parodydamas, kad moteris pati viena tėra tuščia 
vieta, o galią ir spindesį ji gauna tik iš savo pono ir valdovo?!. 

Ši pramoga padėjo karaliui atgauti dvasios ramybę, o dva- 
sios ramybė grąžino jėgas; netrukus jis ėmė su pasigardžiavi- 
mu gerti ir valgyti; pamažu pranyko siaubingi košmarai kartu 
su pačia karštlige; jis nebebijojo ilsėtis savo lovoje ir, jeigu tik 


* Reno — Kusi pilies valdytojas, Hektoras — Hektoras de Galaras. 
(Aut. past.) 

7 Tiktai vėliau jos gavo tokius vardus: Argina, kryžių dama, kurios 
vardas — Žodžio “regina" anagrama, buvo karalienė Marija Anžujietė, 
Karolio VII žmona gražioji Rašelė, būgnų dama — tai Anjesė Sorel, Ka- 
rolio favoritė, Orleano mergelė išgarsėjo skaisčiosios ir karingosios Pa- 
ladės vardu; pagaliau Izabelė Bavarietė, tapusi čirvų dama ir šitaip išsi- 
davusi, persikūnijo į imperatorienę Juditą, Liudviko Nuolankiojo žmo- 
ną, bet jos nereikia painioti, — tai būtų didelė klaida, — su klastūne 
Judita, nukirtusia galvą Holofernui. (Aut. past.) 

Odetė budėdavo prie jo, jis miegodavo visai ramiai. Vieną dieną 
gydytojas Gijomas rado jį tokį sustiprėjusį, kad jau galėjo leis- 
ti jam sėsti ant mulo. Kitą dieną karaliui buvo atvestas numy- 
lėtinis Žirgas ir jis jodinėjo gana ilgai; galiausiai buvo surengta 
vieversių medžioklė, ir, kai Karolis ir Odetė su sakalu ant peties 
pasirodė aplinkiniuose kaimuose, vienas buvo sutiktas su 
džiaugsmu, kita — su padėkos šūksniais. 

Beje, Prancūzijos karaliaus rūmuose tik ir buvo kalbama 
apie karaliaus pasveikimą ir stebuklingą gydymą. Dauguma da- 
mų pavydėjo gražiai nepažįstamajai, kuri, jų supratimu, taip 
elgėsi iš išskaičiavimo; visos, jų pasiklausius, troško aukotis, 
tačiau tomis nelaimės dienomis nė viena nepasisiūlė. Visi bi- 
jojo, kad ši jauna mergina, nors ir menkai tetrokštanti garbės, 
gali turėti įtakos sveikstančiam karaliui. Karalienė, pati sune- 
rimusi dėl savo sumanymo, pasikvietė Švč. Trejybės vienuoly- 
no viršininkę ir, pasiuntusi turtingas dovanas vienuolynui, pa- 
prašė ją atsiimti dukterėčią. Odetė gavo įsakymą grįžti į vie- 
nuolyną. 

Atsisveikinimo dieną Odetė ašarų pilnomis akimis įėjo 
pas karalių ir puolė prieš jį ant kelių. Karolis išsigandęs žiūrė- 
jo įją, ar tik neįskaudino ir nenuskriaudė jos, paskui ištiesė į ją 
ranką ir pasiteiravo, ko ji verkianti. 

— Jūsų didenybe, — tarė Odetė, — aš verkiu dėl to, kad 
turiu jus palikti. 

— Mane palikti, Odete? — nustebęs paklausė karalius. — 
Ir kodėl gi, mano vaike? 

— Todėl, kad manęs jums daugiau nebereikia. 

— Ir tu bijai pabūti dar kokią dieną šalia nelaimingojo 
pamišėlio? — paklausė karalius. — Taip, iš tikrųjų aš jau ga- 
nėtinai atėmiau iš tavęs gražių, džiaugsmingų dienų ir aptem- 
džiau jas savo gyvenimo šešėliu. Išplėšiau nemažai gėlių iš 
tavo gaivaus vainiko, ir jos nuvyto mano degančiose rankose. 
"Tu pavargai gyvendama šitame kalėjime, ir gyvenimo džiaugs- 
mas vilioja tave, eik. — Ir jis atsisėdo nukoręs galvą ant ran- 

— Jūsų didenybe, Švenčiausiosios Trejybės vienuolyno vir- 
šininkė atvyko manęs pasiimti ir reikalauja grįžti į vienuolyną. 

— "Tai ne tu pati nori mane palikti, Odete? — paklausė 
karalius, žvaliai pakėlęs galvą. 

— Mano gyvenimas priklauso jums, jūsų didenybe, ir aš 
būsiu laiminga galėdama jį paskirti jums iki savo paskutinės 
valandos. 

— Bet kas gi nori atitolinti mane nuo tavęs? 

— Karalienė, man regis, pirmiausia, o paskui jūsų dėdės, 
Burgundijos ir Beri kunigaikščiai. 

— Karalienė, mano dėdės, Burgundijos ir Beri kunigaikš- 
čiai? Betgi jie apleido mane, kai buvau visai nusilpęs, o kai 
dabar sutvirtėjau, nori grįžti prie manęs! Odete, Odete, sakyk, 
ar tu savo valia nori mane palikti? 

— Mano valia — tai mano pono ir valdovo valia. Kaip jis 
pasakys, taip aš ir padarysiu. 

— Taigi aš liepiu tau pasilikti, — džiugiu balsu tarė Karo- 
lis. — Tegu ši pilis nebebus tau kalėjimas, brangus vaike. Tu 
rūpiniesi manimi ne tiktai iš gailesčio, ar ne? Ak, jeigu taip 
būtų iš tikrųjų, Odete! Koks aš būčiau laimingas! Pažvelk į ma- 
ne, pažvelk į mane! Ak! Nesislėpk! 

— Jūsų didenybe, aš visa degu iš gėdos. 

— Žinok, — tarė karalius, imdamas merginą už rankų ir 
prisitraukdamas artyn, — žinok, kad aš jau pripratau tave ma- 
tyti vakare, kai guluosi miegoti, naktį, kai sapnuoju, rytą, kai 
atmerkiu akis! Zinok, kad esi mano proto angelas sargas; kad 
tu, mosteldama burtų lazdele, nuvijai demonus, kurie staugė 
aplinkui. Tu išgiedrijai mano dienas, ramybę suteikei mano nak- 
tims. Odete! Odete! Kas tai yra dėkingumas, palyginti su tavo 
geradarybėmis? Žinok, aš myliu tave! 

Odete aiktelėjo ir ištraukė rankas iš karaliaus rankų. Ji 
stovėjo prieš jį visa drebėdama. 

— Jūsų didenybe, — sušuko ji. — Ką jūs čia dabar man 
sakote! 

— Aš tau sakau, — kalbėjo toliau Karolis, — kad dabar 
tu reikalinga mano gyvenime. Juk ne aš tave susiradau, ar ne?.. 

Aš nežinojau, kad tu esi pasaulyje, o tu pati, angeliška siela, 
patyrei, kad čionai kenčia žmogus, ir atėjai. Aš tau dėkingas 
už viską, dėkingas už savo protą, o mano protas — mano val- 
džia, mano jėga, mano karalystė, mano imperija. Na ką gi, eik! 
Ir tu paliksi mane tokį pat vargšą ir nuogą, kokį radai, nes ma- 
no protas iškeliaus paskui tave. Ak! Jaučiu, kaip vien tik nuo 
minties prarasti tave man jau maišosi galvoje. — Karolis prisi- 
dėjo prie kaktos rankas. — O Dieve mano, Dieve mano! — 
kalbėjo jis, apimtas siaubo. — Nejaugi aš vėl sukvailiosiu? O 
Viešpatie Dieve, pasigailėk manęs! 

Odetė suklikusi puolė prie karaliaus. 

— Ak! Jūsų didenybe, jūsų didenybe, — sušuko ji, — ne- 
kalbėkite šitaip. 

Karolis žiūrėjo į ją paklaikusiomis akimis. 

— Ak, jūsų didenybe, nežiūrėkite taip į mane. Dieve ma- 
no, Dieve mano, jūsų beprotiškas žvilgsnis mane taip žeidžia. 

— Man labai šalta, — tarė Karolis. 

Odetė puolė karaliui į glėbį, su visu skaisčios sielos įkarš- 
čiu apkabino jį ir priglaudė prie krūtinės, kad sušiltų. 

— Paleisk mane, Odete, paleisk, — tarė karalius. 

— Ne, ne, — atsiliepė Odetė, jo nesiklausydama, — ne, 
ne, jūs neišprotėsite, ne, ne, Dievas paims mano dienas ir pa- 
liks jums protą. Aš visą laiką būsiu šalia jūsų, nesitrauksiu nė 
minutei, nė sekundei, aš būsiu čia visada, būsiu visada. 

— Kaip dabar mano glėbyje? — paklausė karalius. 

— Taip kaip dabar. 

— Ir tu mane mylėsi? — klausė karalius, sodindamasis ją 
ant kelių. 

— Aš, aš, — blykšdama tarė Odetė ir užmerkusi akis 
nulenkė susivėlusią galvą karaliui ant peties. — Ak! Aš ne- 
galiu, man nedera. — Karštos Karolio lūpos užčiaupė jai bur- 
ną! 

— Pasigailėkit, pasigailėkit, jūsų didenybe! Aš mirštu, — 
sukuždėjo Odetė ir nualpo. 

Odetė pasiliko. 

X 

Praėjus kelioms dienoms po šio įvykio, apie kurį jums ką 
tiktai papasakojome, Odetė sėdėjo prie karaliaus kojų ir, pa- 
dėjusi galvą jam ant kelių, žvelgė į jį, bet staiga į kambarį įpuo- 
lė gydytojas Gijomas ir pranešė, kad atvyko karalienė. 

— Ak šit kaip! — sušuko Karolis. — Ji nebebijo vargšo 
bepročio; sužinojo, kad karalius atėjo į protą, ir dabar drįsta 
prisiartinti prie liūto irštvos. Nuveskite karalienę Izabelę į gre- 
timus kambarius. 

Gydytojas Gijomas išėjo. 

— Kas tau? — paklausė karalius Odetę. 

— Nieko, — atsakė mergina, nusibraukdama didelę aša- 
rą. 

— Kvailute! — tarė karalius ir pabučiavo ją į kaktą; pas- 
kui, suėmęs jos galvą abiem rankomis, padėjo ant krėslo, pa- 
bučiavo ją dar kartą ir išėjo. Odetė liko ta pačia poza. Po va- 
landėlės jai pasirodė, lyg ant jos užslinko šešėlis, ir ji atsigręžė. 

— Jo prakilnybė Orleano kunigaikštis! — sušuko ji, ran- 
komis užsidengdama akis. 

— Odetė!.. — tarė kunigaikštis. Jis žvelgė įją apstulbęs iš 
netikėtumo. 

— Ak! Tai čiajūs, mieloji, darote tokius stebuklus, — aki- 
mirką patylėjęs, karčiai tarė kunigaikštis. — Žinojau, kad jūs 
galite kaip niekas kitas apkerėti, kad galite išvaryti iš proto, 
bet nežinojau, kad jūs sugebate ir jį grąžinti. 

Odetė atsiduso. 

— Dabar, — kalbėjo toliau kunigaikštis, — aš suprantu, 
dėl ko jūs tokia griežta ir nepasiekiama: čigonė jums išbūrė, 
kad tapsite Prancūzijos karaliene, ir pirmojo kraujo princo mei- 
lės jums negana. 

— Jūsų prakilnybe, — atsistojusi tarė Odetė, atgręžusi į 
kunigaikštį ramų, orų veidą, — pas karalių aš atėjau kaip au- 
ka, kuri visiškai pasišvenčia, o ne kaip kurtizanė, ieškanti lai- 

mės. Jeigu tada būčiau radusi prie karaliaus kraujo princą, ra- 
si jis būtų suteikęs man jėgų, bet čia aš pamačiau tik nelaimin- 
gą ligonį, kuriam ant galvos vietoj karaliaus karūnos buvo erš- 
kėčių vainikas, pamačiau Dievo apleistą būtybę, netekusią pro- 
to ir natūralių instinktų, netgi to, kuriuo gamta apdovanojo 
paskutinįjį iš gyvūnų, — savisaugos instinkto. Taigi šitas žmo- 
gus, šitas nelaimingasis, kuris dar vakar buvo karalius, jaunas, 
gražus ir galingas, per vieną naktį paseno trisdešimčia metų; 
nuo saulėlydžio ligi saulėtekio jo kakta susiraukšlėjo lyg šim- 
tamečio senio, iš jo galybės neliko nė pėdsako, netgi noro val- 
dyti, nes kartu su protu jis prarado ir atmintį. Matydama šią 
nuvytusią jaunystę, nublukusį grožį, pražuvusią galybę, aš pa- 
jutau begalinę užuojautą dėl tokios jį ištikusios negandos. Ka- 
ralius be sosto, be skeptro, be karūnos, šventa senoji karališ- 
koji didystė parpuolusi ant kelių šaukėsi pasigailėjimo, bet iš 
niekur jokio atsako. Ji tiesė rankas, bet niekas jai nepadavė 
savosios. Ji plūdo ašaromis, bet niekas nenušluostė jai veido. 
Ak! Tada aš pajutau, kad esu išrinktoji ir kad Dievas man sky- 
rė atlikti didžią, kilnią misiją; kad gyvenime pasitaiko situaci- 
jų, keistai pranokstančių kasdienybę ir sugriaunančių įprasti- 
nes žmonių bendravimo taisykles; kad griežtos doros žodis šiuo 
atveju lyg durklas pribaigtų mirštantįjį ir kad verčiau pražudy- 
ti savo sielą, bet išgelbėti gyvybę, juo labiau kad siela tik varg- 
šės merginos, o gyvybė didžiojo karaliaus. 

Orleano kunigaikštis nustebęs žvelgė į merginą: jis klau- 
sėsi šio gražbylystės srauto, srūvančio iš pačios širdies, atsivė- 
rusios jam staiga kaip tie gėlių žiedai, kurie išsiskleidžia per 
vieną naktį. 

— Jūs keista mergina, Odete, — tarė jai kunigaikštis, — 
ir jūs būsite dangaus angelas, jeigu visa tai, ką man dabar pa- 
sakėte, — tiesa. Bet aš noriu tikėti, jog taip yra, ir atleiskite 
man už aną įžeidimą, juk aš jus taip mylėjau. 

— Ir aš taip pat, jūsų prakilnybe! Ak! Jeigu jūs čia būtu- 
mėte tas nelaimingasis!.. 

— O Karoli, Karoli! — sušuko Orleano kunigaikštis, su- 
duodamas ranka sau į kaktą. 

Tuo momentu įėjo karalius. Broliai puolė vienas kitam į 
glėbį. Gydytojas Gijomas įžengė paskui karalių. 

— Jūsų prakilnybe Orleano kunigaikšti, — tarė jis, — ačiū 
Dievui, karaliaus sveikata pagerėjo, perduodu jį jums tiesiai į 
rankas, bet nuo šiolei pasistenkite jo nepykinti ir nevarginti, 
nes jis dar nėra pakankamai sutvirtėjęs, o svarbiausia, — tarė 
žiūrėdamas į Odetę, — neišskirkite jo su gerąja dvasia; kol ji 
bus šalia karaliaus, aš atsakau už viską. 

— Daktare Gijomai, — pasakė kunigaikštis, — jūs per 
menkai vertinate savo mokslą, jis taip pat labai reikalingas ka- 
raliui, ir jūs nepalikite jo. 

— Ak jūsų prakilnybe, — tarė gydytojas Gijomas, purty- 
damas galvą, — esu vargšas senis, silpnas ir bejėgis, nebeįsteng- 
čiau laikytis rūmų gyvenimo tvarkos. Leiskite man grįžti į La- 
no miestą. Aš įvykdžiau likimo duotą pareigą ir dabar galiu 
ramiai numirti. 

— Daktare Gijomai, — atsakė kunigaikštis, — Beri ir Bur- 
gundijos kunigaikščiai jums be galo skolingi, ir aš tikiuosi, kad 
jie jums dosniai ir gražiai atsilygins. O jeigu jūs nebūsite jais 
patenkintas, kreipkitės į Liudviką Orleanietį ir įsitikinsite, kad 
jis ne be reikalo vadinamas Puikiuoju. 

— Dievas man jau padarė tai, ko niekada negalėtų pada- 
ryti žmonės, — atsakė gydytojas Gijomas nusilenkdamas, — 
ir po Dievo atpildo mažiausias jų atlyginimas man bus per di- 
delis, palyginti su mano nuopelnais. 

Gydytojas Gijomas dar sykį nusilenkė ir išėjo. Rytojaus 
dieną, nors kaip prašomas, jis paliko Krejo pilį ir iškeliavo į 
savo namus netoli Lano ir niekada daugiau nebegrįžo į Pary- 
žių, kad ir gavo tūkstantį aukso kronų, ketvertą arklių iš rūmų 
arklidžių kelionei. 

Karalius grįžo į Šv. Pauliaus rūmus, netoliese surado kuklų 
būstą Odetei, ir viskas pamažu vėl įėjo į tas pačias vėžes, kaip 
ir buvo prieš jo ligą. 

Karolis ypač skubėjo vėl imtis valstybės reikalų: degė ne- 
kantrumu pritarti dideliam ir šventam dalykui, apie kurį tiek 
buvo svajojęs, — kryžiaus žygiui prieš turkus. 

Zigmanto pasiuntiniai atvyko į Paryžių tuo metu, kai ka- 
ralius buvo Krejyje, ir jie papasakojo apie Bajazito užmojus— 
Bajazitas stojo vieton savo tėvo, kuris buvo nukautas viename 
dideliame mūšyje su Zigmantu. Bajazitas pats pagarsino savo 
planus: užgrobti Vengriją, pereiti per krikščioniškąsias kara- 
lystes ir padaryti jas pavaldžias sau, paliekant kiekvienai jų tei- 
sę gyventi pagal savus įstatymus; paskui, įgijus šitokią galią, 
pasiekti Romą ir pašerti savo žirgą avižomis ant didžiojo alto- 
riaus Šv. Petro bazilikoje. Tie bjaurūs šventvagiški netikėlio 
kėslai turėjo sukelti ant kojų visus, kurių krūtinėje plakė krikš- 
čionio širdis. Šit kodėl karalius Karolis pasidievagojo, kad Pran- 
cūzija, vyresnioji Kristaus duktė, nepakęs tokio šventenybių 
niekinimo, kad jis pats stos prieš netikėlius, kaip tai padarė įo 
pirmtakai karaliai Pilypas Augustas, Liudvikas IX ir Liudvikas 
XII. Grafas d'E, vėl atgavęs konetablio špagą iš Klisono ran- 
kų, ir maršalas Busiko, lankęsis netikėlių kraštuose, nedvejo- 
dami pritarė karaliaus sprendimui, sakydami, jog kiekvieno lai- 
minančio save kryžiaus ženklu riterio pareiga — susivienyti 
prieš bendrą priešą. 

Bet labiausiai dėl šio didžio sumanymo širdis suvirpo Bur- 
gundijos kunigaikščiui Pilypui, kurį skatino jo sūnus, Nevero 
grafas: grafas tikėjosi tapti šios išrinktųjų armijos vadu ir atlik- 
ti su ja didelių ir puikių žygių. Beri kunigaikštis tam visiškai 
neprieštaravo, ir taryba tuojau pat priėmė atitinkamą spren- 
dimą. Tuomet buvo pasiųsti karaliaus šaukliai; iškeliavo pa- 
siuntiniai pas Vokietijos imperatorių ir pas Austrijos kunigaikštį 
su prašymu, kad būtų leista peržygiuoti per jų valstybes; di- 
džiajam Teutonų ordino magistrui ir Rodo riteriams buvo iš- 
siųsti laiškai, kuriuose pranešama, kad, jei iš sultono Bajazito, 
praminto Amoratu Bakenu, kiltų grėsmė, jiems į pagalbą at- 
eitų Jonas Burgundas, lydimas tūkstančio riterių ir ginklane- 
šių, surinktų iš pačių narsiausių karalystės vyrų. 

Burgundijos kunigaikštis pats ėmėsi rūpintis savo vyres- 
niojo sūnaus ginkluote, nes troško, kad ji būtų verta princo, 
kurio herbą puošia karališkoji lelija. Pirmiausia jis pagalvojo, 
kad sūnui reikia suieškoti labai prityrusį ir nepaprastai narsų 

riterį. Jis parašė laišką senjorui de Kusi, ką tiktai grįžusiam iš 
Milano, ir paprašė atvykti į Artua rūmus pasikalbėti svarbiu 
klausimu. Seras Angeranas skubiai atsiliepė į jo kvietimą, ir 
vos jį pamatę kunigaikštis su kunigaikštiene puolė pasitikti tar- 
dami: 

— Sire de Kusi, tikriausiai jūs girdėjote kalbant apie ren- 
giamą žygį, kuriam vadovauti turėtų mūsų sūnus. Jūs žinote, 
kad mūsų sūnus bus Burgundijos kelrodė žvaigždė. Taigi mes 
visiškai patikime sūnų jums, jūsų narsios širdies globai, nes Ži- 
nome, kad iš visų Prancūzijos riterių jūs esate labiausiai prity- 
Tęs kariūnas. Prašome jus būti mūsų sūnaus palydovu ir pata- 
rėju šiame sunkiame žygyje, kuriam jis pasiryžo, ir meldžiame 
Dievą palaiminti jį mūsų garbei ir visos krikščionijos šlovei. 

— Jūsų prakilnybės, — atsakė siras de Kusi, — toks pra- 
šymas man — įsakymas, ir, jeigu patiks Dievui, aš atliksiu šį 
žygį dėl dviejų dalykų: pirma, iš pareigos apginti tikėjimą ir 
Jėzų Kristų, antra, kad būčiau vertas tos garbės, kurią man 
suteikiate. Tačiau, maloningasis kunigaikšti ir maloningoji ku- 
nigaikštiene, atleiskite mane nuo šios atsakomybės ir uždėkite 
ją vertesniam, sakysim, mesirui Filipui d' Artua, grafui d'E, 
Prancūzijos konetabliui, arba jo pusbroliui, grafui de la Mar- 
šui; abu, tikiuosi, dalyvaus šiame žygyje ir abu jums artimesni 
savo krauju ir titulais. 

— Sire de Kusi, — pertraukė jį kunigaikštis, — jūs prity- 
TĘS ir nuveikęs daugiau negu tie, kuriuos dabar mums paminė- 
jote. Jūs gerai pažįstate tą vietą, kurią jums teks pereiti, O jie 
niekada tose vietose nėra lankęsi; jie narsūs ir kilnūs riteriai, 
bet jūs riterių riteris, pranokstantis juos savo taurumu, ir mes 
dar sykį kreipiamės į jus su savo prašymu. 

— Jūsų prakilnybe, — atsakė de Kusi, — aš pasirengęs 
klausyti jūsų nurodymų ir, tikiuosi, garbingai atliksiu užduotį, 
tegu tik padeda man mesiras Gi de La Tremujis, mesiras Gijo- 
mas, jo brolis, ir Prancūzijos admirolas mesiras Žanas Vienie- 
tis. 

Gavęs siro de Kusisutikimą, kunigaikštis ėmė stengtis pa- 
rūpinti sūnui pinigų, kaip reikalavo jo padėtis. Sūnaus įšven- 

tinimo į riterius proga jis apdėjo mokesčiais visus krašto kai- 
mus, pilių savininkus ir kai kurių miestų gyventojus, ir šitie 
mokesčiai pasiekė šimtą dvidešimt tūkstančių aukso kronų. Bet, 
kadangi šios sumos nepakako išlaikyti sūnaus palydai, su ku- 
ria jis turėjo išžygiuoti, kunigaikštis įsakė visiems ponams ir 
damoms, turintiems jo vasalinių žemių, pasirengti palikti jas ir 
tapti jo sūnaus namų šeimynykščiais, o tie, kurie norėjo šito 
išvengti, galėjo išsipirkti padoria suma: vieni dviem tūkstan- 
čiais, kiti tūkstančiu, pagaliau treti — penkiais šimtais kronų, 
nelygu kokį pelną davė žemė. 

Senos damos ir seni riteriai, kurie, kaip rašo Fruasaras, 
bijojo fizinio darbo, mielai išsipirko susimokėdami kunigaikš- 
čiui; 0 jauniems Žmonėms buvo pareikšta, kad svarbiausia čia 
ne pinigai, o tai, kad jiems suteikiama šitokia garbė, ir todėl 
reikią ruoštis kelionei už savo lėšas ir šitame šventame žygyje 
būti šalia savo senjoro grafo Jono; ir iš šių išpirkų kunigaikš- 
čiui susidarė dar šešiasdešimt tūkstančių kronų. 

Pasiruošta buvo kaip tik įmanoma greitai, apie gegužės 
penkioliktąją visi jau buvo kovos parengtyje, grafas Jonas da- 
vė nurodymą žygiuoti ir pats leidosi kelionėn. Grafą lydėjo dau- 
giau kaip tūkstantis riterių ir ginklanešių, aukšto rango ir di- 
delės drąsos žmonės, tarp kurių buvo grafas d'Ė, Prancūzijos 
konetablis, mesiras Anri ir Filipas de Baras, siras de Kusi, me- 
siras Gi de La Tremujis, Prancūzijos maršalas mesiras Busiko, 
mesiras Renjo de Rua, senjoras de Sen Pi ir mesiras Žanas 
Vienietis. Gegužės dvidešimtąją armija įžengė į Lotaringjją, 
paskui, perėjusi Baro ir Burgundijos grafystes, pasiekė Elza- 
są, perėjo d'Onė kraštą ir persikėlė per Reiną, trumpam su- 
stojo Viurtemberge ir pagaliau pasiekė Austriją, kur jos jau 
laukė kunigaikštis, visus kariūnus pasitikdamas su didele pa- 
garba, kaip brangius svečius; iš ten, kad lengvesnis būtų žygis, 
jie patraukė toliau kiekvienas savo keliu, iš anksto susitarę su- 
sitikti Budoje, Vengrijoje. 

Tuo tarpu Paryžiuje dėjosi dideli ir triukšmingi įvykiai: 
atkeliavo Anglijos pasiuntiniai prašyti karaliui Ričardui jau- 

nutės Izabelės" rankos, nors ši tebebuvo vaikas. Ta santuoka, 
jeigu ne princesės amžius, buvo pageidautina visais atžvilgiais: 
Ričardas, Anglijos karalius, galėjo tapti patikimu Prancūzijos 
karalystės sąjungininku. Be to, ta santuoka padarytų galą brol- 
žudiškam karui, kuris šit jau valdant ketvirtajam karaliui alino 
dvi tautas, gimusias toje pačioje žemėje, vieno medžio šakas, 
kurios, silpnos skyrium, susikibusios draugėn galėtų atlaikyti 
bet kokias audras. Taigi santuoka buvo nulemta be prieštara- 
vimų, ir Izabelė buvo sužadėta su Anglijos karalium Ričar- 
du, — po metų jis atvyks į Kalė?, kur Prancūzijos karalius Ka- 
rolis atiduos Izabelę jam į žmonas. 

Gydytojo Gijomo nurodymai dėl karaliaus sveikatos bu- 
vo vykdomi nepriekaištingai, ypač patarimai, kad prasiblašky- 
ti jam reikia pramogų. Kas dieną jis jodinėjo, pietaudavo arba 
Luvre, arba rūmuose, o kas vakarą Šv. Pauliaus rūmuose buvo 
rengiami šokiai; kiekvienas, norėdamas įsiteikti karaliui ir jo 
artimiesiems, stengėsi prasimanyti vis naujų pasilinksminimų, 
ir karalius labiausiai pagirdavo pačias keisčiausias išmones. O 
Odetė, paprasta ir liūdna iš prigimties, laikėsi atokiai nuo visų 
pramogų, be to, dar atsirado viena labai svarbi priežastis to- 
lintis nuo jų. Ji laukėsi kūdikio! 

Karalius ją mylėjo stipria, kupina dėkingumo meile, ko- 
kią gali jausti tiktai sparnuotos sielos; nepraeidavo nė dienos, 
kad jis nesurastų kokios valandos pabūti kartu su savo švelnią- 
jaslaugytoja, ir, kai jis vakare perkratinėdavo savo mintyse die- 
nos linksmybes, o rytą — nakties malonumus, ši valanda jam 
atrodydavo pats šviesiausias metas jo gyvenime. 

Taigi jau taip atsitiko, kad savo pasakojime mes priėjome 
tą vietą, kai jaunas riteris de Vermandua iš karaliaus palydos 
susižadėjo su vokietaite iš karalienės dvariškių. Garbieji jau- 
nosios poros globėjai sumanė vestuves atšvęsti Šv. Pauliaus rū- 


8 Prancūzijos karaliaus Karolio VI ir Izabelės Bavarietės duktė. 
(Vert. past.) 
, 5 Jie iš tikrųjų susituokė Šv. Mikalojaus bažnyčioje Kalė 1395 me- 
tais lapkričio 4 dieną. (Aut. past. ) 

muose, ir tada pasipylė siūlymai, kaip ištaisyti pačią džiaugs- 
mingiausią ir maloniausią šventę, kokios jau seniai nebuvo. Bu- 
vo sumanyta surengti kaukių balių, ir karalius bandė palenkti 
Odetę dalyvauti puotoje, bet ji griežtai atsisakė: esą tai pavo- 
jinga dėl jos būklės, be to, susilpusi jos sveikata. 

Vestuvių diena artėjo. Visi tyliai ruošėsi tegalvodami kaip 
įspūdingiau nustebinti svečius. Puota prasidėjo kadriliu, kau- 
kės buvo paprastos. Bet apie vienuoliktą valandą pasigirdo 
šauksmai: “Prasiskirkite!"" — ir vynų valetas ir būgnų valetas, 
atitinkamai apsirengę ir su alebardomis rankose, sustojo abi- 
pus durų, kurios netrukus atsivėrė, ir pasirodė piketo“? figū- 
ros: karaliai žengė išsirikiavę pagal vyresnumą — pirmas žen- 
gė Dovydas, paskui jį ėjo Aleksandras, įkandin Aleksandro 
žingsniavo Cezaris ir pagaliau už Cezario — Karolis Didysis. 
Kiekvienas vedėsi už rankos savo damą, kurios apdaro šleifą 
nešė vergas. Pirmasis vergas vaizdavo kamuolį, antrasis biliar- 
dą, trečiasis — šachmatus, ketvirtasis — žaidimą kauliukais. 
Toliau ėjo tarytum karalių dvariškiai, dešimt tūzų gvardijos ka- 
pitonų drabužiais, kiekvienas vadovaudamas devynioms kor- 
toms. Pagaliau kortežą užbaigė kryžių ir širdžių valetai, kurie 
uždarė duris leisdami suprasti, kad jau visi susirinkę. Muzikan- 
tai užgrojo šokį; tučtuojau karaliai, damos ir valetai sustojo 
po tris ir po keturias figūras, visiems sukeldami didelį džiaugs- 
mą, paskui raudonosios figūros vienoje pusėje, juodosios ki- 
toje, ir šokis baigėsi kadriliu, kur susimaišė visos spalvos — 
įvairaus amžiaus, rango, lyties žmonės. 

Dar nenuščiuvus juokui iš to reginio, kuris visiems pasi- 
rodė nepaprastai linksmas, gretimoje menėje pasigirdo bal- 
sas, darkyta prancūzų kalba reikalaujantis atidaryti duris. Pub- 
lika, pamaniusi, kad prasideda naujas maskaradas, parodė sa- 
vo pritarimą. Ir iš tikrųjų tasai, kuris reikalavo atidaryti duris, 
buvo laukinių genties vadas, vedantis už virvės penkis savo val- 
dinius, pririštus prie kits kito, su drobinėmis palaidinėmis, ant 
kurių derva buvo priklijuoti plaukų spalva nudažyti lininiai siū- 


*“ Piketas — senovinis kortų žaidimas. (Vert. past.) 

lai: tie šeši vyrai atrodė nuogi ir plaukuoti kaip satyrai. Damos 
garsiai sukliko ir bloškėsi atgal, o menės viduryje susidarė tuš- 
čias ratas, kuriame ir pradėjo savo pašėlusį šokį atėjusieji. Po 
valandėlės damos įsidrąsinusios prisiartino prie laukinių, tik 
Beri kunigaikštienė viena liko stovėti kampe. Laukinių vadas, 
tai pamatęs, žengė prie jos, norėdamas ją pagąsdinti. Tą pačią 
akimirką menėje pasigirdo garsūs šūksmai: Orleano kunigaikš- 
tis neatsargiai prikišo deglą prie vieno iš kaukėtųjų, ir kaipmat 
visi penki laukiniai, pririšti vienas prie kito, užsiliepsnojo. Vie- 
nas jų tučtuojau puolė pro duris, tuo tarpu kitas, užmiršęs 
skausmą ir kad pačiam reikia gelbėtis, sušuko kraupius Žo- 
džius: 

— Gelbėkite karalių! Dėl Dievo meilės, gelbėkite kara- 
lių! 

Tuomet Beri kunigaikštienė, sumetusi, kad priėjęs prie 
jos laukinių vadas yra ne kas kitas kaip Karolis, apglėbė jį abiem 
rankomis, bet jis veržėsi pas savo bendrus, nors jau niekuo ne- 
begalėjo jiems padėti ir jam pačiam grėsė pavojus sudegti kar- 
tu su jais; kunigaikštienė įsitvėrusi laikė jį, šaukdamasi pagal- 
bos; visur skardėjo nevilties šūksmai, ir vis tas pats neramus 
balsas prašė: 

— Gelbėkite karalių! Gelbėkite karalių! 

Keturi liepsnojantys vyrai buvo šiurpus vaizdas, ir niekas 
nedrįso prie jų prisiartinti, nes derva nelyginant karštas pra- 
kaitas sruvo jų kūnais ir lašėjo ant grindų, ir jie draskė nuo 
savęs prakeiktus drabužius, sakytum, Neso tuniką?!, sykiu iš- 
plėšdami ir gabalus gyvos mėsos. Siaubas ir gailestis ėmė gir- 
dint ir matant tuos, kurie, kaip rašo Fruasaras, buvo šioje Šv. 
Pauliaus rūmų menėje tą vidurnakčio metą; du iš keturių užsi- 
degusiųjų jau negyvi tysojo ant žemės: vienas buvo jaunas gra- 
fas Žuanji, kitas — siras Emeri de Puatjė; kiti du apdegėliai 
buvo išnešti į jų namus — tai buvo mesiras Anri de Gizė ir de 


1 Kentauro Neso krauju suvilgytas apdaras, kurį Dejanira nusiun- 
tė savo vyrui Herakliui ir kurio negalėdamas nusiplėšti šis baisiose kan- 
čiose prisiprašo sudeginamas. (Vert. past.) 

Fua nesantuokinis sūnus, kuris nusilpusiu balsu, negalvoda- 
mas apie savo kančias, dar įstengė pasakyti: 

— Gelbėkite karalių! Gelbėkite karalių! 

Penktasis, išpuolęs iš menės visas apimtas liepsnos, buvo 
siras de Nantujė: jis staiga prisiminė, kad eidamas čionai bute- 
lių podėlyje matė pilnus vandens didelius kubilus, kuriuose 
buvo skalaujamos taurės ir stiklinės; jis nubėgo tenai ir šoko į 
vieną kubilą — blaivus protas jį išgelbėjo. 

O karalius, kaip sakėme, buvo su savo teta Beri kunigaikš- 
tiene; šioji, rodydama jam Izabelę, nualpusią ant rūmų damų 
rankų, primygtinai prašė, kad eitų į savo kambarius persireng- 
ti; po valandėlės jis grįžo į menę jau ne maskarado drabužiais, 
o įprastiniu apdaru, ir visi nustojo baimintis dėl karaliaus. Iza- 
belė, išgirdusi jo balsą, atsipeikėjo, bet dar ilgai negalėjo pati- 
kėti, kad čia tikrai jis ir kad jam nieko negali atsitikti. 

Orleano kunigaikštis buvo be galo susikrimtęs, bet, nors 
ir kaip kankinosi, nieko čia nebegalėjo padėti, nebent parody- 
ti, kad nelaimė atsitiko per jo neatsargumą ir išsiblaškymą: jis 
garsiai smerkė save sakydamas, kad yra nusipelnęs bausmės ir 
pasirengęs atgailauti ir kad dabar, supratęs, jog nelaimė atsiti- 
ko per jo neapdairumą, su džiaugsmu atiduotų savo gyvybę, 
jeigu tik galėtų prikelti pražudytus nelaiminguosius. Karalius 
jam dovanojo, nes buvo akivaizdu, jog nelaimė atsitiko ne dėl 
jo kokių nors piktų kėslų. 

Naujiena apie šį atsitikimą greitai paplito Paryžiuje, bet 
niekas nežinojo, ar karalius išgelbėtas, ir todėl kitą rytą didžiu- 
lės minios užtvindė miesto gatves, žmonės garsiai piktinosi jau- 
nais plevėsomis, kurie įtraukė karalių į tokius pasilinksmini- 
mus; kalbėta apie kerštą Žuvusiųjų kaltininkams; ir jau neaiš- 
kūs įtarimai krito Orleano kunigaikščiui, kuriam po karaliaus 
mirties turėjo atitekti Prancūzijos karalystė. Rytą Šv. Pauliaus 
rūmuose susitiko Beri ir Burgundijos kunigaikščiai: pirmasis 
atvyko iš Nelio rūmų, antrasis — iš Artua. Jie turėjo įveikti 
didžiulį žmonių srautą — girdėjo duslų liūto riaumojimą; jie 
žinojo, kas tai yra jo įtūžis, ir buvo apimti baimės. Kunigaikš- 
čiai, nuskubėję pas karalių, patarė jam sėsti ant žirgo ir perjoti 

Paryžiaus gatvėmis; kai karalius sutiko tai padaryti, Burgundi- 
jos kunigaikštis liepė atverti langą ir išėjęs į balkoną garsiai 
sušuko: 

— Karalius gyvas, mielieji žmonės, ir jūs jį pamatysite! 

Po valandėlės karalius tikrai išėjo iš rūmų lydimas savo 
dėdžių ir perjojo visą Paryžių, kad apramintų žmones, paskui 
nuvyko į Dievo Motinos katedrą, kur išklausė Mišių ir paau- 
kojo bažnyčiai. Atlikęs pareigą, karalius pasuko atgal į Šv. Pau- 
liaus rūmus, bet staiga Sodų gatvėje išgirdo tokį gailų riksmą 
iš pačios širdies, kad krūptelėjęs pakėlė galvą. Pasirodė, jog 
sukliko jauna mergina, be jėgų nuvirtusi ant savo tarnaitės ran- 
kų. Vos ją pažinęs, karalius nušoko nuo arklio ir, paliepęs dė- 
dėms grįžti į rūmus, nuskubėjo prie merginos namo, greitai 
užlipo laiptais, įpuolė į kambarį ir išsigandęs sušuko: 

— Kas atsitiko, mielas vaike, ko tokia išblyškusi ir visa 
drebi? 

— Aš pamaniau, — atsakė Odetė, — kad jūs mirėte, ir 
štai dabar mirštu aš. 


AI 

Tardama šiuos žodžius, Odetė iš tiesų tikėjo mirštanti: ji 
nualpo. Karolis paėmė ją ant rankų ir nunešė į lovą, kur ji ką 
tik buvo gulėjusi. Žana apšlakstė jai veidą vandeniu. Odetė 
atmerkė akis. 

— Ak! — sušuko ji, apglėbdama rankomis mylimojo kak- 
lą. — Ak! Mano Karoli, mano karaliau, mano valdove, tai jūs 
gyvas? — Įsmeigtose į karalių akyse atsispindėjo visa jos ange- 
liška siela. 

— Mielas mano vaike, — tarė karalius, — aš dar gyvas, 
kad tave mylėčiau. 

— Kad mane mylėtum? 

— Taip! 

— Kokia laimė būti mylimai, tai padeda lengviau numir- 
ti, — liūdnai pasakė Odetė. 

— Numirti, — apimtas siaubo pakartojo karalius, — nu- 
mirti! Jau du sykius tu pakartojai šį žodį. Bet kas yra — tu 
sergi, kankiniesi? Ko tokia išblyškusi? 

— Ir jūs dar klausiate, valdove! — ištarė Odetė. — Argi 
jūs nežinote, kad po miestą pasklido baisi žinia, kuri prasiskver- 
bė ir čia, o vidurnaktį nuaidėjo šiurpus šauksmas, ir visas Pary- 
žius nuo vieno krašto ligi kito jį išgirdo: “Karalius mirė!“ Jūs 
tik įsivaizduokite, valdove! Kai tik išgirdau šiuos žodžius, man 
į širdį tartum durklas įsmigo, ir aš pajutau, kad manyje nutrū- 
ko kažkas, kas palaiko gyvybę. Tuomet apsidžiaugiau ir padė- 
kojau Dievui, kad jis neleido man pergyventi jūsų; bet štai da- 
bar jūs gyvas, ir tik aš viena mirštu. Dar kartą dėkoju Dievui, 
jo gerumas neapsakomas, jo gailestingumas beribis. 

— Ką tu čia kalbi, Odete! Tau aptemo protas: kam mirti, 
kam tau mirti, na kodėl? Kaip tai gali būti? 

— Aš jums jau pasakiau kodėl, o kaip — šito nežinau. 
Tiktai žinau, kad mano siela buvo beišskrendanti, bet suži- 
nojusi, kad jūs gyvas, aš teprašiau Dievą vieno dalyko — leisti 
jus pamatyti, bet ar galėjau prašyti, kad paliktų mane gyvą? Ir 
štai vel jus matau, esu laiminga ir galiu mirti. O Dieve mano, 
atleisk man, kad visos mano mintys sukasi apie jį vieną! Karo- 
li, aš taip kenčiu! Ak! Apkabink mane, noriu mirti tavo glėby- 
je! — ir ji vėl nualpo. 

Karalius pamanė, kad ji mirė. Jis sukliko ir raudodamas 
priglaudė ją prie krūtinės. Staiga jis krūptelėjo — pajuto keis- 
tą krustelėjimą. Tai sujudėjo vaisius motinos įsčiose. 

— O! — sušuko Karolis, vėl atgaudamas nuovoką. — O! 
Bėkite, Žana, bėkite greičiau pas mano gydytoją ir atveskite jį 
čia. Pasakykite jam, jeigu reikės, kad karalius mirtimi vaduoja- 
si, bet jis turi žūtbūt ateiti šią pat akimirką, šią pat minutę, ji 
tebėra gyva, ją tikriausiai dar galima bus išgelbėti. 

Žana galvotrūkčiais puolė iš kambario ir taip greitai, kiek 
tik leido jos amžius, pasiekė tą vietą, kurią buvo nurodęs kara- 
lius. Po dešimties minučių ji su gydytoju įkandin įžengė į Ode- 
tės kambarį. 

Odetė atsipeikėjo, tačiau buvo tokia silpna, kad negalėjo 
ištarti nė žodžio. Karolis nustėręs, prakaito išpilta kakta, įdė- 
miai žvelgė įsmeigęs akis į merginą; protarpiais Odetė tyliai 
šūkčiojo. 

— O! Greičiau, greičiau, daktare! — sušuko Karolis, pa- 
matęs gydytoją. — Greičiau čionai ir išgelbėkite ją man! Jūs 
išgelbėsite daugiau negu verta mano karūna, mano karalystė, 
mano gyvenimas. Jūs išgelbėsite tą, kuri man padėjo ateiti į 
protą, kai buvau pamišęs, tą, kuri budėjo prie manęs daugybę 
ilgų dienų ir begalinių naktų, atsidavusi ir rami kaip angelas; 
išgelbėkite ją ir prašykite manęs visko, ko tik pageidausite, ir 
gausite viską, nors dėl to prireiktų ir paties stipriausio krikš- 
čionijos karaliaus galybės. 

Odetė žvelgė į karalių su begaliniu dėkingumu. Gydyto- 
jas priėjo prie jos ir užčiuopė pulsą. 

— Šiai jaunai moteriai tuoj prasidės gimdymo skaus- 
mai,— tarė jis karaliui, — tačiau vaisius dar nesubrendęs, ji, 
matyt, bus patyrusi kokį didelį išgąstį, kokį netikėtą sukrėti- 
mą. 

— Taip, tai tiesa! — patvirtino karalius. — Na, kadangi 
dabar jūs, daktare, gerai žinote jos negalės priežastį, tai galė- 
site ją išgelbėti, ar ne? 

— Jūsų didenybe, jums būtinai reikia grįžti į Šv. Pauliaus 
rūmus. Kai viskas bus baigta, duosime jums Žinią. 

Odetė bandė sulaikyti karalių, bet, vos skėstelėjusi ran- 
kas, nusvarino jas ant lovos. 

— Jūsų didenybe, — tarė ji silpnu balsu, — daktaras sa- 
ko tiesą. Bet jūs čia grįšite, ar ne? 

Karalius pasivedė gydytoją į šalį ir, įdėmiai žiūrėdamas 
jam į akis, paklausė: 

— Daktare, jūs mane išprašote, kad nematyčiau, kaip ji 
mirs? Tada niekas, žinokite, neprivers manęs iš čia išeiti. Jeigu 
jūs nesitikite grąžinti man jos gyvos, neatimkite iš manęs pas- 
kutinių minučių. 

Gydytojas priėjo prie Odetės, vėl paėmė jos ranką, įdė- 
miai pažiūrėjo į ligonę, paskui, pasigręžęs į karalių, tarė: 

— Jūs galite išeiti, jūsų didenybe, šitas vaikas tikriausiai 
išgyvens iki ryto. 

Karalius konvulsyviai suspaudė gydytojo rankas, ir dvi aša- 
ros nuriedėjo jo skruostais. 

— Vadinasi, ji tikrai pasmerkta! — sukuždėjo jis slopiu 
balsu, vadinasi, ji mirs! Aš jos neteksiu! Ak! Tada aš jos nepa- 
liksiu! Niekas neprivers mane iš čia išeiti, niekas visame pa- 
sauly. 

— Vis dėlto, jūsų didenybe, turėsite išeiti. Keliais žodžiais 
aš jums paaiškinsiu: jums būnant šalia ligonė be galo jaudina- 
si, ir krizė, kurios laukiame, dėl to gali būti dar skausmingesnė 
ir sunkesnė, o nuo jos priklauso viskas. Jeigu dar yra bent kruo- 
pelė vilties, tai ji čia ir slypi. 

— Tada aš išeinu, aš išeinu, aš ją palieku, — tarė karalius. 

Paskui, pripuolęs prie Odetės, apglėbė ją ir priglaudė prie 
krūtinės. 

— Odete, — pasakė jai, — turėk kantrybės ir būk narsi; 
aš nenorėčiau tavęs palikti, bet man sakoma, jog taip reikia. 
Tausok save dėl manęs, aš sugrįšiu, būtinai sugrįšiu. 

— Sudie, jūsų didenybe, — liūdnai atsisveikino Odetė. 

— Ne, ne sudie, o iki pasimatymo. 

— Tokia Dievo valia! — sukuždėjo mergina ir užsimer- 
kusi nuleido galvą ant pagalvės. 

Apsiašarojęs ir be galo nusiminęs sugrįžo karalius į Šv. 
Pauliaus rūmus. Jis užsidarė savo kambariuose ir ten išbuvo 
dvi valandas, kurios jam pasirodė ištisa amžinybė; nozs ir kaip 
stengėsi prasiblaškyti, ramybės nedavė viena mintis; visąlaik 
galvą varstė aštrūs diegliai, prieš akis blėsčiojo liepsnos; abiem 
rankomis jis spaudė degančią kaktą, tarytum mėgindamas su- 
laikyti protą, kuris, ką tiktai atgautas, vėl buvo bedingstąs. Po 
kiek laiko jis pagaliau pajuto, kad daugiau nebegali tverti, šo- 
ko lauk iš savo kambarių ir leidosi bėgti nuo Šv. Pauliaus rūmų 
į Sodų gatvę, kur pamatęs trokštamą namą staiga sustojo dre- 
bulio krečiamas. Po valandėlės jis žengė toliau, bet tokiu lėtu 
žingsniu, tarsi jau būtų ėjęs paskui karstą. Pagaliau jis sustojo, 
bet ilgai nesiryžo peržengti slenksčio ir jau buvo besukąs atgal 

į Šv. Pauliaus rūmus laukti, kada jam, kaip buvo žadėta, atneš 
žinią. Galų gale jis negalvodamas užlipo laiptais, priėjo prie 
durų ir įsiklausė: išgirdo šūkčiojant. Po keleto minučių šūkčio- 
jimai nutilo. Žana greitai atitraukė užuolaidą — už jos klūpė- 
jo karalius. 

— Na kaip, — sunerimęs paklausė jis, — kaip Odetė, 
kaip Odetė? 

— Ji pagimdė, ji laukia jūsų. 

Karalius puolė į kambarį juokdamasis ir verkdamas sy- 
kiu; paskui jis staigiai sustojo prie Odetės lovos: ji laikė ranko- 
se dukrytę? ir buvo tokia išblyškusi, kad atrodė kaip marmuri- 
nė madonos statula. 

Ir vis dėlto, nors labai išblyškusios, jaunos moters lūpose 
švietė švelni, vilties sklidina šypsena, jokiais žodžiais nenusa- 
koma ir nepažįstama šypsena savo vaikui, meilės, maldos ir 
tikėjimo šypsena. 

Matydama, kad Karolis dvejoja, Odetė, sukaupusi pas- 
kutines jėgas, paėmė kūdikį ir parodė karaliui: 

— Jūsų didenybe, štai kas liks jums po manęs. 

— Ak! Ir motina, ir vaikas liks gyvi, — tarė Karolis, glaus- 
damas abi prie krūtinės, — Dievo valia ant rožės stiebo liks ir 
žiedas, ir pumpuras. Kuo gi mes Jį užrūstinome, kad turėtų 
mus išskirti? 

— Jūsų didenybe, — tarė gydytojas, — gerai būtų, kad 
vargšelė, tiek prisikentėjusi, galėtų pailsėti. 

— Ak! Meldžiu, — paprašė Odetė, — aš ramiau ir geriau 
pailsėsiu, jeigu jis bus šalia. Jūs gi žinote: jeigu jis mane paliks, 
man turbūt nebus lemta vėl jį pamatyti. Stebuklas, kad aš taip 
ilgai gyva, ir tą stebuklą man padarė gamta, atlygindama už 
kūdikį, kurį turėjau pagimdyti. 

Sulig tais žodžiais ji nulenkė galvą Karoliui ant peties. 
Žana paėmė mergytę, gydytojas išėjo, Odetė ir karalius liko 
vieni. 


* Ši mergaitė, vardu Margareta de Valua, vėliau ištekėjo už siro 
Arpedano ir gavo kraičio Belvilio žemes Puatu.(Aut. past.) 

— Dabar jau aš, vaike mano, — pasakė karalius, — bu- 
dėsiu prie tavo galvūgalio, juk tu taip ilgai budėjai prie mano- 
jo. Dievas per tavo malonę padarė man stebuklą, aš gi mažiau 
negu tu vertas jo gerumo, bet tikiuosi, kad Jis man atleis. Mie- 
gok, o aš melsiuosi. 

Odetė liūdnai nusišypsojo, vos spustelėjo karaliaus ran- 
ką ir užsimerkė. Veikiai iš to, kaip lygiai ji ėmė alsuoti pro bur- 
ną ir kaip lygiai pradėjo kilotis jos krūtinė, karalius suprato, 
kad ji jau miega. 

Karolis, gniauždamas kvapą ir stengdamasis nekrustelti, 
žvelgė į blyškų veidą, kuris, rodės, jau priklausė anam pasau- 
liui, ir tiktai ryškiai raudonos lūpos ir tankus pulsas rodė, kad 
gyvybės Žiburėlis dar dega jos krūtinėje. Tarpais jos nusilpęs 
kūnas trūkteldavo, ir tučtuojau šalti prakaito lašai išpildavo 
kaktą. Galiausiai šie traukuliai ėmė dažnėti, iš krūtinės veržėsi 
slopūs atodūsiai, silpni, vos girdimi šūksniai, iš kurių buvo ga- 
lima suprasti, kad ji sapne kovoja su kažkokiais sunkumais. 
Karolis pamatė, kad kliedėdama per miegus Odetė kankinasi, 
ir ją pažadino. 

Odetė atsimerkė: apsiblaususios nereginčios jos akys ku- 
rį laiką beprasmiškai klaidžiojo aplinkui nuo vieno daikto prie 
kito. Pagaliau jos įsmigo į karalių: jinai jį pažino ir šūktelėjo iš 
džiaugsmo. 

— O, jūs čia, jūsų didenybe! Tai buvo tik sapnas, ir aš su 
jumis dar neišsiskyriau! 

Karolis ją prispaudė prie širdies. 

— Įsivaizduokite, — kalbėjo ji, — vos tiktai užmigau, ir 
prie mano kojūgalio nusileido angelas. Jo kaktą gaubė auksi- 
nis nimbas, sparnai buvo balti, o rankoje jis laikė palmės šake- 
lę. Jis švelniai pažvelgė į mane ir pasakė: “ Aš atėjau tavęs, 
Dievas tave šaukia". Aš jam parodžiau, kad jūs laikote mane 
savo glėbyje, ir pasakiau, kad negaliu jūsų palikti. Tuomet jis 
palietė mane palmės šakele, ir aš pajutau, lyg man pačiai būtų 
išdygę sparnai. Paskui, nebežinau, kaip atsitiko, aš jau budė- 
jau prie jūsų, o jūs miegojote. Tada angelas pakilo, aš — pas- 
kui jį, laikydama jus rankose, ir taip mes kartu skriejome aukš- 

tyn į dangų. Pradžioje buvau labai laiminga, pasijutau stipri ir 
lengva, ir alsuoti buvo lengva. Netrukus nuo jūsų svorio man 
ėmė tempti rankas, aš vis dar skriejau aukštyn, bet alsuoti pa- 
sidarė sunku, pradėjau dusti. Bandžiau jus pažadinti, bet ne- 
galėjau: jūs buvote kietai įmigęs. Mėginau šaukti vildamasi, 
kad jūs išgirsite mane, tačiau mano balsas įstrigo gerklėje. Pa- 
kėliau akis į angelą norėdama paprašyti pagelbėti, bet jis lau- 
kė manęs prie dangaus vartų ir kvietė priartėti prie jo. Norė- 
jau jam pasakyti, kad nebeįstengiu toliau skristi, kad dūstu, 
kad jūs taip sveriate man rankas, tarytum laikyčiau visą pasau- 
lį, bet jokio žodžio nei garso iš burnos man neišsiveržė. Ran- 
kos nutirpo, rodės, tuoj tuoj jus paleisiu. Tereikėjo dukart mos- 
telti sparnais — ir angelą pasieksiu, aš jį beveik paliečiau. Su- 
kaupusi paskutines jėgas, ištiesiau ranką prie jo apdaro klos- 
čių. Tačiau mano ranka lengvai, be jo pasipriešinimo, paniro į 
kažkokius garus. Ranka, kuria nešiau jus, nusviro tarsi nebe- 
gyva, ir aš pamačiau, kaip jūs kūlvirsčia krintate žemyn. Aš 
suklikau, ir tada jūs mane pažadinote... Ačiū, ačiū... 

Ji prispaudė lūpas prie Karolio skruosto ir, pailsusi nuo 
išgyvento košmaro, užsimerkė. 

Karalius pamatė, kad ji vėl užmigo. Valandėlę jis dar bu- 
dėjo prie jos bijodamas, kad naujas sapnas vėl neimtų kankin- 
ti. Paskui jam pačiam apkvaito galva, daiktai aplinkui, rodės, 
ėmė suktis. Kėdė, ant kurios sėdėjo, susverdėjo; jis norėjo at- 
sikelti, atidaryti langą, išblaškyti kvaitulį, bet būtų pažadinęs 
Odetę, o ji taip ramiai miegojo jo glėbyje, kraujas jai nurimo, 
lūpos buvo nublankusios; dvi valandos poilsio galėjo Odetei 
grąžinti jėgas, ir jis nedrįso krustelti; kad prablaškytų kvaitulį, 
jis priglaudė galvą prie Odetės galvos, užsimerkė, kurį laiką 
dar matė, kaip keisti ir neaiškūs daiktai plauko ore nesiekda- 
mi žemės; netrukus visa aptraukė dūmai, kuriuose spragėjo 
žiežirbos; paskui žiežirbos užgeso, viskas nurimo, užslinko nak- 
tis ir tyla — jis užmigo. 

Po kokios valandos jis pabudo pajutęs, kad atšalo skruos- 
tas, — Odetės galva buvo užvirtusi ant jo veido, o jos skruos- 
tas buvo visai šaltas. Mergina buvo jį prislėgusi visu savo svoriu. 

Jis norėjo patogiau ją paguldyti ant lovos. Ji buvo išblyškusi 
labiau negu bet kada, raudonis nuo lūpų dingęs. Jis pasilenkė 
prie jos burnos ir nepajuto, kad ji kvėpuotų. Tada bloškėsi ant 
jos ir apibėrė bučiniais veidą; paskui staiga jis garsiai sukliko. 

Žana ir gydytojas įbėgo į kambarį ir pripuolė prie lovos: 
Odetės ten nebebuvo; apsidairę jie pamatė viename kampe 
sėdint Karolį — jis laikė prispaudęs merginos kūną, susuptą į 
paklodes. Odetės akys buvo užmerktos, o Karolio akys plačiai 
išplėstos ir įsmeigtos į vieną tašką. Odetė buvo mirusi, Karo- 
lis — išprotėjęs. 

Karalius buvo pristatytas į Šv. Pauliaus rūmus; jis nieko 
nebejautė, nieko nebeatminė ir kaip vaikas sutiko su viskuo ir 
leidosi vedamas. Garsas apie karalių ištikusią nelaimę kaip- 
mat pasklido po rūmus, ir visiems ji atrodė šiurpus nakties koš- 
maras. Karalienė šią naujieną sužinojo grįždama iš Barbetės 
gatvės, kur lankėsi dėl savo mažojo būsto baldų. Ji tuoj pat 
įbėgo į karaliaus kambarį — Karolis čia visą laiką sėdėjo tar- 
tum sustingęs, bet vos tiktai pamatė lelijų žiedus, puošiančius 
karalienės Izabelės apdarą, ir jam vėl sukilo sena neapykanta 
šiai karaliaus valdžios emblemai. Sukriokęs, lyg būtų sumau- 
rojęs liūtas, jis stvėrė špagą, kuri per neatsargumą buvo palik- 
ta prie jo krėslo, ištraukė ją iš makščių ir šoko prie Žmonos, 
kėsindamasis jai kirsti; karalienė išsigandusi plikomis ranko- 
mis sugriebė špagos rankeną, kur ji negalėjo susižeisti, bet Ka- 
rolis stipriai trūktelėjo špagą į save, ir geležtė nuslydo per Iza- 
belės rankas; trykštelėjo kraujas, karalienė klykdama puolė prie 
durų ir, ten susidūrusi su Orleano kunigaikščiu, parodė jam 
žaizdotas rankas. 

— Kas čia atsitiko? — sušuko išblyškęs kunigaikštis. — 
Kas gi jus taip sužeidė? 

— O atsitiko tai, — atsakė karalienė Izabelė, — kad jo 
didenybė dar labiau išprotėjo ir sužiaurėjo negu bet kada. Jis 
norėjo mane nužudyti, kaip andai norėjo nužudyti jus. O Ka- 
roli, Karoli, — kalbėjo ji, pasigręžusi į karalių ir ištiesusi į jį 
kruvinas rankas, — šitas kraujas kris ant tavo galvos: užtrauks 
tau nelaimę, užtrauks nelaimę! 

AII 

Tuo metu kryžininkai persikėlė per Dunojų ir įžengė į Tur- 
kiją; čia jie skynė nuostabias pergales, miestai ir tvirtovės pasi- 
duodavo be jokio mūšio, ir niekas nevaliojo pasipriešinti jų 
galybei. Jie priėjo Nikopolį ir apsupę jį pradėjo smarkiai pulti, 
ataka po atakos. Kadangi iš Bajazito nebuvo jokio garso, Veng- 
rijos karalius jau siuntė laiškus Prancūzijos didžiūnams — Ne- 
vero grafui, grafui d'E, grafui de La Maršui, grafui de Suaso- 
nui, senjorui de Kusi ir Burgundijos baronams bei riteriams: 
“Gerieji ponai! Dėkoju Dievui, šiuo metu sekėsi: atlikome di- 
delius žygius, sutriuškinome Turkijos galybę, kuriai šis miestas 
buvo paskutinė atrama. Aš neabejoju, kad ir jį mes paimsime. 
Mano galva, šiais metais mums nereikia žygiuoti toliau; jeigu 
tokia bus jūsų valia, mes patrauksime atgal į manąją Vengrijos 
karalystę, kur turiu daugybę tvirtovių, miestų ir pilių, pasiren- 
gusių jus priimti. Šią žiemą mes pasirengsime ateinančiai va- 
sarai. Parašysime Prancūzijos karaliui, kaip klostosi mūsų rei- 
kalai, ir ateinantį pavasarį jis pasiųs mums naujų būrių; gali- 
mas daiktas, kad sužinojęs, kaip mes pasistūmėjome, jis pats 
panorės dalyvauti mūsų žygiuose, nes, kaip jūs žinote, jis jau- 
nas, stiprios valios ir labai mėgsta kautynes bet ar jis atvyks, ar 
neatvyks pas mus ateinančią vasarą, — kokia bus Dievo va- 
lia, — mes vis viena išvarysime netikėlius iš Arnienijos kara- 
lystės, pereisime Šv. Jurgio atšaką“ ir įžengsime į Siriją I išva- 
duoti Jafos ir Beiruto uostų, užkariauti Jeruzalės ir LB Šven- 
tosios žemės. Jeigu sultonas mus aplenks, užvirs mūšis". 

Tokie užmojai labai patiko narsiems ir karingiems pran- 
cūzų riteriams; jie džiūgavo dėl šių sumanymų ir per dienų 
dienas šauniai ir nerūpestingai linksminosi — tai veikiau ne 
mūsų karių begalinio pasitikėjimo savimi bruožas, 0 naivus, 
geraširdiškas tikėjimas aukšto rango vadais drąsuoliais. Tačiau 
viskas turėjo klostytis visiškai kitaip, negu jie vylėsi. 


* Dardanelų sąsiauris. (Aut. past.) 

Bajazitas, apie kurį nebuvo jokios žinios ir kurio taria- 
mas neveiklumas tiktai klaidino riterius, iš tikrųjų visą vasarą 
telkė savo armiją; ją sudarė įvairių šalių kariai, o į jo dosnius 
siūlymus atsiliepė net vyrai iš toliausių Persijos vietų. Vos tik- 
tai kaip reikiant sustiprėjusi Bajazito armija leidosi į žygį, slap- 
tais keliais perėjo Dardanelų sąsiaurį, šiek tiek laiko praleido 
Adrianopolyje, ko! buvo atlikta armijos apžiūra, paskui patrau- 
kė toliau ir sustojo tiktai per keletą mylių nuo krikščionių ap- 
supto miesto. Čia jis bekui Urnusui, vienam savo narsiausių ir 
ištikimiausių karių, paliepė išžvalgyti apylinkes ir pasikalbėti, 
jeigu bus įmanoma, su beku Doganu, Nikopolio valdytoju, bet 
šis, pasiųstas žvalgu, grįžo nieko nepešęs, nes, jo žodžiais ta- 
riant, didžiulė krikščionių armija saugo užtvėrusi visus kelius, 
kuriais būtų galima prasmukti užmegzti ryšio su apsuptaisiais. 
Bajazitas niekinamai nusišypsojo; kai tik užėjo naktis, jis įsakė 
atvesti jam eikliausią žirgą, sėdo raitas ant jo ir lengvai ir tyliai 
tarytum vėjelis nušuoliavo per miegančią krikščionių stovyklą, 
užlėkė ant kalvos viršūnės prie Nikopolio ir iš ten griausmingu 
balsu sušuko: 

— Bekai Doganai! 

"Tasai, likimo valia tuo metu buvęs ant tvirtovės pylimo, 
pažino balsą, kuris jį šaukė, ir atsiliepė. Tuomet sultonas turkų 
kalba jį pasiteiravo, kokia miesto padėtis, ar užtenkamai turi 
maisto ir šaudmenų. Doganas, palinkėjęs sultonui ilgo gyveni- 
mo ir daug laimės, atsakė: 

— Iš Mahometo malonės miesto sienos ir vartai tvirti ir 
gerai saugomi. Kariai, kaip regi šventos tavo akys, budi dieną 
ir naktį, o maisto ir šaudmenų miestas turi ganėtinai. 

Šitaip išgavęs viską, ką norėjo sužinoti, Bajazitas nusilei- 
do nuo kalvos, nes siras de Eli, naktinio patrulio vadas, išgir- 
dęs šaukiantį balsą, davė pavojaus ženklą ir pats nuskubėjo 
prie kalvos. Netikėtai prieš jo akis tarytum iškilo kažkokia pa- 
mėklė, raita ant arklio, ir lengvai kaip vėjas nulėkė tolyn, veik 
nesiekdama žemės. Siras de Eli su savo būriu leidosi jos vytis, 
bet, nors ir garsėjo kaip vienas geriausių raitelių, nepavijo ne 
tik bėglio, bet ir dulkių kamuolio, kuris ritosi iš po sultono 

žirgo kanopų. Bajazitas per kokią valandą nušuoliavo aštuo- 
nias mylias ir, įpuolęs į patį savo armijos vidurį, taip garsiai 
sušuko, kad pabudo vyrai ir sužvingo arkliai; jis norėjo iki ryto 
kaip įmanoma arčiau prieiti prie krikščionių armijos ir tuojau 
pat leidosi į žygį, o kai išaušo diena, įsakė pradėti mūšį. Būda- 
mas labai prityręs ir gerai žinodamas, kokie narsūs kryžinin- 
kai, jis išleido priekin aštuonis tūkstančius turkų, o įkandin už 
kokios mylios žygiavo likusi armija, išrikiuota V raidės pavida- 
lu — Bajazitas jojo to pleišto viduryje, abiem sparnams įsakęs 
apsupti priešą, kai tiktai avangardas tariamai leisis bėgti atgal, 
palikdamas tuščią lauką kautynėms, kaip buvo šiuo įsakymu 
numatyta; armijos avangardą ir abu sparnus sudarė apie šim- 
tas aštuoniasdešimt tūkstančių karių. 

"Tuo metu krikščionių kariai smagiai sau uliojo, visai ne- 
nujausdami, kad prie jų artinasi armija, gausi kaip smiltys, šluo- 
janti viską kaip samumas. Stovykla virto tikru miestu, kuria- 
me, rodės, tarpo visi gyvenimo malonumai. Paprastų riterių 
palapinės buvo iš auksu atausto audeklo; visi vaikėsi naujau- 
sių Prancūzijos madų, kai ką sugalvodavo ir patys, tačiau sto- 
kodami vaizduotės ištraukdavo senienas. Balanakilpės užrai- 
tą taip padidino, kad į ją sunkiai lindo koja; kai kas sugalvojo 
balnakilpę prisegti prie kelio aukso grandine. Toks nesaikin- 
gumas ir prabanga labai stebino svetimšalius, kurie negalėjo 
suprasti, kaip šie ponai, tapę kryžininkais vardan tikėjimo, pa- 
tys duoda dingstį netikėliams juos niekinti; kaip šie riteriai, 
tokie narsūs mūšyje, galėjo pavirsti tokiais lengvapėdžiais tai- 
kos metu; ir kaip tie patys žmonės gali nešioti ir lengvus dra- 
bužius, ir sunkius šarvus sykiu. 

Stojo rugsėjo dvidešimt aštuntoji, arkangelo Mykolo šven- 
tės išvakarių diena; dešimtą valandą ryto visi prancūzų didikai 
susirinko kviestinių pietų Nevero grafo palapinėje. Gausiai bu- 
vo išgerta Vengrijos ir Archipelago? vynų; linksmas ir tarškus 
jaunimas kūrė auksinius ateities planus. Tiktai mesiras Žakas 
de Eli buvo liūdnas ir niūrus, o kiti iš jo tylumo tiktai šaipėsi; 


* Senovinis Egėjo jūros pavadinimas. (Vert. past.) 

kurį laiką jis netildė jaunų pašaipūnų, bet štai pagaliau, pakė- 
lęs tamsų nuo Rytų saulės veidą, tarė: 

— Ponai, juokitės ir linksminkitės — tai puiku. Bet jūs 
miegojote tuo metu, kai aš budėjau, ir nematėte nei girdėjote 
to, ką mačiau ir girdėjau aš. Šią naktį, eidamas stovykloje sar- 
gybą, aš pamačiau dangaus stebuklą, išgirdau žmogaus balsą 
ir apimtas baimės pagalvojau, kad dangus ir žemė mums ne- 
žada nieko gero. 

Riteriai pratrūko juoktis, tyčiotis iš Amorato-Barakeno, 
kai kurie netgi tikino esą tikri, jog šitas netikėlis šuo neišdrįs 
užpulti krikščionių riterių. 

— Karalius Bazaakas* — netikėlis, tai tiesa, — atsakė 
siras de Eli, — bet tai vienas nuoširdžiausiai atsidavusių savo 
klaidingam tikėjimui žmonių. Jis taip uoliai laikosi savo netik- 
ro pranašo priesakų, kaip menkai mes teklausome tikrojo Die- 
vo įsakymų. Jo narsumu nesuabejos niekas, kas matė jį kaip aš 
mūšyje. Jūs jo šaukiatės garsiai rėkdami. Jis ateis, būkite tikri, 
jeigu dar neatėjo. 

— Mesire Žakai, — tarė Nevero grafas stodamasis, viena 
ranka atsirėmęs į maršalo Busiko petį lyg iš prielankumo, lyg 
iš baimės parkristi, — jūs nebejaunas, ir tai jūsų nelaimė. Jūs 
nesate linksmas, o tai jau yda, bet jūs norite priversti ir mus 
liūdėti — tai nusikaltimas. Ir vis dėlto jūs daug patyręs ir be 
galo narsus riteris: pasakykitė mums, ką matėte ir ką girdėjo- 
te. Aš esu kryžiaus Žygio vadas, taigi pateikite man savo pra- 
nešimą. — Paskui, paėmęs taurę ir pasigręžęs į vyno pilstyto- 
jus, paprašė: — Įpilkite mums Kipro vyno. Jeigu tai paskutinis 
vynas, tebus geras. — Pakėlęs taurę, paskelbė: — Ponai, di- 
džiai Dievo šlovei ir į karaliaus Karolio sveikatą! 

Visi atsistojo, išlenkė taures ir vėl susėdo. Tiktai vienas 
mesiras Žakas de Eli liko bestovįs. 

— Mes klausom, — tarė Nevero grafas, alkūnėmis atsi- 
rėmęs į stalą ir uždėjęs smakrą ant kietai sugniaužtų kumščių. 


* Šiuo vardu “Kronikose" minimas Bajazitas. (Aut. past.) 

— Ponai, kaip jau jums sakiau, aš ėjau nakties sargybą ir 
staiga danguje, rytuose, išgirdau kažkokius balsus, bet tai ne- 
buvo žmonių balsai. Atsisukęs į tą pusę, pamačiau, ir visas ma- 
no būrys pamatė, didelę žvaigždę, puolamą penkių mažų 
žvaigždelių. Šauksmai ir sklido iš to dangaus krašto, kur vyko 
ši keista kova, 0 nešė juos į mūsų ausis nuostabus vėjelis, kuris, 
pasiekęs stovyklos ribas, rodės, išnykdavo, lyg jam nebūtų rei- 
kėję prasiskverbti toliau, nes Dievas, pasiuntęs per jį grėsmin- 
gą ženklą, skyrė jį tiktai mums. Pro didžiulę žvaigždę vis slinko 
ir slinko šešėliai, sakytum, ginkluoti vyrai, šešėliai visą laiką 
tankėjo, kol pagaliau visai išnyko, kartu užgesindami ir dvi iš 
penkių mažųjų žvaigždžių — jos priešių; tada likusios trys 
žvaigždės susijungė sudarydamos trikampį, ir šis simbolinis švie- 
sulys spindėjo iki pat ryto. Mes vaikštinėjome vis dar apstul- 
binti šio stebuklo, bergždžiai mėgindami jį įminti, ir staiga jau 
dauboje tarp kalno ir miesto sienų išgirdome balsą, tačiau tai 
jau buvo žmogaus balsas, kuris sklido nuo kalvos per mūsų 
galvas ir tilo mieste. Tučtuojau jam atsakė kitas balsas nuo tvir- 
tovės pylimo. Kurį laiką juodu kalbėjosi, o mes, įsmeigę akis į 
kalvą, stengėmės įžiūrėti tamsoje žmogų, mūsų stovykloje kal- 
bantį svetima kalba. Galiausiai pamatėme, kaip šešėlis nelygi- 
nant debesis nuslinko palei kalvą. Žengėme jo link ir per kelis 
žingsnius nuo savęs įžvelgėme realų, tikrų tikriausi4 Žmogų. 
Mūsų kariai, pamatę jį baltais apdarais, palaikė šmėkla, apsi- 
gaubusia drobule, bet aš pažinau arabų raitelį, susisupusį į ap- 
siaustą, ir šokau jo vytis. Jūs visi, ponai, pažįstate mano žirgą 
"Tadmorą. Jis arabų veislės ir neprilygsta tik Al Boralko veislės 
arkliams. Taigi keliais šuoliais nepažįstamojo arklys paliko "Iad- 
morą taip toli, kaip Tadmoras paliktų jūsiškius. Kadangi tokių 
arklių turi tiktai sultonas Bazaakas, aš sakau, kad šis raitelis — 
vienas iš jo generolų, kuriam jis paskolino puikų ristūną, o vei- 
kiausiai, ponai, tai buvo Mirties angelas, Antikristas, tai buvo 
pats Bazaakas. 

Siras Žakas atsisėdo, ir tada ilgam įsitvyrojo tyla: jis kal- 
bėjo su tokiu įsitikinimu, kad palenkė visų širdis. Daugumos 
jaunų riterių lūpose dar švietė šypsena, tačiau prityrę kariai — 

konetablis, siras de Kusi, maršalas Busiko ir mesiras Žanas 
Vienietis kartu su mesiru Žaku de Eli, kaip buvo matyti iš su- 
rauktų antakių, spėjo, kad armijai gresia didelė nelaimė. 

Tą pat akimirką palapinės užuolaidos prasiskyrė, ir pa- 
siuntinys, visas išpiltas prakaito i? apdulkėjęs, sušuko nuo 
slenksčio: 

— Greičiau, ponai, ruoškitės ir ginkluokitės, kad nebū- 
tumėte užklupti iš netyčių, nes prie jūsų artinasi aštuonių ar 
dešimties tūkstančių turkų armija — pėstininkai ir raiteliai. 

Pasiuntinys tuojau pat dingo — nuskubėjo pranešti šios 
žinios kitiems vadams. 

Sužinoję šią naujieną, visi riteriai sukilo, ir, kol jie sutrikę 
žvelgė vienas į kitą, Nevero grafas, pribėgęs prie palapinės du- 
rų, sušuko taip garsiai, kad visi išgirstų: 

— Prie ginklų, ponai! Prie ginklų! Priešas arti! 

Netrukus jo šūksnio aidas nusirito per visą stovyklą. 

Pažai nuskubėjo balnoti arklių, riteriai šaukėsi savo gin- 
klanešius, ir visi, dar apkvaitę nuo linksmybių, bėgo prie gin- 
klų. Kai jauniesiems riteriams nesisekė įkišti kojų į balnaki!- 
pes dėl užraitų, Nevero grafas parodė pavyzdį nukirsdamas 
špaga įmantrią savo balnakilpės puošmeną. Beregint šie žmo- 
nės aksomo drabužiais jau buvo susikaustę geležiniais šarvais. 
Kiekvienas šoko ant savo kovos žirgo, po savo vėliavėle. Buvo 
išskleista ir suplevėsavo vėjyje vėliava su Dievo Motinos at- 
vaizdu, ir Nevero grafas įteikė ją mesirui Žanui Vieniečiui, 
Prancūzijos admirolui. 

Staiga visi pamatė, kad į juos visu greičiu lekia kažkoks 
riteris, laikantis vėliavėlę su sidabriniu herbu ir ten įspaustu 
juodu kryžiumi; sustojęs priešais vėliavą su Dievo Motinos at- 
vaizdu, apie kurią jau buvo susirinkusi kone visa Prancūzijos 
diduomenė, jis garsiai sušuko: 

— Aš, Anri d'Eslenas Lemalis, Vengrijos karaliaus mar- 
šalas, esu atsiųstas pas jus jo didenybės. Jo didenybė įspėja jus 
apie pavojų ir pataria nepradėti mūšio, kol negausite naujų 
žinių. Jis baiminasi, kad mūsų pasiuntiniai blogai įžiūrėjo ir 
kad priešo armija daug gausesnė, negu jums buvo pranešta. 

Jo didenybė pasiuntė raitelius, kurie prasigaus prie armijos 
arčiau negu jūsiškiai. Taigi, ponai, padarykite, kaip jums sa- 
kiau, toks karaliaus ir jo tarybos įsakymas. O dabar aš grįžtu 
atgal, negaliu ilgiau čia pasilikti. 

Tai pasakęs, jis dingo taip pat greitai, kaip ir atsirado. 

Tuomet Nevero grafas senjoro de Kusi paklausė, ką rei- 
kėtų, jo galva, dabar daryti. 

— Reikia paklausyti Vengrijos karaliaus patarimo, — at- 
sakė siras Angeranas, — man jis atrodo protingas. 

Tačiau grafas d'E, tuo momentu priėjęs prie Nevero gra- 
fo, labai įsižeidė, kad šis pirmiau paklausė siro de Kusi, o ne jo 
nuomonės. 

— "Taip, tikrai taip, pone, — tarė jis, — tiktai Vengrijos 
karalius nori nusiskinti šlovės žiedus. Mes būtume buvę pir- 
mieji, o dabar bus jis. Tegu kas nori jo klauso, bet aš tai jau ne. 

Ir, išsitraukęs iš lelijom puoštų konetablio makštų špagą, 
jis sušuko riteriui, nešančiam jo vėliavą: 

— Vėliavą pirmyn! Dievo ir švento Jurgio vardu — pir- 
myn! Tai tikro riterio šūkis! 

Siras de Kusi, pamatęs, kaip pakrypo reikalai, pasisuko į 
mesirą Žaną Vienietį, laikantį rankoje garbingiausią vėliavą 
su Dievo Motinos atvaizdu. 

— Ką dabar daryti? — paklausė jis. — Jūs matote, kas 
čia dedasi. 

— O ką čia padarysi, — nusišaipė siras de La Tremujis, — 
tegu senieji riteriai traukia iš paskos, o jaunuosius leiskite į 
priekį!.. 

— Mesire de La Tremuji, — ramiai atkirto senjoras de 
Kusi, — mes tuojau žygyje pamatysime, kas armijos priekyje, 
kas gale. Tik pasistenkite, kad jūsų arklio galva neatitrūktų nuo 
manojo uodegos. Tačiau tai aš sakau ne jums, o kreipiuosi į 
mesirą Žaną Vienietį, — aš jį dar kartą klausiu, ką ketina da- 
ryti. 

— Dabar, mielasis Angeranai, — atsakė mesiras Žanas 
Vienietis, — proto balsas negali būti išgirstas, dabar laimi pa- 
šėlusi narsa. Taip, be abejo, mums reikėtų palaukti Vengrijos 

karaliaus ar bent jau trijų šimtų mūsų karių, kuriuos šį rytą aš 
pasiunčiau pašaro. Bet, jei grafas d'E nori žygiuoti kautis su 
priešu, mes turėsime jį pasekti ir kautis iš paskutiniųjų. Beje, 
žiūrėkite, žiūrėkite, trauktis jau per vėlu! 

Ir iš tikrųjų kairėje ir dešinėje pakilo dulkių debesis, ku- 
riame tarpais žybsėjo šarvai, tarytum būtų blykčiojęs žaibas. 
Du Bajazito armijos sparnai, pralaužę krikščionių užkardą, 
traukėsi atgal, kad paskui galėtų juos sutriuškinti apsuptus. 
"Tada jau visi tie, kurie turėjo nors kokią kautynių patirtį, aiš- 
kiai suprato, kad šiandieną jie pralaimėjo. Tačiau mesiras Ža- 
nas Vienietis, nė nebandęs trauktis, pirmas sušuko: “Pirmyn! 
— ir pavarė arklį šuoliais. Tučtuojau visi kiti riteriai, pakartoję 
šūkį, leidosi įkandin vėliavos su Dievo Motinos atvaizdu, ir keis- 
tas tat buvo reginys: septyni šimtai karių puolė šimtą aštuo- 
niasdešimt tūkstančių. 

Jie lėkė visu greičiu, atstatę ietis, tačiau turkų avangardas 
staiga atšlijo atgal, palikdamas smailių įstrižai susmaigytų mie- 
tų užkardą, į kurią krūtinėmis trenkėsi riterių Žirgai. Tokį užtva- 
rą turbūt užtverė pėstininkai, bet visa ši armija jau priklausė 
Vengrijos karaliui. Keletas raitelių nušoko nuo arklių žemėn ir, 
noIS į juos krito strėlių kruša, bandė iečių smūgiais sugriauti 
šią tvorą. Veikiai buvo išdaužta spraga, pro kurią galėjo pralįs- 
ti šalia vienas kito dvidešimt vyrų. Tai buvo daugiau, negu rei- 
kia. Visa kryžininkų armija bloškėsi pro šią gana plačią angą iT 
atakavo priešą negalvodami, ar ta anga bus pakankamai plati 
trauktis. Jie prasiveržė kiaurai pro turkų pėstininkų armiją, pas- 
kui staiga pasisuko atgal, trypdami pasitaikančius po jų arklių 
kanopomis. Bet netikėtai dešinėje ir kairėje garsiai suskambo 
trimitai ir cimbolai. Prie jų artinosi du turkų armijos sparnai. 
"Tuo laiku ėmė pulti kokie aštuoni tūkstančiai raitelių, kurie, 
Bajazito galva, turėjo atsidurti avangarde. Pamatę šią auksu 
spindinčią rinktinę kariuomenę, krikščionys pamanė, jog tarp 
jų Žygiuoja pats imperatorius, ir išsirikiavę mūšiui puolė ją su 
tokiu pat įkarščiu kaip ir pėstininkus. Raiteliai taip pat neat- 
laikė prancūzų spaudimo ir, nors daug gausesni, leidosi bėgti į 
visas šalis, sakytum, avių banda, užpulta gaujos vilkų. 

Prancūzai, juos vydamiesi, atsidūrė prieš pagrindines Ba- 
jazito pajėgas, kur buvo pats imperatorius, ir čia gavo stiprų 
atkirtį. Tačiau mūsų riteriai, tvirtai saugomi puikių šarvų, įsi- 
brovė į šią tirštą masę, kaip geležinis pleištas įlenda į ąžuolo 
medieną, bet, kaip ir pleištas, jie kaipmat buvo suspausti ir 
suveržti iš abiejų pusių. Tada visi aiškiai suprato padarę klai- 
dą, kad nelaukė Vengrijos karaliaus ir jo šešiasdešimties tūks- 
tančių vyrų, — mat krikščionių armija tebuvo menka kruopelė 
tarp šitokios gausybės netikėlių, kurie, rodės, tik ir norėjo su- 
gniaužti ir uždusinti šią saujelę žmonių, taip narsiai pradėju- 
sių mūšį. 

Konetablis, padaręs tokią klaidą, dabar norėjo ją ištaisy- 
ti, tačiau tam negana buvo narsos. Apsuptas iš visų pusių, jis 
drąsiai žiūrėjo priešui į akis. Sulaužęs konetablio ietį, paskui ir 
špagą, galop jis atsisegė nuo balnakrėslio vieną iš savo didžių- 
jų kalavijų su dviguba rankena, — šiandieną mums atrodo, lyg 
tuos ginklus būtų nusikaldinusi kokia milžinų gentis, — ir pla- 
čiai užsimodamas pašėlo kapoti visus aplinkui, ir šie, kliudyti 
baisių ašmenų, krito negyvi. Maršalas de Busiko taip pat šoko 
į pačią priešų tirštymę, ir čia tarytum pjovėjas lauke skynėsi 
kelią nelabai tesirūpindamas, ar tas kelias neužsidarys įkan- 
din, ir palikdamas kairėje ir dešinėje šiurpią tuštumą. Siras de 
Kusi puolė tarp netikėlių, apsiginklavusių vėzdais, kuriais šie 
daužė jį, kaip medkirčiai kirviu kerta ąžuolą, bet sirą de Kusi 
saugojo šarvai — gavęs nelabai skaudų smūgį, jis taip kirsdavo 
atgal, kad palikdavo mirtiną žaizdą. Abu sirai de La Tremujai 
jojo šalia kits kito, ir sūnus atkirtinėjo smūgius, krintančius 
ant tėvo, o tėvas gynė sūnų nuo priešo kirčių; sūnaus Žirgas 
griuvo negyvas, ir, kol šis bandė ištraukti kojas iš balnakilpių, 
tevas jį dengė savo skydu, paskui, sukdamasis apie jį kaip įnir- 
tusi liūtė apie savo liūtuką, jis kapojo rankas visiems, kurie tik 
bandė jį sučiupti, o sūnus, pagaliau ištraukęs iš balnakilpių ko- 
jas, ėmė badyti arklius špagos galu, o kai su jais kartu virsdavo 
raiteliai, tėvas pribaigdavo juos, nespėjus atsikelti. Mesiras 
Žakas de Eli, nujojęs visą kruvino mūšio kelią, atsidūrė kita- 
pus priešo sparno. Tenai jis galėjo patikėti savo gyvybę eikliam 

Tadmorui ir pabėgti už Dunojaus, palikdamas toli priešą, bet, 
kai pakėlęs galvą pamatė tarp netikėlių negausius savo ben- 
drus, atsistojusius balnakilpėse ir iškilusius virš priešų lyg re- 
tos rugių varpos kviečių lauke, jis puolė atgal į mūšį ir, vikriai 
darbuodamasis špaga, netrukus atsidūrė šalia Nevero grafo, 
kurio arklys buvo užmuštas, tačiau grafas ir tarp kritusių prie- 
šų krūvų puikiai vykdė armijos vado pareigą. Netikėtai jis pa- 
matė šalia savęs de Eli arklį ir, užuot paprašęs pagalbos, sušu- 
ko: 

— Mesire de Eli, kaip Prancūzijos vėliava? Tikiuosi, ji 
tebeplevėsuoja oriai? 

— Taip, tebeplevėsuoja vėjyje oriai, — atsakė Žakas, — 
ir jūs pats tuoj ją pamatysite. 

Jis nušoko nuo Tadmoro žemėn ir pasiūlė grafui savo ar- 
klį. Šis atsisakinėjo jį imti, bet siras de Eli jam pasakė: 

— Jūsų prakilnybe, esate mūsų vadas! Jeigu jūs mirsite, 
armija žuvusi. Armijos vardu aš jus prašau: sėskite ant mano 
žirgo. 

Galiausiai Nevero grafas nusileido, ir iš tikrųjų vos tiktai 
įsispyręs į balnakilpes jis pamatė mesirą Žaną Vienietį — tas 
kovėsi taip pašėlusiai, kaip tik leidžia žmogaus jėgos. Nevero 
grafas ir siras de Eli nuskubėjo jam į pagalbą ir rado jį vos su 
kokia dešimčia riterių, sulaužytais šarvais, su krauju srūvan- 
čiomis giliomis žaizdomis. Jau penktą kartą jis pakeitė arklį. Ir 
penktą kartą jau buvo palaikytas žuvusiu nusvirus vėliavai. 
Penktą kartą jis pakilo, padedamas riterių, ir kiekvienąkart gar- 
sūs šūksmai pasitikdavo vėl suplevėsuojančią vėliavą. 

— Jūsų prakilnybe, — tarė jis, pamatęs Nevero grafą, — 
išmušė mūsų paskutinė valanda. Mums lemta mirti, bet geriau 
mirti kančiose negu gyventi be tikėjimo. Ieišgelbsti jus Die- 
vas, su mumis šventas Jonas ir Dievo Motina — pirmyn! 

Sulig tais žodžiais jis vėl puolė į netikėlių vidurį ir krito 
šeštą kartą, dabar jau amžinai. 

Taip buvo pralaimėtos kautynės, taip žuvo prancūzų rite- 
riai. O vengrai leidosi į kojas net nepradėję mūšio, tačiau bai- 
lumas jų neišgelbėjo. Turkai, geriau ginkluoti už vengrus, juos 


154 


pasivijo ir surengė žiaurias skerdynes. Iš šešiasdešimties tūks- 
tančių vyrų, kuriems vadovavo karalius, gyvi liko tik septyni, 
tarp jų ir pats karalius. Kartu su Rodo valdovu Filiberu Naja- 
ku jis laimingai nusigavo į Venecijos laivą, kurio kapitonu bu- 
vo Tomas Munigas ir kuriuo Filiberas Najakas pasiekė Rodą, 
o Zigmantas — Dalmatiją. 

Mūšis truko tris valandas. Trijų valandų prireikė, kad šim- 
tas aštuoniasdešimt tūkstančių vyrų sumuštų septynis šimtus 
vyrų. Kai mūšis pasibaigė, Bajazitas apžiūrėjo krikščionių sto- 
vyklą ir išsirinko sau Vengrijos karaliaus palapinę, kur dar te- 
bestovėjo visi aukso ir sidabro indai po ką tik buvusių kara- 
liaus vaišių, o kitas palapines paliko savo vadams ir kariams. 
Paskui, nusirengęs kovinius drabužius, kad atsigautų kūnas, 
nes jis kovėsi ne blogiau kaip paprastas karys, Bajazitas atsisė- 
do sukryžiavęs kojas ant kilimo priešais duris ir susikvietė čia 
savo generolus ir bičiulius pasikalbėti apie laimėtą pergalę. Ga- 
vę kvietimą, jie tuoj pat prisistatė, ir Bajazitas, patenkintas pra- 
ėjusia diena, juokėsi ir pokštavo su jais, žadėdamas artimiau- 
siu metu užkariauti Vengriją, o paskui ir visas kitas krikščionių 
karalystes bei kraštus. Mat jis troško, kaip pats prisipažino, 
viešpatauti kaip jo protėvis Aleksandras Makedonietis, kuris 
dvylika metų valdė pasaulį; Bajazito svečiai linksėjo galvas jam 
pritardami ir jį garbindami. Vėliau Bajazitas paskelbė tris įsa- 
kymus: pirma, tie, kurie sučiupo ką nors į nelaisvę, privalo ry- 
toj jam atvesti belaisvį; antra, jie turi surasti, apžiūrėdami vi- 
sus žuvusiuosius, ir suguldyti šalimais kaip per masines žudy- 
nes kilmingųjų ir galingųjų lavonus, nes jis ketina priešais juos 
pavakarieniauti; ir trečia, teisingai jį informuoti apie Vengri- 
jos karalių: ar jis išsigelbėjęs, ar žuvęs, ar paimtas nelaisvėn. 

Davęs šiuos įsakymus ir pailsėjęs, Bajazitas paliepė atvesti 
jam žvalų žirgą; jis panoro apžiūrėti mūšio lauką, nes, kaip jam 
buvo pranešta, mūšyje žiauriai nukentėję jo Žmonės, nors jis 
pats, beje, netikėjo, kad saujelė krikščionių galėjo išžudyti gau- 
sybę jo vyrų. Jis nujojo į mūšio lauką ir čia patyrė, kad tikro- 
ji tiesa nuo jo buvo nuslėpta: šalia vieno nukauto krikščionio 
gulėjo trisdešimt kritusių turkų. Užsirūstinęs jis garsiai pasakė: 

— Mūsų žmonės čia buvo Žiauriai sumušti. Krikščionys 
gynėsi kaip liūtai. Bet aš duodu žodį, gyvieji sumokės už žuvu- 
siuosius. 

Ir Bajazitas paragino arklį; ir juo toliau jis jojo, juo labiau 
stebėjosi tuo, ką čia paliko priešas. Jis prijojo tą vietą, kur me- 
siras de La Tremujis ir jo sūnus gulėjo sukritę vienas ant kito, 
o aplinkui juos kūpsojo krūvos negyvėlių. Pasekęs Žano Vie- 
niečio keliu, kairėje ir dešinėje jis išvydo tysančius lavonus. Pa- 
galiau Bajazitas prijojo vietą, kur žuvo tas narsus riteris, — jis 
gulėjo ant vėliavos su Dievo Motinos atvaizdu, o jo sustirę pirš- 
tai taip buvo suspaudę vėliavos kotą, jog teko juos nukirsti kir- 
viu, kad galėtų išplėšti vėliavą. 

Dvi valandas sugaišo Bajazitas šiam paskutiniam vizitui, 
paskui grįžo į savo būstą ir visą naktį keikė krikščionis: pergalė 
prieš juos atsiėjo nepalyginamai brangiau negu kiti pralaimė- 
jimai. Rytą, vos praskleidęs savo palapinės uždangą, jis pama- 
tė priešais duris laukiančius savo armijos vadus, kurie norėjo : 
sužinoti, koks likimas laukia belaisvių; mat pasklido gandas, 
kad visiems jiems bus nukirsta galva, nors ir prašytų pasigailė- 
jimo ar reikštų padėką. Tačiau Bajazitas sumetė, kokią naudą 
galėtų ištraukti iš kilmingų ponų; jis susikvietė savo vertėjus ir 
paklausė, kurie iš likusių mūšyje gyvų — patys turtingiausi ir 
kilmingiausi; šie atsakė, kad šeši iš jų apsiskelbė esą kilmin- 
giausi riteriai: pirmiausia tai Nevero grafas, mesiras Jonas Bur- 
gundas, kariuomenės vadas, antras — mesiras Filipas d' Ar- 
tua, grafas d'E; trečias — siras Angeranas de Kusi; ketvirtas — 
grafas de La Maršas; penktas — mesiras Anri de Baras ir šeš- 
tas — mesiras Gi de La Tremujis. Bajazitas įsigeidė juos pa- 
matyti, ir jie buvo atvesti. Jie savo tikėjimu ir savo garbe prisie- 
kė, kad sako tiesą, kas esą, ir kad tai jų tikrieji vardai. Išgirdęs 
tokį atsaką, Bajazitas mostelėjo Nevero grafui prieiti prie jo. 

— Jeigu tu esi tas, kaip sakai, — tarė jam per savo vertė- 
ją, — tai yra Jonas Burgundas, aš dovanoju tau gyvybę, bet ne 
dėl tavo vardo ar kad išsipirktum, o todėl, kad vienas nekro- 
mantas man išpranašavo, jog tu vienas praliesi krikščionių krau- 
jo daugiau negu visi turkai kartu. 

— Bazaakai, — atsakė jam Nevero grafas, — aš tave mel- 
džiu nedaryti man šitos malonės, nes mano pareiga — sulauk- 
ti tokios pat lemties kaip ir tie, kuriuos aš čia prieš tave atve- 
džiau. Jeigu tu uždėsi jiems išpirką, aš irgi užsimokėsiu už sa- 
vo gyvybę. Jeigu tu juos pasmerksi mirčiai, mirsiu Kartu su jais. 

— Aš pasielgsiu, kaip man patinka, o ne kaip nori tu, — 
atsakė imperatorius ir paliepė nuvesti jį kartu su kitais belais- 
viais į palapinę, atstojančią kalėjimą. 

Taip jau atsitiko, kad imperatoriui svarstant, ar tie ponai 
pasisakė tikruosius savo vardus, buvo įvestas riteris, tarnavęs 
jo brolio Amurato armijoje ir šiek tiek mokantis turkiškai. Tai 
buvo siras de Eli. Bajazitas prisiminė kadaise jį matęs ir dabar 
paklausė, ar jis gerai pažįsta riterius iš belaisvių palapinės. Si- 
ras de Eli atsakė, kad, nors kaip mažai jie reikštų Prancūzijos 
riterių luomui, jis galėtų sultonui pasakyti, kas jie. Tada Baja- 
zitas liepė nuvesti jį pas riterius, tačiau uždraudė jiems persi- 
tarti žodžiais bijodamas, kad nebūtų kokio sąmokslo ir apga- 
vystės. Siras de Eli, vos pamatęs juos, pažino. Riteris tučtuo- 
jau pasigręžė į Bajazitą ir, šiam paprašius išvardyti matytus 
belaisvius, atsakė, jog tai Nevero grafas, mesiras Filipas d' Ar- 
tua, mesiras Angeranas de Kusi, grafas de La Maršas, mesiras 
Anri de Baras ir mesiras Gi de La Tremujis — tai yra patys 
kilmingiausi ir turtingiausi Prancūzijos senjorai, o kai kurie 
net karaliaus giminės. 

— Na gerai, — tarė imperatorius, — jų gyvybės išgelbė- 
tos. Tegul jie stoja vienoje mano palapinės pusėje, o likusie- 
ji — kitoje. 

Bajazito įsakymas kaipmat buvo įvykdytas. Šeši belaisviai 
buvo sustatyti imperatoriaus dešinėje. Po valandėlės jie pa- 
matė, kaip vedami trys šimtai jų bendražygių: nuogi iki juos- 
tos, belaisviai kaip ir jie, bet jau pasmerkti mirčiai: Vienas po 
kito jie buvo vedami prie Bajazito, šis juos nerūpestingai, bet 
smalsiai apžiūrėdavo, paskui duodavo ženklą nuvesti. "Tas, ku- 
rį jis pasiųsdavo, praeidavo tarp dviejų kitatikių kareivių gre- 
tų, laukiančių jo su apnuogintomis špagomis, ir beregint bū- 

davo sukapojamas į gabalus Nevero grafo ir penkių jo ben- 
dražygių akivaizdoje. 

Taip atsitiko, kad tarp pasmerktųjų pasirodė esąs marša- 
las de Busiko; jis kaip kiti buvo privestas prie Bajazito, šis pa- 
siuntė jį myriop, bet staiga Busiko pamatė Jonas Burgundas; 
jis, palikęs savo bendražygius, žengė prie imperatoriaus, atsi- 
klaupė ant žemės ir ėmė gestais maldauti Bajazitą pasigailėti 
maršalo, sakydamas, kad jis yra Prancūzijos karaliaus svainis 
ir galėtų sumokėti didelę išpirką. Bajazitas linktelėjo galvą su- 
tikdamas. Busiko ir Jonas Burgundas puolė vienas kitam į glė- 
bį, o Bajazitas davė ženklą tęsti žudynes — šitai truko tris va- 
landas. 

Kai krito paskutinis krikščionis, kai visi išmirė su tuo pa- 
čiu šūksniu lūpose: “Viešpatie Jėzau Kristau, pasigailėk mū- 
sų!* — Bajazitui pamago, kad žinia apie jo pergalę pasiektų 
Prancūzijos karalių, ir jis paliepė atvesti Nevero grafą, sirą de 
Eli ir dar du senjorus, kurie buvo likę gyvi ir sveiki, ir Nevero 
grafą paklausė, kurį iš šių trijų riterių pasirinktų, jei tektų at- 
gabenti išpirką už jį ir jo bendrus. Nevero grafas nurodė sirą 
de Eli, ir tą pačią akimirką kiti du riteriai krito negyvi. 

Tuomet Jonas Burgundas ir penki senjorai įteikė laiškus 
mesirui Žakui de Eli: Nevero grafas parašė Burgundijos kuni- 
gaikščiui su kunigaikštiene, siras de Kusi — savo Žmonai, o 
kiti parašė laiškus savo tėvams ar iždininkams. Paskui, kai šitai 
buvo baigta, Bajazitas pats nurodė pasiuntiniui kelią, liepda- 
mas joti per Milaną ir pranešti apie turkų pergalę Milano ku- 
nigaikščiui, ir dar privertė jį prisiekti savo tikėjimu, kad įvyk- 
dęs užduotį tikrai grįš atgal pas jį. 

Mesiras Žakas de Eli leidosi kelionėn dar tą patį vakarą. 

Aplenkime jį kelyje į Prancūziją ir pažvelkime, kokias po- 
zicijas užėmė įvairios partijos, kai mes iš ten išvykome. 

Niekas nežinojo tikrosios priežasties, dėl ko karaliui vėl 
pasimaišė protas. Odetė visąlaik stengėsi būti šešėlyje. Jos įta- 
ka karaliui pasireiškė tik tuo, kad ji darė gera jai įmanomais 
būdais, o pati taip slėpė savo gyvenimą nuo pašalinių akių, kaip 
kitos favoritės paprastai trokšta maudytis šlovės spinduliuose. 

Ji išėjo tyliai, ir niekas, be Karolio, nepastebėjo, kad nuo kara- 
lystės dangaus nukrito viena skaisčiausių žvaigždžių. 

O Orleano kunigaikščio romanas su karaliene tebesitęsė, 
tačiau meilė jo širdy jau per silpnai degė, kad galėtų užgesinti 
garbėtrošką kaip tada, kai karalius buvo išprotėjęs pirmąjį kar- 
tą. Galbūt iš išskaičiavimo, o gal pakurstytas širdies atminties, 
jis, pasinaudodamas karaliaus proto aptemimu, išsirūpino, kad 
būtų paleisti laisvėn mesiras Žanas Lemersjė ir senjoras de La 
Rivjeras; jo primygtinių prašymų dėka siras de Montegiu vėl 
buvo pakviestas vadovauti karaliaus finansams: Burbono ku- 
nigaikštis, jį išaukštinęs, nuolatos liaupsino jo dorybes ir slėpė 
ydas; Beri kunigaikštis, su kuriuo susitarti visada padėdavo pi- 
nigai, gavo iš savo sūnėno nemažą sumą ir už tai jam prižadėjo 
savo paramą, jeigu turės progą jį pagarsinti. Taryba, gerai nu- 
teikta malonių kunigaikščio manierų, sužavėta jo proto ir iš- 
kalbos, leido jam savo pačios prieglobsty suformuoti partiją, 
kuri stojo prieš Burgundijos kunigaikščio valdžią. 

Nesutarimai tarp princų vis aštrėjo, ir kiekvienas leido 
visas savo lėšas, kad tik įmanytų sužlugdyti priešą. Karolis, nu- 
silpęs ir kūnu, ir dvasia, iš abiejų šonų traukiamas už karališ- 
kojo apsiausto, nebeturėjo jėgų parodyti savo valdžią ir pada- 
ryti galą rietenoms. Bet netikėtai, kada kiekvienas iš nesantar- 
vės tikėjosi laimėti, šiurpi naujiena pasklido po Prancūziją ir 
bendras sielvartas visus suvienijo. 

"Trys šimtai riterių ir ginklanešių, kaip jau sakėme, išsiųsti 
ieškoti pašaro, kai klostėsi aprašyti įvykiai, išsibarstė kas sau ir 
greitai jodami pasiekė šalies sieną, ir kiekvienas tuo keliu, ku- 
ris jam atrodė trumpesnis, nusigavo pagaliau į Valakiją. Ia- 
čiau ten juos užgriuvo tiek nelaimių ir negandų, kad daugelis 
neištvėrę pasimirė. Valakai jau žinojo apie mūšio baigtį ir, ne- 
bijodami vargšų bėglių, leido jiems įjoti į savo miestus tarytum 
prielankūs ir svetingi, bet kitą dieną pagrobė iš jų ginklus ir 
arklius; tie, kurie kelionei gaudavo duonos ir pinigų, buvo la- 
bailaimingi, tačiau tokią malonę suteikdavo tiktai kilmingiems 
ponams; 0 tarnai ir ginklanešiai iš neturtingų namų buvo iš- 
rengiami nuogai ir mušami be jokio pasigailėjimo. Daug jie 

prisikentėjo, kol perėjo Valakiją ir Vengriją kaulydami duo- 
nos kąsnio, vargais negalais įsiprašydami nakvynėn arklidėse 
tr užsiklodami tik skarmalais, kuriais pasidalydavo su jais pas- 
kutiniai varguoliai. Šitaip jie pasiekė Vieną, kur geri žmonės 
juos priglaudė, davė drabužių ir šiek tiek pinigų tolesnei kelio- 
nei. Netrukus jie įžengė į Bohemijos Žemę ir šioje šalyje susi- 
laukė tegu ir nedidelės, bet labai reikalingos pagalbos; tai jiems 
buvo didelė laimė. Jeigu vokiečiai būtų pasirodę tokie pat Žiau- 
rūs kaip valakai ir vengrai, visi nelaimėliai būtų išmirę badu 
nuo nepriteklių ir jų lavonai nukloję šalikeles. Kelyje į Pran- 
cūziją jie pasakojo liūdnas naujienas ir taip pamažu pasiekė 
sieną, o kai kurie — ir patį Paryžių. 

Tačiau Paryžiuje niekas nenorėjo nė girdėti to, ką jie sa- 
kė, mat pernelyg liūdni buvo jų pasakojimai, kad taip staiga 
jais kas patikėtų; negana to, kai kurie manė, jog tie vyrai — 
vargšai nuotykių ieškotojai, laukiantys publikos gailestingumo, 
ir visur plačia burna jau buvo kalbama, kad tuos begėdžius 
plepūnus reikia pakarti ar paskandinti. Bet, nepaisant jokių 
grasinimų, kas dieną parsiradę nauji bėgliai patvirtindavo pir- 
mųjų pasakojimus, ir taip šios žinios, sklindančios per Žmo- 
nes, galiausiai pasiekė diduomenės ausis. Karalius, priveiktas 
ligos, išgirdo apie tai kalbant Šv. Pauliaus rūmuose, ir nauji 
debesys dar labiau apniaukė ir taip jau niūrų jo veidą. Buvo 
įsakyta šiuos gandus nutildyti, nes tikrų Žinių nebuvo, 0 pir- 
mąjį riterį, grįžusį iš kryžiaus Žygio, nuvesti pas karalių. 

Ir štai Kalėdų naktį, kai karalienė ir Orleano kunigaikš- 
tis, Burbono, Beri ir Burgundijos kunigaikščiai, grafas de Sen 
Polis, visas pulkas aukštuomenės damų ir ponų, apsupę kara- 
lių rūmuose, kartu su juo šventė Kalėdas, buvo pranešta, jog 
atvyko raiteliai tiesiai iš Nikopolio ir atnešė tikslių Žinių apie 
Nevero kunigaikštį ir visą armiją. Raitelis, visas dulkinas ir su 
batais, tuoj pat buvo atvestas tiesiai į prašmatnių Žmonių sam- 
būrį; tai buvo mesiras Žakas de Eli. Jis įteikė karaliui ir Bur- 
gundijos kunigaikščiui laiškus, kurie jam buvo įduoti, ir papa- 
sakojo tuos dalykus, apie kuriuos mes jau kalbėjome. 


160 


AIII 


Galima įsivaizduoti, koks skausmas aptemdė kilmingųjų 
sambūrį po tokio pasakojimo; tarp susirinkusiųjų nebuvo žmo- 
gaus, kurio artimas nebūtų žuvęs ar paimtas į nelaisvę: vienas 
neteko brolio, kitas — sūnaus, trečia — vyro; Prancūzijos ka- 
ralius neteko savo puikios ir turtingos riterijos. 

Bet jau tuo pat metu, raudodami mirusiųjų, jie ėmė gal- 
voti, kaip išvaduoti iš nelaisvės gyvuosius. Norėjo pasiųsti Ba- 
jazitui dovaną ir palenkti jį deryboms; iš visų šaltinių stengėsi 
sužinoti, kas galėtų imperatoriui pradžiuginti širdį. Nugirdo, 
kad jis be galo mėgsta medžioklę su paukščiu ir kad jo draugas 
senjoras Galeasas Milanietis kasmet jam siunčia baltų sakalų. 
Tada jie gavo dvylika gražių, gerai išdresiruotų medžioklinių 
sakalų, už kuriuos užmokėjo auksu kaip už labai retą rūšį. Pas- 
kui siras de Eli, kuris buvo pastebėjęs, kad Bajazitas mėgsta 
kilimus, patarė pridėti prie pirmosios dovanos keletą kilimų 
su išaustomis žmonių figūromis — tokie kilimai gerai audžia- 
mi tik Arase. Burgundijos kunigaikštis pats nuvyko į tą miestą 
ir nupirko puikų kilimą, kuriame buvo pavaizduota visa didžio- 
jo karaliaus Aleksandro Makedoniečio istorija, o Bajazitas save 
laikė Aleksandro Makedoniečio palikuoniu; dar buvo pridėti 
keli aukso dirbiniai, daryti geriausių meistrų, Reimso drobės, 
Briuselio raudonojo audeklo, tuzinas didelių kurtų ir dešimt 
dailių arklių, apklotų aksomo gūniomis, spindinčių auksu ir 
dramblio kaulu. 

Baigęs savo misiją, senjoras de Eli atsisveikino su kara- 
lium ir Burgundijos kunigaikščiu, ketindamas ištesėti duotą 
žodį ir vėl atsiduoti į Bajazito rankas. Kunigaikštis Pilypas pa- 
prašė senjorą de Eli patį nugabenti dovanas Bajazitui, tikėda- 
masis, jog imperatorius su dideliu džiaugsmu priims jas iš ran- 
kų žmogaus, kurį pats pasirinko savo pasiuntiniu, tačiau nar- 
susis riteris atsakė nežinąs, kokį likimą jam skirs nugalėtojas, 
galimas daiktas, į Prancūziją jis niekada nebegrįšiąs, ir todėl 

kartu su juo buvo pasiųsti, kad parneštų žinias iš pasiuntiny- 
bės, siras de Verži, Burgundijos grafystės valdytojas, siras de 
Šatomoranas, kadaise taip sėkmingai sudaręs paliaubas su An- 
glija, ir siras de Leringenas, Flandrijos grafystės valdytojas. Po- 
nia de Kusi savo ruožtu pas vyrą ir du savo brolius pasiuntė 
riterį Roberą Desną iš Kambrezi, lydimą penkių tarnų ir gin- 
klanešių. Šie antrieji pasiuntiniai turėjo keliauti per Milaną ir, 
ponios Valentinos patarimu, paimti iš kunigaikščio Galeaso 
laiškus imperatoriui Bajazitui; atsidėkodamas už tą paslaugą, 
Prancūzijos karalius leido šiam senjorui papuošti savo herbą 
lelijomis. 

Kai pasiuntiniai iškeliavo, Burgundijos kunigaikštis su ku- 
nigaikštiene ėmėsi rinkti pinigus belaisviams išpirkti; galiau- 
siai jie iš Paryžiaus nuvyko į Dižoną nustatyti mokesčių, ku- 
riais norėjo apdėti savo valdinius. Orleano kunigaikščiui atite- 
ko visa valdžia. Pasinaudodamas aplinkybėmis, jis greitai ir ap- 
sukriai ją taip sutvirtino, kad karalius jam visiškai patikėjo ka- 
ralystės valdymą ir suteikė teisę pakeisti jį patį, kai nebegalės 
valdyti. 

O tuo metu Anglijoje kilo revoliucija, kuri galėjo turėti 
didelę įtaką Prancūzijos likimui. 

Derbio grafas, atvykęs per karalienės Izabelės įžengimo 
Paryžiun iškilmes, kaip sužinojome šios istorijos pradžioje, pa- 
sirungti jėga su Orleano kunigaikščiu, buvo Lankasterio kuni- 
gaikščio sūnus, gana įtakingas Anglijoje. Jo tėvas pasimirė, bet 
karalius Ričardas iš baimės, kad dėl turtingo palikimo grafas 
neigytų naujų šalininkų, atsisakė tą grafui teisėtai priklausantį 
palikimą išduoti. Derbio grafas vėl buvo Prancūzijoje, bet šį 
kartą jau nebe kaip karaliaus pasiuntinys, o kaip tremtinys. 
Nedidelis jo kivirčas su Notingemo grafu karaliui buvo pakan- 
kama dingstis pašalinti iš Anglijos žmogų, kurį ėmė laikyti sa- 
vo varžovu. 

Neteisingas karaliaus poelgis su Derbio grafu padarė tie- 
siog priešingą poveikį, negu tikėjosi karalius Ričardas. Visa 
diduomenė ir dvasininkija stojo tremtinio pusėn. Liaudis, sle- 
giama mokesčių, alinama kareivių plėšikavimo, — kareiviams 

nebuvo mokama, ir jie gyveno vagiliaudami iš kaimiečių ir už- 
puldinėdami prekeivius, — murmėjo dėl neįprastos žeminan- 
čios padėties ir, rodės, tik ir laukė progos, kada galėtų prisidė- 
ti prie diduomenės ir stoti prieš karalių. Derbio grafas, viltin- 
gai žvelgdamas į Angliją, taip pat laukė patogaus momento. Ir 
staiga tai atsitiko: Ričardas išvyko žygin į Airiją, o grafas tuo 
metu gavo laišką, kuriame buvo rašoma, kad jeigu jam pakaks 
narsos rizikuoti savo galva stojus prieš karalystę, tai atėjo me- 
tas perplaukti sąsiaurį. Derbio grafas, nė kiek nesudvejojęs, 
tučtuojau atsisveikino su savo pusbroliu Bretanės kunigaikš- 
čiu, kuris jį buvo priglaudęs, išplaukė iš Havro ir po dviejų die- 
nų ir dviejų naktų išlipo Ravenspūre, Jorkšyre, tarp Halio ir 
Brentono. 

Jo kelias į Londoną buvo ištisas triumfas, — toks neken- 
čiamas buvo senasis Karalius. Miestiečiai atverdavo vartus ir 
atsiklaupę atiduodavo jam raktus, menestreliai jį lydėjo liaup- 
sindami savo dainose, moterys ant kelio jam barstė gėles. Visa 
tai sužinojęs, Ričardas kartu su armija grįžo į Angliją ir apsi- 
stojo prie sostinės sienų, tačiau, kariams atsisakius kautis už jį, 
karalius buvo priverstas pasiduoti nelaisvėn. Jis buvo nuvestas 
į didijį Londono bokštą. Buvo sudaryta byla, abeji rūmai nu- 
vertė karalių, Derbio grafas apsiskelbė karalium Henriku IV 
ir gavo skeptrą ir karūną iš rankų to, iš kurio pats atėmė val- 
džią. 

Šią naujieną į Prancūziją parvežė ponia de Kusi, karalie- 
nės Izabelės dvaro dama: vargšelė, iš meilės patyrusi tik nusi- 
vylimą, o iš valdžios — vien tik nelaimes, dabar grįžo į Prancū- 
ziją našlė, nors vyras dar buvo gyvas, bet jau pasmerktas my- 
riop. Visi gerai suprato, kad Prancūzijos karūnai mestas iššū- 
kis neturi likti be atsako, bet karalystė negalėjo kelti karo, nes 
jai stigo tiek vyrų, tiek pinigų. Orleano kunigaikštis labai susi- 
krimto dėl tokio bejėgiškumo, o grafo įžūlumas jį taip įsiuti- 
no, kad pasiuntė Anglijos karaliui savo vardu kvietimą į dvi- 
kovą per savo heroldą Orleaną ir savo armijos vadą Šampanį, 
siūlydamas jam kautis žūtbūtinai ir pačiam pasirinkti vietą ir 
ginklą. Henrikas IV kautis atsisakė. 

O savo šalį Orleano kunigaikštis taip valdė, jog, pasak 
griežtojo istoriko Juvenalio, jį patį reikėjo valdyti; kad ir jis 
pats, ir karalienė būtų visko pertekę, prasimanydavo vis naujų 
mokesčių, ir taip dažnai, kad Žmonės dar nebūdavo spėję susi- 
mokėti paskutiniųjų. Galiausiai, išsunkęs visus syvus iš paprastų 
žmonelių, kunigaikštis uždėjo mokestį dvasininkijai, bet, kad 
neatrodytų tai prievarta, paskelbė kaip paskolą. Dvasininkai 
suskilo į dvi stovyklas: vieni nesutiko mokėti, ir tik jėga pavyko 
atimti ketvirtį jų derliaus iš kluonų ir svirnų, o kiti, atvirkščiai, 
uoliai įtaikavo Orleano kunigaikščiui ir atskirdavo nuo Bažny- 
čios visus, kurie neklausė įsakymo. Regentas anaiptol neapsi- 
džiaugė tokiu skandalu, ir dvasininkijos susiskaldymas paaki- 
no jį paskelbti bendrą mokesčių sumą, šįkart diduomenei, dva- 
sininkijai ir liaudžiai. Šis aktas esą buvo pasirašytas dalyvau- 
jant ir su tuo sutinkant Burgundijos, Burbono ir Beri kuni- 
gaikščiams, bet tai buvo netiesa. Du pastarieji pareiškė neturį 
nieko bendro su šiais mokesčiais. O Burgundijos kunigaikštis, 
susirūpinęs savo sūnaus išpirka ir patyręs, jog Nevero grafas 
grįžta į Paryžių, nusprendė pats keliauti tenai ir pareikšti sū- 
nėnui protestą dėl melo. 

Sužinojęs, kad Burgundijos kunigaikštis išvyko, Orleanie- 
tis suprato, jog, taip susiklosčius aplinkybėms geruoju jam ne- 
sibaigs. Jis skubiai karaliaus vardu paskelbė naują įsakymą ir 
atšaukė ankstesnįjį, nes to esą reikalavo karalienė Izabelė ir jis 
pats, taigi paskutinysis mokestis nebuvo padidintas. Tačiau tai 
nesustabdė kunigaikščio Pilypo. Priešininko atsitraukimas jam 
pasirodė kaip silpnumo prisipažinimas, ir jis nusprendė tuo 
pasinaudoti. Vos tiktai atvykęs į Paryžių, jis pasimatė su Beri ir 
Burbonė kunigaikščiais, kurių vardai buvo suteršti kaip ir jo, 
ir, atsargiai papriekaištavę karaliui, jie pasiekė, kad būtų su- 
kviesta taryba, nuspręsianti, katram iš dviejų princų atiteks ša- 
lies valdžia, o kad svarstantiesiems būtų laisvos rankos, kuni- 
gaikštis Pilypas atsisakė dalyvauti asamblėjoje, bet su sąlyga, 
kad ir sūnėnas čia neitų. Orleanietis sutiko, nors ir spėjo, kad 
sprendimas jam nebus palankus: apskritai jam buvo priskiria- 

mos visos šaunaus ir narsaus riterio savybės, tačiau dauguma 
nematė, kad iš jo galėtų būti valstybės vyras. Šit kodėl jis paju- 
to veikiau apmaudą, o ne nusivylimą, kai sužinojo, jog Bur- 
gundijos kunigaikštis gavo viršų, o jam patarta į valdžios rei- 
kalus nesikišti. 

Abu varžovai dabar susidūrė akis į akį ir dar su didesne 
nuoskauda širdyje, bet iki šiol tų nuoskaudų tiek jau buvo pa- 
tirta, kad nebebuvo svarbu, viena daugiau ar mažiau. Orleano 
kunigaikštis po šios nesėkmės paguodą tarytum rado nuolat ir 
atvirai meilindamasis Nevero grafienei, kunigaikščio marčiai. 
Šitaip jis keršijo už pralaimėjimą. Mes tuoj pamatysime, kaip 
atkeršijo pats Nevero grafas. 

Kaip jau rašėme, su Bajazitu buvo sutarta dėl penkių be- 
laisvių išpirkos — jų tebuvo penki. Siras de Kusi mirė nelais- 
vėje, be galo nuliūdindamas bičiulius. Imperatorius grąžino 
laisvę mesirui Žakui de Eli, keldamas į padanges jo narsą ir 
sąžiningumą. Ir štai tą dieną, kai imperatorius leido riteriams 
išvykti, jie atėjo su juo atsisveikinti. Nevero grafas savo bičiu- 
lių ir savo vardu padėkojo imperatoriui už deramą elgesį su 
jais. Bajazitas mostelėjo jam prieiti artyn, o kai šis norėjo pri- 
klaupti, imperatorius sulaikė jį už rankos ir turkiškai pasakė, o 
vertėjas išvertė į lotynų kalbą šiuos žodžius: 

— Jonai, aš žinau, kad tu savo šalyje esi didžiai gerbia- 
mas žmogus, tavo tėvas buvo kilmingas, o protėviai turėjo ka- 
rališko kraujo. Tu jaunas, ir, galimas daiktas, kai grįši į savo 
šalį, tave smerks, iš tavęs šaipysis dėl to, kuo baigėsi tavo pir- 
masis žygis, kai buvai įšventintas į riterius, — o tu, vildamasis 
atgauti gerą vardą, surink galybę žmonių naujam, pasak jūsų, 
kryžiaus žygiui. Jeigu aš tavęs bijočiau, priversčiau tave, kaip 
ir tavo draugus, prisiekti savo tikėjimu ir savo garbe neiti su 
ginklu prieš mane. Tačiau man tai anaiptol nerūpi, keliauk sau 
į savo Vakarų šalį ir elkis, kaip išmanai. Gali vėl surinkti prieš 
mane didžiulę armiją, ir visada tu rasi mane apsiginklavusį ir 
pasirengusį naujam mūšiui. Sakau tai ne tik tau, bet ir visiems 
tiems, kuriems tau atrodys reikalinga tai pranešti. Aš tiesiog 
apsigimęs kautis mūšiuose ir laimėti pergales. 

Šitai taręs, — o kas šiuos žodžius girdėjo, prisimins visą 
amžių, — Bajazitas atidavė belaisvius Metelino ir Abidoso sen- 
jorams, kuriems buvo patikėtos derybos ir kurie šią užduotį 
atliko kuo puikiausiai. Imperatoriaus žmonės nulydėjo juos 
iki galerų ir nepaliko tol, kol buvo pakeltas inkaras. Laivai iš- 
plaukė link Metelino, kurį pasiekė be didesnių nutikimų. 

Tenai riterių buvo nekantriai laukiama. Nuostabias vai- 
šes jiems ištaisė gubernatoriaus žmona, Konstantinopolio im- 
peratorienės rūmų dama, kuri apie Prancūziją buvo daug pri- 
„ siklausiusi ir dabar buvo pamaloninta gavusi priimti šiuos kil- 
mingus žmones. Ji paliepė paruošti pačius prašmatniausius sa- 
vo rūmų kambarius, ir tenai jie vietoj savo sudėvėtų, išbluku- 
sių drabužių rado naujus graikiško stiliaus, iš geriausių Azijos 
audeklų pasiūtus apdarus. Nespėjus jiems nė persirengti, bu- 
vo pranešta apie mesiro Žako de Brakmono, Rodo maršalo, 
apsilankymą. Jis turėjo palydėti riterius į Rodo salą, kur jų mie- 
lai ir nekantriai laukė didysis prioras. Jie atsisveikino su Meteli- 
no šeimininkais, taip maloniai juos priėmusiais, ir išplaukė jū- 
ra į salą. Po kelių dienų pasiekė krantą, kur jų jau laukė Žy- 
miausieji Rodo senjorai, trokšdami atiduoti pagarbą prancūzų 
riteriams; patys salos šeimininkai buvo be galo pamaldūs ir ka- 
ringi, ant jų drabužių buvo išsiūtas baltas kryžius Kristaus kan- 
čios atminimui, ir jie palaikė kiekvieną išpuolį prieš netikėlius. 

Didysis prioras ir po jo patys kilmingieji riteriai pasidali- 
jo garbe priimdami Nevero grafą ir jo bendražygius; jie pasiū- 
lė svečiams pinigų, kurių šiems labai reikėjo, ir Jonas Neverie- 
tis paėmė sau ir bičiuliams trisdešimt tūkstančių frankų kaip 
savo skolą didžiajam priorui, nors trečdalis ar daugiau šios su- 
mos buvo išdalyta bendražygiams. 

Tuo metu, kai jie Šv. Jono mieste laukė galeros iš Veneci- 
jos, kuri turėjo juos paimti, netikėtai susirgo ir iškeliavo į aną 
pasaulį senjoras mesiras Gi de La Tremujis. Rodės, mirtis lai- 
kė įsitvėrusi į šiuos Žmones, jau stovinčius prie kapo duobės, į 
kurią lengviau įkristi negu iš ten išsikapstyti; neseniai jie palai- 
dojo sirą de Kusi, o štai dabar mesiras de La Iremujis užmer- 
kė akis ir niekada jų nebeatmerks. Riteriams atrodė, kad virš 

jų kybo tarytum koks prakeikimas, ir galbūt nė vienam iš jų 
nebus lemta pamatyti savo gimtosios žemės; nuliūdę atliko sa- 
vo paskutinę pareigą, palaidojo bičiulį Rodo Šv. Jono bažny- 
čioje, — dabar jie liko tik keturiese, — ir sulipo į laivus, at- 
plaukusius iš Venecijos į uostą jiems atiduodant paskutinę pa- 
garbą savo bendražygiui. 

Išplaukiant kapitonui buvo prisakyta kelyje užsukti į kiek- 
vieną salą, kad keleiviai mažiau pavargtų ir kad grafas galėtų 
aplankyti visas žemes, esančias tarp Venecijos ir Rodo. Štai 
kodėl keliauninkai išlipo krantan Modone, Kortu, Lenkadėje 
ir Kefalonijoje, — čia jie paviešėjo keletą dienų, nes šios salos 
moterys jiems pasirodė tokios gražios, kad palaikė jas nimifo- 
mis ir fėjomis, ir Nevero grafas su savo bendrais padovanojo 
savo kerėtojoms didelę dalį aukso, kurį buvo pasiskolinę iš ge- 
rojo Rodo prioro visai kitam reikalui. 

Vargais negalais atplėšti nuo fėjų, pagaliau jie ryžosi pa- 
likti salą, nes dar reikėjo pamatyti nemažai šalių, iki pasieks 
Veneciją. Jie vėl sulipo į savo laivus ir, tarpais vėjo, tarpais ir- 
klų genami, atplaukė į Ragūzą, o paskui į Zarą ir Parencą, per- 
sėdo į lengvesnius laivus, kad galėtų pasiekti Veneciją, nes prie 
jos jūra tokia negili, jog didelės galeros negali praplaukti. 

Venecijoje Nevero grafo jau laukė jo Žmonės, atsiųsti ku- 
nigaikščio ir kunigaikštienės jo pasitikti. Netrukus atvyko sirai 
d'Ožjė ir de Eli kartu su visu savo namų geru — įkandin jų 
važiavo furgonai, prikrauti aukso ir sidabro indų, prašmatnių 
drabužių ir visokiausių baltinių. Jonas Burgundas leidosi ke- 
lionėn su visa savo rango senjorui derama didybe ir į Prancū- 
ziją įžengė veikiau kaip nugalėtojas, o ne kaip nugalėtasis. 

Po kurio laiko jam grįžus savo Halės pilyje, eidamas sep- 
tyniasdešimt trečiuosius metus, pasimirė Pilypas Narsusis, ir 
šiam mirus regentu tapo Orleano kunigaikštis. 

O Nevero grafas tapo Burgundijos kunigaikščiu. 

Po vienuolikos mėnesių mirė kunigaikštienė, o Burgun- 
dijos kunigaikštis Jonas iškilo į Flandrijos ir Artua grafus, Sa- 
leno senjorus, Mecheleno, Alsto ir Talamando palatinus, tai 
yra tapo vienu pačių galingiausių krikščionių valdovų. 

AIV 

Per šį įvykį išryškėjo nesantarvė tarp dviejų šeimų. Iki šiol 
nesutarimus tarp princų tarytum gaubė politinis šydas, nes rei- 
kėjo gerbti kunigaikščio Pilypo amžių ir laikytis atsargumo, kaip 
tai darė savo laiku pats kunigaikštis Pilypas, tačiau dabar tas 
šydas išnyko. Ir štai pakėlė galvas ir apsinuogino visos nuos- 
kaudos ir garbėtroškos, neapykanta ir įžeista meilė bei savi- 
meilė, tiesiog gyvos ir kraujuojančios žaizdos, ir susigrūmė žūt- 
būtinai lyg įnirtę galiūnai. Ateitis visiems dingojosi grėsmin- 
gai juoda, net oras buvo pritvinkęs kažkokio siaubo, ir atrodė, 
kad tuoj tuoj prapliups audra ir pasipils kraujo lietus. 

"Tačiau nei vienas, nei kitas princas dar nerodė atvirai sa- 
vo neapykantos. Burgundijos kunigaikštis savo valdose liko dėl 
tos pagarbos, kurią jam rodė klusnūs jo miestai; pasinėręs į 
savo rūpesčius, jis tiktai retkarčiais mesdavo į Paryžių keršto 
troškulio kupiną žvilgsnį. 

Orleano kunigaikštis, nerūpestingas kaip visada, nelabai 
domėjosi, ką daro Burgundijos kunigaikštis; jo ir Izabelės meilė 
staiga vėl suliepsnojo, o atliekamu laiku jis mėgavosi išmintin- 
gais disputais su teisės daktarais ir kitais juristais; be to, dar 
suko galvą, kaip vėl padidinti mokesčius. Tik šitaip jis kišosi į 
krašto valdymą. 

Tuo tarpu reikalai karalystėje vis blogėjo. Paliaubos su 
Anglija buvo nieko vertos, ir, nors atviro Karo valstybės ne- 
skelbė, vis dėlto paskiri išpuoliai, pritariami abiejų vyriausy- 
bių, krauju užliedavo čia Anglijos pakrantę, čia kurią nors Pran- 
cūzijos provinciją. Per pustrečio šimto bajorų iš Normandijos, 
vadovaujamų sirų de Martelio, de La Rošo Gijono ir d'Akvi- 
lio, neatsiklausę nei karaliaus, nei Orleano kunigaikščio, nu- 
plaukė į Portlendo salą ir ją nusiaubė, tačiau gyventojai, atsi- 
tokėję nuo pirmojo išgąsčio ir matydami, kad priešininkų ne- 
gausu, užpuolė juos: vienus nukovė, o kitus paėmė nelaisvėn. 

Bretonai taip pat puolė anglus, tik šįkart gavę karaliaus 
tarybos sutikimą, bet puolimas irgi nepasisekė; žygiui vadova- 

vo siras Gijomas Diušatelis ir La Žajo bei Šatobriano senjo- 
rai; Gijomas Diušatelis buvo nukautas. 

Tuomet jo brolis Tangi su keturiais šimtais bajorų išlipo 
netoli Darmuto ir perėjo apylinkes viską padegdami ir užlie- 
dami krauju. Už Gijomą buvo atkeršyta krūva lavonų ir di- 
džiuliu gaisru. 

"Tačiau greitai turėjo įsiplieksti tikrasis, plataus masto ka- 
ras. Jaunas tremtinys anglas paprašė prieglobsčio Prancūzijos 
karaliaus rūmuose. Jis buvo vardu Ovenas Glendoras, kilęs iš 
senovinės galų giminės, sūnus Ivano Galo, kuris buvo susisais- 
tęs ginklo brolystės saitais su prancūzų riteriais ir žuvo tar- 
naudamas karaliui Karoliui. Jaunasis anglas prašė jį apginti 
nuo Henriko Lankasterio, ir šis senos prancūzų neapykantos 
Anglijai balsas taip garsiai nuaidėjo per visą karalystę, kad vi- 
sur buvo išgirstas. Buvo nuspręsta apginkluoti galingą laivyną 
Bresto uoste ir tos aštuonių tūkstančių armijos vadu paskirti 
jaunąjį grafą de La Maršą, kurį matėme kaunantis Nikopolyje 
su Jonu Burgundu. 

Anglai, sužinoję apie tokius pasiruošimus, nutarė pada- 
ryti jiems galą pirmiau, nei prancūzai spės pasirengti. Jie ne- 
delsdami išsilaipino netoli Gerando, vildamiesi užimti šį mies- 
tą netikėtu puolimu. Tačiau Klisonas buvo budrus. Nors ir pra- 
radęs konetablio špagą, rankoje jis stipriai laikė savąją. Išgir- 
dęs jo pavojaus šauksmą, tučtuojau atskubėjo Tangi Diušate- 
lis su penkiais šimtais iečių. Bomono grafas, puolėjų vadas, 
buvo nukautas kirviu, ir likę gyvi anglai, nepaimti nelaisvėn, 
buvo priversti kuo skubiau nešdintis. 

Tuo tarpu laivynas jau buvo pakėlęs bures. Visi riteriai 
buvo susirinkę. Laukė tik žygio vado. Tuščiai laukė penkis mė- 
nesius. Grafas de La Maršas per puotas, kortas ir žaidimus 
kauliukais visai pamiršo, kad turi užsivilkti kovos šarvus. 

Šis nepradėtas žygis labai brangiai atsiėjo valstybei, ir Or- 
leano kunigaikščiui tai buvo proga vėl padidinti mokesčius vi- 
soje karalystėje. 

Šį sykį Burgundijos kunigaikštis, kuris anaiptol nesnau- 
dė, kaip manė daugelis, davė įsakymą savo valdiniams nemo- 
kėti mokesčių. 

Orleano kunigaikštis, neturėdamas jokių teisių bausti Bur- 
gundijos kunigaikščio valdose, atkeršijo jam ištekindamas pa- 
nelę d'Arkur, karaliaus pusseserę, už Gelderno kunigaikščio, 
kuris buvo mirtinas Burgundijos kunigaikščio priešas. Smūgis 
pataikė į pačią skaudžiausią vietą: vestuvių dieną į menę, kur 
vyko puota, įėjo šauklys ir visų svečių akivaizdoje Burgundijos 
grafo Antuano vardu iškvietė Gelderno kunigaikštį į dvikovą; 
Burgundijos grafas Antuanas turėjo paveldėti Limburgo ku- 
nigaikštystę. Gelderno kunigaikštis atsistojo, nusivilko sutuok- 
tuvių apdarą, padavė jį šaukliui, šitaip išreikšdamas pagarbą, 
ir priėmė kvietimą. 

"Taigi ir čia įsižiebė karas. Virš visų tų žemės negandų ėmė 
rodytis pranašiški ženklai. Vieną dieną, kai karalienė važinė- 
josi karieta, o kunigaikštis jodinėjo Sen Žermeno miške, neti- 
kėtai prapliupo audra; karalienė atidarė karietos dureles ir pri- 
globė savo mylimąjį; vos tik jis atsidūrė karietoje, trenkė Žai- 
bas ir užmušė arklį, nuo kurio kunigaikštis ką tiktai buvo nu- 
šokęs. Trenksmo išgąsdinti arkliai su karieta šoko prie Senos, 
bet, jiems atsidūrus prie pat vandens, staiga trūko viržiai, lyg 
per Dievo stebuklą, ir arkliai vieni puolė į upę, tarytum piktos 
dvasios pavaryti. 

Dievoti žmonės čia įžvelgė Apvaizdos įspėjimą; jų pakurs- 
tytas, Orleano kunigaikščio nuodėmklausys įtaigiai ir tiesiai 
pasmerkė jį už palaidą ir nedievobaimingą gyvenimą. Kuni- 
gaikštis sutiko esąs didelis nusidėjėlis, prižadėjo pasitaisyti ir, 
įrodydamas, jog iš tiesų ketina persimainyti, visur apsiskelbė, 
jog netrukus susimokės visas skolas. Jis paskyrė kreditoriams 
dieną, kada juos priims savo rūmuose. 

Šv. Dionyzo vienuolyno vienuolio liudijimu, skirtąją die- 
ną susirinko aštuoni šimtai žmonių ir įteikė kunigaikščiui pa- 
tikrintas ir sutvarkytas sąskaitas; bet po atsitikimo Sen Žer- 
meno miške jau buvo praėjusi visa savaitė, vėl švietė dangaus 
žydrynė, ir kartu su paskutiniu debesėliu nuplaukė ir paskuti- 
nė kunigaikščio sąžinės graužatis; užtat kasa buvo uždaryta. 
Kreditoriai klykė, kad niekur nesitrauks iš čia, kol neatgaus 
skolų; jiems buvo atsakyta, kad bet kokie susibūrimai drau- 

džiami ir kad, jeigu jie geruoju neišsinešdins iš rūmų, bus pasi- 
telkta policija ir juos išvaikys. 

Tuo metu Žmonės, perspėję Orleano kunigaikštį, nudro- 
žė pas karalių — jam kaip tik buvo prašviesėjęs protas. Kara- 
liui buvo tiesiai išklota, kiek aukso turi privatūs žmonės ir kiek 
valstybė, kur jis, slysdamas tarp kunigaikščio ir karalienės pirštų, 
smenga kaip į bedugnę. Karaliui buvo liepta išpūsti ausis, ir jis 
išgirdo Žmonių šauksmus. Buvo liepta atmerkti akis, ir jis išvy- 
do, kad skurdas jau pasiekęs ir jo rūmus. Jis sužinojo, kad de- 
dasi negirdėti dalykai; karalius pasikvietė savo vaikų guvernan- 
tę, ir ji prisipažino, kad jauniesiems princams dažnai trūksta 
pačių būtiniausių dalykų ir kad kartais ji nebežino, ką duoti 
jiems pavalgyti ir kuo aprengti. Jis pasikvietė Akvitanijos ku- 
nigaikštį, ir berniukas atėjo pusnuogis ir alkanas. Tada kara- 
lius sunkiai atsidūsėjo, paieškojo pinigų, norėdamas duoti gu- 
vernantei, bet jų neradęs atidavė jai parduoti auksinę taurę, iš 
kurios ką tik buvo gėręs. 

Vargšui ligotam karaliui ne tik prašviesėjo protas, bet ir 
kuriam laikui grįžo energija. Jis liepė sušaukti tarybą, nes rei- 
kėjo tuoj pat rasti būdą, kaip išgelbėti griūvančią valstybę; pas- 
kui, niekam netaręs nė žodžio, jis parašė laišką Burgundijos 
kunigaikščiui ir pakvietė jį į pasitarimą. Šiam to ir tereikėjo. 

Kitą dieną jis iškeliavo iš Araso, lydimas aštuonių šimtų 
vyrų, ir patraukė tiesiai į Paryžių. 

Atvykęs į Luvrą, jis gavo laiškus, kuriuose buvo praneša- 
ma, jog karalienė ir Orleano kunigaikštis, sužinoję apie jo ap- 
silankymą, paliko Paryžių ir išvažiavo į Meleną, o iš ten į Šar- 
trą, Bavarijos kunigaikščiui Liudvikui paliepę jiems į Šartrą 
atvežti Akvitanijos kunigaikštį, Vienos sosto įpėdinį. Nors šios 
naujienos ragino Burgundijos kunigaikštį skubėti, jis buvo toks 
pavargęs, kad sustojo numigti keletą valandų. Kitą dieną, vos 
prašvitus, jis leidosi į Paryžių, bet jau pavėlavo. Dofinas buvo 
išvykęs. 

Tada Burgundijos kunigaikštis, nenusėdęs nuo balno ir 
nepailsėjęs, pavarė žirgą šuoliais, įsakęs savo vyrams joti įkan- 
din. Jis perlėkė visą Paryžių nuo krašto ligi krašto, išjojo į 

Fontenblo kelią ir pasivijo dofiną tarp Vilžiuifo ir Korbejo, 
jaunąjį princą lydėjo jo dėdė Liudvikas Bavarietis, markizas 
de Pontas, Damarteno grafas, karaliaus rūmų vyriausiasis metr- 
dotelis Montegiu ir daug kitų senjorų; karietoje abipus princo 
sėdėjo jo sesuo Joana ir ponia de Preo, Burbono monsinjoro 
žmona. Burgundijos kunigaikštis prisiartino prie durelių, nu- 
silenkė dofinui ir paprašė jį grįžti Paryžiun, sakydamas, jog tu- 
rįs jam labai svarbių Žinių; tada kunigaikštis Liudvikas, pama- 
tęs, kad Akvitanijos kunigaikštis maldaujamas jau ketina grįž- 
ti kartu su Jonu Burgundu, priėjo prie šio ir pasakė: 

— Garbusis kunigaikšti, duokite ramybę mano sūnėnui, 
Akvitanijos valdovui, verčiau tegul jis keliauja pas savo moti- 
ną karalienę ir savo dėdę monsinjorą Orleanietį, juk jam ten 
vykti leido pats jo tėvas, jo didenybė karalius. 

Tai taręs, kunigaikštis Liudvikas sudraudė tuos, kurie no- 
rėjo apgręžti arklius, ir liepė vežėjui toliau važiuoti ta pačia 
kryptimi. Šiam besukant savo keliu Burgundijos kunigaikštis 
sugriebė arklius už pavadžių, apgręžė jų galvas Paryžiaus pu- 
sėn ir išsitraukęs špagą sušuko vadelėtojui: 

— Jei nori likti gyvas, važiuok atgal, ir greitai. 

Vežėjas, drebėdamas iš baimės, pavarė arklius šuoliais; 
kunigaikščio būrys apsupo kortežą, ir tuo metu, kai Akvitani- 
jos kunigaikštis, lydimas savo dėdės Liudviko Bavaro, neno- 
rinčio jo palikti, grįžo į sostinę, Baro kunigaikštis, Damarteno 
grafas ir markizas de Pontas pasiekė Korbejį ir papasakojo Or- 
leano kunigaikščiui ir karalienei apie viską, kas atsitiko. 

Iš šio įvykio galima buvo spręsti, kaip toli drįs siekti Bur- 
gundijos kunigaikštis. Tad karalienė su kunigaikščiu, nebaigę 
pietauti, pakilo iš užstalės ir, skubiai sulipę karieton, išvažiavo 
į Meleną. O Burgundijos kunigaikštį prie Paryžiaus vartų pa- 
sitiko Navaros valdovas, Beri kunigaikštis, Burbono kunigaikš- 
tis, grafas de La Maršas ir dar daug kitų senjorų; miestiečių 
minia, susirinkusi jo sutikti, sveikino šį drąsų Žingsnį ir džiūga- 
vo vėl matydama savo jaunąjį dofiną. Burgundijos kunigaikš- 
tis, jojantis kartu su abiem savo broliais šalia karietos durelių, 

liepė joti žingine, nes aplinkui buvo susitvenkusi didžiulė mi- 
nia, ir taip jie nusigavo iki Luvro pilies, kur buvo apgyvendin- 
tas dofinas. Burgundijos kunigaikštis liko su jaunuoju princu: 
reikėjo pasirūpinti tvirta ir patikima jo apsauga. Tai padaryti 
pasirodė labai lengva dėl to, kad jo ir brolio įsakymu vis plau- 
kė čia ginkluoti būriai iš visų valstybės kampelių; po keleto 
dienų jis jau turėjo kone šešis tūkstančius atsidavusių karių, 
kuriems vadovavo Klevo grafas ir Lježo vyskupas, pramintas 
Jonu Negailestinguoju. 

Orleano kunigaikštis taip pat tuščiai negaišo laiko; į visas 
savo kunigaikštystes ir grafystes jis išsiuntinėjo pasiuntinius su 
įsakymu savo karvedžiams sukelti ant kojų tiek žmonių, kiek 
tik bus įmanoma, ir kuo skubiau juos atvesti kunigaikščiui. Ne- 
trukus prie jo prisijungė siras de Arpedanas su vyrais iš Bulo- 
nės, Lotaringijos kunigaikštis su Šartro ir Drė gyventojais ir 
pagaliau Alansono grafas su Orleano riteriais ir paprastais vy- 
rais. 

Paryžiaus apylinkių vargšai žmonės smarkiai kentėjo nuo 
šių ginkluotų būrių. Abiejų šalių kariai siaubė ir plėšikavo vi- 
sur, kur tik atsidurdavo, dažniausiai Bri ir Il de Franse. Orlea- 
no kunigaikščio Žmonės vietoj vėliavos nešiojo šakotą lazdą, 
ant kurios buvo išvedžioti jo varžybų šūkio žodžiai: “Aš metu 
iššūkį", o Burgundijos kunigaikščio šalininkai savo ruožtu su- 
sibūrė apie kunigaikščio Jono vėliavą — kastuvą, ant kurio buvo 
atsako žodžiai: “Iššūkį priimu“". 

Dvi kariuomenės susidūrė akis į akį; ir, nors nei vienas, 
nei kitas kunigaikštis neskelbė atviro karo, visiems buvo aišku, 
kad tereikia menko kivirčo tarp dviejų karių, kad abi armijos 
susiremtų ir visoje Prancūzijoje kiltų pilietinis karas. 

Šitokia būklė truko tol, kol Orleano kunigaikštis nuspren- 
dė padaryti tam galą lemtingu žingsniu: įsakė savo armijai Žy- 
giuoti į Paryžių. Burgundijos kunigaikštis tuo metu buvo savo 
rūmuose Artua ir netikėtai gavo žinią, kad jo priešo armija, 
puikiai ginkluota, traukia į Paryžių. Kunigaikštis nedelsdamas 
apsiginklavo, šoko ant savo kovos žirgo ir nujojo į Anžu rū- 

mus, kur sutiko Sicilijos karalių, Beri ir Burbono kunigaikš- 
čius ir dar daug kitų princų bei senjorų iš karaliaus tarybos; 
kunigaikštis jiems garantavo, kad tikrai ne jis pradėjo priešiš- 
kus karo veiksmus, ir, stojęs vadovauti savo būriams, nuvedė 
juos į mūšį prie Montokono. 

Paryžiečiai, pamatę miesto gatvėmis šuoliais lekiant ku- 
nigaikštį su savo kariais, be galo susijaudino. Orleano kuni- 
gaikštis, nuolat reikalaudamas mokesčių, buvo užtraukęs savo 
vyriausybei godulio nešlovę, ir veikiai po miestą pasklido gan- 
das, kad jis sugrįžo į Paryžių jo nusiaubti. Tučtuojau sujudo 
visi miestiečiai ir nužygiavo prie miesto vartų; apsiginklavę stu- 
dentai išėjo į gatves; priemiesčiuose buvo sugriauta daug na- 
mų, jų akmenys buvo nešami į kelio vidurį ir statomos barika- 
dos, — taigi Visais būdais stengiamasi pagelbėti Burgundijos 
kunigaikščiui nugalėti Orleano kunigaikštį. 

"Tuo metu minia triūsiančiųjų pamatė Sicilijos karalių, Beri 
ir Burbono kunigaikščius: jie grįžo pas Orleano kunigaikštį pa- 
pasakoti jam, kaip žiūri į jį paryžiečiai, ir maldauti sergėtis, 
kad nebūtų pralietas kraujas. Kunigaikštis jiems atsakė esąs 
čia niekuo dėtas, o karo veiksmams pradžią davęs jo pusbrolis 
Jonas, pagrobdamas iš motinos jaunąjį Akvitanijos kunigaikš- 
ti; beje, jis mielai paklausytų išmintingo patarimo ir tai įrody- 
damas nutraukia žygį. Ir iš tiesų jis įkurdino savo žmones Kor- 
bejyje ir aplinkui Šarantono tiltą, nulydėjo karalienę į Vense- 
ną, O pats pasitraukė į savo Gražiąją pilį. 

Netrukus prasidėjo derybos, ir po savaitės buvo susitar- 
ta: abu kunigaikščiai atitraukia savo armijas ir savo pretenzi- 
jas pareiškia karaliaus tarybai — tegul ji sprendžia. Abu kuni- 
gaikščiai prisiekė tai padaryti uždėję rankas ant Evangelijos, ir 
armijų atitraukimu buvo pradėta vykdyti paliaubų susitari- 
mus. 

Kai tik iš Paryžiaus išėjo ginkluoti abiejų šalių kariai, ka- 
ralienė nusprendė grįžti sostinėn. Šis Izabelės parodytas pasi- 
tikėjimas Paryžiui buvo didelė šventė: karalienė vėl grįžo pas 
savuosius. Džiūgaujanti minia išėjo jos pasitikti. Karalienė va- 

žiavo pirmąja karieta, padovanota jai Orleano kunigaikščio, 
įkandin keliavo rūmų damos, iš paskos jojo sutaikyti kunigaikš- 
čiai, susiėmę už vienos rankos, o kitoje rankoje laikydami savo 
buvusio priešininko herbą. Nulydėję karalienę Izabelę į kara- 
liaus rūmus, abu kunigaikščiai nuėjo į Dievo Motinos katedrą, 
priėmė komuniją, tą pačią ostiją perlaužę per pusę, ir apsika- 
bino prie altoriaus. Burgundijos kunigaikštis, norėdamas dar 
tvirčiau įrodyti visišką santaiką ir pasitikėjimą, pasiprašė vieš- 
nagės tai nakčiai į Orleano kunigaikščio rūmus. Orleano kuni- 
gaikštis pasiūlė jam pusę savo guolio, Jonas Burgundas suti- 
ko. Žmonės, apgauti tariama santarve, džiūgaudami nulydėjo 
juos iki naujųjų Orleaniečio rūmų, kurie buvo už Šv. Pauliaus 
rūmų. 

Šiuodu vyrai, dar prieš gerą savaitę ėję vienas prieš kitą 
po savo vėliavomis ir su kovos drabužiais, įžengė į rūmus rem- 
damiesi į kits kito ranką kaip du seni bičiuliai, pasimatę po 
ilgo išsiskyrimo. 

Jie ten rado savo dėdes, Beri ir Burbono kunigaikščius, 
kurie negalėjo patikėti nei savo akimis, nei ausimis. Burgundi- 
jos kunigaikštis dar sykį juos patikino, jog iš tiesų nuoširdžiai 
susitaikė, o Orleanietis jiems pasakė, kad jokia diena gyveni- 
me jam dar neatrodė tokia graži kaip šioji. 

Princai, likę dviese, vaikštinėjo taikiai šnekučiuodami. 
Jiems buvo atnešta kvapaus vyno, ir jie išgėrė vyną pasikeisda- 
mi taufėmis. Burgundijos kunigaikštis elgėsi be galo laisvai. 
Jis išsijuosęs gyrė miegamojo sutvarkymą, įdėmiai apžiūrėjo 
apmušalus bei užuolaidas ir, parodęs pirštu į mažą rakčiuką 
slaptose duryse, juokdamasis paklausė, ar jos neveda į ponios 
Valentinos kambarius. 

Orleanietis mikliai atsistojo tarp Jono Burgundo ir durų 
ir paėmęs rakčiuką tarė: 

— Visiškai ne, mielas pusbroli, čia, atvirkščiai, draudžia- 
ma įeiti. UŽ šių durų yra koplytėlė, kur aš slapta meldžiuosi. 

Ir juokdamasis, tarytum netyčiomis, jis ištraukė rakčiuką 
iš spynos, kurį laiką pasukiojo jį ant piršto, lyg visai negalvo- 

damas, kuo Žaidžia, ir galiausiai įsimetė liemenės kišenėn, o 
paskui, puikiai vaidindamas išsiblaškiusį, paklausė: 

— Gal jau eisim miegoti, mielas pusbroli? 

Jonas Burgundas atsakė tik tada, kai nusisegė auksinę 
grandinę, ant kurios kabojo durklas ir kapšas, ir padėjo šiuos 
daiktus ant krėslo, o Orleanietis tuo tarpu irgi ėmė nusirengi- 
nėti iT, padaręs tai anksčiau už pusbrolį, į lovą atsigulė pirmas, 
palikdamas vietos iš krašto, tai yra garbingos vietos Burgun- 
dui, ir šis netrukus ten ir išsitiesė. 

Kunigaikščiai kurį laiką dar pasikalbėjo apie karą ir mei- 
Ię, paskui kunigaikštį Joną tarytum ėmė lenkti miegas; Orlea- 
nietis nuščiuvo, valandėlę dar prielankiai žiūrėjo į savo pus- 
broli, staisa užmiausį, paskui persižegnojęs sukuždėjo kelias 
maldas ir taip pat užsimerkė. 

Kokią valandą ramiai gulėjęs, kunigaikštis Jonas atmer- 
kė akis, tyliai pasuko galvą pusbrolio pusėn: šis taip kietai mie- 
gojo, tarytum visi dangaus angelai būtų sergėję jo miegą. 

Gerai įsitikinęs, kad pusbrolis tikrai miega, kunigaikštis 
Jonas iš lėto pasikėlė remdamasis alkūne, nuleido nuo lovos 
vieną koją, paskui kitą, galais pirštų užčiuopė grindis, tyliai nu- 
sluogė žemėn, nuėjo prie krėslo, ant kurio Orleanietis buvo 
susidėjęs drabužius, panaršė po kišenes ir, suradęs paslėptą 
rakčiuką, paėmė nuo stalo lempą, kurią tarnas buvo pastatęs 
nakčiai, tykiai, užgniaužęs kvapą, nusėlino prie slaptų durų, 
atsargiai įkišo raktą skylutėn, durys atsivėrė, ir kunigaikštis įžen- 
gė į paslaptingąjį kabinetą. 

Po valandėlės jis išėjo iš tenai išblyškęs, suraukęs anta- 
kius, kurį laiką pastovėjo, lyg mąstydamas apie tai, ką ketina 
daryti, buvo beimąs savo durklą nuo krėslo, bet apsigalvojo ir 
pastatė lempą ant stalo; nuo šio garso Orleano kunigaikštis 
pabudo ir paklausė: 

— Ar jums ko nors reikia, mielas pusbroli? 

— Visiškai nieko, monsinjore, — atsakė šis, — tik lem- 
pos šviesa man trukdė užmigti, ir aš atsikėliau jos užpūsti. 

Tai pasakęs, jis užgesino lempą ir vėl atsigulė į lovą. 

XV 

Keli mėnesiai praėjo po šios paliaubų nakties, ir štai 1407 
metų lapkričio dvidešimt trečiosios vakarą Barbetės gatvėje, 
priešais Dievo Motinos Atvaizdo bažnyčią, sustojo du raite- 
liai; jie apsidairė, kur atsidūrę, ir vienas jų pasakė kitam: 

— Bus čia. 

Tuomet jie, nušokę žemėn, nuvedė savo arklius į vėsią 
vietą po stogine, pririšo juos už pavadžių prie stulpų, remian- 
čių stoginę, ir ėmė tyliai vaikščioti po jos skliautu. Netrukus 
atjojo dar du vyrai, apsižvalgę kaip anie, jie taip pat nušoko 
nuo arklių ir, pamatę blizgant plieno šarvus paunksnėje, nuė: 
jo prie tų, kurie jais vilkėjo; nepraslinkus nė dešimčiai minu- 
čių, vėl pasigirdo arklių tapsėjimas; po pusvalandžio čia jau 
buvo susirinkęs aštuoniolikos vyrų būrys. 

Dar po kokių penkiolikos minučių, kai visi jau buvo sujo- 
ję, staiga gatvės gale pasigirdo atšuoliuojančio arklio kanopų 
kaukšėjimas. Kai raitelis atsidūrė ties bažnyčia, balsas iš po 
stoginės paklausė: 

— Ar čia jūs, Kurtezai? 

— Taip, aš, — atsiliepė raitelis, sustabdęs arklį. — Kas 
mane šaukia, bičiulis ar priešas? 

— Bičiulis, — atsakė tasai, kuris, matyt, buvo būrio va- 
das, ir, išėjęs iš slėpusios jį prieblandos, prisiartino prie siro 
Tomo de Kurtezo. — Tai kaip? Esame pasiruošę? — Ir atsirė- 
mė ranka į arklio sprandą. 

— Ak! Tai tu, Rajulė d'Oktuvili? — atsakė riteris. — AT 
čia visi tavo vyrai susirinkę? 

— Taip, mes jau laukiame jūsų gerą pusvalandį. 

— Ilgokai negavom atsakymo. Man atrodo, paskutiniu 
momentu jam vos neišgaravo drąsa. 

— Kaip? Jis atsižadėjo savo ketinimo? 

— Anaiptol. 

— Ir gerai padarė, nes būčiau likęs jam neatsiteisęs. Aš 
juk neužmiršau, kad šis Dievo pasmerktas kunigaikštukas sa- 

vo valdymo metu nušalino mane nuo vadovavimo generali- 
niam štabui, nozs šį postą man buvo paskyręs pats karalius ku- 
nigaikščio Pilypo Burgundo rūpesčiu. Aš, sire Tomai, esu nor- 
manas ir prisimenu padarytą blogį; aš jums sakau, jis gali tikė- 
tis dviejų stiprių durklo kirčių: pirmu kirčiu sutvirtinsiu paža- 
dą kunigaikščiui, antru — priesaiką, kurią pats sau daviau. 

— Nepamiršk savo gerų ketinimų, šaunusis medžiotojau! 
Žvėris jau pavarytas, ir po penkiolikos minučių, prižadu, jis 
bus tavo. 

— Tad pirmyn! — tarė Rajulė ir delnu taip sušėrė arkliui 
per sturplį, kad šis nušuoliavo, o pats Rajulė įėjo po stogine. 

Lai riteris keliauja sau toliau, o mes įeikime į mažąjį ka- 
ralienės būstą. 

Tai buvo gražus rūmas, kurį karalienė nusipirko iš siro de 
Montegiu ir kuriame apsigyveno, kai karalius, ištiktas bepro- 
tybės priepuolio, špaga sužeidė jai rankas. Nuo to laiko į Šv. Pau- 
liaus rūmus ji atvažiuodavo tiktai kokių nors iškilmių progo- 
mis ir pasilikdavo tenai tiek, kiek reikalaudavo padorumas; be- 
je, tai teikė jai didesnę laisvę mylėtis su kunigaikščiu. 

Tos pačios dienos vakarą karalienė kaip visada buvo savo 
namuose, bet visą laiką gulėjo lovoje po pirmalaikio gimdy- 
mo — kūdikis gimė negyvas. Orleano kunigaikštis sėdėjo jos 
galvūgalyje, jie ką tik buvo pavakarieniavę, ir labai smagiai, nes 
ligonės sveikata jau buvo pasitaisiusi. Žvelgdama į savo myli- 
mąjį vėl po negalės suspindusiomis meile akimis, Izabelė tarė: 

— Mielasis mano kunigaikšti, kai aš visiškai pasveiksiu, 
pakvieskite mane vakarienės į savo rūmus, kaip aš pakviečiau 
jus pavakarieniauti į savo namus, ir tada aš paprašysiu jus vie- 
nos malonės. 

— Teikitės tik įsakyti, kilnioji mano Izabele, — atsakė ku- 
nigaikštis, — ir aš jus išklausysiu atsiklaupęs ant kelių. 

— Aš nesiryžtu, Orleanieti, — karalienė pažvelgė į jį dve- 
jodama, — bijau, kad sužinojęs, ko noriu jus paprašyti, tikrai 
atsisakysite. 

— Nėra nieko brangesnio už gyvenimą, o jūs puikiai Ži- 
note, kad mano gyvenimas priklauso jums. 

— Man!.. Ir Prancūzijai. Kiekvienas turi teisę reikalauti 
savo dalies. Šitai ir daro mano rūmų damos. 

Orleanietis nusišypsojo. 

— Iš pavydo! — pasakė jis. 

— Ak ne! Tai paprastas smalsumas, ir tiek. Kadangi aš 
esu labai smalsi, tai norėčiau patekti į monsinjoro Orleano ku- 
nigaikščio kambarį, kuris šalia jo miegamojo ir kuriame, kaip 
kalbama, jis laiko visų savo meilužių portretus. 

— Ir jūs norėtumėte žinoti?.. 

— Ar aš esu geroje kompanijoje, ir tiek. 

— Labai paprastas dalykas, mano Izabele, jūs pamatytu- 
mėte, kad ten esate vienintelė, kaip vienintelė esate mano šir- 
dyje ir mano sieloje. — Tai taręs, jis išsitraukė iš užančio jos 
portretą, kurį karalienė buvo jam padovanojusi. 

— Ak! Aš nesitikėjau, kad taip greitai įrodysite savo išti- 
kimybę. Kaip? Šį atvaizdą jūs tebeturite? 

— Ir laikysiu jį prie krūtinės, kol mirtis užmerks akis. 

— Nekalbėkite apie mirtį, monsinjore. Nuo šio žodžio 
mane nukrečia keistas šiurpas, nežinia nuo ko apžilpo akys. 
O! Kas čia? Kas įėjo? Ko jam reikia? 

— "Tai siras Tomas de Kurtezas, karaliaus kamerdine- 
ris, — pareiškė duris atidaręs pažas, — jis ieško jo prakilnybės 
kunigaikščio. 

— Jūs leisite jam įeiti, gražioji karaliene? — paklausė Or- 
leano kunigaikštis. 

— Taip, žinoma, bet ko jam čia reikia? Aš visa drebu. 

Mesiras Tomas įėjo. 

— Monsinjore, — tarė jis nusilenkęs, — karalius prašo, 
kad jūs nedelsiant jam prisistatytumėt, nes nori jums pranešti 
skubią žinią, kuri itin svarbi jam ir jums. 

— Pasakykite karaliui, mesire, kad aš skubu pas jį įkan- 
din jūsų, — atsakė kunigaikštis. 

Tomas užšoko ant arklio, pavarė jį šuoliais ir, jodamas 
pro Dievo Motinos Atvaizdo bažnyčią, šūktelėjo: 

— Pasiruošk, Rajulė, štai laimikis, — ir dingo iš akių. 

Tą pačią akimirką po stogine kažkas lengvai sučiuženo, 

tarytum sudzingsėjo geležis į geležį — riteriai vėl sėdo ant Žžir- 
gų. Netrukus visi garsai nuščiuvo ir viskas paskendo tyloje. 

Po valandėlės tylą sutrikdė švelnus balsas, ataidėjęs nuo 
Šventovės gatvės — kažkas dainavo Fruasaro baladę; dar po 
valandėlės pasirodė pats dainininkas: pirma jo žengė du tar- 
nai su deglais rankose, o pačiame priekyje vienu arkliu jojo du 
ginklanešiai; paskui dainininką ėjo du pažai ir keturi ginkluoti 
vyrai. Dainininkas buvo su dukslia juodo damasto mantija. Jis 
žingine jojo mule, vis mėčiodamas į orą ir gaudydamas ranka 
savo pirštinę. 

Per kelis žingsnius iki stoginės sužvingo ginklanešių ar- 
klys, ir lyg aidas atsiliepė kitas arklys iš po stoginės. 

— Ar čia kas nors yra? — paklausė ginklanešiai. Niekas 
jiems neatsiliepė. 

"Tada jie keliais suspaudė arklio šonus jį ragindami, bet jis 
pasistojo piestu. Ginklanešiai sukirto pentinais, ir arklys šok- 
telėjęs pasileido tokiais šuoliais, tarytum būtų lėkęs per lieps- 
nas. 

— Stipriau laikykis, Simonai, — sušuko dainininkas, juok- 
damasis iš nutikimo, — ir pasakyk karaliui, kad aš irgi joju, bet 
jeigu tu ir toliau lėksi tokiais šuoliais, tai nujosi pirmiau už 
mane gerų penkiolika minučių. 

— Taijis! — pasigirdo balsas po stogine, ir dvidešimt rai- 
telių staiga išpuolė į gatvę; vienas jų sustojo kunigaikščio deši- 
nėje šaukdamas: “ Mirtis jam! Mirtis jam!" — ir užsimojęs kir- 
viu trenkė kunigaikščiui ir prakirto plaštaką. 

Jis garsiai sudejavo ir sušuko: 

— Kas čia darosi? Ką tai reiškia? Aš esu Orleano kuni- 
gaikštis. 

— Kaip tik jo mums ir reikia, — atsakė tas pats vyras, 
kuris jam buvo vožęs kirviu. Jis kirto kunigaikščiui antrą kartą 
ir praskėlė dešinę galvos pusę, paskui prakirto kaktą ir skruos- 
tą. Orleano kunigaikštis tik aiktelėjo ir parkrito žemėn. 

Vis dėlto jis dar pasikėlė ant kelių, bet tąsyk kunigaikštį 
jau puolė visi, kirsdami kur pakliuvo: kas špaga, kas kuoka, o 
kas durklu. Pažas vokietis bandė ginti kunigaikštį, bet pats par- 

krito ant jo mirtinai sužeistas, ir dabar smūgiai pylėsi tiek ant 
šeimininko, tiek ant jo tarno. Kitas pažas, lengvai sužeistas špa- 
ga, šaukdamasis pagalbos įsmuko į krautuvėlę Rožių gatvėje. 
Batsiuvio žmona atidarė langą ir, pamačiusi, kaip dvidešimt 
vyrų muša du gulinčiuosius, ėmė šaukti, kad žudomi žmonės. 

— Užsičiaupkit! — užriko ant jos vienas žudikas. Bet mo- 
teris nenutilo, ir tada jis išsitraukė strėlę iš dėklo ir nusitaikęs 
paleido į langą — strėlė įsmigo į pravertą langinę. 

Tarp puolančiųjų buvo vienas žmogus, kuris pats nesiko- 
vė, o tik žiūrėjo, kaip kaunasi kiti; jo galvą gaubė raudona ke- 
purė, slepianti ir veidą. Pamatęs, kad kunigaikštis tyso nejudė- 
damas, jis prikišo deglą prie jo veido ir pasakė: 

— Na ką gi, jis miręs. 

Tuo pat metu jis numetė deglą ant šiaudų krūvos prie- 
šais Dievo Motinos Atvaizdo bažnyčią; šiaudai beregint užsi- 
liepsnojo. Tuomet jis užšoko ant savo arklio ir sušukęs: “Gais- 
ras!“ — pavarė jį šuoliais link gatvės, einančios prie Artua rūmų 
sodų; jo bendrai leidosi iš paskos šaukdami kaip jis: “Gaisras! 
Gaisras!" — ir numetė už savęs vielų žabangus, kad sustabdy- 
tų vijikus. 

Tuo laiku dviejų ginklanešių arklys aprimo ir raiteliai grį- 
žo atgal į tą vietą, iš kurios arklys išsigandęs davė į kojas. Grįž- 
dami pamatė Orleano kunigaikščio mulę, bėgančią be šeimi- 
ninko. Jie pamanė, kad mulė bus jį numetusi, ir, sugavę ją už 
pavadžių, nuvedė prie stoginės. Tenai, ugnies šviesoje, jie pa- 
matė gulintį kunigaikščio lavoną: šalia buvo nukirsta jo ranka, 
o netoliese vandens nuotake — kiaušo gabalas. 

Tuomet jie galvotrūkčiais nulėkė į karalienės mažąjį būs- 
tą, perblyškę, garsiai šaukdami, įvirto vidun ir ėmė rautis plau- 
kus. Vienas iš jųdviejų kaipmat buvo nuvestas į karalienės Iza- 
belės menę, ir karalienė paklausė, kas atsitiko. 

— Atsitiko siaubinga nelaimė, — tarė jis, — Orleano ku- 
nigaikštis ką tik nužudytas Barbetės gatvėje, priešais maršalo 
de Rijė namus. 

Izabelė baisiai išblyško, paskui, viena ranka paėmusi iš po 
pagalvės aukso pilną kapšelį, kita — šio žmogaus ranką, tarė: 

— Matai šį kapšelį? Taigi jis bus tavo, jeigu panorėsi. 

— Ką aš turiu padaryti? — paklausė ginklanešys. 

— Turi nubėgti ten, kur guli tavo šeimininkas, anksčiau 
negu kas nuneš jo kūną. Ar supratai? 

— Taip, o toliau? 

— Nuo jo krūtinės tu paimsi mano portretą, kurį jis visa- 
da nešiodavosi. 


AVI 


Dabar, jeigu skaitytojas panorės mus pasekti, persikelsi- 
me dešimt metų į priekį, — tiek laiko skiria tuos įvykius, apie 
kuriuos dabar pasakosime, nuo Orleano kunigaikščio žūties 
dienos. Dešimt metų, tiek daug reikšmės turinčių žmogaus gy- 
venime, tėra mažas žingsnelis laiko tėkmėje. Viliamės, kad už 
praleistą tarpsnį mums bus atleista suvokiant, kaip sunku pa- 
pasakoti viską, kai vietos likę tiek mažai, be to, šią spragą Ža- 
dame užpildyti dideliu veikalu apie mūsų istoriją, o publika, 
tikimės, paskatins mus to imtis. 

Taigi priėjome 1417 metus, gegužės pabaigą. Apie sep- 
tintą valandą ryto pakilo Šv. Antano vartų grotelės, ir iš pui- 
kiojo Paryžiaus miesto išjojo nedidelis būrelis raitelių ir iškart 
pasuko Venseno keliu. Priekyje jojo du vyrai, o iš paskos, atsi- 
likdami per keletą žingsnių, jojo kiti, — regis, jų palyda, o ne 
bičiuliai, — rodydami neabejotiną pagarbą ir taikydami jiems 
į koją, o mes pasistengsime suteikti skaitytojui žinių apie juos. 

"Tas vyras, kuris laikėsi kelio dešinės, jojo ispaniška mule, 
išdresuota žingsniuoti eidine, ir jos žingsniai buvo tokie tykūs 
1r tolygūs, kad, rodės, ji nujautė, kaip negera šeimininkui. Iš 
tiesų raitelis, nors jam tebuvo keturiasdešimt devyneri metai, 
atrodė senas ir kenčiantis; beje, pasitikėdamas savo gyvuliu, 
tarpais paleisdavo pavadžius ir konvulsyviai suspausdavo ran- 
komis galvą. Nors buvo dar ankstyvas vėsus rytas ir slėnyje drie- 
kėsi skystas rūkas, raitelis buvo vienplaukis — jo kepurė kabo- 

jo balno dešinėje, ir viršum atviros Kaktos retose žilose garba- 
nose apie liesą, blyškų ir liūdną veidą virpuliavo rasos lašiukai. 
Šalta drėgmė jo, rodės, ne tik nevargino, bet, atvirkščiai, gaivi- 
no jo vienplaukę galvą, ir, kaip lengvai galėjai nuspėti, šie ledi- 
niai perliukai maldė jo kančias, nes protarpiais jis, kaip jau 
rašėme, įprastu judesiu vis griebdavosi už galvos. Jo apdarai 
niekuo nesiskyrė nuo tų drabužių, kuriuos tais laikais nešiojo 
senyvi vyrai. Jis buvo su juodo aksomo mantija, atvira priekyje 
ir apvedžiota baltu juodais šlakeliais kailiu; pro plačias, skel- 
tas, laisvai krintančias rankoves kyšojo glaudžiai aptempę ranką 
auksu siuvinėto brokato palaidinio rankogaliai — jo apdaras 
būtų atrodęs prašmatnus ir elegantiškas, jei nebūtų buvęs ge- 
rokai apdyžtas. Iš po mantijos matėsi raitelio kojos, ištrauktos 
iš balnakilpių, su kailiniais smailianosiais batais; visąlaik jomis 
tabaluodamas, jis būtų smarkiai nukamavęs savo vargšą pati- 
kimą gyvulį, jeigu nuo jo kojų nebūtų buvę nuimti auksiniai 
aštrūs pentinai, kurie tais laikais dar buvo kilmingų didikų ir 
riterių skiriamasis ženklas. Mūsų skaitytojai iš šio aprašymo, 
kuris toks nepanašus į mūsų pasakojimą apie tą patį veikėją 
šio kūrinio pradžioje, sunkiai atpažintų karalių Karolį VI, ke- 
liaujantį į Venseną aplankyti karalienės Izabelės, tačiau, kaip 
jau sakėme, dešimt metų žmogaus gyvenime nepaprastai daug 
reiškia, be to, Prancūzijos karalystėje per tą laiką viskas oO vis- 
kas ėjo blogyn. 

Karaliaus kairėje, beveik lygiagrečiai su juo, vos tramdy- 
damas savo karštą kovos žirgą, jojo stambaus stoto riteris, vi- 
sas apsikaustęs šarvais, lyg būtų Žygiavęs į mūšį; jo šarvai buvo 
veikiau tvirti, o ne dailūs, tačiau lankstūs jie nevaržė raiteliui 
rankų judesių ir iš to buvo matyti, koks kruopštus ir įgudęs 
buvo Milano meistras, juos nukalęs. Dešinėje prie balnakrės- 
lio kabojo sunki dantyta kuoka, kadaise, matyt, gausiai inkrus- 
tuota auksu, bet nuo dažnų smūgių į priešų šalmus puošme- 
nos nusitrynė, nors dar ir dabar ji atrodė ištaigingai. Kitoje 
pusėje, tarytum kuokos atsvarai, kabojo kitas ginklas, savo praš- 
matnumu nė kiek nenusileidžiantis pirmajam: tai buvo špaga, 


183 


plati viršuje ir siaurėjanti apačion kaip durklas, o iš lelijų Žie- 
dų, išsibarsčiusių ant jos dėklo, galėjai suprasti, kad ji priklau- 
so konetabliui. Jeigu špagos savininkas būtų panorėjęs ištraukti 
ją Iš prabangių makščių, kur ji šiuo metu ramiai smygsojo, tai 
būtų blykstelėjusi plati plieno geležtė, ko gero, taip pat danty- 
ta nuo smogtų kirčių. Tačiau dabar, kai nebereikėjo kautis, šie 
du ginklai veikiau atrodė tik kaip priešo įspėjimas. Jie buvo 
ištikimi tarnai, kuriems neleidžiama pasitraukti nei dieną, nei 
naktį, kad pavojaus akimirką ištiesęs ranką galėtum juos rasti. 

Bet, kaip jau sakėme, joks pavojus niekam negrėsė. Beje, 
aprašomo raitelio veidas buvo niūrus, tik ne dėl to, kad jis bū- 
tų staiga išsigandęs, o veikiau kad susikaupęs apie kažką mąs- 
tė, ir tokia buvo įprastinė jo išraiška; o antveidžio šešėlis, krin- 
tantis ant juodų jo akių, galbūt jo bruožams teikė dar didesnio 
niūrumo. Tačiau Milano karų nugairintame veide tegalėjai įžiū- 
rėti tik atsikišusią erelišką nosį, randą, kertantį skruostą nuo 
vešlaus lenkto juodo antakio iki pat tankios žilsvos barzdos; 
iškart buvo aišku, jog po geležies šarvais paslėpta tokia pat 
užsigrūdinusi ir nepalaužiama siela. 

Jeigu mūsų čia nupiešto portreto skaitytojams nepakan- 
ka, kad galėtų atpažinti Bernardą VII — Armanjako, Ruergo 
ir Fezansako grafą, Prancūzijos karalystės konetablį, vyriau- 
siąjį Paryžiaus ir visų karalystės miestų valdytoją, tegul jie nu- 
kreipia akis į mažą jį lydintį būrelį ir jame pamatys ginklanešį 
žaliu švarku su baltu kryžiumi, nešantį šeimininko skydą, o sky- 
do viduryje įžvelgs keturis Armanjako liūtus“ ant grafo karū- 
nos, ir tai išsklaidys visas jų dvejones, jeigu tik jie nors kiek 
išmano heraldikos mokslą, — beje, anais laikais apie jį nusi- 
manė visi, o dabar jis beveik užmirštas. 

Abu raiteliai tylomis jojo nuo pat Bastilijos vartų iki kryž- 
kelės, kur vienas kelias suko į Šv. Antano vienuolyną, o kitas į 
Krua Fobeną, — ir čia karaliaus mulė, paleista, kaip jau sakė- 


** Herbas padalytas į keturias dalis, kurių pirmoji ir ketvirtoji si- 
dabrinės, antrojoje, raudonoje, — raudonas liūtas, trečiojoje, taip pat 
raudonoje, — auksinis liūtas. (Aut. past. ) 

me, savo valiai, staiga sustojo viduryje kelio. Ji buvo pratusi 
traukti čia į Venseną, kur dabar ir jojo karalius, čia į Šv. Anta- 
no vienuolyną, kur jo didenybė dažnai vykdavo melstis, ir mu- 
lė dabar laukė, kuriūio keliu ją nukreips raitelis. Bet karalius 
buvo taip pasinėręs savo mintyse, kad ir nesusizgribo, ko iš jo 
nori gyvulys; jis sėdėjo ant mulės nekrusteldamas toje pačioje 
vietoje, kur toji buvo sustojusi, ir karaliaus veide nepasikeitė 
joks bruoželis, kuris būtų rodęs, jog jis pastebėjo, kad mulė 
staiga liovėsi jį nešusi. Grafas Bernardas pašaukė karalių mė- 
gindamas išjudinti, tačiau bergždžiai. Tada jis pavarė savo ar- 
klį pirma mulės, tikėdamasis, kad užsispyręs gyvulys žengs iš 
paskos, bet šis pakėlė galvą, pažvelgė į tolstantį arklį, papurtė 
sprandą sužvangindamas kabančius ant jo varpelius ir vėl ta- 
rytum sustingo. Grafas Bernardas, degdamas nekantrumu, nu- 
metė pavadžius į rankas savo ginklanešiui ir priėjo prie kara- 
liaus; tais laikais pagarba karaliaus valdžiai buvo tokia didelė, 
kad tiktai nušokęs nuo arklio jis, nors ir pats galingas, išdrįso 
paimti už žąslų vargšo bepročio Karolio mulę, norėdamas iš- 
tempti iš vietos. Bet jo pagarba ir geri ketinimai liko be atsa- 
ko: vos tiktai pajutęs, kad kažkas sugriebė jo mulę už brizgilo, 
karalius sukliko veriamu balsu ir ėmė grabalioti balną toje vie- 
toje, kur turėjo kaboti špaga ir durklas, bet nieko nerasdamas 
pratrūko šaukti kimiu ir trūkčiojančiu iš baimės balsu: 

— (Gelbėk!.. Gelbėk, brolau Orleanieti!.. Gelbėk, čia pa- 
mėklė!.. 

— Jūsų didenybe, — tarė Bernardas Armanjakas taip švel- 
niai, kaip tik galėjo savo šiurkščiu balsu, — te Dievas ir šventa- 
sis Jokūbas prikelia jūsų brolį Orleanietį iš mirusiųjų! Ir ne dėl 
to, kad jis šoktų jums į pagalbą, nes aš nesu pamėklė ir jums 
negresia joks pavojus, bet kad savo gera špaga ir gerais patari- 
mais padėtų mums įveikti anglus ir burgundus. 

— Brolau, brolau, — kartojo karalius, nors baimė jam, 
rodės, šiek tiek atslūgo, bet iš paklaikusių akių ir pasišiaušusių 
plaukų buvo matyti, kad jo nervai dar ne visai nurimę, — ma- 
no brolau Liudvikai! 

— Argi nepamenate, jūsų didenybe, kad netrukus jau su- 
eis dešimt metų, kai jūsų mylimą brolį išdavikiškai nužudė Bar- 
betės gatvėje Burgundijos kunigaikštis Jonas, kuris dabar žy- 
giuoja susikauti iš pasalų su karaliumi, o aš esu jūsų ištikimas 
gynėjas, pasiryžęs tai įrodyti, kai išmuš valanda, deramoje vie- 
toje ir su švento Bernardo ir savo špagos padėjimu? 

Karalius lėtai nukreipė blausų žvilgsnį į Bernardą, ir at- 
rodė, kad iš viso to, ką šis jam sakė, jis suprato tiktai vieną 
dalyką ir paklausė šiek tiek pasikeitusiu balsu: 

— "Tai jūs sakote, mielas pusbroli, kad anglai išsilaipino 
Prancūzijoje? — Ir jis pavarė savo mulę sukdamas į Venseno 
kelią. 

— Taip, valdove, — pritarė Bernardas ir, užšokęs ant ar- 
klio, užėmė savo vietą šalia karaliaus. 

— O kur? 

— Tuke, Normandijoje. Ir dar noriu pridurti, kad Burgun- 
dijos kunigaikštis užgrobė Abevilį, Amjeną, Mondidjė ir Bovė. 

Karalius atsiduso. 

— Aš labai nelaimingas, mielas pusbroli! — tarė jis, ran- 
komis suspaudęs sau galvą. 

Bernardas valandėlę palaukė, vildamasis, kad karalius at- 
gaus mąstymo dovaną ir tada jis galės tęsti pradėtą pokalbį, 
tokį svarbų dėl monarchijos išgelbėjimo. 

— Taip, labai nelaimingas! — po kurio laiko vėl pakarto- 
jo karalius, bejėgiškai nukoręs rankas palei šonus, o galvą nu- 
svarinęs ant krūtinės. — Ir kaip jūs, mielas pusbroli, ketinate 
iškart atremti abu priešus? Aš sakau “jūs"... nes aš... per sil- 
pnas, kad galėčiau jums padėti. 

— Valdove, aš jau ėmiausi priemonių, ir jūs tam pritarė- 
te. Dofiną Karolį jūs paskyrėte karalystės valdytoju. 

— Teisybė... Bet, kaip aš jums jau sakiau, mielas pusbroli, 
jis labai jaunas: jam visai neseniai sukako penkiolika metų... 
Kodėl nepasiūlėte man paskirti į šias pareigas jo vyresniojo 
brolio Jono? 

Konetablis pažvelgė į karalių nustebęs; iš jo plačios krū- 
tinės išsiveržė atodūsis, jis liūdnai palingavo galvą. 

Karalius vėl paklausė to paties. 

— Valdove, — pagaliau tarė grafas, — kokias kančias tu- 
ri iškentėti tėvas, kad per jas pamirštų apie savo sūnaus mirtį. 

Karalius krūptelėjo, vėl suspaudė delnais galvą, o kai ati- 
traukė rankas nuo veido, konetablis pamatė dvi ašaras riedant 
jo raukšlėtais skruostais. 

— Taip, taip... prisimenu, — tarė jis, — jis mirė Kompje- 
ne. — Paskui pridūrė tylesniu balsu: — Ir Izabo man sakė, kad 
jis buvo nunuodytas... Bet... šiukštu! Nereikia apie tai kalbė- 
ti... Mielas pusbroli, ar jūs tikite, kad taip iš tikrųjų ir buvo? 

— Priešai apkaltino Anžu kunigaikštį, savo įtarimus grįs- 
dami tuo, kad po šios mirties prie sosto priartėjo dofinas Ka- 
rolis, kunigaikščio žentas. Tačiau Sicilijos karalius negalėjo pa- 
daryti tokio nusikaltimo, o jeigu ir padarė, Dievas neleido pa- 
simėgauti jo vaisiais, nes jis pats mirė Anžere po pusmečio, 
kai buvo apkaltintas nužudymu. 

— "Taip... miręs, miręs! — visada atsako man aidas, kai 
tik pašaukiu savo sūnus ar kitus artimuosius. Į sostą pučia mirtį 
nešantis vėjas, mielas pusbroli, ir iš Visos šitos gausios kuni- 
gaikščių giminės liko tik jaunas nedidelis ir senas kamienas. 
Tai mano mylimas Karolis... 

— Kartu su manim jis vadovauja kariuomenei, ir jeigu 
turėtume pinigų surinkti naujiems būriams... 

— Pinigų! O argi, mielas pusbroli, mes nesame sukaupę 
fondų valstybės reikalams? 

— Jie išeikvoti, valdove. 

— Ir kas gi išeikvojo? 

— Iš pagarbos tam asmeniui nesiverčia liežuvis apkaltin- 
ti... 

— Bet niekas, be manęs, mielas pusbroli, neturėjo teisės 
disponuoti šiais fondais ir niekas negalėjo jų pasisavinti be mū- 
sų karališkos rankos parašo ir antspaudo. 

— Valdove, tas asmuo, kuris juos pagrobė, pasinaudojo 
karaliaus antspaudu, nusprendęs, kad jūsų parašas nebūtinas. 

— Taip, taip, į mane jau žiūrima kaip į mirusį. Anglas ir 
burgundas dalijasi mano karalystę, o žmona ir sūnus — mano 

turtą. Juk tuos fondus pavogė vienas iš jų, ar ne, mielas pus- 
broli? Kitaip kaip valstybine šios vagystės nepavadinsi, nes šių 
pinigų reikia valstybei. 

— Dofinas Karolis, valdove, per daug kupinas pagarbos 
savo viešpačiui ir tėvui, kad galėtų ko nors imtis jo neatsiklau- 
sęs. 

— "Tai, vadinasi, grafe, karalienė?.. — Jis giliai atsidu- 
so. — Taip, karalienė! Mes pasimatysime su ja, ir aš ją papra- 
šysiu grąžinti šiuos pinigus, ji supras ir grąžins. 

— Valdove, už tuos pinigus ji prisipirko baldų ir brange- 
nybių... 

— Ką dabar daryti, mano vargšas Bernardai? Vėl turėsi- 
me apdėti liaudį mokesčiais. 

— Liaudis jau sugniuždyta. 

— Ar mes neturime kokių nors deimantų? 

— Tiktai tuos, kurie puošia jūsų karūną. Valdove, jūs per 
daug švelnus karalienei, ji žlugdo karalystę, o Dievui atsakote 
jūs, valdove. Žiūrėkite, žmonės vargsta, o ji skendi prabango- 
je, net atvirkščiai, atrodo, kad ji lobsta iš visuotinio skurdo; jos 
rūmų damos gyvena įprastinį gyvenimą, švaistydamos aibes pi- 
nigų ir vilkėdamos tokius keistus prašmatnius apdarus, kad vi- 
si stebisi. Jaunų, jas supančių ponų palaidinio išsiuvinėjimas 
atsieina metinį kareivių atlyginimą. Dingstimi, esą dėl karo ne- 
ramumų jai gresia pavojus, karalienė pareikalavo apsaugos, 
kuri nereikalinga valstybei, bet už kurią mokama iš valstybės 
iždo. Sirai de Gravilis ir de Žiakas, karalienės apsaugos būrio 
vadai, be paliovos gauna pinigų ir brangenybių. Padorūs žmo- 
nės burba matydami tokį išlaidumą. 

— Konetabli, — tarė karalius tokiu tonu, kad buvo aiš- 
ku: jis supranta, jog dabar netinkamas metas pranešti naujie- 
ną, bet negali ilgiau delsti, — konetabli, vakar aš pažadėjau 
riterį de Burdoną paskirti Venseno pilies valdytoju, jūs apifor- 
minkite jo paskyrimą man pasirašyti. 

— Jūs tai padarėte, valdove?! — Konetablis sužaibavo 
akimis. 

Karalius sukuždėjo vos girdimą “taip" lyg vaikas, kuris 
žino pasielgęs blogai ir bijo, kad gaus barti. 

Mūsų keliauninkai šiuo metu jau užkopė į Krua Fobeno 
aukštumą ir dabar jau tiesiame kelyje staiga pamatė atjojantį 
pasitikti jų mažo būrelio jauną raitelį, apsirengusį su visu to 
meto prašmatnumu. Ant galvos jis mūvėjo žydrą (karalienės 
spalva) kepurę su ilgu kaspinu, elegantiškai krintančiu lyg ša- 
likas ant kairiojo peties, — raitelis kaspiną prilaikė dešine ran- 
ka, juo žaisdamas. Vienintelis jo ginklas buvo prie šono ka- 
banti tamsaus plieno špaga, ir tokia lengvutė, kad atrodė grei- 
čiau kaip puošmena, o ne ginklas; jis vilkėjo trumpu duksliu 
raudono aksomo palaidiniu, o po juo, išryškindama grakštų 
liemenį, spindėjo siuvinėtas žydro aksomo durtinis, suveržtas 
per juosmenį auksine virvele; standžiai apgludusios raudonos 
it jaučio kraujas kelnės ir juodo aksomo batai smailiais ir to- 
kiais lenktais galais, kad vos ne vos įlįsdavo į balnakilpes, pa- 
pildė jo prašmatnų apdarą, kuriuo būtų galėjęs apsirengti pats 
turtingiausias ir elegantiškiausias dvariškis. Dar pridėkite prie 
to šviesius garbanotus plaukus, džiaugsmu ir nerūpestingumu 
švytintį veidą, moteriškas rankas, ir prieš jus bus tikslus riterio 
de Burdono portretas, — tai karalienės numylėtinis, o pasak 
kai kurių liežuvių, net meilužis. 

Konetablis jau iš tolo jį pažino. Jis nekentė Izabelės, kuri 
buvo jo varžovė kovoje dėl įtakos karaliui. Jis žinojo, kad Ka- 
rolis pavydus vyras, ir nusprendė pasinaudoti proga ir įgyven- 
dinti didelį politinės reikšmės planą — žūtbūt pasiekti, kad 
karalienė būtų ištremta. Tačiau jo veidas liko nesudrumsčia- 
mai ramus ir nerodė, kad jis pažino artėjantį raitelį. 

— Norėčiau, kad jūs praneštumėte šiam jaunuoliui, jog 
aš patvirtinau jo paskyrimą, — pridūrė karalius, — ar sutinka- 
te, mielas pusbroli? 

— Galimas daiktas, jis jau viską žino, valdove. 

— Bet kas galėjo jam tai pasakyti? 

— "Toji, kuri primygtinai jus šito prašė. 

— Karalienė? 

— Ji tokia tikra šio riterio narsumu, kad greitai patikėjo 
jam pilies apsaugą, jai pristigo kantrybės laukti, kol jis gaus 
paskyrimą. 

— Kaip tat suprasti? 

— Pažvelkite priekin, valdove. 

— Riteris de Burdonas!.. 

Karalius išblyško; širdyje jam kilo įtarimas. 

— Naktį jis praleido pilyje. Jeigu rytą būtų išjojęs iš Pary- 
žiaus, dabar negalėtų grįžti iš Venseno. 

— Jūsų teisybė, grafe. Kas kalbama mano rūmuose apie 
šį jaunuolį? 

— Kad jis didelis mėgėjas meilintis damoms ir turi tarp 
jų pasisekimą. Kalbama, jog dar nė viena prieš jį neatsilaikė. 

— Be jokios išimties, grafe? 

— Be jokios, valdove. 

Karalius taip pablyško, kad grafas ištiesė jam ranką, pa- 
manęs, jog jis parkris. Karalius švelniai ją atstūmė. 

— Arne dėlto, — tarė jis prislėgtu balsu, — ji taip atkak- 
liai prašė, kad jam būtų patikėta pilies apsauga? Koks įžūlus 
jaunuolis! Bernardai, Bernardai, ar jo kepurė ne žydra? 

— "Tai karalienės spalva. 

Tuo metu riteris de Burdonas jau buvo taip arti jų, kad 
jie išgirdo jo dainuojamos dainos žodžius — tai buvo Aleno 
Šartjė eilės karalienės garbei. Sutikęs karalių ir grafą, riteris 
nenustojo dainavęs, nes šis susitikimas jam neatrodė pakan- 
kama dingstis nutilti, — jis tik grakščiai pasuko į šoną Žirgą ir, 
atsidūręs ties karalium, pasveikino jį lengvai linkteldamas gal- 
vą. 

Iš pykčio senis akimirksniu atgavo visą jauno vyro ener- 
giją; jis staiga sustabdė savo gyvulį ir griausmingu balsu sušu- 
ko: 

— Šok žemėn, pienburni, niekas šitaip nesisveikina su jo- 
jančiu pro šalį karaliumi. Šok žemėn ir pasisveikink kaip dera! 

Riteris de Burdonas, užuot paklausęs įsakymo, paragino 
žirgą pentinais ir keliais šuoliais atsidūrė už dvidešimties Žings- 
nių nuo karaliaus. 

Paskui jis, atleidęs pavadžius, pavarė arklį iprasta eidine 
ir vėl uždainavo savo dainą, kurią buvo nutraukęs netikėtas 
Karolio VI pamokymas. 

Karalius kažką pasakė grafui Bernardui; šis atsigręžė į bū- 
relį vyrų ir, kreipdamasis į Paryžiaus teisėją, šalia kurio jojo du 
gerai ginkluoti sargybiniai, tarė: 

— Tangi, suimkite šį jaunuolį. To nori karalius. 

Tangi davė ženklą, ir abu sargybiniai šoko vytis riterio de 
Burdono. 

Priešininko pasirengimai neprasmuko pro jaunojo rite- 
rio akis, nors jis tik protarpiais atsigręždavo ir, rodės, dėl to 
visai nesirūpino. Tačiau, pamatęs du sargybinius lekiant artyn 
ir nė kiek nesuabejojęs jų tikslu, riteris sustabdė savo arklį ir 
atsisuko į juos — šie buvo tik už kokių dešimties žingsnių nuo 
jo. 

— Ei ponai! — sušuko jis. — Nė Žingsnio toliau, jeigu jūs 
einate prieš mane, nebent šį rytą atidavėte savo sielas į Dievo 
rankas. 

Abu sargybiniai nieko neatsakydami vis jojo artyn. 

— "Taip, taip, ponai tvarkos sergėtojai, — kalbėjo Burdo- 
nas, — atrodo, kad jo didenybė mūsų karalius mėgsta turny- 
rus vieškeliuose. 

Sargybiniai jau buvo taip arti riterio, kad jiems teliko iš- 
tiesti ranką ir jį sučiupti. 

— Puiku, ponai, — tarė jis, niukindamas savo ištikimą 
draugą šoktelėti atgal, — viskas puiku!.. Leiskite tik man įsi- 
begėti, ir aš jau jūsų paslaugoms. 

"Tai taręs, riteris pavarė Žirgą tokiais pasiutiškais šuoliais, 
kad akimirką galėjo pasirodyti, jog raitelis patikėjo arkliui iš- 
gelbėti jam gyvybę. Sargybiniai iš apstulbimo nustėro vietoje 
ir tik lydėjo raitelį akimis, suprasdami, jog vytis jo neverta, ir 
net nešūkteldami sustoti. Bet jie tiesiog neteko žado, kai po 
valandėlės pamatė riterį apsigręžiant ir grįžtant atgal. 

Riteriui de Burdonui prireikė tiktai kelių minučių pasi- 
ruošti kovai. Jis pasirengė labai paprastai — šaliką, kurį andai 
matėme plaikstantis nuo kepurės, užsivyniojo ant kairės ran- 

kos, kad atstotų skydą. Dešinėje jis laikė trumpą špagą, kurio- 
je buvo matyti paauksuoti grioveliai kraujui nutekėti. Arklio 
pavadžius buvo pririšęs prie balno lankelio, ir gyvulys, it pro- 
tinga būtybė paklusdamas kiekvienam raitelio kojų spustelėji- 
mui į šoną, ėjo toliau, tad riterio rankos buvo visiškai laisvos, 
ir galėjai numanyti, kad netrukus jis paleis jas į darbą. 

Akimirką sargybiniai dvejojo, ar sutikti kautis: juk jiems 
buvo įsakyta riterį de Burdoną suimti, o ne nužudyti, tačiau iš 
jo pasirengimo gintis jie aiškiai suprato, kad-tasai neketina pa- 
siduoti į jų rankas gyvas. Pamačius jų dvejones, riterio ryžtas 
dar labiau sutvirtėjo. 

— Na, gerbiamieji, — sušuko jis, — drąsiau, drąsiau, dur- 
klą į rankas, ir tepadeda jums Dievas ir šventas Mykolas, o 
mes dabar pamatysime, kaip žemė pasrus raudonu ir karštu 
krauju. 

Sargybiniai išsitraukė špagas ir puolė raitelį laikydamiesi 
tam tikro atstumo, kad kiekvienas galėtų atakuoti priešininką 
iš savo pusės. O tasai, viena akim pamatęs, kad galėtų pra- 
smukti tarp priešininkų, sukirto pentinais žirgui į šonus, ir šis 
nurūko lyg vėjas. Paskui staiga už kelių Žingsnių nuo savęs jis 
pamatė dviejų špagų smaigalius, mikliai prigludo prie arklio 
sprando, beveik išsitiesdamas visas gulom, lyg būtų norėjęs iš 
balno paimti nuo žemės kažkokį daiktą, ir, dešine ranka įsi- 
tvėręs į arklio karčius, kairiąja sugriebė vieno priešininko ko- 
ją, pakėlė jį ir permetė per arklį į kitą pusę, — taigi sargybinių 
špagos tik perskrodė orą. 

Kada tasai, kurs parodė šitokį vikrumo stebuklą, atsigrę- 
žė, pamatė, kad jo permestą sargybinį, nepajėgusį ištraukti iš 
balnakilpės kojos, prilaikomos pentino, vis greičiau velka jo 
arklys, išgąsdintas šarvų trinkesio į grindinį; nelaimingojo 
šauksmai gyvulį dar labiau baugino. Visi kautynių liudininkai 
žiūrėjo nenuleisdami akių, suspausta širdimi, užgniaužę kva- 
pą, kaskart krūpteldami, kai tik geležis dzingtelėdavo į akme- 
nis, ištiesę priekin rankas, tartum norėdami sulaikyti arklį. O 
šis visą laiką bėgo, ir vis greičiau ir greičiau, keldamas debesis 
dulkių, o kiekvienas šarvų dunksnis į akmenis skėlė ugnį. Ten, 

kur jis prabėgo, kelias daiktais liko nusėtas šarvų nuolaužo- 
mis, blizgančiomis saulėje. Netrukus bauginantis žvangesys pri- 
tilo, gal kad arklys jau lėkė tolokai, o gal dėl to, kad, subyrėjus 
šarvams, grindiniu tebuvo velkamas gyvas kūnas. Ir štai mūsų 
jau aptarto kelio posūkyje arklys ir raitelis staiga dingo nelygi- 
nant pamėklė. Visi iškart atsiduso, o Bernardas Armanjakas 
antrą sykį pakartojo: 

— Tangi Diušateli, suimkite šį žmogų, to nori karalius. 

Antrasis sargybinis, išgirdęs naują įsakymą, su įniršiu, dar 
nuožmesniu dėl šiurpios draugo žūties, puolė raitelį, 0 šis, ro- 
dės, tegalvojo vien apie tą reginį, kurį ką tiktai aprašėme; jo 
akys buvo įsmeigtos ten, kur dingo arklys su raiteliu, ir buvo 
matyti, kad jisai vis dar netiki primestų jam kautynių rimtumu. 
Nuo savo minčių jis atitoko tik tada, kai virš galvos, sakytum, 
švystelėjo žaibas. Tai buvo špaga, kurią sukiojo rankoje antra- 
sis sargybinis prieš pradėdamas kautynes. Tarp špagos ir de 
Burdono galvos tebuvo gal dvi pėdos atstumo, o iki mirtino 
kirčio — vos akimirka. Riteris vienu šuoliu atsidūrė prie pat 
kareivio, šis atsistojo balnakilpėse, abi rankas pakėlė virš gal- 
vos užsimodamas smogti. Kairiąja ranka riteris sučiupo jį ir su 
tokia jėga, kokios negalėjai nė numanyti, suėmė jo rankas ir 
prilenkė jo galvą sau prie peties, paskui vienu moju užmetė 
priveiktą riterį ant arklio sturplio ir greitosiomis nužvelgė šar- 
vuotą vyrą, ieškodamas atviros vietos smogti. Sargybinį surie- 
tus, jo šalmo kraštas pasikėlė ir plieno šarvuose atsirado siau- 
ras plyšelis, pro kurį galėjo ismigti ploni riterio špagos ašme- 
nys. Špaga ten sulindo du kartus, apsipylusi krauju du kartus 
buvo ištraukta, o kai riteris paleido savo priešininko galvą ir 
rankas, kurias laikė savo laisva kairiąja, po šalmu pasigirdo slo- 
pus kvėptelėjimas — kareivis nusibaigė. 

Burdonas vienas liko vidury kelio; jis apgręžė arklį kara- 
liaus būrio pusėn ir, apsvaigęs nuo dviejų pergalių, ėmė kan- 
džiai įžūliai šaipytis. Diušatelis dvejojo, ar duoti naują įsaky- 
mą jį sučiupti, ir galiausiai nusprendė, jog verčiau suims jį pats, 
bet staiga grafas Armanjakas, pritrūkęs kantrybės laukti, mos- 

telėjo duoti kelią; būrelis pasitraukė leisdamas prajoti; milži- 
nas iš lėto žengė prie riterio, bet per dešimt žingsnių nuo jo 
sustojo. 

— Riteri de Burdonai, — tarė jam ramiu, be menkiausio 
susijaudinimo balsu, — riteri de Burdonai, karaliaus vardu — 
jūsų špagą. Jūs atsisakėte ją atiduoti dviem paprastiems 
kareiviams, bet galbūt jums pasirodys ne taip žema atiduoti ją 
Prancūzijos konetabliui. 

— Aš atiduosiu ją tik tam, — atsakė Burdonas iš aukš- 
to, — kuris išdrįs ją atimti iš manęs. 

— Beprotis! — sukuždėjo Bernardas. 

Tą pat akimirką jis žaibo greičiu atkabino nuo savo bal- 
nakrėslio sunkią kuoką, apie kurią jau kalbėjome, ir, įsukęs tą 
svarų ginklą virš galvos tarsi laidyklę, metė į priešą; kuoka grei- 
tai kaip akmuo, paleistas iš katapultos, švilpdama nulėkė prie- 
šininkus skiriantį tarpą ir nukrito sulinkdama lyg nendrinė ant 
arklio galvos. Gyvulys, mirtinai sužeistas, atsistojo piestu, aki- 
mirką taip pastovėjo svyruodamas, paskui kartu su raiteliu griu- 
vo aukštielninkas, ir abu liko tysoti ant žemės. 

— Paimkite šitą berniuką, — tarė Bernardas. Ir ramiai 
grįžo savo vieton šalia karaliaus. 

— Ar jis užmuštas? — paklausė karalius. 

— Ne, jūsų didenybe, man regis, tiktai nualpo. 

Tangi patvirtino konetablio žodžius. Jis atnešė jam po- 
pierius, rastus pas de Burdoną. Tarp jų vieno adresas buvo ra- 
šytas karalienės Izabelės ranka; karalius konvulsyviai jį pastvė- 
rė. Tuoj pat abu senjorai mandagiai atsitolino, bet akimis se- 
kė, kaip vis keičiasi Karolio VI išraiška. Keletą kartų, skaity- 
damas laišką, jis nusišluostė nuo kaktos srūvantį prakaitą. Per- 
skaitęs suglamžė laišką, sudraskė į skutelius ir paleido pavėjui. 
Paskui dusliu balsu, rodės, iš ano pasaulio, tarė: 

— Riterį — į Šatlė kalėjimą, karalienę — į Tūrą! O aš... 
aš keliauju į Šv. Antano vienuolyną. Nebeturiu jėgų grįžti į 
Paryžių. 

Iš tiesų jis buvo toks išblyškęs ir taip drebėjo, kad rodės, 
ims ir pasimirs. 

Tuoj pat karaliaus palyda įsakymui įvykdyti pasiskirstė į 
tris būrius, sudarydama trikampį: Diupiuji, be galo atsidavęs 
Bernardui, ir du vadai patraukė į Venseną perduoti karalienei 
įsakymo dėl tremties. Tangi Diušatelis kartu su belaisviu, vis 
dar neatsigavusiu iš alpulio, grįžo į Paryžių, o karalius, likęs 
vien tiktai su konetabliu Armanjaku, jo prilaikomas, kad ne- 
nukristų nuo arklio, pasuko per lygumą į Šv. Antano vienuoly- 
ną paprašyti vienuolių prieglobsčio ir ramiai atsidėti maldoms. 

Tuo metu, kai Šv. Antano vienuolyno durys atsiveria ka- 
raliui, o Šatlė kalėjimo durys — riteriui de Burdonui, kai Diu- 
piuji sustoja per ketvirtį mylios nuo Venseno palaukti trijų sar- 
gybinių pastiprinimo, siunčiamo jam Tangi Diušatelio, — tuo 
metu mes su skaitytoju persikelkime į pilį, kurioje dabar gyve- 
na karalienė Izabelė Bavarietė. 

Tais neramiais laikais, kai špagos Kkryžiavosi puotoje, kai 
kraujas liejosi per šventes, Vensenas buvo sustiprinta tvirtovė 
ir kartu vasaros rezidencija. Jei apeisime tvirtovę aplinkui, pa- 
matysime plačius griovius, bastionus kiekviename kampe, pa- 
keliamuosius tiltus, kurie pakeliami kas vakarą girgždant jų 
sunkioms grandinėms, sargybinius, stovinčius ant tvirtovės py- 
limų, — susidarysime rūstų tvirtovės vaizdą: stipriai gynybai 
čia nepagailėta nieko. Jeigu įeisime vidun, vaizdas pasikeis; 
tiesa, dar pamatysime sargybinius ant aukštų vidinių sienų, bet 
sargybą jie eina nerūpestingai, domisi visokiais žaidimais pir- 
majame vidiniame kieme, pilname kareivių, o ne Žiūri tolu- 
mon į lygumą, kur gali pasirodyti priešas, nekantrauja pasi- 
keisti lanką ir strėles į dėželę su Žaidžiamaisiais kauliukais, ir 
jums neliks abejonės, kad jų pareigas čia lemia veikiau įsigalė- 
jusi tvarka, o ne būtinybė. Jeigu mes pereisime iš pirmojo kie- 
mo į antrąjį, ten jau nepamatysime jokio kareivio. Antrame 
kieme sakalininkai švilpčiodami moko savo sakalus, pažai dre- 

suoja šunis, kartais arklininkai praveda arklius; skamba šūks- 
mai, juokas, švilpesys, zuja vikrios ir tarškios merginos, nusi- 
juokia jos sakalininkams, nusišypso pažams, meta vylingą žvilgs- 
nį į arklininkus ir lyg vaiduoklės dingsta už žemų skliautuotų 
durų, iškirstų tiesiai priešais duris į pirmąjį kiėmą ir į gyvena- 
mąsias patalpas. Eidamos pro šias duris, merginos koketiškai, 
bet pagarbiai nulenkia galvą, ir ne dėl to, kad duris iš abiejų 
pusių puošia šventųjų skulptūros, o todėl, kad šalia tų skulp- 
tūrų, atsišlieję i sieną, užmetę koją ant kojos, sėdi du gražūs 
jauni senjorai elegantiškais aksomo ir damasto drabužiais — 
tai siras de Gravilis ir de Žiakas — ir šnekučiuoja apie me- 
džioklę ir meilę. Pažvelgę i jų nerūpestingus veidus, tikrai ne- 
pamatysite lemties žymės, kurią jiems ant kaktos įspaudė pats 
likimo pirštas — jiems skirta mirti jauniems. Astrologas, ty- 
rinėdamas linijas jų baltuose putliuose delnuose, pranašavo 
jiems ilgą ir džiaugsmingą gyvenimą, tačiau po penkerių metų 
anglo ietis kiaurai pervers krūtinę pirmajam, o nepraėjus nė 
aštuoneriems metams Luaros vandenyse nugrims antrojo la- 
vonas. 

Atsidūrę kitapus šių durų, užlipkime kairėje esančiais laip- 
tais su raižytiniais turėklais, atverkime skliautinės antrojo aukš- 
to duris ir nesustodami pereikime pirmąjį kambarį, kurį šiais 
laikais galėtume pavadinti prieškambariu; eidami galais pirštų 
ir užgniaužę kvapą, prieš akis išvysime aukso gėlėmis ataustą 
kilimą, skiriantį šį kambarį nuo antrojo, ir jį praskleidę pama- 
tysime tokį reginį, kuris, nors ir koks išsamus mūsų ankstesnis 
aprašymas, vertas nepaprasto dėmesio. 

Kvadratiniame kambaryje, užimančiame antrąjį bokšto 
aukštą, plačioje gotikinio stiliaus lovoje su raižytinėmis kolo- 
nėlėmis miega graži, nors nebe pirmos jaunystės moteris; į kam- 
barį pro sunkias, aukso gėlėmis ataustas užuolaidas, slepian- 
čias siaurus spalvoto vitražo langus, smelkiasi silpna dienos 
šviesa. Beje, kambaryje tvyranti prieblanda veikiau atrodo kaip 
koketiškumo apraiška, o ne paprastas atsitiktinumas; ir iš tie- 
sų blausūs šešėliai švelnina formų apvalumą, matinio švitesio 
teikia nusvirusiai nuo lovos rankai, skaistina galvutę, nulenktą 

ant nuogo peties, dar labiau paryškina, kokie nuostabiai gra- 
žūs plaukai, išsklidę ant ritinėlio formos pagalvės ir nuslinkę 
karančia ranka ne tik iki pirštų galų, bet iki pat žemės. 

Ar prie šio portreto reikia dar pridėti vardą, ar skaityto- 
jas iš mūsų aprašymo neatpažino karalienės Izabelės, kurios 
veide džiaugsmų kupini metai paliko ne tokį ryškų pėdsaką, 
kokį įspaudė sielvartų metai jos vyro kaktoje? 

Po valandėlės miegančios gražuolės lūpos prasivėrė ir čep- 
telėjo, lyg ji būtų ką pabučiavusi; didelės juodos akys prasivė- 
rė, ir jose vietoj įprastinio griežtumo suspindo švelnumas — 
galbūt tą akimirką ji dar tebesapnavo, o tikriausiai, sakyčiau, 
prisiminė meilės džiaugsmus. Šviesa, nors ir labai neryški bu- 
vo, pasirodė per stipri jos pavargusioms akims. Ji tuoj pat už- 
simerkė, pasikėlė remdamasi alkūne, kita ranka susirado po 
pagalvėlėmis mažą poliruoto plieno veidrodėlį ir pažvelgė į jį 
maloniai šypsodama, paskui, padėjusi jį ant stalo per ištiestos 
rankos atstumą, paėmė sidabrinį švilptuką, dukart švilptelėjo 
ir, tarytum pailsusi nuo šių pastangų, vėl nuvirto lovon atsi- 
dusdama, ir jos atodūsis veikiau rodė nuovargį, o ne liūdesį. 

Vos nutilus švilpukui, kiliminė uždanga ant durų prasi- 
skleidė ir kyštelėjo kokių devyniolikos ar dvidešimties metų 
merginos galvutė. 

— Jūsų didenybė karalienė šaukėte mane? — paklausė ji 
romiu ir baikščiu balsu. 

— Taip, Šarlote, įeikite. 

Ji lengvai žengė ant demblio, pinto tankiai ir smulkiai ir 
atstojančio kilimą, ir buvo aiškiai matyti, kad ji čia įgudusi, nes 
daugsyk teko patarnauti savo gražiai ir valdingai šeimininkei 
miegamajame. 

— Jūs uoli, Šarlote, — tarė karalienė šypsodamasi. 

— Tai mano pareiga, jūsų didenybe. 

— Prieikite arčiau. 

— Arjūsų didenybė nori keltis? 

— Ne, tik truputį pasikalbėti. 

Šarlotė paraudo iš džiaugsmo, nes norėjo paprašyti kara- 
lienę vienos malonės, ir dabar jos valdovė mėgavosi viena iš tų 


197 


laimės valandėlių, kai šio pasaulio galingieji nešykšti nieko, kas 
jų galioje. 

— Koks ten triukšmas kieme? — paklausė karalienė. 

— Pažai ir arklininkai krečia juokus. 

— Bet aš girdžiu ir kitus balsus. 

— Tai sirai de Žiakas ir de Gravilis. 

— O ar nėra su jais riterio de Burdono? 

— Ne, jūsų didenybe, jis dar neparvyko. 

— Ir niekas šią naktį nesudrumstė pilies ramybės? 

— Niekas. Tiktai prieš pat aušrą sargybinis pastebėjo š Še- 
šėlį nuslenkant siena. Jis sušuko: “Kas eina?" Žmogus — tai iš 
tiesų buvo Žmogus — nušoko į kitą griovio pusę, nors atstu- 
mas gana didelis ir siena aukšta; tuomet sargybinis šovė iš sa- 
vo arbaleto. 

— Na? — paragino karalienė. 

Jos skruostai išblyško. 

— Ak! Raimonas toks nevikrus. Jis nepataikė iT šį rytą 
pamatė savo strėlę įstrigusią viename iš medžių, kurie auga 
griovyje. 

— A! — pasakė Izabelė ir su palengvėjimu atsiduso. — 
Beprotis! — tarė pati sau. 

— Iš tiesų turi būti beprotis arba šnipas, nes devyni iš 
dešimties nukaunami. Ir stebėtina, kad taip atsitinka jau tre- 
čią kartą. Dėl to neramu tiems, kurie gyvena šioje pilyje, ar ne, 
jūsų didenybe? 

— Taip, vaike mano. Bet kai pilies valdytoju taps riteris 
de Burdonas, to nebebus. 

Vos pastebima šypsena nuslinko karalienės lūpomis, o 
skruostai, akimirką pablyškę, vėl pamažu nuraudo — matyt, 
kaltas čia buvo nemalonus ir stiprus susijaudinimas. 

— Ak! — kalbėjo toliau Šarlotė. — Siras de Burdonas — 
narsus riteris! 

Karalienė nusišypsojo. 

— Artu jį myli? 

— Visa širdimi, — naiviai atsakė mergina. 

— Aš jam pasakysiu, Šarlote, jis didžiuosis. 

— Ak, jūsų didenybe, šito jam nesakykite. Aš noriu jį kai 
ko paprašyti, bet niekada neišdrįsiu... 

— Tu? 

— Taip. 

— Ko paprašyti? 

— Ak! Jūsų didenybe... 

— Drąsiau, pasakyk man. 

— Aš norėčiau... Ak! Nedrįstu... 

— Na, sakyk pagaliau. 

— Norėčiau paprašyti jį ginklanešio vietos. 

— Sau? — juokdamasi paklausė karalienė. 

— O!.. — teištarė Šarlotė, paraudusi ir nuleidusi akis. 

— Bet tu taip karštai to trokšti, kad aš galiu ir patikėti. 
Na tai kam gi? 

— Vienam jaunikaičiui... 

Šarlotė sumurmėjo taip tyliai, kad vos galėjai išgirsti. 

—- Šit kaip! Ir kas gi jis? 

— Dieve mano, jūsų didenybe... bet jūs niekada nesitei- 
kėte... 

— Sakyk pagaliau, kas jis? — nekantriai pakartojo Iza- 
belė. 

— Mano sužadėtinis, — skubiai atsakė Šarlotė. 

Dvi ašaros suvirpėjo jos ilgose juodose blakstienose. 

— Tu jį myli, vaike mano? — pasidomėjo karalienė taip 
švelniai, kaip gali klausti motina savo dukterį. 

— Ak! Taip, pamilau visam gyvenimui... 

— Visam gyvenimui! Na gerai, Šarlote, aš pasistengsiu 
tau padėti: paprašysiu Burdoną šios vietos tavo sužadėtiniui; 
taigi jis visą laiką bus šalia tavęs. Taip, aš suprantu: kaip malo- 
nu nė akimirkos nesiskirti su tuo, ką myli. 

Šarlotė parpuolė ant kelių bučiuodama karalienei ran- 
kas; tą akimirką Izabelės veidas, paprastai toks išdidus, buvo 
angeliškai švelnus. 

— Ak! Kokia jūs gera! — tarė Šarlotė. — Aš jums be 
galo dėkinga! Tegu palaimina jus Dievas ir šventasis Karolis!.. 
Ačiū, ačiū... Koks jis bus laimingas!.. Leiskite man pranešti 
jam šią gerą žinią. 

— Jis čia? 

— Taip, — atsakė ji, kryptelėdama galvą, — taip, vakar aš 
jam pasakiau, kad riteris tikriausiai bus paskirtas Venseno val- 
dytoju. Visą naktį jis galvojo apie tai, ko aš tik ką jus papra- 
šiau, o rytą atbėgo pas mane papasakoti apie šį sumanymą. 

— Kur jis dabar? 

— Už durų, prieškambaryje. 

— Ir kaip jūs drįsote?.. 

Juodos Izabelės akys sublizgo. Vargšė Šarlotė, atsiklau- 
pusi, sudėjusi rankas, atlošė atgal galvą. 

— Ak, atleiskite, atleiskite, — kuždėjo ji. 

Izabelė mąstė. 

— Ar šis Žmogus ištikimai mums tarnaus? 

— Po to, ką jūs man pažadėjote, jūsų didenybe, jis dėl 
jūsų per ugnį pereis. 

Karalienė nusišypsojo. 

— Pakviesk jį, Šarlote, aš noriu jį pamatyti. 

— Čia? — paklausė vargšė mergelė nustebusi, bet jau be 
baimės. 

Šarlotė suspaudė abiem rankomis galvą, lyg būtų norėju- 
si įsitikinti, ar nesapnuoja, paskui iš lėto atsistojo, su nuostaba 
pasižiūrėjo į karalienę ir, šiai dar sykį ją paraginus mostu, išėjo 
iš kambario. 

Karalienė sutraukė lovos užuolaidas, iškišo tarp jų galvą 
ir abiem rankomis suėmė audinį pasmakrėje, būdama tikra, 
kad jos grožis nenublanks ugniniame atšvaite, krintančiame 
ant jos skruostų nuo raudonų užuolaidų. 

Vos jai atlikus šias apdairias manipuliacijas, grįžo Šarlo- 
tė, lydima savo mylimojo. 

Tai buvo gražus dvidešimties — dvidešimt dvejų metų jau- 
nikaitis atvira ir plačia kakta, žvitrių žydrų akių, rusvų plaukų 
ir blyškaus veido. Jis buvo apsirengęs žalios gelumbės palaidi- 
niu, dengiančiu rankas iki alkūnių, su kyšančiomis marškinių 
rankovėmis; tos pačios spalvos kelnės buvo glaudžiai aptem- 
pusios raumeningas kojas; ant geltonos odos diržo kabojo plie- 
no durklas plačia geležte, nuo rankos lytėjimo nublizgusia ran- 

kena, kurios paprastai stverdavosi jo turėtojas, o kitoje ranko- 
je jaunikaitis laikė fetrinę kepuraitę su snapu, primenančiu mū- 
sų medžiotojų kepures. 

Jaunikaitis sustojo per du žingsnius nuo durų. Karalienė 
tik žvilgtelėjo į jį. Jeigu ji būtų galėjusi nuspėti, kad prieš ją — 
vienas iš tų žmonių, kuriems likimo skirta per trumpą laiką 
pakeisti tautos veidą, tikrai būtų atidžiau į jį įsižiūrėjusi. Ta- 
čiau dabar nebuvo matyti jokių nepaprastos lemties žymių, ir 
karalienei jis pasirodė tik kaip gražus jaunuolis, išblyškęs, dro- 
vus ir įsimylėjęs. 

— Kuo jūs vardu? — paklausė karalienė. 

— Perinė Leklerkas. 

— O kas jūsų tėvas? 

— Miesto valdybos narys Leklerkas, švento Germano“ 
vartų raktininkas. 

— Kuo jūs verčiatės? 

— Pardavinėju ginklus prie Mažojo tilto. 

— Ir jūs norite mesti šį darbą ir stoti tarnauti riteriui de 
Burdonui? 

— Mesiu viską, kad tik galėčiau matytis su Šarlote. 

— Ar naujoje tarnyboje neturėsite kokių keblumų? 

— Tarp visų ginklų, kuriuos pardavinėjau, nuo kuokos iki 
durklo, nuo arbaleto iki ieties, mažai rasis tokių, kurių aš ne- 
valdyčiau taip mikliai kaip geriausias riteris. 

— O jeigu aš parūpinsiu jums šią vietą, ar būsite man 
atsidavęs, Leklerkai? 

Jaunikaitis, žvelgdamas tiesiai karalienei į akis, tvirtu balsu 
pasakė: 

— Taip, valdove, jeigu tik tai nesikirs su mano pareiga 
Dievui ir jo didenybei karaliui Karoliui. 

Karalienė truputį apsiniaukė. 

— Na gerai, — tarė ji, — tikėkite, kad reikalas sutvarkytas. 


" Šventas Germanas (496-576) — Paryžiaus vyskupas, tapęs šven- 
tuoju, vienas iš Sv. Vincento bažnyčios fundatorių. Vėliau bažnyčia buvo 
pavadinta Sen ŽZermen de Prė. (Vert. past.) 


201 


Du įsimylėjėliai susižvelgė nepaprastos laimės sklidino- 
mis akimis. 

Staiga jų ausis pasiekė didelis triukšmas. 

— Kas tai? — paklause karalienė. 

Šarlotė ir Leklerkas šoko prie lango ir pasižiūrėjo į kie- 
mą. 

— Dieve mano! — sušuko mergina, apimta baimės ir kar- 
tu nustebusi. 

— Kas ten dedasi? — vėl paklausė karalienė. 

— O valdove! Kiemas pilnas ginkluotų vyrų, kurie nugin- 
klavo įgulą. Siras de Žiakas ir de Gravilis paimti nelaisvėn. 

— Ar tai nebus burgundų darbas? — spėjo karalienė. 

— Ne, — atsakė Leklerkas — tai armanjakai, jie gi nešio- 
ja baltus kryžius. 

— Ot — tarė Šarlotė, — štai jų vadas — ponas Diupiuji. 
Su juo du karo vadai. Jie teiraujasi, kur karalienės apartamen- 
tai, o žmonės rodo į jūsų langus. Štai jie jau pasuko čia, įėjo, 
lipa viršun. 

— Liepsite juos suimti? — tarė Leklerkas, pusiau ištrau- 
kęs durklą iš dėklo. 

— Ne, ne, — guviai atsakė karalienė. — Jaunasis žmo- 
gau, slėpkitės šiame kambarėlyje, galbūt man jūsų dar prireiks, 
jeigu niekas nežino, kad jūs esate čia, kitaip — jūs pražuvęs. 

Šarlotė stumtelėjo Leklerką į tamsų mažytį kambarėlį už 
karalienės Izabelės lovos galvūgalio. Karalienė šoko iš lovos, 
greitosiomis apsivilko dukslią brokato suknią, puoštą kailiu, 
ir, neturėdama laiko susijuosti, susiėmė per liemenį rankomis, 
jos plaukai, kaip jau sakėme, apklėtę pečius, krito žemiau juos- 
mens. Tą pat akimirką Diupiuji, lydimas dviejų vadų, prasklei- 
dė užuolaidą ir nenusiėmęs kepurės pasuko tiesiai prie Izabe- 
lės tardamas: 

— Jūsų didenybe karaliene, jūs esate mano belaisvė. 

Izabelė sukliko, ir jos šūksme įniršis buvo sumišęs su nuo- 
staba, paskui, jausdama, kaip pakirto kojas, ji be jėgų vėl atsi- 
sėdo ant lovos ir, pažvelgusi į tą, kuris drįso jai ištarti tokius 
nepagarbius žodžius, pasakė su dygia pašaipa: 

— Jūs išsikraustėte iš proto, mesire Diupiuji. 

— Deja, iš proto išsikraustęs mūsų karalius, — atsakė 
šis, — kitaip, jūsų didenybe, aš jau seniai būčiau jums pasakęs 
tai, ką tiktai dabar iš manęs išgirdote. 

— Aš galiu būti belaisvė, bet aš kol kas dar karalienė, o 
jei ir nebūčiau karalienė, esu moteris, taigi kalbėkite su mani- 
mi nusiėmęs kepurę, mesire, kaip kalbėtumėte su savo virši- 
ninku konetabliu, nes, man regis, jisai jus čia ir atsiuntė. 

— Jūs neapsirikote: čia atvykau jo įsakymu, — atsakė Diu- 
piuji, iš lėto traukdamasis nuo galvos kepurę, kaip tai darytų 
žmogus, paklusęs veikiau savo paties vidaus balsui nei gautam 
įsakymui. 

— Tegul bus taip, — sutiko karalienė, — bet aš laukiu 
atvykstant karaliaus, ir mes dar pamatysime, kas čionai šeimi- 
ninkas — konetablis ar jis. 

— Karalius neatvyks. 

— Aš jums sakau, kad jis tuoj tuoj bus čia. 

— Pusiaukelėje jis sutiko riterį de Burdoną. 

Karalienė krūptelėjo. Diupiuji tai pastebėjo ir nusišypso- 
jo. 

— Nair kas? — paklausė karalienė. 

— Taigi po šio susitikimo pasikeitė jo planai ir, be abejo- 
nės, riterio sumanymai, mat jis ketino grįžti į Paryžių vienas, o 
dabar jį lydi visas eskortas. Jis tikėjosi apsistoti Šv. Pauliaus 
rūmuose, o dabar bus įkalintas Šatlė. 

— Riterį į kalėjimą! Bet už ką? 

Diupiuji nusišypsojo. 

— Jūs turite geriau tai žinoti negu mes, jūsų didenybe. 

— Tikiuosi, jo gyvybei pavojus negresia? 

— Šatlė prie pat Krantinės aikštės, — juokdamasis atsa- 
kė Diupiuji. 

— Jūs neišdrįsite jo nužudyti. 

— Jūsų didenybe karaliene, — tarė Diupiuji, žvelgdamas 
į ją išdidžiai ir griežtai, — prisiminkite monsinjorą Orleano 
kunigaikštį. Jis buvo karalystėje pirmas Žmogus po jo dideny- 
bės karaliaus. Keturi tarnai žibintais jam švietė kelią, du gin- 

klanešiai nešė ietį ir du pažai šalimais laikė jo špagą, kai jis 
paskutinį savo vakarą Barbetės gatve grįžo iš vakarienės pas 
jus... Nežymiam riteriui iki kilmingo senjoro toli šaukia... Jei- 
gu abu padarė tokį pat nusikaltimą, kodėl abu negalėtų susi- 
laukti tokios pačios bausmės? 

Karalienė pašoko degančiu iš pykčio veidu — kraujas taip 
plūdo į veidą, kad rodės, trykšta iš visų gyslelių; ji ištiesė ranką 
durų link, žengė vieną žingsnį ir kimiu balsu ištarė vienui vie- 
ną žodį: 

— Išeikite! 

Diupiuji išsigandęs atsitraukė per Žingsnį. 

— Na gerai, jūsų didenybe, — pasakė jis, — bet prieš iš- 
eidamas norėčiau pridurti dar vieną dalyką: karaliaus ir mon- 
sinjoro konetablio valia jūs turite nedelsdama vyktį į Tūrą. 

— Jūs lydėsite, žinoma. 

— Taip, jūsų didenybe. 

— Vadinasi, jūs parinktas mano kalėjimo sargu. Garbin- 
gos pareigos, ir jūs tam labai tinkate. 

— Jūsų didenybe, žmogus, kuriam patikėta uždaryti Pran- 
cūzijos karalienę į kalėjimą, valstybėje daug reiškia. 

— Jūs manote, — tarė Izabelė, — kad budelis, kuris nu- 
kirs man galvą, gaus bajoro titulą. 

Ji nusigręžė rodydama, kad pasakė pakankamai daug ir 
toliau kalbėtis nebenori. 

Diupiuji sugriežė dantimis. 

— Kada jūs būsite pasiruošusi, jūsų didenybe? 

— Aš jums pranešiu. 

— Prisiminkite, jūsų didenybe, aš jau jums sakiau, kad 
reikia paskubėti. 

— Prisiminkite, mesire, kad aš esu karalienė ir kad lie- 
piau jums išeiti. 

Diupiuji sukuždėjo kažkokius žodžius; žinodamas, kaip 
ir visi karalystėje, kokią galią karalienė tebeturi senajam mo- 
narchui, jis sudrebėjo pagalvojęs, kas bus, jeigu ji, atsidūrusi 
greta karaliaus, vėl atgaus savo valdžią, tik trumpam prarastą. 

Jis nusilenkė su pagarba, kurios iki šiol nerodė, ir išėjo paklu- 
sęs karalienės įsakymui. 

Vos tiktai užuolaida nusileido už jo ir dviejų lydinčių jį 
vyrų, karalienė susmuko į krėslą, Šarlotė pratrūko raudoti, o 
Perinė Leklerkas išpuolė iš savo slaptavietės. 

Leklerkas buvo išblyškęs labiau nei paprastai, bet aiškiai 
buvo matyti, kad ne iš baimės, o iš pykčio. 

— Ar aš turiu šį Žmogų nužudyti? — paklausė jis karalie- 
nę ir sukandęs dantis uždėjo ranką ant durklo rankenos. 

Karalienė gailiai nusišypsojo. Šarlotė verkdama puolė jai 
į kojas. 

Smūgis, suduotas karalienei, kliudė ir šiuodu jaunus žmo- 
nes. 

— Nužudyti? — sušuko karalienė. — Manai, jaunasis 
žmogau, kad tam man bus reikalinga tavo ranka ir tavo dur- 
klas?.. Jį nužudyti!.. Ir kam gi? Žiūrėk, kiemas pilnas karei- 
vių... Jį nužudyti!.. Ar tai išgelbės Burdoną? 

Šarlotė verkė pasikūkčiodama; jai buvo gaila valdovės, 
bet dar labiau ji gailėjo pati savęs: karalienė prarado meilę, o 
Šarlotei sudužo meilės viltys. Šarlotė buvo verta didesnio gai- 
lesčio. 

Karalienė pasakė: 

— Tu verki, Šarlote... tu verki!.. Tasai, kurį tu myli, tave 
palieka!.. Bet jūs išsiskiriate trumpam!.. Tu verki! O aš išmai- 
nyčiau karalienės likimą į tavąjį... Tu verki!.. Tačiau nežinai, 
kad aš mylėjau Burdoną, kaip tu myli savąjį jaunikaitį, bet man 
nebyra ašaros! Na ką gi! Jie nužudys jį, pamatysi, nes jie nieko 
neatleidžia... Tą, kurį aš myliu, kaip tu myli savąjį, jie nužudys, 
ir aš negalėsiu sukliudyti, ir net nežinosiu, kada jie įsmeigs jam 
į krūtinę durklą, ir nuo šiolei visos mano gyvenimo valandos 
artins mane prie mirties, ir kiekvieną akimirką aš sau kartosiu: 
galbūt dabar jis manęs šaukiasi, kviečia vardu, blaškosi agoni- 
joje, paplūdęs krauju, o aš, aš esu čia ir niekuo negaliu jam 
padėti, bet aš karalienė, Prancūzijos karalienė!.. Prakeikimas! 
Bet aš neverkiu, negaliu verkti... 

Karalienė grąžė rankas, draskė sau veidą; du jauni žmo- 
nės verkė, bet jau ne dėl savo nelaimės, o dėl karalienės siel- 
varto. 

— Ak! Kuo mes galime jums pagelbėti? — paklausė Šar- 
lotė. 

— Įsakykite, — paprašė Leklerkas. 

— Niekuo, niekuo!.. O, šiame žodyje — visos pragaro 
kančios! Būti pasirengusiai atiduoti savo kraują, savo gyvybę, 
kad tik jį išgelbėtum, ir negalėti nieko! O, jeigu tie Žmonės, 
kurie dukart pervėrė man širdį, būtų mano rankose!.. Bet aš 
nieko jiems negaliu padaryti, niekuo negaliu jam padėti. Vis 
dėlto kitados aš buvau galinga: kai karaliui buvo pasimaišęs 
protas, aš galėjau duoti jam pasirašyti mirties nuosprendį ko- 
netabliui, aš to nepadariau. O, beprotė! Aš turėjau tai padary- 
ti!.. Dabar kalėjime sėdėtų Armanjakas ir žvelgtų mirčiai į akis 
kaip šiuo metu Burdonas! Jis toks gražus, toks jaunas! Jis jiems 
nieko blogo nepadarė! Ak! Jei jį nužudys, kaip nužudė Liud- 
viką Orleanietį, kuris taip pat nieko blogo jiems nebuvo pada- 
ręs... O karalius... karalius, kuris mato visas šias žudynes, kuris 
eina per kraują ir vos tik paslydęs stveriasi budelių!.. Karalius 
pamišėlis! Karalius beprotis! O Dieve mano, Dieve mano, pa- 
sigailėk manęs!.. Gelbėk mane!.. Atkeršyk už mane! 

— Pasigailėk! — meldė Šarlotė. 

— Prakeikimas! — tarė Leklerkas. 

— Man... išvykti!.. Jie nori, kad aš išvykčiau! Jie mano, 
kad aš paklausysiu!.. Ne, ne... Išvykti nežinant, kas jį ištiko!.. 
Jiems teks gabalais mane iš čia plėšti! Mes dar pažiūrėsime, ar 
jie išdrįs pakelti ranką prieš karalienę. Įsitversiu į šiuos daik- 
tus abiem rankomis, dantimis... O! Jie privalo man pasakyti, 
kas jį ištiko, kitaip aš pati tučtuojau, kai tik sutems, eisiu pas jį 
į kalėjimą (ji paėmė skrynelę ir atvožė); žiūrėkite, aš turiu auk- 
so!.. Aukso brangiam Žmogui išpirkti! Jeijo neužteks, štai bran- 
genybės, perlai, už kuriuos galima nupirkti visą karalystę. Tai- 
gi aš viską nunešiu kalėjimo sargui ir pasakysiu: “Atiduokite jį 
man gyvą!.. Atiduokite jį man, ir kad nė vienas plaukelis nenu- 
kristų nuo galvos, o štai viskas, žiūrėkite, — auksas, perlai, 

deimantai, viskas — jūsų, nes jūs grąžinote man daugiau, o aš 
dar lieku jums skolinga, aš jus dar apdovanosiu". 

— Garbioji karaliene, — tarė Leklerkas, — ar jūs neno- 
rėtumėte pasiųsti manęs į Paryžių?.. Aš turiu draugų, surink- 
siu juos, ir mes išžygiuosim į Šatlė. 

— Taip, taip, — gailiu balsu pasakė karalienė, — ir tu tik 
pagreitinsi jo mirtį, ar nę? Jeigu jums net pasiseks įsibrauti į 
kalėjimą, tenai jūs rasite lavoną, dar šiltą ir paplūdusį krauju. 
Juk širdžiai perverti durklu tereikia akimirkos, o kiek laiko pri- 
reiks jums ir jūsų draugams, kol sulaužysite dešimt durų, de- 
šimt geležinių durų!.. Ne, ne, nieko nevalia daryti jėga. Mes jį 
tik pražudysime... Na, eik, dieną naktį budėk prie Šatlė durų. 
Jeigu jie ves jį, gyvą, į kitą kalėjimą, nulydėk juos iki pat durų, 
o jeigu jie jį nužudys, palydėk jo kūną iki pat kapo duobės. 
Šiaip ar taip bus, sugrįžk man pasakyti, kad aš žinočiau, kur 
jis. 

Leklerkas jau buvo beišeinąs, bet karalienė jį sustabdė. 

— Per čia, — tarė ji, pridėjusi pirštą prie lūpų. 

Ji atidarė kambarėlio duris, paspaudė spyruoklę, medinė 
siena pasislinko, ir atsivėrė slapti laiptai. 

— Eikite paskui mane, Leklerkai, — pasakė karalienė. 

Ir išdidžioji Izabelė, tapusi paprasta virpančia moterimi, 
paėmė už rankos kuklų ginklų pardavėją, į kurį dabar dėjo vi- 
sas savo viltis; karalienė vedė jaunikaitį siauru ir tamsiu kori- 
dorium, sergėdama nuo sienos kyšulių, čiuopdama koja že- 
mę. Už kelių posūkių Leklerkas pamatė, kad pro durų plyšius 
skverbiasi dienos šviesa; karalienė pravėrė duris į uždarą so- 
dą, kurio gale buvo tvirtovės siena. Ji pasekė akimis, kaip jau- 
nikaitis užlipo ant tos sienos, kaip atsisveikindamas viltingai ir 
pagarbiai pamojo jai ranka ir dingo nušokęs kitapus. 

Per didelę sumaištį niekas jo nepastebėjo. 

Karalienė grįžo į savo apartamentus, o mes pasekime Lek- 
lerką. Sukoręs kelią per lygumą, jis pagaliau prijojo Bastiliją, 
nesustodamas Šv. Antano gatvėje nušoko žemėn, priėjo Kran- 
tinės aikštę, metė neramų žvilgsnį į kartuves, ištiesusias perka- 

rusią ranką vandens link, valandėlę sustojo ant Dievo Moti- 
nos tilto atsipūsti, paskui nusigavo prie Didžiosios skerdyklos 
pastato kampo ir, pastebėjęs, kad iš čia bus matyti, jei kas įeis 
į didžiąją Šatlė ar išeis iš ten, įsimaišė į būrį miestiečių, šne- 
kančių apie riterio suėmimą. 

— Aš jums sakau, pone Burdišonai, — kalbėjo senyva 
moteris vienam miestiečiui, laikydama jį už palaidinio sagos, 
kad tas atkreiptų į ją dėmesį, — aš jums sakau, kad jis atgavo 
sąmonę, žinau tai iš Košetės, Šatlė sargo dukters. Ji sakė, kad 
jam tik mėlynė ant pakaušio, ir tiek. 

— Aš su jumis nesiginčiju, motuše Žana, — atsakė mies- 
tietis, — bet man tik neaišku, už ką jis suimtas. 

— O! Tai labai paprasta: jis susitarė su anglais ir burgun- 
dais dėl Paryžiaus — kaip viską paleisti plėnimis ir paskandin- 
ti kraujyje, o iš bažnytinių indų nukaldinti monetas... Be to, 
dar šnekama, kad jį skatino tai padaryti karalienė Izabelė, mat 
ji iki šiol negali atleisti paryžiečiams už Orleano kunigaikščio 
nužudymą. Ji sakiusi, kad apsiramins tik tada, kai nušluos nuo 
žemės paviršiaus Barbetės gatvę ir sudegins Dievo Motinos 
Atvaizdo bažnyčią. 

— Kelią, duokite kelią! — sušuko vienas mėsininkas. — 
Budelis eina. 

Žmogus raudonu apdaru įžengė į prasiskyrusį būrį... Jam 
prisiartinus, Šatlė durys pačios atsidarė, lyg būtų jį atpažinu- 
sios, ir užsivėrė už jo. 

Visų akys nusekė budelį. Akimirką stojo tyla, bet tuoj po- 
kalbis vėl atsinaujino. 

— O! Puiku, — tarė senyvoji moteris, paleisdama Burdi- 
šono sagą, — aš juk pažįstu sargo dukterį, gal man pasiseks ką 
nors sužinoti. 

Ir ji nubėgo prie Šatlė taip greitai, kiek tik leido jos am- 
Žius ir kojos, kurių viena buvo trumpesnė už kitą. 

Pribėgusi ji pabeldė į duris. Langelis duryse atsivėrė, ir 
šviesiaplaukė mergina iškišo linksmą apskritą veidelį. Užsimez- 
gė šiokia tokia šneka, tačiau to, ko tikėjosi, motušė Žana ne- 
pešė: durys liko uždaros, tiktai mergina pro savo groteles pa- 

rodė į kalėjimo langelį ir dingo. Senė mostelėjo laukiantiems 
žmonėms prieiti artyn; keletas atsiskyrė nuo būrio; moteris, 
parpuolusi ant kelių prie langelio, paragino stovinčius žmo- 
nes: “Eikite šen, vaikai mano, tai kalėjimo langelis. Mes jo ne- 
pamatysime, bet išgirsime, kaip jis šaukia; tai vis geriau negu 
nieko". 

Visi nekantraudami susispietė apie šią pragaro angą, ir 
nepraėjus nė dešimčiai minučių pasigirdo grandinių Žvange- 
sys, tūžmingi šauksmai, sužibsėjo švieselės. 

— O! Matau žarijų krosnelę, — tarė moteris. — Va gi 
budelis kiša į ją žnyples... Štai jau ėmė pūsti ugnį. 

Kaskart, budeliui papūtus, iš krosnelės plūstelėdavo to- 
kia liepsna, kad rodės, žybsi požeminis žaibas. 

— Štai jis jau ima žnyples — žnyplės raudonai įkaitusios, 
degina jam pirštus... Jis eina į belangės galą, matau tiktai jo 
kojas... Iyliau! Nutilkite, tuojau išgirsime... 

Nuaidi šaižus riksmas... Visų galvos palinksta prie lange- 
lio. 

— Ak! Dabar jį kvočia teisėjas, — kalbėjo moteriškė, at- 
liekanti čičeronės vaidmenį; atsiradusi čia pirmoji, ji užkėtojo 
visą langelį, iškišdama galvą tarp dviejų virbų, — bet jis tyli: 
Nagi atsakinėk, plėšike! Atsakinėk pagaliau, žmogžudy, išpa- 
žink savo kaltes! 

— TIyliau! — sušuko iškart keli balsai. 

Moteris ištraukė galvą iš skylės, bet rankomis tebesilaikė 
įsitvėrusi į virbus, kad neprarastų užsiimtos vietos, kai kalinys 
prabils, paskui su išmanymu tvirtai pasakė: 

— Galite būti tikri: jeigu jis nieko neprisipažins, jo nepa- 
kars. 

Vėl nuskardėjo šūksmas, ir moteris vėl prisiplojo prie lan- 
gelio. 

— O! Yra pasikeitimų, — tarė ji, — žnyplės guli ant že- 
mės šalia krosnelės. Na matot! Budelis jau pavargo. 

Pasigirdo medinio plaktuko taukšėjimas. 

— Ne, ne, — su džiaugsmu pranešė moteris, — budelis 
kausto jį šiekštais. 

Šiekštais vadinosi medinės lentelės, kurios virvutėmis bu- 
vo pririšamos prie kalinio kojų; tarp lentelių įbrukamas platus 
geležinis pleištas ir tol daužoma per jį plaktuku, kol, lente- 
lėms plaudžiantis, supliūkšta raumenys ir sutrupa kaulai. 

Matyt, riteris nieko neprisipažino, nes plaktuko dūžiai da- 
rėsi vis stipresni ir dažnesni. Budelis įtūžo. 

Kurį laiką riksmo nebuvo girdėti, sklido tik duslios dejo- 
nės, paskui ir jos nuščiuvo. Staiga nutilo ir plaktuko taukšėji- 
mas. 

Motušė Žana tuojau pat atsistojo. 

— Šiandien viskas, — pasakė ji, purtydama nuo kelių dul- 
kes ir taisydamasi kepuraitę, — jis nualpo nieko neprisipaži- 
nęs, — ir nuėjo sau, įsitikinusi, kad ilgiau laukti neverta. 

Įkandin moters patraukė visi kiti šios scenos liudininkai, 
pasikliovę jos išmanymu apie tokius dalykus; prie sienos liko 
stovįs tik vienas jaunuolis — tai buvo Perinė Leklerkas. 

Po valandėlės, kaip spėjo motušė Žana, budelis išėjo. 

Pavakare į kalėjimą įėjo kunigas. 

Kai visai sutemo, lauke prie durų buvo pastatyti sargybi- 
niai, ir vienas jų privertė Leklerką pasitraukti. Šis atsisėdo ant 
akmeninės pakylos prie Malūnininkų tilto gatvės kampo. 

Praslinko dvi valandos. Naktis buvo juoda, bet jo akys taip 
apsiprato su tamsa, kad pilkšvoje sienoje įžiūrėjo tą vietą, kur 
buvo Šatlė durys. Per visą laiką jis neištarė nė vieno žodžio, nė 
karto neatitraukė rankos nuo durklo ir nepanoro nei gerti, nei 
valgyti. 

Išmušė vienuolika. 

Dar nenutilus paskutiniam laikrodžio dūžiui, Šatlė durys 
atsidarė ir ant slenksčio pasirodė du kareiviai, laikantys po špa- 
gą vienoje rankoje ir deglą kitoje. Paskui pro duris išėjo keturi 
vyrai, nešdami rankose kažkokį nešulį, o pridurmu sekė dar 
vienas vyras, kurio veidą slėpė raudonas gobtuvas. Iylėdami 
jie prisiartino prie Malūnininkų tilto. 

Kai šie Žmonės atsidūrė sulig Perinė, jis pamatė, kad vy- 
rai neša didelį odinį maišą. Perinė sukluso: j0 ausis pasiekė 
aimana. Nebeliko jokių abejonių. 

Akimoju jis išsitraukė iš makščių durklą, paklojo du neši- 
kus, o maišą perrėžė per visą ilgį. Iš maišo iškrito žmogus. 

—- Bėkite, riteri! — sušuko Leklerkas. 

Pasinaudodamas sumaištimi, kurią jo puolimas sukėlė ma- 
žam būreliui, ir greitai slėpdamasis nuo persekiotojų, jis nu- 
slydo upės šlaitu žemyn ir dingo visiems iš akių. 

Tasai, kuriam Leklerkas su tokia neregėta narsa bandė 
padėti atgauti laisvę, mėgino bėgti — jis atsistojo, tačiau su- 
daužytos kojos sulinko, ir jis, suklikęs iš skausmo ir nevilties, 
parkrito nualpęs. 

Žmogus su raudonu gobtuvu davė ženklą kitiems dviem 
vyrams, kurie nebuvo sužeisti, ir šie užsivertė nualpusįjį ant 
pečių. Priėjus tilto vidurį, raudongobtuvis jiems pasakė: “Su- 
stokite ir įmeskite jį čia". 

Įsakymas buvo kaipmat įvykdytas, beformis daiktas aki- 
mirką vertėsi ore tarp tilto ir upės, ir veikiai nukritęs kūnas 
plumptelėjo į vandenį. 

Tą pat akimirką valtis su dviem irkluotojais priplaukė tą 
vietą, kur dingo kūnas, ir valandėlę plaukė pasroviui. Paskui 
vienas liko irkluoti, o kitas žeberklu užkabino daiktą, iškilusį 
vandens paviršiun, ir įsitraukė į valtį. Tuo metu žmogysta su 
raudonu gobtuvu priėjo prie tilto krašto ir iš ten griausmingu 
balsu pavėjui išrėkė sakramentalius žodžius: 

— Žėįvyksta karaliaus teisingumas! 

Jūreivis sudrebėjo ir, nors bičiulis jį maldavo, įmetė atgal 
į upę riterio de Burdono kūną. 

Koks pusmetis praėjo nuo tų įvykių, kuriuos bandėme ap- 
rašyti ankstesniame skyriuje. Didelį miestą apgaubė naktis, ir 
nuo Šv. Germano vartų buvo matyti, kaip iš lėto, vienas po 
kito , nelygu arčiau ar toliau nuo jų, tirštame rūke nyksta bokš- 
tai ir varpinės — jų lyg prismaigytas buvo visas 1417 metų Pa- 
ryžius. Arčiausia matomas Šventyklos ir Šv. Martyno bažny- 

čios bokštų smailes iš šiaurės greitai sėmė tirštas šešėlis tary- 
tum jūros banga; netrukus migla aptraukė Šv. Egidijaus ir Šv. 
Luko bažnyčių smailius ir dantytus bokštus — iš tolo tamsoje 
jie atrodė lyg du milžinai, pasirengę kautynėms; paskui migla 
pasiekė Šv. Jokūbo bažnyčią prie mėsinės, — jos tamsi verti- 
kali linija, regis, buvo brėžte nubrėžta blandoje ir nesiliejo su 
rūku, slenkančiu nuo Senos; drėgnas pažemio vėjas plėšė nuo 
kylančio rūko didelius kąsnius. Pro ištisinę pilką dangą akis 
dar kurį laiką galėjo įžiūrėti senąjį Luvrą ir jo bokštų kolona- 
dą, Dievo Motinos katedrą ir Šv. Koplyčios varpinės smailę. 
Paskui rūkas tarytum lenktynių žirgas užlėkė ant Universite- 
to, apsiautė Šv. Genovaitės bažnyčią, pasiekė Sorboną, ėmė 
suktis virš namų stogų, nusileido į gatves, persirito per tvirto- 
vės sieną, nusidriekė lyguma, ištrynė horizonte rausvą rėžį, kurį 
buvo palikusi saulė tarytum paskutinį “sudie" žemei ir kuria- 
me dar prieš valandėlę juodavo trijų Šv. Germano Previnio 
vienuolyno varpinių siluetai. 

Tačiau ant įtvirtintų miesto sienų, juosiančių miegantį mil- 
žiną, gali įžiūrėti sargybinius, stovinčius per šimtą žingsnių 
vienas nuo kito ir sergstinčius miesto ramybę; tolygūs ir mo- 
notoniški jų Žingsniai panašūs, jeigu taip galima palyginti, į 
širdies pulsą, liudijantį, kad gyvenimas eina toliau, nors kar- 
tais ir įgauna mirties pavidalą. Protarpiais kurioje nors vietoje 
pasigirsta sargybinių šūksnis: “Budėkite!" — ir aidas nusirita 
pervisą apskritą sienos juostą ir sugrįžta atgal, į tą pačią vietą. 

Šešėlyje palei Šv. Germano vartus, kurių kvadratinis ma- 
syvas iškilęs virš miesto sienos, vaikšto vienas sargybinis, liūd- 
nesnis ir tylesnis už kitus. Iš jo pusiau kariškų, pusiau miestiš- 
kų drabužių galima numanyti, kad, nors kartais ir vykdo ka- 
reivio pareigas, jis priklauso amatininkų korporacijai, kuri Ar- 
manjako konetablio įsakymu miesto apsaugai davė penkis šim- 
tus vyrų; tarpais jis sustoja, pasiremia alebarda, kuria apgin- 
kluotas, įsmeigia blausų žvilgsnį į vieną tašką erdvėje, paskui 
atsidusęs vėl ima vaikščioti pirmyn ir atgal, kaip ir privalu nak- 
tiniam sargybiniui. 

Staiga jo dėmesį patraukė žmogaus balsas — išorinį grio- 
vį juosiančiame kelyje stovintis vyriškis prašė atidaryti Šv. Ger- 
mano vartus; pasivėlinęs keliauninkas, matyt, tikėjosi, kad sar- 
gybinis bus jam maloningas, — o šis po devintos valandos va- 
karo galėjo praleisti pro vartus tik savo asmenine atsakomybe. 
Reikia manyti, jis netuščiai vylėsi, kad jo prašymas bus įvykdy- 
tas, nes jaunasis sargybinis, vos išgirdęs jo balsą, nulipo žemyn 
į vidinę pusę ir pabarbeno į langelį, pro kurį silpnai švietė lem- 
pa, o kad jis ten būtų išgirstas, garsiai sušuko: 
| — Tėve, greitai kelkitės ir eikite atidaryti vartų mesirui 
Juvenaliui de Jursenui. 

Jo žodžiai tikrai buvo išgirsti, nes lempą imta nešioti po 
kambarį. Laukan išėjo senis su žibintu vienoje rankoje ir raktų 
ryšuliu kitoje ir, lydimas jį pašaukusio jaunuolio, pasuko po 
masyvių vartų skliautu. 

"Tačiau prieš kišdamas raktą į spyną jis panoro įsitikinti, 
ar jo sūnus neapsiriko, ir paklausė žmogų, vaikščiojantį kita- 
pus vartų ir beldžiantį į juos koja: 

— Kas jūs esate? 

— Atidarykite, pone Leklerkai, aš Žanas Juvenalis de Jur- 
senas, jo didenybės karaliaus patarėjas parlamente. Aš užtru- 
kau Švento Germano vienuolyne pas priorą ir dėjau viltis į jus, 
nes esame seni pažįstami. 

— Taip, taip, — sukuždėjo Leklerkas, — tokie seni pažįs- 
tami, kokie tik gali būti senis ir vaikas. Jūsų tėvas, jaunasis žmo- 
gau, galėtų taip pasakyti, nes mudu abu gimę Trua mieste 1340 
metais, ir mudviejų šešiasdešimt aštuonerių metų pažintį iš tie- 
sų verta vadinti sena, kaip pasakėte. 

Sargas, tuos žodžius tardamas, dukart pasuko raktą, pa- 
kėlė statmenai geležinį strypą, kuriuo buvo užsklendžiami var- 
tai, ir, abiem rankom pastūmęs vieną ir patraukęs kitą sąvarą, 
pradarė masyvius vartus, ir jaunuolis, kokių dvidešimt šešerių 
ar dvidešimt aštuonerių metų, bemat galėjo pro juos įsmukti. 

— Ačiū, pone Leklerkai, — tarė jis, švelniai ir pagarbiai 
tapšnodamas seniui per petį, — ačiū, o jeigu kas nors jus ištik- 
tų, galite pasikliauti manimi, kaip aš pasiklioviau jumis. 

— Mesire Juvenali, — pasakė jaunasis sargybinis, — ar 
aš negalėčiau tikėtis jūsų paspirties, nes prie tos paslaugos, 
kurią jums padarė mano tėvas, ir aš esu prisidėjęs? Juk aš jį 
įspėjau, kitaip jums būtų buvę labai pavojinga naktį perlipti 
sieną. 

— A, tai tu, Perinė! Ką tu čia veiki tokiu vėlyvu metu su 
šituo keistu apdaru? 

— Einu sargybą pono konetablio įsakymu, o kadangi ga- 
liu laisvai pasirinkti sargybos vietą, tai atėjau pas tėvą pavaka- 
rieniauti... 

— Ir ačiū Dievui, kad atėjo, — pridūrė senis, — matote, 
jis padorus vaikinas — bijo Dievo, gerbia karalių ir myli tėvus. 

Senasis Leklerkas ištiesė į sūnų virpančią raukšlėtą ran- 
ką, ir šis suspaudė ją savosiomis, o kitą jo ranką paėmė Juve- 
nalis. 

— Aš dar kartą jums dėkoju, senasis mano bičiuli. Nepa- 
silikite ilgiau lauke. Tikiuosi, joks įkyruolis nebeateis belstis į 
jūsų gerą širdį. 

— Ir teisingai padarys, mesire de Jursenai, tegu būtų tai 
pats mūsų senjoras dofinas Karolis, tesergi jį Dievas, aš ne- 
padaryčiau jam to, ką padariau jums. Šiais neramiais laikais 
saugoti miesto raktus — didelė atsakomybė. Kai aš budžiu, 
raktus visada laikau prie juosmens, o kai miegu — po pagal- 
ve. 

Pasigyręs tokiu savo budrumu, senis dar sykį paspaudė 
jaunuoliams rankas, pasiėmė nuo žemės žibintą ir nuėjo na- 
mo, palikdamas du vyrus vienus. 

— Ką norėjai iš manęs sužinoti, Perinė? — paklausė Ju- 
venalis, remdamasis į jaunojo ginklų prekeivio ranką, — jį mes 
jau buvome išvedę į sceną ankstesniame skyriuje ir dabar vėl 
čia susitinkame. 

— Naujienų, mesire. Jūs esate prašymų tvarkytojas ir pa- 
tarėjas, jūs turite Žinoti viską. Man rūpi, kokie baisūs dalykai, 
kaip pasakojama, dedasi Tūre, kur dabar yra karalienė. 

— Iš tiesų, — tarė Juvenalis, — niekas geriau už mane 
tau nepapasakos paskutinių naujienų. 

— Gal užlipkime ant tvirtovės sienos? Konetablis turbūt 
darys naktinį patikrinimą, ir, jeigu neras manęs poste, mano 
tevas, ko gero, neteks savo vietos, o aš būsiu aptvatytas karda- 
saičiu per strėnas. 

Juvenalis nesivaržydamas pasirėmė į Perinė ranką, ir abu 
užkopė į aikštelę, kur tuo metu buvo tuščia. 

— Štai kas tenai atsitiko, — ėmė pasakoti Juvenalis. (Jo 
klausytojas bemat išpūtė ausis.) — Kaip Žinai, karalienė buvo 
įkalinta Tūre ir saugoma Diupiuji, o šis — pats įtariausias ir 
nemaloniausias kalėjimo sargas. Tačiau, nors ir koks jis bud- 
rus, karalienei pasisekė perduoti laišką Burgundijos kunigaikš- 
čiui ir pasiprašyti jį pagalbos. Kunigaikštis iškart suvokė, ko- 
kiu galingu jo sąjungininku taps karalienė Izabelė, nes dauge- 
liui jo maištas prieš karalių nuo šiol atrodys kaip riteriška mo- 
ters globa. 

Karaliaus duktė ir Bavarijos kunigaikštienė nebuvo taip 
griežtai sekamos kaip karalienė, ir šioji per jas gavo Žinių iš 
kunigaikščio; patyrusi, kad jis yra apsupęs Korbejį ir kad jo 
žmonės jau nusigavę iki Šartro, ji atgavo viltį išsigelbėti. 

Taigi ji apsimetė jaučianti šventą pagarbą Marmutjė vie- 
nuolynui ir prikalbino savo dukterį paprašyti Diupiuji, kad leis- 
tų kunigaikštienėms ir jų rūmų damoms kartu nuvykti į vie- 
nuolyną išklausyti Mišių. Diupiuji, nors ir buvo šiurkštus, ne- 
drįso savo karaliaus dukteriai nesuteikti malonės, kuri jam at- 
rodė visai nekalta. Karalienė pamažu įpratino savo sargą ma- 
tyti ją nuolat einant melstis į Marmutjė vienuolyną. Regis, ji 
nepastebėdavo Diupiuji nepagarbumo, nes kalbėdavo su juo 
nuolankiu balsu. Diupiuji buvo patenkintas, kad palaužė ka- 
ralienės išdidumą, ir sušvelnėjo. Jis leisdavo karalienei vykti į 
vienuolyną kada tik panorėjus, bet iš atsargumo visuomet bū- 
davo kartu su ja, be to, dar visame kelyje lygiais tarpais pasta- 
tydavo sargybinius, nors toks priverstinis uolumas jam atrodė 
nereikalingas, nes priešas buvo už penkiasdešimties mylių nuo 
Jų. 

Karalienė pastebėjo, kad jos sargybiniai savo pareigas at- 
lieka labai nerūpestingai, visiškai tikri, kad jų pastangos be- 

prasmės ir, jeigu juos kas netikėtai užpultų, — pergalė neabe- 
jotina. 

Izabelė tada ir sukūrė planą, pagal kurį ją iš Marmutjė 
vienuolyno turėjo pagrobti Burgundijos kunigaikštis. Per vie- 
ną savo tarną jį pranešė kunigaikščiui visas plano smulkme- 
nas. Jis gerai įvertino karalienės išradingumą, ir ji per tą patį 
pasiuntinį kitu laišku pranešė jam dieną, kurią vyks į vienuoly- 
ną. 

Sumanymas buvo tikrai pavojingas, nes reikėjo nukeliau- 
ti per šalį penkiasdešimt mylių ir niekas apie tai neturėjo suži- 
noti. Burgundijos kunigaikštis leidosi į šį žygį su maža saujele 
vyrų, o Diupiuji turėjo užtektinai kareivių, kad galėtų duoti 
atkirtį; bet jeigu kunigaikštis būtų pasitelkęs daug vyrų, Diu- 
piuji tikrai būtų įtaręs užmačią ir išgarbinęs karalienę į Meną, 
į Beri ar į Anžu. Burgundijos kunigaikštis dėl to nenusiminė. 
Jis gerai suprato, kad vienintelis būdas pagelbėti savo parti- 
jai — tai gauti karalienės Izabelės paspirtį; jis griebėsi visų įma- 
nomų priemonių ir laimingas pasiekė savo tikslą, ir štai kaip. 

Perinė Leklerkas išpūtė ausis. 

— Kunigaikštis parinko iš savo armijos dešimt tūkstan- 
čių raitelių — pačių narsiausių vyrų ir pačių tvirčiausių Žirgų; 
ir vienus, ir kitus jis įsakė sočiai maitinti, ir po savaitės, naktį, 
palikdamas stovyklą prie Korbejo, išžygiavo jų priešaky Tūro 
link. Jie jojo kiaurą naktį gūdžioje tyloje ir tiktai paryčiu su- 
stojo valandai pašerti arklių, paskiau vėl iškeliavo toliau ir Žy- 
giavo penkiolika valandų be perstojo ir dar labiau skubėdami 
negu naktį; vakare, kai dar sykį sustojo poilsio, iki Tūro tebu- 
vo likusios šešios mylios. Šia armija stebėjosi žmonės visose 
vietose, per kurias ji traukė. Nuostabą jiems kėlė tai, kad ar- 
mija žygiavo labai greitai ir visiškai tyliai. Kitos dienos rytą, 
aštuntą valandą, Burgundijos kunigaikštis, bijodamas, nors ir 
emėsi atsargumo priemonių, kad karalienės sargybiniai nebū- 
tų įspėti, apsupo Marmutjė bažnyčią ir įsakė sirui Ektorui de 
būrį ir iš raudonų kryžių pažinęs burgundus, paliepė karalie- 
nei sekti paskui jį, tikėdamasis priversti ją išeiti pro šonines 

dureles, prie kurių jos laukė karieta, tačiau karalienė griežtai 
atsisakė. Tada jis davė ženklą dviem sargybiniams nustumti ją 
jėga. Tačiau karalienė abiem rankomis įsikibo į choro grote- 
les, prie kurių buvo atsiklaupusi, ir prisiekė Kristumi, kad ver- 
čiau bus užmušta, bet nesiduos išplėšiama iš tos vietos. Ją ly- 
dinčios damos ir kunigaikštienės ėmė taip puldinėti šen ir ten, 
maldaudamos pasigailėti ir šaukdamosi pagalbos, kad siras de 
Savezas, supratęs, jog nebėra kada svarstyti, persižegnojo — 
teatleidžia jam Dievas, kurio namuose buvo, — paskui išsi- 
traukė špagą, ir jo gvardiečiai padarė tą pat. 

Šitai matydamas, Loranas Diupiuji suvokė, jog viskas pra- 
rasta; jis išbėgo pro mažąsias duris, šoko ant arklio ir šuoliais 
nudūmė į Tūrą, įspėjo miestą apie pavojų ir nedelsdamas pa- 
sirengė gynybai. 

Kai tik Diupuji dingo, siras de Savezas priėjo prie kara- 
lienės ir pagarbiai ją pasveikino Burgundijos kunigaikščio var- 
du. 

— Kur jis? — paklausė karalienė. 

— Jis laukia jūsų prie didžiųjų bažnyčios durų. 

Karalienė ir kunigaikštienės žengė prie didžiųjų durų, ap- 
suptos ginkluotų žmonių grandinės; kareiviai šaukė: “Tegyvuo- 
ja karalienė ir jo didenybė dofinas!" Burgundijos kunigaikštis, 
pamatęs karalienę, nušoko nuo arklio ir priklaupė ant vieno 
kelio. 

— Brangiausiasis bičiuli, — tarė jam karalienė, grakščiai 
priėjusi ir pakėlusi jį nuo žemės, — aš turiu jus mylėti kaip 
nieką kitą karalystėje. Jūs viską metėte vos išgirdęs mano pa- 
galbos šauksmą ir išvadavote mane iš kalėjimo. Būkite tikras, 
aš niekada to nepamiršiu. Dabar gerai suprantu, kad jūs visa- 
da mylėjote jo didenybę karalių, jo šeimą, karalystę ir pirmon 
vieton kėlėte visuomenės interesus. 

Tai sakydama, karalienė ištiesė jam ranką pabučiuoti. 

Kunigaikštis pasakė keletą pagarbių žodžių apie savo at- 
sidavimą jai ir paliko jos saugoti sirą de Savezą ir tūkstantį 
raitelių, o pats su likusia savo armija skubiai išžygiavo į Tūrą, 
tikėdamasis ten patekti pirmiau negu miestas atsitokės iš nuo- 

stabos. Kunigaikštis nesutiko jokio pasipriešinimo ir tuo me- 
tu, kai didžiuma jo žmonių slinko slėniomis vietomis, įjojo į 
miestą pro vartus, kuriuos Diupiuji kareiviai buvo palikę. Šis 
nelaimingasis pats pakliuvo tarp belaisvių ir tapo pavyzdžiu 
palikuonims: niekada nedera rodyti nepagarbą karūnuotie- 
siems, nors ir kokioje žemoje padėtyje jie būtų atsidūrę. 

— Ir kas gi jį ištiko? — paklausė Perinė. 

— Apie dvyliktą jis buvo pakartas, — atsakė Juvenalis. 

— O karalienė? 

— Ji grįžo į Šartrą, paskui persikėlė į Trua Šampanėje, 
kur yra jos dvaras. Šartro generaliniai luomai, kuriuos sudarė 
jos statytiniai, paskelbė ją regente ir jos užsakymu padarė ant- 
spaudą, kurio vienoje pusėje, perskirtoje į keturias dalis, buvo 
Prancūzijos ir Bavarijos herbai, o kitoje — jos portretas su 
užrašu: Izabelė, iš Dievo malonės — Prancūzijos regentė. 

Šios smulkmenos, susijusios su politika, menkai tedomi- 
no Perinė Leklerką, atvirkščiai, jam rūpėjo sužinoti ką kita, 
apie ką nesiryžo klausti, bet galiausiai, po valandėlės tylos, pa- 
matęs, kad mesiras Juvenalis rengiasi atsisveikinti, jis kuo abe- 
jingesniu tonu pasiteiravo: 

— Ar tiesa, kad karalienę lydėjusias damas ištiko kažko- 
kia nelaimė? 

— Jokios, — atsakė Juvenalis. 

Perinė atsiduso. 

— O kur mieste karalienė apsistojusi? 

— Pilyje. 

— Paskutinis klausimas, mesire: jūs toks išsilavinęs, mo- 
kate lotynų, graikų kalbas, išmanote geografiją, tad prašom 
pasakyti, į kurią horizonto pusę turiu žiūrėti, kad pamatyčiau 
Irua miestą? 

Juvenalis valandėlę pamąstė, paskui kairiąją ranką pri- 
dėjo Perinė prie galvos ir pasuko ją ton pusėn, kur tašką erd- 
vėje rodė dešiniąja ranka. 

' — Štai, — tarė jam, — žiūrėk čia, tarp Šv. Ivo ir Sorbo- 
nos varpinių, truputį į kairę nuo mėnulio, kylančio už Sorbo- 
nos, — ar matai ten ryškią žvaigždę? 

Perinė linktelėjo, kad ją mato. 

— Tai Merkurijus. Taigi! Jeigu nubrėšime vertikalią liniją 
nuo tos žvaigždės iki žemės, tai ji, žiūrėk čia, perskirs pusiau 
miestą, apie kurį tu mane klausi. 

Perinė praleido pro ausis, kas jam pasirodė ne itin su- 
prantama šiame astronominiame bei geometriniame jaunojo 
aiškintojo dėstyme, ir tiktai žvelgė įsmeigęs akis į kairę nuo 
Sorbonos varpinės, į tą vietą, kur gyveno Šarlotė. Visa kita jo 
nedomino; ši vieta jam buvo ištisas pasaulis! 

Mostu jis padėkojo Juvenaliui; tasai atsitolino oriai, ku- 
pinas išdidumo, kad savo tėvynainiui parodė tikrą išsimoksli- 
nimą, bet šiam nešališkam ir griežtam istorikui galėjai prikišti 
vieną dalyką: norą įtikinti klausytoją, kad jis kilęs iš Orsini“ 
giminės. 

Perinė, likęs vienas, atsišliejo į medį; jis įsmeigė akis į 
Universitetą, kaip andai buvo vadinama toji Paryžiaus dalis, 
bet nieko nematė, nes visos jo mintys skriejo dar toliau; netru- 
kus, tarytum žvilgsniu tikrai perskrodęs erdvę, jis išvydo Trua 
miestą, seną pilį jame ir tenai kambarį, kur gyveno Šarlotė; ši 
buveinė jam atsivėrė nelyginant teatro dekoracija, uždara iš 
visų pusių ir matoma tik vienam žiūrovui, ir Perinė įsivaizdavo 
kambario apmušalų spalvą, baldus ir tarp jų grakščią jaunutę 
blondinę, tą valandėlę laisvą nuo tarnystės karalienei rūpes- 
čių, baltu apdaru šviečiančią tamsoje, kaip angelai Martynas 
ir Danbi skleidžia šviesą tamsybėse, kur dar nesušvito pirmieji 
saulės spinduliai. 

Visas savo dvasios galias Perinė sutelkė į šį reginį, ir tai 
jam virto tikrove; jeigu Šarlotė jam būtų pasirodžiusi ne ra- 
mi ir svajinga, o pakliuvusi į pavojų, jis tikrai būtų ištiesęs jai 
rankas ir puolęs jos ginti, lyg juodu būtų skyręs tik vienas žings- 
nis. 


* Juvenalio tėvo pavardė siejama su Jurseno pilimi, kurią valdyti 
jam davė Paryžius ir kurios portike buvo dviejų žaidžiančių lokiukų skulp- 
tūrėlės. (Aut. past. ) 

Žodis “lokys" prancūzų k. skamba “urs" (ours). (Vert. past.) 

Jis taip buvo pasinėręs savo regėjimuose, — tai patyru- 
sieji tikina, jog tam tikrais momentais kai kurie žmonės gyve- 
na dvilypį gyvenimą, — kad neišgirdo Povo gatve jojant būrio 
raitelių ir nepastebėjo, kaip greitai būrys priartėjo prie jam 
patikėtos sergėti sienos. 

Šio naktinio patrulio vadas mostelėjo raiteliams sustoti, 
o pats užlipo ant tvirtovės sienos. Apsidairęs, kurgi čia stovi 
sargybinis, jis pamatė Perinė: tasai, vis dar paskendęs svajose, 
visai nematė, kas dedasi aplinkui. 

Būrio vadas tuomet priėjo prie šios nejudančios statulos 
ir špagos galu nukėlė nuo Perinė galvos fetrinę kepurę. 

Reginys akimirksniu subyrėjo, kaip per žemės drebėjimą 
subyra ir prasmenga skradžiai auksiniai rūmai; tarytum žaibas 
trenkė į Perinė, beregint jis čiupo ietį ir instinktyviai nustūmė 
grėsmingą špagą šaukdamas: 

— Cionai, vyrai! 

— Tu nesi dar gerai išsiblaivęs iš miego, jaunuoli, o gal 
sapnuoji nemiegodamas, — tarė jam konetablis Armanjakas 
ir špagos geležte lyg nendrinę lazdelę perkirto geležinę ietį, 
kurią Leklerkas buvo atstatęs priekin — ieties galas nukritęs 
įsmigo žemėn. 

Leklerkas pažino Paryžiaus valdytojo balsą, numetė liku- 
sią ieties nuolaužą ir, sunėręs rankas ant krūtinės, ramiai ėmė 
laukti iš konetablio pelnytos bausmės. 

— Ak ponai miestiečiai, — kalbėjo Armanjako grafas, — 
jums patikėta miesto sargyba, ir, vadinasi, jūs šitaip atliekate 
pareigą! Ei mano vyrai, — pridūrė jis, pasigręždamas į savo 
būrį, ir tuoj pat žengė prie jo. — Reikia trijų savanorių! 

Trys vyrai išėjo iš gretų. 

— Vienas iš jūsų pakeis čia sargyboje šitą keistuolį, — 
tarė jis. 

Kažkuris kareivis tyliai nušoko nuo arklio, numetė pava- 
džius į rankas šalia esančiam draugui ir stojo į Leklerko vietą 
Šv. Germano vartų šešėlyje. 

— O jūs, vyrai, — kreipėsi konetablis į kitus du kareivius, 
laukiančius įsakymo, — šokite žemėn ir įkrėskite šitam netik- 

šai sargybiniui dvidešimt penkis kirčius per pečius špagų makš- 
timis. 

— Monsinjore, — abejingu balsu pasakė Leklerkas, — 
tai bausmė kareiviui, o aš nesu kareivis. 

— Darykite, kaip aš sakiau, — pridūrė konetablis, kišda- 
mas koją į balnakilpę. 

Leklerkas priėjo prie jo ir bandė sulaikyti ranka. 

— Pagalvokite, monsinjore. 

— Aš pasakiau: dvidešimt penkis, nei daugiau, nei ma- 
Žiau, — pakartojo konetablis ir šoko į balną. 

— Monsinjore, — tarė Leklerkas, griebdamas arklio pa- 
vadžius, — monsinjore, tai bausmė tarnams ir vasalams, 0 aš 
nesu nei vienas, nei kitas. Aš esu laisvas žmogus ir Paryžiaus 
gyventojas. Įsakykite dvi savaites, mėnesį uždaryti į kalėjimą, 
ir aš paklusiu. 

— Pamanykit, — tarė konetablis, — tiems nedorėliams 
dar reikės parinkti bausmę, kokios jie patys nori?! Iš kelio! 

Jis pentinais sušėrė arkliui, šis šoko iš vietos, o konetablis 
dar spėjo savo geležine pirštine trenkti Leklerkui pervienplau- 
kę galvą, ir tas išsitiesė prie kojų kareiviams, kurie turėjo įvyk- 
dyti konetablio įsakymą. 

Kareiviai visada su džiaugsmu vykdė panašius vadų įsa- 
kymus, kai auka buvo miestietis. Kareiviai ir amatininkai ne- 
kentė vieni kitų, ir protarpiais sudaromos tarp jų politinės pa- 
liaubos negalėjo užgesinti degančios neapykantos. Labai retai 
pasitaikydavo, kad vakarais kur nors atokioje gatvėje susitikę 
pameistrys ir kareivis nesigriebtų vienas lazdos, kitas — špa- 
gos. Turime pripažinti, jog Perinė Leklerkas anaiptol nebuvo 
iš tų, kurie tokia proga duos kelią, kad tiktai išvengtų susirė- 
mimo. 

Konetablio vyrams iš tiesų pasisekė įvykdyti vado duotą 
bausmę: kai Perinė nusirito jiems po kojomis, abu puolė jį; šis 
atsitokėjo jau išrengtas iki juosmens, sukryžiuotomis virš gal- 
vos rankomis ir pririštas prie medžio šakos — pirštų galai vos 
lietė žemę; paskui kareiviai, atsisegę nuo diržo špagas ir iš- 
trauktas padėję vejoje, minkštomis ir lanksčiomis jų makšti- 

mis ėmė pakaitomis plakti Perinė — lėtai ir tolygiai tarsi Ver- 
gilijaus piemenys. Trečiasis kareivis priėjo arčiau ir pradėjo skai- 
čiuoti kirčius. 

Supliaukšėjo pirmieji kirčiai į tvirtą baltą kūną, bet, ro- 
dės, nepadarė jokio įspūdžio plakamajam, nors mėnesienoje 
buvo galima įžiūrėti jų paliktus melsvus rėžius; netrukus lanks- 
čios lyg botagas makštys jau ėmė plėšti iš suraižytos nugaros 
odos drūžes. Pasikeitė pats kirčių garsas: pradžioje buvęs šai- 
žus ir švilpiantis, dabar pasidarė duslus ir slopus, lyg būtų pla- 
kamas purvas; baigdami egzekuciją, kareiviai mušė jau viena 
ranka, kita dengdamiesi veidą nuo kraujo purslų ir odos sku- 
telių, lekiančių po kiekvieno kirčio. 

Sušėrę dvidešimt penktąjį kartą, šie uolūs įsakymo vyk- 
dytojai liovėsi, žiūrėdami, ką padarę. Pasmerktasis nė karto 
nesuriko, nesudejavo. 

Kai viskas buvo baigta, vienas kareivis paėmė savo špagą 
ir ramiai įsikišo į makštis, o kitas savo špaga perkirto virvę, 
kuria buvo pririštas prie šakos nelaimingasis. 

Kai tik virvė nukrito, Perinė Leklerkas, kurį stačią virvė ir 
telaikė, nuvirto žemėn, suleido dantis į ją ir prarado sąmonę. 


AIX 

Po mėnesio, kai visa tai atsitiko, Paryžiuje ir aplinkui jį 
prasidėjo dideli politiniai įvykiai. 

Prancūzijos monarchijai dar niekada negrėsė toks kra- 
chas kaip tuo metu: trys partijos draskė karalystę į gabalus, ir 
kiekviena stengėsi nusigriebti kuo riebesnį kąsnį. 

Kaip jau sakėme, Anglijos karalius Henrikas V, lydimas 
savo brolių Klarenso ir Glosterio kunigaikščių, išsilaipino Nor- 
mandijoje; nedelsdamas jis puolė Tuko pilį, kuri po keturių 
apgulties dienų pasidavė; iš ten karalius Henrikas V išžygiavo 
į Kaną ir apsupo tą miestą, kurį gynė du nusipelnę ir garsūs 
senjorai — Lafajetas ir Montenė. Nors ir atkakliai priešinosi, 
miestas buvo paimtas šturmu. Į naujų pergalių šurmulį įsimai- 

šė neseniai patirtų laimėjimų prie Onflero ir Azenkūro prisi- 
minimai, o Normandija buvo apimta nevilties; daugiau kaip 
šimtas tūkstančių gyventojų pabėgo ir rado prieglobstį Breta- 
nėje; tereikėjo Anglijos karaliui pasirodyti ar pasiųsti kareivių 
būrį, ir miestas pasiduodavo — taip buvo paimtas Arkūras, 
Bomon le Rožė, Evrė, Falezas, Bajė, Lizjė, Kutansas, Sen Lo, 
Avranšas, Aržantanas ir Alansonas. Tiktai Šerbūras, ginamas 
Žano d'Anženo, išsilaikė ilgiau negu visi kiti išvardyti miestai 
kartu paėmus, bet ir jis galiausiai buvo priverstas pasiduoti; 0 
kadangi Šerbūras yra Normandijos vartai, tai visa Normandija 
pateko Anglijos karaliaus Henriko V valdžion. 

Karalienė ir kunigaikštis savo ruožtu paėmė Šampanę, 
Burgundiją, Pikardiją ir dalį Il de Franso; Sanlisas rėmė bur- 
gundus; Žanas de Viljė, HII Adano senjoras, karaliaus įsaky- 
mu valdė Pontuazą, bet, kadangi nesutarė su konetabliu, žiū- 
rinčiu į jį iš aukšto, šį miestą, esantį vos už kelių mylių nuo 
Paryžiaus, atidavė Burgundijos kunigaikščiui, kuris ten pasiuntė 
pastiprinimą LI! Adano valdytojui palaikyti. 

Likusi Prancūzijos dalis, kurią karaliaus vardu valdė ko- 
netablis ir dofinas, nelabai tepajėgė spirtis savo priešams; Ar- 
manjako grafas, telkiantis būrius prie karalystės sostinės, nuo- 
lat gaudavo skundus iš miestiečių ir kaimo Žmonių, kurie ne- 
begalėjo toliau kęsti praeinančių kareivių plėšikavimo — mat 
kareiviai, negaudami algų ir maisto, gyvaliojo iš svetimos kiše- 
nės. Nepasitenkinimas taip išsiplėtė, kad konetablis ėmė bijo- 
ti saviškių kaip ir savo priešų. 

Burgundijos kunigaikštis, nustojęs vilties paimti Paryžių, 
sumanė pasinaudoti visuotiniu nepasitenkinimu, kurį konetab- 
lis buvo sukėlęs prieš karaliaus valdžią, ir suburti sau paramą 
pačiame mieste. Jam atsidavę Žmonės slapčia įsigavo į miestą, 
ir sąmokslininkai rengėsi atverti jam Šv. Marcelio vartus. Vie- 
nas dvasininkas ir keletas miestiečių, gyvenančių šalia tų var- 
tų, padirbdino raktus ir pasiuntė pas kunigaikštį žmogų sutar- 
ti, kurią dieną ir kurią valandą imtis žygio. Užduotį kunigaikš- 
tis patikėjo sirui Ektorui de Savezui, kuris jau buvo parodęs 

sumanumą ir narsą grobdamas karalienę iš Tūro, o pats su 
šešiais tūkstančiais vyrų išžygiavo jo paremti. 

"Tuo metu, kai ši armija tyliai slenka į Paryžių įgyvendinti 
įžūlaus plano, mes įvesime skaitytoją į didelę menę Trua pilyje 
Šampanėje, kur karalienė Izabelė dabar gyvena, apsupta Bur- 
gundijos ir Prancūzijos diduomenės. 

Ir iš tikrųjų tas, kas būtų pamatęs karalienę sėdint pa- 
auksuotame krėsle šioje gotikinėje menėje, kur švyti visa bur- 
gundų prabanga, kas būtų pamatęs, kaip ji šypsosi vienam, 
grakščiai tiesia gražią ranką kitam, taria keletą maloningų žo- 
džių trečiam, ir kas būtų įžvelgęs į išdidžios karalienės širdies 
gelmes, — tas būtų pasibaisėjęs, kokia neapykanta ir kerštas 
verda joje, kaip ji kovoja tramdydama krūtinėje savo juodas 
aistras ir koks tai nepaprastas didingos ramybės jos veide kon- 
trastas. 

Dažniausiai karalienė kreipiasi į jauną senjorą, stovintį 
jos dešinėje, — tai Viljė de LI! Adanas, atvykęs į jos pilį pas- 
kutinis. Po malonia šypsena ir švelniais žodžiais jis taip pat 
slepia savo neapykantą ir keršto planus, kurių dalį jau įgyven- 
dino atidavęs Burgundijos kunigaikščiui miestą, patikėtą jo ap- 
saugai. Tačiau kunigaikštis, pagalvojęs, jog tas, kuris išdavė vie- 
ną kartą, išduos ir antrą, nepanoro, kad jaunasis senjoras ly- 
dėtų jį Žygyje į Paryžių, ir, tarytum suteikdamas didelę garbę, 
pasiuntė jį pas karalienę. 

Už karalienės, iš kairės ir iš dešinės, pasirėmę į jos krėslo 
atlošą, stovi pusiau pagarbia, pusiau familiaria poza ir apie kaž- 
ką kuždasi seni mūsų pažįstami sirai de Žiakas ir de Gravilis, 
kurie, susimokėję išpirką, laisvai galėjo grįžti pas gražiąją savo 
valdovę ir pasiūlyti jai savo meilę ir špagą. Kas kartą, kai kara- 
lienė pasigręžia jų pusėn, jos kakta apsiniaukia, nes jie buvo 
riterio de Burdono bendražygiai, o kai jie netikėtai ištaria šio 
nelaimingojo vardą, širdies gilumoje jai nuskamba tarytum 
liūdnas keršyti šaukiančio balso aidas. 

Kairėje prie karalienės krėslo nelyginant ant sosto laip- 
telių įsitaisęs baronas Žanas de Vo pasakoja Šatliu, PAno ir 
Baro senjorams, kaip jis su savo giminaičiu Ektoru de Gavezu 

Šartro Dievo Motinos bažnyčioje sučiupę sirą Elioną de Žak- 
vilį, kurį juodu buvo prisiekę nužudyti; kad jo krauju nesutep- 
tų marmurinio altoriaus, jie išvilko Žakvilį iš bažnyčios ir lau- 
ke, nots kaip jis maldavęs, nors siūlęs sumokėti penkiasdešim- 
ties tūkstančių aukso ekiu išpirką, jie keliskart jį taip giliai su- 
žeidę, kad po trijų dienų nusibaigęs. 

Už senjorų pusračiu stovi prašmatniai apsitaisę pažai, ku- 
rių apdarų spalva atitinka jų ponų ar damų drabužių spalvą; 
šie tyliau nei pirmieji šnekučiuojasi apie medžioklę ir apie mei- 
lę. 

Protarpiais per bendrą pašnekesių kuždomis šurmulį pa- 
sigirsdavo karalienės balsas; visi iškart nuščiūdavo, ir kiekvie- 
nas galėdavo aiškiai išgirsti jos klausimą vienam iš senjorų ir 
šio atsakymą. Netrukus užsimegzdavo bendras pokalbis. 

— Tai jūs tvirtinate, sire de Gravili, — tarė karalienė, pa- 
sigręždama į jaunąjį senjorą, stovintį, kaip rašėme, už jos, ir 
bemat nutraukdama, kaip jau minėjome, visus pašneke- 
sius, — tai jūs tvirtinate, kad mūsų giminaitis Armanjakas pri- 
siekė Švenčiausiąja Mergele ir Kristumi, jog, kol gyvas, nene- 
šios raudono Burgundijos kryžiaus, kurį mes, jo valdovė, pri- 
ėmėme kaip sutartinį mūsų narsių ir atsidavusių gynėjų Žžen- 
klą. ž 

— Tokie jo žodžiai, jūsų didenybe. 

— Irjūs, sire de Gravili, nesukimšote jų atgal jam į burną 
špagos ar durklo rankena, — pasakė Viljė de LI! Adanas, ir iš 
jo balso buvo justi pavydas. 

— Pirmiausia, aš neturėjau nei durklo, nei špagos, senjo- 
re de Viljė, juk aš buvau belaisvis. Be to, toks puikus karys 
kaip jis sukelia priešininkui, susidūrusiam su juo akis į akį, sa- 
votišką pagarbą. Beje, aš pažįstu vieną asmenį, kuriam jis pa- 
sakė griežtesnius žodžius, negu ištariau aš, anas žmogus buvo 
laisvas, turėjo durklą ir špagą, ir vis dėlto jis neišdrįso, man 
regis, paklausyti patarimo, kurį pats ką tiktai davė man, ir jo 
parodyta drąsa, kai čia nėra konetablio, nieko teverta mūsų 
karališkosios valdovės akyse. 

De Gravilis vėl ėmė ramiai šnekučiuoti su de Žiaku. 

LIl de Adanas nekantriai sujudo. Karalienė jį sulaikė. 

— Juk mes nepriversime konetablio sulaužyti priesaiką, 
ar ne, sire de Viljė? — paklausė ji. 

— Jūsų didenybe, — atsakė LII Adanas, — aš, kaip ir jis, 
prisiekiu Švenčiausiąja Mergele Marija ir Jėzum Kristum, kad 
nesėsiu prie stalo valgyti ir nesigulsiu lovon miegoti, jeigu sa- 
vo akimis nepamatysiu konetablio Armanjako su raudonu Bur- 
gundijos kryžium, o jeigu aš tą priesaiką sulaužysiu, te Dievas 
nepasigaili mano sielos nei šiame, nei aname pasaulyje. 

— Siras de Viljė, — tarė baronas Žanas de Vo, atsigręžęs 
į jį ir Žiūrėdamas ironiškai per petį, — duoda tokią priesaiką, 
kurią nebus sunku įvykdyti, nes, kol jis įsinorės miego ir išalks, 
mes dar šįvakar sužinosime, jog monsinjoras Burgundijos ku- 
nigaikštis įžengė į sostinę, ir tada konetablis bus labai laimin- 
gas galėdamas klūpomis įteikti karalienei miesto vartų raktus. 

— Dievas jus girdi, barone, — tarė Izabelė Bavarietė. — 
Pagaliau pats laikas gražiai Prancūzijos karalystei atgauti tru- 
putį taikos ir ramybės, ir aš labai džiaugiuosi, kad pasitaikė 
proga paimti Paryžių nesikliaujant pergale kautynėse, kurias 
jūs savo drąsa tikrai būtumėte laimėjęs, bet kuriose būtų bu- 
vęs pralietas mano valdinių kraujas. 

— Ponai, — paklausė Žiakas, — o kada numatoma mums 
įžengti į sostinę? 

Tą pat akimirką lauke pasigirdo baisus triukšmas, tary- 
tum būtų šuoliais lėkęs didžiulis raitelių būrys. Galerijoje su- 
kaukšėjo skubūs žingsniai; dvejos kambario durys atsivėrė; į 
menės vidurį žengė gerai ginkluotas, visas dulkinas raitelis, jo 
šarvai buvo apkapoti ir aplankstyti; raitelis keikdamasis nu- 
metė kruviną šalmą ant stalo. 

Tai buvo pats Burgundijos kunigaikštis. 

Visi čia esantieji sušuko iš nuostabos, išblyškęs kunigaikš- 
čio veidas jiems įvarė siaubą. 

— Mus išdavė! — suriko kunigaikštis, tvodamas sau per 
kaktą abiem kumščiais su geležinėmis pirštinėmis. — Išdavė 
nevidonas kailių pirklys! Jau matėme Paryžių, kone jį lietėme! 
Paryžius, mano miestas, buvome per pusę mylios nuo jo, tik 

ištiesk ranką — ir jis tavo! Ir staiga viskas žlugo, žlugo per ne- 
laimėlio miestiečio išdavystę — jam tiesiog krūtinėje netilpo 
patikėta paslaptis! Et! Taip, taip, ponai! Ko jūs nustebę į ma- 
ne žiūrite? Jūs manėte, kad šiuo metu aš beldžiuosi į Luvro ar 
Šv. Pauliaus rūmų duris, ar ne? Na ne, ne! Aš, Jonas Burgun- 
das, pravarde Bebaimis, aš pabėgau! "Taip, ponai, aš pabėgau! 
Ir palikau tenai Ektorą de Savezą, kuris negalėjo pabėgti kar- 
tu su manimi! Aš palikau mieste žmones, kurių galvos dabar 
lekia nuo pečių, o lūpos šaukia: “ Tėgyvuoja Burgundija!“ Ir aš 
niekuo negaliu jiems pagelbėti! Suprantate, ponai? Mūsų kerš- 
tas bus Žiaurus, ir mes atkeršysime, ar ne? Ir štai tada... Na 
gerai! Tada mes duosime darbo budeliui, ir pamatysime, kaip 
jų galvos lekia nuo pečių, o lūpos šaukia: “ Tegyvuoja Armanja- 
kas!"* Mes savo ruožtu ištaisysime jiems tikrą pragarą! Tikrą 
pragarą! Ak! Tebūnie prakeiktas konetablis! Šitas žmogus ma- 
ne varo iš proto, jeigu dar neišprotėjau! 

Kunigaikštis nusikvatojo klaikiu balsu, paskui apsisuko 
aplinkui trepsėdamas koja, ėmė rautis sau nuo galvos plaukus 
ir mėgindamas atsisėsti nusirito prie karalienės krėslo laipte- 
lių. ; 

Izabelė, siaubo apimta, aišlijo. 

Burgundijos kunigaikštis žvelgė į ją pasirėmęs plaštako- 
mis ir purtydamas galvą — jo vešlūs plaukai susitaršė tarytum 
liūto karčiai. 

— Karaliene, — tarė jis, — visa tai juk daroma dėl jūsų. 
Aš jau nekalbu apie pralietą savo kraują, — jis nusibraukė ran- 
ka nuo kaktos kraują, srūvantį iš žaizdos, — iš manęs dar ga- 
nėtinai liko, kaip matote, kad apgailestaučiau dėl to, ką prara- 
dau, tačiau kiti, tie, kuriais patręšti Paryžiaus apylinkių laukai, 
kur užderės dvigubas derlius... Ir taip atsitiko dėl to, kad Bur- 
gundija eina prieš Prancūziją, sesuo — prieš seserį! O tuo me- 
tu atsidangina anglai, jų niekas nesustabdo, niekas su jais ne- 
sikauna! Ak ponai, kokie bepročiai mes esame! 

Visi menėje suprato, kad kunigaikštis lieja širdį, kad nie- 
kas negalėtų jo nei pertraukti, nei jam patarti, tačiau kiekvie- 
nas, leisdamas jam kalbėti, žinojo, kad tučtuojau jis prisimins 

savo neapykantą karaliui ir konetabliui ir savo puoselėjamą 
planą — paimti Paryžių. 

— Ojuk šią valandą, kai pagalvoju, — kalbėjo toliau ku- 
nigaikštis, — aš galėjau būti Šv. Pauliaus rūmuose, kur yra do- 
tinas, galėjau ten išgirsti, kaip šaunūs paryžiečiai, kurių trys 
ketvirtadaliai priklauso man, šaukia: “Tegyvuoja Burgundija!" 
O jūs, mano karaliene, galėjote duoti visai Prancūzijai teisin- 
gus įsakymus ir pasirašinėti ediktus, kurie turėtų galią; tas pra- 
keiktas konetablis dabar klūpomis prašytų mane malonės ir 
pasigailėjimo. O, taip ir bus, — kalbėjo jis, stodamasis visu ūgiu. 
— Arne tiesą sakau, ponai? Taip ir bus, kaip aš noriu. Ir jeigu 
nors vienas iš jūsų pasakys “ne", aš atkirsiu, kad jis įžūliai me- 
luoja. 

— Nusiraminkite, kunigaikšti, — tarė karalienė. — Aš 
pakviesiu jums gydytoją, kad aptvarstytų žaizdą, o gal jūs no- 
retumėte, kad aš pati... 
čia tik idrėksta, 17 duok Dieve, kad mano šaunusis Ektoras de 
Savezas nebūtų nukentėjęs daugiau! 

— Ir kas gi jį ištiko? 

— Ką aš galiu Žinoti? Net neturėjau laiko nušokti nuo 
arklio ir prieiti prie jo paklausti, ar jis gyvas, ar miręs. Tiktai 
mačiau, kaip jis nukrito su arbaleto strėle krūtinėje, įbesta lyg 
kuolas vynuogyne. Vargšas Ektoras! Tai kerštas už Eliono de 
Žakvilio kraują! Sergėkitės, mesire Žanai de Vo! Jūs abu įvyk- 
dėte Žmogžudystę. Kitose kautynėse jus, galimas daiktas, irgi 
ištiks tokia bausmė. 

— Labai ačiū, monsinjore, — tarė Žanas de Vo, — bet, 
jeigu taip atsitiks, mano paskutinis atodūsis bus dėl mano tau- 
riojo kunigaikščio Jono Burgundo, mano paskutinė mintis bus 
apie mano tauriąją jos didenybę karalienę Izabelę Bavarietę. 

— Taip, taip, mano senasis barone, — su šypsena pasakė 
Jonas Bebaimis, pamažu rimdamas, — aš žinau, kad tu narsus 
ir kad paskutinę savo valandą, jeigu Dievas nepanorės tavo 
sielos, tu išplėši ją iš paties velnio ir liksi gyvas, nors šiokios 
tokios tavo nuodėmės duoda šėtonui teisę kėsintis į ją. 

— Aš padarysiu viską, ką galiu, monsinjore. 

— Puiku. Bet, jeigu karalienė nesiteikia mums nieko įsa- 
kyti, man regis, ponai, mes pailsėsime, rytoj poilsis mums la- 
bai pravers. Mūsų laukia karas, ir vienas Dievas težino, kada 
jis pasibaigs. 

Karalienė Izabelė Bavarietė atsistojo, mostu parodžiusi, 
kad pritaria Burgundijos kunigaikščio siūlymui, ir, remdamasi 
į siro de Gravilio paslaugiai duodamą ranką, išėjo iš menės. 

Burgundijos kunigaikštis, rodos, jau viską pamiršęs, lyg 
tai būtų buvęs sapnas, juokdamasis kartu su Žanu de Vo išėjo 
įkandin karalienės, sakytum, jau ir nebūtų skaudėję jam kruvi- 
nos plėštinės žaizdos kaktoje. Paskui juos išėjo Šatliu, de Anas 
ir de Baras, o patys paskutiniai — de Žiakas ir LII Adanas. Jie 
susidūrė tarpduryje. 

— Ojūsų priesaika? — juokdamasis paklausė Žiakas. 

— Aš ją ištesėsiu, — atsakė LI! Adanas, — ir gal net šį 
vakarą. 

Jie išėjo. 

Po valandėlės menę, kurioje ką tiktai šurmuliavo neaiš- 
kūs balsai, kuri visa švietė ir žėrėjo, apgaubė tyla ir tamsa. 

Jeigu mums pavyko tiksliai nusakyti skaitytojui Izabelės 
Bavarietės būdą, tai jis lengvai įsivaizduos, kad Jono Burgun- 
do atnešta Žinia, atėmusi jam paskutines viltis, padarė jai visai 
priešingą įspūdį negu, kaip matėme, kunigaikščiui; paprastai 
šaltakraujiškas kautynėse, po paskutiniųjų jis tiesiog įtūžo, bet 
pyktį išliejo žodžiais ir visai apsiramino. O Izabelė, atvirkščiai, 
jo pasakojimą išklausė ramiai, bet su paslėpta politiko neapy- 
kanta; tas pasakojimas tik dar daugiau įliejo kartėlio, kurio ir 
taip buvo pilna jos širdis — joje tyliai, slapčia nuo svetimų akių 
kaupėsi nuoskaudos, kad galiausiai atitinkamu momentu išsi- 
veržtų visos kartu, kaip vieną dieną išsiveržia ugnikalnis ir iš- 
meta visą savo turinį ir visus svetimkūnius, kuriuos čia poilsio 
valandomis sumetė Žmogaus rankos. 

Bet, kai karalienė įėjo į savo kambarius, jos veidas buvo 
perblyškęs, rankos sugniaužtos, dantys sukąsti. Ji buvo tokia 
susijaudinusi, kad negalėjo atsisėsti, bet ir stovėti negalėjo, nes 

visa drebėjo — ji konvulsyviai stvėrėsi už vienos savo lovos ko- 
lonėlės, nusvarino galvą ant rankos įsirėmusi į tą kolonėlę ir 
susilenkusi, gniaužiama bei degančia krūtine pašaukė Šarlotę. 

Praslinko kelios sekundės, bet atsakymo nesulaukė, gre- 
timame kambaryje buvo tylu, ir neatrodė, kad ją kas išgirdo. 

— Šarlote! — pakartojo ji trepteldama koja, ir jos balsas 
nuskambėjo dusliai ir neaiškiai — veikiau lyg meilės šauks- 
mas, lyg plėšrūno žvėries suriaumojimas, o ne žmogaus lūpo- 
mis ištartas vardas. 

Netrukus tarpduryje pasirodė šaukiama mergina, visa dre- 
banti iš baimės; savo ponios balse ji pajuto gerai pažįstamą 
grėslią pykčio intonaciją. 

— Argi negirdėjote, kad aš jus šaukiau? — tarė karalie- 
nė. — Visada reikia jus šaukti du kartus? 

— Atleiskite, mano kilnioji ponia, bet aš buvau tenai... 
su... 

— Su kuo? 

— Su jaunikaičiu, kurį jūs pažįstate, kurį jūs jau matėte... 
ir kuriuo jūs malonėjote domėtis. 

— Kas gi tai? 

— Perinė Leklerkas. 

— Leklerkas! — tarė karalienė. — Iš kur jis čia atsirado? 

— Iš Paryžiaus. 

— Aš noriu jį pamatyti. 

— Jis taip pat, jūsų didenybe, norėjo jus pamatyti ir pra- 
šė leisti su jumis pasikalbėti, bet aš neišdrįsau... 

— Atvesk, sakau tau. Tučtuojau! Šią akimirką! Kur jis? 

— "Tenai, — tarė mergina ir praskleidusi uždangą jį pa- 
šaukė: — Perinė Leklerkai! 

Šis pulte įpuolė į kambarį. Abu susidūrė akis į akį. 

Antrą kartą vargšas ginklų pardavėjas kaip lygus su lygia 
elgėsi su išdidėle Prancūzijos karaliene. Du kartus, nors ir la- 
bai skirtingos padėties juodu buvo, tie patys jausmai juos su- 
vedė draugėn iš priešingų socialinių laiptų galų. Tiktai pirmąjį 
sykį tai buvo meilė, antrąjį — neapykanta. 

— Perinė! — tarė karalienė. 

— Jūsų didenybe! — atsiliepė šis, įdėmiai žvelgdamas val- 
dovei į akis ir nenuleisdamas savųjų. 

— Nuo ano karto aš tavęs nemačiau, — pridūrė Izabelė. 

— Kad ir nebuvo reikalo! Jūs man sakėte: jeigu jis gyvas 
bus perkeliamas į kitą kalėjimą, sekite jį iki pat vartų; jeigu jo 
kūnas bus laidojamas, Įydėkite jį iki pat kapo duobės, tačiau, 
gyvas jis ar miręs, grįžkite pasakyti: “ Jis tenai/"* Jūsų didenybe, 
jie numatė viską: kad jūs galite išgelbėti belaisvį ar išsikasti iš 
žemės lavoną, — ir todėl jį gyvą ir sužalotą įmetė į Seną. 

— Kodėl tu, nelaimingasis, jo neišgelbėjai ir neatkeršijai 
už jį? 

— Aš buvau vienas, jie šešiese, du nukoviau. Padariau 
viską, ką galėjau. Šiandien tikiuosi padaryti daugiau. 

— Pamatysime, — pasakė karalienė. 

— O, tas konetablis, jūs gi jo nekenčiate, ar ne tiesa, jūsų 
didenybe? Jūs norėtumėte užvaldyti Paryžių. Tad argi jūs ne- 
suteiksite malonės žmogui, kuris pasisiūlys jums užimti Pary- 
žių ir atkeršyti konetabliui?.. 

Karalienė nusišypsojo su tokia veido išraiška, kuri buvo 
būdinga tik jai vienai. 

— (O! — tarėji. — Viską, ko tik prašytų šis žmogus!.. Vis- 
ką, pusę savo gyvenimo, pusę savo kraujo atiduosiu. Tiktai pa- 
sakykite, kur jis? 

— Kas? 

— "Tasai Žmogus!.. 

— "Tai aš, karaliene. 

— Jūs! Tu! — nustebo Izabelė. 

— Taip, aš. 

— Bet kaip? 

— Aš esu eševeno Leklerko sūnus. Mano tėvas miesto 
vartų raktus naktį pasikiša po pagalve. Vieną vakarą aš nueinu 
pas jį, pabučiuoju, sėdu prie stalo, paskui, užuot išėjęs, sle- 
piuosi namuose, o naktį, naktį įeinu į jo kambarį, pačiumpu 
raktus ir atidarau vartus. 

Šarlotė tyliai šūktelėjo, Perinė dėjosi jos neišgirdęs, kara- 
lienė taip pat praleido jo žodžius pro ausis. 

— Taip, tegu bus taip, — susimąsčiusi tarė karalienė. 

— Viską padarysiu, kaip sakiau, — pakartojo Leklerkas. 

— Bet, — droviai įsiterpė Šarlotė, — jeigu tuo momen- 
tu, kai jūs imsite raktus, jūsų tėvas pabus? - 

Vien tik nuo šios minties Leklerkui pasišiaušė plaukai ant 
galvos, kaktą išpylė prakaitas; paskui po valandėlės jis uždėjo 
ranką ant savo durklo, ištraukė jį perpus iš makščių ir teištarė 
šiuos žodžius: 

— Ašjį vėl užmigdysiu. 

Šarlotė vėl riktelėjo ir susmuko į krėslą. 

— Taip, — tarė Leklerkas, nekreipdamas jokio dėmesio į 
savo veik nualpusią mylimąją, — taip, aš galiu tapti išdaviku ir 
tėvažudžiu, bet aš atsikeršysiu. 

— Ką gijie tau padarė? — paklausė Izabelė, eidama prie 
jo. Ji paėmė jį už rankos ir pažvelgė šypsodamasi, kaip šypsosi 
moteris, suprantanti, kas yra kerštas, nors koks Žiaurus tas kerš- 
tas būtų, nors kiek atsieitų. 

— Argi jums tai svarbu, karaliene? Tegu bus mano pa- 
slaptis. Tiktai Žinokite, kad savo pažadą aš ištesėsiu, bet jūs 
ištesėkite savąjį. 

— Na gerai, ko tu nori? Šarlotės, kurią myli? 

Perinė papurtė galvą, gailiai nusijuokdamas. 

— Tai aukso? Aš tau jo duosiu. 

— Ne, — tarė Perinė. 

— Gal titulo, šlovės? Jeigu tik mes paimsime Paryžių, aš 
tave paskirsiu jo valdytoju ir suteiksiu tau grafo titulą. 

— Visai ne to man reikia, — sukuždėjo Leklerkas. 

— Tai ko gi? — vis klausinėjo karalienė. 

— Jūs esate Prancūzijos regentė? 

— Taip. 

— Jūs turite teisę dovanoti gyvybę ir bausti mirtimi? 

— Taip. 

— Ir jūs turite karališkąjį antspaudą, o tasai, kuris gauna 
juo antspauduotą raštą, įgyja ir karališkąją valdžią? 

— Na taip. 

— Štai man ir reikėtų tokio antspauduoto rašto, kuris 
atiduotų mano valion gyvybę, ir su ta gyvybe aš galėčiau pa- 

sielgti kaip tinkamas, nieko neatsiklausdamas ir net galėda- 
mas užginčyti budelio teisę į ją. 

Karalienė išblyško. 

— Tačiau jūs neturite galvoje nei dofino, nei karaliaus? 

— Ne. 

— Paduokite pergamento ir karališkąjį antspaudą, — žva- 
liai paliepė karalienė. 

Leklerkas paėmė nuo stalo viena ir kita ir padavė kara- 
lienei. Šioji parašė: 

“Mes, Izabelė Bavarietė, iš Dievo malonės Prancūzijos re- 
gentė, kuriai dėl jo didenybės karaliaus užimtumo patikėta ka- 
ralystės valdžia ir administracija, perleidžiame Perinė Leklerkui, 
ginklų pardavėjui prie Mažojo tilto, savo teisę į... gyvybę ir mirtį..." 


— Vardas? — paklausė Izabelė. 

— Armanjako grafo, Prancūzijos karalystės konetablio, 
Paryžiaus miesto valdytojo, — atsakė Leklerkas. 

— Ak! — šūktelėjo Izabelė, išmesdama plunksną. — "Ia- 
čiau tu bent jau prašai jo gyvybės dėl to, kad galėtum jį nužu- 
dyti, ar ne? 

— Taip. 

— Irjo mirties valandą tu jam pasakysi, kad aš atimu iš jo 
Paryžių, karalystės sostinę, mainais už savo mylimąjį, kurį jis 
atėmė iš manęs? Akis už akį, dantis už dantį. Tikiuosi, tu jam 
tai pasakysi. 

— Nekelkite man jokių sąlygų, — tarė Leklerkas. 

— Tuomet neantspauduoju, — pasakė karalienė, nustum- 
dama pergamentą. 

— Na gerai, aš jam tai pasakysiu. Greičiau. 

— Prisieki savo siela? 

— Prisiekiu savo siela! 


“Perleidžiame Perinė Leklerkui, ginklų pardavėjui prie Ma- 
žojo tilto, savo teisę į Armanjako grafo, Prancūzijos karalystės 
konetablio, Paryžiaus miesto valdytojo, gyvybę ir mirtį, atsisaky - 
dami visam laikui savo teisės į aukščiau minėto konetablio as- 
menį ir gyvybę“. 

Karalienė pasirašė ir šalia parašo prispaudė antspaudą. 

— Imk, — tarė ji, duodama pergamentą. 

— Ačiū, — atsakė Leklerkas, jį imdamas. 

— Tai baisu! — sušuko Šarlotė. 

Mergina, išblyškusi ir skaisti, atrodė lyg angelas, privers- 
tas dalyvauti dviem velniams pasirašant sandėrį. 

— Dabar, — pridūrė Leklerkas, — man reikia energingo 
žmogaus, su kuriuo aš galėčiau sutarti ir kuris man paklustų, 
kilmingas jis ar paprastas — man nesvarbu, kad tik turėtų jė- 
gos ir valios. 

— Pašauk tarną, Šarlote. 

Šarlotė pašaukė, tarnas įėjo. 

— Pasakykite senjorui Vilįė de LIl Adanui, kad aš jo lau- 
kiu, ir kuo greičiau jį čia atveskite. 

Tarnas nusilenkė ir išėjo. 

LI1 Adanas, ištikimas savo priesaikai, gulėjo ant grindų 
su visa karine apranga. Jam tėreikėjo pasikelti nuo žemės ir 
derama poza stoti prieš karalienę. 

Po penkių minučių jis jau stovėjo prieš ją. 

Izabelė žengė prie jo ir, neatkreipusi dėmesio į pagarbų 
jo pasisveikinimą, tarė: 

— Sire de Viljė, štai šis jaunuolis man įteikia Paryžiaus 
vartų raktus, ir man reikalingas drąsus ir energingas žmogus, 
kuriam galėčiau juos patikėti, — aš pagalvojau apie jus. 

LI! Adanas krūptelėjo, jo akys sukibirkščiavo; jis atsigrę- 
žė į Leklerką ir buvo beduodąas jam ranką, bet staiga iš jo dra- 
bužių pamatė, kad tas, su kuriuo norėjo pasisveikinti kaip ly- 
gus su lygiu, daug žemesnės socialinės kilmės negu jis. Jo ran- 
ka nusviro palei šlaunį ir veidas vėl atgavo įprastinę išdidžią 
išraišką, kuri akimirksnį buvo dingusi. 

Nė vienas LI! Adano judesys nepraslydo Leklerkui pro 
akis; jis stovėjo ramus, sunertomis ant krūtinės rankomis, ir 
kai LI1 Adanas davė jam ranką, ir kai ją atitraukė. 

— Pasaugokite savo ranką, kad pajėgtumėte smogti prie- 
šui, sire de LII Adanai, — juokdamasis pasakė Leklerkas, — 
noIS ir aš turiu šiokią tokią teisę ją paliesti, nes, kaip ir jūs, aš 

keršiju už savo karalių ir savo tėvynę. Saugokite savo ranką, 
senjore de Viljė, nors mes ir tapome broliais per išdavystę. 

— Jaunuoli!.. — sušuko LII Adanas. 

— Na gerai, pakalbėkime apie kitus dalykus. Ar galite 
man parūpinti penkis šimtus iečių? 

— Pontuazoje aš turiu tūkstantį ginkluotų vyrų, kuriems 
vadovauju. 

— Užteks jų ir pusės, jeigu vyrai narsūs. Kartu su jumis 
aš įvesiu juos į miestą. Tuo mano misija bus baigta. Nebeklau- 
sinėkite daugiau nieko. 

— Visa kita imuosi aš. 

— Na gerai! Iškeliaukime nedelsdami, o kelionėje jums 
papasakosiu apie savo sumanymus. 

— Teneapleidžia jūsų narsa, senjore de LTl Adanai! — 
palinkėjo karalienė Izabelė. 

LII Adanas priklaupė vienu keliu, pabučiavo ištiestą jam 
kilmingosios valdovės ranką ir išėjo. 

— Nepamirškite savo pažado, Perinė, — tarė karalie- 
nė. — Tegul jis prieš mirdamas sužino, kad tai aš, mirtinas jo 
priešas, atimu iš jo Paryžių mainais už savo mylimojo gyvybę. 

— Jis apie tai sužinos, — atsakė Leklerkas, kišdamas už- 
antin pergamentą su karališkuoju antspaudu ir aklinai segio- 
damasis palaidinį. 

— Sudie, Leklerkai, — sukuždėjo Šarlotė. 

Bet jaunuolis jos neišgirdo ir, nė neatsisveikinęs su myli- 
mąja, išlėkė pro duris. 

— Tepadeda jiems pragaras pasiekti tikslą! — pasakė ka- 
ralienė. 

— Tesergsti juos Dievas! — sušnibždėjo Šarlotė. 

Du jauni vyrai įėjo į arklidę; LTl Adanas išrinko du ge- 
riausius savo žirgus; abu pasibalnojo juos, pažabojo, ir kiek- 
vienas užšoko ant savojo. 

— Kur mes gausime kitus arklius, kai šie kris? — pasido- 
mėjo Leklerkas. — Juk jie galės nubėgti tiktai kokį trečdalį 
mūsų kelio. 

— Mes josime pro burgundų postus, kur aš turiu pažįsta- 
mų, ir jie duos kitus arklius. 

— Puiku! 

Įtempę pavadžius, jie sukirto žirgams pentinais ir leidosi 
šuoliais tarytum vėjas. 

Ir iš tiesų tie, kurie lekiančių iš po kanopų kibirkščių švie- 
soje matė pilkšvoje nakties prieblandoje arklius besidraikan- 
čiais vėjyje karčiais ir raitelius išsitaršiusiais plaukais, šuoliuo- 
jančius šonas prie šono, paskui daugelį metų pasakojo, kad 
jiems nauju pavidalu buvo pasirodę Faustas ir Mefistofelis, fan- 
tastiškais žirgais skriejantys į kažkokį pragaro sambūrį. 


AX 

Perinė Leklerkas pasirinko patį tinkamiausią laiką savo 
sumanymui įgyvendinti — paimti Paryžių; miestiečių nepasi- 
tenkinimas pasiekė kraštutinę ribą, ir visi dėl sunkaus gyveni- 
mo kaltino konetablį, o šis kas dieną darėsi paryžiečiams vis 
griežtesnis ir žiauresnis. Konetablio kariai blogai elgėsi su pi- 
liečiais, nesilaikydami jokių teisės normų; jie dar labiau su- 
Žžiaurėjo, kai jų vadas patyrė pralaimėjimą — buvo priverstas 
nutraukti Sanliso apsiaustį. Niekas negalėjo išeiti iš miesto, o 
jeigu kas nors iš netyčių nusižengdavo įsakymui ir pakliūdavo 
į nagus kareiviams, tie jį apiplėšdavo arba sumušdavo. Ir jeigu 
jis paskui skųsdavosi konetabliui arba teisėjui, gaudavo atsa- 
kymą: “Gana, kam jums prireikė ten išeiti?" Arba: “Jūs turbūt 
nesiskųstumėte, jeigu tai būtų padarę jūsų bičiuliai burgun- 
dai" ir panašiai. 

Le Journal de Paris* pasakoja, kad būdavo užpuolami net 
karaliaus rūmų tarnai. Keletas iš jų nuėjo į Bulonės mišką ieš- 
koti medelių Gegužės pirmosios šventei; kareiviai, kurie sau- 
gojo Vyskupo miestą, priklausantį konetabliui, juos užpuolė, 
vieną nukovė ir daug sužeidė. Tai dar nebuvo viskas: kadangi 
trūko pinigų, konetablis nusprendė gauti jų visais įmanomais 


* Paryžiaus laikraštis (pranc.). 

būdais. Jis pasikėsino į bažnyčių puošmenas ir net į Šv. Diony- 
zo vienuolyno šventuosius indus. Nusiaubtuose kaimuose ka- 
riuomenei nebebuvo maisto. Vargšai amatininkai privalėjo dy- 
kai dirbti prie miesto įtvirtinimų ir su karo mašinomis, bet, 
jeigu jie per neatsargumą paprašydavo atlygio, būdavo muša- 
mi ir koneveikiami. Visų šių pažeminimų kaltininkas pradžio- 
je buvo Armanjako grafas, ir žmonės vakarais ėmė rinktis sos- 
tinės gatvėse. Sklandė patys keisčiausi gandai, sutinkami ne- 
apykantos ir keršto šūksmais, bet veikiai kurios nors gatvės 
gale, per visą jos plotį, išsirikiuodavo špagomis ginkluotų sar- 
gybinių būrys, ir, pavarę arklius šuoliais, jie traiškydavo ir ka- 
podavo visus, kurie tik pasitaikydavo kelyje; išblaškyta minia 
susiburdavo kitoje vietoje. 

1418 metų gegužės dvidešimt aštuntosios vakare tokia mi- 
nia susirinko Sorbonos aikštėje. Didžiumą sudarė moksleiviai, 
apsiginklavę lazdomis, mėsininkai, prie šonų prisisegę peilius, 
darbininkai su savo įnagiais, kurie nevilties apimtų žmonių ran- 
kose prireikus galėjo atstoti ir ginklus. Moterys taip pat buvo 
aktyvios, nepaisančios gresiančio pavojaus, — kareiviai negai- 
lėjo nei moterų, nei vaikų, nei senių, kurie nepajėgė gintis ir 
buvo atėję veikiau ne kaip priešininkai, o iš smalsumo, ir nuo 
to laiko suformavo principus, kurių uoliai laikosi ir dabartinės 
vyriausybės. 

— Arjūs žinote, pone Lamberai, — kalbėjo senyva mo- 
teris, stengdamasi stovėti ant vienos kojos, kuri buvo ilgesnė, 
ir pasiekti alkūnę to vyriškio, į kurį kreipėsi, — ar jūs žinote, 
kam buvo atimta drobė iš pirklių? Na sakykite: ar žinote? 

— Spėju, motuše Žana, — atsakė tasai, į kurį ji kreipėsi, 
alavinių ginklų pardavėjas, nepraleidžiantis nė vieno iš tokių 
susibūrimų, — spėju, kad drobė jiems reikalinga, kaip sakė tas 
prakeiktas konetablis, armijai — palapinėms ir visokiems pa- 
vilįonams. 

— Na ne, jūs klystate: drobė jiems reikalinga siūti mai- 
šams, į kuriuos sukiš moteris, o paskui užrišę sumes jas upėn. 

— O! —nusistebėjo Lamberas, rodės, mažiau nei pašne- 
kovė pasipiktinęs tokiu susidorojimu. — O! Ar jūs tuo tikite? 

— Esu visiškai tikra. 

— Ką gi, jeigu tik to užtektų... — tarė vienas miestietis. 

— Tai jums šito maža, pone Burdišonai? — atsikirto mū- 
sų pažįstama motušė Žana. 

— Armanjakai bijo ne moterų, o vyrų draugijų, todėl vi- 
si, kurie dalyvauja tokiuose sambūriuose, bus išskersti. Užtat 
tų, kurie jau iš anksto prisiekė geriau parduoti Paryžių anglams 
negu atiduoti burgundams, bus pasigailėta. 

— Oiš ko juos atpažins? — įsiterpė indų pardavėjas, ir iš 
jo nekantraus balso galėjai suprasti, kokią reikšmę jis teikia 
šitai žiniai. 

— Iš švininio skydo, kurio vienoje pusėje raudonas kry- 
žius, o kitoje — Anglijos leopardas. 

— O aš, — tarė vienas moksleivis, užsiropštęs ant akme- 
ninės pakylos, — mačiau Anglijos karaliaus Henriko V armi- 
jos vėliavą: ji buvo išsiuvinėta Navaros koleže, kuriame vieni 
armanjakai, ir koležo mokytojai turėjo ją iškabinti ant miesto 
vartų. 

— Į maišus, į maišus koležo siuvinėtojus! — sušuko kele- 
tas balsų, bet tuojau pat, laimė, jie nuščiuvo vienas po kito. 

— Mane, — tarė vienas darbininkas, — jie privertė dirbti 
dvidešimt penkias dienas didele jų karo mašina, kurią jie vadi- 
na “grijeta", o kai aš paprašiau karininką atlyginimo, jis man 
pasakė: “Tu, nevidone, neturi nė vieno sū virvei pasikarti?“ 

— Mirtis, mirtis karininkui ir konetabliui! Tegyvuoja bur- 
gundai! 

Tie šūksmai, priešingai nei pirmieji, kaipmat buvo pagauti 
visų lūpų ir nusirito per minią. 

Tą pačią akimirką gatvės gale suspindo nereguliariosios 
armijos ietys — tai buvo iš genujiečių sudaryta asmeninė ko- 
netablio tarnyba. 

Ir tada prasidėjo viena iš tų scenų, apie kurias jau kalbė- 
jome ir kurių turbūt nebeverta aprašinėti, nes esame tikri, kad 
skaitytojas apie jas turi supratimą. Vyrai, moterys ir vaikai klyk- 
dami iš siaubo leidosi bėgti. Būrys išsiskleidė per visą gatvės 
plotį ir tarytum viesulas, nešantis rudens lapus, nušlavė prie- 

šais save visą žmogiškųjų būtybių verpetą — vieni buvo nu- 
durti ietimis, kitus sutraiškė kanopomis arkliai; kareiviai naršė 
kiekvieną namo užkaborį, kiekvieną priedurį, ir su tokiu įtū- 
žiu, tokiu žiaurumu, kokiu beveik visada pasižymi kariškiai, 
susidūrę su miestiečiais. 

Taigi tą akimirką, kai pasirodė sargybiniai, visi susirinku- 
sieji, kaip jau sakėme, davė į kojas, išskyrus vieną vyriškį, kuris 
vos prieš keletą minučių visas dulkėtas buvo įsimaišęs į minią. 
Jis tiktai pasigręžė veidu į duris, prie kurių stovėjo atsišliejęs 
nugara, įkišo durklo geležtę tarp spynos liežuvėlio ir sienos ir 
kilstelėjo tarytum svertą — durys pasidavė, jis jėjo vidun ir už- 
sidarė. Paskui, kai arklių kanopų dundesys nuščiuvo, jis, įsiti- 
kinęs, jog pavojus praėjo, pravėrė duris ir iškišo pro plyšį gal- 
vą — aikštėje pamatė tik keletą gargiančių ir merdinčių su- 
žeistųjų; tada jis ramiai išėjo į Pranciškonų gatvę, nusileido iki 
Šv. Germano įtvirtintos sienos ir, sustojęs čia prie mažo na- 
muko, paspaudė slaptą spyruoklę, ir durys atsivėrė. 

— O! Čia tu, Perinė, — tarė senis. 

— Taip, tėve, atėjau pas jus pavakarieniauti. 

— Labai prašom, sūnau. 

— Tai dar ne viskas, tėve, Paryžius maištauja, naktį gat- 
vėse neramu. Norėčiau čionai pernakvoti. 

— Puiku! — atsakė senis. — Visada tavęs čia laukia tavo 
kambarys ir tavo lova, tavo vieta prie židinio ir prie stalo; argi 
tu girdėjai mane kada nors skundžiantis, kad per dažnai čia 
lankaisi? 

— Ne, tėve, — tarė jaunuolis, klestelėjęs ant kėdės ir su- 
siėmęs rankomis galvą, — ne, jūs esate geras ir mane mylite. 

— Aš tik tave ir teturiu, sūneli, ir tu manęs niekada nesi 
įskaudinęs. 

— Tėve, — tarė Perinė stodamasis, — aš visai nusikama- 
vęs, leiskite man eiti tiesiai į savo kambarį, nebegaliu su jumis 
vakarieniauti. 

— Eik, sūnau, tu esi savo namuose ir daryk, ką nori. 

Perinė pastūmė mažas dureles, už kurių pasimatė trys pa- 
kopos, o toliau laiptai buvo iškirsti pačioje sienoje, ir jis ėmė iš 

lėto kopti jais aukštyn neatsigręždamas, kad nematytų tėvo. 

— Berniukas jau kelios dienos kažko nusiminęs, — atsi- 
dusęs pats sau pasakė senasis Leklerkas. Jis vienas atsisėdo 
prie stalo, kur jau buvo padėti įrankiai ir sūnui. 

Kurį laiką tėvas klausėsi sūnaus žingsnių viršuje, bet štai 
viskas nutilo, ir jis pagalvojo, kad sūnus užmigo. Sukalbėjo ke- 
lias maldas už jį ir, nuėjęs į savo kambarį, atsigulė lovoje, bet 
prieš tai senu įpročiu iš atsargumo pakišo po ritinėlio formos 
pagalve raktus, kuriuos jam buvo patikėta saugoti. 

Praėjo kokia valanda, senojo eševeno namuose tvyrojo 
nedrumsčiama tyla; staiga pirmajame kambaryje pasigirdo ty- 
lus girgžtelėjimas — durys, apie kurias jau buvom užsiminę, 
atsivėrė, ir trys mediniai laipteliai vienas po kito subraškėjo 
po Perinė kojomis; Perinė buvo išblyškęs, jam gniaužė kvapą. 
Išgirdęs lentos girgždesį po kojomis, akimirką jis sustojo ir įsi- 
klausė. Jokio garso, vadinasi, niekas jo neišgirdo. Tada jis, 
braukdamas ranka nuo kaktos prakaitą, galais pirštų nuėjo tė- 
vo kambario link; pastūmė duris — nebuvo užrakintos. 

Ant židinio degė žibintas, kurio prireikdavo seniui, kai 
tekdavo keltis ir eiti prie vartų atpažinti kokio pasivėlinusio 
miestiečio; blyškios žibinto šviesos visiškai pakako, kad pabu- 
dęs galėtų pamatyti, jog kambaryje jis ne vienas, bet Leklerkas 
neužpūtė jo iš baimės, kad tamsoje neužkliūtų už kokio baldo 
ir nepažadintų kietai įmigusio tėvo. 

Tai buvo siaubingas reginys! Jaunas vyras pasišiaušusiais 
plaukais, prakaitu srūvančia kakta, kairę ranką uždėjęs ant dur- 
klo, o dešine remdamasis į sieną, iš lėto sėlino prie tėvo lovos, 
kas žingsnis stabtelėdamas, kad parketlentė tvirtai nugultų vie- 
ton po kojomis, įbedęs į patalą kibirkščiuojančias akis, kurio- 
mis protarpiais lyg tigras apžvelgdavo ratu kambarį, krūpčio- 
damas nuo tankių savo širdies tvinksnių; senis tuo tarpu alsa- 
vo ramiai; pagaliau pusiau užtraukta užuolaida paslėpė nuo 
jo tėvo galvą; jis žengė dar kelis žingsnius, ištiesė ranką, uždė- 
jo ją ant lovos kolonėlės, stabtelėjo atsikvėpti, paskui, susirie- 
tęs trilinkas ir sulenkęs kojas per pakinklius, kaipmat sugraba- 
liojo pagalvės kraštą ir pakišo po ja drėgną nuo prakaito ir 

drebančią ranką; jis stovėjo sulaikęs kvapą, nejausdamas, kaip 
nuo tokios nepatogios pozos skaudžiai dilgsi per visus sąna- 
rius, nes tegalvojo apie tai, kad vienas tėvo judesys, vienas ato- 
dūsis gali paversti sūnų tėvažudžiu. 

Pagaliau jis pajuto geležies šaltį, įtempti pirštai palietė 
raktus; jis įkišo pirštus į rakto Žiedą ir pamažėle pritraukė prie 
savęs, pastvėrė juos kita ranka ir suspaudė, kad nedzingsėtų. 
Paskui taip pat labai atsargiai, kaip ir įėjo, Leklerkas su lobiu, 
savo keršto įrankiu, pasuko durų link. 

Vos pravėrus lauko duris, Perinė pakirto kojas, ir jis par- 
krito ant laiptų, einančių prie sienos; taip jis išgulėjo keletą 
minučių, kol pranciškonų vienuolyno varpas išmušė vienuoli- 
ka. 

Sulig paskutiniu varpo dūžiu Perinė atsikėlė; senjoras de 
II Adanas ir jo penki šimtai vyrų turėjo būti netoliese, už 
kelių žingsnių nuo sienos. 

Leklerkas greitai užlipo laiptais; kai jis jau buvo viršuje, 
pasigirdo arklių kanopų kauškesys — raiteliai jojo iš miesto ir 
suko jo pusėn. 

— Kas čia eina? — sušuko sargybinis. 

— Naktinis patrulis, — atsakė šaižus konetablio balsas. 

Perinė kniūbsčias parpuolė ant žemės, būrys prašuoliavo 
per du sieksnius nuo jo; buvo pakeistas sargybinis, kitas stojo 
jo vieton, ir būrys nutolo. 

Perinė kaip gyvatė nušliaužė pusę to kelio, kurį paprastai 
nužingsniuodavo kareivis, eidamas sargybą; paskui, kada sar- 
gybinis ėjo pro šalį, Perinė taip staigiai pašoko, kad tas nesu- 
spėjo ne tik gintis, bet nė riktelėti, ir suvarė jam į krūtinę dur- 
klą iki pat rankenos. 

Kareivis išleido paskutinį kvapą ir nuvirto. 

Perinė nuvilko lavoną prie vartų, kur nuo jų krito tirštes- 
nis šešėlis, ir, užsimovęs ant galvos šalmą, į ranką paėmęs ka- 
reivio alebardą, priėjo prie sienos; ilgai žvelgė į lygumą, o kai 
akys apsiprato tamsoje, jam pasirodė, jog mato tenai tamsią, 
tyliai slenkančią juostą. 

Perinė prisidėjo rankas prie burnos ir suūkčiojo kaip pe- 

lėda. Panašus šūksmas atsiliepė iš lygumos: tai buvo sutartas 
ženklas. 

Jis nulipo žemyn ir atvėrė vartus — lauko pusėje jau sto- 
vėjo Žmogus, atsirėmęs į vieną jų sąvarą. Tai buvo siras de LII 
Adanas, iš nekantrumo atėjęs pirmiau už kitus. 

— Puiku, tu ištesėjai pažadą, — tarė jis tyliu balsu. 

— O jūsų Žmonės? 

— Jie čia. 

Ir iš tiesų Šv. Germano priemiestyje prie paskutinio na- 
mo pasirodė kolona, o jos priekyje jojo senjoras de Ševrezas, 
siras Feri de Majiir Burnonvilio grafas Lionė; kolona tarytum 
ilga gyvatė įkišo galvą po pakeltomis vartų grotomis ir įsirangė 
į miestą. Perinė uždarė vartus įkandin jos, užlipo ant sienos ir 
numetė raktus į griovį, pilną vandens. 

— Kam tu taip padarei? — paklausė jį LI! Adanas. 

— Norėjau, kad jums nereikėtų dairytis atgal, — atsakė 
Perinė. 

— Tad pirmyn! 

— Jūs sukite čia, — tarė Leklerkas, rodydamas jam į Po- 
vo gatvę. 

— Otu?.. 

— Aš?.. Aš į kitą pusę. 

Ir jis nudrožė Pranciškonų gatve, priėjo Dievo Motinos 
tiltą, nužingsniavo į kitą upės pusę, Šv. Onorė gatve nusileido 
iki Armanjako rūmų ir prigludo už sienos kampo, sustingęs it 
akmens statula. 

Tuo metu III Adanas su savo žmonėmis pasiekė upę, už- 
kopė iki Šatlė ir ten išskirstė mažą savo būrį į keturis būrelius: 
vienas, vadovaujamas Ševrezo senjoro, patraukė į dofino rū- 
mus Stiklių gatvėje, kitas, vedamas Feri de Maji, nusileido Šv. 
Onorė gatve ir apsupo Armanjako rūmus, tikėdamasis suimti 
konetablį: LIl Adanas įsakė, pribauginęs mirties bausme, pri- 
statyti jam konetablį gyvą; trečias būrelis, rikiuojamas paties 
Ll Adano, pasuko prie Šv. Pauliaus rūmų, kur buvo karalius; 
ketvirtasis, paklusęs Lionė de Burnonviliui, sustojo Šatlė aikš- 
tėje, kad prireikus galėtų pagelbėti kuriam nors iš kitų trijų 

būrelių. Iš visų pusių sklido šauksmai: “Dievo Motina, atsiųsk 
mums taiką, tegyvuoja karalius! Tegyvuoja Burgundija! Visi, 
kurie norite taikos, ginkluokitės ir eikite su mumis!" 

Miestiečiai, išgirdę šūksmus pervisą gatvę, atidarinėjo lan- 
gus ir kaišiojo galvas, — išgąstingi jų veidai prieblandoje atro- 
dė labai blyškūs, — o įsiklausę į žodžius ir pažinę Burgundijos 
spalvas ir kryžių, atsakinėjo: “ Mirtis armanjakams! Tegyvuoja 
burgundai!" Ir žmonės, buržua, moksleiviai, ėmė į rankas gin- 
klus ir pakrikai sekė paskui būrius. 

Būrelių vadai iš tiesų pasielgė labai neatsargiai pažadin- 
dami miestą, nes patys svarbieji asmenys, kuriuos jie tikėjosi 
paimti į nelaisvę, išslydo iš rankų. Tangi Diušatelis, išgirdęs 
pirmuosius šūksmus, leidosi bėgti pas dofiną, griaudamas vis- 
ką, kas tik kliudė jam kelyje, įpuolė į dofino miegamąjį ir, pa- 
matęs, jog šis, rymodamas lovoje, klausosi triukšmo, jau girdi- 
mo ir čia iš lauko, negaišdamas nė minutės ir nieko neatsaki- 
nėdamas į jo klausimus, susuko dofiną į antklodę, užsimetė 
ant tvirtų pečių lyg Žindyvė kūdikį ir išsinešė. Roberas Le Ma- 
sonas, jo kancleris, jau laikė jam pabalnotą arklį. Šis užsėdo 
ant žirgo su savo brangiaja našta, ir po dešimties minučių įkan- 
din jų užsidarė neįveikiamos Bastilijos durys, paslėpdamos už 
storų sienų vienintelį senosios Prancūzijos monarchijos įpėdi- 
nį. 

Feri de Maji, žygiuojančiam prie Armanjako rūmų, ne- 
pasisekė kaip ir Ševrezo senjorui; konetablis, kuris, kaip ma- 
tėme, vadovavo naktiniam patruliui, vos tiktai išgirdęs burgun- 
dų šūksmus suprato, kad gintis neverta, ir, užuot grįžęs į rū- 
mus, šoko gelbėtis pats. Jis pasibeldė į vieno vargšo mūrininko 
namus, pasisakė, kas esąs, ir prižadėjo kaip reikiant atsilyginti 
už prašomą paslaugą: paslėpti jį ir niekam neišduoti paslap- 
ties. 

Būrys, turėjęs sučiupti konetablį, prisiartino prie Arman- 
jako rūmų, prie visų durų pastatė sargybą ir ėmė laužti didžią- 
sias duris. Kai durys galų gale pasidavė, nuo priekinės sienos 
atšlijo žmogus, praskyrė stovinčiuosius ir pirmas įėjo į rūmus, 
paskui jį įžengė Feri de Maji. 

Tuo tarpu LI! Adano senjorui geriau pasisekė: jo būrys 
apsupo Šv. Pauliaus rūmus, ir po silpno sargybos pasipriešini- 
mo jis įsiveržė vidun, į paties karaliaus apartamentus. Vargšas 
senas monarchas, iš kurio šaipėsi tarnai, jau seniai nebevyk- 
dantys jo įsakymų, tą vakarą, sakytum, visų buvo pamirštas; 
blausi lempa vos švietė kambaryje; dideliame židinyje, viena- 
me jo kampe, virpčiojo silpni liepsnos liežuvėliai, nepajėgian- 
tys išvaikyti šalčio ir drėgmės šiame erdviame kambaryje. Ant 
medinės kėdės sėdėjo susigūžęs nuo šalčio pusnuogis senis. 
"Tai buvo Prancūzijos karalius. 

LI! Adanas, įpuolęs į kambarį, nuėjo tiesiai prie karaliaus 
lovos, bet ji buvo tuščia, ir jis tik atsisukęs pamatė senąjį mo- 
narchą — drebančiomis raukšlėtomis rankomis karalius stum- 
dė krūvon nuodėgulius. 

LI! Adanas pagarbiai žengė prie jo ir pasisveikino Bur- 
gundijos kunigaikščio vardu. 

Karalius atsigręžė vis dar ištiesęs rankas į ugnį, blausio- 
mis akimis pažvelgė į kalbantįjį ir tarė: 

— Kaip laikosi mano pusbrolis Burgundijos kunigaikš- 
tis? Taip seniai jį mačiau. 

— Valdove, jis pasiuntė mane pas jus, kad būtų padary- 
tas galas visoms negandoms, kurios taip alina karalystę. 

Karalius vėl nusisuko į ugnį nieko neatsakydamas. 

— Valdove, — pridūrė LI1l Adanas, matydamas, kad per 
savo silpnaprotystę karalius negali nei suvokti, nei pasekti visų 
politinių motyvų, apie kuriuos norėjo jam papasakoti, — val- 
dove, Burgundijos kunigaikštis prašo jus sėsti ant Žirgo ir šalia 
manęs perjoti sostinės gatvėmis. 

Karolis VI automatiškai atsistojo, pasirėmė į LI! Adano 
ranką ir neprieštaraudamas nuėjo įkandin jo, nes vargšas ka- 
ralius buvo praradęs ir atmintį, ir sveiką nuovoką. Jam buvo 
vis tiek, kas daroma jo vardu, kieno rankose jis atsidūręs. Ka- 
ralius net nežinojo, kas yra armanjakai, o kas — burgundai. 

LII Adanas su savo karališkuoju laimikiu pasuko tiesiai į 
Šatlė. Vadas sumetė, kad monarcho pasirodymas tarp burgun- 
dų pateisins viską, nors ir ko jie imtųsi; jis perdavė savo belais- 

vį į rankas Lionė de Burnonviliui, įsakydamas griežtai sekti 
karalių ir kartu rodyti jam pagarbą. 

Atlikęs šią politinę užduotį, jis šoko ant žirgo ir šuoliais 
nurūko į Šv. Onorė gatvę; prie Armanjako rūmų durų nušoko 
žemėn, ir čia jo ausis iš vidaus pasiekė šūksmai ir prakeiksmai; 
lėkdamas viršun laiptais, atsitrenkė į lipantį žemyn žmogų, ir 
taip smarkiai, jog turėjo stvertis vienas už kito, kad nepargriū- 
tų. Juodu kaipmat pažino kits kitą. 

— Kur konetablis? — paklausė LI! Adanas. 

— Aš taip pat jo ieškau, — atsakė Perinė Leklerkas. 

— Tebūnie prakeiktas Feri de Maji, leidęs jam pasprukti! 

— Konetablis negrįžo į savo rūmus. 

Ir abu galvotrūkčiais, kaip išprotėję puolė katras į savo 
pusę — į tą gatvę, kuri buvo priešais. 

Tuo metu vyko siaubingos žudynės. Tik ir girdėjosi šauks- 
mai: “Mirtis, mirtis armanjakams, žudykit, žudykit visus!“ Ištisi 
moksleivių, miestiečių ir mėsininkų korporacijų būriai bėgo 
gatvėmis, veržėsi į namus, priklausančius, kaip žinojo, kone- 
tablio šalininkams, ir kapojo nelaiminguosius kas kirviu, kas 
špaga. Moterys ir vaikai peiliais pribaiginėjo tuos, kurie dar 
alsavo. : 

Liaudis, nusimetusi konetablio jai uždėtą jungą, tuojau 
pat paskelbė Paryžiaus teisėju Vo de Barą vietoj Diušatelio. 
Naujasis teisėjas, matydamas tokius įtūžusius paryžiečius, ne- 
drįso jų tramdyti ir tiktai kartojo žudantiems: “Bičiuliai, dary- 
kite, kas jums patinka". Prasidėjo tikros skerdynės. Armanja- 
kai pasislėpė Šv. Eligijaus vienuolyno bažnyčioje, keletas bur- 
gundų aptiko jų priedangą ir pranešė apie ją savo draugams. 
Siras de Vijetas, Šv. Dionyzo vienuolyno abatas, norėdamas 
apginti armanjakus, atsistojo vienuolyno tarpduryje apsiren- 
gęs kunigo drabužiais ir laikydamas rankoje šventąją Ostiją, 
tačiau bergždžiai. Virš jo galvos pakilo kruvini kirviai, ir krau- 
jas lašėjo ant jo arnoto, bet staiga vienuolyno ginti šoko Šev- 
rezo senjoras ir jį nusivedė. Abato pasišalinimas tarytum buvo 
ženklas pradėti masines žudynes pačioje bažnyčioje; tesigir- 

dėjo vien klyksmai, ore blykčiojo kirviai ir špagos, nužudytieji 
gulėjo suversti navoje, ir iš tos žmonių kūnų krūvos nelyginant 
šaltinis iš kalno papėdės sruvo upelis kraujo. LI1 Adanas, jo- 
damas pro šalį, išgirdo klaikius šauksmus ir raitas įpuolė pro 
didžiąsias duris. 

— Puiku, — tarė jis, matydamas, kas čia dedasi, — ge- 
riau ir būti negali, štai kokie šaunūs mano mėsininkai!.. Ei vy- 
rai, ar nematėte konetablio? 

— Ne, ne! — iškart atsakė apie dvidešimt balsų. — Mir- 
tis konetabliui! Mirtis armanjakams! 

Ir žudynės vyko toliau. 

LI! Adanas apgręžė arklį ir nujojo ieškoti savo priešo ki- 
tur. 

Beveik tas pat dėjosi rūmų bokšte. Ten pasislėpė kelios 
šimtinės Žmonių ir bandė apsiginti. Tarp šių žmonių su Nukry- 
žiuotuoju rankose stovėjo Kutanso, Bejė, Sanliso ir Ksento 
vyskupai; puolimas truko kokią valandėlę; nors pylėsi akmenų 
kruša, burgundai užlipo laiptais į bokštą ir paėmę rūmus iš- 
skerdė visus, kurie ten buvo užsidarę. 

Tų žudynių metu nuo puolančiųjų staiga atsiskyrė vienas 
vyras, labai išblyškęs, pridusęs, visas išpiltas prakaito. 

— Ar konetablis, — paklausė jis, — ar konetablis čia yra? 

— Ne, — atsiliepė kažkas iš burgundų minios. 

— O kurjis? 

— Nežinia, pone Leklerkai. Vadas LIl Adanas paskelbė, 
kad tas, kuris praneš, kur pasislėpęs konetablis, gaus tūkstantį 
aukso ekiu. 

Perinė, toliau nebeklausydamas, šoko prie vienų bokšto 
kopėčių, beregint nuslydo žemyn ir atsidūrė gatvėje. 

Prie Šv. Onorė vienuolyno buvo užkluptas arbaletininkų 
genujiečių būrys, kuris išsyk pasidavė, ir, nors jiems buvo pa- 
žadėta dovanoti gyvybę, visi buvo nuginkluoti, o paskui išgala- 
byti; nelaimingieji pasitiko mirtį klūpomis, maldaudami pasi- 
gailėti tuos, kurie juos žudė. Du budeliai su deglais rankose 
vis traukė savo aukoms šalmus, įdėmiai žiūrėdami į veidus, pas- 
kui palikdavo juos sudoroti kitiems, einantiems įkandin; šiuo- 

du ieškojo atsidėję ir kruopščiai, trokšdami keršto. Susitikę 
minioje, tučtuojau pažino vienas kitą. 

— Kur konetablis? — paklausė LI! Adanas. 

— Aš jo ieškau, — atsakė Perinė. 

"Tuo metu kažkas sušuko: 

— Pone Leklerkai! 

Perinė pasuko galvą ir iškart pažino tą, kuris jį pašaukė. 

— Čiatu, Tjeberai? — tarė jis. — Ko tau iš manęs reikia? 

— Galjūs galėtumėte man pasakyti, kur rasti LIl Adano 
senjorą? 

— Tai aš, — prisistatė vadas. 

Prie jo priėjo žmogus tinku ir kalkėmis išteptu palaidi- 
niu. 

— Ar teisybė, — paklausė jis, — kad jūs pažadėjote tūks- 
tantį aukso ekiu tam, kuris išduos jums konetablį? 

— Taip, teisybė, — atsakė LI! Adanas. 

— Atskaičiuokite pinigus man, — tarė mūrininkas, — ir 
aš jums parodysiu vietą, kur jis pasislėpęs. 

— Ištiesk savo prijuostę, — paliepė LIl Adanas ir nume- 
tė ten kelias saujas aukso, — dabar sakyk, kur jis. 

— Mano namuose, aš jus nuvesiu. 

Juoko pliūpsnis driokstelėjo už jų; I/II Adanas atsigręžė 
ieškodamas akimis Perinė Leklerko, bet tas jau buvo dingęs. 

— Greičiau eime, — tarė vadas, — vesk mane. 

— Valandžiukę, — sustabdė jį Tjeberas, — palaikykite 
man deglą, aš suskaičiuosiu pinigus. 

LIl Adanas, virpėdamas iš nekantrumo, pašvietė mūri- 
ninkui; šis suskaičiavo visus aliai vieno ekiu; pristigo penkias- 
dešimties. 

— Dar trūksta, — tarė jis. 

LIl Adanas numetė ant jo prijuostės aukso grandinėlę 
šešių šimtų ekiu vertės. Tjeberas žengė toliau pirmas. 

Juodu aplenkė vienas Žmogus: tai buvo Perinė Lekler- 
kas. 

Vos tiktai nugirdęs, kad Tjeberas su vadu ketina sudaryti 
kruviną sandėrį, Perinė Leklerkas galvotrūkčiais nurūko ko- 

netablio prieglobsčio link; jis sustojo prie Tjebero namų durų; 
durys buvo užrakintos iš vidaus; jis vėl pasinaudojo savo dur- 
klu kaip Sorbonos aikštėje, ir durys atsivėrė. 

Perinė Leklerkas išgirdo kažkokį šurmulį antrajame kam- 
baryje. 

— Jis ten!.. — tarė jis. 

— Ar čia jūs, šeimininke? — kuždomis paklausė kone- 
tablis. 

— "Taip, — atsakė Leklerkas, — bet užgesinkite šviesą, ji 
gali jus išduoti. 

Irjis pro pertvaros plyšius pamatė, kad konetablis paklau- 
sė patarimo. 

— O dabar atidarykite man duris. 

Durys prasivėrė, Perinė puolė konetablį, tas sukliko; Lek- 
lerko durklas persmeigė jam dešinį petį. 

Žūtbūtinės kautynės užvirė tarp dviejų vyrų. 

Konetablis, patikėjęs Tjebero pažadu, buvo nusiginkla- 
vęs ir pusnuogis. Nors ir atsidūręs nepalankioje padėtyje, jis 
lengvai būtų pasmaugęs Leklerką savo tvirtomis rankomis, bet 
jam kliudė žaizda; vis dėlto sveikąja ranka jis sugriebė jaunuo- 
lį, užgulė jam krūtinę ir, spausdamas priešininką visu savo svo- 
riu, pargriovė žemėn, norėdamas suknežinti jam kiaušą į grin- 
dis. Ir iš tiesų jis tai būtų padaręs, jei Perinė galva nebūtų atsi- 
trenkusi į čiužinį, pamestą ant grindų gulėti. 

Konetablis vėl sukliko. 

Perinė, nepaleisdamas iš rankų durklo, įsmeigė jį kone- 
tabliui į kairę ranką. 

Jis paleido jaunuolį, atsikėlė svirduliuodamas ir aukš- 
tielninkas parkrito ant stalo kambario viduryje, kartu su krau- 
ju, srūvančiu iš abiejų žaizdų, prarasdamas ir paskutines jė- 
gas. 

Perinė atsistojo, tamsoje dairydamasis, kur priešininkas, 
ir jį šaukdamas, bet staiga tarpduryje pasirodė trečias asmuo 
su deglu rankoje ir apšvietė visą šią sceną. 

Tai buvo LI! Adanas. 

Perinė vėl puolė konetablį. 

— Stok!.. — įsakė LI! Adanas, — vardan tavo gyvybės, 
stok! 

Ir jis sučiupo Perinė už rankos. 

— Senjore de LII Adanai, — tarė jam Leklerkas, — Šio 
žmogaus gyvybė priklauso man. Karalienė man ją atidavė, štai 
karališkasis antspaudas, paleiskite gi mane. 

Jis išsitraukė iš užančio pergamentą ir parodė vadui. 

Armanjako grafas, sužeistas užvirtęs ant stalo, nebegalė- 
jo tiems žmonėms pasipriešinti ir tik žiūrėjo į juos; jo rankos 
karojo nuo stalo ir sruvo krauju. 

— Na gerai, — tarė LIl Adanas, — man jo gyvybės nerei- 
kia; viskas krypsta į gera: 

— Maldauju! — paprašė Leklerkas, jį sulaikydamas. 

— Maldauji!.. Bet aš daviau priesaiką. Paleisk. 

Leklerkas, susinėręs ant krūtinės rankas, žiūrėjo, kas dė- 
sis toliau; LI! Adanas išsitraukė špagą, paėmė ranka už gelež- 
tės krašto taip, kad smaigalys liko laisvas per atstumą nuo nykš- 
čio iki mažojo pirštelio, ir priėjo prie konetablio. 

Tasai, matydamas, kad viskas baigta, užsimerkė, atlošė at- 
gal galvą ir pradėjo melstis. 

— Konetabli, — tarė LI! Adanas ir perplėšė jam ant krū- 
tinės marškinius, — konetabli, ar tu prisimeni, kaip vieną die- 
ną tu Švenčiausiąja Mergele ir Jėzum Kristum prisiekei, kad 
gyvas būdamas niekados nenešiosi raudono Burgundijos kry- 
žiaus'! 

— Taip, — atsakė konetablis, — ir savo priesaiką aš įvyk- 
džiau, nes juk dabar mirsiu. 

— Armanjako grafe, — atsikirto LIl Adanas, pasilenkęs 
prie jo ir špagos galu išrėžęs jam ant krūtinės kraujuojantį kry- 
žių, — tu įžūliai melavai: štai tu gyvas, o ant krūtinės — rau- 
donas Burgundijos kryžius. Tu sulaužei savo priesaiką, o aš 
savo žodį ištesėjau. 

Konetablis tik atsiduso. LIl Adanas įsikišo špagą į makš- 
tis. 

— Štai ir viskas, ko iš tavęs norėjau, o dabar mirk kaip 
žodlaužys, kaip šuo. Tavo eilė, Perinė Leklerkai. 


249 


Konetablis prasimerkė ir silpstančiu balsu pakartojo: 

— Perinė Leklerkas! 

— Taip, — tarė šis, vėl puldamas nelaimingąjį Armanja- 
ko grafą, jau leisgyvį, — taip, Perinė Leklerkas, tas pats, kurį 
nuplakti tu įsakei savo kareiviams. Regis, judu abu čia sakėte, 
kad buvote davę priesaiką? Ką gi, aš daviau dvi: pirma, kone- 
tabli, mirštančiam tau pranešu, kad karalienė Izabelė Bavarietė 
atėmė iš tavęs Paryžių mainais už riterio de Burdono gyvybę; 
štai ir įvykdžiau tai, ką tu jau žinai. Antra, Armanjako grafe: 
sužinojęs apie tai, tu mirsi. Ir šią priesaiką aš ištesiu taip pat 
tiksliai kaip ir pirmąją, — pridūrė jis, smeigdamas špagą kone- 
tabliui į širdį. — Tepadeda Dievas šiame ir aname pasaulyje 
tiems, kurie sąžiningai tesi duotą žodį! 


XXI 

Taigi Paryžius, nepasidavęs galingajam Burgundijos ku- 
nigaikščiui ir gausiai jo armijai, vieną naktį, pasielgdamas lyg 
aikštinga kurtizanė, atvėrė savo vartus paprastam vadui, kurio 
būriai teturėjo septynis šimtus iečių. Burgundai su deglu vie- 
noje rankoje ir ginklu — kitoje pasklido senomis karalių mies- 
to gatvėmis, krauju gesindami ugnį, kraują džiovindami ugni- 
mi. Perinė Leklerkas, slaptas šio didelio įvykio kaltininkas, at- 
likęs trokštamą vaidmenį, tai yra atėmęs gyvybę konetabliui, 
vel grįžo tarp paprastų žmonių, kur nuo tol bergždžiai jo ieš- 
kojo istorija, kur jis mirė nežinomas, kaip ir gimė, ir iš kur bu- 
vo išėjęs valandai, kad su viena didžiausių monarchijos katast- 
rofų susietų savo paprastą vardą ir paženklintų jį amžina ne- 
regėtos išdavystės žyme. 

Tuo tarpu pro visus Paryžiaus vartus paplūdo būriai gin- 
kluotų raitelių ir lyg varnai mūšio lauku ėmė siausti po gatves, 
tikėdamiesi atsiplėšti savo kąsnį nuo didelio laimikio, į kurį iki 
šiol visas teises turėjo tik karališkoji valdžia. Pradžioje liūto 
dalį pasiglemžė LII Adanas, atvykęs pirmas; paskui prisigrobė 

siras Liuksemburgietis, broliai Fosezai, Krevkeras ir Žanas de 
Pua; paskui, įkandin didžiūnų, Pikardijos ir Il de Franso įgulų 
vadai; galiausiai po vadų — priemiesčių valstiečiai, kurie plešė 
varį, kad nieko po jų nebeliktų, kai tuo metu jų šeimininkai 
grobė auksą. 

Vėliau, kai iš bažnyčių buvo išnešti visi reikmenys ir iš- 
tuštintas valstybės iždas, nuo karaliaus mantijos buvo nudrėksti 
kutai ir auksinės lelijos, o ant senojo Karolio pečių užmestas 
aksomas, jis pats pasodintas į aplaužytą sostą, į rankas jam 
įbrukta plunksna, ant stalo priešais padėti keturi raštai, ant- 
spauduoti karališkuoju antspaudu. III Adanas ir Šatliu gavo 
maršalo laipsnį, Šarlis de Lansas — admirolo, Roberas de Majė 
tapo vyriausiuoju duonos skirstytoju; karalius, pasirašęs visus 
šiuos raštus, pamanė iš tikrųjų esąs karalius. 

Paryžiečiai žiūrėjo į visa tai pro Luvro langus. 

— Taigi, — kalbėjo žmonės, — negana, kad susigrobė 
auksą, štai dar užsiima pelningas vietas. Gerai tik, kad karaliui 
nebėra ko pasirašinėti ir jo iždo skrynios tuščios. 

— Čiupkite, čiupkite, ponai. Tačiau tuoj, žiūrėkit, ateis 
Hanotenas Flandrietis, ir, jeigu bus nepatenkintas tuo, ką jam 
palikote, jis visus jūsų prisiplėštus gabalus susidės į vieną krū- 
vą. 

Tačiau Hanotenas Flandrietis (šiuo vardu Burgundijos ku- 
nigaikštis kartais juokaudamas vadindavo save) neskubėjo čio- 
nai; jis pavyduliavo vienam iš savo vadų, įžengusiam į miestą 
pro vartus, į kuriuos pats porąkart beldėsi špaga, tačiau nebu- 
vo leistas. Šią netikėtą naujieną jam atnešė pasiuntinys į Mon- 
beljarą, ir tuojau pat, užuot žygiavęs toliau, jis grįžo į Dižoną, 
vieną iš savo sostinių. Karalienė Izabelė tebegyveno Irua, vis 
dar negalėdama sutramdyti džiaugsmo drebulio pasisekus su- 
manytam žygiui; karalienė ir kunigaikštis nesimatė, nesusira- 
šinėjo; tarytum du žiauraus nusikaltimo bendrininkai, kurie 
bijo susitikti akis į akį ryškioje saulės šviesoje. 

Tuo metu Paryžius gyveno karštligišką ir neramų gyveni- 
mą. Tarytum būtų buvę pasakyta, kad karalienė ir kunigaikštis 
kojos nekels į Paryžių tol, kol ten bus bent vienas armanjakas, 

O jųdviejų ten nekantriai buvo laukiama, ir dėl to šis kasdienis 
šurmulys, karalienei su kunigaikščiu vis nesiro dant, buvo dings- 
tis vėl pradėti žudynes. Kiekvieną naktį aidėjo šūksmas: “ Aliar- 
mas!“ Ir žmonės su deglais pasipildavo į į gatves. Paėjo šnekos, 

kad armanjakai greitai įžengs čia pro Šv. Germano vartus, čia 
pro šventyklos vartus. Paryžiaus gatvėmis į visas puses zujo Žmo- 
nių būriai, vadovaujami mėsininkų, kuriuos galėjai pažinti iš 
plačių peilių, blyksinčių nuogose jų rankose; ELaIBA kas nors 
kad suriks: “Ei, čionai! Štai armanjako namas“, — ir tada pei- 
liai vykdė teisingumą šeimininkui, o ugnis — namui. Kad galė- 
tum išeiti į gatvę be baimės, reikėjo turėti ant galvos melsvą 
kepurę i ir raudoną kryžių ant krūtinės. Šalininkai „pelnydamiesi 
iš visko, organizavo Burgundų draugiją, kurią pavadino Šv. An- 
driejaus vardu; jos nariai nešiojo ant galvos raudonų rožių vai- 
niką, ir, kadangi į ją buvo įstoję daug dvarininkų, kas iš atsar- 
gumo, o kas iš prielankumo, — jie ir Mišias aukojo su ta puoš- 
mena ant galvos. Trumpai sakant, jei gatvėse nebūtų buvę niū- 
rių vietų, kur namai juodavo apdegę ar gatvių grindinys buvo 
raudonas nuo prisigėrusio žuvusiųjų kraujo, buvo galima pa- 
manyti, kad Paryžius apkvaitęs karnavalo siautulyje. 

Tarp nuožmiausių nakties ir dienos siaubūnų ypač į akis 
krito vienas — nesudrumsčiamai šaltas ir įgudęs žudikas. Mies- 
te nesuliepsnojo nė vienas gaisras, kur jis nebūtų prikišęs savo 
deglo, nekrito nė vienas negyvėlis, į kurį jis nebūtų susikruvi- 
nęs rankų. Kai tiktai kas pamatydavo jo raudoną kepurę su 
tamsraudoniu kaip jaučio kraujas kaspinu, jo buivolo odos dir- 
žą, apgludusį juosmenį, plačią, sulig dviem delnais špagą, ku- 
Tios rankena siekė smakrą, o smaigalys — kojų pėdas, — tai 
tas, panoręs pamatyti, kaip nulėks armanjako galva, turėdavo 
pasekti budelį Kapliušą: ne be reikalo buvo šnekama, kad ne- 
spėsi nė apsidairyti, o Kapliušas nuskraidins galvą. 

Taigi Kapliušas buvo šio siautulio herojus; net patys mė- 
sininkai jį laikė savo mokytoju ir pagarbiai duodavo jam kelią. 
Jis vadovavo visiems sambūriams, sukeldavo visas riaušes; vie- 
nu žodžiu jis sustabdydavo minią, jį sekančią, vienu mostu iš- 

judindavo ją iš vietos; tai buvo lyg kokie burtai, nes visi šie 
žmonės paklusdavo jam vienam. 

Tuo metu, kai Paryžius klykė visais balsais ir švietė gaisrų 
liepsnomis, kai kasnakt pabudusį miestą krėtė karštinė, rytuo- 
se didingai stovėjo senoji Bastilija, juoda ir tyli. Tenai nenusi- 
risdavo šauksmų aidas iš lauko, nesimatė deglų atšvaitų; jos 
pakeliamasis tiltas buvo pakeltas, o grotos nuleistos. Dieną jo- 
kia gyva būtybė nepasirodydavo ant jos sienų; tvirtovė; rodės, 
saugojo pati save; tiktai kada netoliese jos susiburdavo perne- 
lyg daug žmonių, iš kiekvieno aukšto ji paleisdavo į minią tiek 
strėlių, kad neįmanoma būdavo suprasti, ar tai žmonių, ar ko- 
kios mašinos darbas; šitai regėdama, minia, nors ir vedama 
paties Kapliušo, apsigręžusi traukdavosi atgal; juo toldavo mi- 
nia, juo rečiau lėkdavo strėlės, ir senoji tvirtovė po valandėlės 
vėl atgaudavo nerūpestingą ir geraširdišką vaizdą, kaip kad dyg- 
liakiaulė pavojui praėjus įtraukia ant nugaros lyg kailio plau- 
kelius savo dygliukus, už kuriuos ją ir gerbia kiti gyvūnai. 

Naktį vėl ta pati tyla ir tamsa; be reikalo Paryžius uždegi- 
nėjo žiburius gatvėse ir sankryžose — jokia švieselė neprasi- 
smelkdavo pro grotuotus Bastilijos langus, o iš anapus jos sie- 
nų niekas niekada neišgirdo jokio žodžio; tiktai kartkartėmis 
pro vieną iš keturių bokšto langų išlįsdavo budri sargybinio 
galva pasižiūrėti, ar nerengiama kokia staigmena prie tvirto- 
vės sienos, bet galva visąlaik likdavo tokia nejudri, jog, mėnu- 
lio spinduliui ją nužėrus, galėjai pamanyti, kad čia viena iš go- 
tikinių kaukių, kuriomis architektų fantazija papuošė tiltų ar- 
kas ir katedrų antablementus. 

Vieną tamsią naktį birželio pabaigoje, kai sargybiniai kaip 
visada budėjo keturiuose Bastilijos bokštuose, du vyrai siau- 
rais sraigtiniais laiptais kopė į viršutinę aikštelę. Pirmas terasą 
pasiekė kokių keturiasdešimt dvejų — keturiasdešimt penke- 
rių metų vyras, labai aukštas, galingos, ūgį atitinkančios jėgos. 
Jis buvo su visa karine apranga, tik vietoj špagos prie juos- 
mens jam kabojo ilgas ir aštrus durklas — iš tų, kuriuos žmo- 
nės vadina pasigailėjimo durklais; kaire ranka iš įpročio jis rė- 
mėsi į durklą, o dešiniąja rūpestingai prilaikė besnapę pūkuo- 

to aksomo kepurę, kuria atvangos valandėlėmis riteriai pakeis- 
davo šalmus, kartais sveriančius iki keturiasdešimties — ketu- 
riasdešimt penkių livrų. Atvirame jo veide po vešliais antakiais 
galėjai įžiūrėti vaiskiai žydras akis; kumpa nosis, saulės nuru- 
dintas veidas visai jo išvaizdai teikė griežtumo, kurio nė kiek 
nešvelnino sprindžio ilgumo barzda, apkirpta ovaliai, ir ilgi juo- 
di plaukai, gaubiantys skruostus. 

Vos tiktai mūsų nupieštas Žmogus atsidūrė terasoje, ap- 
sigręžęs įkišo ranką į landą, einančią iki pat žemės, ir tučtuo- 
jau į šią ranką, tvirtą ir stiprią, įsitvėrė plona putli rankelė, ir 
kaipmat čionai buvo ištrauktas kokių šešiolikos septyniolikos 
metų jaunuolis; jis buvo apsitaisęs šilkais ir aksomais, šviesiap- 
laukis, laibas ir smulkus; remdamasis į savo bendro ranką, ma- 
tyt, pavargęs nuo šio ne per sunkiausio pasikėlimo, jis iš įpro- 
čio dairėsi atbrailos, kur galėtų atsisėsti ir pailsėti. Bet, pama- 
tęs, kad tokia puošmena tvirtovės terasoje statytojų palaikyta 
nereikalinga, jis susitaikė su esama padėtim, sukabino abi sa- 
vo rankas taip, kad susidarytų žiedas, ant šios atletiškos ran- 
kos perkėlė bent pusę savo svorio, kurį gamtos skirta nešioti 
kojoms, ir šitaip ėmė vaikštinėti po terasą, bet atrodė, kad tai 
jis daro veikiau ne savo paties noru, o atlaidžiai maloninda- 
mas tą, kuris jį atlydėjo. 

Praėjo keletas minučių, bet nei vienas, nei kitas nesutrik- 
dė nakties tylos ir toliau vaikščiojo, kaip buvo įmanoma aukš- 
toje terasoje. Dviejų vyrų žingsnių garsai liejosi į vientisą gaus- 
mą, nes lengvus jaunuolio žingsnelius stelbė sunkūs kareivio 
žingsniai; rodės, čia buvo vienas žmogus ir jo šešėlis, vienas 
gyveno už du. Umai kareivis sustojo veidu pasisukęs į Paryžių 
ir privertė tai padaryti jaunąjį bendrą: visas miestas plytėjo po 
jų kojomis. 

Tai buvo viena iš tų triukšmingų naktų, apie kurias jau 
pasakojome. Pradžioje jie iš terasos įžiūrėjo tamsoje vien tik 
neaiškią namų vorą, nusitęsusią iš rytų į vakarus; jų stogai, rO- 
dės, rėmėsi vieni į kitus tarytum žygiuojančio į puolimą karei- 
vių būrio skydai. Bet staiga į jų akiratį pateko Žmonių sambū- 

ris, apšviestas deglų ir užtvenkęs gatvę per visą ilgį, sakytum, 
perskrodęs ketvirtadalį miesto; tenai grūdosi rausvi šešėliai šū- 
kaudami ir juokdamiesi, paskui, pasisukusi kita kryptim, ši ap- 
šviesta minia pamažu dingo, tačiau šurmulys vis dar buvo gir- 
dėti. Vėl viskas pasinėrė į tamsą, ir iš apačios sklindantis kle- 
gesys atrodė lyg slopi miesto dejonė — miesto, kurį geležimi ir 
ugnimi draskė iš vidaus pilietinis karas. 

Pamatęs tą triukšmingą reginį, kareivis dar labiau apniu- 
ko, smarkiai suraukė antakius, kairę ranką ištiesė į Luvro rū- 
mus ir, kreipdamasis į savo jaunąjį bendrą, pro sukąstus dan- 
tis vos prakošė šiuos žodžius: 

— Monsinjore, štai jūsų miestas, ar jūs jį atpažįstate?.. 

Jaunuolio veidą apniaukė liūdesys — prieš valandėlę ne- 
būtum patikėjęs, kad taip gali pasikeisti. Jis įsmeigė akis į ka- 
reivį ir kurį laiką tylėdamas žiūrėjo, paskui tarė: 

— Šaunuolis mano Tangi, aš dažnai žvelgdavau į jį tokiu 
metu pro Švento Pauliaus rūmų langus, kaip štai dabar žiūriu 
iš Bastilijos terasos. Kartais matydavau jį ramų, bet turbūt nie- 
kada nemačiau jo laimingo. 

Tangi krūptelėjo: tokio atsakymo iš jaunojo dofino nesi- 
tikėjo. Jis manė, jog klausia vaiką, o šis jam atsakė kaip su- 
brendęs vyras. 

— Atleiskite, jūsų didenybe, — tarė Diušatelis, — bet man 
atrodė, kad ligi šios dienos jums rūpėjo pramogos, o ne Pran- 
cūzijos reikalai. 

— Mano tėve (nuo to laiko, kai Diušatelis išgelbėjo jau- 
nąjį dofiną nuo burgundų, dofinas jį taip vadino), jūsų prie- 
kaištas teisingas tik iš dalies: kol prie Prancūzijos sosto aš ma- 
čiau du savo brolius, kurie dabar jau prie Dievo sosto, — taip, 
jūsų teisybė, galvoje man tebuvo visokios linksmybės ir kvai- 
lystės, bet kai Viešpats juos pasišaukė, — o tai buvo taip baisu 
ir netikėta, — aš pamiršau visus pasilinksminimus ir galvoju 
tik apie vieną dalyką: kai mirs mano karštai mylimas tėvelis 
(teduoda Dievas jam ilgą amžių!), gražiosios Prancūzijos ka- 
ralystės valdovas būsiu tik aš. 

— Taijūs, jaunasis mano liūtuk, — su neslepiamu džiaugs- 
mu paklausė Tangi, — pasišovęs nagais ir ragais ją ginti nuo 
Anglijos karaliaus Henriko ir Jono Burgundo? | 

— Nuo kiekvieno jų skyrium, Tangi, ir nuo abiejų kartu, 
kaip jiems labiau patiks. 

— Ak monsinjore, Dievas jums įkvėpė šiuos žodžius, kad 
nuramintų seno jūsų bičiulio širdį. Per trejus metus aš pirmą 
kartą kvėpuoju visa krūtine. Kad jūs žinotumėte, kokios abe- 
jonės draskė man širdį matant, kaip monarchija, kuriai atida- 
viau savo rankų jėgą, gyvenimą ir galbūt net garbę, gauna to- 
kius žiaurius smūgius. Dabar jūs esate vienintelė monarchijos 
viltis. Kad jūs žinotumėte, kiek sykių save klausiau: ar neatėjo 
laikas mūsų monarchijai užleisti vietą kitai ir ar nesipriešina- 
me Dievo valiai stengdamiesi ją išlaikyti, kai Jis, regis, nuo jos 
nusigręžė; teatleidžia man Dievas, jeigu aš burnoju, mat jau 
trisdešimt metų Dievas kreipia žvilgsnį į jūsų kilmingą giminę, 
rodos, tik tam, kad ją nubaustų, o ne pasigailėtų. Taip, — kal- 
bėjo jis toliau, — galima pamanyti, kad tai dinastijos lemties 
ženklas: valdovo i ir kūnas paliegęs, ir protas pasimaišęs, turiu 
galvoje jo didenybę mūsų karalių. Viskas tarytum apvirtę aukš- 
tyn kojomis: pirmasis karūnos vasalas kirviu ir špaga kapoja 
šakas nuo karališkojo kamieno — taip padarė išdavikas Jonas 
Burgundas, pakėlęs ranką prieš kilmingąjį Orleano kunigaikš- 
tį, jūsų dėdę. Galiausiai pradedi manyti, kad visai valstybei gre- 
sia pražūtis — štai staiga keistai miršta du kilmingi jaunuoliai, 
du vyresnieji jūsų didenybės broliai, vienas po kito, ir, jeigu aš 
nebijočiau užrūstinti Dievo ir žmonių, sakyčiau, kad Jis nusi- 
šalino nuo šio įvykio ir viską čia padarė žmonės; o kad būtų 
atlaikytas karas su svetimšaliais, pilietinis karas, liaudies maiš- 
tai, Dievas siunčia silpną jaunuolį — j jus. O jūsų didenybe, tiek 
kartų dvejonės graužė man širdį, atleiskite man už tai. 

Dofinas puolė jam ant kaklo. 

— Tangi, abejoti leista tam, kuris abejoja, bet jau yra pa- 
daręs, kas reikia, tam, kuris kaip tu mano, jog Dievas užsirūs- 
tinęs sutriuškins dinastiją iki paskutinio jos įpėdinio, bet nu- 
kreipia savo rūstybę nuo šio paskutinio dinastijos palikuonio. 

— O aš ir nesudvejojau, jaunasis mano valdove. Kai pa- 
mačiau burgundus įžengiant į miestą, tučtuojau nubėgau pas 
jus Kaip motina pas savo vaiką. O kas, jeigu ne aš, galėjo jus 
išgelbėti, vargšas jaunikaiti? Juk ne karalius, jūsų tėvas. Kara- 
lienė toli ir negalėtų to padaryti, o jeigu ir galėtų (teatleidžia 
jai Dievas), tai galbūt nenorėtų. O jūs, monsinjore, tegu ir lais- 
vai galėjote bėgti, būtumėte radęs tuščius Šv. Pauliaus rūmų 
koridorius ir atlapas duris, būtumėte pasiklydęs gausybėje 
miesto gatvių ir kryžkelių, kur gerai orientuojasi paskutinis jū- 
sų valdinys. Jūs turėjote tiktai mane. Tuo metu, monsinjore, 
ūmai pajutau, kaip mano jėgos padvigubėjo, — taigi Dievas 
neapleido jūsų kilmingosios šeimos. Aš jus pastvėriau, mon- 
sinjore, mano rankose jūs nebuvote sunkesnis už paukštį ere- 
lio naguose. Iš tiesų, jeigu tada būčiau sutikęs visą Burgundi- 
jos kunigaikščio armiją su juo pačiu priešaky, regis, būčiau parg- 
riovęs kunigaikštį, prasiveržęs pro armiją, ir nieko blogo ne- 
būtų atsitikę nei jums, nei man, ir tą valandą Dievas iš tikrųjų 
buvo su manimi. Tačiau dabar, monsinjore, kai jūs esate sau- 
gus už neįveikiamų Bastilijos sienų, kai kiekvieną naktį nuo 
šios terasos aš vienas stebiu apačioje tą reginį, į kurį šiąnakt 
žiūrime abu, dabar, kai matau, jog Paryžiuje, karalių mieste, 
siautėja revoliucija, jog valdo liaudis, o karalystė klauso, da- 
bar, kai mano ausys apkurto nuo to triukšmo, o akys pavargo 
nuo fejerverkų, — dabar kiekvieną syki, kai lipu žemyn į jūsų 
kambarį, kur jūs tyliai ir ramiai miegate padėjęs galvą ant pa- 
galvės tuo metu, kai jūsų valstybėje vyksta pilietinis karas ir 
liepsnoja jūsų sostinė, — kiekvieną sykį save klausiu, ar vertas 
karalystės tas, kuris taip ramiai ir nerūpestingai miega, kai jo 
karalystė tokia subruzdusi ir užlieta krauju. 

Apmaudo šešėlis nuslinko dofino veidu lyg debesis. 

— Tai tu, Tangi, sekei mane, kai miegojau? 

— Ne, monsinjore, prie jūsų lovos aš meldžiausi už Pran- 
cūziją ir už jus, jūsų didenybe. 

— O Jeigu šį vakarą aš būčiau pasirodęs ne toks, kaip tu 
nori, ką būtum daręs? 

— Būčiau nuvedęs jūsų didenybę į saugią vietą, o aš pats, 
vienas ir beginklis, būčiau puolęs tarp priešų, vos tiktai juos 
sutikęs, nes nieko daugiau man būtų nebelikę, kaip tiktai mir- 
ti, ir kuo anksčiau, tuo geriau. 

— Ką gi, Tangi, užuot ėjęs vienas ir beginklis puolęs prie- 
šą, eime dviese ir gerai ginkluoti — ką tu pasakysi? 

— Kad Viešpats jus apdovanojo tvirta valia ir kad dabar 
Jis duotų jums jėgų. 

— O tu paremsi mane? 

— Tas karas, kuris mūsų laukia, bus ilgas, monsinjore, 
ilgas ir varginantis, bet ne man, — jau trisdešimt metų aš vaikš- 
čioju su šarvais, — o jums, penkiolika metų vilkinčiam tik ak- 
somo drabužius. Jūs turite du priešus, kurių vieno vardą išgir- 
dęs sudrebėtų galingas karalius. Bet jeigu sykį ištrauksite špa- 
gą iš makščių ir iš Šv. Dionyzo abatijos išnešite karaliaus vėlia- 
vą, tai nebejkišite špagos atgal į makštis ir nebeinešite vėliavos 
į senąją vietą pirmiau, nei dings iš čia abu jūsų priešai — pir- 
masis, Jonas Burgundas, bus palaidotas Prancūzijos žemėje, o 
antrasis, Anglijos karalius Henrikas, išvytas iš Prancūzijos Že- 
mės. O tai pasiekti teks žiauriose kautynėse. Naktys, kai budi 
sargyboje, šaltos, o dienos, kai kauniesi su priešu, gali atnešti 
mirtį. Toks kareivio gyvenimas, dėl kurio jums teks atsižadėti 
princo būties patogumų. Ir tai anaiptol ne koks trumpas tur- 
nyras, 0 dienų dienos kovos. Tai ne keli mėnesiai grumtynių ir 
susidūrimų, o metų metai kautynių ir mūšių. Gerai pagalvoki- 
te apie tai, monsinjore. 

Jaunasis dofinas tylomis atstūmė Tangi ranką ir nuėjo tie- 
siai prie kareivio, budinčio viename Bastilijos bokšte. Bere- 
gint dofinas nusegė ir užsijuosė diržą, prie kurio buvo prika- 
binta šaulio strėlinė, čiupo į rankas kareivio uosinį lanką ir, 
pasisukęs į nustebusį Diušatelį, tvirtu, niekam dar negirdėtu 
balsu pasakė: 

— Tėve mano, tikiuosi, kad tu miegosi ramiai, kol tavo 
sūnus pirmąkart gyvenime eis sargybą. 

Diušatelis buvo beatsakąs dofinui, tačiau prie Bastilijos 
sienų prasidėjo tokie įvykiai, kad jo mintys nukrypo visai kita 
linkme. 

Triukšmas, kurį jie išgirdo prieš keletą minučių, vis artė- 
jo, Vyšnyno gatvėje pliūptelėjo liepsna, tačiau buvo neįmano- 
ma įžiūrėti triukšmadarius nė suprasti, kas sukėlė gaisrą, nes 
gatvė buvo kreiva ir aukšti namai užstojo ten susibūrusius žmo- 
nes. Staiga bendrą gausmą nustelbė garsūs šūksmai, ir pus- 
nuogis žmogus šaukdamasis pagalbos išbėgo iš Vyšnyno gat- 
vės į plačią Sv. Antano gatvę. Jį vijosi, kone lipdami ant kulnų, 
keli vyrai, taip pat šūkaudami: “Mirtis! Mirtis armanjakui! Nu- 
dobti jį!" Minios priekyje šį nelaimingąjį persekiojo jau pažįs- 
tamas budelis Kapliušas — ant peties jis nešėsi pliką kruviną 
kardą, kurį prilaikė abiem rankomis, buvo su tamsraudone kaip 
jaučio kraujas kepure ant galvos, basom kojom. Ir vis dėlto 
bėglys, iš baimės lėkdamas nežmonišku greičiu, būtų paspru- 
kęs nuo žudikų — pasiekęs Šv. Antano gatvės kampą ir puolęs 
už Turnelių rūmų sienos, bet staiga kojos užkliuvo už grandi- 
nės, kuria kas vakarą buvo užtveriamas gatvės galas. Klupčio- 
damas jis dar žengė kelis žingsnius ir parkrito netoli Bastilijos 
sienos; persekiotojai, iš bėglio griuvimo supratę, jog esama kliū- 
ties, kas peršoko per grandinę, kas prašliaužė pro apačią, ir 
nelaimingasis, mėgindamas atsistoti, netikėtai pamatė, kaip 
švystelėjo virš jo galvos Kapliušo špaga. Jis suprato, kad išmu- 
šė jo valanda, ir parpuolė ant kelių šaukdamas: “Pasigailėk!"*" — 
bet ne žmonėms, o Dievui. 

Nuo tos akimirkos, kai ši scena, apie kurią papasakojo- 
me, prasidėjo plačioje Šv. Antano gatvėje, jokia smulkmena 
nepraslydo nei pro Tangi, nei pro dofino akis. Dofinas, nepra- 
tęs prie tokių vaizdų, ypač susijaudino ir visas trūkčiojo, 0 iš 
burnos jam veržėsi neaiškūs garsai. Kai tik armanjakas krito, o 
Kapliušas mikliai pakėlė špagą virš aukos, jaunuolis išsitraukė 
strėlę ir dviem dešinės rankos pirštais prisidėjo prie lanko tem- 
plės. Lankas kairėje rankoje sulinko kaip lanksti nendrė ir nu- 
sileido žemyn, o dešiniąja jaunuolis pakėlė templę sulig peti- 
mi, ir tiesiog buvo sunku nuspėti, kas pirmiau pasieks tikslą: 
dofino strėlė ar Kapliušo špaga, nors atstumai gerokai skyrėsi. 
Bet staiga Tangi sugriebė strėlę per vidurį ir perlaužė ją pu- 
siau karališkojo šaulio rankose. 

— Ką tu darai, Tangi? Ką darai? — paklausė jį dofinas, 
treptelėdamas koja. — Argi tu nematai, kad šis žmogus taiko- 
si nudurti vieną iš mūsiškių, kad burgundas nužudys armanja- 
ką? 

— Tegul išmiršta visi armanjakai, monsinjore, bet jūsų 
šviesybės strėlė neturi susitepti tokio žmogaus krauju. 

— Bet, Tangi, Tangi! Ak! Žiūrėk!.. 

Dofinui tai ištarus, Tangi vėl pažvelgė į Šv. Antano gatvę. 
Armanjako galva buvo nulėkusi už dešimties žingsnių nuo kū- 
no, o budelis Kapliušas, ramiai varvindamas kraują nuo savo 
ilgos špagos, švilpavo pažįstamos dainos melodiją: 


Burgundijos kunigaikšti, 
Džiaugsmą Dievas tau siunčia. 


— Pažvelk, Tangi, pažvelk, — kartojo dofinas, verkda- 
mas iš įtūžio. — Jeigu ne tu, jeigu ne tu!.. Bet pažvelk paga- 
liau... 

— "Iaip, taip, aš gerai matau, — tarė Tangi, — bet, dar 
kartą sakau, šis Žmogus neturėjo mirti nuo jūsų rankos. 

— Bet, Dieve brangus, kas gi tasai žmogus? 

— Šis žmogus, monsinjore, tai Kapliušas, Paryžiaus bu- 
delis. 

Dofinui nusviro rankos, galva nulinko ant krūtinės. 

— O mielas pusbroli, Burgundijos kunigaikšti, — tarė jis 
dusliu balsu, — aš, ir norėdamas išsaugoti keturias gražiausias 
krikščionių karalystes, nepasitelkčiau tokių žmonių ir priemo- 
nių, kuriomis naudojatės jūs, stengdamasis atimti iš manęs tai, 
kas dar likę. 

Tuo metu kažkoks vyras iš Kapliušo palydos viena ranka 
sugriebė už plaukų numirėlio galvą, o kita prikišo prie jos deg- 
1ą; nušviesto veido bruožų agonija nebuvo tiek sudarkiusi, kad 
"Tangi iš Bastilijos bokšto negalėtų atpažinti savo vaikystės draugo 
Anri de Marlio, vieno iš pačių karščiausių ir labiausiai atsida- 
vusių armanjakų; gilus atodūsis išsiveržė iš jo plačios krūtinės. 

— Po perkūnais, Kapliušai, — tarė žmogus iš minios, neš- 
damas nužudytojo galvą budeliui, — jūs taip puikiai ir nedve- 

jodamas mokėjote nušnioti galvą pirmajam Prancūzijos kanc- 
leriui, lyg tai būtų buvęs paskutinis valkata. 

Budelis maloniai šypsojosi; jis taip pat turėjo pataikūnų*. 

Tą pačią naktį, dvi valandas prieš auštant, pro išorinius 
Bastilijos vartus tyliai ir atsargiai išjojo negausus, bet gerai gin- 
kluotas būrys raitelių ir pasuko Šarantono tilto link; perjojęs 
juo Seną, būrys kokias aštuonias valandas tykiai žygiavo deši- 
niąja upės pakrante — nei kas žodį tars, nei šalmo antveidį 
kilstelės. Galiausiai, apie vienuoliktą valandą ryto, būrys pri- 
jojo karui pasirengusį miestą. 

— Dabar, monsinjore, — tarė Tangi raiteliui, jojančiam 
šalia, — jūs jau galite pakelti antveidį ir pagarbinti šventąjį 
Karolį ir Prancūziją, nes štai matote baltą armanjakų juostą ir 
tuoj įžengsite į atsidavusį jums Meleną. 

Šitaip dofinas Karolis, kurį vėliau istorija praminė Nuga- 
lėtoju, praleido savo pirmą bemiegę naktį, ir tai buvo pirmas 
jo karinis žygis. 


*? Jei būsime apkaltinti, kad mėgaujamės tokiomis smulkmenomis, 
atsakysime, jog neturime tokio polinkio ir nesame čia kalti, — kalta tiktai 
istorija. Citata iš p. de Baranto “Burgundijos kunigaikščių" galbūt įro- 
dys, kad mes nei sutirštinome spalvų, nei parinkome pačių šiurpiausių 
tos nelaimingosios epochos įvykių. Kai karaliai ir princai apginkluoja tau- 
tas pilietiniams karams, kai jie lyg įnagiais pasinaudoja Žmonėmis savo 
kivirčams spręsti ir interesams išpainioti, tai ginklas nėra kaltas, o pralie- 
tas kraujas kris ant galvos tiems, kurie viską rikiuoja ir visiermas vadovauja. 

Grįžkime prie tos citatos. Štai ji: “Kalėjimų kieme kraujo klanai 
siekė kulkšnis; buvo žudoma ir mieste, gatvėse. Nelaimingieji arbaleti- 
ninkai genujiečiai tapo išgrūsti iš namų, kur buvo apsistoję, ir atiduoti 
sužvėrėjusiai miniai. Buvo traiškomos moterys ir vaikai. Vieną vargšę 
nėščią moterį nusviedė ant grindinio, o kai žudikai pamatė spurdant kū- 
dikį jos įsčiose, tiek tepasakė: “žiūrėk, šuniūkštis dar kruta“. Jie Žiauriai 
niekino lavonus: išpjaudavo kruviną rėžį kaip konetabliui, vilko juos grin- 
diniu; Armanjako grafo, kanclerio Robero le Masono, Remono de La 
Gero kūnus žudikai dienos šviesoje pervilko per visą miestą, paskui nu- 
tėškė ant rūmų laiptų ir laikė ten tris dienas“. 

P. de Barantas šias detales tikriausiai paėmė iš Juvenalio Jurseno, 
aprašomųjų įvykių liudininko, su kuriuo mūsų skaitytojas jau pažįstamas. 
(Aut. past.) 

AXII 

Nesunku paaiškinti, dėl kokių politinių motyvų Burgun- 
dijos kunigaikštis laikėsi toli nuo sostinės. 

Tuo metu, kai kitas, laimingesnis už jį, užgrobė Paryžių, 
kunigaikštis pagalvojo: nors ta garbė teko kitam ir jos neatim- 
si, bet ištraukti iš to sau naudos galima. Jam nesunku buvo 
nuspėti, kad po tokių politinių permainų kaip paprastai prasi- 
dės pjautynės ir žudynės iš keršto, kad jis pats, jeigu būtų Pa- 
ryžiuje, negalėtų jų nutraukti ir prarastų gerą vardą savo šali- 
ninkų akyse ir užtat čia nebūdamas apsisaugos nuo atsakomy- 
bės už pralietą kraują. Beje, kraujas plūdo armanjakams iš gys- 
lų, ir toks smarkus jo nuleidimas ilgam silpnino opozicinę par- 
tiją; jo priešai krito vieni po kitų, o jis nė vieno iš jų net pirštu 
neužkabino. Vėliau, kai jis supras, kad žmonės pavargo nuo 
skerdynių, kai pamatys, kad miestas nuilsęs ir jam nebe kerš- 
tas rūpi, o reikia poilsio, kai bus galima be jokių keblumų ir 
negresiant pavojui pasigailėti dar tebegyvų suniokotos, liku- 
sios be vadų partijos narių, tada jis sugrįš į miestą kaip jo sie- 
nų angelas sargas, užgesins gaisrus, sustabdys kraujo liejimą ir 
paskelbs taiką ir amnestiją visiems. 

Jaunasis siras de Žiakas, kurį matėme Venseno pilyje var- 
žantis su sirais de Graviliu ir de LI1 Adanu dėl Izabelės Bava- 
rietės širdies, lydėjo, kaip jau sakėme, karalienę į Trua. Kara- 
liškoji valdovė daug sykių su svarbiais reikalais jį siuntė pas 
Burgundijos kunigaikštį, ir lankantis kunigaikščio rūmuose į 
akis jam krito panelė Katrina de Tjan, viena iš kunigaikštienės 
de Šarolė“ rūmų damų. Jaunas, narsus ir gražus, jis nuspren- 
dė, kad šių trijų savybių kartu su pasitikėjimu, kurį jam žadino 
įsitikinimas tas savybes turint, pakaks sužavėti šiai gražiai ir 
kilmingai mergelei; ir jis labai nustebo pamatęs, kad jo asista- 


* Šarolė grafas, kunigaikščio Jono Burgundo sūnus, buvo vedęs 
princesę Mišelę, karaliaus Karolio VI dukterį. (Vert. past.) 

vimas nedaro jai didesnio įspūdžio kaip kitų dėmesys. Sirui de 
Žiakui šovė į galvą mintis, kad jis turi varžovą. Lyg šešėlis jis 
slankiojo paskui panelę de Tjan, sekė kiekvieną jos judesį, gau- 
dė kiekvieną žvilgsnį, bet galų gale, nors pavydas nė kiek ne- 
blėso, jis priėjo išvadą, kad nė vienas iš jo aplinkos jaunuolių 
nėra už jį laimingesnis anei labiau mylimas. Jis buvo turtingas, 
aukštos kilmės ir tikėjosi, jog pasiūlydamas jai savo ranką, nors 
ir nemylimas, paglostys jai garbėtrošką. Panelės de Tjan atsa- 
kymas buvo toks aiškus ir sykiu mandagus, kad siras de Žiakas 
prarado viltį, bet išsaugojo visą savo meilę. Jis jau kone kraus- 
tėsi iš proto, galvodamas vis apie tą patį ir nieko nesuprasda- 
mas. Vienintelis jo išsigelbėjimas buvo išsiskyrimas, ir jis sura- 
do savy jėgų tai padaryti: pakluso kunigaikščio įsakymui ir grį- 
žo pas karalienę. 

Vos praslinkus pusantro mėnesio, jam vėl teko keliauti į 
Dižoną su žiniomis iš karalienės. Nuvykęs ten, jis susilaukė di- 
desnio prielankumo, nei buvo patyręs jo anksčiau. Kunigaikš- 
tis jį sutiko labai maloniai, o panelė de Tjan gana meiliai. Kurį 
laiką jis negalėjo patikėti savo laime, bet vieną dieną kunigaikš- 
tis Jonas Burgundas jam pasisiūlė tarpininkauti ir pasikalbėti 
su tąja, kurią jis mylėjo. Tokia rimta protekcija turėjo pašalinti 
daug kliūčių, ir siras de Žiakas apsidžiaugęs sutiko su pasiūly- 
mu; po dviejų valandų antras panelės de Tjan atsakymas buvo 
tiek pat palankus, kiek pirmasis beviltiškas, ir iš to buvo gali- 
ma numanyti, kad panelė galbūt apsigalvojo ir pripažino rite- 
rio nuopelnus, o gal kunigaikštis jai turėjo didelės įtakos, žo- 
džiu tariant, tokiomis aplinkybėmis niekada nereikia per daug 
patikėti pirmu moters atsakymu. 

Kunigaikštis apreiškė, jog negrįš į Paryžių anksčiau, negu 
bus atšvęstos jaunųjų vestuvės. Vestuvių puota buvo tiesiog 
prašmatni. Kunigaikštis panoro padengti išlaidas; rytą vyko var- 
žybos ir turnyrai, kuriuose visi dalyviai parodė tikrą meistriš- 
kumą; pietums buvo patiekti gardžiausi valgiai, labai išradin- 
gai pataisyti, o vakare suvaidinta misterija “Adomas ima iš Die- 
vo rankų Ievą“, kuri sukėlė ovacijas. Šiam vaidinimui iš Pary- 
žiaus buvo iškviestas garsus poetas; kelionė jam nieko nekai- 

navo, be to, jis dar gavo atlygio dvidešimt penkis auksinius ekiu. 
Visa tai dėjosi 1418 metais nuo birželio tryliktos iki dvidešim- 
tos dienos. 

Pagaliau kunigaikštis Jonas nusprendė, jog atėjo metas 
grįžti į sostinę. Jis paprašė sirą de Žiaką nuvykti tenai pirmiau 
ir pranešti apie jo grįžimą. Bet šis sutiko skirtis su savo jaunąja 
Žmona tiktai tada, kai kunigaikštis prižadėjo įvesdinti j ją tarp 
karalienės rūmų damų ir nuvežti į Paryžių. De Žiakas savo ke- 
lyje turėjo įspėti Izabelę Bavarietę, kad kunigaikštis liepos an- 
trą dieną užsuks į Trua jos paimti. 

Liepos keturioliktąją Paryžių pažadino džiu gus varpų gaus- 
mas. Burgundijos kunigaikštis ir karalienė įau buvo prie Šv. 
Antano vartų. Visi paryžiečiai pasipylė į gatves, visi namai, pro 
kuriuos karalienė ir kunigaikštis turėjo grįžti į Šv. Pauliaus rū- 
mus, buvo apdangstyti kilimais, lyg būtų laukę paties Dievo; 
visi priebučiai buvo apkaišyti gėlėmis, langai apgulti moterų. 
Šeši šimtai miestiečių su Žydromis kepurėmis, vedami senjoro 
de LII Adano ir siro de Žiako, nešė jiems miesto raktus kaip 
nugalėtojams. Įkandin jų ėjo didžiulė minia, susiskirsčiusi kor- 
poracijomis, kurių kiekviena nešė iškėlusi savo vėliavą; žmo- 
nės džiaugsmingai sveikino nugalėtojus, užmiršę, kad neturė- 
jo ko valgyti vakar ir kad neturės rytoj. 

Pagaliau kortežas pasiekė karalienę, kunigaikštį ir jų pa- 
lydą: jie laukė raiti. Miestietis, nešantis aukso raktus ant si- 
dabro padėklo, priklaupė vienu keliu prieš kunigaikštį. 

— Monsinjore, — tarė LI! Adanas, liesdamas raktus pli- 
kos savo špagos galiuku, — štai jūsų miesto raktai. Kol jūsų 
nebuvo, niekas jų negavo, ir mes laukėme jūsų, kad galėtume 
juos iteikti. 

— Duokite juos man, sire de LIl Adanai, — tarė kuni- 
gaikštis, — nes iš teisybės jūs turite teisę paliesti juos pirmiau 
už mane. 

LIl Adanas nušoko nuo žirgo ir paėmęs raktus pagarbiai 
įteikė kunigaikščiui; šis užkabino juos ant balno lanko, šalia 
savo kovos kirvio. Daugelis šį jo poelgį palaikė pernelyg įžū- 
liu — juk šis Žmogus įžengė į miestą kaip taikdarys, o ne kaip 

priešas. Bet visi taip džiaugėsi vėl matydami karalienę ir kuni- 
gaikštį, kad šis atsitikimas visuotinio entuziazmo anaiptol ne- 
atvėsino. 

Tuomet prie kunigaikščio priėjo kitas miestietis ir pado- 
vanojo jam du žydro aksomo durtinius, vieną jam, kitą — jo 
sūnėnui Sen Polio grafui Filipui*!. 

— Dėkui, ponai, — padėkojo jis, — labai malonu, kad 
atspėjote mano norą grįžti į jūsų miestą su karalienės spalvos 
drabužiu. 

Nusimetęs senąjį aksomo apdarą, jis apsivilko padova- 
notąjį durtinį ir paliepė sūnėnui taip pat persirengti. Sitai ma- 
tydami, žmonės iš visų pusių šaukė: 

— Tegyvuoja Burgundija! Tegyvuoja karalienė! 

Nuaidėjo trimitai, minia persiskyrė į dvi dalis atverdama 
laisvą taką karalienei ir kunigaikščiui, o paskui nusekė paskui 
juos. Siras de Žiakas, tarp karalienės Izabelės rūmų damų pa- 
matęs savo žmoną, paliko vietą, priklausančią jam pagal eti- 
ketą, ir iš nekantrumo stojo šalia jos. Kortežas pajudėjo. 

Visur kortežą pasitikdavo vilties ir džiaugsmo kupini šūks- 
mai; pro visus langus lyg kvapus sniegas krito gėlės ir klojo 
grindinį po karalienės žirgo kojomis; visi buvo tarytum apkvaitę 
iš laimės, ir beprotis būtų pasirodęs tas, kuris per tokią šventę 
būtų išdrįsęs pasakyti, jog dar visai neseniai tose pačiose gat- 
vėse, dabar nužertose gyvomis gėlėmis, skambančiose nuo 
džiaugsmingų šūksmų, buvo žudomi žmonės, liejosi kraujas ir 
skardėjo agonijos klyksmai. 

Kortežas sustojo priešais Šv. Pauliaus rūmus. Karalius jo 
laukė stovėdamas ant viršutinės laiptų pakopos. Karalienė ir 
kunigaikštis nušoko nuo arklių ir užlipo laiptais. Karalius ir 
karalienė apsikabino: minia pratrūko garsiai šaukti sveikini- 
mo žodžius, tikėdama, jog visa nesantarvė ištirpo karalių bu- 
činyje. Bet žmonės pamiršo, kad nuo Judo ir Kristaus laikų 
žodžiai "išdavystė" ir “bučinys" glaudžiai siejasi. 


* Sen Polio grafas buvo Brabanto kunigaikščio, žuvusio mūšyje prie 
Azankūro, sūnus. (Aut. past.) 


265 


Kunigaikštis priklaupė vienu keliu, karalius jį pakėlė. 

— Mielas pusbroli, Burgundijos kunigaikšti, — tarė jis, — 
užmirškime viską, kas praėjo, juk mūsų nesutarimai užtraukė 
šitiek nelaimių, bet mes, ačiū Dievui, tikimės, jeigu tik jūs mums 
pagelbėsite, rasti gerų, patikimų būdų padėčiai ištaisyti. 

— Valdove, — atsakė kunigaikštis, — visa, ką aš Visuo- 
met dariau, dariau Prancūzijos gerovei ir jūsų didenybės gar- 
bei, o tie, kurie jums sakė, kad yra atvirkščiai, buvo didesni 
jūsų negu mano priešai. 

Tai pasakęs, kunigaikštis pabučiavo karaliui ranką. Kara- 
lius įžengė į Šv. Pauliaus rūmus. Karalienė, kunigaikštis ir jų 
dvariškiai patraukė iš paskos; visi, kurie spindėjo auksu, įėjo į 
rūmus, 0 paprasti žmoneliai liko lauke, ir du sargybiniai, sto- 
vintys prie durų, veikiai pastatė plieninę užkardą, kuri visada 
skiria valdovą ir pavaldinius, karalių ir liaudį. Bet miniai tat nė 
motais — ji per daug apakusi, kad pastebėtų, jog tik jai neskir- 
ta nė vieno žodžio ir nieko neprižadėta. Žmonės jau skirstėsi, 
vis dar šūkaudami: “Tegyvuoja karalius! Tegyvuoja Burgundi- 
ja!" Tik vakare jie susigriebė esą dar alkanesni negu vakar. 

Kitą dieną, kaip paprastai, čia vienur, čia kitur būriavosi 
žmonės, o kadangi nebuvo numatyta nei švenčių linksmybių, 
nei iškilmingos eisenos, visi pasuko prie Šv. Pauliaus rūmų, 
jau nešaukdami “tegyvuoja karalius, tegyvuoja Burgundija", o 
pasiryžę prašyti duonos. 

Balkone pasirodė kunigaikštis Jonas Burgundas ir pati- 
kino dedąs pastangas, kad Paryžius išbristų iš skurdo ir bado, 
bet pridūrė, kad tai esą be galo sunku, nes armanjakai paliko 
apiplėštas ir nuniokotas sostinės apylinkes. 

Žmonės patikėjo argumentų teisingumu ir paprašė, kad 
jiems būtų išduoti Bastilijos kaliniai, sakydami: “Tie, kurie lai- 
komi kalėjimuose, gali išsipirkti auksu, ir tą išpirką sumokėsi- 
me mes“. 

Kunigaikštis alkanai miniai prižadėjo įvykdyti jos pagei- 
davimą. Ir vietoj duonos, kurios nebuvo, liaudžiai atidavė sep- 
tynis kalinius.Tai buvo mesiras Angeranas de Marinji, kanki- 
nys ir kankinio palikuonis; mesiras Ektoras de Šartras, Reim- 

so arkivyskupo tėvas, ir Žanas Taranas, turtingas miestelėnas; 
keturių likusiųjų vardus“? istorija užmiršo. Liaudis perpjovė 
jiems gerkles ir kuriam laikui kantriai nutilo. Kunigaikštis sa- 
vo ruožtu atsikratė septyniais priešais ir gavo vieną dieną atsi- 
pūsti — tiek ir telaimėjo. | 

Rytojaus dieną vėl žmonių sambūriai, vėl šūksmai, vėl ka- 
linių “davinys", bet šį kartą visi labiau norėjo duonos negu troš- 
ko kraujo; keturis nelaiminguosius, didžiai nustebindami juos 
pačius, žmonės nuvedė į Šatlė kalėjimą ir perdavė teisėjui; pas- 
kui minia patraukė plėšti Burbonų rūmų ir tenai rado vėliavą, 
kurioje buvo išsiuvinėtas drakonas, ir keli šimtai žmonių, pa- 
laikę tai dar vienu armanjakų ir anglų sąjungos įrodymu, nu- 
nešė ją parodyti Burgundijos kunigaikščiui, paskui, ją suplėšę, 
nuvilko draiskanas per purvą šaukdami: “Mirtis armanjakams! 
Mirtis anglams!" Bet nieko jie nežudė. 

Tuo metu kunigaikštis pamatė, kad maištininkai lyg po- 
tvynio vanduo pamažu artėja prie jo; pagautas baimės, jis pa- 
galvojo, kad liaudis, taip ilgai apgaudinėta, pagaliau sužinos, 
kaip yra iš tikrųjų; naktį jis pasikvietė į Šv. Pauliaus rūmus ke- 
letą aukštų paryžiečių, kurie prižadėjo jam padėti, jeigu jis pa- 
norės atstatyti taiką ir įvesti tvarką. Patikėjęs jų parama, kuni- 
gaikštis jau ramesnis laukė rytojaus. 

Kitą dieną iš visų lūpų išsiveržė tik vienas šūksmas, nes to 
reikėjo visiems: “Duonos! Duonos!“ 

Kunigaikštis pasirodė balkorie ir norėjo kalbėti, tačiau jo 
balsą nustelbė klyksmai. Tada jis, beginklis ir vienplaukis, nuli- 
po žemyn į alkaną, nevilties apimtą minią ir, spausdamas at- 
kištas rankas, ėmė rieškučiomis žerti auksą. Minia susiglaudė 
aplinkui — čia dusino jį savo gniaužtuose, čia spaudė bango- 
mis, šiurpindama tiek savo tarytum liūto meile, tiek savo tary- 
tum tigro pykčiu. Kunigaikštis suvokė pražūsiąs, jeigu kaip at- 
svarą šiai baisiai fizinei jėgai neiškels moralinės žodžio galios; 
jis vėl bandė kalbėti, bet jo balsą užgožė klegesys; galų gale jis 
kreipėsi į vieną Žmogų, kuris, regis, turėjo įtakos miniai. Šis 


* Juvenalis, Angeranas de Monstrelė. (Aut. past.) 


užlipo ant akmeninės pakylos ir sušuko: “Tyliau! Kunigaikštis 
nori kalbėti, pasiklausykime". Minia paklususi nuščiuvo. Ku- 
nigaikštis buvo su aksominiu, auksu siuvinėtu durtiniu, su bran- 
gia grandinėle ant kaklo, o tasai žmogus buvo basas, su apšiu- 
rusia raudona kepure ant galvos ir tamsraudoniu kaip jaučio 
kraujas palaidiniu. Tačiau jis pasiekė to, ko bergždžiai prašė 
galingasis Burgundijos kunigaikštis Jonas. 

Kiti jo prašymai buvo nedelsiant įvykdyti kaip ir pirmasis. 
Kai stojo tyla, jis paliepė: “Pasitraukite!" Minia prasiskyrė, ir 
kunigaikštis, kruvinai kramtydamas lūpas iš gėdos, kad buvo 
priverstas griebtis tokių veiksmų ir prašyti pagalbos tokius žmo- 
nes, užlipo rūmų laiptais į aikštelę, gailėdamasis, kam iš ten 
nusileido žemyn. Tasai žmogus iš minios užkopė įkandin jo ir 
atsistojęs šalia apžvelgė minią, ar ji pasirengusi klausytis; pas- 
kui atsigręžė į kunigaikštį ir tarė: 

— Dabar kalbėkite, kunigaikšti, žmonės jūsų klauso. 

Tai pasakęs, jis atsigulė prie kunigaikščio kojų lyg ištiki- 
mas šuo šalia šeimininko. 

Tuo metu keletas senjorų išėjo iš Šv. Pauliaus rūmų ir su- 
stojo už Burgundijos kunigaikščio, kad prireikus galėtų jį už- 
tarti. Kunigaikštis kilstelėjo ranką, duodamas ženklą žmogui 
su raudonu palaidiniu, lyg pratisas murmesys iš lūpų šiam išsi- 
veržė įsakmus “tyliau", ir kunigaikštis prabilo: 

— Mano bičiuliai, — tarė jis, — jūs mane prašote duo- 
nos. Aš negaliu jums duoti duonos. Vos užtenka jos karališka- 
jam stalui, karaliui ir karalienei. Užuot lakstę Paryžiaus gatvė- 
mis, jūs verčiau eitumėte ir apgulę užimtumėte Markusi ir 
Monteri, kur pasislėpę dofinai“*; šiuose miestuose jūs rastu- 
mėte daug maisto atsargų ir išvytumėte iš ten karaliaus prie- 
šus, kurie viską nusiaubė iki pat Šv. Jokūbo vartų ir trukdo 
jums nuimti derlių. 

— Geriau ir norėti negalima, — atsakė minia vienu bal- 
su, — tik duokite mums vadus. 


9 Taip buvo imta vadinti dofino šalininkus po Armanjako grafo 
mirties. (Aut. past. ) 

— Sire de Koenai, sire de Riupai, — tarė kunigaikštis, 
pasukdamas per petį galvą į senjorus, stovinčius už jo, — ar 
jūs norite turėti armiją? Aš ją jums duodu. 

— Taip, monsinjore, — atsakė jie, žengdami priekin. 

— Mano bičiuliai, — kalbėjo toliau kunigaikštis, kreip- 
damasis į minią ir pristatydamas jai tuos senjorus, kuriuos mes 
ką tiktai paminėjome, — ar jūs norite, kad šie puikūs riteriai 
būtų jūsų vadai? Siūlau jums juos. 

— Tie ar kiti — svarbu, kad eitų priekyje. 

— Tuomet, ponai, ant arklių, — tarė kunigaikštis, — ir 
kuo greičiau, — pridūrė pakuždomis. 

Kunigaikštis jau buvo beeinąs į vidų, bet staiga žmogus, 
gulėjęs prie jo kojų, atsistojo ir ištiesė ranką; kunigaikštis ją 
paspaudė, kaip spaudė kitiems; šiam Žmogui jis dar buvo ir 
skolingas. 

— Kuo tu vardu? — paklausė jis. 

— Kapliušas, — atsakė šis, pagarbiai nusiimdamas kepu- 
rę laisvąja ranka. 

— O kuo tarnauji? — klausinėjo kunigaikštis. 

— Esu Paryžiaus miesto vyriausiasis budelis. 

Kunigaikštis perblyško ir paleidęs ranką, lyg tai būtų bu- 
vusi įkaitinta geležis, atsitraukė atatupstas per porą Žingsnių. 
Galingiausias krikščionių pasaulio kunigaikštis viso Paryžiaus 
akivaizdoje šiuos rūmų laiptus pasirinko savo sandėrio su bu- 
deliu vieta. 

— Budeli, — slopiu, virpančiu balsu tarė jam kunigaikš- 
tis, — keliauk į Šatlė, tenai rasi darbo. 

Kapliušas pakluso įsakymui, kaip buvo pratęs. 

— Ačiū, monsinjore, — pasakė jis. Paskui, nulipęs laip- 
tais žemyn, garsiai pridūrė: — Kunigaikštis — kilmingas prin- 
cas, bet jis visai neišdidus ir myli vargšę savo liaudį. 

— LI! Adanai, — tarė kunigaikštis, tiesdamas ranką į tols- 
tantį Kapliušą, — sekite šį žmogų: arba aš neteksiu rankos, 
arba įam nulėks galva. 

Tą pačią dieną senjorai de Koenas, de Riupas ir mesiras 
Goltjė Rajaras išvyko iš Paryžiaus su daugybe patrankų ir pa- 

būklų, tinkamų miesto apgulčiai. Daugiau kaip dešimt tūks- 
tančių drąsiausių vyrų iš maištaujančios prastuomenės savo no- 
ru patraukė įkandin. Paryžiaus vartai užsidarė už jų, ir vakare 
visos gatvės buvo užtvertos grandinėmis, kaip užtvenkiama upė 
aukštupyje. Miestiečių korporacijų atstovai kartu su šauliais 
ėjo sargybą, ir galbūt pirmą kartą per du mėnesius naktis pra- 
slinko ramiai, be šūksnių “mirtis" ar “ gaisras". 

Tuo metu Kapliušas, kupinas išdidumo, kad toks aukštas 
asmuo paspaudė jam ranką ir kad gavo užduotį, keliavo į Šat- 
lė svajodamas apie mirties bausmę, kurią būtinai įvykdys ry- 
vaus egzekucijoje, kaip kartais būdavo. Kiekvienas jį sutikęs iš 
laikysenos galėjo pamatyti, koks jis pasikėlęs į puikybę ir be 
galo patenkintas savimi; galėjo atspėti, kad dešine ranka mo- 
sikuodamas ore į visas puses jis mintyse repetuoja sceną, ku- 
rioje, kaip tikėjosi, rytoj turės atlikti tokį svarbų vaidmenį. 

Taip jis priėjo didžiojo Šatlė duris ir subeldė vieną kartą, 
bet iš to, kaip greitai atsivėrė durys, buvo aišku, kad durinin- 
kas suprato, jog tasai, kuris pasibeldė, turi ypatingą privilegi- 
1 — nelaukti. 

Kalėjimo sargo šeima vakarieniavo; jis pasiūlė Kapliušui 
pavakarieniauti kartu, ir šis sutiko su globėjišku prielanku- 
mu — kurgi ne, juk ranką jam paspaudė pirmasis Prancūzijos 
karūnos vasalas. Jis pastatė prie durų savo didžiulę špagą ir 
atsisėdo į garbingą vietą. 

— Pone Rišarai, — po valandėlės paklausė Kapliušas, — 
kokius žymius senjorus jūs laikote savo nakvynės namuose ? 

— Dievaži, mesire, — atsakė Rišaras, — aš čia dar visai 
neseniai. Mano pirmtaką ir jo žmoną užmušė burgundai per 
Šatlė puolimą. Aš gerai žinau, kiek katilų srėbalo išdaliju kali- 
niams, bet nežinau vardų tų, kurie jį srebia. 

— O arjų daug? 

— Šimtas dvidešimt. 

— Na ką gi, pone Rišarai, rytoj jų liks tik šimtas devynio- 
lika. 

— Kaip sakote? Ar tik vėl nesukilo prastuomenė? — gy- 
vai paklausė kalėjimo sargas, išsigandęs naujos sumaišties, ku- 
rios auka ir tapo jo pirmtakas. — Jeigu aš žinočiau, kurio ma- 
ne paprašys, paruoščiau jį iš anksto, kad žmonėms nereikėtų 
laukti. 

— Ne, ne, — pasakė Kapliušas, — jūs manęs nesuprato- 
te. Liaudis šiuo metu žygiuoja į Markusi ir Monleri, todėl Šat- 
lė atsidūrė jiems už nugarų. Kalbame ne apie kilusį maištą, o 
apie mirties bausmę. 

— Arjūs tai tikrai Žinote? 

— Dar jūs mane klausiate, mane! — juokdamasis atsikir- 
to Kapliušas. 

— Ak! "Taigi iš tiesų, jūs gavote teisėjo įsakymą. 

— Ne, iš aukščiau. Įsakymą gavau iš paties Burgundijos 
kunigaikščio. 

— Iš Burgundijos kunigaikščio? 

— Taip, — kalbėjo Kapliušas, pakreipęs kėdę ant užpa- 
kalinių kojų ir nerūpestingai linguodamas su ja, — taip, iš Bur- 
gundijos kunigaikščio, jis paspaudė man ranką ir, nė valandai 
nepraėjus, man pasakė: “Kapliušai, mano drauge, padaryk man 
paslaugą — kuo greičiau nueik į Šatlė kalėjimą ir tenai lauk 
mano įsakymų". Aš jam tariau: “Monsinjore, jūs galite manim 
pasikliauti, prisiekiu savo galva". Taigi labai aišku, kad rytoj 
kojom į priekį bus išnešamas koks nors kilmingas armanjakas 
maištininkas ir kad kunigaikštis prieš tai nori pasižiūrėti, kaip 
meistriškai atliekamas toks darbas, ir tai patikėjo man. Jeigu 
būtų kitaip, įsakymą būtų davęs teisėjas ir jį būtų gavęs Gor- 
Žiu, mano padėjėjas. 

Jam baigiant tarti šiuos žodžius, dukart taukštelėjo plak- 
tukas į lauko duris; kalėjimo sargas atsiklausė Kapliušo, ar 
leidžia jam paimti lempą, Kapliušas linktelėjo galvą, ir šeimi- 
ninkas išėjo palikdamas svečią ir savo šeimą visiškoje tamso- 
je. 

Po kokių dešimties minučių jis sugrįžo, rūpestingai užda- 
rė duris, bet, užuot ėjęs savo vieton sėstis, sustojo prie pat du- 
rų ir su keista nuostaba pažvelgė į svečią. 

— Pone Kapliušai, — tarė jis, — eikite paskui mane. 

— Puiku, — atsakė šis, lenkdamas iš savo taurės likusį 
vyną ir čepteldamas liežuviu, sakytum, tik tada, kai reikia skir- 
tis, būtų įvertinęs draugą, — puiku, aš viską Žinau. 

Kapliušas atsistojo, pasiėmė špagą, kurią čia buvo pasi- 
dėjęs prie durų, ir išėjo paskui kalėjimo sargą. 

Zengę keletą žingsnių drėgnu koridorium, juodu atsidū- 
Tė prie tokių siaurų laiptų, kad į galvą nejučia šovė mintis, jog 
architektas nuostabiai suprato: laiptai valstybės kalėjime tėra 
jo priedas. Kapliušas leidosi žemyn lengvai kaip žmogus, ku- 
riam kelias gerai pažįstamas, švilpavo mėgstamos dainos me- 
lodiją ir sustodamas kiekvienoje aikštelėje, nors durininkas ėjo 
be atvangos, vis šūkčiojo: “Ak velnias! Velnias! Juk tai aukštas 
didikas". Taip jie nulipo kokius šešiasdešimt laiptelių. 

Apačioje kalėjimo sargas atidarė duris, tokias žemas, jog 
Kapliušas, visai neaukštas, turėjo smarkiai pasilenkti, kad ga- 
lėtų įlįsti į vienutę už tų durų. Įeidamas jis pastebėjo, kad du- 
rys labai tvirtos: ąžuolinės, keturių colių storio ir dar apkaltos 
geležimi. Jis pritariamai palinksėjo galvą kaip žinovas. Vienu- 
te buvo tuščia. 

Kapliušas, vos metęs žvilgsnį, tuo įsitikino, bet jis pama- 
nė, jog tasai, dėl kurio, kaip tikėjo, čia buvo atsiųstas, galbūt 
kvočiamas, o gal kankinamas; jis pastatė špagą kampe ir ėmė 
kantriai laukti kalinio. 

— Jau atėjom, — tarė kalėjimo sargas. 

— Gerai, — trumpai atsakė Kapliušas. 

Rišaras buvo beišsinešąs lempą, tačiau Kapliušas papra- 
šė ją palikti. Kadangi sargui nebuvo įsakyta palikti Kapliušą 
be šviesos, jis prašymą patenkino. Vos tiktai paėmęs lempą, 
Kapliušas ėmė žvalgyti kamerą ir taip įsitraukė į savo tyrinėji- 
mus, kad nė neišgirdo, kaip raktas dukart pasisuko spynoje ir 
nusileido sklendė. 

Gulto šiauduose jis rado tai, ko taip uoliai ieškojo: tai 
buvo akmuo, kaliniui atstojantis pagalvę. 

Kapliušas padėjo akmenį vidury kameros, pristūmė prie 
jo seną medinį suolą, ant jo pastatė lempą, pasiėmė iš kampo 

špagą, suvilgė akmenį sudvisusiu vandeniu, kurio likinius bu- 
vo radęs apdužusiame ąsotyje; atsisėdęs ant Žemės ir suspau- 
dęs akmenį tarp kojų, ėmė labai atsidėjęs galąsti špagą, kuri 
nuo dažno naudojimo paskutinėmis dienomis buvo šiek tiek 
atšipusi; galąsti jis nustodavo tiktai kada tikrindavo aštrumą 
nykščiu braukdamas per ašmenis, paskui vėl įnikdavo brūžŽinti 
su nauju įkarščiu. 

Jis buvo taip įsitraukęs į šį malonų darbą, kad nė nepa- 
stebėjo, kaip durys atsidarė ir vėl užsidarė ir kaip prie jo iš 
lėto priėjo Žmogus, žvelgdamas į jį su didele nuostaba. Paga- 
liau įėjusysis sutrikdė tylą. 

— Po perkūnais, pone Kapliušai, — pasakė jis, — keistą 
darbą dirbate! 

— O! Čia tu, Goržiu, — tarė Kapliušas, pakėlęs akis, bet 
tuojau pat vėl jas nuleido į akmenį, į kurį buvo sutelkęs visą 
dėmesį. — Ką nori pasakyti? 

— Aš sakau, kad jūs nepaprastai susirūpinęs tokiomis 
smulkmenomis. 

— Žinoma, sūnau, — tarė Kapliušas, — argi kas daroma 
be savimeilės, o savo darbe aš taip pat negaliu nepasistengti 
dėl savo garbės. Šita špaga, nors ir smarkiai apdilusi, dar tiko 
per riaušes, nes tenai vis tiek, kerti vieną ar du kartus, — svar- 
bu tik, kad nužudai. Tačiau tarnyba, kurioje ją reikės panau- 
doti rytoj, nesulyginama su trukusiąja visą šį mėnesi, ir aš ne- 
galiu nepasistengti dėl savo garbės. 

Goržiu stovėjo jau nebe nustebęs, o tiesiog apstulbęs; jis 
žvelgė įsavo vyriausiąjį nieko neatsakydamas, o šis, rodės, tuo 
uoliau darbavosi, kuo arčiau buvo jo galas. 

Po kiek laiko Kapliušas vėl pakėlė akis į Goržiu. 

— Tu tikriausiai nežinai, — tarė šis Goržiu, — kad rytoj 
bus vykdoma mirties bausmė? 

— Kaipgi, kaipgi, — atsakė jis, — Žinau. 

— Na gerai!.. Bet ko tu stebiesi?.. — Kapliušas vėl kibo į 
savo darbą. 

— O ar jūs žinote, — savo ruožtu paklausė Goržiu, — 
kas bus baudžiamas? | 


273 


— Ne, — atsakė Kapliušas, nepaliaudamas galąsti špa- 
gos, — man tai nerūpi, nebent būtų koks kuprys. Tuomet tu- 
rėtų apie tai man pranešti, nes iš anksto reikėtų pasiruošti — 
susidarytų tam tikrų keblumų. 

— Ne, pone, — atsiliepė Goržiu, — pasmerktojo kaklas 
toks pat kaip jūsų ir mano, bet man labai nemalonu, nes mano 
ranka dar ne tokia įgudusi kaip jūsų... 

— Ką tu čia kalbi? 

— Aš sakau, kad esu paskirtas budeliu tiktai šį vakarą ir 
būtų labai apmaudu, jeigu pirmą sykį man nepavyktų... 

— Tu budelis?! — sušuko Kapliušas, paleisdamas iš ran- 
kų špagą. 

— Ak! Dieve mano, taip, prieš pusvalandį teisėjas pasi- 
kvietė mane ir paskyrė šias pareigas. 

Tai pasakęs, Goržiu išsitraukė iš kišenės pergamentą ir 
parodė Kapliušui; Kapliušas nemokėjo skaityti, bet jis atpaži- 
no Prancūzijos herbą ir teisėjo antspaudą ir, mintyse palygi- 
nęs šį dokumentą su savuoju, įsitikino, kad jie visiškai vienodi. 

— O! — susikrimtęs nutęsė jis. — Viešo bausmės vykdy- 
mo išvakarėse toks įžeidimas! 

— Bet juk neįmanoma, kad budeliu būtumėte jūs, pone 
Kapliušai. 

— Kodėl gi? 

— Todėl, kad jūs negalite nubausti pats savęs. b dar pa- 
saulis neregėjo. 

Kapliušas ėmė pamažu suvokti, kas čia vyksta. Jis pakėlė 
nustebusias akis į savo padėjėją, plaukai jam pasišiaušė ant 
galvos, kaktą palei plaukų šaknis išmušė prakaito lašai ir pa- 
sruvo per įdubusius skruostus. 

— Vadinasi, tai aš! — sušuko jis. 

— Taip, pone, — atsakė Goržiu. 

— Ir tai tu!.. 

— Taip, pone. 

— Kas davė šį įsakymą? 

— Burgundijos kunigaikštis. 

— Negali būti! Vos prieš valandą jis spaudė man ranką. 

— Ir vis dėlto tai tiesa, — patikino Goržiu, — dabar jis 
paims į rankas jūsų galvą. 

Kapliušas iš lėto atsistojo ir svirduliuodamas lyg girtas nu- 
ėjo tiesiai prie durų, abiem stambiom rankom suėmė rankeną 
ir dukart ją taip supurtė, jog būtų iššokę vyriai, jeigu nebūtų 
buvę tokie tvirti. 

Goržiu jį sekė akimis su neįprastu susidomėjimu, koks 
tik galėjo atsispindėti griežtame įrudusiame jo veide. 

Kapliušas, pamatęs, kad jo pastangos bergždžios, vėl at- 
sisėdo į seną vietą, kur Goržiu jį buvo radęs, pasiėmė špagą ir 
uždėjęs ant akmens perbraukė paskutinį kartą — tiek ir tetrū- 
ko. 

— Ar ne gana? — paklausė Goržiu. 

— Jeigu jau ji skirta man tarnauti, — atsakė Kapliušas 
dusliu balsu, — tai juo aštresnė, juo geriau. 

Tuo metu į kamerą įėjo Paryžiaus teisėjas Vo de Baras, 
lydimas kunigo, ir pradėjo kaip dera apklausą. Kapliušas pri- 
sipažino nužudęs aštuoniasdešimt šešis žmones, be tų, kuriems 
nukirto galvas eidamas tarnybines pareigas, tarp nužudytųjų 
koks trečdalis buvo moterys ir vaikai. 

Po valandos teisėjas išėjo palikdamas su Kapliušu kunigą 
ir padėjėją, tapusį budeliu. 

Kitą dieną, jau ketvirtą valandą ryto, visa didelė Šv. Dio- 
nyzo gatvė, Pupų gatvė ir Gėdos stulpo aikštė buvo užtvenk- 
tos žmonių, pro visų namų langus kyšojo galvos; rodės, sker- 
dykla prie Šatlė ir Nekaltųjų Vaikelių kapinių siena šalia tur- 
gaus grius nuo žmonių svorio. Mirties bausmę įvykdyti buvo 
numatyta septintą valandą. 

Pusę septynių per minią nubangavo virpulys, tarytum bū- 
tų perbėgusi elektros srovė; susirinkusieji prie Satlė garsiai su- 
šuko tiems, kurie būriavosi Gėdos stulpo aikštėje, kad pasmerk- 
tasis jau eina. Jis išsiprašė Goržiu, nuo kurio priklausė pasku- 
tinė malonė, kad nebūtų nei jodinamas asilu, nei vežamas veži- 
mu; Kapliušas tvirtai žengė tarp kunigo ir naujojo budelio, ran- 
ka modamas ir šūksmais sveikindamas pažįstamus minioje. Pa- 
galiau jis priėjo Gėdos stulpo aikštę, įžengė į šaulių būrio su- 

darytą ratą kokių dvidešimties žingsnių diametro — rato vidu- 
ryje prie smėlio krūvos stovėjo trinka. Ratas prasiskyrė jį įleis- 
damas ir vėl susiglaudė. Tiems, kurie buvo toliau ir nieko ne- 
galėjo matyti per kaimynų galvas, buvo pastatyti suolai ir kė- 
dės; kiekvienas užsiėmė vietą lyg dideliame apvaliame amfite- 
atre, kurio paskutinė pakopa buvo namų stogai, o žmonių gal- 
vos, kylančios viena virš kitos, sudarė tarytum didžiulį piltuvą. 

Kapliušas priėjo tiesiai prie trinkos, patikrino, ar nepa- 
krypusi, paslinko ją arčiau smėlio krūvos, nes jam pasirodė, 
kad per toli nuo jos pastatyta, ir vėl patikrino, ar aštrūs špagos 
ašmenys; paskui, baigęs visus pasirengimus, jis atsiklaupė ir 
tyliai pasimeldė; kunigas davė jam pabučiuoti Nukryžiuotąjį. 
Goržiu stovėjo šalia jo, atsirėmęs į ilgą jo špagą; laikrodis pra- 
dėjo mušti septintą valandą; budelis Kapliušas garsiu balsu pa- 
prašė Dievą pasigailėti ir padėjo galvą ant trinkos. 

Visi užgniaužė kvapą, minia tarytum sustingo; kiekvienas 
stovėjo kaip prikaltas savo vietoje, vien tiktai akys gyvai spin- 
dėjo. 

Staiga lyg žaibas blykstelėjo Goržiu špaga, nuskambėjo 
paskutinis laikrodžio dūžis, špaga krito, ir galva nusirito ant 
smėlio, nudažydama jį krauju. 

Pasmerktojo stuomuo trūktelėjo bjauriai smukdamas ant 
rankų ir kelių; iš nukirsto kaklo arterijų tryško kraujas tary- 
tum vanduo pro laistytuvo sietą. 

Minia garsiai sukliko — šimtas tūkstančių Žmonių vėl at- 
gavo kvapą. 


AXIII 
Burgundijos kunigaikščio politinės viltys išsipildė: Pary- 
žius pavargo nuo tokio neramaus gyvenimo, trunkančio jau 
gana ilgai; ūmai baigėsi mieste visos negandos, ir tai, kas vyko 
savaime, žmonės laikė kunigaikščio nuopelnu dėl pagarsėju- 
sio jo griežtumo, o ypač dėl susidorojimo su Kapliušu, tuo di- 
džiausiu žmonių kurstytoju. Tuoj pat po jo mirties buvo atsta- 

tyta tvarka, ir visi kėlė į padanges Burgundijos kunigaikštį, bet 
netikėtai vis dar kraujuojantį miestą vėl užgriuvo nauja nelai- 
mė — maras, šis perkaręs ir besotis pilietinio karo brolis. 

Pratrūko baisi epidemija. Badas, skurdas, mirusieji, už- 
miršti gatvėse, politinės aistros, įkaitinančios kraują, — štai 
tie pragaro balsai ir prisišaukė marą. Žmonės, jau kiek apri- 
mę, patys pasibaisėję savo piktadarybėmis, dabar tikėjo, kad 
šią naują nelaimę atsiuntė Dievas; juos apėmė keista karšligė. 
Užuot slėpęsi namie ir bandę užkirsti kelią ligai, visi pylėsi į 
gatves, bėgo kaip išprotėję šaukdami, kad juos degina pragaro 
liepsna, ir prasibrovę pro minią, kuri išsigandusi prieš juos pra- 
siskirdavo, vieni šokdavo į šulinius, kiti — į upę. Ir vėl nebuvo 
kas laidoja mirusiuosius, o mirštantiesiems pritrūkdavo kuni- 
gų. Žmonės, pajutę pirmuosius ligos požymius, gatvėse susi- 
stabdydavo senukus ir priversdavo išklausyti jų išpažinčių. Epi- 
demnija kilmingųjų didikų negailėjo kaip ir vargšų žmonelių; 
nuo maro krito Oranžo kunigaikštis ir Pua senjoras; vienas iš 
brolių Fosezų, vykdamas pareikšti pagarbos kunigaikščiui, pa- 
sijuto apsirgęs prie pat Sv. Pauliaus rūmų laiptų; jis mėgino 
eiti toliau, bet vos užlipęs šešias pakopas staiga sustojo išblyš- 
kęs, plaukai ant galvos jam pasišiaušė ir ėmė virpėti keliai. Jis 
vos spėjo sudėti ant krūtinės rankas ir tarti: “Pasigailek ma- 
nęs, Viešpatie!“ — ir krito negyvas. Bretanės, Anžu ir Alanso- 
no kunigaikščiai pasislėpė Korbejyje, siras de Žiakas su žmo- 
na — Krejo pilyje, kurią jiems buvo padovanojęs Burgundijos 
kunigaikštis. 

Tarpais Šv. Pauliaus rūmuose pro langus tarytum šešėliai 
praslinkdavo čia kunigaikštis, čia karalienė; jie žvilgčiodavo į 
beviltiškus vaizdus gatvėse, bet nieko negalėdavo padėti ir lik- 
davo užsidarę rūmuose; o karaliui, kaip buvo kalbama, prasi- 
dėjo naujas pamišimo priepuolis. Tuo laiku Anglijos karalius 
Henrikas su didžiule armija apsupo Ruaną. Miestas sukliko iš 
siaubo, bet jo klyksmą, dar nepasiekusį Burgundijos kunigaikš- 
čio ausų, nustelbė Paryžiaus šauksmai, nors tai buvo viso miesto 
dejonė. Ruaniečiai, palikti likimo valiai, vis dėlto sandariai už- 
sidarė duris ir pasiryžo gintis iki paskutiniosios. 

Tuo metu dofino šalininkai, vadovaujami nenuilstančiojo 
Tangi, taip pat maršalo de Rijė ir Barbazano, vadinamo be- 
baimiu riteriu, užėmė Tūro miestą, kurį gynė kunigaikščio ša- 
lininkai Gijomas de Romnelis ir Šarlis Labas, ir paskui išsiun- 
tė keletą ginkluotų žvalgybos būrių prie Paryžiaus vartų. 

Taigi kunigaikščio Jono Burgundo kairėje buvo dofino 
šalininkai, Burgundijos priešai, dešinėje — anglai, Prancūzi- 
jos priešai, o priekyje ir užnugaryje — maras, visų priešas. 

Užspeistas iš visų pusių, kunigaikštis ėmė galvoti apie de- 
rybas su dofinu, Paryžiaus gynybą perduoti karaliui, karalie- 
nei ir dofinui, o patsai skubėti į pagalbą Ruanui. 

Dėl viso to karalienė ir Burgundijos kunigaikštis pasirašė 
taikos sutartį, kuri prieš kiek laiko buvo atidėta Brė ir Monte- 
ro. Rugsėjo septynioliktąją sutarties straipsniai buvo paskelb- 
ti Paryžiaus gatvėse skambant trimitui, ir Bretanės kunigaikš- 
tis, šios sutarties skelbėjas, buvo pasiųstas pas dofiną gauti jo 
sutikimą. Tuo metu kunigaikštis, norėdamas palenkti jį san- 
tarvei, paprašė nuvykti pas dofiną jo jauną žmoną“, — toji 
buvo likusi Paryžiuje, ir karalienė su kunigaikščiu jai buvo la- 
bai prielankūs. 

Dofiną Bretanės kunigaikštis rado Tūre ir gavo audien- 
ciją. Kai buvo įvestas pas dofiną, jo dešinėje stovėjo jaunasis 
Armanjako kunigaikštis, vakarykščiai atvykęs čia iš Gijenės Tei- 
kalauti teisingumo dėl savo tėvo mirties ir gavęs tvirtą pažadą; 
kairėje stovėjo Tangi Diušatelis, Burgundijos kunigaikščio mir- 
tinas priešas; už jo — prezidentas Luvė, Barbazanas ir Šarlis 
Labas, neseniai priklausęs burgundų partijai, o dabar dofino 
šalininkas; visi jie troško karo, nes vylėsi, kad su dofinu jų lau- 
kia didi laimė, o kunigaikščiu Jonu Burgundu visai nepasitikė- 
j0. 

Bretanės kunigaikštis iš pirmo žvilgsnio suprato, kokia 
bus derybų baigtis, tačiau pagarbiai priklaupė vienu keliu ir 


* Marija Anžujietė, Liudviko, Sicilijos karaliaus, duktė. Dofinas ją 
vedė 1413 metais, bet kadangi tada jis turėjo vienuolika metų, santuoka 
įsigaliojo tiktai 1416 metais. (Aut. past.) 

įteikė sutartį Turenės kunigaikščiui. Šis ją paėmė ir neatplėš- 
damas pasakė kunigaikščiui, jį keldamas: 

— Mielas pusbroli, aš žinau, kas čia yra. Esu kviečiamas į 
Paryžių, ar ne? Jeigu aš nuspręsiu ten grįžti, man bus siūloma 
taika. Mielas pusbroli, aš neketinu taikytis su žudikais, aš ne- 
įžengsiu į miestą, kuris vis dar paplūdęs krauju ir apsipylęs aša- 
romis. Kunigaikštis pasėjo blogį, tegul jį pats ir ištaiso. O aš 
nepadariau jokio nusikaltimo ir neketinu išpirkti svetimos kal- 
tės. 

Bretanės kunigaikštis dar bandė prašyti, tačiau jo pastan- 
gos nuėjo perniek. Kunigaikštis grįžo į Paryžių su neigiamu 
dofino atsakymu Burgundijos kunigaikščiui. Jis sutiko šį ei- 
nant į tarybą, kur turėjo būti išklausytas pasiuntinys iš Ruano. 
Kunigaikštis atidžiai klausėsi savo patikėtinio, o kai šis baigė, 
nusvarino galvą ant krūtinės ir susimąstė. Po geros valandėlės 
staiga pasakė: 

— Jis pats mane verčia to imtis. — Ir įėjo į karaliaus tary- 
bos menę. 

Nesunku paaiškinti Burgundijos kunigaikščio žodžius. 

Jis buvo pirmasis Prancūzijos karūnos vasalas ir galingiau- 
sias krikščionių pasaulio kunigaikštis. 

Paryžiečiai jį dievino. Jau trys mėnesiai jis valdė šalį kara- 
liaus vardu, o pats nelaimingasis karalius beviltiškai sirgo, ir 
netgi tie, kurie linkėjo jam pasveikti, buvo tikri, jog jis ilgai 
negyvens. Jeigu jis mirtų, kunigaikščiui, kuris buvo kaip ir re- 
gentas, iki karūnos tebūtų vienas žingsnis. Dofino šalininkai 
turėjo tiktai Meno ir Anžu provincijas, bet, jeigu jie atiduotų 
Anglijos karaliui Gijenę ir Normandiją, tai gautų paramos ir 
įsigytų sąjungininką. Jeigu Flandrija ir Artua, priklausančios 
Burgundijos kunigaikščiui, būtų prijungtos prie Prancūzijos 
karūnos, tai būtų jai atlygis už nuostolius. Pagaliau Hugo Ka- 
peto patirtis dar tebebuvo gyva atmintyje, tad kodėl jos nepa- 
kartoti; o kadangi dofinas nesutiko su jokiomis paliaubomis, 
tai tegul pats ir kaltina save, kai viso to pasekmės kris ant jo 
galvos. 

Tokiomis aplinkybėmis Burgundijos kunigaikščiui buvo 
lengva ir paprasta įgyvendinti savo politiką: reikėjo palikti be 
pagalbos apgultą Ruaną, pradėti derybas su Anglijos karalium 
Henriku ir sutartį su juo tokią parengti, kad po Karolio VI 
mirties prie karališkosios valdžios, kurią ir dabar jis jau turėjo 
laikydamas savo rankose visą karalystę, būtų pridėtas karaliaus 
titulas, kurio dar jam tetrūko. 

Kaip tiktai buvo palankus metas imtis savo didžiojo su- 
manymo: karalius, psichinis ligonis, negalėjo dalyvauti tary- 
boje, — jis net nebuvo įspėtas, jog šaukiama taryba, ir kuni- 
gaikštis laisvai galėjo duoti Ruano pasiuntiniui tokį atsakymą, 
koks jam pasirodytų tinkamiausias, bet ne Prancūzijos, o jo 
paties interesams. 

Neigiamas dofino atsakymas dar labiau sutvirtino kuni- 
gaikščio ketinimus, ir taip nusiteikęs jis jėjo į menę, kur posė- 
džiavo taryba, ir atsisėdo į karaliaus Karolio sostą, lyg būtų 
repetavęs vaidmenį, kurį tikėjosi vieną dieną gauti. 

Jam pasirodžius, tuoj pat į menę buvo įvestas pasiuntinys 
iš Ruano. 

Tai buvo žilut žilutėlis senas kunigas; jis atėjo iš Ruano 
basas, su lazda rankoje, kaip ir dera žmogui, prašančiam pa- 
spirties. Jis žengė į menės vidurį ir, pasveikinęs Burgundijos 
kunigaikštį, ėmė aiškinti savo misiją. Tuo metu už mažų, kili- 
mu uždengtų durelių į karaliaus apartamentus pasigirdo triukš- 
mas. Visi atsigręžė ir nustebo pamatę, kaip uždanga pakilo ir, 
gindamasis nuo sargybinių, stvarstančių jį rankomis, į menę 
įsiveržė karalius Karolis VI, niekieno čia nelauktas; žiburiuo- 
jančiomis iš pykčio akimis, išdrikusiais drabužiais, jis tvirtu 
žingsniu nuėjo tiesiai prie sosto, kuriame prieš laiką buvo ati- 
sėdęs kunigaikštis Jonas Burgundas. 

Netikėtas karaliaus pasirodymas visiems sukėlė baimę ir 
pagarbą kartu. Burgundijos kunigaikštis, matydamas karalių 
žengiant artyn, pamažu kėlėsi, tarytum kokia antgamtinė jėga 
jį būtų vertusi atsistoti; kai karalius, lipdamas aukštyn, pastatė 
koją ant pirmojo sosto laiptelio, kunigaikštis iš priešingos pu- 

sės automatiškai padėjo koją ant viršutinio laiptelio, leisda- 
masis žemyn. 

Visi tylėdami žiūrėjo į šį keistą Žaidimą sūpuoklėse. 

— Taip, aš suprantu, ponai, — tarė karalius, — jums bu- 
vo pasakyta, kad aš beprotis, galbūt kad aš net miręs. — Jis 
pratrūko nenatūraliu juoku. — Ne, ne, ponai, aš buvau tiktai 
belaisvis. Bet, sužinojęs, kad be manęs susirinkusi taryba, pa- 
norau čia ateiti. Mielas pusbroli, Burgundijos kunigaikšti, aš 
tikiuosi, kad jums malonu matyti, jog pavojus mano sveikatai 
tikrai perdėtas ir aš dar galiu tvarkyti karalystės reikalus. 

Paskui jis pasigręžė į kunigą ir pasakė: 

— Kalbėkite, tėve, Prancūzijos karalius jūsų klauso. 

Ir karalius atsisėdo į sostą. 

Kunigas priklaupė prieš karalių, — to jis nepadarė svei- 
kindamas Burgundijos kunigaikštį, — ir taip, neatsistojęs, ėmė 
kalbėti: 

— Valdove, anglai, visų mūsų priešai, apsiautė Ruano 
miestą. 

Karalius krūptelėjo. 

— Anglai jau pačioje karalystėje, o karalius nieko neži- 
no! — tarė jis. — Anglai prie Ruano!.. Prie Ruano, kuris buvo 
Prancūzijos miestas dar valdant Chlodvigui, visų Prancūzijos 
karalių protėviui. Beje, kartą jis buvo užgrobtas, tačiau Pily- 
pas Augustas jį atkariavo!.. Ruanas, mano miestas!.. Vienas iš 
šešių mano karūnos žiedų!.. O, išdavystė, išdavystė! — kuždė- 
jo jis slopiu balsu. 

Kunigas, karaliui nutilus, kalbėjo toliau: 

— Jūsų didenybe mūsų karaliau, Ruano miesto gyvento- 
jai manęs paprašė, kad šaukčiausi jūsų, valdove, pagalbos ir 
pareikščiau nepasitenkinimą jumis, Burgundijos kunigaikš- 
ti, — jūs valdote šalį vietoje karaliaus: jie kenčia anglų apgultį 
ir tikisi jūsų paramos, taip pat prašė mane jums pasakyti, kad, 
jeigu jiems nepadėsite ir jie prievarta taps Anglijos karaliaus 
valdiniais, tai visi jie pavirs nuožmiausiais jūsų priešais ir, jei- 
gu tik galės, išnaikins ir jus, ir jūsų palikuonis. 

— Tėve, — tarė karalius stodamasis, — jūs įvykdėte savo 
misiją ir priminėte manąją. Grįžkite pas narsiuosius ruanie- 
čius ir pasakykite, kad jie laikytųsi iš paskutiniųjų, o aš juos 
išgelbėsiu arba suteikdamas paramą, arba taikos derybomis, 
net jeigu teks išleisti už Anglijos karaliaus savo dukterį Kotry- 
ną, net jeigu teks pradėti karą ir, susišaukus visą karalystės, di- 
duomenę, pačiam eiti priekyje pasitikti priešo. 

— Valdove, — atsakė kunigas nusilenkdamas, — dėkui 
jums už gerus ketinimus, ir duok Dieve, kad jokia svetima va- 
lia jų nepakeistų. Bet jūs, valdove, paskubėkite, ar karas, ar 
taika mūsų lauktų, nes tūkstančiai ruaniečių jau mirė badu sa- 
vam mieste ir štai jau du mėnesiai mes mintame tokiu maistu, 
kurio Dievas neskyrė valgyti žmonėms. Dvylika tūkstančių varg- 
šų Žmonių, vyrų, moterų ir vaikų, išėjo už miesto sienų, geria. 
iš griovių padvisusį vandenį ir valgo augalų šaknis, o kai nelai- 
minga motina pagimdo kūdikį, gailiaširdžiai žmonės paguldo 
jį į pintinę ir nutempia už virvių pas kunigą pakrikštyti, o pas- 
kui grąžina motinai — tegul bent numiršta krikščionis. 

Karalius giliai atsidūsėjo ir pasisuko į Burgundijos kuni- 
gaikštį. 

— Girdite, — tarė karalius, metęs į jį nenusakomai prie- 
kaištingą žvilgsnį, — nėra ko stebėtis, kad aš, karalius, toks 
nesveikas ir kūnu, ir dvasia, kai šitiek nelaimingųjų tiki, jog dėl 
visų jų bėdų kaltas aš, ir siunčia prie Dievo sosto tiradas pra- 
keiksmų,, kad gailestingumo angelas nusigręžtų nuo manęs. Ei- 
kite, tėve, — tarė jis, pasisukęs į kunigą, — grįžkite į varganą 
miestą, kuriam aš mielai atiduočiau, jeigu tik galėčiau, savo 
paties duonos kąsnį. Pasakykite miesto žmonėms, kad ne po 
menesio, ne po savaitės, ne rytoj, o šiandien pat, šią valandą, 
aš išsiųsiu pasiuntinius į Pon de V' Aršą, kad pradėtų taikos de- 
rybas, o aš pats, karalius, nuvyksiu į Šv. Dionyzo vienuolyną, 
paimsiu savo vėliavą ir pradėsiu ruoštis karui. 

— Ponas vyriausiasis valdytojau, — pridūrė jis, pasisuk- 
damas į Filipą de Morviljė, o paskui į kiekvieną, į kurį kreipė- 
si, — mesire Reno de Folvili, mesire Gijomai de Šan Diverai, 
mesire Tjeri le Rua, šįvakar jūs, paėmę visus karaliaus valdžios 

įgaliojimus, išvyksite į derybas su Anglijos karalium Henriku 
Lankasteriu. O jūs, pusbroli, jūs eikite ir pasirūpinkite mūsų 
kelione į Šv. Dionyzo vienuolyną. Išvykstame tuojau pat. 

"Tai pasakęs, karalius atsistojo, visi kiti irgi sustojo. Sena- 
sis kunigas priėjo prie karaliaus ir pabučiavo jam ranką. 

— Valdove, — tarė jis, — Dievas jums atlygins geru už 
gerą: rytoj aštuoniasdešimt tūkstančių mūsų miesto žmonių 
pašlovins jūsų vardą. 

— Tegul jie pasimeldžia už mane ir už Prancūziją, tėve, 
nes mudviem abiem to reikia. 

Po tų žodžių taryba išsiskirstė. 

Praėjus porai valandų, karalius savo rankomis išnešė vė- 
liavą iš senojo Šv. Dionyzo vienuolyno. Karalius paprašė kuni- 
gaikštį nurodyti jam kilmingą ir narsų riterį, kuriam galėtų pa- 
tikėti vėliavą, ir kunigaikštis paminėjo jam vieną riterį. 

— Kuo jūs vardu? — paklausė jį karalius, duodamas šven- 
tą vėliavą. 

— Siras de Monmoras, — atsakė riteris. 

Karalius bandė prisiminti kokį nors didelį įvykį ar kilmin- 
gą giminę, su kuria siejosi šis vardas. 

Netrukus atsidusęs jis įteikė vėliavą riteriui. Pirmą kartą 
karaliaus vėliava buvo patikėta tokiam nežymiam didikui. 

Karalius, negrįždamas į Paryžių, davė nurodymus savo pa- 
siuntiniams. Vienam jų, kardinolui Jursenui, buvo įteiktas prin- 
cesės Kotrynos portretas: jis turėjo būti parodytas Anglijos ka- 
raliui. 

1418 metų spalio dvidešimt devintąją, vakare, visi dvariš- 
kiai susirinko nakvynei Pontuazoje ir laukė, kuo baigsis dery- 
bos Pon de V'Arše. Visiems riteriams buvo įsakyta atvykti su 
kovine apranga, su savo arklininkais ir ginklanešiais. 

Vienas pirmųjų prisistatė siras de Žiakas; jis dievino savo 
žmoną, tačiau skubiai atsiliepė į karaliaus šauksmą Prancūzi- 
jos vardu ir paliko savo gražuolę Katriną vaikų glamonėms, 
savo Krejo pilį, kur kiekviename kambaryje buvo gyvas malo- 
numų prisiminimas, alėjas, kur taip gera pasivaikščioti, kai po 
kojomis čeža gelsvi lapai, nupūsti žemėn pirmųjų rudens vėt- 

rų, ir melancholiškas jų šnaresys taip atliepia neaiškias jaunos 
ir laimingos meilės svajas. 

Kunigaikštis pasitiko jį kaip draugą ir tą pačią dieną pa- 
kvietė pietų nemažai jaunų ir kilmingų didžiūnų, kad svečias 
galėtų pasijusti esąs šventėje; vakare kunigaikščio rūmuose įvy- 
ko priėmimas ir žaidynės. Siras de Žiakas buvo vakaro, kaip ir 
dienos, herojus; visi jį teiravosi naujienų apie gražiąją Katri- 
ną, palikusią malonų prisiminimą jaunų didžiūnų širdyse. 

Nors kunigaikštis atrodė susirūpinęs, iš jo šypsančių akių 
buvo matyti, kad galvoja apie kažką linksma. 

De Žiakas, pavargęs nuo komplimentų bei juokų ir įkai- 
tęs Žaidynių salėje, paspruko į vieną iš pirmųjų kambarių rū- 
muose ir vaikštinėjo ten su savo bičiuliu de Graviliu. Kadangi 
kunigaikštis čia buvo įsikūręs tik vakarykščiai, ne visur dar bu- 
vo pastatyti tarnai, pažai ir ginklanešiai, ir į tą patį kambarį, 
kur vaikštinėjo du bičiuliai, neįvestas, niekieno nesukliudytas 
įėjo kažkoks valstietis ir paklausė de Žiaką, kaip galėtų per- 
duoti laišką pačiam Burgundijos kunigaikščiui. 

— Nuo ko? — paklausė de Žiakas. 

Valstietis sudvejojęs vėl pakartojo savo klausimą. 

— Klausyk, — tarė jam Žiakas, — yra tiktai du būdai, 
kaip tat padaryti. Pirmiausia — tai pereiti kartu su manim vi- 
sas svetaines, pilnas turtingų senjorų ir kilmingų damų, tarp 
kurių toks prasčiokas kaip tu kris į akis lyg keista dėmė; antras 
būdas — atsivesti čia kunigaikštį, bet jis man neatleis, jeigu 
laiškas, kurį tu atnešei, nevertas to, kad jis eitų jo pasiimti, va 
šito aš bijau. 

— Tad ką daryti, monsinjore? — paklausė valstietis. 

— Atiduokite man laišką ir laukite čia atsakymo. 

Nespėjus valstiečiui nė atsikvošėti, de Žiakas vikriai pa- 
stvėrė iš pasiuntinio laišką ir, tebesilaikydamas už parankės de 
Graviliui, nuėjo į tolesnius kambarius. 

— Po šimts, — pasakė tasai, — žiūrėk, kaip sulankstytas 
laiškas ir koks dailus ir kvapus pergamentas. Tai, be abejonės, 
meilės laiškas. 

De Žiakas nusišypsojo, dirstelėjo į laišką ir staiga sustojo 
lyg perkūno trenktas. Antspaude, sutvirtinančiame laišką, jis 
pamatė tokį pat paveikslėlį kaip savo žmonos žiede, kurį ši 
nešiojo iki sutuoktuvių ir apie kurį jis dažnai prašydavo papa- 
sakoti, bet žmona tylėdavo. Antspaude buvo pavaizduota 
žvaigždė debesuotame danguje ir užrašas: Toji pati. 

— Kas tau? — paklausė de Gravilis, pamatęs, kaip tas 
išblyško. 

— Nieko, nieko, — atsakė Žiakas, greitai susitvardęs ir 
šluostydamasis nuo kaktos šaltą prakaitą, — tiktai apsvaigo 
galva. Eime nunešim kunigaikščiui laišką. — Ir jis taip Žaibiš- 
kai nusitempė Gravilį, kad šis net pagalvojo, ar draugui nepa- 
simaišė protas. 

Burgundijos kunigaikštį jie rado viename tolimame kam- 
baryje, stovintį nugara į židinį, kuriame liepsnojo kaitri ugnis; 
de Ziakas įteikė jam laišką ir pasakė, kad pasiuntinys laukia 
atsakymo. 

Kunigaikštis atplėšė laišką. Švelnus nuostabos šešėlis nu- 
slinko jo veidu, kai tik jis perskaitė pirmuosius žodžius, bet 
tučtuojau veidas vėl liko ramus — jis mokėjo tvardytis. De Žia- 
kas stovėjo priešais, įsmeigęs skvarbias akis į jo giedrą veidą. 
Perskaitęs laišką, kunigaikštis pasukiojo jį tarp pirštų ir nu- 
sviedė į židinį už savęs. 

De Žiakas su mielu noru būtų panėręs ranką į liepsno- 
jančią ugnį ir griebęs laišką, bet susivaldė. 

— O atsakymas? — paklausė jis pasikeitusiu balsu, nebe- 
įstengdamas tvardytis. 

Mėlynos kunigaikščio Jono Burgundo akys plykstelėjo, 
tiriamai smigteldamos į de Žiaką, tarytum būtų atsimušęs sau- 
lės zuikutis. 

— Atsakymas? — šaltai paklausė jis. — Gravili, eikite pa- 
sakykite anam žmogui, kad atsakymą pristatysiu aš pats. — ai 
taręs, jis paėmė de Žiaką už rankos, lyg būtų norėjęs atsirem- 
ti įją, o iš tikrųjų — tik sukliudydamas jam eiti paskui draugą. 

Kai tik de Žiakas pajuto kunigaikščio ranką ant savosios, 
visas kraujas plūstelėjo jam į širdį ir ėmė tvinksėti ausyse. Jis 

nieko nebematė, nieko nebegirdėjo, tik troško kirsti kunigaikš- 
čiui vidury svečių pulko, tos šventės šviesų jūroje, bet jam at- 
rodė, kad durklas prilipo prie makščių; viskas sukosi jam aky- 
se, jis nebejautė po kojomis žemės, aplinkui siautė ugnis, ir, 
kai kunigaikštis, grįžus de Graviliui, staiga paleido jo ranką, 
de Žiakas lyg pakirstas žaibo krito į krėslą, atsitiktinai buvusį 
šalimais. 

Atsipeikėjęs de Žiakas pamatė aplinkui save gausybę ne- 
rūpestingų, auksu spindinčių žmonių, linksmai šėlstančių tą 
naktį ir nė neįtariančių, kad tarp jų esama vieno žmogaus, ku- 
rio krūtinėje verda tikras pragaras. Kunigaikščio nebebuvo. 

De Žiakas kaip įgeltas pašoko ant kojų ir puolė į vieną 
kambarį, paskui į kitą, į trečią lyg išprotėjęs, paklaikusiomis aki- 
mis, prakaito išpilta kakta, ir vis klausinėjo, kur kunigaikštis. 

Visi jam atsakinėjo matę kunigaikštį prieš valandėlę. 

De Ziakas nulipo prie lauko durų: susisupęs apsiaustu 
vyras, regis, ką tik išėjęs iš rūmų, sėdosi ant arklio. Žiakas iš- 
girdo, kaip gatvės gale arklys pasileido šuoliais, ir pamatė iš po 
jo kanopų lekiant kibirkštis. Tai kunigaikštis, pamanė sau, ir 
bėgte nubėgo prie arklidžių. 

— Ralfai! — sušuko jis, puldamas arklidėn, — eik šen, 
Ralfai! 

Vienas arklys, pakėlęs galvą, sužvengė ir bandė nutraukti 
pasaitą, kuriuo buvo pririštas prie ėdžių. 

"Tai buvo puikus sartas ispanų veislės žirgas, grynakraujis, 
vešlia išsitaršiusia uodega ir karčiais; ant šlaunų išsiraizgiusios 
gyslos atrodė nelyginant virvelių pynė. 

— Eikš, Ralfai, — tarė Žiakas, durklu nukirsdamas pa- 
saitą. 

Žirgas, pajutęs laisvę, smagiai striuoktelėjo į viršų tarsi 
elniukas. 

Žiakas, piktai keikdamasis, treptelėjo koja į žemę: arklys, 
išsigandęs šeimininko balso, staigiai sustojo pritūpęs visomis 
keturiomis kojomis. 

Žiakas užmetė ant arklio balną, uždėjo brizgilą ir sugrie- 
bęs karčius užšoko ant jo nugaros. 

— Nuo, Ralfai, nuo! — Jis sukirto pentinais arkliui į šo- 
nus, ir tas leidosi bėgti kaip viesulas. 

— Nuo, nuo, Ralfai, reikia jį pasivyti, — kalbėjo Žiakas, 
lyg žirgas būtų jį supratęs. — Greičiau! Greičiau, Ralfai! 

Ralfas šuoliavo veik nesiekdamas kanopomis žemės, 1š 
šnervių jam dribo putos, iš akių skriejo kibirkštys. 

— Oi Katrina, Katrina! Tokios skaisčios lūpos, romios 
akys, švelnus balsas — ir tokia išdavystė širdyje! Angelo veide- 
lis, o velnio siela! Dar šį rytą ji išlydėjo mane glamonėdama ir 
bučiuodama. Ji meiliai taršė balta rankute tavo karčius, tapš- 
nojo tau per sprandą sakydama: “ Ralfai, Ralfai, greitai parsk- 
raidink mano mylimąjį!* Pasityčiojimas!.. Greičiau, Ralfai, grei- 
čiau! — Jis sudavė arkliui kumščiu per sprandą, kur gloste Kat- 
rina. Ralfas plūdo prakaitu. 

— Katrina, tavo mylimasis grįžta, Ralfas jį tau skraidi- 
na!.. Ak! Nejau tai tiesa, nejau tu iš tikrųjų mane apgaudinė- 
ji?! O, aš atkeršysiu! Reikės nemažai laiko, kol sugalvosiu kerš- 
tą, vertą mudviejų abiejų! Nuo, nuo! Mes turime parjoti pir- 
miau už jį. Greičiau, Ralfai! Greičiau! — Jis dar smarkiau su- 
kirto pentinais arkliui į šonus, ir tas sužvengė iš skausmo. 

Atsakydamas jam sužvingo kitas arklys; netrukus de Žia- 
kas pamatė kaip ir jis šuoliuojantį raitelį. Ralfas vienu šuoliu 
aplenkė jį, kaip erelis vienu sparno moju aplenkia vanagą. De 
Žiakas pažino kunigaikštį, o šiam pasirodė, kad pro jį šmėkš- 
telėjo vaiduoklis. 

Taigi kunigaikštis Jonas Burgundas tikrai skubėjo į Krejo 
pilį. 

Kunigaikštis nujojo toliau savo keliu; po kelių akimirkų 
arklys su raiteliu dingo iš aktų, tačiau tas reginys negalėjo įstrigti 
jam galvoje, nes visos mintys sukosi apie meilę. Kunigaikštis 
jojo pailsėti, tegu ir trumpai, nuo politinių kovų, nuo karo žy- 
gių. Tepailsės nuvargęs kūnas, išūžta galva! Greitai jis užmigs 
žavios savo mylimosios glėbyje, meilės dvelksmas gaivins jo įkai- 
tusią kaktą; tiktai liūtaširdžiai, geležinės valios žmonės moka 
mylėti. 

Jis prijojo pilies vartus. Visi žiburiai buvo užgesinti, švie- 
tė tik vienas langas, o už to lango užuolaidos tamsavo šešėlis. 
Kunigaikštis pririšo arklį prie žiedo ir kelis kartus papūtė dram- 
blio kaulo ragą, kurį nešiojosi pasikabinęs prie juostos. 

Šviesa lange sulingavo ir netrukus, palikusi pirmą kam- 
barį visiškoje tamsoje, sušvito antrajame, paskui iš eilės kituo- 
se languose, nusitęsusiuose ilga vora. Po akimirkos kunigaikš- 
tis išgirdo kitapus sienos greitus lengvus žingsnius per žolę ir 
sausus lapus, ir švelnus jaunas balsas paklausė už vartų: 

— Ar čia jūs, mano kunigaikšti? 

— Taip, taip, nieko nebijokite, gražioji mano Katrina, taip, 
tai aš. 

Vartai atsivėrė, jauna moteris visa virpėjo ir iš baimės, ir 
nuo šalčio. 

Kunigaikštis apgaubė moteriai pečius savo apsiausto kraš- 
tu ir priglaudė ją, apsisupdamas ir pats kartu su ja; jie perėjo 
kiemą visiškoje tamsoje. Laiptų apačioje degė maža sidabrinė 
lempelė su kvapiuoju aliejum. Katrina ją paėmė; pirmiau ji 
nedrįso išeiti su lempa, bijodama, kad kas nepastebėtų ar kad 
vėjas jos neužpūstų; mylimieji apsikabinę užlipo laiptais. 

Į miegamąjį reikėjo eiti ilga tamsia galerija; Katrina dar 
stipriau prisiglaudė prie mylimojo. 

— Ar galėjote kada nors pamanyti, mano kunigaikšti, — 
tarė jam Katrina, — kad aš viena čia pereisiu? 

— O, jūs tikra drąsuolė, mano Katrina! 

— Aš išdrįsau dėl to, kad skubėjau jus įleisti, monsinjore! 

Katrina nulenkė galvą kunigaikščiui ant peties, 0 šis pri- 
spaudė lūpas Katrinai prie kaktos; taip jie perėjo visą ilgą ga- 
leriją mirguliuojančiame lempos šviesos rate, apimančiame 
tamsią ir griežtą kunigaikščio galvą ir švelnią, šviesią jo myli- 
mosios galvutę: rodės, slenka Ticiano paveikslas. Jie priėjo prie 
kambario durų, pro kurias padvelkė šiluma ir kvepalai; durys 
užsivėrė už jų, viskas paniro tamsoje. 

Mylimieji praėjo per du žingsnius nuo de Žiako ir nepa- 
matė perblyškusio jo veido už raudonos užuolaidos klosčių, 
dengiančių paskutini langą. 

O! Ar įmanoma apsakyti, kas dėjosi jo širdyje, kai pama- 
tė juodu artėjant vienas kito glėbyje?! Apie kokį kerštą galvo- 
jo šis Žmogus, jeigu čia pat nepuolė prie jų ir nenusmeigė abie- 
jų?.. 

Jis perėjo galeriją, iš lėto nulipo laiptais, lyg senis vilkda- 
mas pakirstas kojas ir nukoręs ant krūtinės galvą. 

Priėjęs parko galą, atidarė mažuosius vartelius į lauką, — 
tik jis vienas turėjo raktą nuo jų. Niekas nematė jo įeinant, 
niekas nematė išeinant. Jis pašaukė Ralfą virpančiu dusliu bal- 
su. Puikusis arklys pašoko ir sužvingo eidamas prie jo. 

— Tyliau, Ralfai, tyliau! — tarė jis, sunkiai sėsdamas į 
balną, ir, nepajėgdamas vadelėti, numetė pavadžius ištikima- 
jam gyvuliui ant sprando, — visiškai pasikliovė juo ir nesirūpi- 
no, kur šis jį nuneš. 

Padangėje tvenkėsi audra, ėmė pilti šaltas lietus, sunkūs 
ir žemi debesys ritosi nelyginant bangos. Ralfas ėjo žingine. 

De Žiakas, galvodamas vis apie tą patį, nieko nematė, 
nieko nejautė. Ši moteris savo neištikimybe sugriovė visą jo 
ateitį. 

De Žiakas svajojo apie tikro riterio gyvenimą: apie kau- 
tynių šlovę, apie meilės poilsį. Ši moteris, kuri ir po dvidešim- 
ties metų dar bus graži, buvo gavusi iš jauno vyro laimės ga- 
rantiją Visam gyvenimui. Ir štai viskam galas; daugiau jis nebe- 
kariaus, nebemylės; nuo šiolei tik apie viena tegalvos, apie nie- 
ką kita, tik apie dvigubą kerštą, ir ta viena mintis varė jį iš pro- 
to. 

Lietus ėmė pilti smarkiau; stiprūs vėjo gūsiai lenkė prie 
žemės pakelės medžius lyg nendres, plėšdami paskutinius, ru- 
dens dar paliktus lapus; vanduo sruvo atvira de Žiako kakta, 
bet jis to nejautė: kraujas, akimirką sustingęs širdyje, dabar 
plūstelėjo į galvą, tvinksėjo smilkiniuose; prieš akis jam slinko 
keisti reginiai, lyg būtų kraustęsis iš proto. Tiktai viena mintis, 
neaiški, neišnykstanti ir viską gožianti, dilgsėjo karščiuojan- 
čiose jo smegenyse — jis tiesiog kliedėjo. 

— O! — staiga sušuko de Žiakas. — Dešinę ranką pa- 
duodu.šėtonui ir atsikeršiju. 


10. Izabelė Bavarietė 289 


Tą pat akimirką Ralfas šoko į šoną, blykstelėjo melsvas 
žaibas, ir jo šviesoje de Žiakas pamatė, kad visai greta joja ki- 
tas raitelis. 

Jis tik dabar pastebėjo šį keliauninką ir negalėjo suprasti, 
kaip tasai staiga atsidūrė šalia jo. Ralfas, rodės, taip pat stebė- 
josi kaip ir jo šeimininkas; jis baimingai žvengė ir visas drebė- 
jo, tarytum ką tik išbridęs iš ledinio upės vandens. De Žiakas 
greitosiomis dirstelėjo į atsiradusį bendrakeleivį ir nusistebė- 
jo, kaip aiškiai jį mato, nors naktis tamsi. Keistą šviesą, tokioje 
tamsybėje išryškinusią raitelio veidą, skleidė opalas, kuriuo bu- 
vo prisegta plunksna, puošianti jo skrybėlę. De Žiakas nukrei- 
pė akis į savo ranką su tokiu pat brangakmeniu, tačiau jis ne- 
švietė galbūt dėl to, kad buvo ne toks skaidrus, o gal dėl žiedo 
aptaiso. De Žiakas vėl pažvelgė į nepažįstamąjį. 

"Tai buvo blyškaus ir liūdno veido jaunas vyras, visas apsi- 
rengęs juodai, raitas ant tokio pat juodo arklio; de Žiakas nu- 
stebo pamatęs, jog raitelis joja be balno, be kilpų, be pava- 
džių; arklys klausė ir taip — tereikėjo spustelėti jam šonus ke- 
liais. 

De Žiakas nebuvo linkęs užmegzti pokalbio. Jo mintys 
buvo tik jo paties skaudus turtas, kurio nenorėjo su niekuo 
dalytis; jis sukirto pentinu, ir Ralfas, supratęs, ką turi daryti, 
pasileido šuoliais. 

Raitelis ir jo juodis spontaniškai padarė tą pat. Po kokio 
pusvalanduko de Žiakas atsigręžė pasižiūrėti, manydamas, kad 
jau gana toli bus palikęs įkyrų savo kelionės draugą, bet kaip 
jis nustebo pamatęs, jog naktinis keliauninkas nė kiek neatsili- 
kęs. Raitelis ir jo arklys judėjo tuo pačiu ritmu kaip de Žiakas 
ir Ralfas, tik raitelis dabar, regis, davė arkliui dar didesnę lais- 
vę; sakytum, jis lėkė šuoliais veik nesiekdamas kojomis žemės, 
nekaukšėjo jo kanopos per žemę, neskilo kibirkštys iš po jų 
ant kelio. | 

De Žiakas pajuto, kaip gyslomis perbėgo virpulys, — taip 
keista jam atrodė visa tai, kas dėjosi prieš akis. Jis sustabdė 
savo arklį, šešėlis, jį sekantis, padarė tą pat; jie buvo kryžkelė- 

je — vienas kelias per lygumas ėjo į Pontuazą, kitas niro į tan- 
kų ir tamsų Bomono mišką. De Žiakas užmerkė akis manyda- 
mas, jog čia kaltas kvaitulys, bet, kai vėl atsimerkė, pamatė 
juodąjį raitelį toje pačioje vietoje; jam trūko kantrybė. 

— Mesire, — tarė jis nepažįstamajam, rodydamas ranka 
į tą vietą, kur kelias šakojosi, — spėju, kad mus gena skirtingi 
reikalai ir mūsų tikslas taip pat skirtingas, — taigi keliaukite 
savuoju keliu: vienas šių dviejų kelių — jūsų, o katras liks — 
mano. 

— Tu klysti, Žiakai, — atsakė nepažįstamasis švelniu bal- 
su, — mūsų reikalai tie patys ir to paties tikslo siekiame. Aš 
tavęs neieškojau, tu mane pašaukei, ir aš atjojau. 

De Žiakas ūmai prisiminė, kaip jam iš krūtinės išsiveržė 
keršto šūksmas ir kaip tą pačią akimirką šalia jo lyg iš po že- 
mių išdygo juodasis raitelis. Jis vėl pažvelgė į nepaprastą ke- 
leivį. Šviesa, krintanti nuo opalo, rodėsi tarytum pragaro lieps- 
na, deganti ant piktosios dvasios kaktos. De Žiakas, kaip kiek- 
vienas viduramžių riteris, buvo lengvatikis, tačiau ir be galo 
drąsus. Nors jis pajuto, kad pasišiaušė ant galvos plaukai, bet 
nė nepajudėjo iš vietos; Ralfas stojosi piestu, neramiai min- 
džikavo, kramtė žąslus. 

— Jeigu tu esi tas, kaip sakai, — tvirtu balsu tarė de Žia- 
kas, — jeigu tu atėjai mano pašauktas, tai tu žinai, kodėl aš 
tave pašaukiau. 

— "Tu nori atkeršyti savo Žmonai, nori atkeršyti kunigaikš- 
čiui, bet tu nori juos pergyventi ir tarp jų kapų rasti džiaugsmą 
ir laimę. 

— Ar šitai įmanoma? 

— Taip, įmanoma. 

Konvulsyvi šypsena iškreipė de Žiako lūpas. 

— Ir ko tu už tai nori? — paklausė jis. 

— "Io, ką tu man žadėjai, — atsakė nepažįstamasis. 

De Žiakas pajuto, kaip įsitempė dešinės rankos gyslos; 
jis dvejojo. 

— "Tu dvejoji, — kalbėjo juodasis riteris, — tu šaukiesi 
keršto, tačiau drebi iš baimės; tavo moteriška širdis, jeigu tavo 

akyse Žmonės gėdingai puolė, o dabar tu bijai pakelti akis ir 
pasižiūrėti, kaip jie bus baudžiami! 

— Ar aš pamatysiu juodu abu negyvus? — paklausė de 
Žiakas. 

— Abu. 

— Ir tai įvyks mano akivaizdoje? 

— Tavo akivaizdoje. 

— O po jų mirties aš daug metų mėgausiuosi meile, val- 
džia, šlove? — klausinėjo de Žiakas. 

— "Tu tapsi gražiausios karaliaus rūmų moters vyru, tu 
būsi karaliaus numylėtinis, brangiausias jam Žmogus, tu jau 
dabar esi vienas iš narsiausių karališkosios armijos riterių. 

— Na gerai, ką aš turiu daryti? 

— Eime su manim, — pasakė nepažįstamasis. 

— Žmogau ar velnie, jok, aš seksiu iš paskos... 

Juodojo riterio arklys lyg su sparnais nuskriejo keliu į miš- 
ką. Ralfas, greitakojis Ralfas lėkė įkandin sunkiai šniokštuo- 
damas; netrukus arkliai su riteriais dingo, tarytum šešėliai pa- 
niro po šimtamečių Bomono miško medžių skliautais. 

Audra šėlo kiaurą naktų. 


XXIV 

Tuo metu Prancūzijos pasiuntiniai atvyko į Pon de Y Ar- 
šą; Anglijos karalius savo atstovais pasirinko Varviko grafą, 
Kenterberio arkivyskupą ir kitus kilmingus asmenis iš savo ta- 
rybos. Tačiau po pirmųjų susitikimų su anglais prancūzų pa- 
siuntiniams visai paaiškėjo, kad karalius Henrikas, kurį Rua- 
no tvirtovės komendantas Gi le Butiljė įtikino, jog šis miestas 
pasiduos, norėjo tiktai laimėti laiko. Pradžioje kilo ilgi ginčai, 
kokia kalba — prancūzų ar anglų derėtų rašyti sutarties aktus. 
Klausimas, rodės, buvo visiškai formalus, tačiau jame glūdėjo 
esminiai dalykai; Prancūzijos pasiuntiniai tai matė, bet nusi- 
leido. Tačiau, šį sunkumą įveikus, atsirado kitas: Anglijos ka- 

ralius parašė neseniai sužinojęs, kad Karolį VI vėl ištiko be- 
protybės priepuolis ir jis negali šiuo metu pasirašyti sutarties, 
kad dofinas, Karolio sūnus, dar nėra karalius ir negali jo pa- 
keisti, o Burgundijos kunigaikštis neturi teisės spręsti Prancū- 
zijos reikalus ir tvarkyti dofino palikimą. Buvo akivaizdu, kad 
Anglijos karalius, kurstomas viltingos garbėtroškos, laikė sau 
nenaudinga derėtis tik dėl Prancūzijos dalies, kai tuo tarpu, 
pasinaudodamas dabartiniais dofino ir Burgundijos kunigaikš- 
čio nesutarimais, galėjo užgrobti visą karalystę. 

Kardinolas Jursenas, kurį popiežius Martynas V pasiun- 
tė mėgint atstatyti taiką krikščionių pasaulyje, patikėdamas jam 
popiežiaus tarpininko misiją, įkandin pasiuntinių pasiekė Pon 
de V Aršą, bet pamatęs, kaip ilgai gaištama, grįžo į Ruaną pats 
tartis su Anglijos karalium. Šis priėmė Šventojo tėvo pasiunti- 
nį su derama pagarba, tačiau pradžioje nenorėjo nieko nė gir- 
dėti. 

— Su Dievo palaiminimu, — tarė jis kardinolui, — aš 
atkeliavau į šią karalystę nubausti jos žmonių ir valdyti jų kaip 
tikras karalius; dėl daugelio priežasčių karalystė turi pereiti iš 
vienų rankų į kitas, iš vieno valdovo atitekti kitam. Dievo valia 
tai turi įvykti, ir aš imsiu valdyti Prancūziją. Jis man davė tokią 
teisę. 

Tuomet kardinolas ėmė kalbėti apie sąjungą su Prancū- 
zijos karaliaus rūmais; jis parodė karaliui princesės Kotrynos, 
Prancūzijos karaliaus dukters, portretą; princesė teturėjo še- 
šiolika metų ir buvo laikoma viena iš gražiausių to meto mote- 
rų. Anglijos karalius paėmė į rankas portretą, ilgai žiūrėjo į jį 
žavėdamasis ir pažadėjo kardinolui rytoj duoti atsakymą; savo 
žodį jis tesėjo. 

Henrikas sutiko su pasiūlyta sąjunga, tačiau reikalavo, kad 
princesei Kotrynai kraičio būtų duota šimtas tūkstančių auk- 
so ekiu, Normandijos kunigaikštystė, kurios dalį jis jau buvo 
užkariavęs, Akvitanijos kunigaikštystė, Pontjė grafystė ir dar 
daug kitų senjorijų be vasalo priesaikos ir teisinės priklauso- 
mybės Prancūzijos karaliui. 

Kardinolas ir pasiuntiniai, matydami, kad nėra jokios vil- 
ties susitarti dėl palankesnių sąlygų, šiuos siūlymus persakė 
Karoliui VI, karalienei ir Burgundijos kunigaikščiui; sutikti su 
jais buvo neįmanoma, jie buvo atmesti, ir kunigaikštis su savo 
kariauna priėjo Bovė. 

Ruaniečiai, prasidėjus deryboms atgavę kibirkštėlę vilties, 
dabar, kai derybos nutrūko, prarado paskutinę viltį sulaukti 
taikos ir nusprendė eiti į Bovė ir ieškoti išsigelbėjimo kare. 

Susirinko apie dešimt tūkstančių gerai ginkluotų vyrų, ir 
vadu jie pasiskyrė Aleną Blanšarą. Tai buvo narsus vyras, la- 
biau palaikantis prastuomenę negu turtingus miestiečius, jau 
apsupties pradžioje žmonių bendruomenės išrinktas karvedžiu. 
Kiekvienas pasiėmė valgio dviem dienom, ir atėjus nakčiai ru- 
aniečiai jau buvo pasirengę leistis į sumanytą žygį. 

Pradžioje buvo sutarta visiems išeiti pro pilies vartus. Ta- 
čiau Alenas Blanšaras pakeitė sprendimą, manydamas, kad bus 
geriau atakuoti iš dviejų pusių vienu metu. Jis pats išėjo pro 
vartus, esančius greta pilies vartų, ir su dviem tūkstančiais vy- 
Tų pasirengė pradėti puolimą. Jį turėjo paremti likę aštuoni 
tūkstančiai vyrų, kurie išėjo tuo pačiu metu, derindami savo 
veiksmus su jo būriu. 

Sutartu lauku Alenas Blanšaras su dviem tūkstančiais nar- 
suolių tamsoje tyliai išėjo iš miesto ir paskui, pirmąkart suri- 
kus priešo sargybiniui, kaip patrakę puolė į Anglijos karaliaus 
stovyklą. Pradžioje jie nukovė daug jo karių, nes šie buvo be- 
ginkliai ir didžiuma įmigę, tačiau netrukus sujudo visa stovyk- 
la, sutrimitavo trimitai, riteriai ir kariai sulėkė prie karaliaus 
palapinės. Jie rado karalių tik pusiau apsiginklavusį — jam trū- 
ko laiko net užsimauti šalmą. Kad būtų atpažintas savo žmo- 
nių, kurie galėjo pamanyti, jog jis žuvęs, ir pasiduoti panikai, 
karalius paliepė kariams nešti abipus jo Žirgo du uždegtus deg- 
lus, kad draugai ir priešai galėtų įžiūrėti jo veidą. Tie, kurie 
buvo susibūrę aplinkui karalių, — o jų visą laiką gausėjo, — 
veikiai pamatė, kad priešų labai mažai, ir pradėjo puolimą; 
neseniai puolami, dabar jie patys puolė priešą ir, išsirikiavę 
pusračiu, stipriais savo flangais ėmė duoti smūgį po smūgio 

nedidelio prancūzų būrio sparnams. Alenas Blanšaras su savo 
žmonėmis gynėsi kaip liūtai, nesuprasdami, kaip galėjo juos 
palikti draugai. Netikėtai nuo pilies pusės pasigirdo garsūs šūks- 
mai, ir prancūzai, pamanę, jog čia skubama jiems į pagalbą, 
atgavo drąsą, bet tenai, deja, žmonės šaukė iš nevilties. 

Išdavikas Gi, negalėdamas įspėti Anglijos karaliaus apie 
netikėtą ruaniečių sprendimą, stengėsi bent kliudyti jį įgyven- 
dinti; jis paliepė įpjauti per tris ketvirčius tilto polius, taip pat 
nudildyti grandines, ant kurių anas laikėsi. Kokie du šimtai 
vyrų spėjo pereiti į kitą griovio pusę, tačiau įkandin jų nuo 
patrankų ir raitelių svorio tiltas griuvo, ir arkliai, žmonės, pa- 
būklai suvirto vieni per kitus į griovį. Tie, kurie nukrito į van- 
denį, ir tie, kurie visa tai matė, sukliko vienu metu — vieni iš 
nevilties, kiti iš siaubo. Šiuos klyksmus kaip tik ir išgirdo Ale- 
nas Blanšaras su savo pulku. 

Du šimtai vyrų, atsidūrę jau kitapus griovio, nebegalėjo 
grįžti atgal į miestą ir šoko į pagalbą savo draugams. O anglai 
pamanė, kad išėjusi visa miesto įgula, ir atsitraukė prieš pran- 
cūzus. Štai tada Alenas Blanšaras suprato esąs išduotas, ta- 
čiau tuo pat metu jis, greitosiomis apsižvalgęs aplinkui, pama- 
tė kelią, per anglų neapdairumą likusį atvirą. Jis įsakė savo 
kariams trauktis. Traukėsi jie labai tvarkingai, padedami at- 
skubėjusių pagalbon dviejų šimtų vyrų. Visą laiką kaudamiesi, 
jie atsitraukė iki tų pačių miesto vartų, pro kuriuos buvo išėję. 
Jų bičiuliai, tiltui griuvus likę mieste, užbėgo ant tvirtovės sie- 
nos ir akmenų bei strėlių kruša dengė jų atsitraukimą. Galų 
gale pakeliamasis tiltas nusileido, vartai atsidarė, ir nedidelis 
būrys įžengė į miestą, praradęs penkis šimtus vyrų. Anglai vi- 
josi Aleną Blanšarą tiesiog lipdami ant kulnų, ir šis iš baimės, 
kad anglai nejeitų kartu su juo į miestą, įsakė pakelti tiltą, nors 
pats dar buvo kitapus griovio. 

Šitas nepasisekęs mėginimas tik pablogino apgultųjų pa- 
dėtį. Nors Burgundijos kunigaikštis su stipriomis pajėgomis 
priėjo Bovė, bet jokios pagalbos prancūzai iš jo nesulaukė, ir 
tuomet jie vėl pasiuntė keturis atstovus su tokiu laišku: 

“Tėve mūsų karaliau ir šviesusis Burgundijos kunigaikšti, 
gerieji Ruano žmonės jau keletą kartų jums rašė, duodami žinią 
apie didelį skurdą ir vargą, kurį kenčia dėl jūsų, tačiau iki šiolei 
jūs nepadėjote jiems, kaip buvote žadėję. Ir vis dėlto mes dar sykį 
atsiųsti pas jus apsuptųjų ruaniečių vardu pranešti, kad jeigu ar- 
timiausiu laiku jie nesulauks pagalbos, tai pasiduos Anglijos ka- 
raliui ir nuo tol, jeigu to nepadarysite, atsižadės savo priesaikos 
tarnauti jums, nustos buvę jums ištikimi, lojalūs ir klusnūs". 


Burgundijos kunigaikštis jiems atsakė, jog karalius dar ne- 
turi pakankamai stiprios ir gausios kariaunos, kad galėtų pri- 
versti anglus nutraukti apsuptį, bet, Dievo džiaugsmui, netru- 
kus ateis ruaniečiams į pagalbą. Pasiuntiniai paprašė numatyti 
terminą, ir kunigaikštis davė žodį, kad tai bus ne vėliau kaip 
trečią Kalėdų dieną. Paskui, įveikę daugybę pavojų, pasiunti- 
niai grįžo į Ruaną ir pranešė šią Žinią vargšui miestui, kurį spau- 
dė apsupę anglai, kurį likimo valiai buvo palikęs kunigaikštis 
ir kurį buvo pamiršęs jo paties karalius, dabar tikrai ištiktas 
beprotybės priepuolio. 

Jau ir trečia Kalėdų diena praėjo, bet Ruanas nesulaukė 
jokios paspirties. Tuomet du paprasti bajorai sumanė padaryti 
tai, ko nedrįso ar nenorėjo pamėginti pats Jonas Bebaimis: tai 
buvo mesiras Žakas de Arkūras ir senjoras de Morejis. Jie su- 
rinko du tūkstančius karių ir bandė netikėtai užpulti anglų sto- 
vyklą. Narsos juodviem nestigo, bet jų būrys buvo per daug 
silpnas: lordas Kornuolas juos privertė sprukti, ir bėgdami nuo 
jo į nelaisvę pateko senjoras de Morejis ir de Krua pavainikis 
sūnus. Žakas de Arkūras išsigelbėjo tik per savo arklio miklu- 
mą — jį raitelis prispyrė peršokti uešimties pėdų pločio griovį. 

"Tuomet apsuptieji aiškiai suprato, kad jų išsigelbėjimu nie- 
kas nebetiki. Jų būklė buvo tokia apverktina, jog net priešas jų 
pasigailėjo. Kristaus gimimo garbei Anglijos karalius liepė pa- 
siųsti šiek tiek maisto nelaimingiesiems, mirštantiems badu 
miesto grioviuose. Apsuptieji, įsitikinę, kad juos paliko beprotis 
karalius ir žodlaužys Burgundijos kunigaikštis, nusprendė pra- 
dėti derybas. Jie, žinoma, norėjo prašyti pagalbos dofiną, bet 

tasai pats kariavo gana žiaurų karą Mene, kur jam teko kaire 
ranka kautis su anglais, dešine — su burgundais. 

Ir štai apsuptųjų šauklys nuvyko pas Anglijos karalių pra- 
šyti leidimo priimti atstovus, ir šis sutiko. Po dviejų valandų 
šeši pasiuntiniai, vienplaukiai, juodais drabužiais, kaip ir dera 
prašytojams, iš lėto perėjo anglų stovyklą ir nužingsniavo tie- 
siai prie karaliaus Henriko palapinės: tai buvo du dvasininkai, 
du riteriai ir du miestelėnai. Karalius juos priėmė sėdėdamas 
soste, apsuptas visos ginkluotos diduomenės. Paskui, priver- 
tęs juos valandėlę pastovėti priešais jį, kad šie suprastų pri- 
klausą nuo jo malonės, karalius davė jiems ženklą kalbėti. 

— Jūsų didenybe, — tarė vienas jų tvirtu balsu, — marin- 
damas badu niekuo nekaltus paprastus ir vargstančius žmo- 
nes, jūs nepelnysite šlovės ir neparodysite didelės drąsos. Argi 
ne geriau būtų, jeigu jūs taikiai paleistumėte šiuos vargdie- 
nius, kurie Žūsta tarp mūsų sienų ir jūsų apkasų, — tegu jie 
eina pasiieškoti sau vietos gyventi kitur, — o paskui užimtu- 
mėte miestą smarkiu puolimu ir mus nugalėtumėte narsa ir 
jėga? Tuo jūs pelnytumėte daugiau šlovės ir už gailestingumą 
nelaimingiesiems susilauktumėte Dievo malonės. 

Pradžioje karalius klausėsi šios kalbos glostydamas galvą 
savo numylėtiniam šuniui, gulinčiam prie jo kojų, bet veikiai 
jo ranka sustingo iš netikėtumo, nes jis tikėjosi išgirsti malda- 
vimus, o išgirdo priekaištus. Jis suraukė antakius, gaiži šypse- 
na iškreipė jo burną; valandėlę jis žvelgė į pasiuntinius, lyg bū- 
tų davęs laiko atsiimti savo žodžius, bet pamatęs, kad jie tyli, 
atsakė jiems iš aukšto ir su pašaipa: 

— Karo deivė savo valioje turi tris tarnus: kardą, ugnį ir 
badą. Aš galėjau rinktis: pasinaudoti jais Visais iš karto ar pasi- 
rinkti tiktai vieną iš jų; norėdamas nubausti jūsų miestą ir pri- 
versti man paklusti, aš paprašiau pagalbos patį geriausią tar- 
ną. Beje, kurio iš jų beprireikia karvedžiui, kad laimėtų, per- 
galė visada verta pagarbos, ir jo valia pasirinkti tai, kas jam 
atrodo naudingiausia. O dėl nelaimingųjų, kurie miršta grio- 
viuose, kalti jūs, Žiauriai išvarę juos iš miesto rizikuodami, jog 
aš galiu įsakyti juos išgalabyti. Jeigu jie gavo kokią paspirtį, tai 

ne jūs, o aš jų pasigailėjau. Ir kadangi jūsų prašymas toks įžū- 
lus, aš darau išvadą, kad jūsų reikalas ne itin svarbus. Tuos 
Žmones aš paliksiu jūsų globai, kad padėtų suvalgyti jūsų mais- 
tą. O miestą paimsiu, kada ir kaip norėsiu, ir tai jau man, 0 ne 
jums spręsti. 

— Tačiau, jūsų didenybe, — vėl prašneko pasiuntiniai, — 
jeigu mūsų bendrapiliečiai būtų patikėję mums atiduoti jums 
miestą, tai kokias sąlygas pasiūlytumėte? 

Triumfo šypsena nušvietė karaliaus veidą. 

— Mūsų sąlygos tokios, — tarė jis, — kokios keliamos 
žmonėms, paimtiems į nelaisvę su ginklu rankose, ir paimtam 
miestui: miestas ir jo žmonės nuo tolei — mano valioje. 

— Tuomet, jūsų didenybe, — ryžtingai tarė pasiuntiniai — 
tegu mus saugo gailestingas Dangus, bet mes, vyrai ir moterys, 
seneliai ir vaikai, greičiau žūsime visi iki paskutinio, negu su- 
tiksime pasinaudoti tokiomis sąlygomis. 

"Tai pasakę, jie pagarbiai nusilenkė karaliui ir, atsisveiki- 
nę su juo, grįžo į miestą ir Anglijos karaliaus sąlygas persakė 
nelaimingiesiems miesto gyventojams, kurie nekantriai jų lau- 
kė. 

Išgirdę šią Žinią, narsieji ruaniečiai vienu balsu sušuko: 
“Gyvensim ar mirsim kaudamiesi, bet nepasiduosim anglų va- 
liai!“ Buvo sutarta, jog ateinančią naktį jie išmuš spragą sie- 
noje, padegs miestą ir, sustatę viduryje savo žmonas, su ginklu 
rankoje pereis per visą anglų armiją, sukdami ten, kur juos ves 
Dievas. 

Anglijos karalius Henrikas apie šį didvyrišką sprendimą 
sužinojo dar vakare: jam pranešė Gi le Butiljė. Tačiau Henri- 
kui reikėjo miesto, o ne pelenų krūvos, ir jis pasiuntė pas ap- 
suptuosius savo pasiuntinį su raštu, kuriame buvo išdėstytos 
sąlygos — jos buvo paskelbtos miesto aikštėje. 

Pirma, ruaniečiai turėtų sumokėti tris šimtus penkiasde- 
šimt penkis tūkstančius auksinių Prancūzijos ekiu. 

Siai sąlygai būvo pritarta. 

Antra, karalius reikalauja, kad jo dispozicijai būtų atiduoti 
trys vyrai, būtent: mesiras Roberas de Linė, Ruano arkivysku- 

po vyriausiasis vikaras; Žanas Žurdenas, artileristų vadas; Ale- 
nas Blanšaras, prastuomenės galva. 

Pasipiktinimo ir nepritarimo šūksmas išsiveržė visiems iš 
krūtinių. Alenas Blanšaras, Žanas Žurdenas ir Roberas de Li- 
nė išėjo priekin. 

— Tai mūsų dalykas, o ne jūsų, — pasakė jie saviškiams.— 
Mes pasirengę pasiduoti Anglijos karaliui. Tai niekam neturi 
rūpėti, leiskite mums eiti. 

Žmonės prasiskyrė, ir trys kankiniai patraukė į anglų sto- 
vyklą. 
Trečia sąlyga: karalius Henrikas reikalauja visų piliečių 
ištikimybės, lojalumo, klusnumo ir vasalo priesaikos jam bei 
jo įpėdiniams ir savo ruožtu žada juos ginti nuo bet kokios 
jėgos ir smurto bei išlaikyti jų privilegijas, lengvatas ir laisves, 
kurias jie turi nuo karaliaus Liudviko laikų. O tie piliečiai, ku- 
rie norėtų palikti miestą, kad nereikėtų paklusti šiai sąlygai, 
galėtų išeiti su drabužiais, kuriais dabar vilki, o visas jų geras 
atitektų Anglijos karaliaus naudai; kariai turėtų vykti ten, kur 
nugalėtojui pravartu juos pasiųsti, be to, visą kelią eiti pėsčio- 
mis, su lazda rankoje, lyg maldininkai ar elgetos. 

Ši sąlyga buvo tiesiog žiauri, tačiau teko su ja sutikti. 

Netrukus, kai tik ruaniečiai prisiekė vykdysią sutartį, ka- 
ralius leido mirštantiems badu ateiti maisto į anglų stovyklą: 
ten visa ko buvo tokia gausybė, kad avinas kainavo ne daugiau 
kaip šešis Paryžiaus sū. 

Šie įvykiai, kuriuos papasakojome, dėjosi 1419 metų“ sau- 
sio šešioliktą dieną. 

Sausio aštuonioliktosios vakarą, išvakarėse tos dienos, kai 
Anglijos karalius buvo numatęs įžengti į pasidavusį miestą, Bre- 
tanės kunigaikštis, nieko nežinojęs apie Ruano kapituliaciją, 
atvyko į karaliaus Henriko stovyklą pasiūlyti jam pasimatyti su 
Burgundijos kunigaikščiu ir pradėti derybas dėl apsiausties nu- 
traukimo. 


* Naujuoju stiliumi, senuoju — 1418 m. Metai prasidėdavo balan- 
džio dvidešimt šeštąją. (Aut. past.) 

Karalius Henrikas, nieko jam neatskleisdamas, tepasakė, 
kad atsakymą duos rytoj, ir visą vakarą praleido su juo malo- 
niai ir geraširdiškai šnekučiuodamas. 

Kitą dieną, sausio devynioliktąją, aštuntą valandą ryto, 
karalius įėjo į kunigaikščio palapinę ir pakvietė jį pasijodinėti 
po Šv. Kotrynos kalną, iš kur atsiveria viso Ruano vaizdas. Pa- 
žas prie durų laikė už pavadžių du gražius žirgus — vieną ka- 
raliui, kitą kunigaikščiui. Šis sutiko pasijodinėti vildamasis, kad, 
būdamas su karalium akis į akį, nutaikys patogią valandėlę ir 
palenks karalių pasimatymui, kurio prašė. 

Karalius nujojo su svečiu į vakarinį Šv. Kotrynos kalno 
šlaitą; tirštas rūkas, kylantis nuo Senos, dengė visą miestą, bet, 
sušvitus pirmiesiems saulės spinduliams, šiaurės vėjo gūsiai su- 
plėšė debesį ir stambios jo draiskanos veikiai išnyko tolumoje 
tarytum jūros bangos per atoslūgį; prieš akis iškilo didinga pa- 
norama toje vietoje, kur dar ir šiandien galima pamatyti ro- 
mėnų stovyklos, vadinamos Cezario stovykla, pėdsakų. 

Bretanės kunigaikštis susižavėjęs žvelgė į šį erdvų vaizdą: 
dešinėje pakraščiu driekėsi kalvų virtinė, apaugusi vynuogy- 
nais, daiktais pamarginta kaimelių; priekyje per slėnį vingiavo 
Sena nelyginant didžiulis išsivyniojęs ir banguojantis šilkinio 
audinio ritinys; juo toliau, juo platesnė tekėjo upė, nykdama 
neaprėpiamame horizonte, už kurio buvo justi esant vande- 
nyną; kairėje lyg kilimas driekėsi derlingos ir plačios Norman- 
dijos lygumos, išsikišančios į jūrą sakytum pusiasalis, kuriame, 
įsmeigęs akis į Angliją, budi amžinas Prancūzijos sargybinis — 
Šerbūras. 

Tačiau, nukreipęs akis į panoramos vidurį, kunigaikštis 
išvydo tikrai keistą ir netikėtą reginį. Nugalėtas miestas liūd- 
nas plytėjo prie jo kojų: jokia vėliava neplevėsavo ant sienų; 
visi miesto vartai buvo atlapi; nusiginklavusi įgula gatvėse lau- 
ke, ką teiksis įsakyti nugalėtojas; visa anglų kariuomenė, at- 
virkščiai, stovėjo ginkluota, su išskleistomis vėliavomis, tryp- 
čiojo arkliai, skardėjo trimitai. Geležinis varžlankis gniaužė 
miestą, apjuosęs jo mūrines sienas. 

Bretanės kunigaikštis suprato, kas čia vyksta iš tiesų. Pa- 
jutęs pažeminimą, jis nulenkė ant krūtinės galvą; gėda, ištikusi 
Prancūziją, krito ir jam, antrajam karalystės vasalui, antrajam 
jos karūnos žiedui. 

Karalius Henrikas, rodės, visai nepastebėjo, kas dedasi 
kunigaikščio širdyje. Jis pasišaukė ginklanešį, tyliu balsu davė 
jam kažkokius įsakymus, ir tas kažkur nušuoliavo. 

Po geros valandėlės Bretanės kunigaikštis pamatė, kad 
įgula pajudėjo. Pagal sutarties sąlygas prancūzai buvo basi ir 
vienplaukiai, su lazdomis rankose. Jie išėjo pro Tilto vartus ir 
palei Seną nutraukė iki Šv. Jurgio tilto, kur Anglijos karaliaus 
įsakymu buvo pastatyti kontrolieriai. Jie apieškodavo riterius 
ir karius, atimdavo jų auksą, sidabrą ir brangenybes, mainais 
duodami kiekvienam po du Paryžiaus sū. Kai kuriems net nu- 
plėšdavo kiaunės kailiu pamuštus ar auksu ir sidabru siuvinė- 
tus drabužius ir priversdavo juos apsirengti šiurkščios gelum- 
bės ar prasto aksomo apdarais. Einantieji iš paskos, matyda- 
mi, kaip elgiamasi su pirmaisiais, ėmė mėtyti į Seną savo bran- 
genybes, pinigų kapšus ir krepšelius, kad tik jų geras neatitek- 
tų priešams. 

Kai visa įgula jau buvo kitapus Šv. Jurgio tilto, karalius 
pasigręžė į Bretanės kunigaikštį ir šypsodamasis tarė: 

— Maloningasis kunigaikšti, ar nenorėtumėte kartu su 
manim įžengti į mano miestą Ruaną? Jūs tenai būtumėte mie- 
las svečias. 

— Dėkui jums, valdove, — atsakė Bretanės kunigaikš- 
tis, — bet aš jūsų nelydėsiu. Jūs, žinoma, nugalėtojas, tačiau 
aš dar ne nugalėtasis. 

Tai pasakęs, jis nulipo nuo žirgo, kurį jam buvo davęs ka- 
ralius Henrikas, prašydamas priimti jį kaip dovaną, ir pareiš- 
kė, jog čia lauks savo palydos ir jokia jėga neprivers jo įkelti 
koją į miestą, kuris jau nebepriklauso Prancūzijos karaliui. 

— Apgailestauju, — pasakė Henrikas, įžeistas tokio at- 
kaklumo, — nes rytoj galėtumėte pamatyti gražų reginį. Trims 
mulkiams, kurie gynė Ruaną, bus nukirstos galvos didžiojoje 
miesto aikštėje. 

Tuomet jis sušėrė pentinais žirgui ir, neatsisveikinęs su 
kunigaikščiu, paliko jį vieną laukti savo žmonių su arkliais. Ku- 
nigaikštis matė, kaip karalius nujojo miesto pusėn, lydimas pa- 
žo, kuris vietoj vėliavos laikė iškėlęs ietį su lapės uodega ant 
galo. Karaliaus pasitikti išėjo dvasininkai, apsirengę bažnyti- 
niais drabužiais, su relikvijomis rankose. Jie giedodami nuly- 
dėjo karalių į Dievo Motinos katedrą, kur jis, apsiklaupęs prieš 
didįjį altorių, sukalbėjo padėkos maldą ir šitaip paėmė savo 
valdžion Ruano miestą, kurį prieš du šimtus penkiolika metų 
karalius Pilypas Augustas, Liudviko Šventojo senelis, buvo at- 
ėmęs iš Jono Bežemio, kai po savo sūnėno Artūro mirties šis 
neteko savo valdų. 

Tuo metu Bretanės kunigaikštį pasivijo jo palyda. 

Kunigaikštis šoko ant arklio, paskutinį kartą apžvelgė 
miestą, sunkiai atsiduso pagalvojęs apie Prancūzijos ateitį ir 
apsukęs pavarė arklį šuoliais, daugiau nebeatsigręždamas. 

Kitą dieną, kaip ir buvo sakęs Anglijos karalius, Aleno 
Blanšaro galva buvo nukirsta Ruano miesto aikštėje. Roberas 
de Linė ir Žanas Žurdenas išsipirko pinigais. 

Išdavikas Gi buvo paskirtas Gločesterio kunigaikščio, ta- 
pusio užkariauto miesto valdytoju, vietininku. Jis prisiekė išti- 
kimybę karaliui Henrikui, kuris po dviejų mėnesių atsilygin- 
damas padovanojo jam Azenkūro mūšyje žuvusio mesiro de 
La Roš Giujono našlės pilį ir žemes. 

Anglų supratimu, tai buvo teisinga, nes ši kilminga ir gra- 
Ži jauna moteris atsisakė duoti priesaiką karaliui Henrikui. Ji 
turėjo du mažus vaikus, kurių vyresniajam dar nebuvo suėję 
nė septynerių; karališkos jos pilies ir turtų galėjo pavydėti ku- 
nigaikštienė. Ji gyveno tarp savo Žemių ir savo valdinių tikrai 
karališkoje prabangoje. Moteris paliko viską: pilį, žemes ir val- 
dinius. Apsirengusi drobės suknią, paėmė už rankų vaikučius 
ir iškeliavo prašydama išmaldos sau ir jiems, ir tokį gyvenimą 
pasirinko užuot ištekėjusi už Gi le Butiljė ir atsidavusi į rankas 
seniems ir mirtiniems Prancūzijos karalystės priešams. 

Taip smulkiai Ruano apsiaustį aprašinėjome dėl to, kad 
šio miesto paėmimas buvo lemtingas įvykis, veikiai įvaręs siau- 

bą visai karalystei. Nuo pat tos dienos anglai tvirtai stovėjo 
abiem kojom Prancūzijos žemėje, nes dabar jau valdė dvi pa- 
sienio sritis — Gijenę, prisiekusią. jiems ištikimybę, ir užka- 
riautą Normandiją. Dviem priešo kariuomenėms tereikėjo žy- 
giuoti vienai prie kitos, kad susijungusios galėtų pereiti visą 
Prancūziją, kaip špaga pereina per širdį. Visa gėda dėl Ruano 
paėmimo teko Burgundijos kunigaikščiui: jis matė žlungant 
Normandijos sostinę, ir, nors jam tereikėjo ištiesti ranką, kad 
ją išgelbėtų, šito jis nepadarė. Kunigaikščio draugai tiesiog ne- 
rado žodžių tokiam keistam neveiklumui apsakyti, o priešai 
tai pavadino išdavyste. Dofino šalininkai čia rado naują ginklą 
prieš kunigaikštį, — mat jeigu jis ir nedavė anglams raktų nuo 
slaptų Paryžiaus vartų, tai bent leido priešams juos paimti ir 
įžengti į sostinę. Žmones pagavo toks siaubas, kad vos tik su- 
žinoję, jog Paryžius paimtas, dvidešimt septyni Normandijos 
miestai“? atvėrė anglams savo vartus. 

Kai paryžiečiai visa tai pamatė, kai sužinojo, kad priešas 
jau už trisdešimt mylių nuo jų miesto, aukščiausiasis teismas, 
Universitetas ir miestiečiai pasiuntė pasiuntinį su raštu pas ku- 
nigaikštį Joną Burgundą. Jie prašė kunigaikštį grįžti kartu su 
karalium, karaliene ir visa valdžia ir ginti karalystės sostinę. Vie- 
nintelis kunigaikščio atsakymas buvo tas, kad jis pasiuntė jiems 
savo penkiolikmetį sūnėną Filipą, Sen Polio grafą, suteikęs jam 
karaliaus vietininko teises ir patikėjęs jam vadovauti visiems ka- 
riniams veiksmams Normandijoje, Il de Franse, Pikardijoje, San- 
lise, Mo, Meleno ir Šartro apygardose. Kai paryžiečiai pama- 
tė įžygiuojant į miestą šį vaiką, pasiųstą jų ginti, iškart suprato 
esą palikti likimo valiai kaip ir jų broliai ruaniečiai. Ir tenai taip 
pat kilo nepasitenkinimo Burgundijos kunigaikščiu šurmulys. 


*“ Dešinėje Senos pusėje tai buvo: Kodebekas, Montiviljė, Djepas, 
Fekanas, Arkas, Nefšatelis, Denikūras, Ė, Manšo. 

Kairėje pusėje: Vernonas, Mantas, Gurnė, Onfleras, Pon Odeme- 
ras, Šato Molino, Le Trė, Tankarvilis, Abrešjė, Molevrijė, Valemonas, 
Belankombras, Nevil Fontenas, Le Bur Preo, Nugon Durvilis, Lonžan- 
prė, Sen Žermen siur Kaji, Bozemonas, Brė, Vilteras, Šatel Šenilis, Le 
Bulis, Galenkūras, Feri, Fonten le Bekas, Krepenas ir Fakvilis. (Aut. past. ) 

XXV 

Kitais metais vieną gražų gegužės pradžios rytą Uazo upe 
tarsi vandens paukštė plaukė grakšti valtis su lelijų žiedais mar- 
ginto audeklo palapine paskuigalyje, iškėlusi vėliavą su Pran- 
cūzijos herbu; valtį su maža bure irklavo dešimt irklininkų. Pa- 
lapinės užuolaidos buvo praskleistos saulės pusėje, ir pirmieji 
gegužės ryto saulės spinduliai, pirmas kvapus drungno ir gai- 
vaus pavasario oro dvelksmas pasiekė esančiuosius palapinė- 
je. Po jos gaubtu ant prašmatnaus, auksu siuvinėto žydro ak- 
somo kilimo, atsirėmusios į tokio pat audeklo pagalves, sėdė- 
jo, tikriau sakant, gulėjo dvi moterys, o už jų pagarbia poza 
stovėjo trečia. 

Iš tikrųjų visoje karalystėje sunku būtų buvę rasti tris mo- 
teris, prilygstančias viena kitai savo grožiu, kurio tokius ryš- 
kius ir skirtingus tipus, rodės, atsitiktinumas suvedė draugėn 
šioje ankštoje erdvėje. Vyriausioji skaitytojams jau pažįstama 
iš mūsų aprašymo aukščiau. Blyškiame ir išdidžiame jos veide 
virpuliavo raudonas atšvaitas nuo palapinės audeklo, pro kurį 
skverbėsi saulės spinduliai, ir tai teikė jos veidui keistą išraiš- 
ką. Ta moteris buvo Izabelė Bavarietė. 

Prie karalienės kojų gulėjo mergaitė, padėjusi galvą jai 
ant kelių; mažas jos rankutes karalienė laikė suspaudusi savo 
rankoje; tamsios, perlais puoštos mergaitės garbanos lindo iš 
po auksu siuvinėtos kepuraitės; aksominės kaip italių akys, vos 
vos šypsodamos, svaidė tokius švelnius žvilgsnius, kad jie, TO- 
dės, visai nesiderino su akių juodumu; ta mergaitė — jaunoji 
Kotryna, švelni ir tyra balandėlė, kuriai buvo lemta išskristi iš 
laivo ir nunešti alyvos šakelę dviem kariaujančioms tautoms. 

Moteris, kuri stovėjo už jųdviejų, nulenkusi baltą galvutę 
ant apnuoginto peties, buvo panelė de Tjan, de Žiako žmona; 
jos liemuo buvo toks plonutis, kad, rodės, galėjo lūžti nuo men- 
kiausio pūstelėjimo, o burnelė ir kojytės kaip vaiko; visa tary- 
tum orinė, ši moteris atrodė panaši į angelą. 

Priešais ją, atsirėmęs į stiebą, vieną ranką uždėjęs ant špa- 
gos rankenos, o kitoje laikydamas aksominę kepurę, pamuštą 
kiaunės kailiu, stovėjo vyriškis, žvelgdamas į šį Albanio“* sti- 
liaus paveikslą; tai buvo kunigaikštis Jonas Burgundas. 

Siras de Žiakas norėjo pasilikti Pontuaze: jis apsiėmė rū- 
pintis karalium, kuris, nors ir pamažu sveiko, bet dar negalėjo 
dalyvauti greitai įvyksiančiose derybose. Beje, nepaisant sce- 
nos, kurią nupiešėme viename iš ankstesnių skyrių, kunigaikš- 
čio, siro de Žiako ir jo žmonos santykiai nė kiek nepasikeitė, ir 
abu mylimieji, įsmeigę vienas į kitą akis, tyliai pasinėrę minty- 
se apie tą patį, apie savo meilę, nė nenujautė, kad jų ryšys bu- 
vo susektas ir atskleistas tą naktį, kai mes matėme sirą de Žia- 
ką dingstant Bomono miške su Ralfu, lekiančiu nepažįstamo- 
jo pėdomis. 

Tuo metu, kai mes atkreipėme skaitytojo dėmesį į plau- 
kiančią upe valtį, ta valtis buvo arti tos vietos, kur turėjo išlipti 
keleiviai, ir jau dabar tolumoje mažam slėny tarp Meleno mies- 
to ir Uazo upės buvo galima įžiūrėti daugybę palapinių, kurių 
vienos buvo iškėlusios vėliavas su Anglijos herbu. Palapinės 
stovėjo vienos prieš kitas šimto žingsnių atstumu, kaip dviejų 
stovyklų. Vidury aikštelės, skiriančios stovyklas, stovėjo atvi- 
ras paviljonas su dvejom durim priešingose pusėse į parką, už- 
sidariusį tvirtais vartais ir juosiamą statinių tvoros ir plačių grio- 
vių. Parkas iš visų pusių slėpė mūsų aprašytas stovyklas, ir kiek- 
vieną užkardą saugojo tūkstančio karių būrys: vienas priklau- 
sė Prancūzijos ir Burgundijos armijai, kitas — Anglijos armijai. 

Dešimtą valandą ryto abeji parko vartai atsidarė vienu 
metu. Sugaudė trimitai, ir iš prancūzų pusės išėjo asmenys, 
kuriuos jau matėme valtyje, o iš priešingos pusės jų pasitikti 
žengė Anglijos karalius Henrikas V, lydimas savo brolių — Glo- 
česterio kunigaikščio ir Klarenso kunigaikščio. 

Abu karališkieji būreliai ėjo vienas prieš kitą susitikti po 


* Frančeskas Albanis (1578-1660) — italų tapytojas. Jo kūryboje 
suidealintos figūros, iškimingi judesiai teikia pakilios nuotaikos. (Vert. 
past.) 

paviljono skliautais. Burgundijos kunigaikštis Žžingsniavo su ka- 
raliene iš dešinės ir su princese Kotryna iš kairės. Karalius Hen- 
rikas ėjo tarp brolių, o iš paskos per keletą žingsnių nuo jų ėjo 
Varviko grafas. 

Kai įžengė į paviljoną, kur turėjo įvykti pasimatymas, ka- 
ralius pagarbiai pasveikino karalienę Izabelę ir pabučiavo į abu 
skruostus ją ir princesę Kotryną. O Burgundijos kunigaikštis 
vos priklaupė ant vieno kelio; karalius padavė jam ranką ir jį 
pakėlė, ir du galingi valdovai, du narsūs riteriai, pagaliau susi- 
dūrę akis į akį, keletą akimirkų tylėdami žiūrėjo vienas į kitą 
smalsiai kaip du vyrai, ne sykį troškę susitikti mūšio lauke. Kiek- 
vienas gerai žinojo, kokia stipri ir galinga ranka, kurią spau- 
džia: ne be reikalo vienas buvo pramintas Bebaimiu, o kitas 
gavęs Nugalėtojo vardą. 

Tačiau netrukus karaliui į akis krito princesė Kotryna, ku- 
rios dailus veidas jau buvo sužavėjęs jį dar tada, kai prie Rua- 
no kardinolas Jursenas jam pirmąkart parodė jos portretą. Jis 
palydėjo princesę, taip pat karalienę ir kunigaikštį į vietas, ku- 
rios buvo jiems paruoštos, pats atsisėdo priešais juos ir pasi- 
kvietė Varviko grafą pabūti vertėju. Grafas priklaupė. 

— Garbioji karaliene, — tarė jis prancūziškai, — jūs no- 
rėjote susitikti su mūsų maloninguoju valdovu karalium Hen- 
riku ir aptarti būdus, kaip būtų galima sudaryti taikos paliau- 
bas tarp abiejų karalysčių. Jo didenybė karalius, norėdamas 
šios sutarties kaip ir jūs, sutiko nedelsdamas pasimatyti su ju- 
mis. Ir štai jūs vienas prieš kitą, ir jūsų tarytum Dievo valioje 
abiejų tautų likimas. Kalbėkite, jūsų didenybe karaliene, kal- 
bėkite, jūsų prakilnybe kunigaikšti, ir teįdeda Dievas į jūsų ka- 
rališkas lūpas taikos žodžius! 

Karalienei davus ženklą, Burgundijos kunigaikštis atsi- 
stojo ir savo ruožtu pasakė: 

— Anglijos karalius mums pateikė savo sąlygas. Trys jo 
reikalavimai tokie: Bretinji sudarytos sutarties“* vykdymas, 


* Pagal Bretinji sutartį karalius Jonas buvo paleistas laisvėn. (Au/. 
Dast. ) 

Normandijos atsižadėjimas ir visiškas Anglijos karaliaus suve- 
renitetas tose žemėse, kurios jam atiteks pagal sutartį. Štai 
Prancūzijos tarybos atsakymas. 

Ir kunigaikštis įteikė pergamentą Varviko grafui. 

Karalius Henrikas paprašė dienos laiko susipažinti su pa- 
stabomis ir parengti savo atsakymą. Paskui jis atsistojo, pada- 
vė ranką karalienei ir princesei Kotrynai ir labai pagarbiai, 
mandagiai nulydėjo jas iki palapinės, visu tuo aiškiai parody- 
damas, kokį įspūdį jam padarė Prancūzijos karalių duktė. 

Kitą dieną įvyko dar vienas susitikimas, bet princesė Kot- 
ryna jame nedalyvavo. Anglijos karalius atrodė nepatenkin- 
tas. Jis atidavė Burgundijos kunigaikščiui pergamentą, kurį bu- 
vo gavęs vakar. Susitikimas buvo šaltas ir trumpas. 

Anglijos karalius po kiekviena Prancūzijos tarybos pasta- 
ba savo ranka prirašė tokias sunkias papildomas sąlygas, kad 
nei karalienė, nei kunigaikštis nesiryžo savo atsakomybe su jo- 
mis sutikti“. Jie pasiuntė pergamentą karaliui į Pontuazą su- 


* Žemiau pateikiamos Prancūzijos tarybos pastabos ir Anglijos ka- 
raliąus prirašytos papildomos sąlygos: 

1. Anglijos karalius atsisakys Prancūzijos karūnos. 

Karalius sutinka, bet su viena sąlyga, kad bus pridurta, jog tai netai- 
koma tam, kas atiteks Anglijai pagal sutartį. 

2. Jis atsisakys Turenės, Anžu, Meno ir aukščiausios valdžios Bre- 
tanėje. 

Karaliui šis punktas nepriimtinas. 

3. Jis pasižadės, kad nei pats, nei jo įpėdiniai niekada ir dėl jokios 
priežasties nepriims Prancūzijos karūnos nė iš vieno asmens, kuris turė- 
tų ar dėtųsi turįs teisę ją perduoti. 

Karalius sutinka, bet su sąlyga, kad jo priešininkas padarys tą pat An- 
elijos valdų ir žemių atžvilgiu. 2 

4. Jis surašys savo nesutikimus, pažadus ir įsipareigojimus tokia 
forma, kokios pageidaus Prancūzijos karalius ir jo taryba. 

Su šiuo punktu karalius nesutinka. 

5. Mainais už Pontjė ir Montrejį bus leista Prancūzijos karaliui ati- 
duoti ką nors lygiavertiška toje karalystės vietoje, kurioje jam atrodys 
tinkama. 

Su šiuo punktu karalius nesutinka. 

sipažinti, prašydami su viskuo sutikti, nes taika, nors kokios 
kainos pareikalautų, — sakė jie, — vienintelis būdas išgelbėti 
monarchiją. 

Prancūzijos karaliui tuo metu kaip tik buvo toks proto 
prašviesėjimas, kurį būtų galima palyginti su apyaušrio prie- 
blanda, kai diena dar neįveikusi nakties ir teįžiūrimos neaiš- 
kios ir paskidos daiktų apybraižos, kai saulės spinduliai nu- 
švietę tik pačias aukščiausias kalnų viršūnes, o lyguma tebes- 
kendi tamsoje. Taigi pasimaišiusioje karaliaus galvoje tie pir- 
mieji proto prablaivėjimo spinduliai pasiekė tik primityvias, 
paprastas mintis, kylančias iš savisaugos instinkto, palikę ny- 
rėti tamsoje neaiškius interesus ir politines abstrakcijas. I0- 
kiais protarpiais po didelės fizinės krizės silpnaprotis ir beva- 
lis senasis monarchas nusileisdavo bet kokiems prašymams, 
nors jų rezultatai visai neatitikdavo nei jo asmeninių, nei ka- 
ralystės interesų. Tokiomis pragiedrėjimo valandomis pirmiau- 
sia jam reikėjo ramybės ir švelnumo, ir tik tai galėjo duoti jo 
organizmui, pakirstam tarpusavio rietenų, karo, pilietinių riau- 
šių, tą palaimingą poilsį, kurio taip trūko jo pirma laiko atėju- 
siai senatvei. Žinoma, jeigu jis būtų buvęs paprastas šaunus 
miestietis, jeigu kitokios aplinkybės būtų jį įstūmusios į tą būklę, 
mylinti ir mylima šeima, sielos ramybė, priežiūra ir rūpestis 
dar būtų galėję daugeliui metų prailginti šios silpnos būtybės 
gyvenimą. Bet jis buvo karalius! Partijos riaumojo prie jo sos- 
to kaip liūtai aplinkui Danielių. Iš trijų jo sūnų, kurie buvo 


6. Kadangi Normandijoje dar liko keletas tvirtovių, kurių Anglijos 
karalius nepaėmė, bet kurios jam turi būti atiduotos, jis, į tai atsižvelgda- 
mas, atsisakys visų kitų užkariautų vietų; kiekvienas grįš į savo valdas, 
nors kur jos būtų; be to, abu karaliai sudarys sąjungą. 

Karalius pritaria, bet su sąlyga, kad škotai ir maištininkai į šią sąjungą 
nebūtų įtraukiami. 

7. Anglijos karalius grąžins 600000 ekiu, duotų karaliui Ričardui 
princesės Izabelės kraičio, ir 400000 ekiu atlygio už princesės brangeny- 
bes, likusias Anglijoje. 

Karalius sutinka patenkinti šį reikalavimą ir sumokėti karaliaus Jono 
išpirkos likučius, tačiau prašo atsižvelgti, kad princesės Izabelės brangenybės 
nevertos nė ketvirčio to, kiek už jas reikalaujama. (Aut. past.) 

visa karalystės viltis, du vyresnieji pirma laiko pasimirė, bet jis 
nė nemėgino domėtis jų mirties priežastimis. Jam teliko jau- 
nesnysis, baltaplaukis berniūkštis. Ir dažnai, ištikus beproty- 
bės priepuoliui, Karoliui tarp kliedesių demonų vaidenosi jau- 
nėlis sūnus tarytum meilės ir paguodos angelas. Bet ir šią pas- 
kutinę jo atžalą, paskutinį senos giminės palikuonį, kuris kar- 
tais nakčia įsmukdavo į tamsų kambarį pas vienišą tėvą, ap- 
leistą tarnų, užmirštą karalienės, niekinamą galingų valdinių, 
ir guosdavo senį lipšniais žodžiais, šildydavo jam rankas savo 
alsavimu, bučiniais lygindavo raukšlėtą kaktą, — ir tą paskuti- 
nį sūnų pasiglemžė pilietinis karas ir atskyrė toli nuo jo. Ir nuo 
to laiko kiekvieną sykį, kai sielos ir kūno, proto ir beprotybės 
kovoje viršų gaudavo protas, visa kas tarytum padėdavo su- 
trumpinti tą prašviesėjimo tarpsnį, kada karalius vėl paimda- 
vo valdžią į savo rankas iš tų žmonių, kurie ja piktnaudžiauda- 
vo; ir atvirkščiai, vos tiktai beprotybė, lyg ne visai įveiktas prie- 
šas, nusverdavo protą, tuoj sukrusdavo ištikimi jos pagalbinin- 
kai: kunigaikštis ir karalienė, didikai ir tarnai — Visi tie, kurie 
valdydavo karalystę vietoj Karolio VI, kai šis nebeįstengdavo 
karaliauti. 

Karolis VI jautė ir blogį, ir savo bejėgiškumą sykiu; jis 
matė, kad karalystę drasko trys partijos, kurias sutramdyti ga- 
lėtų tik tvirta ranka; suvokė, kad čia reikalinga karaliaus valia, 
O jis, Vargšas senis, vargšas pamišėlis, buvo pusiau pamėklė. 
Pagaliau jis tarytum žmogus, staiga užkluptas žemės drebėji- 
mo, matė, kaip šalia jo griūva didžiulis feodalinės monarchi- 
jos pastatas; ir suprasdamas, kad jis neturi nei jėgų paremti jo 
skliautą, nei valios bėgti, karalius liūdnai nunėrė žilą galvą ir 
susitaikęs laukė pražūties. 

Jam buvo įteiktas kunigaikščio raštas ir Anglijos karaliaus 
sąlygos; tarnai paliko jį vieną kambaryje, o dvariškių jis jau 
seniai neturėjo. 

Karalius perskaitė pergamente pražūtingus žodžius, ku- 
riais teisėta valdžia buvo spiriama nusileisti prievartai. Jis paė- 
mė plunksną pasirašyti, bet ūmai, pasišovęs parašyti tas septy- 
nias raides, sudarančias jo vardą, jis pagalvojo, jog kiekviena 

šių raidžių jam atsieitų provinciją, ir nusviedęs plunksną susi- 
emė rankomis galvą ir skausmingu balsu sušuko: 

— O Dieve mano! Viešpatie, pasigailėk manęs! 

Jau kokią valandą galvoje jam sukosi padrikos, į kliedesį 
panašios mintys, tarp kurių jis stengėsi nusigriebti tarytum ko- 
kio žmogiško noro, bet jo sudirgusios smegenys nepajėgė nei 
jų pasekti, nei sulaikyti, ir viena išslydusi mintis žadino šimtus 
naujų minčių, neturinčių su pirmąja jokio ryšio. Karolis nu- 
jautė, kad šitame chaotiškame kliedesyje jam ištirps paskuti- 
niai proto trupiniai, ir laikė suspaudęs rankomis galvą, lyg bū- 
tų bandęs juos ten suturėti. Žemė slydo jam iš po kojų, ausyse 
spengė, pro užmerktas akis plaukė šviesos. Galiausiai jis paju- 
to, kaip ant jo plikos galvos griūva pragariška beprotybė ir jau 
graužia kiaušą ugniniais dantimis. 

Tą baisiąją akimirką durys, kurias saugoti buvo patikėta 
sirui de Žiakui, tyliai atsivėrė ir į kambarį lyg šešėlis įslinko 
jaunas vyras. Atsirėmęs į senio krėslo atkaltę ir su užuojauta, 
pagarbiai į jį pažvelgęs, jis pasilenkė prie senio ausies ir sukuž- 
dėjo tik du žodžius: 

— Tėve mano!.. 

Tie žodžiai padarė magišką poveikį tam, kam jie buvo skir- 
ti: išgirdęs šiuos garsus, jis išskėtė rankas, neatsitiesdamas pa- 
kėlė galvą, jo lūpos virpėjo, akys buvo įsmeigtos į vieną tašką, 
jis dar nesiryžo atsigręžti iš baimės, kad rasi balsas jam pasi- 
vaideno ir nenuskambėjo iš tikrųjų. 

— "Tai aš, tėve mano, — pakartojo švelnus balsas, ir jau- 
nuolis, apėjęs aplinkui krėslą, tyliai atsiklaupė ant pagalvėlės, 
kur ilsėjosi senio kojos. 

Karalius valandėlę žiūrėjo į sūnų paklaikusiomis akimis, 
paskui staiga suklikęs apsivijo rankomis įam apie kaklą, pri- 
glaudė baltaplaukę galvą sau prie krūtinės ir prigludo lūpomis 
prie jo plaukų su tokia meile, kuri veikiau atrodė lyg įsiūtis. 

— Oi! Ot! Oi! Sūnau mano, vaike mano, Karoli mano!— 
kuždėjo jis proverksmiais, ir ašaros tryško jam iš akių. — Oi! 
Mylimas vaike, čia tu, tu!.. Savo seno tėvo glėbyje! Ar čia tu iš 
tikrųjų, ar iš tikrųjų? Sakyk man dar ką nors... kalbėk, nenutilk. 

Paskui jis abiem rankomis atstūmė sūnaus galvą, įbedė 
paklaikusį žvilgsnį į jo akis. Jaunuolis, nepajėgdamas ištarti nė 
žodžio — taip jam gerklę smaugė ašaros, šypsodamasis ir verk- 
damas sykiu, linktelėjo tėvui, kad jis neapsirinka. 

— Kaip tu čia atsiradai? — paklausė senis. — Kokiais 
keliais čia atsidanginai? Kokius pavojus patyrei, kad mane pa- 
matytum? Oi! Tebūnie palaiminta, sūnau, tavo mylinti širdis! 
Telaimina tave Viešpats, kaip tave laimina tavo tėvas! — Ir 
vargšas karalius vėl apibėrė sūnų bučiniais. 

— Tėve, — tarė jam dofinas, — mes buvome Mo, kai 
sužinojome apie taikos derybas tarp Prancūzijos ir Anglijos. 
Mes taip pat sužinojome, kad jūs, pasiligojęs ir nusilpęs, nega- 
lėjote dalyvauti derybose. 

— Ir kaip tu apie tai sužinojai? 

— Iš vieno mūsų draugo, atsidavusio jums ir man, tėve, iš 
to, kuriam patikėta saugoti nakčia šitas duris. — Ir jis parodė 
į duris, pro kurias ką tiktai buvo įėjęs. 

— Iš siro de Žiako! — išsigandęs pasakė karalius. 

Dofinas linktelėjo galvą. 

— Bet juk tas žmogus — kunigaikščio šalininkas, — kal- 
bėjo karalius, vis labiau baisėdamasis. — Galbūt jis ir įleido 
čia tave, kad paskui galėtų išduoti! 

— Nesibaiminkite, tėve, — atsakė dofinas, — siras de Žia- 
kas ištikimas mums. 

Tvirtas dofino balsas nuramino karalių. 

— Ir kai tu sužinojai, kad aš čia vienas?.. — paklausė se- 
nis. 

— Panorau pamatyti jus, tėve, ir Tangi, kuris taip pat tu- 
rėjo svarbių reikalų aptarti su siru de Žiaku, sutiko mane paly- 
dėti. Be to, dėl didesnio saugumo prie mūsų dar prisijungė du 
narsūs riteriai. 

— Pasakyk jų vardus, kad aš juos išsaugočiau savo širdy- 
je. 

— Siras de Vinjolis, pramintas La Iru, ir Potonas de Ksen- 
trajis. Šiandien, dešimtą valandą, mes iškeliavome iš Mo, per 
Luvrą aplenkėme Paryžių, ten pasikeitėme arklius, o sutemus 

jau buvome prie miesto vartų, kur mūsų laukė Potonas ir La 
Iras. Siro de Žiako laiškas mums atstojo leidimą, ir niekas nie- 
ko neitarė, kas mes esame. Taip aš pasiekiau šias duris, siras 
de Ziakas man jas atidarė, ir štai aš, tėve, prie jūsų kojų, jūsų 
glėbyje! 

— Taip, taip, — tarė karalius, padėjęs ranką ant perga- 
mento, kurį ketino pasirašyti kaip tik tą akimirką, kai įėjo do- 
tinas, ir kuriame buvo išdėstytos sunkios taikos sutarties sąly- 
gos, su kuriomis supažindinome aukščiau. 

— Taip, tu štai čia, vaike mano, tu pasirodei kaip karalys- 
tės angelas sargas, kad mane įspėtum: “Karaliau, neišduok 
Prancūzijos!" — kad kaip sūnus mane įspėtum: “Tėve, išsau- 
gok mano palikimą!“ Oi karaliai!.. Karaliai! Pats paskutinis 
valdinys laisvesnis už juos. Jie turi atsiskaityti savo įpėdiniams, 
o paskui ir visai Prancūzijai — atsiskaityti už turtą, paveldėtą 
iš protėvių. Ak! Kai netrukus aš susitiksiu akis į akį su savo 
tėvu, karalium Karoliu Išmintinguoju, kokią liūdną jam pa- 
teiksiu ataskaitą apie karalystę, kurią jis man perdavė turtin- 
g3, taikią ir galingą ir kurią aš paliksiu tau, vargšeli, pilną ne- 
santaikos ir suskaldytą į gabalus! Tu atėjai man pasakyti: “Ne- 
pasirašyk šios taikos sutarties". Ar ne taip? Tu atėjai man tai 
pasakyti. 

— Taip, tai tiesa, tokia taika mus įstumtų į sunkumus ir 
pražūtį, — tarė dofinas, perbėgęs akimis pergamentą, kuriame 
buvo surašytos sutarties sąlygos, — bet tiesa ir tai, kad aš ir ma- 
no draugai, — kalbėjo jis, — veikiau sulaužysime špagas iki pat 
rankenos į anglų šalmus, negu pasirašysime tokią sutartį, ir kad 
visi mes, aliai vieno, veikiau krisime Prancūzijos žemėje, negu 
savo noru ją atiduosime senam priešui... Taip, tėve, tai tiesa. 

Karolis VI virpančia ranka paėmė pergamentą, dar sykį 
peržvelgė, paskui spontanišku judesiu perplėšė jį pusiau. 

Dofinas puolė jam ant kaklo. 

— Tebūnie taip, — tarė karalius. — Na ką gi, tegu bus 
karas. Geriau pralaimėtos kautynės negu gėdinga taika. 

— Dievas mums padės, tėve. 

— Bet jeigu kunigaikštis mus paliks ir pereis pas anglus? 

— Aš su juo pasikalbėsiu, — atsakė dofinas. 

— Iki šiol tu atsisakydavai susitikti su juo. 

— Dabar aš prašysiu jį pasimatyti. 

— O Tangi? 

— Jis sutiks, tėve. Dar daugiau: jis nugabens mano pra- 
šymą ir jį parems, ir tada kunigaikštis ir aš išžygiuosime prieš 
tuos prakeiktus anglus ir vysime juos iki pat jų laivų. O, mūsų 
pusėje daug kilnių kovotojų, ištikimų karių, ir mūsų misija tauri, 
o tai daugiau, negu mums reikia, maloningasis valdove ir tėve! 
Pažvelgs Dievas iš aukštybių, ir mes būsime išgelbėti. 

— Teišgirsta tave Dievas! — Karalius paėmė perplėštą 
pergamentą. — Šiaip ar taip, — tarė jis, — štai mano atsaky- 
mas Anglijos Karaliui. 

— Sire de Žiakai! — tuoj pat skambiu balsu pašaukė do- 
finas. 

De Žiakas įėjo, atbloškęs durų užuolaidą. 

— Štai, — tarė dofinas, — atsakymas į karaliaus Henriko 
siūlymus. Rytoj jūs jį pristatysite Burgundijos kunigaikščiui kar- 
tu su šiuo laišku, kuriame aš prašau kunigaikštį pasimatyti, kad 
mes kaip geri ir ištikimi draugai galėtume sutvarkyti mūsų varg- 
šės karalystės reikalus. 

Siras de Žiakas nusilenkė, paėmė abu laiškus ir išėjo, ne- 
taręs nė žodžio. 

— O dabar, tėve, — kalbėjo dofinas, prisiartinęs prie se- 
nio, — kas dabar jums kliudo pasprukti nuo karalienės ir ku- 
nigaikščio? Kas jums kliudo prisidėti prie mūsų? Visur, kur 
tiktai jūs būsite, bus Prancūzija. Keliaujam! Tarp mūsų, tarp 
mano draugų, jūs jausite pagarbą ir atsidavimą. O aš, aš jus 
mylėsiu ir rūpinsiuosi jumis. Keliaujam, tėve, mes turime pui- 
kius, gerai saugomus miestus — Mo, Puatjė, Tūrą, Orleaną; 
grius jų tvirtovės sienos, per žūtbūtines kautynes kris jų įgulos, 
aš ir mano draugai, kovęsi iš paskutiniųjų, žūsime prie jūsų 
durų slenksčio pirmiau, negu jus ištiks kokia nors nelaimė. 

Karalius švelniai žvelgė į dofiną. 

— Taip, taip, — tarė jis sūnui, — tu viską padarytum, kaip 
žadi... Bet aš negaliu sutikti. Eik, mano ereli, tavo sparnai jau- 

ni, stiprūs ir greiti. Eik ir palik senąjį erelį lizde, nes metai jam 
palaužė sparnus ir atbukino nagus. Eik, vaike mano, ir pasi- 
tenkink tuo, kad savo apsilankymu padovanojai man laimingą : 
naktį, kad savo glamonėmis nuvijai beprotystę nuo mano kak- 
tos. Eik, sūnau, ir teatlygina tau Dievas už tą gerą, kurį man 
padarei! 

"Tai pasakęs, karalius atsistojo: baimė, kad kažkas gali at- 
sitikti netikėtai, jį vertė trumpinti tas laimingas ir retas valan- 
dėles, kurias jam suteikė vienintelė jį mylinti būtybė. Jis paly- 
dėjo dofiną iki durų, dar kartą priglaudė jį prie širdies. Tėvas 
ir sūnus, kuriems jau nelemta buvo pasimatyti, pasakė vienas 
kitam paskutinį “sudie" ir paskutinįkart pasibučiavo. Jaunasis 
Karolis išėjo. 

O tuo pačiu metu de Žiakas sakė Tangi: 

— Būkite ramus, aš atvesiu jį po jūsų kirviu kaip jautį į 
skerdyklą. 

— Ką jūs sakote? — paklausė dofinas, staiga atsiradęs 
šalia jųdviejų. 

— Šiaip, nieko, jūsų didenybe, — ramiu balsu atsakė Tan- 
gi. — Siras de Žiakas man papasakojo vieną istoriją, atsitiku- 
sią prieš daug metų. 

Tangi ir de Žiakas reikšmingai susižvalgė. 

De Žiakas juos palydėjo už miesto vartų. Po dešimties 
minučių jie susitiko su Potonu ir La Iru, kurie jų laukė. 

— Na, kaip sutartis? — paklausė La Iras. 

— Suplėšyta, — atsakė Tangi. 

— O pasimatymas? — pasiteiravo Potonas. 

— Jeigu Dievas leis, įvyks čia netrukus, o dabar, malo- 
ningieji ponai, svarbiausia — kuo greičiau į kelią. Rytoj, auš- 
tant, turime būti Mo, jeigu norime išvengti susidūrimo su tais 
prakeiktais burgundais. 

Šis siūlymas mažam būreliui pasirodė teisingas, ir keturi 
raiteliai nujojo taip greitai, kaip tik galėjo šuoliuoti sunkūs jų 
Žygio arkliai. 

Kitą dieną širas de Žiakas grįžo į Meleną su dviem raštais 
Burgundijos kunigaikščiui. Jis įėjo į paviljoną, kur kunigaikš- 
tis tarėsi su Anglijos karalium ir Varviko grafu. 

Kunigaikštis Jonas Burgundas skubiai nutraukė raudoną 
šilkinį siūlą, kuriuo buvo perrištas numylėtinio jam pristatytas 
laiškas su kabančiu karališkuoju antspaudu. Voke jis rado per- 
plėštą sutartį: toks buvo vienintelis karaliaus atsakymas, kaip 
jis ir buvo žadėjęs dofinui. 

— Mūsų valdovui dabar pamišimo priepuolis, — pasakė 
kunigaikštis, paraudęs iš pykčio. — Teatleidžia jam Dievas: jis 
suplėšė sutartį, kurią turėjo pasirašyti. 

Henrikas įdėmiai pasižiūrėjo į kunigaikštį, turintį kara- 
liaus įgaliojimus. 

— Mūsų valdovas, — ramiai atsakė de Žiakas, — nieka- 
da nebuvo tokio sveiko proto ir toks sustiprėjęs kaip dabar. 

— Tuomet pamišėlis esu aš, — tarė Henrikas stodama- 
sis, — nes patikėjau pažadais tokio žmogaus, kuris neturi jė- 
gų, O gal ir noro juos tesėti. 

"Tuos žodžius išgirdęs, Burgundijos kunigaikštis pašoko 
lyg įgeltas; visi jo veido raumenys virpėjo, šnervės išsipūtė iš 
pykčio, jis kvėpavo šniokštuodamas kaip įsiutęs liūtas. Tačiau 
kunigaikštis neturėjo ko pasakyti, tiesiog nerado žodžių. 

— Na gerai, mielas pusbroli, — kalbėjo Henrikas, kreip- 
damasis į Burgundijos kunigaikštį, kaip jį vadindavo Prancū- 
Zijos karalius, — na gerai, tuomet aš su džiaugsmu jums pra- 
nešu, kad mes jėga atimsime iš jūsų karaliaus tai, ką prašėme 
perleisti mums geruoju: mūsų dalį Prancūzijos žemės, mūsų 
vietą karaliaus šeimoje. Mes atimsime iš jo miestus ir dukte- 
rį, ir viską, ko prašėme, ir mes atskirsime jį nuo karalystės, o 
jus — nuo jūsų kunigaikštystės. 

— Jūsų didenybe, — atsakė Burgundijos kunigaikštis to- 
kiu pačiu tonu, — jums lengva kalbėti apie tai, ko norėtumė- 
te. Bet, kol jūs atimsite iš jo didenybės karaliaus karalystę, o iš 
manęs — kunigaikštystę, jūs, nė kiek tuo neabejojame, dar ne- 
mažai pasikamuosite ir, galbūt laimėjęs tai, ko tikitės, dar tu- 
rėsite kaip reikiant ginti savo salą. 

Tai pasakęs, jis nusigręžė nuo Anglijos karaliaus ir, ne- 
laukdamas jo atsakymo ir neatsisveikinęs su juo, išėjo pro du-. 
ris į tą pusę, kur buvo prancūzų palapinės. 

De Žiakas išėjo paskui jį. 

— Monsinjore, — žengęs kelis žingsnius, jis kreipėsi į ku- 
nigaikštį, — aš turiu dar vieną raštą. 

— Jeigu jis panašus į pirmąjį, neškis jį po velnių! — tarė 
kunigaikštis. — Siandien man ano vieno gana. 

— Monsinjore, — kalbėjo de Žiakas tokiu pačiu tonu, — 
tai jo didenybės dofino laiškas: jis prašo jus pasimatyti. 

— O, tai visai kas kita, — tarė kunigaikštis, žvaliai atsisu- 
kęs. — Kur jo laiškas? 

— Štai jis, monsinjore. 

Kunigaikštis išplėšė jį iš de Žiako rankų ir smalsiai ėmė 
skaityti. 

— Išardykite palapines ir nugriaukite užtvaras, — įsakė 
kunigaikštis tarnams ir pažams, — ir kad iki vakaro neliktų nė 
žymės to prakeikto pasimatymo! O jūs, ponai, — kalbėjo jis, 
kreipdamasis į riterius, kurie, išgirdę jo žodžius, išėjo iš pala- 
pinių, — mikliai ant arklių, plikas špagas į rankas! Nuožmus, 
žūtbūtinis karas prieš alkanus užjūrio vilkus, prieš žudiko sū- 
nų, kurį jie vadina savo karalium! 


XXVI 

Liepos vienuoliktąją, septintą valandą ryto, dvi gana gau- 
sios armijos — viena burgundų, išėjusi iš Korbėjo, kita pran- 
cūzų — iš Meleno, žygiavo viena prieš kitą, tarytum pasiren- 
gusios pradėti kautynes. Šis spėjimas dar įtikimesnis atrodė 
dėl to, kad abi pusės griežtai laikėsi įprasto tokia proga atsar- 
gumo: abiejų armijų kariai ir arkliai buvo su šarvais, ginklane- 
šiai ir pažai laikė rankose ietis, ir kiekvienam raiteliui prie bal- 
nakrėslio kabojo lyg kuoka, lyg alebarda. Pasiekusios Puji pilį, 
kelyje palei Vero tvenkinius priešininkų armijos pamatė viena 
kitą ir tučtuojau sustojo, kariai nuleido šalmų antveidžius, gin- 
klanešiai padavė jiems ietis, ir abi armijos vienu metu vėl paju- 
dėjo, dabar jau lėtai ir atsargiai. Atsidūrę per dviejų strėlės 
skrydžių atstumą vieni nuo kitų, kariai vėl sustojo. Iš abiejų 

pusių išjojo priekin po vienuolika raitelių nuleistais antvei- 
džiais, palikę už savęs stovinčią armiją tarytum žalvarinę sie- 
ną. Per dvidešimt žingsnių vieni nuo kitų raiteliai vėl sustojo. 
Abiejose pusėse po vieną raitelį nušoko nuo arklio ir, padavę 
pavadžius kaimynui, žengte žengė kits kito link, stengdamiesi 
susitikti lygiai pusiaukelėje. Per keturis žingsnius vienas nuo 
kito jie pakėlė antveidžius, ir vienas prieš akis išvydo dofiną 
Karolį, Turenės kunigaikštį, o kitas — Joną Bebaimį, Burgun- 
dijos kunigaikštį. 

Kai Burgundijos kunigaikštis pamatė, kad jo sutikti Žen- 
gęs Žmogus — jo valdovo ir karaliaus sūnus, nusilenkė jam 
kelis kartus ir priklaupė ant vieno kelio. Jaunasis Karolis tuoj 
paėmė jį už rankos, pabučiavo į abu skruostus ir norėjo jį pa- 
kelti, bet kunigaikštis nesutiko. 

— Jūsų didenybe, — tarė jis dofinui, — aš žinau, kaip 
turiu kalbėti su jumis. 

Pagaliau dofinas jį privertė atsistoti. 

— Mielas pusbroli, — tarė jis kunigaikščiui, duodamas 
pergamentą, patvirtintą savo parašu ir antspaudu, — jeigu ši- 
toje sutartyje, sudarytoje tarp mūsų ir jūsų, esama ko nors, 
kam jūs nepritariate, mes pageidautume, kad jūs tai ištaisytu- 
mėte, ir nuo šiol mes norime ir norėsime to paties, ko norite ir 
norėsite jūs. 

— Tai aš paklusiu jūsų įsakymams, jūsų didenybe, — at- 
sakė kunigaikštis, — nes mano pareiga ir mano valia — nuo 
šiolei vykdyti visus jūsų norus. 

Po šių žodžių abu, nesant Evangelijos ir šventų relikvijų, 
uždėjo ranką ant savo špagos kryžiaus prisiekdami tvirtai sau- 
goti taiką. Tučtuojau visi juodu lydėję raiteliai, apsupo juos 
džiūgaudami ir iš anksto prakeikdami tą, kuris išdrįs kada nors 
imtis ginklo kilus pragaištingai nesantarvei. 

Tuomet dofinas ir kunigaikštis brolybės ženklan pasikei- 
tė špagomis ir Žirgais, ir dofinui sėdant į balną kunigaikštis 
jam prilaikė balnakilpę, nors dofinas prašė jį to nedaryti. Kurį 
laiką juodu jojo šalia kits kito, draugiškai šnekučiuodami. Pran- 
cūzai ir burgundai, susimaišę tarpusavy, jojo pridurmu. Pas- 

kui du raiteliai, dar sykį apsikabinę, išsiskyrė: dofinas pasuko 
atgal į Meleną, o Burgundijos kunigaikštis — į Korbejį. Doti- 
no šalininkai ir burgundai patraukė paskui savo vadus. 

Du raiteliai atsiliko nuo kitų. 

— Taigi, — tarė vienas jų dusliu balsu, — savo pažadą aš 
ištesėjau. O tu savąjį ar ištesėjai? 

— Bet argi tai buvo įmanoma, mesire de Žiakai? — atsa- 
kė Tangi. — Juk jis visas šarvuotas! Ir kokia jo palyda! Bet 
būkite ramus: dar šiais metais mes nutaikysime palankesnes 
aplinkybes ir geresnę progą. 

— Tepadeda šėtonas! — sušuko de Žiakas. 

— Dieve, atleisk man! — pasakė Tangi. 

Abu paragino savo arklius ir nujojo į priešingas puses: 
vienas nusivijo kunigaikštį, o kitas — dofiną. 

"Tos pačios dienos vakarą toje pat vietoje, kur įvyko susiti- 
kimas, užgriuvo perkūnija ir žaibas suskaldė pakelės medį, po 
kuriuo buvo pasirašyta taikos sutartis. Daugeliui tai pasirodė 
blogas ženklas, o kai kurie net garsiai kalbėjo, jog ši taika ne- 
truks ilgai, nes jos sudarytojai nebuvo nuoširdūs. 

Vis dėlto po keleto dienų dofinas ir kunigaikštis viešai 
paskelbė apie taikos sutarties ratifikavimą. 

Paryžiečiai, sužinoję naujieną, be galo džiaugėsi: tikėjosi, 
kad kunigaikštis ar dofinas atskubės į Paryžių jų ginti, bet vil- 
tys sužlugo. Karalius ir karalienė išvyko iš Pontuazos, esančios 
per daug arti anglų, kad čia būtų galima gyventi saugiai, ir pa- 
liko mieste gausią įgulą, vadovaujamą siro LIl Adano. Kuni- 
gaikštis prie jų prisijungė Šv. Dionyzo vienuolyne, kur jie buvo 
pasitraukę, ir paryžiečiai, nematydami jokio rengimosi Žygiui 
prieš anglus, visai nusiminė. 

O kunigaikštį vėl apėmė keista apatija, kurios pavyzdžių 
pasitaiko narsių ir veiklių žmonių gyvenime ir kuri beveik visa- 
da pranašauja, jog greitai išmuš paskutinė jų valanda. 

Dofinas rašė jam laišką po laiško ragindamas kaip įma- 
noma ginti Paryžių, o tuo tarpu jis atitrauksiąs priešo dėmesį 
prie Meno ribų. Kunigaikštis, gaudamas dofino laiškus, davi- 
nėjo šiokius tokius nurodymus, bet paskui, tarytum nebejsteng- 

damas tęsti kovos po dvylikos metų, jis lyg pavargęs vaikas įsi- 
taisė prie gražios meilužės kojų ir vien tik dėl mylinčių akių 
žvilgsnio pamiršo visą pasaulį. Tokia jau karštos meilės savy- 
bė — nepaisyti gyvenime nieko, kas su ja nesisieja; visos kitos 
aistros dulka iš galvos, vien tik meilė lieka širdyje. Tuo metu 
kalbos, nutilusios po paliaubų, vėl ėmė sklisti. Vėl paplito ne- 
aiškūs gandai apie išdavystę, o vienas įvykis dar davė dingstį 
tuo tikėti. 

Henrikas Lankasteris gerai suprato, kokia nenaudinga jam 
dofino ir kunigaikščio sąjunga, ir jis nusprendė užimti Pontua- 
zą anksčiau, negu abu jo priešai spės suvienyti savo pajėgas. 

Tuo tikslu trys tūkstančiai karių, vadovaujami Gastono, 
antrojo Aršambo sūnaus, Fua grafo, perėjusio anglų pusėn, 
liepos trisdešimt pirmosios vakarą išžygiavo iš Meleno ir tam- 
sią naktį priėjo Pontuazos sienas. Netoli vienų vartų jie tylu- 
moje, sargybos nepastebėti, pastatė prie sienos kopėčias, ir trys 
šimtai karių vienas po kito sulipo ant sienos, su špagomis ran- 
kose puolė prie vartų ir išžudę sargybą atvėrė juos savo drau- 
gams, kurie leidosi į gatves šaukdami: “Šventas Jurgis padė- 
j0!* ir “Miestas paimtas!.." 

LI! Adanas girdėjo tuos šauksmus, ir pats būtų galėjęs 
panašiai sušukti. Beregint jis šoko iš lovos, paskubomis ėmė 
rengtis, bet buvo dar tik pusiau apsirengęs, kai anglai pasibel- 
dė į jo namų duris. Jis spėjo tik pasičiupti sunkų kovos kirvį, 
užgesinti lempą, kurios šviesoje jį galėjo pamatyti, ir iššoko 
pro langą į kiemą. Tą pačią akimirką anglai išlaužė lauko duris. 

LI! Adanas nubėgo į arklides, šoko ant pirmo pasitaikiu- 
sio arklio ir be balno, be pavadžio nušuoliavo prie savo prie- 
angio, jau pilno anglų, kurių buvo priėję ir į jo kambarius, ir 
tuo momentu, kai niekas to nesitikėjo, jis prašvilpė pro minią, 
viena ranka laikydamasis už arklio karčių, o kita mojuodamas 
kirviu. 

Vienas anglas buvo bešokąs užkirsti jam kelio, bet tuč- 
tuojau krito perskelta galva. Jeigu ne tas krauju paplūdęs ir 
tysantis prie jų kojų žmogus, kiti būtų pamanę, jog matė pra- 
lekiant šmėklą. 

LI! Adanas nujojo prie Paryžiaus vartų, bet šie buvo už- 
daryti. Vartininkas buvo toks sutrikęs, kad niekaip negalėjo 
rasti raktų. Vartus reikėjo laužti kirviu, ir LIl Adanas nedels- 
damas to ėmėsi. Paskui jį bėgę miestiečiai susigrūdo siauroje 
gatvėje, kas akimirką jų vis daugėjo, ir matydami, kaip tankiai 
kyla ir leidžiasi LIl Adano kirvis, jie tiktai vylėsi, jog tuoj pat 
atsivers jiems miesto vartai. 

Netrukus kitame gatvės gale pasigirdo beviltiški šauks- 
mai: begliai patys ir parodė kelią savo priešams. Anglai išgir- 
do daužant į vartus ir, stengdamiesi kuo greičiau pasiekti LIl 
Adaną, puolė beginklę minią, kuri, nors inertiška masė, suda- 
rė tankią ir plačią užkardą. Šią gyvą ir tvirtą užtvarą buvo gana 
sunku įveikti dar ir dėl to, kad žmonės buvo apimti siaubingos 
baimės. Vis dėlto kariai skyrė minią ietimis, arbaletininkai klojo 
ištisas eiles. Strėlės, lėkdamos pro LI! Adaną, virpėdamos smi- 
go į išklibintus, girgždančius, bet dar gerai tebesilaikančius var- 
tus. Šūksmai artėjo prie VII Adano, ir akimirką jis pamanė, 
kad gyvoji užtvara bus pralaužta greičiau nei mediniai vartai. 
Anglai jau buvo per kokias tris ietis nuo jo. Pagaliau vartai iš- 
lakstė į šipulius, ir į lauką plūstelėjo Žmonių srautas, kurio prie- 
kyje lyg žaibas skriejo išsigandęs arklys, nešdamas LUIl Adaną. 

Sužinojęs šią naujieną, Burgundijos kunigaikštis, užuot 
sutelkęs kariuomenę ir išžygiavęs prieš anglus, susodino ka- 
rieton karalių, karalienę ir princesę Kotryną, pats sėdo ant žirgo 
ir kartu su savo valdovais iškeliavo per Proveną į Trua Šampa- 
nėje, palikęs Paryžiaus vietininku Sen Polio grafą, valdytoju 
UIl Adaną ir kancleriu — poną Estašą Delestrą. 

Po dviejų valandų Burgundijos kunigaikščiui išvykus į 
Šv. Dionyzo vienuolyną ėmė plaukti pabėgėliai. Graudu buvo 
žiūrėti į šiuos vargšus, sužeistus, kruvinus, pusnuogius, mMirš- 
tančius badu ir išsikamavusius septynmyliame žygyje, nes ne- 
siryžo nė trumpam sustoti poilsio. Smalsiai ir baisėdamiesi vi- 
si klausėsi jų pasakojimų apie anglų žvėriškumus. Gatvėse apie 
šiuos nelaiminguosius rinkosi būriai Žmonių. Staiga pasigirdo 
šauksmas: “Anglai! Anglai!" — ir žmonės išsibėgiojo į namus, 
užsidarė langus, užrėmė duris ir ėmė melsti pasigailėjimo. 

"Tačiau anglams labiau rūpėjo, kaip pasinaudoti savo per- 
galės vaisiais. Pontuaza, čia įsikūrus karaliaus rūmams, buvo 
prabangus miestas. LIl Adanas ir kiti didikai, praturtėję pač- 
mus Paryžių, čia susigabeno savo lobius. Anglai prisiplėšė dau- 
giau kaip už du milijonus. 

Tuo pat metu atėjo žinia, jog paimtas Šato Gajaras, viena 
pačių galingiausių Normandijos tvirtovių. Jos komendantu bu- 
vo Olivjė de Moni, ir, nors tvirtovės įgulą sudarė tik dvidešimt 
vyrų, ji laikėsi šešiolika mėnesių ir buvo priversta pasiduoti tik 
dėl vienos aplinkybės, kurios negalėjo numatyti: virvės, kurio- 
mis buvo traukiamas iš šulinių vanduo, susitrynė ir nutrūko. 
Septynias dienas žmonės kentė troškulį, galiausiai pasidavė 
Hantingtono ir Kaino grafams, kurie vadovavo apgulčiai. 

Burže, kur telkė savo armiją, dofinas sužinojo apie gar- 
bingą Šato Gajaro pasidavimą ir apie netikėtą Pontuazos žlu- 
gimą. Ganėtinai jau buvo jam parodyta, kad nepraleista pro- 
gos šį paskutinį miestą parduoti anglams. "Tai panašu į tiesą 
atrodė dėl to, kad Burgundijos kunigaikštis miesto sargybai 
vadovauti buvo paskyręs vieną iš jam atsidavusių didikų, o šis, 
noIs ir pagarsėjęs narsa, leido priešui paimti miestą nė nemė- 
gindamas jo ginti. Kunigaikščio priešai, supantys dofiną, pasi- 
naudodami ta proga, atgaivino princui Karoliui seną, ilgai jų 
pačių brandintą nepasitikėjimą kunigaikščiu. Visi reikalavo nu- 
traukti apgaulingą, išdavikišką sutartį ir pradėti atvirą, garbin- 
gą karą. Vienintelis Tangi, nors ir degė neapykanta kunigaikš- 
čiui, — apie tai buvo gerai žinoma, — meldė dofiną prašyti 
dar vieno susitikimo prieš imantis kokių nors karo veiksmų. 

Dotino sprendimas sutaikė abi nuomones: su dvidešim- 
ties tūkstančių armija jis nužygiavo į Montero, kad būtų pasi- 
rengęs derėtis, jeigu kunigaikštis sutiktų pasimatyti dar kartą, 
ar vėl pradėti karą, jeigu jis atsisakytų. Tangi, nustebindamas 
visus, pažįstančius ryžtingą jo būdą, atkakliai reikalavo paliau- 
bų ir buvo išsiųstas į Trua, kur, kaip jau sakėme, buvo kuni- 
gaikštis; Tangi pristatė jam dofino laišką su pasiūlymu susitikti 
dar kartą Montero. Kadangi pilyje Diušateliui ir jo palydai ne- 
buvo vietos, jį svetingai priėmė siras de Žiakas. 

Kunigaikštis sutiko pasimatyti, bet tiktai su sąlyga, kad 
dofinas atvyks į Trua, kur buvo karalius ir karalienė. Tangi grį- 
žo į Montero. 

Dofinas ir jo artimieji kunigaikščio atsakymą palaikė ka- 
ro paskelbimu ir pasirengė imtis ginklų. Tiktai vienas Tangi, 
šaltas ir nenuilstantis, patarinėjo dofinui ieškoti būdų susitai- 
kyti ir atkakliai priešinosi bet kokiems jo sumanytiems kari- 
niams veiksmams. Tie, kurie žinojo, kokią neapykantą kuni- 
gaikščiui tas Žmogus nešioja širdies gilumoje, nebesuprato nie- 
ko: jie pamanė, kad jis papirktas kaip daugelis kitų, ir papasa- 
kojo apie savo įtarimus dofinui, o tasai tuoj pat pranešė tai 
Tangi sakydamas: 

— Juk tu, tėve, manęs neišduosi, ar ne? 

Pagaliau atėjo laiškas iš siro de Žiako. Jo primygtinai pra- 
šomas, kunigaikštis kas dieną vis labiau linko prie derybų su 
dofinu. Ši naujiena visus labai nustebino, išskyrus Tangi, kuris, 
atrodė, to ir telaukė. 

Diušatelis su dofino įgaliojimu išvyko į Trua. Kaip pato- 
giausią susitikimo vietą jis pasiūlė kunigaikščiui Montero til- 
tą. Diušatelį dofinas įpareigojo suteikti kunigaikščiui tenykštę 
pilį ir dešiniąją Senos pakrantę ir pasiūlyti apgyvendinti šioje 
tvirtovėje ir šios pakrantės namuose tiek karių, kiek kunigaikš- 
čiui atrodys reikalinga. Pats dofinas numatė įsikurti mieste ir 
kairėje pakrantėje, o siauras rėžis tarp Jonos ir Senos liko neut- 
rali žemė, kuri neturėjo priklausyti niekam. Kadangi tais lai- 
kais ši žemė buvo visiškai negyvenama, — tik Jonos pakrantė- 
je stūksojo vienišas malūnas, — tai lengva buvo įsitikinti, kad 
iš ten negresia joks puolimas. 

Kunigaikštis su šiomis sąlygomis sutiko. Jis pažadėjo iš- 
keliauti į Brė prie Senos rugsėjo devintąją. Dešimtąją turėjo 
įvykti susitikimas, ir siras de Žiakas, kuriuo kunigaikštis dar 
pasitikėjo, buvo jo išrinktas lydėti Tangi ir pasirūpinti, kad tiek 
viena, tiek kita pusė imtųsi visų atsargumo priemonių. 

Dabar lai mūsų skaitytojai kartu su mumis meta akį į Mon- 
tero miesto topografinę padėtį, kad galėtume, kiek imanoma, 
įsivaizduoti, kas dėsis ant šio tilto, ant kurio 1814 metais Na- 
poleonas paliko kitą istorinį prisiminimą. 

Montero miestas įsikūręs už kokių dvidešimties mylių nuo 
Paryžiaus, kur susilieja Jona su Sena, kur pirmoji iš jų, įtekė- 
dama į antrąją, praranda savo vardą. Jeigu, išvykęs iš Pary- 
žiaus, pakilsi aukštyn Senos paupiu, tai netoli Montero, kairė- 
je, išvysi Siurvilio kalną, ant kurio pastatyta pilis ir kurio papė- 
dėje įsikūręs priemiestis, upės atskirtas nuo miesto. Taigi ši 
pusė ir buvo pasiūlyta Burgundijos kunigaikščiui. 

Prieš akis pamatysime žemės rėžį, savo apybraižomis pri- 
menantį raidės V smailų kampą arba tą vietą prie Paryžiaus 
Naujojo tilto, kur kadaise buvo sudeginti tamplieriai; per tą 
rėžį ir turėjo atvykti kunigaikštis iš Brė prie Senos; ta žemės 
juosta, skalaujama abiejų upių, vis platėja ir platėja Benjė le 
Žiujifo pusėn, iš kur Sena neša savo vandenis, o tuo tarpu Jo- 
na išteka netoli tos vietos, kur buvo įsikūrusi senovinė Bibrak- 
ta ir kur nūnai iškilęs Oteno miestas. 

Dešinėje atsiveria visas Montero miestas, vaizdžiai išsi- 
driekęs tarp laukų ir vynuogynų, it margas kilimas, kiek akys 
aprėpia, nuklojusių derlingas Gatinė lygumas. 

Tiltas, ant kurio turėjo įvykti susitikimas, dar ir dabar jun- 
gia miestą su priemiesčiu, kirsdamas, žiūrint iš kairės į dešinę, 
pradžioje Seną, paskui jos intaką, kurių santakoje, pačiame 
mūsų aprašyto rėžio gale, stovi viena jo masyvių atramų. 

Tilto dešinėje, viršum Jonos, susitikimui buvo pastatytas 
medinis paviljonas su dvejomis priešinėmis durimis, kurios bū- 
davo užremiamos pertvara su trimis skersiniais. Buvo pastaty- 
ti dar du užkardai: vienas Tilto gale miesto pusėje, kitas šalia 
kelio, kuriuo turėjo atvykti kunigaikštis. Visa tai padaryta la- 
bai greitai, rugsėjo devintąją dieną. 

Žmonių giminė kartais tokia silpna ir tokia išdidi, kad 
kiekvieną sykį, kai koks nozs įvykis sukrečia imperiją, nuverčia 
dinastiją ar sugriauna karalystę, ji tiki, jog dangus, neabejin- 
gas niekingoms mūsų aistroms ir menkiems negandams, pa- 
keis mums dangaus šviesulių judėjimą, metų laikų kaitą?“ ir 


* 1419 metų rugsėjo vienuoliktąją smarkiai pasnigo, laukuose sniego 
sluoksnis buvo dviejų trijų colių storio. Visas vynuogių derlius, dar ne- 
spėtas nuimti, žuvo. (Aut. past. ) 

pasiųs mums tam tikrus ženklus, kurie padėtų žmogui, jeigu 
jis nebūtų toks aklas, išvengti piktos lemties; visai galimas daik- 
tas, kad po didelių įvykių liudininkai, visa tai išgyvenę ir matę 
savo akimis, prisimena menkiausias aplinkybes, susiklosčiusias 
dar prieš tuos įvykius, ir sieja jas su atsitikusia katastrofa, nes 
mintis apie šią sąsają ir galėjo kilti tik dėl katastrofos; mat jei- 
gu jos nebūtų atsitikę, tos pranašingos aplinkybės būtų buvu- 
sios užmirštos tarp gausybės kitų mažų atsitikimų, kurių kiek- 
vienas, atskirai paėmus, neturi jokios reikšmės, bet kurių visu- 
ma sudaro paslaptingo audinio, vadinamo žmogaus gyvenimu, 
pamatą. 

Šiaip ar taip buvo, štai ką pasakoja tų keistų įvykių liudi- 
ninkai ir štai ką užrašė kiti iš anų pasakojimų. 

Rugsėjo dešimtąją, pirmą valandą dienos, Burgundi- 
jos kunigaikštis sėdo ant Žirgo savo rūmų kieme Brė prie Se- 
nos — tenai buvo apsistojęs. Jo dešinėje jojo siras de Žiakas, o 
kairėje — senjoras de Noajis. Kunigaikščio numylėtinis šuo 
visą naktį gailiai kaukė, o dabar, matydamas savo šeimininką 
susiruošusį išjoti, išpuolė iš būdos, prie kurios buvo pririštas, 
jo akys Žibėjo, gaurai buvo pasišiaušę. O kai paskutinį kartą 
nusilenkęs poniai de Žiak, pro langą žiūrinčiai, kaip kortežas 
ruošiasi išvykti, kunigaikštis pagaliau pavarė žirgą, šuo taip da- 
vėsi priekin, kad nutraukė dvigubą grandinę, o tą akimirką, 
kai arklys jau buvo bežengiąs pro vartus, šuo liuoktelėjo ant jo 
ir taip piktai įkando jam į krūtinę, kad arklys pasistojo piestu 
ir vos neišmetė raitelio iš balno. De Žiakas norėjo nuvyti šunį 
ir nekantriai ėmė plakti jį botagu, bet šuo, visai nepaisydamas 
mušimo, vėl šoko ant kunigaikščio arklio ir įsikibo dantimis 
jam į sprandą; kunigaikštis, pamanęs, jog šuo tiesiog pasiuto, 
paėmė mažą kovos kirvuką, kabantį ant balno lankelio, ir kir- 
to juo šuniui per galvą. Šuo sustugo, bet dar šiaip taip nuke- 
pėstavo prie vartų, kur parkrito negyvas, lyg vis dar būtų mėgi- 
nęs pastoti šeimininkui kelią. Kunigaikštis, gailiai atsidusęs, 
pavarė arklį per ištikimo gyvuliuko kūną. 

Už kokių dvidešimties žingsnių netikėtai iš savo namų 

už pavadžio kunigaikščio žirgą ir pasakė: 

— Jūsų prakilnybe, dėl Dievo meilės, nejokite toliau. 

— Ko tu iš manęs, žyde, nori? — sustojęs paklausė jį ku- 
nigaikštis. 

— Jūsų prakilnybe, — atsakė senasis žydas, — visą naktį 
aš stebėjau dangaus šviesulius, ir mokslas man parodė: jeigu 
jūs josite į Montero, iš ten nebegrįšite. 

Senis tvirtai laikė arklį už pavadžio, neleisdamas jam eiti. 

— Okątu pasakysi, de Žiakai? — paklausė kunigaikštis, 
atsigręžęs į jaunąjį savo numylėtinį. 

— Pasakysiu, kad tas žydas beprotis, — atsakė šis, nurau- 
dęs iš apmaudo, — ir vertas to, ko ir jūsų šuo. Žiūrėkite, kad 
dėl šio šlykštaus prisilietimo netektų paskui visą savaitę atgai- 
lauti. 

— Paleisk mane, žyde! — tarė kunigaikštis susimąstęs, 
tylom duodamas ženklą seniui, kad šis jo nelaikytų. 

— Pasitrauk, senas žyde! — sušuko de Žiakas, taip pa- 
stumdamas jį arklio krūtine, kad tas nulėkė per dešimt žings- 
nių. — Pasitrauk! Ar negirdi, kad jo prakilnybė tau liepia pa- 
leisti pavadį?! 

Kunigaikštis persibraukė ranka per kaktą, lyg būtų ban- 
dęs išsklaidyti kažkokį kvaitulį, ir, paskutinįkart pažvelgęs į se- 
nąjį žydą, be sąmonės gulintį šalikelėje, nujojo toliau. 

Po gero pusvalandžio kunigaikštis pasiekė Montero pilį. 
Prieš nušokdamas nuo arklio jis įsakė dviem šimtams karių ir 
šimtinei šaulių įsikurti priemiestyje ir užimti tilto prieigas. Va- 
dovauti šiam mažam būriui buvo paskirtas arbaletininkų va- 
das Žakas de La Limas. 

Tuo metu pas kunigaikštį apsilankė Tangi ir pranešė, jog 
dofinas jau kokia valanda laukia jo ant tilto. Kunigaikštis atsa- 
kė tuoj pat j0jąs. Tačiau tą pačią akimirką atbėgo uždusęs vie- 
nas jo tarnas ir kažką jam pakuždėjo. Kunigaikštis pasisuko į 
Diušatelį. 

— Dieve šventas! — sušuko jis. — Šiandieną visi man tik 
ir kalba apie išdavystę. Diušateli, ar jūs esate tikras, kad man 

nieko negresia? Jūs pasielgtumėte labai klastingai, jeigu mus 
apgautumėte!.. 

— Maloningoji jūsų prakilnybe, — atsakė Tangi, — ge- 
riau tegu aš mirsiu ir būsiu prakeiktas, negu išduosiu jus ar ką 
noIs kitą. Galite būti ramus, nes jo didenybė dofinas nelinki 
jums nieko blogo. 

— Na gerai! — pasakė kunigaikštis. — Taigi mes josime 
pasikliaudami Dievo valia, — jis pakėlė akis į dangų, — ir ju- 
mis, — pridūrė, įsmeigęs į Tangi skvarbųjį savo žvilgsnį. Tangi 
jį atlaikė nenuleisdamas akių. 

Tuomet jis įteikė kunigaikščiui pergamentą, kuriame bu- 
vo surašyti dešimties karių, turinčių lydėti dofiną, vardai. Jie 
buvo surašyti tokia tvarka: 

vikontas de Narbonas, Pjeras de Bovo, Roberas de Lua- 
ras, Tangi Diušatelis, Barbazanas, Gijomas Le Buteljė, Gi 
d'Avogūras, Olivjė Lejė, Varenas ir Frotjė. 

Tangi mainais gavo sąrašą iš kunigaikščio. Štai tie, kuriems 
buvo suteikta garbė lydėti kunigaikštį: 

monsinjoras Šarlis de Burbonas, senjoras de Noajis, Ža- 
nas de Fribūras, senjoras de Sen Žoržas, senjoras de Monte- 
giu, mesiras Antuanas de Verži, senjoras d'Ankras, mesiras Gi 
de Pontarljė, mesiras Šarlis de Lanas ir mesiras Pjeras de Žia- 
kas. Be to, kiekvienas turėjo dar atsivesti ir savo sekretorių. 
„Tangi sąrašą nusinešė. Įkandin jo iš pilies į tiltą nusekė ir kuni- 
gaikštis. Jis ėjo pėsčias, su juoda aksomine kepure ant galvos, 
apsivilkęs paprastus nertus šarvinius marškinius, kaip ginklą 
pasiėmęs tik nedidelę kaltinę prašmatnią špagą su paauksuo- 
ta rankena?!. 

Atėjęs prie tilto, iš Žako de La Limos kunigaikštis suži- 
nojo, kad tas matė, kaip į vieną namą prie kito tilto galo suėjo 
daug ginkluotų karių, o kai šie jį pastebėjo, jo būriui rikiuo- 
jantis ant tilto, skubiai užsidarė langus iš vidaus. 

— Eikite pažiūrėkite, de Žiakai, ar taip yra iš tikrųjų, — 
pasakė kunigaikštis, — aš čia jūsų palauksiu. 


"1 Ši špaga, kabanti Montero bažnyčioje, dar ir šiandieną rodoma 
lankytojams. (Aut. past. ) 

De Žiakas pasuko prie tilto, praėjo pro užkardas, per me- 
dinį paviljoną nužingsniavo tiesiai prie minėto namo ir atida- 
Tė duris. Tangi ten davė nurodymus dvidešimčiai gerai ginkluo- 
tų karių. 

— Na kaip? — paklausė Tangi, jį pamatęs. 

— Ar jūs pasirengę? — pasiteiravo tasai. 

— Taip, dabar jis jau gali eiti. 

De Žiakas grįžo pas kunigaikštį. 

— Būrio vadui tik pasirodė, jūsų prakilnybe, — pasakė 
jis, — tame name nieko nėra. 

Tuomet kunigaikštis nuskubėjo į susitikimo vietą. Praėjo 
pro pirmąją užkardą, kuri už jo tuojau pat užsivėrė. Jam smilk- 
telėjo įtarimas, bet pamatęs Tangi ir sirą de Bovo, einančius jo 
pasitikti, grįžti atgal nebenorėjo. Tvirtu balsu jis ištarė priesai- 
kos žodžius ir, parodęs sirui de Bovo lengvus savo šarvus ir 
nedidelę špagą, tarė: 

— Žiūrėkite, pone, kaip aš ateinu. Beje, — kalbėjo jis, 
pasigręžęs į Diušatelį ir tapšnodamas jam per petį, — štai kam 
aš save patikėjau. 

Jaunasis dofinas jau laukė mediniame paviljone tilto vi- 
duryje. Jis buvo apsirengęs ilgu žydro aksomo apdaru, pamuš- 
tu kiaunės kailiu, jo kepurė, savo forma šiek tiek panaši į šių 
laikų medžiotojo kepurę, viršuje buvo apvesta auksinių lelijų 
žiedų vainikėliu, o jos snapelis ir kraštai papuošti tokiu pat 
kiaunės kailiu. 

Vos tik pamačius princą, abejonės Burgundijos kunigaikš- 
čiui kaipmat išsisklaidė. Jis žengė tiesiai prie dofino, įėjo į pa- 
vilijoną ir čia pastebėjo, kad, priešingai nusistovėjusiems pa- 
pročiams, viduryje nėra pertvaros, kuri skirtų abi puses, tačiau 
tikriausiai pamanė, kad tiesiog buvo užmiršta ją pastatyti, nes 
nepadarė jokios pastabos. Kai įkandin jo į vidų įėjo dešimt 
palydos vyrų, abu barjerai buvo nuleisti. Ankštoje patalpoje 
vos užteko vietos susigrūdusiems dvidešimt keturiems vyrams, 
ir burgundai su prancūzais stovėjo pramaišiui. Kunigaikštis nu- 
siėmė kepurę ir priklaupė ant kairio kelio priešais dofiną. 

— Atvykau jūsų įsakymu, jūsų didenybe, — tarė jis, — 
nors kai kas mane ir tikino, jog šio susitikimo jūs norite tik dėl 

to, kad galėtumėte man išsakyti savo priekaištus. Tikiuosi, taip 
nėra, jūsų didenybe, priekaištų aš nenusipelnęs. 

Dofinas stovėjo susinėręs rankas: nei jo pabučiavo, nei 
pakėlė, kaip tai padarė per pirmąjį jų susitikimą. 

— Klystate, kunigaikšti, — tarė jis griežtu balsu. — Taip, 
mes iš tikrųjų galėtume jums rimtai papriekaištauti, nes jūs 
neištesėjote mums duoto pažado. Jūs leidote anglams paimti 
mano Pontuazos miestą, kuris — Paryžiaus raktas, ir, užuot 
puolęs į sostinę jos apginti ar ten žūti, kaip liepė jūsų pareiga, 
jūs pabėgote į Trua. 

— Pabėgau, jūsų didenybe? — paklausė kunigaikštis, vi- 
sas drebėdamas nuo tokio įžeidimo. 

— Taip, pabėgote, — pakartojo dofinas, pabrėždamas šį 
žodį. — Jūs... 

Kunigaikštis atsistojo, be abejonės, manydamas, jog ne- 
privalo toliau klausytis, tačiau, kai jis buvo atsiklaupęs prieš 
dofiną, viena kaltinė jo špagos rankenos puošmena užsikabi- 
no už šarvų akies, ir dabar jis norėjo pakreipti špagą tiesiai. 
Dofinas, nesupratęs, ką kunigaikštis ketina daryti griebdama- 
sis špagos, atšlijo atgal. 

— Ak štai kaip! Jūs stveriatės špagos savo valdovo aki- 
vaizdoje! — sušuko Roberas de Luaras, šokdamas tarp dofino 
ir kunigaikščio. 

Kunigaikštis norėjo kažką sakyti, bet Tangi tuo metu pa- 
silenkęs čiupo paslėptą už apmušalų kirvį, visas atsitiesė ir, iš- 
kėlęs kirvį virš kunigaikščio galvos, sušuko: 

— Metas! 

Kunigaikštis pamatė, kad jam gresia smūgis, ir norėjo jį 
nukreipti kaire ranka, o dešiniąja stvėrėsi už špagos rankenos, 
bet nespėjo špagos nė išsitraukti: Tangi kirvis staigiai perkirto 
kunigaikščiui kairę ranką ir tuo pat kirčiu perskėlė jam galvą 
nuo skruostikaulio iki pat smakro. 

Akimirką Burgundijos kunigaikštis dar stovėjo stačias ta- 
rytum tvirtas ąžuolas. Tuomet Roberas de Luaras įsmeigė jam 
į gerklę durklą ir taip paliko smygsoti. 

Kunigaikštis sukliko, ištiesė rankas ir parkrito prie de Žia- 
ko kojų. 

Ūmai kilo baisus triukšmas ir užvirė žiaurios kautynės, 
nes ankštame paviljone, kur ir dviem vyrams vos būtų užtekę 
vietos kautis, vienas kitą puolė dvidešimt karių. Kurį laiką tik 
rankos, kirviai ir špagos šmežavo virš galvų. Prancūzai šaukė: 
“Kirsk! Kirsk! Mirtinai!“ Burgundai klykė: “Išdavystė! Išda- 
vystė! Aliarmas!" Ginklai, kertami vienas į kitą, skėlė kibirkš- 
tis, iš Žaizdų sruvo kraujas. Dofinas išsigandęs persisvėrė per 
užtvarą. Išgirdęs šauksmus, atskubėjo teismo pirmininkas Lu- 
vė, čiupo už pečių dofiną, išvilko į lauką ir veik be sąmonės 
nusitempė į miestą. Jo žydras aksominis apdaras visas buvo 
aptiškęs Burgundijos kunigaikščio krauju. 

Tuo tarpu siras de Montegiu, kunigaikščio šalininkas, per- 
lipo per užtvarą ir ėmė šauktis pagalbos. De Noajis taip pat 
buvo besiropščiąs į lauką, bet Narbonas perkirto jam pakaušį. 
Jis parkrito jau už paviljono sienų ir tuojau pat išleido pasku- 
tinį kvapą. Senjoras de Sen Žoržas buvo sunkiai sužeistas į 
dešinį šoną kirviu. Senjorui d'Ankrui nukirsta ranka. 

Tačiau paviljone ir toliau virė kautynės, skardėjo šauks- 
mai. Visi lipo per merdintį kunigaikštį, niekas nė neketino jam 
pagelbėti. Iki šiol persvarą turėjo dofino šalininkai, geriau gin- 
kluoti, bet, išgirdę senjoro de Montegiu šauksmus, atbėgo An- 
tuanas de Tulonžonas, Simonas Otelimeras, Sambiutjė ir Ža- 
nas d'Ermė, ir, kol trys iš jų kapojosi špagomis su esančiais 
viduje, ketvirtasis bandė išardyti užtvarą. Į pagalbą dofino ša- 
lininkams atskubėjo vyrai, kurie slėpėsi gretimame name. Bur- 
gundai, matydami, jog bet koks priešinimasis beprasmis, lei- 
dosi bėgti per nugriautą užtvarą. Dofino šalininkai juos nusi- 
vijo, ir tiktai trys vyrai liko tuščiame, krauju pasruvusiame pa- 
viljone. 

Tai buvo tysantis ant žemės merdintis Burgundijos kuni- 
gaikštis, sunertomis rankomis stovintis ir stebintis jo agoniją 
Pjeras de Žiakas ir pagaliau Olivjė Lejė, kuris, sukrėstas nelai- 
mingojo kunigaikščio kančių, pakėlė jo šarvus norėdamas pri- 
baigti vargšą savo špaga. Tačiau de Žiakas nenorėjo sutrum- 
pinti šios agonijos, kurios kiekviena konvulsija priklausė jam; 
supratęs Olivjė ketinimą, smarkiu spyriu išmušė špagą jam iš 

rankų. Olivjė nustebęs pakėlė galvą. De Žiakas juokdamasis 
jam sušuko: 

— (O Dieve! Leiskite vargšui kunigaikščiui ramiai numirti! 

Paskui, kai kunigaikštis jau išleido paskutinį kvapą, jis už- 
dėjo ranką jam ant širdies, žiūrėdamas, ar šis tikrai miręs, ir, 
kadangi visa kita jam neberūpėjo, dingo niekieno nepastebėtas. 

Tuo metu dofino šalininkai, nuviję burgundus iki pat pi- 
lies, grįžo atgal. Jie rado kunigaikščio lavoną gulintį toje pa- 
čioje vietoje, kur buvo palikę, o šalia jo, klūpodamas kraujyje, 
Montero klebonas meldėsi už mirusįjį. Dofino Žmonės norėjo 
atimti lavoną ir įmesti upėn, tačiau kunigas pakėlė virš kuni- 
gaikščio kryžių ir pagrasino dangaus rūstybe tam, kas išdrįs 
paliesti vargšo kūną, kurio siela buvo taip Žiauriai priversta 
išeiti. Kesmerelis, Tangi nesantuokinis sūnus, nusegė nuo žu- 
vusiojo kojos auksinį pentiną ir prisiekė nuo šiolei nešioti jį 
kaip riterio ordiną. Dofino tarnai, pasekdami tuo pavyzdžiu, 
numovė žiedus nuo kunigaikščio pirštų, taip pat nukabino nuo 
jo kaklo puikią auksinę grandinėlę. 

Kunigas išbuvo prie mirusiojo iki vidurnakčio. Tik tada, 
padedamas dviejų vyrų, jis nunešė kūną į malūną netoli tilto, 
paguldė ant stalo ir meldėsi prie jo iki pat ryto. Aštuntą valan- 
dą kunigaikštis buvo palaidotas Dievo Motinos bažnyčioje prie- 
šais švento Liudviko altorių. Kunigaikštis buvo aprengtas jo 
durtiniu, kojos apmautos aulais, kepurė užtraukta ant veido. 
Laidotuvės vyko be jokių religinių ceremonijų, tačiau per tris 
dienas po kunigaikščio nužudymo buvo atlaikyta dvylika Mi- 
šių už jo sielos atilsį. 

Taip žuvo išduotas galingas Burgundijos kunigaikštis, pra- 
mintas Jonu Bebaimiu. Prieš dvylika metų jis išdavikiškai kir- 
to Orleano kunigaikščiui tokį pat mirtiną smūgį, kokį dabar 
gavo pats. Jis liepė nukirsti Orleaniečiui kairę ranką, ir jam 
pačiam taip pat buvo nukirsta kairė ranka. Jis liepė nukirsti 
savo priešininkui galvą kirviu, ir jo paties galva buvo nukirsta 
tokiu pat ginklu. Tikintieji šiame keistame sutapime įžvelgė 
pasitvirtinus Kristaus žodžius: “Kišk kalaviją atgal į jo vietą, 
nes visi, kurie griebiasi kalavijo, žus nuo kalavijo". Nuo to lai- 

ko, kai kunigaikščio Jono Burgundo įsakymu buvo nužudytas 
Orleano kunigaikštis, pilietinis karas lyg išalkęs peslys be per- 
stojo draskė karalystės širdį. Pats Burgundijos kunigaikštis, ta- 
rytum baudžiamas už žmogžudystę, nuo tol neturėjo nė akimir- 
kos ramybės: jo vardas nuolat buvo drabstomas purvais, jo ge- 
rOVei vis grėsė pavojai, jis pasidarė įtarus, neryžtingas, drovus. 

Tangi Diušatelio kirvis sudavė pirmą smūgį Kapetingų feo- 
dalinei monarchijai??. Su trenksmu griuvo pati stipriausia šio 
didžiulio statinio atrama, kuri laikė skliautą: beregint tvirtovė 
subraškėjo, ir atrodė, kad ji virs, bet dar liko ją remiantys Bre- 
tanės kunigaikščiai, Armanjako grafai, Lotaringijos kunigaikš- 
čiai ir Anžu karaliai. Dofinas vietoj abejotino sąjungininko tė- 
vo įgijo atvirą priešą — sūnų: Šarolė grafo sąjunga su anglais 
privarė Prancūziją prie bedugnės krašto, bet jeigu karalystės 
sostas būtų atitekęs Burgundijos kunigaikščiui, ir tik atidavus 
anglams Normandiją ir Gijenę, Prancūzija tikrai būtų atsidū- 
rusi bedugnėje. 

O Tangi Diušatelis buvo iš tų protu ir širdimi, ryžtu ir drąsa 
apdovanotų Žmonių, kuriems istorija stato menkus bronzinius 
paminklus. Per savo atsidavimą dinastijai jis ir nusirito iki žmog- 
žudystės: jo dorybės pastūmėjo jį padaryti nusikaltimą. Jis ta- 
po žudiku dėl kito, o visą atsakomybę prisiėmė pats. Tokių po- 
elgių neteisia žmonės — juos teis Dievas, ir tų poelgių rezulta- 
tai juos išteisins. Paprastas riteris Tangi du kartus įsikišo į vals- 
tybės likimą, beveik jau išspręstą, ir abu kartus jį pakeitė. Tą 
naktį, kai išgabeno dofiną iš Šv. Pauliaus rūmų, jis išgelbėjo 
monarchiją; tą dieną, kai nudūrė Burgundijos kunigaikštį 
Montero, jis padarė dar daugiau — išgelbėjo Prancūziją?“. 


* Kapetingai — Prancūzijos karalių dinastija, (987-1328), kurios 
pradininkas buvo Hiūgas Kapetas. Mirus paskutiniajam kapetingui Ka- 
roliui IV, nepalikusiam sūnaus, įsigalėjo Kapetingų dinastijos atšaka Va- 
lua. (Vert. past.) 

* Visam laikui priminsime, kad trumpuose savo pasakojimuose apie 
karalystes, epochas ir įvykius mes pateikiame grynai asmeninę nuomo- 
nę, nesistengdami įgyti šalininkų ar visai nesitikėdami, kad mūsų nuomo- 
nė taps visuotine. (Aut. past. ) 

AXVII 

Jau sakėme, kad siras de Žiakas, įsitikinęs, jog kunigaikš- 
tis mirė, paliko tiltą. 

Buvo septinta valanda vakaro, temo, artinosi naktis. De 
Žiakas atrišo savo paliktą prie malūno arklį, apie kurį jau kal- 
bėjome, ir vienas nujojo keliu į Brė prie Senos. Nors vis labiau 
šalo ir kaskart tirštėjo rūkas, arklys su raiteliu ėjo Žingine. De 
Žiaką slėgė juodos mintys. Kruvina rasa neatgaivino kaktos. 
Kunigaikščio žūtis tik šiek tiek apmaldė keršto troškulį, ir vi- 
siems pasibaigusi politinė drama, kurioje jis suvaidino tokį svar- 
bų vaidmenį, tik jam vienam turėjo dvilypę atomazgą. 

Pusę devintos vakaro siras de Žiakas pasiekė Brė prie Se- 
nos. Užuot jojęs kaimo gatvėmis, jis pasuko aplinkui, prie so- 
do tvoros pririšo arklį, atvėrė vartelius ir įėjęs vidun apgraibo- 
mis ėmė kopti siaurais įvijais laiptais į antrą aukštą. Užstojęs 
ant paskutinės pakopos, pro praviras duris pamatė šviesą savo 
žmonos kambaryje. Jis žengė per slenkstį. Gražioji Katrina vie- 
na sėdėjo pasirėmusi alkūnėmis į mažą kaltinį staliuką su vai- 
siais. Iš pusiau nugertos taurės buvo matyti, kad ji, pertrauku- 
si lengvą vakarienę, pasinėrė į jaunos širdies svajones, — sva- 
jojant moterį taip malonu matyti to kaltininkui ir taip apmau- 
du, kai pati tikrovė kursto pavydą: “Ne tu šių svajonių priežas- 
tis, ne apie tave ji galvoja". 

De Žiakas nebegalėjo ilgiau žiūrėti į reginį: įėjo vidun 
žmonos nepastebėtas — tokia buvo susimasčiusi! Staiga jis 
smarkiai pastūmė duris. Katrina aiktelėjo pašokdama, lyg ko- 
kia nematoma ranka būtų pastačiusi ją už plaukų. Ji pažino 
Vyrą. 

— Ak, čia jūs? — tarė ji ir, ūmai nuslopinusi išgąstį, prisi- 
vertė linksmai nusišypsoti. 

De Žiakas su kartėliu žiūrėjo į žavų veidą, kuris ką tiktai 
buvo visiškai pasidavęs širdies balsui, o dabar apdairiai paklu- 
so proto valiai. Jis pakraipė galvą ir tylėdamas nuėjo atsisėsti 

prie žmonos. Vis dėlto niekada jis nebuvo matęs jos tokios 
gražios. 

Katrina ištiesė jam grakščią baltą ranką, apmaustytą žie- 
dais, nuo riešo iki alkūnės panirusią dukslioje nukarusioje ran- 
kovėje, papuoštoje kailiu. De Žiakas paėmė jos ranką, įdėmiai 
pažvelgė į ją ir pasuko vieno žiedo brangakmenio įtvarą: tai 
buvo tas pats akmuo, kurio atspaudą jis matė ant laiško kuni- 
gaikščiui. Jis pažino išgraviruotą žvaigždę debesuotame dan- 
guje ir perskaitė žodžius viršum žvaigždės. 

— Tas pats, — sukuždėjo jis. — Šūkis neapgaus. 

"Tuo tarpu Katrina, susirūpinusi, ko vyras taip tyrinėja Žie- 
dą, bandė jį prablaškyti. Ji perbraukė kita ranka de Žiakui per 
kaktą: nors išblyškusi, ji degte degė. 

— Jūs pavargęs, — tarė Katrina. — Jūs turite ko nors 
užkąsti. Norite, aš ką nors pašauksiu?.. — parodžiusi į vai- 
sius,kalbėjo toliau šypsodamasi: — Tai moters vakarienė, išal- 
kusiam riteriui per menkas valgis. 

Ji atsistojo ir paėmė mažą sidabrinį švilpuką, norėdama 
pakviesti tarnaitę, bet, nespėjus jai pakelti švilpuko prie lūpų, 
vyras sulaikė jos ranką. 

— Ačiū jums, ponia, ačiū, — tarė de Žiakas, — nereikia 
šaukti tarnaitės. Užteks to, kas čia yra. Tik duokite man taurę. 

Katrina pati nuėjo paieškoti vyrui taurės. Tuo tarpu, jai 
išėjus, de Žiakas mikliai išsiėmė iš užančio mažą flakonėlį ir 
išpylė skystį į pusiau nugertą taurę, stovinčią ant staliuko. 

Katrina grįžusi nieko nepastebėjo. 

— Prašom, maloningas pone, — tarė ji, pildama į taurę 
vyno ir duodama ją vyrui, — prašom, išgerkite į mano sveikatą. 

De Žiakas suvilgė lūpas paliesdamas taurės kraštą, lygbū- 
tų paklausęs jos siūlymo. 

— O arjjūs nebaigsite vakarieniauti? 

— Ne, aš pavakarieniavau prieš jums ateinant. 

De Žiakas, suraukęs antakius, dirstelėjo į Katrinos taurę. 

— Jūs, tikiuosi, neatsisakysite ir atsiliepsite į mano tostą 
kaip aš į jūsų, — kalbėjo jis, siūlydamas Žmonai taurę su ap- 
nuodytu gėrimu. 

— Ir koks gi tas jūsų tostas, pone? — paklausė Katrina, 
imdama taurę. 

— Už Burgundijos kunigaikštį! — atsakė de Žiakas. 

Nieko neįtardama, Katrina su šypsena palenkė galvą, pri- 
glaudė prie lūpų taurę ir išlenkė beveik visą. De Žiakas ją sekė 
piktdžiuga spindinčiomis akimis. Kai ji išgėrė, jis pratrūko juo- 
ku. Nuo to keisto juoko Katriną ėmė krėsti šiurpas. Ji pažvel- 
gė į jį nustebusi. 

— Taip, taip, — tarė de Žiakas, lyg atsakydamas į nebylų 
klausimą, — jūs taip skubėjote atsiliepti į mano tostą, kad aš 
nė nespėjau pasakyti jo iki galo. 

— Kąjūs dar ketinote pasakyti? — paklausė Katrina, pa- 
gauta neaiškios baimės. — Ar jūs nebaigėte sakyti, o gal aš 
neišgirdau? Už Burgundijos kunigaikštį! 

— Tikrai taip, ponia, bet dar noriu pridurti: ir tepasigaili 
Dievas jo sielos labiau, negu pasigailėjo jo kūno žmonės. 

— Ką jūs sakote? — staiga išblyškusi, sušuko Katrina ir 
taip ir liko pražiota burna, į vieną tašką įsmeigtomis akimis. — 
Ką jūs sakote? — pakartojo ji tvirtesniu balsu. Taurė iškrito iš 
jos pastirusių pirštų ir sudužo. 

— Aš sakau, — atsakė de Žiakas, — kad Burgundijos 
kunigaikštis Jonas prieš dvi valandas nužudytas ant Montero 
tilto. 

Katrina sukliko ne savo balsu ir suglebusi susmuko į krėslą, 
stovintį už jos. 

— Ak! Tai netiesa, — kartojo ji iš nevilties, — tai netiesa. 

— Tai tikriausia tiesa, — šaltu balsu atsakė de Žiakas. 

— Kas jums tai pasakė? 

— Aš savo akimis mačiau. 

— Jūs? 

— Mačiau, kaip kunigaikštis mirė prie mano kojų, ar jūs 
girdite, ponia? Mačiau, kaip jis raitėsi ištiktas agonijos, kaip 
kraujas sruvo jam iš penkių žaizdų, kaip merdėjo be kunigo ir 
be jokios vilties. Mačiau, kaip jis išleido paskutinį kvapą, ir 
pasilenkiau prie jo, kad tai pajusčiau. 

— Ak! Irjūsjo neapgynėte! Jūs neuždengėte jo nuo smū- 
gio savo kūnu! Jūs neišgelbėjote... 

— Jūsų meilužio, ar ne, ponia? — klaikiu balsu pertrau- 
kė ją de Žiakas, žiūrėdamas Katrinai tiesiai į akis. 

Ji sukliko ir, nepajėgdama atlaikyti įsmeigto į ją skvar- 
baus vyro žvilgsnio, užsidengė veidą rankomis. 

— Bet nejaugi jūs nieko nenumanote? — kalbėjo de Žia- 
kas stodamasis. — "Tai iš kvailumo ar begėdiškumo, ponia?.. 
Nejaugi jūs nenumanote, kad tas laiškas, kurį jūs jam parašėte 
ir užantspaudavote štai šio žiedo, kur ant jūsų piršto, antspau- 
du, — jis atitraukė jos ranką nuo veido, — ir kuriame jūs, su- 
laužydama santuokinę ištikimybę, paskyrėte jam pasimaty- 
mą, — nejaugi jūs nenumanote, kad tas laiškas pateko į mano 
rankas? Kad aš sekiau kunigaikštį, kad aną naktį, — jis Žvilgte- 
lėjo į savo dešinę ranką, — aną jūsų palaimos ir mano pragaro 
kančių naktį aš pardaviau savo sielą? Ar jūs nenumanote, kad 
tada, kai jis įžengė į Krejo pilį, aš jau buvau tenai? Kad kai 
judu apsikabinę ėjote tamsia galerija, aš jus mačiau, buvau ša- 
limais, kone jus liečiau? Ak, jūs nieko nenumanote? "Tai reikia 
jums viską papasakoti?.. 

Siaubo apimta, Katrina parpuolė ant kelių maldaudama: 
“Pasigailėkite!.. Pasigailėkite!.." 

— O dabar sakykite, — kalbėjo de Žiakas, susinėręs ant 
krūtinės rankas ir purtydamas galvą, — jūs apsimetinėdama 
slėpėte savo gėdą, o aš — savo kerštą, taigi sakykite, katras iš 
mudviejų didesnis veidmainis?.. Ak, tas kunigaikštis, tas išdi- 
dus vasalas, tas princas suverenas, kurį valdiniai didžiulėse jo 
valdose trimis kalbomis vadino Burgundijos kunigaikščiu, Flan- 
drijos ir Artua grafu, Malino ir Saleno palatinu, kurio vieno 
žodžio pakakdavo, kad šešiose jo provincijose būtų sušaukta 
penkiasdešimt tūkstančių karių, taigi tas princas, tas kunigaikš- 
tis, tas palatinas įsivaizdavo esąs pakankamai stiprus ir galin- 
gas, kad galėtų man, Pjerui de Žiakui, paprastam riteriui, už- 
traukti nešlovę! Ir jis, beprotis, tai padarė! Na ką gi! Aš tylė- 
jau, aš nesiunčiau įsakymų, nešaukiau savo karių, savo vasalų, 
savo ginklanešių ir pažų. Ne, aš paslėpiau kerštą giliai krūtinė- 
je ir leidau jam draskyti mano širdį... Paskui, kai išmušė valan- 

da, aš pastvėriau priešą už rankos lyg silpną vaiką, nuvedžiau 
pas Tangi Diušatelį ir pasakiau: “Kirsk, Tangi!.." Ir dabar, — 
jis konvulsyviai nusikvatojo, — dabar šis žmogus, valdęs pusės 
Prancūzijos karalystės provincijas, guli purve ir kraujyje, ir jam 
galbūt neatsiras nė šešių pėdų žemės, kur galėtų ramiai ilsėtis 
amžinybėje. 

Katrina meldė pasigailėti šliaužiodama prie jo kojų po 
taurės šukes, kurios smigo jai į rankas ir kelius. 

— Na gerai! Ar jūs girdite, ponia, — kalbėjo toliau de 
Žiakas, — nepaisydamas jo vardo ir galybės, nepaisydamas jo 
kareivių, aš jam atkeršijau. Spręskite pati, ar aš atkeršysiu jo 
bendrininkei, vienišai moteriai, kurią galiu sunaikinti vienu 
kvėptelėjimu, kurią galiu pasmaugti savo rankomis. 

— Oi! Ką jūs norite padaryti? — sušuko Katrina. 

De Žiakas paėmė jos ranką. 

— Stokitės, ponia, — tarė jis ir pastatė ją priešais save, — 
stokitės!.. 

Katrina pažvelgė į save; jos balta suknelė buvo su kraujo 
dėmėmis. Nuo to reginio jai aptemo akyse, balsas užsikirto 
gerklėje, ji ištiesė rankas ir parkrito nualpusi. 

De Ziakas, ją pakėlęs, užsivertė ant peties, nulipo žemyn 
laiptais, perėjo per sodą ir, užkėlęs savo naštą Ralfui ant stur- 
plio, pats sėdo į balną ir prisirišo Katriną prie savęs šaliku ir 
špagos diržu. 

Nors ir su dviguba našta, Ralfas pasileido šuoliais vos tik 
pajutęs šeimininko pentinus. 

De Žiakas jojo per laukus: prieš akis iki pat horizonto 
driekėsi plačios Šampanės lygumos, ir sniegas, ėmęs kristi stam- 
biais kąsniais, dengė laukus didžiuliu apklotu, teikdamas gam- 
tovaizdžiui atšiauraus Sibiro stepių nykumo. Tolumoje nekūp- 
sojo joks kalnelis, vien lygumos, lygumos; tiktai vienur kitur 
siūbavo vėjyje pabalusios tuopos tarytum šmėklos, apsisupu- 
sios drobulėmis. Niekas nedrumstė ramybės tuščiose dykynė- 
se. Arklys tyliai šuoliavo per minkštą sniego kilimą. Pats raite- 
lis stengėsi sulaikyti kvapą: regis, visa kas šioje šaltoje lygumo- 

je turi nuščiūti ir tvyroti čia visiška kapų tyla! 

Po valandėlės sniego kąsniai, krintantys Katrinai ant vei- 
do, arklio lingavimas, nuo kurio daužėsi gležnas, geibus jos 
kūnas, gnaibantis nakties šaltis moterį atgaivino. Atsitokėjusi 
ji pamanė, jog sapnuoja vieną savo košmariškų sapnų, kuria- 
me mums atrodo, lyg kažkoks sparnuotas drakonas neša mus 
oru. Tačiau netrukus aštrus skausmas krūtinėje, tarytum iš vi- 
daus ją būtų deginusi žarija, Katriną visiškai išblaivė — prieš 
akis atsivėrė baisi, kruvina, nenumaldoma tikrovė. Visa, kas 
neseniai buvo atsitikę, iškilo atmintyje, ji prisiminė vyro grasi- 
nimus ir suvokusi savo padėtį ėmė virpėti iš baimės, kad vyras 
nepradėtų keršyti. 

Staiga ją vėl nuvėrė skausmas, dar aštresnis, dar labiau 
deginantis, ir Katrina suriko: jos riksmas be aido nuslopo snie- 
guotose platybėse; tiktai arklys išsigandęs sudrebėjo ir ėmė bėg- 
ti dar greičiau. 

— Oi, pone, man labai negera, — sukuždėjo Katrina. 

De Žiakas nieko neatsakė. 

— Leiskite man nulipti žemėn, — paprašė ji, — leiskite 
man nuryti žiupsnelį sniego, visa burna degte dega, krūtinė 
kaip ugnyje. 

De Ziakas visą laiką tylėjo. 

— Oi, meldžiu jus, dėl Dievo meilės, pasigailėkite, paro- 
dykite širdį, mane degina lyg įkaitinta geležim! Vandens, oi, 
vandens!.. 

Katrina raitėsi odiniuose saituose, kuriais buvo pririšta 
prie raitelio. Ji bandė išslysti žemėn, bet laikė šalikas. Ji atro- 
dė tarytum Lenora, lekianti surišta su šmėkla, raitelis buvo ty- 
lus kaip Vilhelmas, o Ralfas bėgo nelyginant fantastinis Biur- 
gerio arklys**. 

Tuomet Katrina, praradusi viltį susilaukti paguodos že- 
mėje, ėmė melsti Dievą. : 


* “Lenora" (YVT0) — vokiečių lyriko Gotfrydo Augusto Biurgerio 
(1747-1794) baladė. Frydricho armijai grįžus iš karo, Lenoros sužadėti- 
nis Vilhelmas nepasirodo. Maištaudama prieš Dievą, ji šaukiasi mirties. 
Savo klejonėse pamato Vilhelmą: apsuptas šmėklų, ant beprotiškai šuo- 
liuojančio arklio jis lekia su ja į kapines. (Vert. past.) 

— Viešpatie pasigailėk manęs! Viešpatie, pasigailėk, — 
šnibždėjo ji, — taip kankinasi apnuodytas žmogus. 

Tuos žodžius išgirdęs, de Ziakas pratrūko kvatoti. Keis- 
tą, velnišką jo juoką nusinešė aidas: griausmingas juokas nusi- 
Tito per visą negyvą lygumą. Ralfas nusižvengė, jo karčiai pasi- 
šiaušė iš baimės. 

Jaunoji moteris aiškiai suprato, kad pražuvo, kad išmušė 
jos paskutinė valanda. Ji suvokė, jog niekas neatitolins jos mir- 
ties, ir pradėjo garsiai melstis Dievui, tolydžio pertraukdama 
maldą šauksmais iš skausmo. 

De Žiakas vis tylėjo. 

Veikiai jis pastebėjo, kad Katrinos balsas silpsta, paju- 
to, kaip jos kūnas, tiek kartų kitados jo glamonėtas, raitosi 
nuo priešmirtinių konvulsijų, ir net galėjo tuos traukulius, 
juntamus per pririštus prie jo sąnarius, suskaičiuoti. Paskui 
pamažu jos balsas virto kimiu ištisiniu gargesiu; traukuliams 
nurimus, prasidėjo vos pastebimas virpulys; pagaliau jos kū- 
nas išsitiesė, iš lūpų išsiveržė atodūsis: tai buvo paskutinės 
gyvybės pastangos, tai buvo paskutinis sielos “sudie"; prie de 
Žiako buvo pririštas lavonas. Beveik valandą jis dar jojo to- 
liau netardamas nė žodžio, nesidairydamas, nesigręžiodamas 
atgal. 

Pagaliau de Žiakas atsidūrė ant Senos kranto, šiek tiek 
žemiau tos vietos, kur upė, įtekėjus Obei, gilesnė ir sraunesnė. 
Jis sustabdė Ralfą, atsegė diržą, kuriuo buvo pririšta prie jo 
Katrina, ir jos kūnas, laikomas dabar tik šaliko, pririšto prie 
balno, nulinko ant arklio sturplio. 

Tuomet de Žiakas nušoko žemėn. Ralfas, visas suplukęs 
ir apsiputojęs, buvo bebrendąs į upę, tačiau šeimininkas jį su- 
stabdė, kaire ranka sugriebęs už žąslų. 

Paskui jis dešine ranka paėmė durklą, surado ant arklio 
kaklo arteriją ir durklo smaigaliu ją praskrodė. Pliūptelėjo krau- 
jas. 

Sužeistas gyvulys pasistojo piestu, gailiai sužvingo ir 1š- 
trūkęs iš šeimininko rankų puolė į upę, nusitraukdamas kartu 
Katrinos lavoną. 

De Žiakas, stovėdamas smėlėtoje pakrantėje, žiūrėjo, kaip 
arklys grumiasi su srove, kurią būtų lengvai įveikęs, jeigu ne 
žaizda, atėmusi jėgas. Nuplaukęs netoli upės vidurio, arklys 
ėmė silpti ir gargaliuoti. Jis bandė pasukti atgal į krantą, bet jo 
pasturgalis jau visai paniro vandenyje, ir vos buvo matyti pa- 
viršiuje balta Katrinos suknelė. Bet greitai arklys ėmė suktis 
vietoje lyg sūkurio pagautas, ėmė plakti vandenį priekinėmis 
kojomis, galiausiai iš lėto paniro jo kaklas, paskui pamažu pra- 
nyko galva, užlieta bangos; galva dar akimirksnį pasirodė, vėl 
paniro, paskui vandens paviršiun iškilo oro burbuliukai ir grei- 
tai dingo. Tuo viskas baigėsi, ir upė, trumpam sudrumsta, kaip- 
mat vėl nurimo ir tekėjo tyliai, ramiai. 

— Vargšas Ralfas! — pasakė siras de Žiakas atsidusda- 
mas. 


XXVIII 

Kitą dieną po Burgundijos kunigaikščio žūties jo būrys, 
vakarykščiai apsistojęs Montero pilyje, grąžino šią tvirtovę do- 
finui su sąlyga, kad kariai liks gyvi ir bus paliktas jiems turtas. 
Būriui vadovavo riteriai de Žuvelis ir de Montegiu. Tą pačią 
dieną dofinas sušaukė didžiąją tarybą, kurioje buvo surašyta 
keletas raštų Paryžiaus, Šalono, Reimso ir kitiems miestams. 
Dofinas jiems paaiškino savo poelgius, kad nebūtų apkaltin- 
tas, jog suardė taikos paliaubas ir neištesėjo karališkojo Žo- 
džio. Sutvarkęs reikalus, jis pasitraukė į Buržą kartu su savo 
belaisviais, Montero miesto komendantu palikęs mesirą Pjerą 
de Gitri. 

Kai apie tą įvykį, apie kurį papasakojome, buvo sužinota 
sostinėje, jis be galo paryžiečius nuliūdino. Jaunas Sen Polio 
grafas, karaliaus vietininkas šiame mieste, tuojau pat susikvie- 
te Prancūzijos kanclerį, Paryžiaus teisėją, pirklių teisėją, visus 
karaliaus patarėjus ir pareigūnus, o kartu su jais daug didikų 
ir miestelėnų. Jis pranešė jiems apie žiaurų Burgundijos kuni- 

gaikščio nužudymą, ir šie, padėję ranką ant Evangelijos ir šven- 
tų relikvijų, turėjo prisiekti, jog nedarys jokių sandėrių su maiš- 
tininkais ir žudikais, taip pat išaiškins ir atiduos teisingumui 
visus tuos, kurie sumanys pagelbėti dofino šalininkams. 

Pilypas de Šarolė, Burgundijos kunigaikščio vienturtis sū- 
nus, apie nužudymą Montero sužinojo Gente. Verkdamas jis 
puolė savo Žmonai į glėbį. 

— Mišele, Mišele, — sakė jai, — jūsų brolis dofinas įsakė 
nužudyti mano tėvą. 

Naujiena vargšę princesę labai nuliūdino ir sujaudino, nes 
ji būgštavo, kad šis įvykis nepakenktų vyro ir jos meilei. 

Kai Šarolė grafo skausmas šiek tiek apmalšo, jis iškilmin- 
gai priėmė Burgundijos kunigaikščio titulą, sukvietęs tarybą 
apsvarstė, kaip pasielgti su Gento, Briugės ir Ipro žmonėmis, 
ir ėmėsi valdyti Flandrijos grafystę. Paskui jis skubiai nuvyko į 
Maliną, kur tarėsi su Brabanto kunigaikščiu, savo pusbroliu, 
savo dėde Jonu Bavariečiu ir su savo teta grafiene de Eno. 
Visų trijų nuomonės sutapo: reikia tuoj pat sudaryti sąjungą 
su Anglijos karalium Henriku. Araso vyskupas, mesiras Atis 
de Brimė ir mesiras Rolanas de Eklekerkas buvo pasiųsti į Ru- 
aną, kur Anglijos karalius juos priėmė gana maloniai. Naujojo 
kunigaikščio pasiūlyta sąjunga Henrikui atrodė kaip būdas at- 
naujinti ryšius su princese Kotryna Prancūze, kurią gyvai pri- 
siminė, nozs, kita vertus, santuoką su ja siejo ir su politiniais 
išskaičiavimais. 

Anglijos karalius jiems atsakė, kad artimiausiu metu pa- 
siųs pas kunigaikštį Pilypą pasiuntinius su raštu, kuriame bus 
išdėstytos taikos sutarties sąlygos. Jis skubiai tokią sutartį pa- 
rengė. Ir štai prieš švento Andriejaus dieną Ročesterio vysku- 
pas, Varviko ir Kento grafai karaliaus Henriko įgalioti išvyko į 
Araso miestą, kur kunigaikštis jiems ištaisė puikias vaišes. 

Štai kokias sąlygas siūlė Anglijos karalius, o kad jos būtų 
priimtos, Burgundijos kunigaikščiui teko panaudoti savo įta- 
ką karaliui Karoliui ir jo patarėjams; skaitytojas pamatys, kiek 
padidėjo Henriko pretenzijos nuo to laiko, kai per kunigaikš- 
čio Jono Burgundo stebėtiną neveiklumą į anglų rankas atite- 

ko Ruano ir Pontuazos miestai, šie dveji Paryžiaus vartai, ku- 
riuos turėdamas priešų karalius jau tarytum nešiojo prie diržo 
sostinės raktus. 
Taigi štai sutarties sąlygos: 
1.Anglijos karalius pasiperša princesei Kotrynai, ne- 
reikalaudamas iš Prancūzijos karalystės jokio kraičio. 
2.Jis palieka karaliui Karoliui jo karūną ir teisę iki gy- 
vos galvos naudotis karalystės pajamomis. 
3.Po karaliaus Karolio mirties Prancūzijos karūna vi- 
sam laikui atitenka karaliui Henrikui ir jo įpėdiniams. 
4.Dėl karaliaus ligos, kuri jam kliudo užsiimti valdy- 
mo reikalais, Anglijos karalius gauna regento titulą ir val- 
džią. 
5.Prancūzijos princai, didikai, komunos, miestelėnai 
prisiekia Anglijos karaliui kaip regentui ir pasižada, kad po 
karaliaus Karolio mirties pripažins jį savo valdovu. 


Kunigaikštis Pilypas pasižadėjo įtikinti Prancūzijos kara- 
lių pasirašyti šią sutartį su sąlyga, kad Anglijos karalius savo 
ruožtu įsipareigos pripažinti ir laikytis šių punktų: 

1.Vienas iš karaliaus Henriko brolių susituokia su vie- 
na iš kunigaikščio seserų. 

2.Karalius ir kunigaikštis myli vienas kitą ir padeda 
vienas kitam kaip broliai. 

3.Juodu kartu siekia bausmės dofinui ir kitiems kuni- 
gaikščio Jono Burgundo žudikams. 

4.Jeigu dofinas arba kas kitas iš kunigaikščio žudikų 
bus paimtas į nelaisvę, tai negalės išsipirkti be kunigaikščio 

Pilypo sutikimo. 

5.Anglijos karalius skiria kunigaikščiui ir jo žmonai 

Mišelei žemes, duodančias dvidešimt tūkstančių livrų ren- 

tos, kuria jie galės naudotis. 

Iš to, kas pasakyta, matyti, kad šioje abipusėje sutartyje, 
kuri išsprendė Prancūzijos likimą ir apiplėšė karalių, buvo pa- 
miršti tik du dalykai, kurių turbūt nutarta nepaisyti: tai kara- 
liaus sutikimas ir visos Prancūzijos pritarimas. 

Šiaip ar taip buvo, bet tokiomis sąlygomis Burgundijos 
kunigaikštis Pilypas keršto už kunigaikščio Jono Burgundo nu- 
žudymą dingstimi 1419 metų gruodžio dvidešimt pirmą dieną 
pardavė Prancūziją Anglijos karaliui Henrikui; tėvas ją išda- 
vė, sūnus — pardavė. | 

Sėnasis karalius tuo metu, kai buvo sutarta pakeisti jam 
karalystę pensija iki gyvos galvos, buvo Trua kartu su karalie- 
ne Izabele, kuriai jo meilė atgydavo kiekvieną sykį, kai pra- 
blaivėdavo protas, ir kurios imdavo nekęsti kiekvieną sykį, kai 
jam pasimaišydavo galvoje. Žinia apie kunigaikščio Jono Bur- 
gundo nužudymą, prie kurio, kaip pradžioje kaltino dofiną jo 
priešininkai, prisidėjo jaunasis princas, taip paveikė nusilpusį 
senį, kad jam vėl visai aptemo protas. Nors nuo to laiko iki 
savo mirties jis pasirašė daug svarbių dokumentų, tarp jų ir 
sutartį, žinomą “Trua sutarties" vardu, bet jau niekada proto 
neatgavo; ir akivaizdu, kad atsakomybė už jo poelgius, vis 
pragaištingesnius Prancūzijos interesams, tenka kunigaikš- 
čiui Pilypui ir karalienei Izabelei, nes nuo to laiko karaliaus 
Karolio VI gyvenimas jau buvo ištisinė agonija, o ne karaliavi- 
mas. 

1420 metų kovo dvidešimt pirmą dieną Burgundijos ku- 
nigaikštis atvyko į Trua miestą, džiūgaujant gyventojams, ir pri- 
siekė ištikimybę karaliui kaip savo tėvo kunigaikščio įpėdinis, 
kaip Burgundijos kunigaikštystės, Flandrijos grafystės, Artua 
grafystės ir kitų valdų paveldėtojas. Tačiau prieš perleisdamas 
Prancūziją Anglijai kunigaikštis pats, kaip karaliaus rūmų prin- 
cas, dar norėjo atsiplėšti sau keletą gerų kąsnių. Lilis, Dujė ir 
Orši buvo atiduoti Burgundijos rūmams. Karalius Karolis bu- 
vo priverstas atsisakyti savo teisės juos išpirkti. Princesės Mi- 
chalinos kraitis dar nebuvo išmokėtas, ir kunigaikštis sutiko 
mainais paimti Rua, Mondidjė ir Peronos miestus, neįveikia- 
mąją Peroną, kuri, nepaisant puolimų per pilietinius ir tarp- 
valstybinius karus, išlaikė savo pavadinimą Skaisčioji, kaip kad 
kai kurios neįžengiamos Alpių viršukalnės vadinamos Merge- 
lėmis. 

Taip anglas ir burgundas, kad lengviau būtų įveikti Pran- 
cūziją, ėmė atiminėti tvirtovę po tvirtovės, ardydami jos įtvir- 
tinimų juostą. Tiktai vienas dofinas gynė savo motiną. 

Kunigaikštis Pilypas, pasirinkęs sau tinkamiausius Pran- 
cūzijos miestus, išsidėsčiusius tokia tiesia linija, kad Mondid- 
jė, esanti tik už dvidešimt penkių mylių nuo Paryžiaus, atrodė 
lyg įsmigusi į pačią karalystės širdį špaga, kurios rankena buvo 
Gente, — taigi dabar kunigaikštis, ištikimas bendrininkas, ėmė- 
si tesėti savo pažadus karaliui Henrikui ir, reikia pasakyti, iš- 
tesėjo juos puikiai. Karalius sutiko išleisti savo dukterį Kotry- 
ną už Henriko Lankasterio. Karalius pritarė dofino, savo sū- 
naus ir įpėdinio, nušalinimui nuo valdžios, anuliavo išmintin- 
gą savo pirmtakų įsaką, draudžiantį moterims paveldėti sos- 
tą, — taigi 1420 metų balandžio tryliktąją kunigaikštis Pilypas 
jau rašė Anglijos karaliui, kad viskas sutvarkyta ir jis galįs at- 
vykti. 

Iš tikrųjų Anglijos karalius atkeliavo gegužės dvidešim- 
tąją, lydimas dviejų savo brolių, Gločesterio ir Klarenso kuni- 
gaikščių, Hantingtono, Varviko ir Kento grafų ir dar tūkstan- 
čio šešių šimtų karių. Burgundijos kunigaikštis jį pasitiko ir 
palydėjo iki pat rezidencijos, kuri jam buvo parengta mieste, 
kaip ir privalėjo tai padaryti būsimas vasalas savo būsimam 
valdovui. Atvykęs karalius tuojau pat prisistatė karalienei ir 
princesei Kotrynai, kuri pasirodė jam dar Žavesnė ir gražesnė 
negu pirmiau, ir galbūt jis pats nežinojo, ko labiau trokšta: 
sužadėtinės ar Prancūzijos. 

Kitą dieną abu karaliai pasirašė garsiąją Trua sutartį. Tai 
buvo Prancūzijos karalystės gėda ir pražūtis, ir nuo šiolei visi 
galėjo patikėti, kad tėvynės angelas sargas pakilo į dangų. Tik- 
tai vienas dofinas niekada nepasidavė nevilčiai: uždėjęs ranką 
ant Prancūzijos širdies, jis jautė tėvynės pulsą ir vis tikėjosi, 
kadji dar gyvuos. 

Birželio antrą dieną Anglijos karalius Henrikas susituo- 
kė su Kotryna Prancūze. Tai jau buvo antras lelijos žiedas, nu- 
skintas nuo karališkojo stiebo, Didžiosios Britanijos karūnai 
papuošti. Abu kartus dovana buvo lemtinga tiems, kurie ją ga- 

vo; abu kartus Prancūzijos princesių glamonės atnešė mirtį į 
Anglijos karalių guolį. Ričardas po vedybų teišgyveno trejus 
metus. Henrikui buvo lemta mirti po pusantrų metų. 

Nuo šiolei Prancūziją valdė du regentai, du karūnos pa- 
veldėtojai: dofinui priklausė šalies pietūs, Anglijos karalius tu- 
rėjo šiaurę. Tada ir prasidėjo didžioji dvikova, kurios nugalė- 
tojas bus apdovanotas karalyste. 

Pirmieji kirčiai pasisekė Anglijos karaliui: po kelių ap- 
supties dienų pasidavė Sansas, šturmu buvo paimtas Vilnevas 
le Rua, o Montero — pristačius kopėčias. 

Burgundijos kunigaikštis už savo tėvo nužudymą turėjo 
paaukoti išperkamąją auką ir įžengęs į miestą tuo labiausiai ir 
rūpinosi. Moterys jam parodė kunigaikščio Jono kapą. Baž- 
nyčios užtiesalu buvo apklotas antkapinis akmuo, abiejuose 
galuose uždegta po žvakę, ir visą naktį kunigai laikė pamaldas 
už mirusijį, o kitos dienos rytą akmuo buvo nuimtas ir kapas 
iškastas. Kunigaikščio kūnas buvo užklotas jo paties durtiniu 
ir šalmu; kairė ranka buvo atkirsta nuo stuomens, o galvoje, 
perkirstoje Tangi Diušatelio, žiojėjo skylė, pro kurią anglai ir 
įžengė į Prancūzijos karalystę. 

Kunigaikščio palaikai buvo paguldyti į švino karstą, pri- 
bertą druskos, ir karstas pastatytas viename kartuziečių Vie- 
nuolyne Burgundijoje, netoli Dižono miesto. Toje pačioje ka- 
po duobėje, iš kurios iškėlė kunigaikščio palaikus, palaidojo 
nesantuokinį de Krua sūnų, žuvusį per miesto puolimą. 

Sutvarkę šiuos reikalus, burgundai ir anglai kartu apsupo 
Meleną, tačiau miestas pradžioje atkakliai pasipriešino. Mies- 
te buvo daug narsių prancūzų. Jiems vadovavo siras de Barba- 
zanas. Jam talkino senjoras de Preo, mesiras Pjeras de Burbo- 
nas ir vienas žmogus, vadinamas Miestelėnu, per visą puolimą 
daręs tikrus stebuklus. Anglijos karalius ir kunigaikštis, maty- 
dami, kad miestas rengiasi gynybai, apsupo jį iš visų pusių: pir- 
masis su dviem broliais ir Bavarijos kunigaikščiu įsitaisė Gati- 
nė pusėje; antrasis, lydimas Hantingtono grato ir keleto kitų 
anglų karo vadų, įsikūrė stovyklą Bri pusėje. Per Seną buvo 
permestas pontoninis tiltas, kad abi armijos galėtų palaikyti 

ryšius. Ir Burgundijos kunigaikštis, ir karalius, bijodami neti- 
kėtų priešininko išpuolių, apjuosė savo pozicijas grioviais ir 
statinių tvoromis, palikdami tik angas praeiti, bet ir tas laikė 
užtvėrę stipriais skersiniais. Tuo metu Prancūzijos karalius ir 
abi karalienės iš Trua persikėlė į Korbejo miestą. Apsiaustis 
truko puspenkto mėnesio be didesnių užpuolėjo pergalių. 

Vis dėlto Burgundijos kunigaikštis paėmė stipriai įtvir- 
tintą pylimą, kurį puolamieji buvo supylę prieš savo griovius ir 
nuo kurio jų patrankos ir bombardos buvo padariusios daug 
nuostolių užpuolikams. Anglijos karalius įsakė iš savo pusės 
kasti tunelį. Prakasui jau artėjant prie miesto sienos, Juvenalis 
de Jursenas, aukščiausiojo teismo advokato sūnus, išgirdo po 
žeme kažkokius keistus garsus. Jis susišaukė darbininkus ir 
įsakė jiems kasti iš šios pusės. Už jo stovėjo kariai, ir jis pats 
vadovavo darbui su ilgakočiu kirviu rankoje, bet staiga atsitik- 
tinai čia atsirado siras de Barbazanas, Juvenalis jam papasa- 
kojo, kas čia dedasi ir kad jis pasiliks čia ir kausis požemyje. 
"Tada Barbazanas, kuris jį mylėjo kaip tikrą sūnų, apžiūrėjo 1l- 
gakotį jo kirvį ir papurtęs galvą pasakė: 

— Oi brolau, tu dar nežinai, kas tai yra kautis požemyje! 
Kotas turėtų būti trumpesnis, kad galėtum susikauti akis į akį. 

Jis išsitraukė špagą ir nukirto Juvenalio kirvio kotą kiek 
reikiant. Paskui, laikydamas. rankoje pliką špagą, paliepė Ju- 
venaliui: 

— Klaupkis! 

Šiam paklusus, Barbazanas jį įšventino į riterius. 

— O dabar, — tarė jis, pakeldamas jaunuolį, — būk nar- 
sus ir doras riteris! 

Po dviejų valandų darbo anglų ir prancūzų kasėjus skyrė 
ne didesnis kaip paprastos sienos storio atstumas. Beregint 
tas tarpas buvo įveiktas, abiejų pusių kasėjai pasišalino, ir už- 
virė tada žūtbūtinės kautynės tarp karių šiame siaurame ir tam- 
siame tunelyje, kur keturiese vos ne vos galėjo paeiti greta. 
"Tik dabar Juvenalis suprato, kad Barbazanas sakė tiesą: jo kir- 
vis patrumpintu kotu darė stebuklus. Anglai leidosi bėgti, o 
jaunasis de Jursenas tapo riteriu. 

Po valandos anglai grįžo su pastiprinimu, priešais save 
stumdami užtvarą, kurį pastatė vidury tunelio, kad dofino ša- 
lininkai negalėtų praeiti. Tuo metu iš miesto atvyko naujos pa- 
jėgos, ir kiaurą naktį požemyje vyko įnirtingos badynės ieti- 
mis. Šis naujas kovos būdas turėjo tą ypatybę, kad priešai ga- 
lėjo vienas kitą sužeisti, nukauti, bet negalėjo paimti į nelais- 
vę, nes tarp kovojančiųjų pusių stovėjo užtvaras. 

Kitą dieną prie miesto sienos pasirodė trimitininkas, ly- 
dimas ginkluoto anglų šauklio. Kažkokio pasiskelbti nenorin- 
čio riterio vardu šauklys ėmė kviesti į dvikovą visus dofino ša- 
lininkus, riterius ir didikus, susikauti raitomis ant arklių, kiek- 
vienam priešininkui turint teisę sulaužyti dvi ietis, o jeigu nei 
vienas, nei kitas nebus sužeistas, kautis stačiomis kirviu ar špa- 
ga, anglų riteriui dvikovos vieta parenkant tunelį ir leidžiant 
dofino šalininkui, kuris priims iššūkį, pasirinkti laiką ir pože- 
mio vietą. 

Tai paskelbęs, šauklys pasuko prie artimiausių miesto Var- 
tų ir kaip iššūkio ir būsimos dvikovos ženklą prikalė prie jų 
savo šeimininko pirštinę. 

Tuomet Barbazanas, užbėgęs ant miesto sienos su dau- 
gybe Žmonių, numetė savo pirštinę žemėn, tuo parodydamas, 
jog priima nežinomo riterio iššūkį. Paskui jis paliepė vienam 
ginklanešiui nutraukti nuo vartų pirštinę, prikaltą šauklio. Gin- 
klanešys tai padarė. 

Daugelis manė, kad ne tvirtovės komendantui spręsti, ar 
stoti į tokias nepaprastas kautynes, tačiau Barbazanas, leidęs 
žmonėms kalbėti ką nori, pats rengėsi rytojaus kovai. 

Visą naktį tunelis buvo lyginamas, kad arkliams nebūtų 
už ko klupinėti; abipus užtvaro buvo iškastos nišos trimitinin- 
kams, prie sienų prikalti deglai, kad būtų apšviesta kautynių 
vieta. 

Kitą dieną, aštuntą valandą ryto, abiejuose tunelio ga- 
luose pasirodė priešininkai, kiekvienas su savo trimitininku. 
Anglas sutrimitavo pirmas, prancūzas jam atsakė. Šiam nuti- 
lus, vienu metu sutrimitavo keturi trimitai, stovintys prie už- 
tvaro. 

Vos tik paskutinis garsas nuslopo po skliautais, abu rite- 
riai nusileido į tunelį su ietimis rankose. 

Iš tolo jie vienas kitam atrodė lyg šešėliai, slenkantys ar- 
tyn pragaro tamsoje; tiktai sunkus jų žirgų kojų tapsėjimas, 
nuo kurio drebėjo ir gaudė visas požemis, rodė, kad nei žmo- 
nės, nei arkliai nėra vaiduokliai. 

Kadangi abu priešininkai, užsiimdami sau būtiną plotą, 
negalėjo numatyti juos skiriančio atstumo, siras de Barbaza- 
nas, gal kad jo arklys buvo eiklesnis, o gal kad buvo arčiau 
užtvaro, pasiekė jį pirmas. Jis iškart sumetė atsidūręs nepato- 
gioje padėtyje, nes būdamas nejudrus turės priimti priešinin- 
ko smūgį, dar stipresnį dėl to, kad jo arklys įsibėgės visu smar- 
kumu. Nepažįstamas riteris atlėkė Žaibo greičiu, Barbazanas 
tesuspėjo nusikabinti savo ietį nuo laikiklio ir įremti į skydą 
tarytum į geležinę sieną ir tvirtai įsitaisyti balne. Tačiau ir to 
pakako, kad būtų jo persvara. Priešininkas, nespėjęs kirsti, pats 
gavo smūgį. Visa krūtine jis atsitrenkė į Barbazano ietį, kuri 
išlakstė į šipulius. Nepažįstamojo riterio ietis, įremta į laikiklį, 
dėl to buvo tokia trumpa, kad nepasiekė tikslo, o pats anglas, 
beveik parblokštas smūgio, galva atsimušė į arklio sturplį, — 
jo arklys, atšokęs tris žingsnius, pritūpė ant paskutinių kojų. 
Atsitiesęs nepažįstamasis riteris pamatė, kad vidury jo krūti- 
nės įsmigęs priešininko ieties antgalis, prakirtęs šarvus, — jis 
atsitrenkė į šarvinius marškinius, kuriuos, laimė, buvo pasivil- 
kęs. O Barbazanas, nejudrus ant arklio, atrodė lyg bronzos sta- 
tula ant marmuro pjedestalo. 

Abu riteriai apgręžė arklius ir nujojo prie požemio an- 
gos. Barbazanas paėmė kitą ietį. Irimitininkas sutrimitavo an- 
trą kartą. Atsiliepė trimitininkai prie užtvaro, ir abu riteriai 
vėl palindo po skliautais, šįkart lydimi gausybės prancūzų ir 
anglų, nes tai buvo paskutinės kautynės ant arklių, o paskui, 
kaip jau sakėme, priešininkai turėjo nulipti nuo arklių ir kau- 
tis toliau kirviais, taigi į požemį buvo įleidžiama žiūrovų. 

Atstumai antrajam kautynių turui buvo taip gerai apskai- 
čiuoti, kad abu varžovai susitiko pačiame kelio viduryje. Šį sy- 
kį nepažįstamojo riterio ietis trenkėsi į kairę Barbazano šarvų 

pusę ir, nuslydusi glotniu paviršiumi, lyg žvynus pakėlė geleži- 
nį antpečio šarnyrą ir smaigaliu įsmigo į petį per vieną colį. O 
Barbazanas taip stipriai kirto ietim į priešininko skydą, kad 
nuo to smūgio trūko jo arklio paspręstė, ir riteris, gana tvirtai 
laikęsis balne, ne iškrito iš jo, o nusirito kartu su balnu kokius 
dešimt žingsnių. Arklys, likęs be raitelio, sustojo kaip įbestas. 

Barbazanas nušoko žemėn, nepažįstamasis riteris tučtuo- 
jau atsistojo. Abu stvėrė kirvius iš ginklanešių rankų, ir užvirė 
dar nuožmesnė kova nei pirma. Tačiau kiekvienas puolė ir gy- 
nėsi gana atsargiai, ir iš to buvo matyti, kaip vertina savo prie- 
šininką. Sunkūs kirviai, mojuojami rankose Žaibo greitumu, 
skėlė iš jų skydų kibirkščių spiečius. Šiuodu vyrai, paeiliui vis 
atsilošdami atgal, kad galėtų geriau užsimoti, atrodė nelygi- 
nant medkirčiai: vienu kirčiu, regis, galėjo nuversti ąžuolą, ir 
kiekvienas jų gavo dvidešimt, tačiau abu liko stati. 

Pagaliau Barbazanas, pavargęs nuo šitos titaniškos kovos 
ir norėdamas viską baigti iš sykio, numetė savo skydą, kliudan- 
tį jam darbuotis kaire ranka, ir įsirėmė koja į užtvaro skersinį. 
Abiem rankomis jis taip suko kirvį, kad tas švilpė lyg svaidyk- 
lė, paskui kirvis pralėkė pro varžovo skydą ir su baisiu trenks- 
mu atsimušė į nepažįstamojo riterio šalmą. Laimė, riteris tuo 
momentu instinktyviai palenkė galvą į kairę, ir smūgis nebuvo 
labai stiprus, — kirvio ašmenys nuslydo apvaliu šalmo pavir- 
šium ir, pataikę į dešinę antveidžio sąsagą, sutrupino ją lyg 
stiklą. Dabar antveidis, tesilaikąs ant vienos sąsagos, prasivė- 
rė, ir Barbazanas apstulbo pažinęs savo varžovą — tai buvo 
Henrikas Lankasteris, Anglijos karalius. 

Barbazanas pagarbiai atsitraukė per du Žingsnius, nume- 
tė savo kirvį, nusimovė šalmą ir prisipažino nugalėtas. 

Karalius Henrikas suprato šį mandagumo gestą. Jis nusi- 
traukė pirštinę ir padavė ranką senajam riteriui. 

— Nuo šiol, — tarė jam karalius, — mes esame ginklo 
broliai. Prisiminkite tai, progai pasitaikius, sire de Barbaza- 
nai, 0 aš to nepamiršiu niekada. 

Barbazanas priėmė šią garbingą brolystę, kuri po trijų mė- 
nesių išgelbėjo jam gyvybę. 

Abiem varžovams reikėjo pailsėti. Vienas grįžo į stovyk- 
lą, kitas — į miestą. O daugelis riterių ir ginklanešių tęsė šią 
nepaprastą dvikovą, kuri truko visą savaitę. 

Po kelių dienų, apsuptiesiems visą laiką priešinantis, An- 
glijos karalius pakvietė į savo stovyklą Prancūzijos karalių ir 
abi karalienes. Moteris jis įkurdino name, kurį buvo įsakęs pa- 
statyti patrankų šūvių nesiekiamoje vietoje ir priešais jį ryte ir 
vakare grojo trimitai bei kiti instrumentai: Anglijos karalius 
dar niekada neturėjo tokios gausybės rūmininkų kaip tos ap- 
siausties metu. 

Tačiau karalius Karolis, čia būdamas, nepalenkė apsup- 
tųjų, kad pasiduotų: jie sakė, kad jei karalius nori įžengti į pui- 
kųjį savo miestą, tai turi įžengti vienas, ir jie gražiai jį priimtų, 
bet niekada neatverzs vartų karalystės priešams. Beje, Burgun- 
dijos kunigaikščio armijos kariai burbėjo, kad karalius Henri- 
kas visai nesirūpina savo uošviu ir kad šio būstas gana skur- 
dus. 

Kitų anglams pasidavusių tvirtovių ir pilių, tokių kaip Bas- 
tilija, Luvras, Nelio rūmai ir Vensenas, paėmimas guodė kara- 
lių Henriką dėl to, kad taip ilgai užtruko Meleno apsuptis. Jis 
pasiuntė į Bastiliją savo brolį Klarenso kunigaikštį, suteikęs 
jam Paryžiaus valdytojo titulą. 

"Tuo tarpu apsuptiesiems jau seniai trūko maisto. Jie ne- 
beturėjo duonos ir valgė arklius, kates ir šunis. Jie rašė dofinui 
skųsdamiesi vargana savo būkle ir prašydami pagalbos. Vieną 
rytą apsuptieji laukė dofino atsakymo ir staiga pamatė hori- 
zonte nemažą būrį, artėjantį prie miesto. Jie pamanė, jog tai 
pastiprinimas, ir sulipo ant miesto sienų. Džiaugsmingai su- 
skambus miesto varpams, apsuptieji ėmė šaukti užpuolikams, 
kad greičiau balnotųsi arklius, nes vis Viena tuoj pat jiems teks 
nešdintis. Bet netrukus jie suprato klydę: tai buvo burgundų 
būrys, kurį Liuksemburgo senjoras, Pikardijos valdytojas, at- 
lydėjo čia iš Peronos į pagalbą puolantiesiems. Puolamieji nu- 
lipo nuo sienų panarinę galvas, liepė nustoti beprotiškai tilin- 
džiavus varpais. Kitą dieną jie gavo dofino laišką, kuriame šis 

pranešė esąs per silpnas, kad galėtų jiems padėti, ir įgaliojo 
juos, kai tik Anglijos karalius pasiūlys pasiduoti, sudaryti su 
juo taikos paliaubas geriausiomis sąlygomis; taigi jie pradėjo 
derybas, ir nusialinusi įgula pasidavė į nelaisvę su vienintele 
sąlyga, kad bus palikti gyvi. Šios malonės negavo Burgundijos 
kunigaikščio žudikai, taip pat tie, kurie, būdami žudynių liudi- 
ninkai, jų nesukliudė, ir visi anglų ir škotų riteriai, buvę mies- 
te. Užtat mesiras Pjeras de Burbonas, Arno de Lilemas, siras 
de Barbazanas ir šeši ar septyni šimtai kilmingų karių buvo 
išsiųsti į Paryžių ir įkalinti Luvre, Šatlė ir Bastilijoje. 

Kitą dieną Meleno miesto aikštėje buvo nukirstos galvos 
dviem vienuoliams iš Žua vienuolyno Bri provincijoje ir rite- 
riui Bertranui de Šomonui, kuris Azenkūro kautynėse buvo 
perėjęs į anglų pusę, o vėliau iš anglų grįžęs pas prancūzus. 
Paskui, palikdami anglų įgulą mieste, karalius Henrikas, kara- 
lius Karolis ir Burgundijos kunigaikštis išvyko į Paryžių, į kurį 
turėjo iškilmingai įžengti. 

Paryžiečiai jų nekantriai laukė ir surengė prašmatnų pri- 
ėmimą. Visi namai, pro kuriuos ėjo jų kelias, buvo išpuošti 
vėliavomis. Abu karaliai jojo priekyje, Prancūzijos karalius de- 
šinėje, įkandin jų jojo Klarenso ir Bedforto kunigaikščiai, Angli- 
jos karaliaus broliai, o kitoje gatvės pusėje, kairėje, jojo Bur- 
gundijos kunigaikštis, visas juodai apsirengęs, o kartu su juo — 
visi jo rūmų riteriai ir ginklanešiai. 

Nujojus pusę didžiosios Šv. Antano gatvės, juos pasitiko 
Paryžiaus dvasininkai: jie ėjo pėsti, nešdami šventąsias relikvi- 
jas pabučiuoti. Prancūzijos karalius jas pabučiavo pirmas, pas- 
kui jau Anglijos karalius. Dvasininkai giedodami juos nulydė- 
jo į Dievo Motinos katedrą, kur jie pasimeldė prieš didįjį alto- 
rių, paskiau vėl sėdo ant arklių ir nujojo kiekvienas į savo rezi- 
denciją: Prancūzijos karalius į Šv. Pauliaus rūmus, Burgundi- 
jos kunigaikštis — į savuosius Artua rūmus, o Anglijos kara- 
lius — į Luvro pilį. Kitą dieną į miestą įžengė abi karalienės. 

Vos tik naujieji šeimininkai įsikūrė sostinės rūmuose, Bur- 
gundijos kunigaikštis ėmė sukti galvą, kaip atkeršyti už savo 

tėvo nužudymą. Ta dingstimi Prancūzijos karalius sušaukė Šv. 
Pauliaus rūmų žemutinėje menėje aukščiausiojo teismo posė- 
dį. Ant to paties suolo kur Prancūzijos karalius sėdėjo ir Ang- 
lijos karalius, o šalimais abiejų karalių — Žanas Leklerkas, 
Prancūzijos kancleris, Filipas de Morviljė, aukščiausiojo teis- 
mo pirmininkas, ir daugybė kitų kilmingų vyrų iš karaliaus Ka- 
rolio tarybos. Kitoje pusėje, arčiau menės vidurio, ant kito suo- 
lo sėdėjo Burgundijos kunigaikštis ir sykiu palyda — Klarenso 
ir Bedforto kunigaikščiai, Teruano, Turnė, Bovė ir Amjeno vys- 
kupai, mesiras Žanas de Liuksemburgas ir dar daug riterių bei 
ginklanešių iš jo tarybos. 

Mesiras Nikola Rolenas, Burgundijos kunigaikščio ir ku- 
nigaikštienės, jo motinos, advokatas, atsistojęs paprašė abu ka- 
ralius, kad leistų jam kalbėti. Gavęs sutikimą, Rolenas papa- 
sakojo apie kunigaikščio Jono Burgundo nužudymą: dėl to jis 
kaltino dofiną Karolį, vikontą de Narboną, sirą de Barbazaną, 
Tangi Diušatelį, Gijomą, Butiljė, Žaną Luvė, Provanso valdy- 
toją, mesirą Roberą de Luarą ir Olivjė Lejė; baigdamas jis pa- 
reikalavo kaltininkus nubausti. Rolenas siūlė susodinti juos į 
vežimus ir tris dienas vežioti Paryžiaus gatvėmis vienplaukius, 
su degančia žvake rankoje ir kadjie prisipažindami garsiai kar- 
totų, jog iš pavydo piktavališkai, klastingai ir niekšiškai nužu- 
dė Burgundijos kunigaikštį; kad paskui jie būtų nuvesti į žmog- 
žudystės vietą, tai yra į Montero, ir kad tenai jie taip pat ištar- 
tų ir pakartotų tuos pačius atgailos žodžius; ir dar kad ant til- 
to, toje pačioje vietoje, kur kunigaikštis išleido paskutinį kva- 
pą, būtų pastatyta bažnyčia ir į ją būtų paskirta dvylika kanau- 
ninkų, šeši kapelionai ir šeši kunigai ir kad vienintelė jų prie- 
dermė būtų melstis už mirusiojo vėlę. Be to, dar ši bažnyčia už 
kaltininkų lėšas turėtų būti aprūpinta bažnytiniais drabužiais, 
altoriais, kielikais, žodžiu, visais būtinais daiktais; ir dar Role- 
nas reikalavo, kad iš nuteistųjų kišenės būtų paskirta kanau- 
ninkams dviejų šimtų livrų renta, šimto livrų renta kapelio- 
nams ir penkiasdešimties livrų — kunigams; kad viršum di- 
džiųjų durų stambiomis raidėmis būtų parašyta, kokia inten- 

cija bažnyčia pastatyta, — idant būtų įamžintas šios atgailos 
atminimas, — ir kad tokios pat bažnyčios tam tikslui būtų pa- 
statytos Paryžiuje, Romoje, Gente, Dižone, Kompostele ir Je- 
ruzalėje, toje vietoje, kur mūsų Viešpats mirė kančiose. 

Šiam siūlymui pritarė Pjeras de Marinji, karaliaus advo- 
katas aukščiausiajame teisme, ir jį parėmė Žanas PAršė, teolo- 
gijos daktaras, Paryžiaus universiteto rektorius. 

Po siūlymų Prancūzijos kancleris karaliaus vardu, — ka- 
ralius viso to svarstymo klausėsi abejingai, — atsakė, kad iš 
Dievo malonės ir padedant bei patariant Anglijos karaliui, jo 
broliui ir sūnui, Prancūzijos regentui ir karūnos paveldėtojui, 
visi išdėstyti čia siūlymai ir prašymai bus įvykdyti pagal įstaty- 
mą, Kaip to rcikalavo Burgundijos kunigaikštis Pilypas. 

- Šiais pažadais teisingumo posėdis buvo baigtas, ir abu ka- 
raliai ir kunigaikštis grįžo į savo rūmus. 

Prieš trylika metų toje pačioje salėje nuskambėjo tie pa- 
tys kaltinimo žodžiai, tačiau aną kartą žudikas buvo Burgun- 
dijos kunigaikštis, o kaltinančioji — Valentina Milanietė. Ji 
reikalavo teisingumo, ir teisingumas jai buvo pažadėtas, kaip 
dabar pažadėtas kunigaikščiui. Ir aną pirmąjį kartą vėjas nusi- 
nešė karaliaus pažadą, kaip tai atsitiko ir antrąjį kartą. 

Tačiau, paklusdamas karaliaus raštui, aukščiausiasis teis- 
mas 1421 metų sausio penktą dieną pradėjo Karolio de Valua, 
"Turenės kunigaikščio, Prancūzijos dofino, teismo procesą. Jam 
buvo pasiųstas kvietimas atvykti į teismą po trijų dienų ir pa- 
grasinta, jog priešingu atveju prie Marmuro stalo ir grojant 
trimitui jam bus paskelbta tremtis iš karalystės. Kadangi jis 
neatsiliepė į šį kvietimą, buvo ištremtas ir jam atimtos pavel- 
dėjimo teisės į visas senjorijas dabar iz ateityje. 

Dofinas šią naujieną sužinojo Burže, Beri provincijoje; 
jis priėmė iššūkį savo špagos smaigaliu ir prisiekė, jog šį iššūkį 
ir kvietimą dvikovon pasiųs į Paryžių, į Angliją ir į Burgundiją. 

Beje, nors nuosprendis buvo griežtas, tikrų prancūzų šir- 
dys dofinui labai simpatizavo, juo labiau kad jo tėvas buvo pa- 
mišęs ir visi žinojo, kad ne senojo karaliaus širdis ištrėmė my/li- 

mą sūnų; visa, kas buvo daroma Pamišėlio vardu, daugumai 
atrodė nepriimtina. Prabanga, kurioje maudėsi Anglijos kara- 
lius Luvre, palyginti su varganu Prancūzijos karaliaus gyveni- 
mu Šv. Pauliaus rūmuose, kėlė sostinės diduomenės nepasi- 
tenkinimą. Prancūzijos karalius taip nuskurdo, kad per 1420 
metų Kalėdas, kai šviesos nužertose puošniose Luvro menėse 
Anglijos karalių supo abi karalienės, kunigaikštis Pilypas, Pran- 
cūzijos ir Burgundijos riteriai, tamsiuose ir drėgnuose Šv. Pau- 
liaus rūmų kambariuose šalia karaliaus Karolio buvo tiktai ke- 
li seni tarnai ir keli geraširdžiai miestelėnai, nuo seno likę jam 
ištikimi ir atsidavę. 

Tuo metu viena nenumatyta aplinkybė šiek tiek atšaldė 
karaliaus Henriko ir kunigaikščio Pilypo santykius. Tarp Me- 
lene paimtų belaisvių buvo, kaip jau sakėme, siras de Barba- 
zanas: šis riteris buvo apkaltintas dalyvavimu Žmogžudystėje 
Montero, o pagal sutartį tarp kunigaikščio Pilypo ir karaliaus 
Henriko kiekvienas šio nusikaltimo bendrininkas ir kaltinin- 
kas turėjo būti atiduodamas Burgundijos kunigaikščio valiai. 
Kunigaikščio taryba Dižone jau buvo parengusi straipsnius, 
pagal kuriuos turėjo būti apklausiamas riteris, tačiau belais- 
vis ėmė apeliuoti į ginklo brolystę, pasiūlytą jam Anglijos ka- 
raliaus po Meleno kautynių tunelyje. Karalius Henrikas savo 
priesaikos garbingai neišsižadėjo: jis paskelbė, kad žmogus, 
palietęs jo karališkąją ranką, nebus atiduotas gėdos teismui, 
net jeigu pats popiežius to pareikalautų! Burgundijos kuni- 
gaikštis dėl to širdyje buvo smarkiai supykęs, ir jo rūstybės 
negalėjo numaldyti nei siro de Kesmerelio, nesantuokinio 
Tangi sūnaus, nei Žano Go nuketvirčiavimas aukščiausiojo teis- 
mo nuosprendžiu. Pirmasis taip didžiavosi savo tėvo įvykdy- 
ta žmogžudyste, kad pasidirbdino auksu siuvinėtą movą su 
sakalo snapu kirviui, kuriuo buvo nukautas kunigaikštis Jo- 
nas Burgundas, ir ant puošnios grandinės pasikabinęs nešio- 
jo auksinį pentiną, kurį pats buvo nuplėšęs nuo kunigaikščio 
bato. 

XXIX 


Mėnesio gale Anglijos karalius ir Burgundijos kunigaikš- 
tis išsiskyrė: karalius Henrikas su žmona Kotryna išvyko į Lon- 
doną jos karūnuoti; kunigaikštis Pilypas sumanė apkeliauti savo 
miestus, kurių dauguma dar nebuvo jo pripažinę. 

Ši karaliaus Henriko ir kunigaikščio išvyka buvo pragaiš- 
tinga ir vieno, ir kito reikalams. Dofino šalininkai, nusiminę 
po Meleno ir Vilnevo Ie Rua paėmimo, vėl atkuto sužinoję, 
jog abu priešų vadai išvažiavę: vienas į Londoną, kitas — į Briu- 
selį. Jie vėl įžengė į miestą, staigiu puolimu paėmė La Fertė 
pilį, šturmu užgrobė Sen Rikjė ir pagaliau taip Žiauriai sutriuš- 
kino anglus prie Boži, kad mūšio lauke negyvi krito Klarenso 
kunigaikštis, karaliaus brolis, senjoras Rosas, Anglijos marša- 
las, Kaino grafas ir gražiausias anglų kavalerijos ir riterių Žie- 
das. O Somerseto, Hantingtono ir Peršo grafai pasidavė į ne- 
laisvę. Tačiau Klarenso kunigaikščio kūnas neliko priešų ran- 
kose: vienas anglų riteris užsimetė jį ant savo arklio ir taip nar- 
siai ir sėkmingai gynė, kad sugebėjo šią karališkąją brangeny- 
bę perduoti Solsberio grafui, kuris ją nugabeno į Angliją, ir 
tenai kunigaikštis buvo palaidotas. 

Kita vertus, Ekstero kunigaikštis, Paryžiaus valdytojas po 
Klarenso kunigaikščio žūties, greitai atšaldė paryžiečių įkarš- 
tį: jis valdė griežtai ir iš aukšto. Kažkokia menka dingstimi jis 
įsakė suimti maršalą Viljė de LT! Adaną, o kai žmonės bandė 
suimtąjį išplėšti iš šaulių, vedančių jį į Bastiliją, naujasis valdy- 
tojas įsakė šaudyti į gatvės minią: anglas, svetimšalis, priešas 
išdrįso padaryti tai, ko niekada neišdrįso Burgundijos kuni- 
gaikštis! 

Apie tuos dalykus, kuriuos čia papasakojome, karalius 
Henrikas sužinojo Londone, o kunigaikštis Pilypas — Gente. 
Abu nusprendė, kad jiems būtina nuvykti į Paryžių, ir tuojau 
pat abu tenai iškeliavo: Anglijos karalius sirguliuodamas, o 
Burgundijos kunigaikštis nespėjęs sutaikyti susivaidijusių Bra- 

banto kunigaikščio Žano, savo pusbrolio, su žmona Žaklina 
de Eno. 

Abu sąjungininkai gerai suprato savo padėtį — jiems rei- 
kėjo važiuoti. Dofinas buvo apsupęs Šartrą. Kunigaikščio Pi- 
lypo ir karaliaus Henriko jungtinė kariuomenė išžygiavo į pa- 
galbą miestui. Dofino šalininkų buvo per mažai, kad jie ryžtų- 
si stoti į kautynes. Jie nutraukė Šartro apsuptį, ir dofinas išvy- 
ko į Tūrą. Burgundijos kunigaikštis, užuot puolęs jų vytis, pa- 
ėmė Šv. Remigijaus tiltą per Somą ir apsupo Sen Rikjė, tačiau 
jo armija taip pat buvo pernelyg silpna, ir jis bergždžiai laikė 
apsiautęs miestelį visą mėnesį. 

Per apsuptį kunigaikštis savo stovykloje prie miestelio su- 
žinojo, kad siras d'Arkūras, pezsimetęs dofino šalininkų pu- 
sėn, traukia prieš jį lydimas Potono de Ksentrajo — tikisi už- 
klupti jį netikėtai — ir kad su juo žygiuoja Kompjeno, Krepi 
Valua provincija bei kitų dofinui paklusnių miestų įgulos. Ku- 
nigaikštis išžygiavo slapta, nakčia persikėlė per Somą ir pa- 
traukė susikauti su dofino šalininkais. Rugpjūčio trisdešimt pir- 
mąją, vienuoliktą valandą ryto, abi armijos sustojo viena prieš 
kitą trijų strėlės skrydžių atstumu ir pasirengė kautis. Šiame 
trijų svainių kare tai buvo pirmos svarbios kautynės, kuriose 
dalyvavo jaunasis kunigaikštis, teturintis dar tik dvidešimt ket- 
verius metus. Prieš stodamas į mūšį kunigaikštis panoro įsi- 
šventinti į riterius: jį įšventino senjoras de Liuksemburgas. Pas- 
kui pats kunigaikštis savo ruožtu įšventino į riterius sirą Kola- 
rą de Kominą, Žaną de Rubeksą, Andrė de Vileną, Žaną de 
Vileną ir kitus. O iš dofino šalininkų ta proga į riterius tarp 
kitų buvo įšventinti senjorai de Gamašas, Renjo de Fontenas, 
Kolinė de Vilekjė, markizas de Seras ir Žanas Ruajo. 

Burgundijos kunigaikštis, davęs pirmuosius nurodymus, 
įsakė Filipui de Savezui paimti vėliavą ir šimtą dvidešimt karių 
su jų vadais mesiru de Sen Ležė ir nesantuokiniu Rusi sūnum 
ir, apsukus didelį lankstą per laukus, užpulti dofino šalininkų 
sparnus, kai tik prasidės kautynės. Kunigaikštis davė įsakymą 
savo vadams nesijudinti iš vietos ir dengti būrio manevrą. Ir 
tik tada, kai pamatė, jog prieš jį dideliu greičiu pajudėjo visa 

priešo raitelių armija, jis pats sušuko: “Pirmyn!"" — ir tuoj pa- 
rodė pavyzdį puldamas priekin. Tuščia žemė, skirianti priešus, 
beregint išnyko po arklių kojomis, ir dvi pirmosios linijos susi- 
dūrė su baisiu triukšmu: žirgas atsitrenkė į žirgą, žmogus į žmo- 
gų, geležis į geležį. Daugelis per šį pirmą susirėmimą buvo nu- 
blokšti žemėn, nukauti ar sunkiai sužeisti; daugelis sulaužė sa- 
vo ietis ir tučtuojau stvėrė į rankas špagą ar kirvį, ir užvirė Žūt- 
būtinės kautynės akis į akį, vienas prieš vieną; abiejų pusių ka- 
riai rodė nepaprastą vikrumą, narsą, jėgą. 

Viena keista aplinkybė pradžioje, regis, vos nenusvėrė per- 
galės dofino šalininkų naudai: Burgundijos vėliava per neap- 
dairumą liko ją nešusio tarno rankose. O tarnas, nepratęs prie 
tokių kautynių, per pirmą puolimą šoko bėgti, vėliava iškrito 
jam iš rankų. Dauguma senjorų, nebematydami plevėsuojant 
savo vėliavos, pamanė, kad kunigaikštis paimtas į nelaisvę, o 
Flandrijos armijos šauklys net paskelbė, kad jis Žuvęs, taigi vi- 
si, matę nukritus vėliavą ir išgirdę šauklio žodžius, kaipmat 
išsibėgiojo, o įkandin jų beveik penki šimtai karių, apimti pa- 
niškos baimės, paliko kautynių lauką, kur kunigaikštis, norė- 
damas jį lydintiesiems įrodyti, jog yra vertas riterio pentinų ir 
tėvo atminimo, su savo armijos likučiais darė stebuklus. 

Dofino šalininkai, pamatę, kad priešai leidosi bėgti, pa- 
siuntė apie du šimtus vyrų su Žanu Rolė ir Pjeronu de Lupelu 
priešaky vytis priešų, kurie, be atokvėpio nubėgę šešias mylias 
nesigindami, nestodami kautis, prie Pekinji persikėlė per So- 
mą. 

Visą tą laiką abiejų armijų pagrindinės pajėgos tvirtai lai- 
kėsi savo pozicijose, atkakliai kaudamosi ir rodydamos stebuk- 
lus. Kunigaikštis, pradėjęs pulti pirmas, buvo kliudytas dviejų 
iečių: viena jam kiaurai pervėrė balną, aptaisytą plienu, kita 
taip tvirtai įsmigo į skydą, kad jis, neįstengdamas ieties ištraukti, 
turėjo skydą numesti. Tuoj pat vienas stipruolis dofino karys 
suėmė kunigaikštį rankomis ir bandė išplėšti iš balno. Tačiau 
jo kovos žirgas buvo tvirtas kaip ąžuolas. Kunigaikštis užsika- 
bino špagą ant rankos, 0 pats suėmė rankomis priešininko kaklą 
ir, smarkiai sukirtęs žirgui pentinais, išplėšė savo priešą iš bal- 

nakilpių, kaip kad viesulas išplėšia iš žemės medį, ir grįžęs prie 
saviškių numetė tarp karių, kurie jį paėmė nelaisvėn. 

Dar du vyrai šiose kautynėse darė stebuklus: tai buvo do- 
fino karys Potonas de Ksentrajis, vėliau pasižymėjęs garsiojo 
Orleano apsuptyje, ir iš burgundų ką tiktai įšventintas į rite- 
rius Žanas de Vilenas, apie kurį istorijoje kitokių prisiminimų 
beveik neišliko. Jis buvo didžiulio ūgio, su storais flamandiš- 
kais šarvais, raitas ant tvirto žirgo. Sulaužęs savo ietį, de Vile- 
nas numetė pavadžius žirgui ant sprando, abiem rankomis pa- 
stvėrė sunkų kirvį ir tarytum kūlikas į kluoną puolė tarp dofi- 
no karių, griaudamas žemėn žmones ir arklius, mušte užmuš- 
damas tuos, kurių šarvų jam nepavykdavo suskaldyti — saky- 
tum, tikras Homero herojus! 

O Ksentrajis praskyrė prieš save geležinę sieną, kuri tuč- 
tuojau už jo užsivėrė, bet jis dėl to menkai tesusirūpino: jo 
ilgas platus kardas spindėdamas švilpė jo rankose nelyginant 
Mirties angelo. Žanas de Liuksemburgas, matydamas, kad de 
Vilenas įsiveržė į burgundų gretas, pavarė savo arklį jam sker- 
sai kelio tikėdamasis jį sustabdyti, tačiau savo baisaus kardo 
smūgiu Ksentrajis prakirto jo šalmo antveidį, suraižė skersai 
jo veidą kiek žemėliau akių. Burgundų karo vadas krito lyg 
statula, nuversta nuo pjedestalo. Karys de Moras, jojantis įkan- 
din Ksentrajo, paėmė vadą nelaisvėn, tačiau į pagalbą atsku- 
bėjo senjoras Vjefvilis ir bandė išplėšti jį iš priešininko rankų. 
Ksentrajis atsigręžė į beprotį, norintį atimti belaisvį, ir pirmu 
kardo kirčiu nušniojo jam dešinę ranką kartu su šarvų ranko- 
ve. Siras de La Vjefvilis parkrito šalia to, kurį tikėjosi išgelbė- 
ti, 1r Le Moras, neįveikdamas dviejų belaisvių, pribaigė pasku- 
tinijį durklo dūriu po antkrūtiniu. 

Tuo laiku riteris Žanas de Vilenas, matydamas, kokią mai- 
šatį sukėlė Ksentrajis pirmose burgundų gretose, bandė prasi- 
brauti prie jo, bet minia, kurioje jis atsidūrė, susiglaudė už jo, 
užlygindama net jo pėdsakus, kaip kad jūros banga nušluoja 
laivo kelio vėžes. Tačiau Žanas de Vilenas, švaistydamasis bai- 
siuoju kirviu, vis atsistodavo balnakilpėse, visa galva iškilda- 
mas virš aplinkinių, ir Ksentrajis jį pastebėjo. 

— Prie manęs, dofino kary! Prie manęs! — šaukė jam 
riteris de Vilenas, vis nuožmiau kapodamas į šalis kirviu ir kiek- 
vienu smūgiu paklodamas dar vieną priešą, — mat kai jo gin- 
klas nekirto kaip kirvis, guldė nelyginant vėzdas. 

Ksentrajis pavarė savo arklį prieš tą, kuris buvo metęs jam 
pamatė didžiulės rankos suknežintus šarvus, sukapotus šalmus, 
jis atvirai kaip išties narsus vyras prisipažino, jog akimirką jo 
širdis apmirė iš baimės. Jis nenorėjo eiti tiesiai į pražūtį, o ka- 
dangi tuo metu artinosi Filipas de Savezas, pasirengęs pulti 
dofino karius iš sparno, Ksentrajis leidosi tiesiai i jį. Filipas 
pamatė jį atjojant, atstatė į priešą ietį, bet, kadangi Ksentrajis 
turėjo tiktai kardą, nutaikė ieties smaigalį į pačią priešo Žirgo 
krūtinę; susmigo visas geležinis antgalis, ir arklys, mirtinai su- 
žeistas, griuvo su raiteliu, prispausdamas jam koją; Ksentrajui 
teliko pasiduoti į nelaisvę ir pasisakyti savo vardą. 

Ši burgundų ataka buvo lemiama. Dofino kariai, pama- 
tę, kaip krito Ksentrajis, ir manydami, kad jis nepasikels, ap- 
gręžė arklius ir leidosi bėgti. Burgundijos kunigaikštis beveik 
dvi mylias juos taip persekiojo lipdamas ant kulnų, kad jį irgi 
būtų buvę galima palaikyti bėgliu, jeigu taip Žiauriai nebūtų 
kapojęs bėgančių priešų. 

Senjorai de Longevalis ir Gi d'Erli jojo už jo per ieties 
atstumą. 

Kautynes tą dieną garbingai laimėjo burgundai. Jie nete- 
ko tik trisdešimties vyrų ir nukovė bei sužeidė keturis ar pen- 
kis šimtus dofino karių. Daug kilmingų vyrų kartu su Ksentra- 
ju buvo paimta į nelaisvę. Šios kautynės istorijoje vadinamos 
susirėmimu prie Monso, Vimė. Nepaisant jų užmojo ir pasek- 
mių, jos negavo kautynių vardo tik dėl to, kad tenai neplevė- 
savo karališkosios vėliavos. 

Tuo metu Anglijos karalius, kaip buvo numatyta sutartyje, 
įžengė į Drė miestą ir, įsakęs parengti Lanji prie Marnos visus 
ginklus, reikalingus apsupčiai, su dvidešimt keturių tūkstančių 
armija išžygiavo apsupti Mo miesto. Jo valdytoju buvo nesan- 
tuokinis Voriu sūnus, kurio įgulą sudarė apie tūkstantis vyrų. 

Per šią apsuptį, trukusią septynis mėnesius, Henrikas V 
sužinojo, kad karalienė, jo žmona, pagimdė sūnų. Kūdikis, kurį 
ji išleido į šį pasaulį, po pusantrų metų buvo paskelbtas Pran- 
cūzijos karalium Henriku VI. 

Mo miestas labai atkakliai priešinosi. Nesantuokinis Vo- 
riu sūnus, vadovavęs gynybai, buvo Žiaurus ir sykiu beatodai- 
riškai narsus žmogus. Tačiau pagalbos, kurią jam turėjo atves- 
ti senjoras d'Ofemonas, jis nesulaukė, ir įgula nebegalėjo ilgai 
priešintis: miestas buvo paimtas šturmu. Apsuptieji kovėsi už 
kiekvieną gatvę, už kiekvieną namą. Išvyti iš miesto dalies, jie 
persikėlė per Marną ir įsikūrė kitapus upės. Anglijos karalius 
ir tenai juos atkakliai persekiojo, neleisdamas nei atsikvėpti, 
nei pailsėti, ko! visus išdaužė ar paėmė į nelaisvę; gatves ištisai 
klojo iečių ir kitokių ginklų nuolaužos. 

Tarp belaisvių atsidūrė ir Voriu sūnus, taip narsiai gynęs 
miestą. Anglijos karalius įsakė nuvesti jį prie guobos, šalia ku- 
rios pats buvo įsakęs įvykdyti gausybę bausmių ir kurią valstie- 
čiai vadino Voriu guoba. Tenai be jokio teismo, naudodamasis 
stipresniojo teise ir nugalėtojo privilegija, jis įsakė nukirsti be- 
laisviui galvą, pakarti už rankų jo kūną ir, įsmeigus jam į kaklą 
jo vėliavą, užmauti ant vėliavos smaigo nukirstą galvą. Nema- 
žai anglų karių murmėjo dėl tokio žiaurumo, nes buvo tikri, 
jog šitokia bausmė narsiam riteriui nedera. 

Apie tą laiką senjoras de Liuksemburgas, išvaduotas bur- 
gundų susirėmime prie Monso Vimė provincijoje, užgrobė Ke- 
nua ir Erikūro tvirtoves; sužinojęs apie šias pergales, burgun- 
dams pasidavė Krepi miestas Valua provincijoje, taip pat Pjer- 
fono ir Ofemono pilys. 

Tuo metu, kai iš visų pusių karaliui Henrikui plaukė ži- 
nios apie naujas pergales, jį patį pargriovė liga Venseno pilyje. 
Liga progresavo labai greitai, ir Anglijos karalius pirmasis ją 
palaikė mirtina. Jis susikvietė prie savo guolio pusbrolį Bed- 
forto kunigaikštį, Varviko grafą ir mesirą Luisą Robertserą ir 
jiems pasakė, jog Dievas norįs jį pasiimti ir jis atsisveikinsiąs 
su šiuo pasauliu. Paskui pridūrė: 

— Mielas svaini Žanai, aš žinau, koks jūs man ištikimas ir 
kaip mane mylite, ir todėl prašau jus: visada būkite ištikimas 
mano sūnui Henrikui, savo sūnėnui, ir meldžiu: kol gyvas, ne- 
sudarykite su mūsų priešu Karoliu de Valua jokios sutarties, 
kuri galėtų susilpninti Normandijos kunigaikštystės priklau- 
somybę nuo Anglijos. Jeigu mano svainis Burgundas norės tap- 
ti karalystės regentu, patariu jums su juo sutikti, o jei ne — jūs 
būkite regentu. O jus, mielas dėde, — jis pasigręžė į ką tiktai 
įėjusį Eksetero kunigaikštį, — jus vienintelį aš palieku Angli- 
jos karalystės valdytoju, nes žinau, kad jūs gerai mokate valdy- 
ti. Nors ir kas atsitiktų, nebegrįžkite į Prancūziją, būkite mano 
sūnaus auklėtoju ir iš meilės, kurią man jautėte, dažniau jį lan- 
kykite. O jūs, mielas pusbroli Varvikai, norėčiau, kad būtumė- 
te mano sūnaus mokytoju, kad visada gyventumėte kartu su 
juo ir jam vadovautumėte, mokytumėte jį karybos. Pasirink- 
damas jus, pasirenku geriausiai kaip tik galima. Ir dar aš jus 
prašau: nesileiskite į jokius kivirčus su mano svainiu Burgun- 
dijos kunigaikščiu. Uždrauskite tai mano vardu ir mano mie- 
lam broliui Hemfriui, nes, jeigu tarp jūsų ir jo kils kokių nesu- 
tarimų, visi karalystės reikalai, kuriuos dabar mums sekasi tvar- 
kyti, gali sužlugti. Pagaliau jokiu būdu neišleiskite iš kalėjimo 
mūsų pusbrolio Orleaniečio, grafo d'Ė, senjoro de Gokūro, 
taip pat Gišaro, de Šizė, kol suaugs mano sūnus. O visi kiti 
darykite, kas jums patinka. 

Visi prižadėjo karaliui įvykdyti tai, ko jis prašė, ir karalius 
liepė palikti jį vieną. Vos tik visiems išėjus jis pasikvietė gydy- 
tojus ir pasiteiravo, kiek maždaug laiko jam dar liko gyventi. 
Pradžioje gydytojai norėjo suteikti jam šiek tiek vilties ir pasa- 
kė, kad jo sveikata — Dievo valioje. Karalius liūdnai nusišyp- 
sojo, bet paskui pareikalavo pasakyti visą tiesą, nors kokia ji 
būtų, žadėdamas ją išklausyti, kaip dera karaliui ir tikram ka- 
riui. Gydytojai, pasitraukę į kampą, pasitarė, ir vienas jų, par- 
puolęs ant kelių prie karaliaus, pasakė: 

— Valdove, pagalvokite apie savo sielą, nes mums atro- 
do, kad, jei Dievas nebus maloningas, jūs gyvensite ne ilgiau 
kaip dvi valandas. 

Tuomet karalius liepė pakviesti jo nuodėmklausį ir dvasi- 
ninkus ir paprašė pagiedoti septynias psalmes. Kai jie priėjo 
dvidešimtojo posmo žodžius “Jeruzalės sienas pastatyk" , jis su- 
laikė juos ir garsiai pasakė, kad, jei ne artėjanti mirtis, jis, pa- 
daręs taiką Prancūzijos karalystėje, dar ketino leistis į žygį už- 
kariauti Viešpaties Kapo ir būtų tai padaręs, jeigu Dievas bū- 
tų leidęs jam nugyventi savo amžių; paskui jis liepė giedoti to- 
liau, tačiau baigiant kitą posmą staiga suriko. Šventos giesmės 
nutilo. Karalius silpnai atsiduso. "Tai buvo paskutinis jo atodū- 
sis. 

Karalius mirė 1422 metais rugpjūčio trisdešimt pirmają. 

Kitą dieną karaliaus viduriai buvo palaidoti Šv. Mauro 
vienuolyno bažnyčioje, o balzamuotas kūnas paguldytas į švi- 
no karstą. 

Rugsėjo trečiąją gedulinga eisena pajudėjo į Kalė. Kars- 
tas buvo pastatytas vežime, kurį traukė ketvertas puikių ar- 
klių, ir aptiestas dideliu, natūralaus dydžio karaliaus atvaizdu 
garintoje odoje: karaliaus veidas buvo pakeltas į dangų, deši- 
nėje rankoje jis laikė skeptrą, kairėje — aukso obuolį. Jo mir- 
ties guolis buvo apklotas raudonu, auksu siuvinėtu audeklu. 
Kai eisena traukdavo per kokį nors miestą, keturi vyrai, einan- 
tys ties keturiais vežimo kampais, nešdavo virš jo prašmatnų 
šilko baldakimą, koks per Devintines nešamas virš Jėzaus Kris- 
taus kūno. Karstą lydėjo karaliaus šeimos princai, jo rūmų ri- 
teriai ir ginklanešiai. Vežimo dešinėje ir kairėje daugybė kuni- 
gų, kas jodami, kas eidami pėsčiomis arba eisenai sustojus, be 
paliovos giedojo gedulingas giesmes ir laikė Mišias visų mies- 
tų, per kuriuos ėjo, bažnyčiose. Be jau išvardytų lydėtojų, de- 
šimt baltai apsirengusių vyrų, sudarydami žiedą aplinkui veži- 
mą, visą laiką nešė uždegtus kvapnaus vaško deglus. 

Ruane laidotuvių eisena sutiko karalienę Kotryną, keliau- 
jančią pas savo vyrą. Ji nebuvo gavusi žinios apie karaliaus mirtį 
ir be galo nuliūdo. Ji nenorėjo palikti velionio ir nulydėjo jį į 
Kalė, iš ten jūra iki Duvro, o iš čia eisena patraukė į Londoną 
ir pasiekė jį naktį per Šventą Martyną. 

Penkiolika vyskupų, apsivilkusių arnotus, daug abatų su 
mitromis, gausybė dvasininkų ir didžiulė minia miestiečių lau- 
kė karaliaus palaikų už miesto vartų. Jie tučtuojau apsupo lai- 
dotuvių eiseną ir giedodami nulydėjo ją per Londono tiltą, 
Lombardų gatve iki Šv. Pauliaus katedros. Vežimą su karstu 
traukė keturi puikūs juodžiai. Ant vieno žirgo pavalkų kabojo 
Anglijos herbas, ant kito — Prancūzijos ir Anglijos herbai, per- 
skirti į keturias dalis taip, kaip karalius gyvas būdamas nešiojo 
juos ant krūtinės; ant trečio žirgo kabojo tiktai Prancūzijos 
herbas, o ant ketvirtojo — nenugalimojo karaliaus Artūro her- 
bas: šiame herbe buvo trys aukso karūnos žydrame fone. Pas- 
kui, po gedulinių pamaldų, velionio kūnas buvo padėtas Vest- 
minsterio bažnyčioje šalia ankstesnių Anglijos karalių. 

Taip išnyko nuo žemės paviršiaus triukšmingai išgarsėjęs 
Anglijos karalius Henrikas V, pramintas Užkariautoju. Jis įsi- 
gavo į Prancūziją toliau negu kiti karaliai, jo pirmtakai. Henri- 
kas V paėmė Paryžių, kurio paimti dar niekas nebuvo pajėgęs. 
Jis paliko savo įpėdiniams Prancūzijos karaliaus titulą, kurį jie 
išsaugojo keturis šimtmečius, kol Napoleonas savo špagos 
smaigaliu Salos herbe nubraižė tris prancūziškus lelijų žiedus. 
Jis mirė tesulaukęs pusę amžiaus, kokį Dievas paprastai žmo- 
gui duoda. Tai buvo vienas narsiausių ir sumaniausių ano me- 
to riterių, tačiau pernelyg nepalenkiamas buvo priimdamas 
sprendimus ir pernelyg išdidus reikšdamas savo valią. 

Vos tiktai Bedforto kunigaikštis atidavė paskutinę pagar- 
bą karaliui Henrikui, pasiuntinys iš Paryžiaus jam atnešė kitą 
žinią: jis laukiamas kitoms laidotuvėms — mirė Prancūzijos 
karalius Karolis VI. 

Vargšas pamišėlis atidavė Dievui sielą 1422 metų spalio 
dvidešimt antrą dieną. Paskutinė jo valanda buvo liūdna ir ny- 
ki kaip ir visas gyvenimas: šalia nebuvo nei karalienės Izabe- 
lės, nei dofino Karolio, nei kurio nors iš penkių dar likusių 
gyvų jo vaikų. Nebuvo šalia ir karališkojo kraujo princų: Beri 
kunigaikštis buvo miręs, Orleano, Burbono ir Bretanės kuni- 
gaikščiai nelaisvėje, Burgundijos kunigaikštis nedrįso užspausti 
akis tam, kurio karalystę pardavė. Nebuvo šalia jo nė vieno 

draugo!.. Pilietinis karas juos pražudė arba laikė prie dofino. 
Kai paskutinę valandą, kada protas, prieš mus palikdamas, at- 
gauna visą savo galią, panašiai kaip lempa prieš užgesdama 
sublykčioja ryškia šviesa, — kai paskutinę valandą senasis ka- 
ralius trumpam atgavo protą, regėjimą ir kalbą ir kai išblyškęs 
ir mirštgyvis pasikėlė, remdamasis į guolį, aplinkui save tam- 
sioje senoje menėje nerado į ką įsmeigti paskutinį žvilgsnį, ne- 
rado kam tarti paskutinį sudie — jis tik pamatė abejingus kanc- 
lerio ir kamerhero veidus: šie iš pareigos budėjo prie jo mir- 
ties guolio. Jis giliai atsiduso ir vėl atsigulė, netaręs tų paskuti- 
nių žodžių, kurie paguodžia priešmirtinėse kančiose. Jis uŽ- 
merkė akis ir vos užsimerkęs vėl matė priešais rausvą savo jau- 
nojo Karolio veidą, nes buvo tikras, kad širdyje sūnus neaplei- 
do tėvo, ir jaunosios Odetės, atsidavusios karaliui, veidą — jos 
glamonės, jeigu ne meilė, suteikė jam gyvenime truputį lai- 
mės. Taip Dievas jam, neturinčiam šalia artimų Žmonių, at- 
siuntė du angelus, kad padėtų vargšui seniui numirti be pikt- 
žodžiavimo ir nevilties skausmo. 

O tie žmonės, kurie stovėjo prie jo, buvo jam tokie abe- 
jingi, kad, nors ir pastebėjo, jog karalius mirė, bet negalėjo 
aiškiai pasakyti, kurią valandą siela paliko kūną, tiek prisiken- 
tėjusį per trisdešimt metų. 

Karolio VI karaliavimas, mūsų istorijoje vienintelis ir keis- 
tas pamišėlio karaliavimas, paženklintas dviejų antgamtinių bū- 
tybių pasirodymo — senio miške prie Mano ir jaunos pieme- 
naitės Donremi?*, — Prancūzijai buvo vienas nelaimingiausių, 
tačiau dėl šio valdovo mirties monarchija be galo liūdėjo. Nu- 
mylėtinio vardas, kurį jam davė prastuomenė, prilipo labiau 
nei Pamišėlis, kuriuo jį praminė didžiūnai. Kiek nedėkinga jam 
buvo šeima, tiek ištikima liaudis: jaunystėje jis visus žavėjo sa- 
vo drąsa ir mandagu elgesiu, senatvėje žadino visų užuojautą 
dėl vargano gyvenimo ir nelaimingos dalios. Kiekvieną sykį, 
kai liga jam trumpam duodavo ramybę, jis imdavo į savo ran- 


* Turima omenyje Žana d'Ark, gimusi 1412 m. Donremi miestelyje 
ir stojusi į kovą su anglais. (Vert. past.) 

kas valstybės reikalus, ir kiekvieną sykį, kai Žmonės pajusdavo 
savo gyvenimą pagerėjus, suprasdavo, kad tuo jo pasirūpinta. 
Jis buvo tarytum saulė, protarpiais šviečianti pro tamsius de- 
besis, ir jos spinduliai, nors kokie buvo silpni, džiugino pran- 
cūzų sielas. 

Kitą dieną po Karolio VI mirties velioniui su visu praš- 
matnumu buvo parodyta karališkoji pagarba, kurios jam taip 
trūko gyvenime. Karaliaus kūnas buvo paguldytas į švino kars- 
tą, riteriai ir ginklanešiai pernešė jį į Šv. Pauliaus rūmų bažny- 
čią, kur jis stovėjo koplyčioje tarp degančių žvakių, kol grįžo 
Bedforto kunigaikštis. 

Dvidešimt dienų, kol koplyčioje stovėjo karstas, čia buvo 
aukojamos giedotinės šv. Mišios, kaip karaliui gyvam esant. 
Keturių elgetaujančių Paryžiaus ordinų vienuoliai kas dieną 
ateidavo laikyti pamaldų, ir kiekvienas žmogus galėjo laisvai 
įeiti koplyčion ir pasimelsti prie velionio. 

Pagaliau lapkričio aštuntą dieną Bedforto kunigaikštis at- 
vyko. Karaliaus taryba, matydama, jog kunigaikštis labai vė- 
luoja, jau buvo ėmusis kai kurių priemonių dėl karaliaus lai- 
dotuvių. Karaliaus iždas buvo toks tuščias, kad buvo išparduoti 
Šv. Pauliaus rūmų baldai. Dešimtą dieną velionio kūnas buvo 
perneštas į Dievo Motinos katedrą. Jį pasitiko visų bažnyčių 
kunigų ir universiteto atstovų eisenos; prelatai iškilmių dra- 
bužiais ėjo dešinėje, daktarai ir iškalbos mokytojai su savo ap- 
darais — kairėje. Karstą nešė iš dešinės karaliaus ginklanešiai 
ir dvariškiai, iš kairės — Paryžiaus teisėjai, pirklių seniūnai ir 
kariškiai. Karaliaus karstas buvo pastatytas ant prašmatnių neš- 
tuvų, apgaubtų žydru audeklu su auksu išsiuvinėtais lelijų Žie- 
dais. Ant karsto buvo padėtas labai tikroviškas karaliaus at- 
vaizdas: aukso karūna ant galvos, rankos apmautos baltomis 
pirštinėmis, ant pirštų žiedai su tikrais brangakmeniais ir dviem 
monetomis — viena auksine, kita sidabrine. Karalius buvo 
skaisčiai raudonu, auksu siuvinėtu drabužiu, apsigaubęs tokios 
pat spalvos mantija, apvedžiota šermuonėlio kailiu, juodomis 
kojinėmis ir žydro aksomo batais, išsiuvinėtais auksiniais leli- 
jų žiedais. Audeklą, gaubiantį karaliaus palaikus, nešė kara- 

liaus tarybos nariai, įkandin ėjo pažai, o paskiausiai, šiek tiek 
atsilikęs, vienas jojo juodai apsirengęs Bedforto kunigaikštis, 
karalystės regentas. Graudu buvo matyti, kad nelaimingo ka- 
raliaus, tiek iškentėjusio gyvenime, apleisto po mirties, į am- 
žino poilsio vietą nelydi nė vienas karališkosios šeimos princas 
ir kad Prancūzijos karaliaus laidotuvių eiseną rikiuoja anglas: 
pilietinis karas ir tarpvalstybiniai karai, jau dvylika metų siau- 
bę karalystę, lyg viesulas nuplėšė nuo karališkojo medžio vi- 
sus lapus ir išblaškė toli po pasaulį. 

Paskui Bedforto kunigaikštį pėsčiom ėjo Prancūzijos 
kancleris, teismo valdininkai, senjorai iždininkai, notarai, tur- 
tingi miestelėnai ir galiausiai tokia gausybė paprastų paryžie- 
čių, kokios karališkosiose laidotuvėse dar niekas niekada ne- 
buvo regėjęs. 

Šitaip karaliaus palaikai buvo pernešti į Dievo Motinos 
katedrą. Viduje tilpo tik dalis lydėtojų, ėjusių priekyje, — per- 
nelyg didžiulė buvo minia. Mišias laikė Konstantinopolio pa- 
triarchas. Po pamaldų laidotuvių eisena patraukė į Šv. Diony- 
zo vienuolyną — eiti teko per Mainų tiltą, nes Dievo Motinos 
tiltas buvo kimšte užkimštas žmonių. 

Pusiaukelėje į Šv. Dionyzo vienuolyną Paryžiaus druskos 
svėrėjai, kiekvienas su auksine lelija ant krūtinės — tai leido 
sena jų cecho privilegija, — perėmė karaliaus palaikus iš gin- 
klanešių ir kariškių ir nunešė iki kryžiaus, kuris buvo už trijų 
ketvirčių kelio nuo sostinės. Šioje vietoje jų jau laukė abatas 
iš Šv. Dionyzo vienuolyno. Kartu su juo laukė vienuoliai, dva- 
sininkai, pasiturintys miestelėnai ir paprasti žmonės, laikyda- 
mi rankose degančius deglus, nes tuo metu jau buvo sutemę. 
Vienuolyno bažnyčioje vėl buvo atlaikytos giedotinės Mišios 
ir, kadangi laidotuvės buvo numatytos kitą dieną, karstas su 
velionio palaikais pastatytas vidury choro prie didžiojo alto- 
riaus. Paskui buvo atliktos dovanų aukojimo apeigos, ir Bed- 
forto kunigaikštis ten nuėjo vienas. 

Kitą dieną vėl buvo laikomos pamaldos už amžinąjį kara- 
liaus sielos atilsį. Visą naktį bažnyčia buvo taip prabangiai ap- 
šviesta, Kad sudegė dvidešimt tūkstančių svarų vaško, o išmal- 

dos buvo išdalyta taip dosniai, kad kiekvienas iš šešiolikos 
tūkstančių asmenų gavo po tris baltas karališkąsias monetas. 

Po pamaldų durininkai atvėrė kaprūsio grotas ir karstas, 
apšviestas deglų, buvo nuleistas ir pastatytas šalia karaliaus Ka- 
rolio V ir gerojo konetablio kapų. Konstantinopolio patriar- 
chas paėmė į rankas buksmedžio šakelę, pavilgė į švęstą van- 
denį ir sukalbėjo maldas už mirusįjį. Paskui karaliaus sargybi- 
niai perlaužė savo baltas lazdeles, numetė į kapo duobę, ap- 
kreipė žemyn kuokas ir pirmas kastuvas žemės sudunksėjo į 
karstą, atskirdamas dvi dinastijas ir du karalius. 

Kai duobė buvo užkasta, vyriausiasis heroldas diu Beri 
palypėjo aukščiau ir garsiu balsu pasakė: 

— Dieve, būk gailestingas ir maloningas šviesiausiojo 
princo Karolio Šeštojo, Prancūzijos karaliaus, mūsų teisėto ir 
suverenaus valdovo sielai! 

Iš visų pusių pratrūko raudos; valandėlę patylėjęs, herol- 
das vėl sušuko: 

— Dieve, duok ilgą gyvenimą Henrikui Šeštajam, iš Die- 
vo malonės Prancūzijos ir Anglijos karaliui, suvereniam mūsų 
valdovui! 

Vos tie žodžiai buvo ištarti, karaliaus sargybiniai pakėlė 
savo kuokas su lelijomis viršuje ir du sykius sušuko: “Tegyvuo- 
ja karalius! Tegyvuoja karalius!“ 

Minia tylėjo, ir niekas nepakartojo šventvagiško šūkio. 
Nepagautas aido, jis išnyko po tamsiais Prancūzijos karalių kap- 
rūsio skliautais, ir kapų gilumoje sudrebėjo iš siaubo šalia vie- 
nas kito atgulę trijų monaitchijų valdovai. 

Rytojaus dieną Anglijos karalius Henrikas VI, pusantrų 
metų amžiaus, buvo paskelbtas Prancūzijos karalium, o regen- 
tų — Bedforto kunigaikštis. 

